
ION GHICA 


În anul 1894, unul dintre fiii lui Ion Ghica, poate sub îndruma- 
rea şi chiar la cererea bătrinului, a lucrat cu echerul şi compasul, 
de altfel bine mînuite în familie, arborele genealogic foarte bogat în 
ramuri al Ghiculeştilor. Progenitura masculină e încadrată în pătrate, 
singurele rodnice sub aspectul perpetuării numelui, cea. feminină e 
închisă în cercuri, ca niște puncte terminus, fără interes şi fără conse- 
cinţe. Colţul din stinga, de sus, al colii de hirtie dreptunghiulare, mari 
cam cit faţa unui birou, e împodobit cu stema familiei: o coroană 
avînd ramurile de aur tivite cu şiruri de mărgăritare mari; obişnuitele 
falduri de catifea roşie legate cu şnururi de fir şi căptuşite cu blăniţă 
de jder; de-o parte şi de alta, doi lei heraldici, cu gheare puternice, 
colţi evidenţi, limbile scoase și ochi crunţi, ţin, cu un gest de fermă 
protecţie, „fartalele“ de nobleţe, deasupra cărora se repetă, într-o 
versiune redusă, coroana şi în ale căror cîmpuri de jos, unul albastru, 
al doilea roşu, sînt înscrise un vultur cu globul terestru în gheare și 
crucea în cioc, respectiv capul de bour bărbos, cu o stea între coarne, 
Sub frunzele de aur pe care se sprijină leii, pe o bandă albă uşor curbată 
e înscrisă deviza familiei: „Labor omnia vincit improbus“. Nu ştim 
cine şi cînd va fi introdus în stemă această deviză, mai potrivită pen- 
tru o cooperativă meşteșugărească decît pentru o casă domnitoare, şi 
încă orientală. „Munca stăruitoare învinge totul“ rezumă însă perfect 
concepţia social-economică a ultimului Ghica marcat pe arborele 
genealogic cu o coroniţă, a zecea: Ion Ghica. Această coroană, care a 
adus celui ce nici măcar n-a purtat-o mai multe ponoase decit foloase, 
încheie nu numai istoria unei familii ce-a dat nouă domni Moldovei 


ci 


și Ţării Românești, ci şi o epocă din viaţa zbuciumată a poporului de 
Ja Dunăre și Carpaţi. Începînd chiar cu principele de Samos, Ghicu- 
leștii n-au mai purtat în teşcherele pitace de bani mari sau de hatmani, 
ci, chiar dacă o vreme şi-au păstrat încă latifundiile, diplome de 
ingineri, matematicieni, chimişti. 

Arborele genealogic, desenat cu atita migală în 1894, era un 
epilog şi un element decorativ, de atirnat pe vreun perete, un fel de 
memento orgolios, în virtutea căruia nu se mai putea cere nimic. 
Un nume oricît de răsunător făcea carieră doar dacă se rezema pe 
un soclu material, moşie sau depozit la bancă. Vechile privilegii 
pieriseră pentru totdeauna, dar, o dată cu perioada capitalismului, 
apăruseră altele, ale banului. Ion Ghica, participînd efectiv la lupta 
împotriva celor dintii, le-a negat, teoretic, pe celelalte, dar, în fapt, 
a beneficiat şi de unele, şi de celelalte. Figura septuagenarului cu 
privire domoală, de patriarh înţelept, se potriveşte cel mai bine cu 
imaginea sub care în mod obișnuit ni-l închipuim pe autorul Scriso- 
rilor către V. Alecsandri. A-l evoca însă numai astfel ar însemna să 
ignorăm zbuciumul unei personalităţi mult mai complexe. Pentru a-l 
cunoaşte pe Ion Ghica nu trebuie să uităm că în tinereţe şi la maturi- 
tate a fost un bărbat politic dintre cei mai activi. Într-o fotografie, 
în care-l vedem la 39 de ani, puţin gheboșat, lingă zveltul Alecsandri, 
ne surprinde faţa somnolentă, de oriental ce-și trece ziua pe sofa, 
între narghilele şi tablaua cu dulceţuri. Hotărit, fizionomișştii s-ar 
înşela dacă ar voi să-i deducă firea după trăsăturile chipului. Ei n-ar 
putea recunoaște nici pe studentul român înflăcărat ce-şi afirma cu 
mindrie naționalitatea în faţa generalului Coletti, nici pe tinărul 
generos care, în zori de zi, pe dealul cu vii al Filaretului, se lega prin 
jurămint să lupte pentru propășirea patriei. Dar nu ar descifra din 
portretul înşelător nici asprimea feudală a beiului de Samos, care 
trimitea, fără ezitări, sub securea călăului listopiraţii din Arhipelag, 
şi nici duhul neastimpărat al omului politic, părtaş în noaptea de 11 
februarie 1866 la complotul pentru detronarea lui Alexandru Ioan 
Cuza. 

La scurtă vreme după ce Ghica murise, Duiliu Zamfirescu, care-l 
putuse cunoaşte bine şi ca om politic, îl confrunta cu ceilalți paşop- 
tiști — Bălcescu, Alecsandri, Kogălniceanu — şi, constatind la el un 
minus de entuziasm, conchidea că „Ion Ghica, cu spiritul său englez 
şi cultura sa franceză serioasă, trebuia să vie în zilele noastre“*. 
Poate cu mai multă îndreptăţire încă se poate afirma că venise nu prea 


* Scrisoare către N. Petrașcu, în Studii și documente literare de I.E. ivi 
vol. VI, p. 183. 

devreme, ci prea tîrziu. Oricum, personalitatea lui Ion Ghica dez- 
văluie o dualitate foarte marcată. Am zice un Ianus ale cărui profi- 
luri aduse unul peste altul nu se suprapun. Concomitent, sau de la o 
etapă biografică la alta, ni se revelă urmaşul unui lung şir de stră- 
moși feudali, incapabil să se rupă definitiv de trecut şi afirmînd por- 
niri dominatoare, sau omul veacului al XIX-lea, cucerit de ideea 
progresului. În orice caz, chiar prin cariera-i politică, Ion Ghica şi-a 
cîştigat destule merite, pentru ca, totuşi, cronica veacului său să-i 
păstreze numele, sub un portret de dimensiuni nu prea mari, în alb şi 
negru. Însă însuşiri remarcabile, acumulate cine ştie de unde şi nemai- 
afirmate pînă la el la alt membru al familiei, realizînd o sinteză între 
spiritul pozitiv al omului de ştiinţă şi talentul literatului, l-au ridicat 
mult mai sus pe planul interesului şi preţuirii noastre. Astfel că, dacă 
am parafraza începutul Introducţiunii pe care a aşezat-o în fruntea 
Scrisorilor sale către V. Alecsandri, găsind destule temeiuri pentru a 
spori elogiul ce tace secolului al XIX-lea, „secol mare și luminos între 
toate“ — cum spune — și am alcătui o listă, similară aceleia ce dă, de 
nume ilustre, o galerie a Jarilor şi penaţilor culturii noastre moderne, 
Ja locul cuvenit l-am aşeza şi pe Ion Ghica însuși. O serie de scrieri 
îl recomandă interesului economiştilor, dar şi al naturaliştilor, al pe- 
dagogilor şi al matematicienilor, Valori trainice, de mult recunoscute 
unanim, a creat mai ales în literatură. Scriitorul Ion Ghica este pe 
bună dreptate considerat drept unul dintre cei mai mari prozatori 
români. Opera lui literară se interferează însă în aşa măsură cu dome- 
niul ştiinţific şi politic, încît, chiar dacă vom acorda literaturii aten- 
ţia principală, nu o vom putea trata, nici explica independent. 


| Familia Ghica, de origine albaneză, are o istorie de veacuri și a 
interesat pe mulţi oameni de cultură, de la Dimitrie Cantemir pînă 
la Dora d'Istria, de altfel o Ghiculeasă. O lucrare a lui Octave-Georges 
Lecca (Familiile boierești române) şi replica polemică a lui Docan” au 
adus precizări asupra ramurilor acestei familii, al cărei prim înaintaş 
cunoscut în Moldova e un oarecare Matei (1560—1629?), probabil 
fruntaş al protipendadei, de vreme ce fiul său, Gheorghe, s-a suit în 
scaun la Iași, pentru un an, ca să treacă numaidecit la Bucureşti, tot 
pentru un an. În felul acesta se inaugura o tradiție. Şase din cei 
nouă domnitori cu acest nume au guvernat alternativ în ambele prin- 
cipate. Au fost în general domnii scurte și fără vreo însemnătate 
specială. Recordul răminerii în scaun aparține celui de al doilea 


* Docan, „Familiile boiereşti române“ de Ociave-Georges Lecca. 


Grigore, care a totalizat, din bucăţi, 18 ani. Acest Grigore Ghica era 
fin al împăratului Leopold I, fapt explicabil dacă menţionăm că 
bunicul său, tot un Grigore, fusese învestit de același împărat principe 
al Sfîntului Imperiu roman, „anno Domini“ 1661. Dintre Ghiculeşti, 
unul s-a remarcat printr-o atitudine patriotică plină de energie, care, 
în împrejurările dure ale epocii, i-a fost fatală. Îi pomenim numele 
cu pietate: e Grigore al III-lea, asasinat mişeleşte de un capugiu, 
trimis anume de sultan la Iaşi, fiindcă protestase împotriva cedării 
către Austria a unei părţi din Moldova, asupra căreia Poarta nu avea 
nici un drept. Un alt Ghica, al patrulea Grigore, a fost primul domn 
„pămîntean“ al Țării Româneşti. În sfîrşit, ultimul reprezentant 
al dinastiei, Alexandru, a stat în scaun la Bucureşti, inaugurind frămîn- 
tata perioadă regulamentară. | 

Ca să ajungem la scriitorul nostru, vom reţine din arborele genea- 
logic al Ghiculeștilor faptul că un frate al lui Grigore-vodă, cel decapi- 
tat la lași în 1777, a devenit mare ban în Muntenia şi e fondatorul 
ramurii de dincoace de Milcov a familiei. Se numea Dumitru Alexan- 
dru Ghica, zis „banu bătrinu“, pentru a fi deosebit de doi fii ai săi, 
ajunși şi ei bani mari. Căsătorit de trei ori, a avut paisprezece copii, 
printre care cei doi ultimi domni pomeniţi mai sus: „pămînteanul“ 
Grigore şi Alexandru, întîiul domn regulamentar al Țării Româneşti. 
Un alt fiu al său, Scarlat, însurat cu Maria Dudescu, e tatăl lui Tache 
Ghica, la rîndul său părinte al scriitorului. 

Tache — după numele întreg Dimitrie Scarlat Ghica — a fost 
trimis pentru studii la Viena, împreună cu frații săi Niculae și Iancu. 
Era deci un om instruit, ceea ce explică faptul că-l găsim, în 1834, 
printre membrii fondatori ai Societăţii filarmonice, la fondurile căreia 
contribuia cu doisprezece galbeni pe an. Era atunci în vîrstă de patru- 
zeci şi unu de ani şi ocupase cîteva funcţii importante în administraţia 
ţării. Prin 1824—1825 fusese ispravnic de Focşani şi-l arestase, din 
ordinul lui vodă, pe clucerul prevaricator Alecu Gheorghescu. Peste 
cîţiva ani, în 1828, devenise mare hatman. Purta, după moda orien- 
tală, turban și anteriu roşu, iubea caii şi avea un splendid armăsar 
arăbesc, pentru îngrijirea căruia ţinea anume un manat kurd, înveş- 
mîntat în haine cusute cu fir de sus pînă jos. Din 1815 era căsătorit 
cu Marița Cîmpineanu şi a avut şapte copii, dintre care patru au murit 
între doi și şase ani, iar doi au fost longivi — Ion și Maria. În afară de 
memorialist, istoria literară a mai reţinut numele unui alt fiu al hat- 
manului Tache Ghica, Pantazi Ghica, boem zvăpăiat, poligraf neobo- 
sit, greu de citit astăzi, dar nu lipsit de idei şi de talent. Tache Ghica 
a murit în 1845. Avea, de cîţiva ani, rangul de mare logofăt. 

Ion Ghica s-a născut la Bucureşti, în ziua de 12 august 1816. 
Strănepot și nepot de domn, el se înrudea cu multe familii de seamă 
din ţară: Văcăreştii, Dudeștii, Cîndeştii, Cîmpinenii, Oteteleşenii, 
Filipeştii. Sora bunicii lui, Elenca Dudescu, fusese soţia poetului 
Alecu Văcărescu şi era mama lui Iancu Văcărescu, Adesea, în copilă- 
ria lui — își aminteşte scriitorul — bătriîna, al cărei soţ infidel fusese 
trimis în surghiun de vodă Alecu Moruzi şi pierise fără urmă, îl lua la 
ea ca să-l pună să-i citească ore întregi sineturile şi anatoralele cu 
care-şi umpluse sipeturile. Îmbiindu-l cu dulceaţă și pastă de gutui, 
cucoana Elenca îl îmbrățişa zicîndu-i: „Vino să te sărut, evghenisul 
mamei, că eu, cînd mă gîndesc la evghenia familiei noastre, uite, îmi 
vine ameţeală“. Scriitorul suride aducîndu-și aminte de orgoliul bătri- 
nei și de încurcătura ei cînd nu reuşea să-i lămurească înrudirea pînă şi 
cu... Maria Tereza. E limpede totuși că acest cult pentru legăturile cu 
protipendada a lăsat urme în conştiinţa sa pînă la sfîrșit. În una din 
ultimele sale scrieri (O pagină din istorie) enumeră, ca bun cunoscă- 
tor, familiile boierești din Muntenia și respinge cu dispreţ dreptul 
unui Bibescu şi Suţu sau al unui Cuza — „băiat al nu se știe cui“ — 
de a se numi principi. Aderentul declarat la principiul burghez al ega- 
lităţii, fraternității şi libertăţii nu s-a lepădat niciodată pe deplin 
de morga aristocratică, 

Dar legăturile de familie ale lui Ion Ghica lămuresc şi impulsuri 
pozitive, care au contribuit la orientarea lui spre atitudini democra- 
tice. Mama scriitorului era sora lui loan Cimpineanu, membru fonda- 
tor al Societăţii filarmonice, şef al partidei naţionale cu caracter opozi- 
ţionist în sînul Obişnuitei Obșteşti Adunări, adversar al amestecului 
străin în treburile ţării și adept al desființării robiei şi a clăcii. Acţiu- 
nile Cimpineanului nu sînt în întregime ireproșabile. Era poate și 
prea devreme ca o minte chiar luminată să înţeleagă că îndreptarea 
relelor stări de lucruri se realizează numai prin mobilizarea maselor 
populare. loan Cimpineanu şi-a căutat sprijin în rîndurile marii 
boierimi şi la guvernele străine. Totuși, prin însufleţita lui dra- 
goste de ţară şi prin ideile lui generoase, el „a inspirat la o generaţiune 
întreagă simţimintele patriotice“ (Ion Ghica). Printre tinerii care 
„au alergat sub bandiera Cîmpineaânului“ se numără Bălcescu, Bolliac, 
Grigore Alexandrescu şi alţii. Se numără şi Ion Ghica însuşi, care, 
ca nepot, s-a aflat în preajma lui. 

Şi alte rude i-au inspirat viitorului scriitor, din copilărie, iubire 
de ţară şi de progres. Să-l mai cităm doar pe Iancu Văcărescu. În 
primele decenii ale veacului, mișcarea culturală se lega intim cu cea 
politică. La adunările din saloanele boierilor luminaţi se citea litera- 

tură şi se dezbăteau, cu egală pasiune, chestiunile politice curente 
şi soluţiile posibile ce ar putea asigura patriei un viitor mai bun. Şi 
în casa lui Tache Ghica de pe uliţa Beilicului, pe malul Dimboviţei, 
adunările familiale căpătau caracterul unor adevărate serate literare. 
Printre musafirii obişnuiţi se aflau nu numai boieri veliţi, ci şi oameni 
dinafara protipendadei, tîrgoveţi care profesau ocupaţii intelectuale, 
ca eruditul călugăr Eufrosin Poteca, profesor şi director la „Sf. Sava“, 
Eliade Rădulescu și alţii. În salon răsuna de multe ori glasul lui 
Iancu Văcărescu, care recita din versurile sale şi din ale lui Cîrlova 
sau din ale lui Anacreon. Cînd, abia prezentat, tînărul poet Grigore 
Alexandrescu și-a rostit fabula Vulpoiul predicator, în care denunța 
pe demagogi, cei de faţă nu au avut, desigur, nimic de obiectat. Şi 
ei concepeau literatura în acelaşi spirit şi aveau aceleaşi convingeri 
social-politice. 

Ion Ghica își va aminti şi alte manifestări culturale, cum au 
fost reprezentațiile teatrale organizate de C.Aristia în casa Smărăn- 
diţei Ghica, o succesoare modestă a domniţei Ralu. Sub îndruma- 
rea celui dintîi traducător din Homer, amatorii jucau piese de Vol- 
taire şi Florian. Viitorul memorialist a crescut deci într-o ambianţă 
cultural-artistică foarte instructivă. Oamenii simpli din casa părin- 
ților săi i-au revelat şi frumuseţile literaturii populare. „Mama 
Ilinca“, fosta lui doică, şi alţii i-au încălzit sufletul cu „legendele ro- 
mânești“ şi „doinele zise cu fluierul ciobanului“, l-au deprins să „guste 
basmele“. Grecoaica Sofiana, fată în casă a Mariei Ghica, i-a stimulat 
fantezia cu povestirile ei despre ciudăţeniile de la Muntele Athos. 
În sfîrşit, fiul Sotianei, Teodoros, viitorul presupus negus, l-a instruit 
în jocul cu arşice, columbofilie şi înălţatul zmeielor. 

Ion Ghica şi-a început învăţătura de carte bucurindu-se de îndru- 
marea lui Costache Aristia, cu care a „parastisit“ pe Fiii lui Brutus. 
Dascăl de grecește i-a fost şi Mihailidi, care avea să-şi ia doctoratul 
în medicină la Paris. Din scrisoarea Dascăli greci şi dascăli români 
putem deduce* că Ghica s-a numărat şi printre elevii şcolilor grecești 
din Bucureşti, unde ca manuale didactice se foloseau cărţile lui Criso- 
rora, Neofit Duca, opurile lui Lucian, Xenofon, Plutarh şi altele. Va 
fi cunoscut, deşi nu ne-o spune de-a dreptul, regimul nu prea plăcut 
al internatului. În orice caz, e limpede căa aflat direct de la gălăgioșii 
dascăli greci destule lucruri despre lupta pentru eliberare dusă cu vi- 
tejie de urmaşii vechilor eleni. Dorinţa de a citi şi cărţi româneşti i-a 

* Referindu-se la discuţiile înfierbîntate dintre dascălii greci, memorialistul 


scrie: „De cite ori îmi venea să le zic «Bre, oameni buni, dacă sinteți aşa de viteji, 
de ce nu vă duceţi să vă bateţi acolo și să mă lăsaţi pe mine în pace!»* 

trezit-o un slujbaş al tatălui său, logofătul Matache, care obişnuia să 
citească cu voce tare, seara, Vieţile sfinţilor, aceeaşi Alezandrie pe 
care Grigore Alexandrescu o știa pe de rost, apoi simbolica naraţie 
în versuri a ardeleanului Ion Barac, despre Arghir cel prea frumos. 
Numai în cîteva seri, Ion Ghica a învăţat să scrie româneşte de la 
Petrache Nănescu, secretar al tatălui său şi autor de cîntece lumeşti 
răspîndite de lăutari. Mai apoi a beneficiat de îngrijirea cărturărească 
a lui Eliade Rădulescu, care i-a fost profesor de gramatică şi l-a deprins 
cu rostirea aleasă, punîndu-l să memorizeze traducerile în româneşte 
din Meditaţiile lui Lamartine. 

Copilăria lui Ion Ghica s-a desfăşurat sub semnul unor împre- 
jurări nu numai instructive, ci și dramatice. În anul 1828, o dată 
cu părăsirea de către turci a Bucureștilor, Tache Ghica, prevenit de 
domnitorul însuşi că Valahia va fi ocupată de armata ţarului, i-a urcat 
degrabă pe ai săi într-o trăsură şi i-a pornit spre Braşov. Drumul greu, 
pe care înaintau anevoie sute de trăsuri, emoția bejeniei s-au fixat 
pentru totdeauna în amintirea scriitorului. Este de presupus că același 
drum îl mai făcuse familia Ghica şi cu şapte ani înainte, în 1821, cînd, 
de asemenea, boierii se bejeniseră peste munţi. Dar nu numai deplasă- 
rile militare, numeroase în primele decenii ale veacului al XIX-lea, 
spulberau tihna bucureştenilor, Molimele îi puneau de asemenea me- 
reu pe drumuri. Ciuma lui Caragea fu urmată şi de alte epidemii. Prin 
1829, moartea unui vizitiu, din pricina teribilei boli, alarmă familia 
Ghica, silind-o să petreacă şapte săptămîni, pe timp de iarnă, la Mă- 
năstirea Cernica, într-un adăpost improvizat din scînduri și rogojini. 
Îmbolnăvirea altor oameni din slujba casei impuse o nouă] carantină 
la Plumbuita, apoi la moşie, la Ghergani, unde viitorul scriitor este 
mult impresionat de cunoaşterea haiducilor Tunsu și Jianu. 

După istovirea molimei, Ghiculeștii se întoarseră la Bucureşti. 
Viitorul scriitor împlinise paisprezece ani şi se impunea să-și desăvir- 
şească învăţătura la şcoli: mai înalte. Este înscris deci la cursurile des- 
chise în mai 1830 de către J. Vaillant. Faptul că tinerii fii de boieri 
părăsiseră şcolile grecești ca să se îngrămădească în clasa de limbă 
„franţozească“ a lui Vaillant este semnificativ şi nu se explică numai 
prin interesul faţă de marea cultură franceză, ci mai ales prin ecoul pe 
care-l aveau în ţară ideile înaintate profesate de intelectualitatea 
radicală a Franţei, participantă la revoluţia din 1789 şi aflată în pragul 
unei noi revoluţii, aceea din iulie 1830. Vaillant însuşi era un adept 
activ al acestor idei, pe care s-a străduit să le insufle şi elevilor săi. 
Prin 1832, Ion Ghica şi colegii lui, printre care C.A. Rosetti, Grigore 
Grădişteanu şi Grigore Alexandrescu, făceau cu Vaillant dictări din 

Grandeur et décadence des Romains de Montesquieu, transpuneau în 
proză pasaje din Henriada lui Voltaire, învățau pe de rost satire și 
epistole de Boileau. Aici s-a legat prietenia dintre Ion Ghica și Grigore 
Alexandrescu, cel ce și-a uimit proaspeţii colegi cu recitarea impeca- 
bilă a epistolei lui Boileau către Molière. Tînărul poet oacheş a început 
numaidecît să-şi pregătească lecţiile cu noul său prieten şi să ia parte 
la adunările din casa lui Tache Ghica, unde va şi locui mai tîrziu cîtva 
timp. Între 1831 şi 1834, viitorul prozator urmează cursurile comple- 
mentare şi „umanioarele“ la „Sf. Sava“, dovedind mare sîrguinţă la 
ştiinţele matematice. În poarta colegiului salvează într-o zi un şcolar 
mai mic, atacat de un bătăuş. Băiatul cel firav era Niculae Bălcescu, 
speriat mai puţin de pumnii Goliatului, cît mai ales de prăpădirea 
caietului cu extrase din cronici. 

În 14835, Ghica se află la Paris, sub supravegherea blajinului das- 
căl Lichiardopulo, cel care cînta opera Norma pe psaltichie. La 11 
ianuarie 1836 îşi ia bacalaureatul în litere la Sorbona, cu patru „pas: 
sable“ (suticient) şi un „faible“ (slab), ceea ce califică poate nu atit 
lipsa de silinţă a candidatului, cît mai ales diferența de nivel dintre 
studiile făcute în ţară şi exigenţa examinatorilor parizieni. După un 
an, poate chiar doi de studii la Şcoala de arte şi manufacturi, tinărul 
român își trece și bacalaureatul în ştiinţe matematice şi se înscrie la 
Şcoala de mine, urmind, pare-se, paralel şi alte cursuri. „Ştiinţele 
naturale — spune el în discursul despre Ioan Cîmpineanu — au fost 
obiectul principal al studiilor mele din tinereţe.“ Lucrările lui Cuvier, 
Elie de Beaumont, ale lui Arago și Humboldt îl pasionau. 

Studentul locuia pe strada Hyacinthe, împreună cu Nicolae Can- 
tacuzino Pașcanu, Iancu Filipescu Vulpache, Nicolae Kretzulescu și 
alţii. Aici, în capitala Franţei, Ion Ghica ia primul contact cu moldo- 
venii veniţi şi ei la studii; la prima lor întîlnire sînt cu toţii uimiţi 
că se înţeleg, că vorbesc aceeaşi limbă. Dintre moldoveni se alege al 
treilea mare prieten al lui Ion Ghica — Vasile Alecsandri. Deşi pasi- 
onat de studiul științelor pozitive — geologia, fizica și chimia, mate- 
maticile — studentul muntean nu dispreţuia nici literatura. Avea 
cu el primul volum al lui Grigore Alexandrescu şi cărţile lui Iancu 
Văcărescu, ba chiar știa pe dinafară din versurile acestor doi poeţi. 

Scrisorile către V. Alecsandri ne îngăduie reconstituirea unor 
pitoreşti episoade din viaţa la Paris a studenţilor români. Îi reve- 
dem ieşind la promenadă, un muntean la braţul unui moldovean, în 
drum spre Champs Elysées, şi-i auzim discutînd cu naivă întocare des- 
pre grosimea zidurilor Babilonului. Sub teii Luxemburgului, în tih: 
nite convorbiri, Ion Ghica încearcă a cuceri interesul lui Alecsandri 

pentru... extragerea iodului din plante marine. Moldoveanul cu ochi 
mari şi calzi, cu frunte boltită, cu plete îngrijit aduse peste urechi, 
cu mustață abundentă și sprincene groase, îmbinate — aşa cum îl 
cunoaştem dintr-un medalion de pe vremea studenţiei la Paris — ră- 
minea însă indiferent la: entuziasmul studiosului muntean. Cînd 
însă bucureşteanul, mai vîrstnic decit el cu cîţiva ani, începea să-i 
recite din Iancu Văcărescu, ochii i se luminau de plăcere şi interes. 
Mult folositoare prin consecinţele ei nu numai culturale, ci gi politice» 
a fost cunoaşterea reciprocă a moldovenilor şi muntenilor în Parisul 
acelor ani imediat. următori revoluţiei de la 1830 şi plini de agitația 
ce va duce la revoluţia din 1848. Este mai presus de orice îndoială că 
ideea unirii celor două Principate atunci și acolo s-a încins în mintea 
acestui tineret nerăbdător să devină folositor poporului pe care dorea 
să-l ajute în realizarea năzuinţelor sale. Pe la 1835—1840, studenţii 
români ascultă cu încîntare cuvintele filo-românului Jules Michelet: 
„Fericiţi sunteţi voi, tinerilor români... în ţara voastră totul e de făcut, 
fiecare din voi se poate distinge şi chiar ilustra prin fapte patriotice şi 
măreţe“. În prietenești adunări la „Café Corneille“ sau „Café Procope“, 
muntenii și moldovenii îşi comunică scrisorile primite de la Bucureşti 
şi Iași, le comentează şi încep a judeca pe „domni şi împărați“. În 
lumina convingerilor democratice, apreciază mai ales epistolele lui 
Bălcescu, Ion Voinescu TI şi Grigore Alexandrescu, din care culeg 
informări asupra situaţiei din ţară. De la corespondenţii lor află 
de lupta partidei naţionale în frunte cu Ioan Cîmpineanu împotriva 
presiunii exercitate de guvernul puterii protectoare pentru introduce- 
rea în Regulamentul organic a unor prevederi ce anulau practic inde- 
pendența ţării. 

Parisul mijloceşte lui Ghica şi alte relaţii cu rol însemnat în for- 
marea lui. Ca bacalaureat, are acces la seratele filo-eline ale doamnei 
de Champy, unde se întilneşte cu profesori ai săi de la Sorbona şi este 
recomandat generalului Coletti, care „shoreşte arămăneşte“, dar e 
ambasador al regelui Othon și erou al luptei pentru eliberarea Greciei. 
În faţa generalului și a altora, care ignorau pe români, Ion Ghica pune 
patos în recomandarea calităților poporului său. Studentul de la 
școala de mine are amici francezi care îl poftesc la vînători sau îl 
introduc în cercuri intelectuale, Îl cunoaște pe Armand Carell, redac- 
torul-şei al ziarului Le Wational, adversar al monarhiei din iulie, pe 
scoţianul David Urquhard, pătimaș sprijinitor al politicii favorabile 
Turciei. Este prezentat prinţului Adam George Czartorysky, militant 
pentru reconstituirea regatului Poloniei. Relaţiile cu asemenea 
personalităţi contribuie la inițierea tinărului Ghica în problemele 

politicii europene atit de complicate şi îi educă abilitatea politică. 
În chip special se cuvine a aminti și de contactul lui cu cercurile socia- 
liştilor utopici. În drum spre Grădina plantelor, are surpriza să afle 
într-o zi, perorînd în mijlocul unui grup de lucrători, pe Teodor Dia- 
mant, unul dintre primii tourierişti români, mai tirziu creator al unui 
falanster. De atunci Diamant îl vizitează zilnic, face cu el exerciţii 
de matematici, iar duminica îl duce la conferințele lui Fourier. „leşeam 
de la acele conferinţe — îşi aminteşte Ghica — uimit și esaltat, convins 
pot zice.“ Convingerea aceasta era una de moment şi provenea din elo- 
cinţa dulce, cuceritoare a bătrînului apostol. Ion Ghica nu a devenit 
niciodată un adept al doctrinei fourieriste, dar după mulţi ani va scrie 
pagini de caldă simpatie despre generosul şi nefericitul Diamant. 
Parisul este oraşul unde Ghica îşi face debutul ca publicist. Conde- 
iul îl mînuise şi mai înainte, de foarte tînăr, în ajunul plecării peste 
hotare. Sub impulsul Societăţii filarmonice tradusese comedia Prețioa- 
sele a lui Molière, pe care, în iulie 1835, unchiul său Ioan Cîmpineanu 
o înainta spre tipărire lui Eliade şi care s-a şi reprezentat spre sfîrşitul 
aceluiaşi an. La Paris, şi chiar în 1835, el scrie și tipărește o broșură 
intitulată Coup d'oeil sur l'état actuel de la Valachie..., căreia, în 1838, 
îi va urma o a doua, Poids de la Moldovalachie dans la question d'Orient 
(ambele semnate cu iniţiale false). Sînt două scrieri cu un conţinut 
similar, pe alocuri cu pasaje aproape identice, în care sînt puse probleme 
esenţiale privind soarta Principatelor. Însăși publicarea lor vădeşte la 
tînărul autor, în vîrstă de nouăsprezece, respectiv douăzeci şi doi de 
ani, o surprinzătoare maturitate politică. E adevărat, ideile exprimate 
nu sînt întru totul personale. Ghica însuși afirmă mai tîrziu că a folosit 
nişte note ale unchiului său, Ioan Cîmpineanu, şi că, în ceea ce pri- 
vește redactarea în franceză a primei broșuri, a recurs la ajutorul pro- 
fesorului său Satur. Totuşi, limpezimea expunerii şi patosul ar- 
gumentării îi aparţin. Cel ce scrie este perfect informat şi nu are 
ezitări în ceea ce priveşte obiectivul urmărit. Teza de bază în legătură 
cu relaţiile dintre Principate şi puterile suzerană și protectoare derivă 
din programul partidei naţionale. O reținem aici, fiindcă Fon Ghica 
îi va rămîne credincios pînă la sfîrşitul vieţii sale. În discursul despre 
Ioan Cîmpineanu o va formula astfel: „dreptul de suzeranitate, astfel 
cum rezulta din capitulaţiunile încheiate de vechii noștri domni cu 
Înalta Poartă, erau o garanţie pentru păstrarea naţionalităţii noastre“ 
şi: „de la o vreme încoace, Imperiul otoman mergea tot slăbindu-se, și 
++. mai curînd sau mai tirziu, era să vie ziua cînd acel imperiu să se 
desfacă în elementele sale constitutive... atunci independenţa Româ- 
niei va fi o consecinţă naturală a evenimentelor ce au să se desfășure“. 

În sensul acestor convingeri, studentul de nouăsprezece ani atrage aten- 
ţia asupra faptului că un pericol real pentru ţările româneşti îl prezintă 
politica expansionistă a puterii protectoare şi realizează un tablou 
sumbru al samavolniciilor comise de armatele ţariste de ocupaţie. 
Broşura Coup d'oeil... îşi dezvăluie în final caracterul de lucrare de 
propagandă. Autorul descrie sumar poziţia geografică a Valahiei şi 
Moldovei şi, amintind marile bogății naturale ale celor două ţări, caută 
să cîştige interesul guvernelor europene pentru comerţul cu aceste ţări. 
Încheierea e un apel adresat acestor guverne, chemate să întindă mîna 
„unui popor care, prin liberalitatea caracterului său, prin fericitele cali- 
tăţi ce-l disting nu aspiră decît să intre în familia statelor libere şi 
constituţionale“. Poids de la Moldovalachie... dezvoltă aceleaşi idei, 
argumentate încă mai categoric şi mai clar. Tînărul autor îşi ia liber- 
tatea să acuze pe ambasadorii guvernelor occidentale aflaţi la Constan- 
tinopol de superficialitate şi lipsă de seriozitate. Lăsîndu-se ispitiţi de 
petreceri şi vînători, ambasadorii trec cu vederea problemele de care 
ar trebui să se intereseze. Ghica îşi asumă de aceea sarcina de a informa 
el respectivele guverne despre locul şi rolul Principatelor în chestiunea 
atît de controversată a Orientului, care, într-adevăr, a stat multă vreme 
la baza unui şir de evenimente ce-au răscolit întreaga Europă. În ter- 
meni violenţi, aproape de pamflet, studentul român denunţă din nou 
imixtiunea guvernului țarist în treburile interne ale ţărilor româneşti, 
pentru a conchide că aceste ţări trebuie transformate într-o barieră 
ridicată în calea încercărilor ţarismului de a pătrunde spre centrul 
Europei. În acest scop, Principatele ar trebui unite într-un regat, care 
să se bucure de garanţia puterilor europene că nici o armată străină 
nu va mai putea trece peste teritoriul lor. Cu dibăcie diplomatică, Ghica 
enumeră avantajele ce-ar rezulta din noul statut al Principatelor pentru 
Austria, Germania, Franţa, Anglia. Chiar Turcia, spune el, renunţînd 
la tributul ce i se plătește, s-ar găsi asigurată. Ciştigul cel mai mare ar 
fi statornicirea păcii în Orient. 

Broşurile lui Ion Ghica nu au trecut neobservate. David Urquhard, 
fost secretar al ambasadorului englez la Constantinopol şi amic al lui 
Thiers, pe atunci preşedinte al guvernului francez, a reprodus-o pe cea 
dintii în colecţia sa Portofolio, în care era denunțată politica ţaristă 
şi se urmărea cîștigarea de simpatii pentru Imperiul otoman. O altă 
publicaţie în coloanele căreia Ghica a scris despre stările de lucruri din 
Principate este ziarul Le National. Conţinutul rubricii sale nesemnate, 
apărute sub titlul Corespondance valague, ignorat pînă deunăzi, ne este 
acum cunoscut în amănunte.* Linia politică generală rămîne aceea din 


* Cf. D. Păcurariu, Ion Ghica în presa franceză, Gazeta literară, 1 octombrie 
1964, şi acelaşi, monografia Ion Ghica, Editura pentru literatură, 1965, p. 43—47. 

cele două broșuri. Cu date concrete, Ja zi, este prezentat cititorilor fran- 
cezi conflictul dintre domnitorul Alexandru Ghica și partida naţională 
din Adunarea de la Bucureşti. Domnul este criticat cu asprime pentru 
politica lui externă şi internă, păgubitoare intereselor poporului. 
Autorul Corespondenţei nu se siieşte să critice şi pe consulul francez din 
Țara Românească și chiar pe ministrul de externe al Franţei, care nu se 
interesează de cele ce se petrec la Bucureşti. Elogii pline de căldură sînt 
formulate la adresa lui Ioan Cîmpineanu, ceea ce indică sursa de la care 
se inspira Ion Ghica. 

În primele luni ale anului 1839, colonelul Cîmpineanu, însoţit de 
Felix Colson, fost secretar al consuluiui francez de la Bucureşti, care-l 
dezavuase, şi-a început turneul prin capitalele europene, trecînd mai 
întîi prin Constantinopol. Planul colonelului era absolut personal 
şi utopic: realizarea unirii Principatelor, sub conducerea sa sau a dom- 
nului moldovean Mihail Sturdza, prin consimţămîntul Porții, crearea 
unei armate sub flamurile căreia să fie chemate popoarele din cadrul 
Imperiului otoman, în scopul salvgardării acestui imperiu, amenințat 
de zvirvoliri interne și de Rusia țaristă etc. Evident, oricît de persua- 
siv, Ioan Cîmpineanu nu a putut recolta altceva decît vagi promisiuni 
pentru un viitor neprecizat, Acţiunea lui, pe care avea s-o plătească la 
înapoierea în ţară cu închisoarea, a avut totuşi utile rezultate propa- 
gandistice. Sub auspiciile lui Cimpineanu, tinerii români aflaţi 
la Paris au înfiinţat în august 1839 Societatea pentru învăţătura 
poporului român, cea dintîi asociaţie culturală, cu scopuri politice, 
întemeiată peste hotare. Activitatea societății urma, însă, să se des- 
făşoare în ţară. Se punea astfel în practică o altă iniţiativă a partidei 
naţionale, constînd în faptul „de a pregăti națiunea din vreme, ca acea 
desfăşurare de evenimente, care se pregătea să o găsească destul de 
luminată și de pregătită, ca să poată profita de dînsele pentru întărirea 
statului român“ (din discursul lui Ion Ghica despre loan Cimpineanu). 
Evenimentele, măsurile de autoritate ale domnului, în primul rînd 
arestarea lui Cimpineanu au făcut ca societatea întemeiată la Paris 
să nu poată trece la lucru. 

După absolvirea celui de-al doilea an la Școala de mine, în timpul 
căreia, ca student, vizitase o serie de uzine metalurgice franceze, Ion 
Ghica s-a dus în Anglia, într-o călătorie documentară, ca să cerceteze 
întreprinderi miniere, ceea ce dovedeşte încă o dată cu cîtă seriozitate 
a abordat pregătirea sa de specialitate. La sfîrşitul anului 1840 pornea 
spre Bucureşti, cu atestatul Şcolii de mine în lada sa de călătorie, 
înarmat şi cu alte învățături, în special din domeniul economiei poli- 
tice, în sfîrşit, cucerit de ideile radicale în atmosfera cărora trăise 

vreme de cinci ani, Cu tot acest bagaj și cu elanul vîrstei, pe la începu- 
tul anului 1841 se găsea acasă, dornic să se dedice unei activităţi în 
folosul patriei. De la bun început însă se izbi de adversităţi; Țara 
Românească nu oferea atunci condiţii prielnice pentru o activitate 
liberă şi creatoare. „Cu puţin înainte — îşi va aminti peste patru de- 
cenii Ghica—se izgonise Vaillant din țară, se arestase şi se surghiunise la 
Snagov şi la ocnă Mitică Filipescu, Niculae Bălcescu, Marin Serghiescu 
şi Telegescu.“ Grigore Alexandrescu se afla şi el deţinut la djurstvă, 
ca şi Bălcescu. Prietenul îi vizită pe amîndoi, în încăperile ferecate 
din Gorgani. Era un prim contact nu prea încurajator cu ţara, pentru 
un om a cărui simpatie nu putea îmbrăţișa autoritatea de stat, ci pe 
victimele ei. Cînd i se propuse o prefectură, Ion Ghica „declină onorul 
ce i se făcea“, explicînd că e lipsit de experienţă şi de cunoştinţele tre- 
buitoare. Este de presupus că refuzul se datora şi hotărtîrii de a nu cola- 
bora cu o administraţie opresivă. Ar fi preferat o catedră la „Sf. Sava“, 
dar nu i s-a încredinţat. La povaţa lui Iancu Manu, fostul student al 
Scolii de mine, alcătui un proiect de exploatare a salinelor. Înmînat 
lui Iancu Oteteleșanu, unul din concesionarii exploatărilor de sare, 
proiectul fu adus în discuţia coasociaţilor, care-l respinseră ca prea 
costisitor. Așadar, drumurile pe care Ion Ghica ar fi fost dispus să se 
angajeze îi erau închise. Domnul îl privea cu neincredere, întrucît 
exista bănuiala că el ar fi autorul scrierilor ostile stăpînirii, apărute la 
Paris. Era suspectat şi din cauza relaţiilor lui cu Ioan Cîmpineanu, pe 
care stăruia să-l viziteze la Mărgineni şi apoi la Plumbuita. „Nenea 
mare“, vornicul Mihalache Ghica, fratele domnului și cel care-i propu- 
sese prefectura, îl preveni chiar pe Tache Ghica într-o zi că se vor vedea 
siliți a lua măsuri împotriva feciorului său, dacă acesta nu-şi va 
schimba felul de a gîndi şi a se exprima. 

Strimtorat astfel, tînărul muntean primi consiliul prudent al lui 
Joan Cimpineanu, între timp eliberat, să plece la Iaşi. Alături de Cîm- 
pineanu, alţi doi reprezentanţi ai boierimii nemulţumite de domnia lui 
Alexandru Ghica semnară o epistolă tainică adresată lui Mihai Sturdza, 
domnul Moldovei, prin care i se propunea şi scaunul Țării Româneşti, 
ca astfel să realizeze unirea Principatelor. Cu această epistolă, inginerul 
de mine care nu-şi putuse găsi utilizare în patrie porni într-o după- 
amiază de toamnă tîrzie către Milcov. Peripeţiile drumului vor fi narate 
cu farmec în scrisoarea O călătorie de la București la Iași înainte de 
1848. După cinci zile de călătorie ostenitoare, Ghica vedea pentru 
întîia oară, de pe dealul Răpedea, capitala Moldovei. 

Peste cîteva zile fu prezentat de către maiorul Mihail Kogălniceanu 
lui vodă, care, după ce parcurse epistola boierilor munteni, zîmbi cu 

satisfacţie, dar respinse ca prematur actul politic ce i se propunea. 
Vodă, ca şi ceilalţi ieşeni, îi arătă prietenie, poftindu-l la masă şi 
reţinîndu-l la lungi şi plăcute conversaţiuni despre literatură, artă, 
ştiinţe şi chiar politică. La Iaşi se reînnodă prietenia dintre Ion Ghica 
şi Vasile Alecsandri, care-l găzduieşte în casa lui. 

Aşteptind deschiderea navigaţiei pe Dunăre o dată cu venirea 
primăverii, munteanul aflat în surghiun voluntar cugeta asupra 
viitorului său şi oscila între a se duce în Sicilia, pentru a se angaja la 
o exploatare de sulf condusă de un prieten de la Paris, sau a se reîn- 
toarce în Franţa, unde era sigur că se va bucura de protecţia foştilor 
săi profesori. O vizită la Iorgu Ghica îi prilejui însă cunoştinţa lui 
beizadea Niculaie Suţu, eforul şcolilor, care-l sfătui să rămînă la laşi 
şi-i oferi o catedră la Academia Mihăileană. Era ceva care-l putea 
atrage într-adevăr. „Şi iată-mă aşezat — va povesti Ghica — înaintea 
unei table cu creionul de cretă în mină, arătind tinerilor, dimineaţa, 
proprietăţile cercului, ale elipsei, ale parabolei şi ale iperbolei şi, 
după amiazi, vorbindu-le despre formațiunile munţilor ş-a straturi- 
lor pămîntului.“ Profesorul, ca şi ceilalţi colegi ai săi, printre care 
Kogălniceanu, își îndeplinea funcţia cu pasiune patriotică. Salariza- 
rea era modestă — aproximativ un franc pe lecţie —,,... dar eram 
bine răsplătit prin satisfacţiunea ce simţeam văzînd pe toată ziua cum 
se lărgea cercul ideilor celor bune. Lucram fiecare cu cuvîntul şi cu 
condeiul, după puterile mijloacelor noastre, la dezvoltarea naţiona- 
liţăţii române.“ Nici Mihalache Sturdza nu era un campion al liber- 
tăţii şi al cinstei! Departe de aşa ceva! În martie 1848, masca despo- 
tului afacerist va cădea definitiv. Deocamdată, însă, îi plăcea să joace 
rolul domnului luminat şi îngăduia la academia ce-i purta numele 
difuzarea unor idei avansate. 

Ion Ghica a fost la Iaşi pe de-a-ntregul solidar cu tinerii intelec- 
tuali moldoveni. Alături de ei, în ciuda opreliştilor şi a primejdiilor, 
a luat parte la unele acţiuni mărunte contrare autorităţii de stat şi a 
frecventat saloanele unde se discuta politică şi se citea literatură. 
Astfel, cînd prietenii săi din laşi au început a se aduna lunar în casa 
lui Alecu Balş Lungu, a fost bucuros a-i însoţi. Aici, Ghica a putut 
îi martorul entuziasmului iscat de lectura primelor poezii în limba 
română ale lui Vasile Alecsandri. 

În vacanțe, profesorul muntean trecea Milcovul, pentru a-i vizita 
pe ai săi. Între timp, Alexandru Ghica fusese destituit în urma plin- 
gerii boierilor, iar pe scaunul domnesc fusese ridicat Gheorghe Bibescu. 
Înlocuirea nu adusese nici un bine pentru ţară, dar, oricum, noul domn 
nu avea deocamdată motive de adversitate personală faţă de Ion Ghica, 


20 


ceea ce îngăduia acestuia libertatea de mișcare. În vara anului 1842, 
însoţindu-l pe Iancu Oteteleșanu, Ghica şi Grigore Alexandrescu între- 
prinseră o călătorie spre Baia-de-Aramă. Niciunul dintre cei doi prie- 
teni nu va uita această călătorie. După mai bine de douăzeci de ani, 
dedicindu-i lui Ion Ghica volumul Meditaţii, elegii, epistole, satire 
și fabule, poetul i se va adresa „ca unui bun şi statornic amic, cu care 
am petrecut o mare parte a vieţii mele, cu care am vizitat — juni 
amîndoi şi plini de iluzii pentru viitorul ţării noastre — mănăstirile 
de dincolo de Olt, acele multe suvenire ale mărirei trecute şi ale de- 
cadenţei actuale a României...“ Dedicaţia exprimă cu precizie starea 
de spirit a celor doi tineri din anii în care au vizitat Oltenia. Stăpînit 
de aceeaşi stare de spirit, în vara anului următor, 1843, Ion Ghica 
e unul dintre întemeietorii societăţii revoluţionare „Frăția“. Împre- 
jurarea este evocată de scriitorul nostru în scrisoarea despre Nicu 
Bălcescu. După o noapte de aprinse discuţii asupra situaţiei nenorocite 
a ţării, Bălcescu, Ghica şi Christian Tell*, care juraseră să se consacre 
patriei cu trupul și cu sufletul şi se legaseră fraţi de cruce, au alcătuit 
statutele şi regulamentul „Frăției“. Celor trei inițiatori li s-au alăturat 
curînd mulți civili şi militari, printre care maiorul Ion Voinescu Il, 
Bolliac, Bolintineanu, Deivos, Golescu (Alecu Negru), Marin Serghies- 
cu-Naţionalu. Cam tot în aceeaşi vreme s-a întemeiat la Bucureşti și 
Societatea literară, avînd ca preşedinte pe Iancu Văcărescu şi ca secre- 
tari pe acelaşi maior Ion Voinescu II şi pe Nicu Bălcescu. Poate că în 
cadrul activităţii Societăţii literare s-a ţinut şi acea adunare în casa 
maiorului, la care Bălcescu, după ce se hîrjoni ca un băiețandru ştrengar 
cu ceilalţi, fu pus cu de-a sila să citească o scriere pe care memorialis- 
tul o confundă cu Puterea armată și arta militară la români. Cert e că 
prin grija lui Ghica Puterea armată a apărut în Propășirea. La apariţia 
acestei foi cu viaţă atît de scurtă din pricina cenzurii, Ion Ghica şi-a 
adus şi el contribuţia. În primul număr al revistei urma să apară şi un 
articol al său tratînd despre Unirea vămilor între Moldova și Valahia. 
Cenzura a oprit însă acest articol, pe care îl cunoaștem din exemplarul 
necenzurat păstrat la Biblioteca Academiei Republicii Socialiste 
România. Revista a publicat mai apoi alte lucrări ale lui Ghica, 
printre care lecţia de deschidere a cursului liber de economie politică 
de la Academia Mihăileană, intitulată Despre importanța economiei 
politice. Lecţia fusese ţinută în noiembrie 1843 și trezise mult interes. 
Probabil că la această lucrare se referă Grigore Alexandrescu, care-i 


* Cezar Bolliac, într-o notă la poezia La muza mea (republicată în Trompeta 
Carpaţilor, nr. 1.030, 1872,p. 3), afirmă că a participat şi el la jurămîntul „făcut 
în viele de la Filaret“, alături de cei trei pomeniţi de Ghica. 

scria din Bucureşti prietenului său, felicitindu-l: „De trei ori bravo, 
iubite prietene |! Te fericesc şi te îmbrăţişez. Articolul tău este frumos 
şi bine gîndit, Sînt mindru de tine şi de prieteşugul tăul!“*. După 
cum Kogălniceanu folosea cursul său liber de istorie naţională pentru 
a insufla sentimente patriotice auditorilor, tot astfel profesorul de 
economie politică nu se limita la o expunere pur teoretică, ci lega defi- 
nirea noţiunilor ştiinţifice de năzuinţele politice la ordinea zilei. Așa, 
de pildă, subliniind însemnătatea industriei ca factor de progres eco- 
nomic, el o considera totodată ca „înainte alergătorul neatirnărei 
şi a slobozeniei“ şi, aluziv, pleda pentru unire: „poate că generaţia 
noastră va vedea staturile Germaniei unite, așa cum trebuie să fie un 
neam de oameni cari vorbesc aceeaşi limbă şi au aceeaşi origină. Nu 
pot să nu vă împărtăşesc noutatea că-n zilele noastre se tractează aici 
despre o unitate bănească între principatele noastre ; folosurile ce ar ieşi 
dintr-o asemenea alcătuire nu pot fi măsurate...“ Pe bună dreptate, 
deci, Ghica, amintindu-și de cursurile libere ale lui Kogălniceanu şi 
ale sale, afirmă: „Noi tinerii devenisem sîmburele împrejurul căruia 
se grupau ideile viitorului“. Evocind în Suvenure contimpurane anii 
dinainte de 1848 ai domniei despotice a lui Mihail Sturdza, G. Sion 
vorbeşte despre tinerii absolvenţi ai şcolilor naţionale, ce „căpătaseră 
cunoştinţe enciclopedice destule spre a înţelege spiritul secolului“ 
şi adaugă la rîndu-i: „Această junime se mai adăpa de idei liberale şi 
progresive din citeva cursuri libere ce cu mare greu se permisese lui 
Jon Ghica, M. Kogălniceanu, N. Docan şi alţii ca să ţină în sala Acade- 
miei“**. Foştii elevi ai profesorului de economie politică de la Acade- 
mia Mihăileană i-au păstrat o bună amintire. Dintre ei, cunoscutul 
economist Ion Ionescu de la Brad ţinea să-l elogieze după aproape 
douăzeci de ani, în 1861, în gazeta lui, Țăranul român, preţuind nu 
numai nivelul ştiinţific al cursului, ci şi interesul arătat problemelor 
arzătoare ale vremii: „Noi am avut norocirea a asculta cursul său de 
economie politică ce l-a făcut la Academia Mihăileană din Iaşi şi pu- 
tem să spunem în public că, măcar că încă nu pierdusem impresiunile 
ce întipărise în noi briliantele prelecţiuni de economie industrială ale 
lui Blanqui de la Conservatoire des arts et métiers din Paris şi de eco- 
nomie politică ale d-lui Rossi de la Collège de France, am ascultat cu 
deosebit interes pe d. Ion Ghica. D-lui, din regiunea înaltă a ştiinţei, 
se pogora în lecţiunile sale și făcea oarecare aplicaţii la ţara noastră. 
D. Ion Ghica căuta o unire a intereselor materiale ale separatelor două 


"E. Lovinescu, Grigore Alexandrescu, Editura literară a Casei scoalelor, 
1928, p. 241—242. 
** G, Sion, Proză. Suvenire contimpurane, E.S.P.L.A., 1956, p. 106. 

staturi Moldova şi Valahia şi era cu deosebire ocupat de unirea 
vămilor...“* 

Colaborarea lui Ion Ghica la Foaia științifică și literară îmbrăţi- 
şează şi alte domenii. El tipăreşte un articol despre măsuri şi greutăţi, 
un altul despre învățămîntul public şi, în sfîrşit, un studiu de populari- 
zare a ştiinţei, intitulat Ochire asupra științelor. Articolul despre 
învățămîntul public era, de fapt, un document redactat din însărci- 
nare oficială. Apreciat pentru zelul şi competenţa sa la catedră, pro- 
fesorul muntean fusese distins de vodă Sturza cu recunoaşterea ran- 
gului de mare spătar, iar apoi numit membru şi inspector al Comitetu- 
lui 'academic. Epitropul învăţămîntului public, Alecu Balş, care 
proiecta transformarea Academiei Mihăilene în universitate, intenționa 
să încredinţeze rectoratul acesteia lui Ion Ghica. Împrejurările n-au 
îngăduit realizarea proiectului. Chemat însă „a cîrmui o mare parte din 
educaţia publică din Moldova“, Ghica a pornit cu seriozitate la treabă, 
convins de marea însemnătate a învăţămîntului, cum reiese şi din tran- 
scrierea ca moto a cuvintelor lui Leibniz, în fruntea studiului său din 
Propășirea: „Acel ce cîrmuiește educaţia ţine în minile sale soarta 
lumii“. În prima jumătate a veacului al XIX-lea, dezvoltarea învăţă- 
mîntului în Principate se situa printre preocupările cele mai de seamă 
ale intelectualităţii progresiste. Pe la 1840 interesa însă şi cercurile 
conducătoare, fiindcă se simţea nevoie de cadre administrative instruite. 
În sfîrşit, proprietarii de latitundii, năzuind spre creșterea produc- 
ției agricole, înțelegeau că un nivel cultural ceva mai ridicat la sate 
le-ar fi profitabil. Sintetizind toate aceste interese de pe poziţia unui 
partizan al atragerii agriculturii în circuitul capitalist, noul inspector 
şcolar se şi ocupă de organizarea şcolilor sătești. Atît în formularea 
principiilor generale, cît şi în schița de programă pe care o dă, el 
stabileşte că elevii şcolilor rurale trebuie să-şi însuşească, pe lîngă 
cunoştinţele de ordin general, mai ales elemente de agrotehnică şi de 
creşterea vitelor. Şcoala proiectată de el este în primul rînd una prac- 
tică şi menită să aducă foloase proprietarilor de pămînt, pe care 
şi caută a-i cointeresa. Le cere să încurajeze deschiderea de şcoli în 
satele de pe moşii, făcînd şi investiţiile necesare pentru înzestrarea 
lor cu cele trebuitoare: „Este cu drept ca proprietarul să contribuie 
cu mult pentru şcoala din sat şi să contribuie după numărul familiilor 
ce are pe moşia lui, pentru că el va trage un folos adevărat material 
de la o asemenea întocmire“. Îndeplinindu-se această condiţie, școlile 
rurale urmau să stea la dispoziţia sătenilor în mod gratuit. În acest 


* Desființarea rămilor, în Țăranul român, nr. 1, 12 noiembrie 1861, p.3. 

punct, ideea devine cu adevărat îndrăzneață, dar, în rest, programa 
propusă de Ion Ghica rămîne conformistă: acordă un loc însemnat 
instrucției religioase, cunoașterii îndatoririlor sătenilor față de pro- 
prietari și faţă de stat. Parafrazînd parcă maxima favorabilă stăpîni- 
torilor: „prea multă minte strică“, inspectorul notează: „Tot ne dove- 
deşte că fericirea şi bunastare a unui norod nu se asigurează printr-o 
mare dezvoltare intelectuală şi o civilizaţie rafinată“. Este o teză pe 
care chiar Ion Ghica o va condamna în repetate rînduri, în perioada 
Convorbirilor economice şi a Scrisorilor către V. Alecsandri. În ciuda 
limitării subliniate, în care vedem concesii pe care inspectorul le făcea 
acelora de care depindea totuși în ultimă instanţă înfiinţarea şcolilor 
sătești, proiectul său se înscrie printre documentele preţioase ale 
istoriei învăţămîntului românesc. Se mai cuvine să reținem şi alte 
idei juste, ca, de pildă, acelea asupra modului de organizare a şcolilor 
normale, asupra predării limbii române — lectură şi gramatică — 
şi a unor lecţii de istoria patriei, cu scopul de a se reaminti „fapte 
vrednice de laudă a strămoșilor noștri“. Vom mai observa, de ase- 
menea, că, pe alocuri, Ion Ghica face loc în însemnările sale unor 
revendicări de ordin social-politic ale forţelor progresiste sau unor 
critici la adresa orinduirii feudale. Astfel, de pildă, susținind că pro- 
prietarii ar trebui să întreţină şcolile săteşti, foloseşte tonul direct în 
dezvăluirea caracterului spoliator al zeciuielii: şi „afară de alte veni- 
turi ce au de la locuitori, mai iau pe dasupra, ca un lucru ce nici nu 
este vrednic de băgat în seamă, mai iau zeciuială din toate productele 
ce fac locuitorii; dumnealor socotească-se și vor vedea că numai după 
acest singur articol al Regulamenturilor amînduror Principatelor, 
cînd venitul locuitorilor creşte în proporţie aritmetică, al dumnealor 
crește în proporţie geometrică“, De pe o poziţie politică înaintată 
este abordată şi chestiunea unificării sistemului de învățămînt normal 
în cele două Principate. Acesta „ar fi singurul mijloc ca să se poată 
introduce în limbă şi în obiceiuri o unitate desăvirşită, dorința dragă 
oricărui român bun și adevărat iubitor de neam. Într-acele şcoli 
normale s-ar primi modul de scriere cel mai cuviincios şi aceeaşi gra- 
matică, și aşa poate că generaţia viitoare va fi destul de norocită ca 
să uite cu totul că a mai fost vrodată provincialism.'“* 

Din păcate, Ion Ghica nu a avut răgazul să treacă la realizarea 
măcar parţială a planului său. Prin martie 1844, Tache Ghica se îm- 
bolnăvi grav şi fiul său porni cu inima îndurerată spre București. 
Bătrînul se prăpădi în același an, iar Ion Ghica fu nevoit să lămurească 
unele încurcături financiare. Între timp, mai fusese la Iaşi, unde îşi 
încheiase cursul, hotărît să nu se mai întoarcă. 

leșenii manifestară după plecarea lui Ghica atitudini diferite faţă 
de temporarul lor concetăţean. Alecsandri îi exprima afecțiunea lui 
şi îi comunica amănunte despre „asasinatul“ Propășirii şi despre sur- 
ghiunul lui Kogălniceanu şi al lui C. Negruzzi.* Alţi moldoveni, 
însă, se bucurau că plecase, fiindcă opiniile sale în legătură cu învă- 
ţămîntul și poate măsurile luate în calitate de inspector şcolar treziseră 
animozităţi serioase în rîndurile cadrelor didactice. Printre adver- 
sari se număra şi Gh. Asachi. Vechiul dascăl, pictor talentat, făcuse 
chiar o gravură înfăţișînd Academia Mihăileană, care se povirnea 
împinsă de Alecu Balş, epitropul şcolilor. Ion Ghica, protejatul aces- 
tuia, cu un hirleţ în mînă, săpa la temelia clădirii, acolo unde erau 
îngropate hrisovul şi medaliile. Pe gravură erau înscrise cuvintele bat- 
jocoritoare: „sapă, sapă, poate îi da de apă“**. Ion Ghica n-a dat nici 
o replică detractorilor săi și, un timp, a putut să pară indiferent faţă 
de problemele şcolii. În 1847 el a dovedit însă că aceste probleme îi 
stăteau la inimă. În același an, o serie de scrisori pe care i le adresează 
de la Iaşi Ion Ionescu de la Brad reactualizează chestiunea organizării 
învăţămîntului public din Moldova. Faptul nu este întimplător. În 
1846, Mihail Sturdza iniţia o serie de „reforme“, constînd, între altele, 
în desfiinţarea claselor superioare şi reducerea celor inferioare. Cadrele 
didactice erau concediate în număr mare. Informîndu-l despre toate 
acestea, Ion Ionescu de la Brad îi scria lui Ghica despre regretele tirzii 
ale profesorilor moldoveni — „pling în pumni după d-ta, căci cel 
puţin d-ta tot mai căutai de viitorimea lor“. Desigur, nu era vorba 
despre bunăvoința sau grija mai mare sau mai mică a cuiva faţă de 
nevoile profesorilor. Măsurile luate de Mihail Sturdza, ca, de altfel 
şi de Gheorghe Bibescu, se înscriau în acţiunea represivă îndreptată 
împotriva fierberii duhului naţional şi democratic. Dar tocmai acum 
Ion Ghica dă la iveală, a doua parte a proiectului său de la Iaşi, 
cuprinzind planul de organizare a învăţăturii „secunde sau colegiale“. 
O face folosind coloanele unei publicaţii ardelenești, Foaia pentru 
minte, inimă şi literatură, în care lucrarea apare sub forma unei suite 
de scrisori. Programa sa propune ca învățămîntul secundar să aibă 
opt ani, dintre care ultimii doi de filozofie. Este o programă cu netă 
coloratură umanistă, în care pe primul plan se află studiul limbilor, 
cu deosebire al latinei și elinei. Aceste două limbi clasice, ca și fran- 
ceza sînt prevăzute pentru toţi cei şase ani de „clasă“. Pentru acea 


* Eugenia Carcalechi, Alecsandri şi Ion Ghica (Ceva din corespondenţa lor 
intimă), Arhiva, nr. 9, septembrie 1905, p. 383. 

+*+ V. Slăvescu, Corespondenţa între Ion Ionescu de la Brad şi Ion Ghica (1846— 
48417), Academia Română, Studii şi cercetări, LXVI, 4943, p. 47. 


epocă în care nu se constituise nici măcar un rudiment al istoriei lite- 
rare româneşti, aşa cum se va contura abia în Lepturariul român al lui 
Aron Pumnul (1862—1865), remarcabil este faptul că Ghica recomandă 
studierea limbii române nu numai sub aspectul gramatical, aceasta 
în paralelă cu gramatica latină, ci şi stilistic. O menţiune specială se 
cuvine și programei detailate ce dă în legătură cu studiul retoricii, 
prin care înţelege nu numai elocvenţa și stilistica, ci şi ceea ce numim 
noi astăzi teoria literaturii. În cadrul retoricii propune lectura şi 
critica în clasă a unor bucăţi în proză și versuri de scriitori români, 
precum şi memorizarea pasajelor celor mai frumoase din literatura 
românească. În fiecare săptămînă — sîmbăta — cere ca şcolarii să 
facă o compunere în româneşte, după care să fie clasificați. Nota 

triotică, în contrast puternic cu măsurile luate de oficialități, se 


istoria „învăţătura cea mai de căpetenie“, dar exclude concepţia roman- 
tică şi combate glorificarea eroilor ca pe o acţiune pernicieasă: „învă- 
țătura istoriei trebuie să se facă cu cea mai mare întindere, şi pro- 
tesorul să caute a depărta oarecum mirarea (admiraţia) de la faptele 
voinicești şi asupritoare ale celor vechi și care nu pot avea alt rezultat 


decît a dezvăli şi a hrăni ambiția şi dorinţa de stăpînire în inimile 


picat Ghica — trebuie să caute mai mult a forma gustul și dorințele 
oamenilor; şi misia ei nu ar fi bine înţeleasă dacă n-ar fi decît admira- 
tori Romulilor şi Cezarilor; profesorii de istorie ar face bine să puie 
mai multă importanţă în apărarea libertăţii grecilor împotriva per- 
şilor şi lacedemonilor decît în năvălirile şi cotropirile romanilor, 
mai multă hulă în războaiele Atenei cu Peloponezul; cea mai mare 
parte a lecţiilor să fie întrebuințată a cerceta faptele şi pricinile care 
au avut înriurire asupra stării societăților de astăzi; astfel s-ar îm- 
plinta în inimile tinerimii dorinţe curate şi s-ar forma un duh de 
critică şi de cercetare atît de neapărat trebuincios omului care are să 
prinză un loc însemnat în societate.“ „Duhul critic“ era într-adevăr 
foarte necesar în societatea românească din preajma anului 1848. Pro- 
gramele de învăţămînt publicate de Ion Ghica şi continuarea lor pentru 
cursul universitar, păstrată în ciorne, inaplicabile atunci, ar îi putut fi 
luate în considerare numai în cazul eliberării ţărilor românești de sub 
despotismul feudal. Aceasta și era problema fundamentală a acelor ani. 
După 1844, Ion Ghica nu va mai fi niciodată profesor, iar activi- 
tatea lui se va desfăşura multă vreme exclusiv pe plan politic. 

În cuprinsul anului 1846 se găsește la Paris, unde este ales preşe- 
dinte al Societăţii studenţilor români, înfiinţată de către românii 
aflaţi în capitala Franţei — C.A. Rosetti, Kogălniceanu, Bălcescu, 
Bolintineanu, Dimitrie şi. Iancu Brătianu, Grigore Romalo şi alţii. 
Unii erau studenţi, alţii îşi terminaseră învăţătura mai demult şi 
veniseră pentru cercetări speciale sau doar ca să iasă din atmosfera 
sufocantă și chiar primejdioasă de-acasă. Scopul declarat al Societăţii 
studenţilor români era „de a ţine în Paris, spre desăvirşirea învăţă- 
turilor, tineri români de orice parte de loc“. Apelul lansat de socie- 
tate pentru strîngerea unor fonduri (destinate a acoperi cheltuielile de 
întreţinere a studenţilor lipsiţi de mijloace) e conceput în spirit demo- 
cratic. Autorii atrag atenţia că hrana tuturor e produsă de plugar, 
astfel că solicitata contribuţie cerută celor cu stare trebuie considerată 
ca o obligație: „Săteanul sudînd şi adesea flămînd trage plugul ce vă 
dă hrana vieţii; daţi şi voi cel puţin birul pentru hrana sufletului 
fiilor voştri“. Secretarul societăţii era C.A. Rosetti, casier — Scarlat 
Virnav. Preşedinţia de onoare fusese propusă poetului Lamartine, 
care o acceptase. Faptul acesta este semnificativ. Societatea studenţilor 
români. era o organizație mai mult decît oarecum filantropică. Își 
instalase o bibliotecă, unde — după cum ne informează Bolintineanu — 
muntenii și moldovenii se întîlneau și discutau ; proiecta editarea unei 
publicaţii care să susţină interesele ţărilor româneşti. Aşa cum notează 
Ghica, spre sfîrşitul anului 1846 „un vînt de libertate sufla peste toată 
Europa... într-aceeaşi vreme, în Franţa agitaţiunea creştea, ideile 
democratice şi chiar republicane cîştigau din zi în zi aderenţi şi parti- 
zani; la cursurile lui Michelet, lui Quinet şi lui Mickiewicz se îmbul- 
zeau studenţii cu miile, unul peste altul; fiecare lecţie se termina cu 
un tunet de aplauze şi cu strigătul de: «Vive la Republique»“. Tinerii 
români erau cuceriţi de acest iureş al libertăţii, cum reiese şi din cîteva 
manifestări ale lor din acea vreme. De Anul nou 1847, ei au trimis 
felicitări acelor personalităţi din Franţa care înțelegeau „cel mai bine 
sentimentele lor“. Profesorul Edgar Quinet, suspendat de doi ani de la 
catedră, le-a răspuns cu prietenie: „Îmi amintiţi prin aceasta, domni- 
lor, că este de datoria mea să mă ocup de această naţiune, astăzi ame- 
ninţată, şi să-i apăr dreptul după slabele mele puteri. Sînt fericit să-mi 
iau față de dumneavoastră un angajament de acest fel...“ După pri- 
mirea acestui răspuns, membrii Societăţii studenţilor români l-au 
vizitat pe profesor acasă, Dimitrie Brătianu a rostit o cuvîntare, iar 
Scarlat Virnav, secretarul societăţii, a încheiat, în numele tuturor, cu 
o frază patetică: „Jurăm cu toţii să murim pentru ţara noastră!“* 


* Anul 1848 în Principatele Române, București, G6bl, 1902. 

Cele cîteva luni petrecute de Ion Ghica la Paris, în 1846, l-au întărit 
în convingerile sale și i-au sporit entuziasmul. Ajuns la Bucureşti, a 
dorit să-şi pună candidatura pentru un loc de deputat în Obşteasca 
Adunare. Evident, Bibescu vodă s-a opus. 

În vîrstă de treizeci şi unu de ani, lipsit de posibilitatea de a ocupa 
o funcţie, dar la adăpost de grijile materiale datorită proprietăţilor 
moştenite, Ghica s-a decis să-și întemeieze o familie. Nu e omul care, 
în scrisori, cel puţin în cele păstrate, să facă declaraţii sentimentale. 
Probabil însă că în hotărîrea lui de a se căsători cu Alexandrina (Saşa) 
Mavros n-a lipsit îndemnul unei reale afecţiuni. Înrudirea cu familia 
Mavros i-a fost totuși multă vreme reproşată și a constituit pentru 
adversarii politici un argument binevenit. I s-a adus acuzaţia de con- 
formism, fiindcă generalul Mavros se bucura de mare trecere la curte și, 
deci, ar fi putut interveni în favoarea lui pe lîngă Bibescu. I s-a azvir- 
lit epitetul de „agent rus“, fiindcă socrul său era bine văzut de guver- 
nul de la Moscova. Așa, de exemplu, faimosul colonel Lăcusteanu 
scria: „generalul Duhamel... avea de unealtă pe Ion Ghica, ginerele 
generalului Mavros, un fanariot pripăşit în ţară, general civil rusesc, 
iar la noi general inspector al carantinelor pe amîndouă principa- 
tele“*. „Generalul civil“ nu era de loc general, căci n-a servit niciodată 
în armată. Fusese doar inspector general al carantinelor în timpul 
guvernării lui Kiseleff. Oricîtă trecere ar fi avut „generalul“, n-a făcut 
nimic pentru ginerele său. Ca un amănunt grăitor, să spunem că, atunci 
cînd Ion Ghica se pregătea să plece la Constantinopol ca agent al revo- 
luţionarilor, Bibescu, chemîndu-l la palat, l-a ameninţat că îi va cere 
lui Mavros să-l reţină în Bucureşti. Poate că domnul se va fi şi adresat 
generalului. Emisarul „Frăției“ şi-a îndeplinit totuşi însărcinarea. 
Divorţurile n-au fost puţine în familia Ghiculeștilor. Căsnicia lui Ion 
Ghica a durat pînă la sfîrşit. Saşa a supravieţuit soţului ei mulţi ani, 
fiindcă era mai tînără și a fost încă mai longivă decît el (a murit aproa- 
pe centenară), deşi n-a dus o viaţă uşoară și nu s-a cruțat. Cei doi soţi 
au avut zece copii, dintre care trei au murit în vîrstă fragedă. Ceilalţi 
însă au depășit şaptezeci, optzeci şi chiar nouăzeci de ani. Prin fiii lor, 
familia e numeroasă şi astăzi. Dintre fiii lui Ion Ghica, cel mai mare, 
Dimitrie (1848—1918)** şi Scarlat (1856—1948) au dovedit unele 
aptitudini literare. Cel dintii a tradus din Shakespeare Romeo și Ju- 


* Amintirile colonelului Lăcusteanu, Editura Fundațiilor, 1935, p. 108. 

** Fiul lui Dimitrie Ghica, Iancu Ghica, trăieşte în București. A fost inginer, 
a împlinit de curînd nouăzeci şi treide ani şi ne-a primit de mai multe ori, pentru 
a ne pune la dispoziție fotografii şi documente de familie. fi mulţumim şi pe 
această cale. 

lietta, al doilea, Neguţătorul din Veneţia, piesă reprezentată în 1886 la 
sala „Bossel“. Sirguinţă şi pricepere a dovedit Dimitrie I. Ghica tăl- 
măcind opera lui Herodot, lucrare distinsă de Academia Română cu 
un premiu. De la Maria Ghica (1851— 1937), căsătorită cu un Sturdza, 
s-au păstrat cîteva pagini frumos împodobite cu miniaturi. Pe cîteva 
dintre aceste pagini Alecsandri şi-a transcris poemul Marioara Flori- 
oara şi a dedicat desenatoarei cîteva versuri.* 

La scurtă vreme după căsătorie, Ion Ghica e prins în vîrtejul ce 
anunţa revoluţia. Tabloul frămîntărilor din Țara Românească, la 
începutul anului 1848, e conturat cu exactitate și obiectivitate în 
Scrisorile către V. Alecsandri. Nu-l vom mai reconstitui aici. Vom înre- 
gistra doar detaliile ce-l privesc pe scriitorul nostru. Ca membru în 
conducerea „Frăției“, ia parte la pregătirea mişcării. Îl găsim la adu- 
narea secretă în care Bălcescu citeşte proiectul de proclamaţie și în 
care, alătiri de Bălcescu și Alecu Golescu (Negru), este ales în comite- 
tul executiv „cu deplină putere d-a organiza şi a conduce acţiunea“. 
În ajunul Paştelui, comitetul îl trimite la Christian Tell, comandant 
de batalion la Giurgiu, să fixeze ziua dezlănţuirii revoluţiei. Cu abili- 
tatea conspirativă de care va şti să uzeze şi în alte împrejurări, se 
pricepe să organizeze întîlnirea cu maiorul în așa fel, încît să nu tre- 
zească nici un fel de bănuială. Pornirea mişcării este stabilită pentru 
ziua de Paşte. Reîntors la Bucureşti, participă la adunarea comitetului 
în care se distribuiau rolurile fiecăruia dintre fruntași. Împreună cu 
doi dintre fraţii Golescu, Nicolae și Alecu, cu C.A. Rosetti, Bolliac, 
Costache Bălcescu și Ion Brătianu, el urma „să rădice tabacii, mărgi- 
naşii și tinerimea din București, să meargă gloată la palat, să ceară 
lui vodă Bibescu sancţionarea constituţiunei“. Cind emisarul lui Lamar- 
tine, doctorul Mandl, sosește la București, nu este de mirare că scri- 
soarea autografă a poetului, ministru de externe în guvernul revolu- 
ţionar de la Paris, este adresată lui Ion Ghica şi C.A. Rosetti. Lamar- 
tine îl cunoștea desigur personal pe Ghica, fie şi numai din anul 1846, 
de la Societatea studenţilor români. Ca să urmeze instrucţiunile lui 
Lamartine, revoluționarii decid să trimită la Constantinopol un agent 
cu misiunea de a capta bunăvoința Porții faţă de mișcare. Comitetul 
alege în unanimitate pe Eliade, care însă nu primește să plece, temîn- 
du-se că la Țarigrad i s-ar putea întîmpla vreo nenorocire, şi numeroasa 
familie i-ar rămîne fără susţinători. Al doilea ales, Ştefan Golescu, 
declină şi el însărcinarea, sub pretextul că nu va putea obţine aproba- 
rea domnului. Adevărul este că solia la Constantinopol era delicată şi 


ie: Alecsandri, Scrisori. Însemnări, Editura pentru literatură, 1964, 
p. ; + 

chiar pîndită de primejdii. Cînd însă votul căzu asupra lui, Ghica 
nu se dădu totuși în lături. Prevăzînd că Bibescu nu-i va îngădui să 
iasă din ţară, el obţinu un paşaport englez și se hotări să se strecoare 
noaptea printre pichetele de strajă, cu o barcă pe Dunăre... Aprobarea 
primită de la vodă prin mijlocirea colonelului Constantin Năsturel 
Herescu îl scuti de această aventură, pe care sîntem convinși că ar fi 
dus-o oricum la capăt. Așa, cu paşaportul iscălit de Bibescu, cu împu- 
ternicirea semnată de membrii Comitetului revoluţionar şi cu o scri- 
soare de recomandare din partea doctorului Louis Mand! către generalul 
Aupick, ambasadorul Republicii franceze la Constantinopol, „agentul ` 
confidenţial“ Ion Ghica porni în ziua de 17/29 mai spre Constantinopol. 

Asupra activităţii lui la Sublima Poartă, informații ne dă el 
însuși în Amintiri din pribegia după 1848, ca şi în unele din scrisorile 
către Alecsandri. Aceste surse de informare biografică şi istorică — 
în măsura în care nu e vorba de documente propriu-zise — trebuie folo- 
site cu prudenţă. 

Trimisul „Frăției“ trebuia să devină, îndată ce se va fi instalat un 


guvern provizoriu, agent oficial al ţării pe lîngă guvernul otoman. 
După 11 iunie a şi fost numit în această funcţie, dar guvernul din Con- 
stantinopol nu l-a recunoscut ca atare. Cei o mie de galbeni trimiși de 
la București i-au fost imputaţi îndată după înăbușirea revoluţiei, iar 
ministrul trebilor dinafară i-a pus sub sechestru moşiile, pînă la achi- 
tarea banilor din arenzi.* Deși nu s-a bucurat de autoritatea unui 
agent oficial, Ion Ghica a lucrat în numele revoluției cu multă sîr- 
guinţă şi eficienţă, folosind relaţiile personale cu ambasadorii puterilor 
occidentale şi chiar cu unele persoane din cercurile conducătoare tur- 
cești. Explicaţiile date înainte de 11 iunie și după succesul mişcării 
din Bucureşti au contribuit, credem, la înlăturarea unei intervenţii 
represive imediate. În numeroasele memorii pe care le-a adresat guver- 
nului otoman şi ambasadorilor străini, lămuririle sale erau, în esenţă, 
simple şi liniştitoare: mișcarea nu era îndreptată împotriva statutului 
existent al ţării, întrucît guvernul provizoriu recunoaște suzeranitatea 
Porții, în baza vechilor capitulaţii; Regulamentul organic a fost în- 
lăturat, deoarece chiar prevederile lui bune au fost transformate în 
contrariul lor de către o administraţie samavolnică şi venală; românii 
doresc să-l înlocuiască cu o constituţie democratică etc. După cum se 
vede, Ghica prezenta revoluția ca o mişcare inevitabilă de natură 
pur internă. Aceasta era de altfel şi atitudinea guvernului provizoriu, 
care, la fel cu Tudor Vladimirescu în 1821, evita să pună problema 


* Cf. scrisoarea lui Ion Ghica adresată ziarului Adunarea națională, publicată 
în Opiniunea constituțională, nr. 16, 19 iunie 1869, p. 1. 

raporturilor cu puterea suzerană. Cît priveşte evenimentele din ţară, 
emisarul aflat la Constantinopol dădea prietenilor din Bucureşti sfa- 
turi radicale: boierii să fie anchetați, judecaţi şi osîndiţi, să se reali- 
zeze unirea cu moldovenii, pentru ca astfel cauza să poată fi slujită cu 
mai multă tărie. Optimist în ceea ce priveşte viitorul mişcării, Ion 
Ghica intenţiona să se întoarcă acasă cit mai curind şi cerea să i se 
asigure candidatura la deputăţie. Intervenţia fatală, declanșată şi de 
presiunile ce s-au exercitat de puterile interesate asupra guvernului 
otoman, l-au reţinut pe Ghica la Constantinopol. Chiar și cu acel 
prilej, el și-a făcut datoria, protestind cu energie contra măsurilor 
luate, inclusiv împotriva arestărilor. Ca și alţi căuzaşi, el a crezut 
că Fuad-paşa îşi depăşise atribuţiile şi drepturile, astfel că era de 
acord cu o împotrivire armată. Protestul înaintat guvernului otoman 
n-a avut, desigur, nici o urmare. De aici înainte, pentru o vreme, 
Ghica a rămas solidar cu aripa radicală a emigrației, luînd o serie de 
iniţiative, făcînd propuneri interesante, de pe o poziţie comună cu 
aceea a lui N. Bălcescu. 

Conflictele ce s-au produs în exil intre revoluționari, anticipate de 
divergenţele manifestate şi în timpul cit a durat guvernul provizoriu, 
au fost adînci și pline de patimă. Deruta politică iscată în rîndurile 
surghiuniţilor, dar şi porniri temperamentale foarte diverse şi interese 
personale puse în joc au dus la constituirea unor grupuri şi partide care 
nu au ocolit nici calomnia, nici înscenările compromiţătoare pentru 
a se lovi reciproc. În campania de calomnii, care lasă o umbră peni- 
bilă asupra unora dintre exilați, şi în primul rînd asupra lui Eliade, 
figura lui Bălcescu rămîne pură ca flacăra. Scrisorile schimbate între 
Ghica şi fostul său coleg de la „Sf. Sava“ confirmă solidaritatea lor, 
de care vorbeam mai sus. Siătuindu-se mereu unul cu altul, ei au încer- 
cat să înlăture animozităţile și să organizeze emigrația, să stabilească 
legături cu revoluționarii din Transilvania. Ion Ghica e privit de o 
parte a exilaţilor ca un adevărat conducător. Bălcescu însuși îi cere 
„instrucțiuni“, fapt explicabil, fiindcă, de la Constantinopol, cu 
relaţiile sale, Ghica putea da sfaturi și îndemnuri utile. Nădăjduind 
că mișcarea ar putea fi reluată, fostul agent al guvernului provizoriu 
s-a gindit la formarea unei legiuni române peste hotare, la formarea 
unui guvern în exil, la constituirea unui stat federativ la Dunăre, sub 
suzeranitatea Porții, a luat legături cu emigranții polonezi... Treptat, 
însă, chiar prietenii lui cei mai buni descoperă în vederile sale o gre- 
şeală, pe care nu întîrzie a i-o imputa: aşezarea proiectelor şi propune- 
rilor pe baza falsă a unei nelimitate încrederi în bunăvoința guvernu- 
lui otoman. În aprilie 1849, C.A. Rosetti îi mărturisea încă o dată 

prețuirea pentru capacităţile sale, dar îi exprima regretul că dovedise 
atita credinţă în Turcia, atitudine pe care o enumera chiar printre cau- 
zele insuccesului revoluţiei. Mai categoric încă e Rosetti peste citeva 
săptămîni, cînd, referindu-se la aceeași turcofilie a lui Ghica, îi atră- 
gea atenţia că se înșală total în diplomaţia construită pe această bază, 
deoarece Turcia este „laşă, imbecilă şi răpitoare... necinstită şi ipocrită 
ca slăbiciunea, — o nație barbară în decadenţă, de la care nu aştept 
decit trădare şi robie ori de cîte ori îi va veni bine“*. În aceeași scri- 
soare, Rosetti face, cu justă intuiţie, și observaţia că Ghica părăsise 
şi încrederea în revoluţie: „locul în care trăieşti și oamenii cu cari te 
aduni și cu cari eşti în corespondenţă te-au făcut moderat și nu mai ești 
sigur că în curind democraţia va triumfa“**. După doi ani de exil (în 
octombrie 1850), Bălcescu îl asigură şi el pe Ghica: „Ti-am spus de 
atîtea ori că voi să fiu în acord cu tine, nu numai fiindcă te ştiu, te 
cred mai serios şi mai capabil decît toţi ceilalți, dar fiindcă te iubesc 
mai mult decît pe toţi. Aş dori numai ca atît pentru tine, cît şi pentru 
mine să nu te arăţi la emigraţi că eşti pentru turci sine qua non.“**e 
~ În anii de după înăbuşirea revoluţiei, Ion Ghica alunecă mereu 
mai mult spre dreapta. Renunţind la ideea unei noi linsurecţii armate, 
sfirşeşte prin a năzui spre obţinerea unor reforme pe cale diplomatică. 
Cu obstinaţie, în ciuda criticilor ce i se aduc, rămîne partizanul spri- 
jinirii fără rezerve pe Turcia. În mai 1851, un memoriu al lui către 
guvernul Porții, în care-i califica pe radicalii din fostul guvern pro- 
vizoriu drept nişte „thocreticiens incapables et ezagérés dans leur ten- 
dance“ ****, îl irită pe Bălcescu, care îi reproşează: „Teoriile revo- 
luţiei, îmi zic, nu le-ai aprobat, nu le-ai iscălit însuți? Oamenii 
revoluţiei, nu ai fost însoţit cu dînşii? Pentru ce dai cu piatra într- 
acei oameni şi acele teorii?“%**** Pe tonul amintind şăgălnicia adoles- 
cenţei, Bălcescu îşi cheamă prietenul la Paris, ca „să-i frece ridichea“... 
Gluma nu ascunde însă amărăciunea celui care, de altfel, înclina să 
ia în serios şi zvonurile că fostul membru al comitetului revoluționar 
intenţiona să încerce a obţine scaunul Țării Româneşti. 

În acest răstimp, Ion Ghica reîncepe să publice diverse scrieri, între 
care cîteva articole despre căile de comunicaţie, apărute în Journal de 
Constantinople.****** Un deosebit interes pentru evoluţia sa politică 


* Ion Ghica, Amintiri din pribegia după 1848, Socec, Bucureşti, 1889, p. 72. 
.. Ibid., p. Th. 

+.» Ibid., p. 558—559. 

+++¢ Teoreticieni incapabili și exagerați în tendința lor. 

es++* Jon Ghica, Amintiri din pribegia după 1848, p. 587. 

sata D, Păcurariu, Ion Ghica, p. 455—1457. 

prezintă însă volumul Dernière occupation des Principautes pet al 
biennes par la Russie, apărut în 1853 cu semnătura G. Chainoi. Lucra- 
rea are caracterul unui memoriu deschis adresat puterilor europene 

şi e străbătută de o netă tendinţă contrarevoluționară. Unei Europe | 
care îngenunchease pretutindeni mişcările revoluţionare şi instaurase 
regimuri reacționare, Ghica îi vorbea într-un limbaj adecvat. În capi- 
tolul dedicat revoluţiei de la 1848 din Țara Românească, el se arată, 
în spirit bughez, de acord cu sarcinile pe care şi le pusese mişcarea: 
secularizarea averilor mănăstireşti, eliberarea ţiganilor, abolirea ser- | 
vajului, dar e de părere că în această chestiune din urmă soluţia fusese | 
găsită uşor prin înțelegerea dintre ţărani şi proprietari. Împotriva ade- 
vărului, el afirmă că proprietarii cedaseră ţăranilor pămîntul ai căror 
uzutructari erau, astfel că se evitase „crima“, adică ciocnirea violentă 

între cele două categorii sociale, în ciuda „spiritelor rele“* ce voiseră i 
să folosească țărănimea ca pe o masă de manevră. Mai concludente încă 
sînt capitolele în care Ghica tratează despre situaţia de după revoluţie, 
mai precis din anii 1852-1853. Desprindem un pasaj: „Les paysans et 
les bureaucrates attendent un bouleversement qui leur permette de se trou- 
ver face à face avec les propriétaires et les grands boyards. Pour les uns, 
prendre la terre, pour les autres, occuper les hautes fonctions de l'état, 
voilà leur voeu et leur espoir; leur esprit ne va plus loin. C’est là une ten- 
dance criminelle, monstrueuse, d'accord 1“** 

Fraza, recunoscînd obiectiv supraviețuirea spiritului revoluțio- 
nar după 1848, fixează o atitudine categoric ostilă acestui spirit. În 
privința soluțiilor de viitor, propunerile lui Ghica sînt de asemenea 
foarte semnificative: „a reuni cele dou Principate sub un singur prin- 
cipe cu o listă civilă modestă și a-i da pentru control o adunare compusă 
din reprezentanţii proprietarilor, corp care să curpindă totodată pe boieri 
și burghezia: iată la ce trebuie să tindă Poarta“. 

În această frază din 18$, Ion Ghica formulează pentru prima 
dată ideea colaborării politice dintre moşierime şi burghezie, idee 
pe care o va şi sluji mai tîrziu. 

La începutul lunii iunie 1848, cînd cobora de pe puntea vaporului 
»Lloydului austriac“ la Cornul-de-Aur, Ghica nu bănuia că avea să 
rămînă în Turcia zece ani. După lichidarea revoluţiei, el nu părăsi 
Constantinopolul. Desigur că întoarcerea în ţară nu ar fi fost oportună, 


* „Mauvais esprits“. 

*. „Țăranii şi funcționarii așteaptă o răsturnare care să le permită să se 
găsească faţă în faţă cu proprietarii și marii boieri. Pentru unii, a lua pămîntul, 
pentru alţii,a ocupa înaltetuncţii de stat, iată dorinţa şi speranţa lor; spiritul tor 
nu merge mai departe. Această tendinţă este criminală, monstruoasă, de acord.“ 

fiindcă guvernul reacţionar îi era ostil. Ar fi putut pleca însă la Paris, 
unde se găseau fruntașii exilaţilor și unde au poposit o vreme Bălcescu 
şi Alecsandri. Apelurile celor doi vechi prieteni rămaseră fără urmare. 
Cînd, la 8/20 februarie 1849, locotenenţa refugiată la Paris îl numea 
reprezentantul ei la Constantinopol, el respingea „onorul“ ce i se făcea 
şi tolosea prilejul pentru a condamna încă o dată atitudinea lui Eliade. 
Pe malurile Bosforului, unde Saşa Ghica îl însoţise de la început, 
fostul agent al guvernului provizoiu se preocupă, ceea ce e firesc, şi de 
aflarea unor rosturi personale. Arenda moșiilor îi era sechestrată, 
exilul părea să dureze, mai în fiecare an familia i se înmulţea cu un 
copil. Mulţi dintre ceilalți exilați trăiau la voia întîimplării, lipsiţi 
de mijloace. Ghica nu se putea împăca nicidecum cu o astfel de situa- 
ţie. El îşi caută deci un plasament. În acest scop îl şi trimite în 1850 
în Dobrogea pe Ion Ionescu de la Brad, pe care-l chemase la Constanti- 
nopol încă din 1848. Din Dobrogea, agronomul îl informează pe patron 
despre bogăţiile din această regiune şi despre posibilitățile de exploa- 
tare. „California am găsit-o! — se entuziasmează el. De la dumneata 
atîrnă să o exploatăm.“* Ghica, pe care fostul său elev de la Iași îl şi 
vedea bei de Dobrogea, nu se grăbi totuşi să dea urmare îndemnului de 
a trece la exploatarea bogățiilor din noua Californie de pe ţărmul euxin. 
Călătoria în Dobrogea îi oferi lui Ion Ionescu de la Brad materia unei 
lucrări, publicate sub titlul Ezcursion agricole dans la plaine de la 
Dobroudja. Tot cu sprijinul lui Ghica, inginerul agronom intră în 
serviciul lui Reşid-pașa, latifundiar ajuns în pragul ruinei din pricina 
puse ordine pe moşiile paşii, ceea ce-i aduse şi profituri personale. 

În acest răstimp, Ion Ghica fu instalat bei de Samos. Nu mai 
era vorba de o „Californie“, ci de insule pietroase şi sărace, în care 
guvernatorul îşi îndeplini însărcinările înfruntînd, mai ales la început, 
pericole reale. Împrejurările în care s-a făcut numirea şi multe amă- 
nunte despre anii petrecuţi la Samos ne sînt relatate în cele două 
scrisori despre căpitanul Laurent. Era în preajma izbucnirii războiului 
Crimeii. Bun prieten cu Reşid-paşa, ministru de externe în cabinetul 
otoman, Ghica încearcă să folosească prilejul pentru a realiza o acţiune 
plănuită încă din anii precedenţi. El și smulge în principiu adeziunea 
guvernului turc la constituirea unei armate româneşti care să se alăture 
oștilor otomane și să participe la luptele împotriva ţarului. În vederea 
acestei împrejurări alcătuise și un proiect de proclamaţie, pe care 
spera că sultanul avea să și-l însuşească. Manifestul vorbea despre 


* V. Slăvescu, Corespondenta dintre Ion Ionescu de la Brad şi Ion Ghica, p. 127. 


restabilirea relaţiilor dintre ţările româneşti şi Poartă pe baza vechilor 
capitulaţii şi despre bunăvoința sultanului faţă de unirea celor două 
principate. Generalul Magheru, chemat la Constantinopol, fu numit 
caimacam, guvernator civil și militar al ambelor Principate. Ghica 
urma să-l însoţească în calitate de secretar. Pe la sfîrşitul lui februarie 
1854 trupele turceşti trecură Dunărea şi angajară primele lupte cu 
armata rusă. Pe cînd Magheru şi Ghica se pregăteau să pornească pe 
urmele turcilor, evenimentele luară o întorsătură neașteptată. Ro- 
mânii ce se alăturaseră lui Omer-paşa fură alungaţi din tabără, 
Magheru nu mai primi împuternicirile făgăduite. Guvernul otoman 
dăduse înapoi, ca urmare a unei somaţiuni a Austriei, care ceruse să 
nu se acorde nici un sprijin „elementelor revoluţionare“ române şi 
polone, ameninţînd că, în caz contrariu, va trece de partea Rusiei, 

În acest moment de răscruce cînd, din cauza războiului, întoarcerea 
în patrie i se amîna pentru multă vreme, Ghica e supus unor presiuni 
morale la care n-a putut rezista. „Atit Reşid, cît şi amîndoi ambasa- 
dorii [al Angliei şi al Franţei, n.n.] — va scrie mai tîrziu fostul bei— 
au insistat atît de mult, făcîndu-mi atîtea şi atitea făgăduieli pentru 
viitorul României, încît nu știu cum s-a făcut, dar am ieșit de acolo 
angajat a mă duce pentru trei luni în Arhipel.“ Nu trei luni, ci cinci 
ani rămase Ghica la Samos. Oricît va încerca el mai tîrziu să justifice 
faptul acesta prin sentimentele sale patriotice, prin dorinţa de a cîştiga 
bunăvoința puterilor față de Principate, anii petrecuţi în Arhipelag 
îi aduseră prejudicii în ţară, căci mulţi nu-i iertară faptul că primise 
să-şi puie fes de bei turcesc. Guvernarea lui fu strașnică, şi în scurtă 
vreme, cum zice, liniștea se restabili în Arhipelag. În vremuri de răgaz, 
făcu unele cercetări arheologice şi întreprinse încîntătoare călătorii 
prin insulele greceşti bogate în vestigii glorioase ale antichității. 
Într-o asemenea călătorie îl însoţi Dimitrie Bolintineanu, care 
povesteşte episodul în ale sale Călătorii în Asia Mică. Beiul îl conduse 
pe poetul exilat, cu bricul de rezbel otoman ce-i sta la dispoziţie, 
înarmat cu zece tunuri şi cu un echipaj de optzeci de oameni, prin 
porturile Arhipelagului, îi arătă ruinele Miletului, apoi anticul Hali- 
carnas, insula Cos şi alte locuri. Pretutindeni guvernatorul era întîm- 
pinat cu fastuos ceremonial. Pe o fregată engleză i se dau onorurile, 
în insula Cos debarcă în bubuitul tunurilor care-i salută sosirea. 

La Samos, Ghica aduse o serie de îmbunătăţiri în starea economică 
şi culturală a insulei. El înfiinţă un gimnaziu căruia-i dădu numele 
lui Pitagora, precum și o școală agricolă şi una de marină, sprijinind 
astfel pregătirea tinerilor samioţi pentru cele două profesii principale 
ale locului. Doamna Ghica ctitori la rîndul ei un institut de fete și 

acoperi cheltuielile de întreţinere din propria ei avere. Printre 
realizările beiului se mai numără o lege privind reglementarea raportu- 
rilor dintre debitori și creditori, un codice de legi, o reformă electorală. 
Mai construi șosele, lucrare pentru care aduse din ţară pe inginerul 
A. Zane. Pentru modul în care-şi îndeplinise însărcinările, sultanul îl 
numi la 16 februarie 1856 print de Samos şi peste trei săptămîni îl 
primi în audienţă, ca să-l firitisească. În aprilie, noul prinţ rosti un 
mesaj în Senatul samioţilor, enumerînd realizările guvernării sale, 
pomenite de noi mai sus. Aceste realizări asigurară prinţului român 
un loc remarcabil în istoria Samosului. Poate că şi astăzi bustul lui 
de marmoră albă se mai află în sala festivă a primăriei din Vathy... 
La București, însă, succesele guvernării sale în Arhipelag nu micșorau 
antipatia cu care era considerat din pricină că rămiînea în serviciul 
Porții, aceasta cu atît mai mult cu cît se vorbea mereu mai insistent 
de numirea lui ca domn al Ţării Românești. Puţini, între care vechiul 
prieten Grigore Alexandrescu, se bucurau că zvonul s-ar putea realiza. 
Desigur nu lipsa de insistenţă a lui Ghica, ci mersul evenimentelor 
politice l-a determinat pe sultan să nu facă numirea pe care ambasa- 
dorul Angliei, lordul Redcliffe, i-o propusese într-adevăr. 

Cît timp a ocupat funcţia de guvernator al Samosului, Ghica nu 
s-a dezinteresat de soarta Țărilor Româneşti. La 1857 pare a-și fi 
reluat de la sine funcţia de agent al Principatelor la Constantinopol. 
El nu numai că acţionează în sprijinul unirii în cercurile diplomatice 
din capitala Imperiului otoman, îndeosebi pe lîngă ambasadorul Fran- 
ței, puterea cea mai favorabilă actului dorit de români, dar face și 
oficiul de informare a personalităților din ţară. Mărturie despre aceasta 
depune între altele scrisoarea pe care o trimite lui C. Negri la 10 aprilie 
1857. Puniîndu-l la curent pe viitorul candidat la tronul Principatelor 
Unite despre cele ce se petreceau în cercurile diplomatice de la Constan- 
tinopol, el îi cere totodată o listă a tuturor deputaţilor aleşi, cu obser- 
vaţii la fiecare nume, privind poziţia lor în Divanul ad-hoc.* Materia- 
lul urma, desigur, să fie folosit în scopul casării alegerilor, act pe care 
turcii fură constrinşi să-l săvîrşească în urma presiunilor Franţei, 
Rusiei, Prusiei şi Sardiniei. 

În vederea alegerilor pentru adunările elective hotărite de confe- 
rinţa de la Paris, Ion Ghica, aflindu-se încă la Samos, își puse candi- 
datura în districtul Dîmboviţei. Dreptul de a alege și de a fi ales îi 
fu însă contestat de membrii colegiului electoral. Chemat prin adresa 
nr. 8 din 19 octombrie 1858 să-şi constate dreptul de a figura în listele 


* Jean Bart, O scrisoare inedită a lui Ion Ghica, în Adevărul literar şi artistic, 
nr. 393, 17 iunie 1928, p. 4. 

de alegători şi eligibili, el răspunse printr-un memoriu trimis judecă- 
toriei districtului Dîmboviţa şi publicat în decembrie 1858 la Bucu- 
reşti, sub titlul Pledoriul domnului Ion Ghica, prinţul de Samos... 
pentru constatarea drepturilor sale politice. Pledoriul rămase fără rezul- 
tat. Ghica părăsi pentru totdeauna postul de slujbaş al Porții. Totuși, 
la adunările elective care deciseră în ianuarie 1859 Unirea Principate- 
lor prin votul dat la Iaşi şi București, nu putu să participe. Curînd 
după înscăunarea lui Cuza, el deveni însă prim-ministru în Moldova. 
Numirea s-a datorat recomandării lui Alecsandri.* Cu această guver- 
nare, Ion Ghica începu o carieră politică foarte agitată, care dură 12 
ani şi îl aduse de mai multe ori, de fiecare dată pentru scurtă vreme, la 
conducerea guvernului. Trebuie spus că în tot acest timp, deși a făcut 
politică liberală, s-a găsit în conflict adesea cu propriul partid, deoarece 
a fost unul dintre fruntașii aripii de dreapta, înclinată să împartă 
puterea politică cu boierimea şi neinteresată în rezolvarea celor două 
probleme fundamentale puse după Unire: lărgirea bazei electorale şi 
împroprietărirea clăcaşilor. Totodată, nu a ezitat să ia măsuri de mînă 
forte, care de asemenea i-au adus vrăjmășii. Prima guvernare în 
Moldova n-a durat decit de la începutul lui martie pînă la 29 aprilie 
1859. În acest scurt răstimp, guvernul luă cîteva măsuri menite să 
consolideze Unirea: protestă împotriva politicii Austriei, care refuza 
recunoaşterea numelui de Principatele Unite dat de Convenţiunea de 
la Paris, aduse la Iaşi trupe din Muntenia şi trimise la Bucureşti garni- 
zoana din Iași. Însuşindu-și însă o propunere făcută de Adunare, prin 
care se cerea unirea deplină sub un principe străin — ceea ce fu jignitor 
pentru Cuza — acesta îşi retrase încrederea în guvern. lon Ghica 
dovedi așadar de la bun început că nu înţelege să fie devotat 
domnului, Totuşi, în același an, la 14 octombrie, Cuza îl numi 
din nou prim-ministru şi ministru de interne. Alecsandri era 
ministru de externe. În timpul acestei guvernări, care dură 
pînă la 25 mai 1860, Ion Ghica se preocupă de realizarea 
unei ortografii unitare.** La 8 februarie 1860, ca ministru 
dinlăuntru, semna un Ordin de zi prin care dispunea ca „pentru a nu 
mai continua haosul îfeluritelor ortografii cu care se scriau hirtiile 
secţiilor“ funcţionarii ministerului să folosească alfabetul latin con- 
form unui tabel de transcriere a chirilicelor. Cel ce nu avea să se 
conformeze urma să fie îndepărtat din serviciu ca „netrebuincios“. 


* Eugenia Carcalechi, Alecsandri şi Ion Ghica, în Arhiva, nr. 9, septembrie 
1905, p, 385. 


** Emil Vîrtosu, Chirilicale, II, în Arhiva românească, tom. VIII, București, 
Cartea românească, 1942, p. 432 şi urm. 

Amintitul ordin de zi poate fi socotit primul pas în direcţia folosirii, 
obligatorii a alfabetului latin în scrierea oficială. 

Energia ministrului dinlăuntru îl puse însă în conflict cu o parte 
a presei. Cu străşnicia vechilor cenzori, el dădu avertismente ziarelor 
care publicau critici la adresa guvernului și ordonă chiar suprimarea 
unora. Fu lovit Curierul românesc, reînviat de Eliade, după o lungă 
întrerupere, la finele lui noiembrie 1859. Eliade, în ciuda declaraţiei 
din primul număr al ziarului că nu va fi agresiv, ci în apărare, trecuse 
de îndată la atacuri violente împotriva vechiului său adversar. Ghica 
nu se mulţumi numai cu replicile, destul de lipsite de menajamente, 
pe care le dădea în apărarea lui ziarul Dimbovita, condus de amicul 
Dimitrie Bolintineanu, ci interzise apariţia Curierului. Eliade con- 
tinuă totuşi să-l atace, încă mai îndirjit, în coloanele altor ziare, sub 
diferite pseudonime. Actul de autoritate al lui Ghica nu poate fi scuzat, 
oricît de pătimașşă va fi fost polemica lui Eliade. 

După ce, către sfîrșitul anului 1861, Poarta recunoscu unirea 
deplină a Moldovei cu Ţara Românească și se putu forma cel dintii 
guvern unic al Principatelor Unite, Cuza nu mai face apel niciodată 
la serviciile lui Ion Ghica, iar acesta trece fățiş de partea adversarilor 
săi. Fostul prim-ministru e mereu ales deputat, ocupă uneori postul 
de vicepreşedinte al Adunării şi îndeplineşte şi alte slujbe oficiale. 
În cursul dramaticelor evenimente care au luat sfîrșit prin victoria 
lui Cuza şi Kogălniceanu în chestiunea ţărănească, eljoacă un rol activ 
în constituirea „monstruoasei coaliţii“. Împreună cu ceilalţi membri aì 
Comitetului delegaților, încearcă să torpileze în aprilie 1864 proiectul 
de lege agrară adus de Kogălniceanu în Cameră printr-un amenda- 
ment la articolul 42 (care prevedea ca ţăranii clăcași să devină liberi 
şi deplini proprietari pe vatra satelor, pe pămînturile de pășune, de 
fîneţe şi de arături pe care le aveau sau se cuvenea să le aibă în puterea 
legilor existente). Amendamentul propus de Comitetul delegaților 
suna astfel: „Sătenii cultivatori şi proprietarii de pămînt rămîn 
liberi a-şi regula interesele lor numai prin tocmeli de bunăvoie şi cu 
caracter timporal“. În ceea ce-l priveşte, Ghica nu era un adversar al 
desființării clăcii, însă considera intervenţia statului în reglementa» 
rea relaţiilor dintre proprietari şi săteni ca o violare a dreptului de 
proprietate. Lovitura de stat a lui Cuza puse capăt disensiunilor din. 
Adunare. „Monstruoasa coaliţie“ nu demobiliză. În anii următori se 
duse o campanie împotriva domnului, prin presă şi prin broşuri. Ghica 
participă la această campanie, ca şi la pregătirea complotului din noap- 
tea de 11 februarie. Vasile Alecsandri fu adînc mîhnit de această com- 
portare a amicului său, şi timp de:cîţiva ani relaţiile dintre ei se între- 


38 


rupseră. La cîteva luni după ce Cuza fusese nevoit să părăsească ţara, 
Alecsandri îi scria fostului domn (1 iulie 1866): „À propos de turci; 
aflu din izvor sigur că fostul meu vechi prieten, Ioan Ghica, trimis ex- 
traordinar al alteţei-sale pe lîngă Sublima Poartă, a găsit cu cale să-şi 
puie pe cap un fes. Poate că e ceva foarte fin şi diplomatic din parte-i, 
deși amorul propriu naţional nu e prea mulţumit...“ * 

Din ziua de 11 februarie pînă la sosirea lui Carol I, ion Ghica fu 
din nou prim-ministru. După misiunea la Constantinopol pomenită 
în scrisoarea lui Alecsandri, chiar în iulie același an, el formă un gu- 
vern conservator, fapt semnificativ pentru poziţia politică mereu mai 
retrogradă. În perioada de instabilitate guvernamentală dintre 1866 
şi 1871, cînd de altfel partidele nici nu-şi cristalizaseră formele de orga- 
nizare şi programele, poate cu excepţia liberalilor conduşi de I. Bră- 
tianu, guvernul Ghica nu putu rămîne multă vreme la putere, ca şi 
altele care îi urmară, formate din conservatori şi liberali sau numai 
din reprezentanţii unuia dintre partide. Ion Ghica fu rechemat de Carol 
în vara anului 1870, după începerea războiului franco-prusian şi miş- 
carea „republicană“ din Ploieşti condusă de Candiano Popescu. Era 
o perioadă în care agitația împotriva domnului ajunsese la apogeu, 
mai ales în jurul afacerii Strussberg. Carol cunoştea legăturile lui Ion 
Ghica cu cercurile ce-i erau ostile, dar, lipsit de altă posibilitate, a 
recurs la el fiindcă îl considera mai puţin periculos decît alţi adversari. 
Primul-ministru nu şi-a asumat rolul unui apărător al tronului și a 
şi declarat că, dacă va fi pusă să aleagă între prinţ şi constituţie, ţara va 
opta pentru cea din urmă.** Totuși funcţia primită în asemenea împre- 
jurări a agravat antipatia cu care era privit Ghica de personalităţi 
din diverse grupări politice. Printre acestea, B.P. Hasdeu se manifestă 
ca un neîmpăcat adversar al primului-ministru, În Columna lui Traian, 
el semnează aproape în fiecare număr note sau articole polemice îm- 
potriva lui Ghica, pe care-l numeşte „camarilă a lui Carol“. 

În martie 1871 se produce un fapt care pune capăt nu numai 
acestei ultime guvernări, ci şi activităţii politice de prim-plan a fos- 
tului prinţ de Samos. În seara zilei de 10/22 martie, colonia germană 
în frunte cu consulul von Radowitz se adună pentru a sărbători în sala 
„Slătineanu“ ziua de naştere a împăratului Wilhelm. Populaţia bucu- 
reşteană, întristată de evenimentele din Franţa şi ostilă domnitorului 
prusac, consideră această petrecere drept o sfruntare şi atacă sala unde 
avea loc banchetul. Ferestrele sînt sparte cu bolovani, convivii alun- 


* Eugenia Carcalechi, art. cit., p. 385. 
** Jsboria României, Ed. Academiei, IV, p. 555. 

gaţi şi loviți cu pietre. Poliţia şi armata nu fraternizează cu manifes- 
tanţii, dar nici nu acţionează împotriva lor. La două ore după incident, 
Ghica îşi prezintă demisia şi Carol i-o primeşte, exprimîndu-i regretul 
că-l avusese prim-ministru. Din acest ceas, omul politic Ghica înce- 
tează de a se mai manifesta. 

Pentru o calificare generală a activităţii politice desfășurate de 
Ion Ghica vreme de peste douăzeci de ani, cam din 4849 pînă în martie 
1871, am subscrie, chiar dacă nu o considerăm completă, caracteriza- 
rea făcută de Nicolae Iorga în 1910. Caracterizarea defineşte mai ales 
metoda: „Despre politica lui Ion Ghica se pot spune multe. Cel mai 


"adevărat lucru ar fi acela că el a fost unul din oamenii politici, foarte . 


mulți la număr, cari nu fac politică. Nu pot s-o facă... Acest liberal, 
nu prea liberal, avea aptitudini pentru politica de cabinet, care în 
legăturile dintre state se cheamă diplomaţie, dar care la popoarele 
nelibere înlocuieşte propaganda largă, crearea şi conducerea curentelor, 


"păstrarea contactului cu o întreagă lume care, o dată trezită la viaţă, 


înţelege a o trăi, şi cu cîtă patimă,.,“* Dar chiar şi ca diplomat, Ghica 
a lucrat de unul singur, refuzînd consiliile altora. În activitatea minis- 
terială și parlamentară nu a reprezentat cu consecvență politica vreunui 
partid, năzuind pare-se către o anumită independenţă personală. Opu- 
nîndu-se permanent actelor menite să împlinească unele din cerinţele 
fundamentale de la 1848, s-a văzut împins în afara vieţii publice. 
În cele din urmă, a ştiut să tragă consecinţele prin părăsirea scenei. 
În ceea ce-i privește pe ceilalţi, chiar pe foştii săi adversari, această 
retragere a permis stingerea vechilor patimi. După cîțiva ani, s-a putut 
reface în conştiinţa publică o altă imagine a lui Ion Ghica, aceea a 
unui om venerabil, considerat astfel aproape în unanimitate. Chiar 
dacă s-au mai pomenit vechile-i greşeli, acestea rămîneau undeva, în- 
tr-un trecut stins pentru totdeauna. Că n-a izbutit să ajungă la nivelul 
cel mai înalt atins în anii bătrîneţii sale de gindirea social-politică din 
ţară e adevărat, dar tot atît de adevărat este că a slujit din nou pro- 
gresul României, prin scrisul său, aşa cum prin activitatea politică 
de după Unire îl îrînase în destule direcţii. 

Spre deosebire de fruntașii politici ai generaţiei sale — un Kogăl- 
niceanu, Bolliac, C.A. Rosetti, Eliade şi Bolintineanu — Ion Ghica nu 
a vădit interes pentru ziaristică. După Unire a luat totuşi condeiul 
de cîteva ori, pentru a-și exprima punctul de vedere nu atît în legătură 
cu unele chestiuni Curente, cît mai ales referitor la probleme mari de 


* N. Iorga, Oameni cari au fost, I, Fundaţia pentru literatură şi artă, 4935, 
p. 425—426. 

organizare a ţării. În 1861 a anunţat astfel o serie de lucrări ce urmau 
să formeze „un corp de noţiuni asupra reorganizării administrative şi 
judiciare“. Din serie n-a publicat decît partea întîi, despre comună, 
După doi ani, într-un articol nesemnalat pină acum, publicat sub pseu» 
donimul Ghaki*, a revenit cerînd înfiinţarea comunelor, ceea ce dove- 
deşte că ţinea la ideile lui în această privinţă şi că nu le sintetiza din 
interes teoretic. Tot începînd din anul 1861, Ghica a avut la dispoziţie 
paginile Revistei române..., în care a publicat studiul Dacia veche, şi 
coloanele ziarului Independinţa, de a cărui editare nu era străin. A 
folosit totuşi foarte puţin aceste coloane, pledind la început pentru 
unirea definitivă şi pentru Cuza* *, pentru acordarea de drepturi cetăţe- 
nilor străini de a poseda averi imobile în ţară***, pentru desfiin- 
area prohibiţiilor şi a vămilor****, Alte două articole ne rețin 
însă în mod special atenţia. În cel dintii, intitulat destul de 
curios Guvernul în civilizațiune*****, autorul discută o temă 
asupra căreia va reveni şi mai tirziu: plaga funcţionarismului. 
El critică angajările în servicii făcute după capriciul miniştrilor, 
vînzările de posturi către oameni incompetenți şi venali, cere 
instituirea unor concursuri, înființarea unor școli speciale. În 
ceea ce-i priveşte pe judecători, consideră că o condiţie obliga- 
torie pentru desfășurarea activităţii lor în bune condițiuni este inamo- 
vibilitatea. În celălalt articol, Reflecţiuni politice******, Ghica, fără 
a-l numi pe Cuza, condamnă tendinţele acestuia către guvernarea per- 
sonală. Începutul articolului se remarcă printr-un ton patetic în evo- 
carea tinereţii generaţiei de la 1848, similar atîtor pasaje din Scrisori 
către V. Alecsandri: „Ne-am ţinut în picioare pe cenuşa în care ni se 
striga să ne tirîm, ne-am luat inima în dinţi și am început o luptă 
crincenă şi deznădăjduită în contra ignoranței, a prejudeţelor, a abu- 
zurilor și a corupțiunii, care întuneca şi amăra zilele noastre, oprind 
orice lumină, orice viaţă d-a străbate și a deştepta pe români din lunga 
lor letargie“. 

Dezvoltarea economiei naţionale, ridicarea cantitativă şi calita- 
tivă a producției agricole, construirea de căi ferate sînt temele abor- 
date de Ghica în alte articole. Spre sfirşitul anului 1862, o comisie 


* Despre comune, în Independinţa, nr. 41, 29 mai 1863, p. 163. 

** Tractatul de Paris. Convenţiunea şi Unirea, în Independinţa, nr. 16, 48 00e 
tombrie 1861. 

*+* Traciatul cu Insulele Ioniane, idem, nr. 11, 13 octombrie i861. 

„+ Prejudeje şi vămi, idem, nr. 30, 20 noiembrie 1861. 

...** Ibid., nr. 47—48, 20 noiembrie 1861. 

*+e+** Ibid., nr. 44, 8 iunie 1863. 

înfiinţată din iniţiativă particulară l-a însărcinat cu redactarea unui 
raport referitor la construirea drumului-de-fier între Bucureşti şi 
Giurgiu. Raportul ilustrează excelentele cunoştinţe în materie ale 
lui Ghica. 

Publicarea, în aceeaşi perioadă, a unor volume ştiinţifice, printre 
care cele de economie politică, îndreptățea chemarea la Academia 
Română a fostului ministru, ce părea definitiv şi exclusiv cîştigat de 
munca culturală. În 1874, în şedinţa din 13 august, el a fost ales mem- 
bru al Academiei Române, în secţiunea ştiinţifică. Discursul de recep- 
ţiune îl ţinu abia în 1880, vorbind despre unchiul său, Ioan Cimpi- 
neanu. Însărcinarea. de a-i răspunde fu dată lui Hasdeu, adversarul po- - 
litic de altădată, care rosti acum o cuvîntare elogioasă, spunînd între 
altele: „Ca bărbat cărui îi este deopotrivă drag a urmări, în strînsa lor 
înrudire, toate verigile desfășurării minții omeneşti — matematic, 
economist, istoric, cunoscător al artelor — locul d-tale era unde uni- 
versalitatea cunoştinţelor şi-au dat mîna...“* 

La Academie, Ion Ghica se dovedi de-a lungul anilor foarte activ. 
În repetate rînduri el fu reales preşedinte al înaltului for cultural şi, 
mai ales cît timp nu ocupă alte funcții publice, își dădu „toate silin- 
tele“ — cum se spune într-o dare de seamă asupra unei şedinţe acade- 
mice: din 1884 — de a conduce dezbaterile cu nepărtinirea şi zelul pe 
care totdeauna l-a avut pentru Academie“. Îl găsim mereu în diferite 
comisiuni însărcinat cu aprecierea unor lucrări propuse pentru tipărire 
sau premiere ori rostind comunicări ştiinţifice. 

Spirit viu, agitat în ciuda înaintării în vîrstă, Ion Ghica va fi 
găsit poate în zelul cu care lucra la Academie o compensație pentru 
retragerea din arena politică. O singură dată ieşi din rezervă, şi anume, 
cînd: se simţi îndemnat a-şi spune părerea în legătură cu războiul ruso- 
turc ce se pregătea în 1876. Broșura scrisă atunci, O cugetare politică, 
a tipărit-o însă fără semnătură şi fără nici o indicație editorială sau 
tipografică, voind astfel să excludă orice posibilitate de investigare 
pentru spulberarea anonimatului. Părerile expuse indicau însă fără 
greş pe autor. Mărturisindu-și din nou convingerea că otomanii vor ad- 
mite, fără constrîngeri exterioare, să acorde României independenţa, 
el propunea ca singura atitudine înţeleaptă o neutralitate desăviîrșită. 
Evenimentele l-au dezminţit. Mai tîrziu va mai avea prilejul să se re- 
fere la acest război şi va găsi cuvinte de preţuire pentru vitejia osta- 
şilor noștri, recunoscînd astfel în mod obiectiv că războiul nu fusese 


* B.P. Hasdeu, Răspuns la discursul de recepţiune al d-lui Ion Ghica, în Ana- 
lele Academiei Române, seria II, tom. II, secţiunea II, partea I, 1881, p. 62. 

zadarnic, ci o necesitate istorică. „De ce n-a voit soarta — regretă 
referindu-se la Grigore Alexandrescu — să poată vedea şi el pe români 
urcînd cu vijălie prin gloanţe și mitralie dealul Griviței, înfigînd în 
creştet gloriosul lor steag, şi pe viteazul şi fiorosul Osman-pașa închi- 
nînd sabia lui unui tînăr colonel român.“ Mîndria patriotică nu este 
aici de loc simulată. 

La 1 martie 1877, Ion Ghica primi, pentru patru ani, postul de 
director general al teatrelor, care-i da şi conducerea efectivă a Teatru- 
lui Naţional din Bucureşti. Începutul activităţii sale m acest aomeniu 
coincide cu un moment de cotitură în istoria teatrului românesc. După 
o perioadă de criză, de dezorganizare, de greutăţi materiale, se obținuse 
în sfîrşit o lege pentru organizarea și administrarea teatrelor. Ca prim 
director general, Ghica avea de rezolvat multe și dificile probleme. 
Mai întîi, intervenind cu tact în disputele dintre actori, a reușit să 
pună bazele Societăţii dramatice, cu cel mai mic număr de societari 
admis de lege.* Dovedind o justă preţuire a valorilor, a angajat ca 
gagişti sau societari o serie de actori tineri, al căror nume se va înscrie 
în cartea de aur a scenei româneşti: Ştefan Iulian, Grigore Manolescu, 
Mihail Mateescu, Aristizza Romanescu, Nicolae Hagiescu și alții. 
Pe Gr. Manolescu şi Aristizza Romanescu i-a trimis pentru studii la 
Paris. În scopul instruirii actorilor, directorul general a primit oferta 
lui Bonifaciu Florescu de a expune lecţii de istoria teatrului. El s-a 
interesat şi de îmbunătăţirea condiţiilor de trai ale actorilor, a îmbo- 
găţit recuzita scenei. În general, a muncit şi aici cu aceeaşi silinţă, 
ceea ce reiese şi din strădania de a mări încasările precare ale teatrului 
prin abonamente şi prin muncă de propagandist personal în cercul larg 
al cunoștințelor sale. Gestul său de a renunţa la indemnizaţia anuală 
ce i se acordase pentru funcția ocupată, cedînd-o actorilor, a făcut im- 
presie. În decembrie 1877 a adresat ministerului cultelor un memo- 
riu, prin care cerea o subvenție. Mai tîrziu va cere sporirea acesteia 
de la 30. 000 la 100. 000 de lei. E curios, dar foarte grăitor pentru mo- 
ravurile de atunci că tocmai în legătură cu această cerere, atît de folo- 
sitoare teatrului şi actorilor, Ion Ghica a fost violent atacat de unii 
cronicari dramatici, în primul rînd de Gr. Ventura, care l-a acuzat 
de „jaf“, de indiferență faţă de repertoriul teatral, de instaurarea dom- 
niei bunului plac în acceptarea sau respingerea pieselor. Ventura era 
un ranchiunos, şi nici el singur n-a putut ocoli cauzele adversităţii 
faţă de Ion Ghica: Teatrul Naţional nu-i mai reprezenta piesele**.., 


= C.I. Nottara, Amintiri, E.S.P.L.A., 1960, p. 160. 


** Chronique theatrale, în L'Indépendance Roumaine, numerele din 22 oct.) 
3 nov. 1880, 24 dec. 1880/5 ian. 1881, 30 dec. 1880. 

Campaniile purtate de Ventura şi de Fr. Dame nu puteau să nu-l afec- 
teze pe directorul general, care, și după ce-şi părăsise funcţia, va mai 
reveni în scrisorile particulare, explicîndu-şi bunele intenţii. Dar 
chiar în timpul directoratului s-a gîndit să se adreseze presei, oferind 
dovezi că nu practică favoritismul şi că îi stă la inimă îmbogățirea 
repertoriului naţional.* Repertoriul era, în epocă, o problemă foarte 
grea. În decembrie 1879, Ghica îi putea scrie lui Alecsandri că pînă 
atunci reuşise a pune în scenă, în răstimp de doi ani, cincisprezece piese, 
drame şi comedii originale, două drame traduse în versuri (Ruy-Blas 
şi Roma învinsă, aceasta din urmă în versiunea românească a lui Cara- 
giale, ambele făcînd „cel mai mare onor traducătorilor“), trei piese „cu 
spectacol“ şi mai multe alte traduceri. Printre piesele originale se în- 
scriu lucrări devenite clasice: Despot-vodă (1879) și Sinziana și Pepelea 
(1881) de Vasile Alecsandri, O noapte furtunoasă de I.L. Caragiale. 
În îmbogățirea repertoriului cu scrieri originale, Ghica încearcă a 
îndeplini uneori un rol activ, stimulînd pe scriitori, cum o face cu Alec- 
sandri, care, în citata scrisoare din 1 decembrie 1879, îl informa: „Am 
început, după îndemnul tău, comedia în versuri intitulată Invidioșii“**, 
Mai tîrziu, cum vom vedea, va fi însutleţit el însuşi de gîndul de a 
scrie teatru satiric. Dar, pare-se chiar în timpul directoratului său, a 
tradus Hernani de Victor Hugo şi Daniel Rochat de Victorien Sardou, 
pe care nu le-a tipărit. 

Din păcate, Ion Ghica a fost nevoit să facă destule concesii super- 
ficialităţii şi gustului dubios al noii protipendade, aşa că acţiunea de 
purificare şi îmbogăţire a repertoriului nu a fost dusă pînă la capăt. 
I-a lipsit desigur şi sprijinul dramaturgilor români, mulţi lipsiţi de 
talent şi adesea gata a-și reduce munca la localizări neiscusite şi chiar 
plagieri. Sub directoratul lui s-au putut astfel reprezenta Oștenii 
noștri de V. Alexandrescu-Ureche, „dramă naţională de ocazie cu mare 
spectacol“ pe care, indignat, Caragiale a trecut-o în „pomelnicul 
trist al monştrilor născuți morţi“, La Plevna, melodrama lui Q. Sion 
şi Candidat şi deputat, comedia aceluiaşi, pe care Ghica le-a susţinut 
și la Academie, pentru premiere. S-au pus de asemenea în scenă loca- 
lizări şi plagiate, melodrame de bulevard care, pe lîngă conținutul lor 
penibil, stilceau în mod scandalos limba românească, ceea ce pe bună 
dreptate l-a indignat pe Caragiale, uimit că aşa ceva se putea întîmpla 
cîtă vreme „onor comitetul teatral“ avea în frunte oameni obligaţi să 
apere gustul şi limba literară, ca Ion Ghica, prezidentul Academiei, 
şi G. Sion, membru al aceluiaşi for. 


* Mihai Florea, Ion Ghica şi Teatrul Naţional, în Studii și cercetări de istoria 
artei, 1—2, 1956, p. 213. 
* V, Alecsandri, Teatru, II, E.S.P.L.A., 1953, p. 55. 

Lipsa de fermitate a lui Ghica în promovarea teatrului realist 
s-a vădit mai ales în jurul reprezentării comediei O noapte furtunoasă. 
După ce a sprijinit acceptarea piesei şi pregătirea spectacolului, di- 
rectorul a dat înapoi îndată după premieră. Cenzurarea comediei a 
trezit legitima indignare a autorului. Penibilul incident care a avut 
loc îndată după spectacol între autor și director, în cabinetul acestuia, 
este bine cunoscut. Incidentul l-a îndepărtat pe Caragiale de Teatrul 
Naţional atît timp cît a dăinuit directoratul cenzorului său. 

Actorii care au lucrat cu Ion Ghica i-au păstrat o bună amin- 
tire. Concludente în această privinţă sînt amintirile Aristizzei Roma- 
nescu, care admiră „simţul teatral uimitor“ al directorului general*, 
ale Agathei Bîrsescu** şi ale altora. După plecarea preşedintelui Aca- 
demiei de la conducerea Teatrului Naţional, unele din poziţiile cîș- 
tigate de dramaturgia naţională au fost pierdute, fapt care nu a rămas 
neobservat de fostul director. De la Londra el îl roagă pe I. Bianu să-i 
scrie „ce zice publicul despre direcţiunea ce s-a dat scenei noastre na- 
ţionale, înființate pentru literatura şi arta dramatică naţională română, 
cînd o vede transformată în Rașca, cu Mr. Choufleury, Olteanca şi 
alte caraghiozlicuri“***, De altfel, n-au trecut decît vreo cinci ani, şi 
același Gr. Ventura, detractorul din 1880—1881, îi scria lui Alecsan- 
dri: „Teatrul este într-o stare jalnică. Pentru a-l îndrepta, ar trebui un 
director general cu mînă de fier, un om cultivat, care iubește teatrul 
şi literatura, o persoană apreciată... Dacă prinţul Ghica ar fi în ţară, 
ar fisingura individualitate capabilă să ridice scena noastră...“ Comuni- 
cîndu-i acest pasaj lui Ghica, poetul comenta: „În sfîrșit, au ajuns să-ţi 
recunoască meritele! Mă aşteptam.“ **** 

În 1881 Ion Ghica părăsise Direcţia generală a teatrelor pentru a 
pleca la Londra, unde fusese numit ministru plenipotenţiar. A deţinut 
această demnitate timp de un deceniu, pînă în 1891. În primul an al 
șederii lui acolo, i-a fost secretar G. Bengescu, care, în Citeva suvenire 
ale carierei sale, îi dedică pagini interesante. Ministrul era „de o bună- 
tate rară, căci avea o inimă plină de nobile simţiri şi de aspiraţiuni 
generoase“. Politica îl făcea uneori nedrept și suspicios, căci, notează 
secretarul, era „cam absolut în ideile lui şi nu recunoștea uşor eroarele ce 
putuse comite în cariera sa de bărbat de stat“*****. Spirit pătrunzător, 


* Aristizza Romanescu, 30 de ani. Amintiri, Socec, 1904. 

+*+ Agatha Birsescu, Memorii, Edit. Adevărul, f.a., p. 17—18. 

*** Jon Ghica, Opere complete, Socec, 1915, IV, p. 414—415. 

*eee Alecsandri, Scrisori. Însemnări, p. 91. 

...** George Bengescu, Cîteva suvenire ale carierei mele, Ion Ghica, 
V. Alecsandri, Alexandru Lahovari, Edit. Paul Lacomblez, 1899, p. 38. 

ager şi mlădios, conversațiile cu el erau fermecătoare. Îi plăcea mult să 
povestească personalului subaltern episoade de la 1848, în ceasuri 
de destindere familială, avînd alături pe prinţesa Saşa cu broderia în 
mînă. 

Pare-se că treburile diplomatice, cu care era obișnuit din vremuri 
grele, nu-l ocupau prea mult, aşa că găsea destul timp să continue seria 
epistolelor literare către Alecsandri, începută în timpul direcţiei gene- 
rale a teatrului, în 1879. În 1884, apoi în 1887, prin grija lui Ion Bianu, 


şi-a publicat în volum Scrisorile către V. Alecsandri. Bătrinul, necăjit : 


din cînd în cînd de cîte o sciatică, se ţinea bine. Îi plăcea să facă lungi 
plimbări pe jos prin Londra şi să frecventeze, ca odinioară la Paris, 
saloanele unde era mult apreciat. Solemnităţile la care era obligat să 
participe îl cam plictiseau. „Sînt în dîrdora dichiselii — îi scria în 
20 iunie 1887 lui I. Bianu — de m-ai vedea, te-ai cruci. Mă duc să 
văd faţa binecuvîntată a reginei şi împărătesei, să o felicit din partea 
majestăţilor noastre. Miine, Te-Deum, şi iar primiri seara şi tot așa, 
vai de mine, toată săptămîna.“* 

Ministrul nu-şi considera totuşi funcția drept o sinecură. Redacta 
rapoarte bine informate către ministerul afacerilor externe şi a susţinut 
cu tact şi energie interesele ţării, cu prilejul unor conferinţe interna- 
tionale, cum a fost aceea pentru Dunăre, ţinută la Londra în 1883, sau 
aceea pentru o convenţie poştală convocată la Lisabona, în 1885. Călă- 
torea mult. Spre siîrşitul verii 1887, a vizitat Scoţia, Irlanda, Germa- 
nia, Elveţia, sudul Franţei — „un frumos turneu“, cum exclama Alec- 
sandri, pasionatul călător. Prezenţa poetului la Paris, numit şi el acolo 
ministru al României, a fost binefăcătoare pentru cei doi vechi prie- 
teni. Se vizitau reciproc, rămînînd cît puteau mai mult unul în casa 
celuilalt, făceau drumurile spre ţară şi înapoi împreună, se încurajau 
cînd erau bolnavi. 

Ca și pe Alecsandri, pe Ghica îl interesau întîmplările din ţară 
şi cerea mereu informaţii despre viaţa politică. Răscoalele țărănești 
din 1888 i-au atras atenţia, aşa cum reiese dintr-un memoriu păstrat în 
manuscris, şi l-au îndemnat să schiţeze un proiect de lege privind împro- 
prietărirea. Mult interes a păstrat Academiei. Uzînd de relaţiile sale, 
adună documente şi cărţi, printre care unele rare, şi trimite lăzi întregi 


pentru biblioteca academică în curs de organizare. Nu a ostenit în a `. 
interveni pe lîngă autorităţile din ţară ca să se construiască un local ` 


pentru „cărţile, manuscriptele, medaliile şi portretele nemuritorilor“ 
(scrisoare către Bianu, 11 iunie 1884)** şi nu s-a liniştit decît în toamna 


* Ion Ghica, Opere complete, IV, Socec, 1915, p. 437. 
+*+ Ibid., p. 422. 

anului 1886, cind s-a pus piatra fundamentală a clădirii. În 1890 a 
fost reales preşedinte al Academiei Române. Curînd după moartea lui 
Alecsandri, care l-a afectat profund, revine în patrie. Sentimentul sin- 
gurătăţii îl copleșeşte tot mai mult. Atit cît îi mai îngăduaiu puterile 
istovite de bătrineţe şi boală, îşi reia activitatea culturală. Chiar în 
1891 numele lui figurează în fruntea listei de redactori de la Revista 
nouă a lui Hasdeu, alături de D.A. Sturdza, Delavrancea, I. Bianu şi 
alţii. Scrie puţin. Ultimele scrisori — trei — îi apar în Revista nouă 
şi Convorbiri literare, în 1891-1892. Mereu mai bolnav, se retrage la 
moșia Ghergani, unde, cum ne informează doctorul Istrati, trăiește 
retras, „mulţumindu-se a asculta cele ce i se citeau — adesea din ope- 
rele lui Hurmuzachi publicate de Academie — îngrijit şi înconjurat 
cu iubire de distinsa sa soţie şi de familie“+. O paralizie parţială îi 
interzice orice lucru. Nu mai poate părăsi fotoliul de infirm. Cercurile 
culturale din ţară și prietenii din străinătate nu-l uită şi-i mărturisesc 
mereu afecțiunea și stima. Lordul Henri Steveley de Alderley, autorul 
unei antologii de poezii românești publicate în engleză, se informează 
de sănătatea lui și-i trimite în 1896 tipărituri care l-ar fi putut interesa. 
Colegii de la Academie își făcuseră un obicei din a-i expedia la sfîrşitul 
fiecărei sesiuni o depeșă de felicitare. Mulţi împărtăşeau părerea, for- 
mulată de A.D. Xenopol, că Ghica era „una din figurile cele mai 

atrăgătoare pe care generaţia ce aproape s-a stins a mai lăsat în mijlocul 
nostru“ **. 

Cu patru luni înainte de a împlini optzeci și unu de ani, Ion Ghica 
muri, în ziua de 22 aprilie 1897, la Ghergani. Mai toţi membrii guver- 
nului, al cărui prezident era Dimitrie A. Sturdza, fost colaborator al 
defunctului, asistară la înhumarea ce se făcu în capela din parcul cona- 
cului de la moșie. 


+ 


În exordiul discursului despre loan Cimpineanu, Ion Ghica face 
o profesie de credinţă care constituie o precisă definire a preocupări- 
for sale, aşa cum acestea au evoluat sub presiunea circumstanțelor 
exterioare, istorice. Mărturisirea interesului pasionat pentru „ştiinţele 
naturale“ e străbătută de o sinceră vibraţie patetică.,,Dară — continua 
academicianul — evenimentele la cari mi-a fost cu neputinţă să nu iau 
parte m-au distras de la studiile mele de predilecţiune, m-au dezlipit 

* Dr. C. Istrati, Activitatea științifică a lui Ion Ghica, Academia Română, 
Discursuri de recepțiune, XXIV, 1902, p. 6. 

** A.D. Xenopol, Dări de seamă. Ion Ghica — „Amintiri din pribegia după 
1848", în Arsita nr. 2—3, tebruarie-martie 1892, p. 138. 

de la acele ocupaţiuni liniștite şi plăcute şi m-au aruncat în vîrtejul 
luptelor politice, atît de crîncene“... Am putea bănui aici un oarecare 
regret al omului de ştiinţă care nu s-a putut realiza pe deplin ca atare. 
Vorbitorul ne dezminte însă numaidecit, căci, adresindu-se colegilor 
din incinta Academiei, le recunoaște o anumită concepţie asupra rapor- 
tului dintre știință şi activitatea practică social-politică, pe care nu 
ştim în ce măsură academicienii o împărtăşeau, dar care, sigur, era a 
lui: „aţi voit să daţi o probă că, în spiritul ce animă învățatul vostru 
corp, nu despărțiți legile lumii morale și politice de acelea ale lumii fi- 
zice și că priviţi studiul societăţilor omeneşti ca o situaţiune care ţine 
şi de ştiinţele naturii, și de ale spiritului“. Şi mai departe: „Aţi voit să 
arătaţi că aliaţi morala şi politica cu ştiinţele exacte şi că cereţi de la 
oamenii de stat a nu mărgini lucrarea lor numai în apărarea drepturilor 
ţărei şi în organizaţiunea administraţiunilor, dară că cereţi să îngri- 
jească totodată și de dezvoltarea științelor, a artelor și a meseriilor; 
căci numai astfel s-ar înţelege misiunea ce au de îndeplinit către ţară 
şi către naţiune“. În 1880, cînd rostea aceste fraze, Ion Ghica încetase 
de mult de a mai fi un „om de stat“ în activitate, dar nu se dezinteresa 
de problemele politice şi nici n-ar fi putut-o face, El rămîne, în egală 
măsură, de la primii pași în viața publică pînă la sfîrşit, un om de 
cultură şi un om politic. Dualitatea nu e de loc surprinzătoare. Toţi 
frăntașii generației de la 1848, de la energicul Kogălniceanu pînă la 
poetul reveriilor, Bolintineanu, o ilustrează. Nici împletirea științei 
cu arta nu este unică. Istoricul Bălcescu, filologul Hasdeu și alţii, 
savanţi şi literați, sint doar citeva exemple. Un Nicolae Iorga va re- 
prăzânta triitătea — ọm politic, savant şi artist — într-o altă pe- 
rioadă istorică, în care specializarea va fi însă mult mai marcată. În 
veacul al XIX-lea, gîndirea filozofică şi creația artistică erau puter- 
nic solicitate de evenimente decisive, care obligau la o participare direc- 
tă. Tipul cercetătorului închis între pereţii albi ai laboratorului şi al 
scriitorului înfundat în fotoliul biroului său de lucru nu constituie 
un ideal în nici o epocă. În perioadele revoluţionare, cînd se dărimă 
o lume, ca să fie înlocuită cu alta, un asemenea tip apare ca imposibile 
Miezul secolului al XIX-lea a fost o asemenea perioadă. 

În limitele în care s-a putut desfăşura datorită cauzelor indicate 
de el însuși în amintitul discurs academic, activitatea lui Ion Ghica 
în domeniul ştiinţei răspunde mereu unui interes practic și caută 
soluţii la marile probleme social-politice ale zilei. Cind şi-a tipărit, 
în 1884, volumul Pămintul și omul, autorul îl dedică tinerimii. stu- 
dioase, cu gîndul de a trezi în rîndurile ei „dorinţa de a petrece o viață 
plăcută şi folositoare în studiile cari duc la descoperirea adevărului, 

singura cale pe care o naţiune tînără poate intra în familia popoarelor 
civilizate şi a urma pe calea progresului“. Indiferent de ramura ştiin- 
țitică abordată, Ghica își asumă rolul unui propagandist. Rolul acesta, 
impus evident de circumstanţele externe amintite mai sus, i se şi po- 
trivea, fiindcă, oricum, alcătuirea lui spirituală e a unei personalități 
solicitate puternic dinafară. Am spune că, indiferent de condiţii, ne 
este cu neputinţă să-l vedem pe Ion Ghica întreprinzînd cercetări de 
ştiinţă „pură“ cu ferestrele ferecate, ca să nu-i pătrundă în cabinet 
rumoarea străzii. Nici cînd a făcut literatură nu s-a dezminţit. Chiar 
şi evocările unor împrejurări de mult apuse sînt presărate cu referiri 
la chestiuni curente. O scrisoare despre Tudor Vladimirescu sau despre 
„şcoala acum cincizeci de ani“ începe ori se siirşeşte cu comentarii po- 
litice de actualitate. Faptul acesta a şi indispus uneori redacţia Con- 
vorbirilor literare. Mai mult chiar, deşi şi-a propus să scrie despre oameni 
și evenimente din trecut, scriitorul, destășurînd seria epistolelor către 
Alecsandri, s-a abătut mereu mai mult de la planul iniţial, ajungînd să 
compună articole cu conţinut integral politic sau economic, cum sînt 
acelea despre libertate, egalitate, Insula Prosta etc. Între scrisorile 
propriu-zis literare, aceste articole fac notă aparte, dar autorul lor 
le-a menţinut în toate retipăririle așa cum le intercalase iniţial. Iată 
de ce, dintr-o încercare de sinteză asupra omului de ştiinţă și a gîndito- 
rului politic, Scrisorile către V. Alecsandri nu pot lipsi, după cum în 
capitolul despre literat nu se poate face abstracție de scrierile știinţi- 
fice, în primul rînd de Convorbiri economice. În sfîrșit, tratarea comună 
a studiilor ştiinţifice și a articolelor politice reprezintă o necesitate ce 
nici nu mai trebuie demonstrată. 

Cum se ştie, Ion Ghica a publicat, începînd din 1844, o serie de 
articole şi cărţi cu conţinut ştiinţific, la intervale de timp mari, însă 
cu consecvență. După articolele din Propășirea, au urmat manuale 
practice pentru ingineri, comercianţi şi agricultori (Măsurile și greu- 
tăţile românești şi moldoveneşti în comparaţie cu ale celorlalte neamuri, 
1848; Vademecum al inginerului și comerciantului, 1865; Ajutorul co- 
merciantului, al agricultorului și al inginerului, în colaborare cu D.A. 
Sturdza, 1873), broşurile economice publicate după 1860 şi adunate 
în cele trei volume aie Convorbirilor economice (1879 şi 1884), în sfîr- 
şit, alte lucrări cu caracter ştiinţific (Omul fizic și intelectual, 1866; 
Pământul şi omul, 1884). 

Se pune totuși o întrebare: poate fi considerat Ion Ghica un om 
de știință în înţelesul riguros al cuvîntului? La această întrebare, 
un răspuns, deşi nu categoric datorită împrejurării festive în care a 
fost rostit, a dat un om de ştiinţă, doctorul C.I. Istrati, în discursul 

său de recepţie dedicat activităţii ştiinţifice a înaintașului său în foto- 
liul academit. Doctorul se arată uimit de numărul autorilor citați de 
Ghica, dar şi de „cestiunile ce atinge“*. Într-adevăr, în toate scrierile 
sale Ion Ghica dovedeşte o lectură bogată și din domenii variate — eco- 
nomie politică, fizică şi chimie, matematici, biologie, antropologie, 
geologie, pedagogie, istorie, literatură. Geografia şi istoria lecturilor 
sale sînt de asemenea întinse. Autori francezi și englezi, italieni și 
germani, elini şi latini, alături de cei români, îi oferă informaţii şi 
sugestii. Înarmat cu o solidă cultură clasică, e la curent şi cu lucrările 
cele mai noi din vremea sa. Nu ignoră pe Anaxagoras şi cunoaşte din 
lectură directă pe Darwin. Bibliografia cosmogonică îi e familiară; 
după cum istoria calendarului nu are pentru el lacune. Citează din La- 
place, Linné, Lamarck, e la curent cu lucrările lui Gay-Lussac și ştie 
cum se desfășoară săpăturile arheologice ale lui Charles Newton. Pe 
unii din cei mai de seamă oameni de ştiinţă ai vremii i-a cunoscut per- 
sonal şi nu a încetat de a se interesa de progresul cercetărilor lor. 
Totuşi, relevîndu-i meritul de a fi avut cunoştinţe ştiinţifice vaste : 
şi de a fi posedat „metoda ştiinţifică“ (de la simplu la complex, de la 
fapte pozitive la ipoteze noi, de la anâlize la sinteze), doctorul Istrati 
rămîne la aprecieri generale, ceea ce e firesc, întrucît Ghica nu poate 
fi afiliat unei anumite discipline ştiinţifice. | 
Ştiinţa presupune cercetare personală și creaţie. Ion Ghica nu 
a „creat“ propriu-zis în nici una dintre disciplinele pe care le-a abor- - 
dat. Un efort de sistematizare mai susținut, cu consecinţe merituoase, 
a depus mai ales în domeniul economiei politice. Şi aici, eclectismul 
şi-a pus pecetea, iar materialul, interesant în multe privinţe, nu s-a 
constituit într-un sistem. Iată de ce autorul nostru, cu bogata și multi- 
laterala lui informaţie, înzestrat cu însușirile teoreticianului și ale 
practicianului, rămîne totuși în primul rînd un popularizator, dar - 
în sensul cel mai bun al cuvîntului. Că nu a devenit un specialist, 
este un fapt explicabil atît prin circumstanţele biografice, cît şi prin 
condiţiile epocii. Intreaga lui generaţie s-a dedicat cu abnegaţie mun- 
cii de culturalizare, pregătind astfel şi terenul pentru specializarea" 
celor ce-au venit mai tîrziu. În ceea ce-l priveşte pe Ghica trebuie 
spus că a pus în discuţie pentru prima dată unele probleme, teze şi 
concepţii de mare importanţă, faţă de care a ştiut în diverse cazuri să. 
ia o atitudine justă. „Popularizatorul“ a contribuit astfel eficient la 
progresul gîndirii științifice româneşti. Aceasta cu atît mai mult cu cît 


* Dr. C. I. Istrati, Activitatea știinţițică a lui Ion Ghica, Academia Română, 
Discursuri de recepțiune, XXIV, 1902, p. 16. 

a făcut şi încercări remarcabile de adaptare a unor păreri împrumu- 
tate de aiurea la realităţi din ţara noastră. 

Încă din 1844, în Ochire asupra științelor, Lon Ghica (otiniulgază 
o ireproşabilă definiție a ştiinţei care „este cunoştinţa legilor firii“. 
Cită vreme chimia a fost o practică „ocultă“, nu era o ştiinţă, a devenit 
atunci cînd „şi-a făcut reguli şi a desupus fenomenele ce cercetează“. 
Admiţînd existenţa legilor obiective în natură, Ghica își însușeşte un 
punct de vedere înaintat. Filozofia însăși nu e concepută de autorul 
nostru în mod idealist ca o ştiinţă a ştiinţelor, ca o disciplină pe dea- 
supra acestora, ci ca una strîns legată de dezvoltarea lor, în sensul că 
are menirea de a trage concluzii generale, teoretice din descoperirile 
ştiinţifice: „nu este filozofie fără ştiinţe“. Mersul înainte al industriei 
şi al tehnicii depinde de dezvoltarea științelor, ca și progresul filozo- 
fiei. Așadar, Ghica sesizează necesitatea legăturii dintre ştiinţă și 
practică. Descoperirile chimiei și ale fizicii, de pildă, îşi vădesc zi de 
zi utilitatea în industrie, spre folosul omenirii. La rîndul lor, instru- 
mentele și aparatele pe care tehnica le-a putut obţine datorită legilor 
dezvăluite de ştiinţă contribuie la noi progrese ale acesteia. Între dife- 
ritele ramuri ale științelor există o strînsă relaţie, fizica, chimia, mine- 
ralogia şi geologia „se ţin una de alta, întocmai ca verigile unui lanţ, 
și sunt toate ca o familie“. La rîndul lor, aceste științe ale naturii in- 
fluenţează viaţa economică şi progresul social. Descoperirile fizicii 
— de pildă, puterea aburilor; — „vor aduce schimbări mari în econo- 
mia politică a deosebitelor naţii, schimbări în dreptul neamurilor sau 
dreptul ginţilor (droit des gens); ideile şi descoperirile noi vor trece de 
la o ţară la alta cu iuţeala locomotivei“. În 1848, însemnătatea schim- 
bului, a progresului mijloacelor de transport în răspîndirea ideilor 
democratice este subliniată încă mai hotărît: „prin interesele ce înfiin- 
ţează pe toată ziua, neamurile dobindesc de la stăpînirile respective 
libertăţi şi instituţii ce n-ar fi putut cîştiga decît cu vărsări de sînge. 
Cei mari şi puternici încep a înţelege că nu este folositor nici lor, nici 
plăcut lui Dumnezeu de a cotropi şi apăsa pe cei mici şi slabi, toate 
neamurile vor înţelege că cu cît o nație vecină este mai bogată și 
mai luminoasă, cu atit are să se folosească de la relaţiile bune ce va 
avea cu dinsa.“ (Măsurile și greutăţile românesti, 1848). 

-O altă idee ce merită a fi reținută şi pe care Ghica o afirmă 
tot în Ochire cita științelor este aceea că nici i viaţa social- -econ0- 


toate zilele îşi ră noi reguli, se aşază pe baza bunei cuvîn- 
tări şi începe a deveni o ştiinţă“. Există şi legi morale care conduc 
omenirea şi care au un caracter tot atît de pozitiv ca și legile ma- 

tematicii. O asemenea lege e formulată de autor astfel: „Omul nu 
este desăvirșit, nu este tot ce poate fi decît în slobozenio“, 

Peste aproape trei decenii, Ghica reia în Convorbiri economice 
ideea că viaţa socială e guvernată de legi obiective a căror acţiune se 
impune în ciuda rezistenţelor. „Un om puternic — afirmă el — poate 
împiedeca sau întirzia pentru un timp mersul natural al lucrurilor, dar 
a-l opri, niciodată! Misiunea omului de bine, a cugetătorului este de 
a descoperi legile adevărate ale intereselor sociale, și misiunea omului 
politic este de a aplica acele legi, de a supune acestor legi toate voinţele 
individuale...“ Mişcarea istorică este una progresivă, în care practica 
duce la descoperirea legilor obiective: „Fructul cuceririlor unei gene- 
rațiuni trecînd moştenire generaţiilor viitoare, se perpetuă şi se dez- 
voltă din generaţie în generaţie, din an în an, din zi în zi. Într-acest 
mers al omenirii, de multe ori practica a precedat descoperirea legilor 
ştiinţei care conduc acele fenomene...“ Istoria nu trebuie să fie o epopee 
a vitejiilor prin arme, ci „descrierea luptei seculare între bine şi rău, 
între just şi între injust“. Formularea aceasta, întilnită aproape aidoma 
în scrisorile despre învăţămînt publicate în 1847, ne aminteşte de stră- 
lucita definiţie dată istoriei de N. Bălcescu. Apropiindu-se de o înţe- 
legere științifică a istoriei, Ghica face o argumentată şi justă critică a 
orinduirii sclavagiste şi, cu deosebire, a celei feudale. 

Dar încă pe la 1844 poziţiile înaintate ale filozofiei materialiştilor 
francezi, a lui Diderot, de pildă, fuseseră în bună parte părăsite de 
ginditorii mai noi care exprimau interesele burgheziei, ce începuse să 
se teamă de masele muncitoare și de revoluţie. Este semnificativ într- 
adevăr că Ghica, pomenind — în Ochire asupra științelor — Enciclo- 
pedia lui Diderot, consideră că „astăzi este o carte ce nu mai poate slu- 
ji“. În schimb, are cuvinte de laudă pentru D'Alembert, socotind 
„sublimă“ ideea ce l-a dus pe acesta la constituirea a ceea ce el numise 
„l'Arbre de la science“. Dacă vom adăuga numai faptul că Ghica îm- l 
brățişează pozitivismul idealistului subiectiv Auguste Comte (tratatul 
acestuia „este o carte în care poate învăța cineva adevărata filozofie“), 
reiese suficient de clar măsura în care rămîne prizonierul idealismului. i 
Faptul că printre ştiinţe, şi anume pe primul loc, aşază teologia nu 
este întimplător. Ca și D'Alembert, de pildă, deși admite existenţa 
obiectivă a lucrurilor şi fenomenelor și — depășind pe filozoful fran- 
cez — influența socială asupra moralei, el recunoaște pe Dumnezeu 
ca factor creator. De asemenea, deşi nu aderă total la agnosticism, din 
moment ce afirmă posibilitatea raţiunii omeneşti de a ajunge la cunoaș- 
terea legilor firii, Ghica pune o barieră păgubitoare capacităţii omului 
de a cunoaște natura înconjurătoare. „Niciodată — spune el tot în 

Ochire asupra științelor — n-am ajunge la atom şi la nemărginitul mare, 
care sunt atributuri ale dumnezeirii.“ Tot astfel, dreptul firii este 
„codul făcut de Dumnezeu, pe care omul este dator să-l caute şi să-l 
descopere“. Ghica plăteşte astfel tribut filozofiei dualiste, ceea ce îl 
duce la contradicții izbitoare. 

Eclectismul, idealismul, concesiile făcute deismului, dar şi nume- 
roase elemente materialiste caracterizează deci, de-a lungul întregii 
sale vieţi, gindirea lui Ghica. Deşi, în amintitul discurs de recepție, 
doctorul C.I. Istrati nu întreprinde o analiză mai adîncă a concepţiilor 
înaintaşului său, acceptindu-i în general ideile, el face totuşi rezerve 
critice în ceea ce priveşte părerea acestuia că omul nu va pătrunde nicio- 
dată tainele naturii. Obiecţia e esenţială, deşi vorbitorul nu o prezintă 
ca atare. 

Uneori, în considerarea unui sistem filozofic, Ghica afirmă o po- 
ziţie critică răspicată, fiind împins înainte de convingerea că respectivul 
sistem poate avea consecinţe practice nefericite. Astfel, filozofiei lui 
Schopenhauer îi aplică epitetul de „periculoasă“, afirmîndu-și dezacor- 
dul total cu această „sistemă care, chiar de ar fi adevărată din punctul 
de vedere speculativ, nu este mai puţin periculoasă din punctul de 
vedere practic, filozofie care trebuie respinsă de un popor care aspiră 
să devie şi el ceva într-această lume“, A judeca un sistem filozofic în 
funcţie de efectul lui nociv în viaţa de fiecare zi a unui popor nise pare 
o atitudine cît se poate de pozitivă. „Un popor tînăr, plin de vigoare 
şi de viitor — continuă Ghica — nu trebuie să fie cu gîndul împironit 
la nenorociri, la mizerii și la noian; el are trebuinţă să-și dirigă mintea 
şi munca spre îmbunătăţirea stării sale morale şi sociale; îi trebuie o 
filozofie care să-l facă să iubească viaţa, încunjurîndu-o de toate fru- 
museţile şi iluziunile ei, iar nu să-i arate societatea ca o colivie de fiară 
sălbatice, în care omul este închis ca să nu fie pe tot momentul între 
alternativa de a mînca pe semenii săi sau de a fi mîncat de dînșii“, 

În pendularea caracteristică a lui Ion Ghica între poziţii avansate 
şi retrograde descitrăm parcă undeva un sentiment de nemulţumire, 
firesc de altfel la un om de ştiinţă, că nu se poate elibera de servituţile 
unor idei învechite. Acest sentiment îl încerca, ne îngăduim să presu- 
punem, cînd confrunta, în forul său intim, datele ştiinţei cu legendele 
religioase. O asemenea confruntare n-a putut fi evitată atunci cînd a 
scris Omul fizic și intelectual şi Pămintul și omul, lucrări, de altfel, 
înrudite. Amîndouă constituie momente care nu pot fi trecute cu vede- 
rea într-o istorie a biologiei generale din ţara noastră.* Rămînînd, 


* V.S. Ghiţă, Din istoria biologiei generale în România. Extras din Istoria 
biologiei generale, Edit, ştiinţifică, Bucureşti, 1961, p. 471—472. 

teoretic, partizan al idealismului creaţionist şi al fixismului, Ghica 
face în aceste lucrări cîțiva paşi în direcţia transformismului, pe care 
nu-l aplică însă categoriilor superioare, ci doar „la unităţile sistema- 
tice din cadrul speciilor sau genurilor“. În ceea ce priveşte originea 
omului, el ezită, într-un mod semnificativ, de a o lua în discuţie. 
„Chestiunea de soluţiune de continuitate între om și animalele inferi- 
oare“ — scrie el — este „o chestiune cu totul străină objectivului ce 
ne-am propus“. De fapt, nu era de loc o chestiune străină obiectivu- 
lui! În cele din urmă, o va şi trata, făcînd trimitere la legenda biblică 
a genezei. Totuşi, parcă jenat de sentimentul de nemulţumire de care 
vorbeam, scrie cîteva pagini despre „animalele numite antropoide“, 
iar capitolul Omul şi-l începe cu sublinierea faptului că trupul omenesc 
are exact aceeași alcătuire cu acela al animalelor, că între oameni și 
animale există şi alte asemănări, printre care simţuri comune, inclusiv 
simţul frumosului. Pentru un creaţionist, toate acestea sînt, obiectiv, 
concesii făcute concepției transformiste; pentru un adept al religiei 
creştine, sînt expresia, aproape de erezie, a ispitei susurate la ureche 
de demonul raţiunii. Ghica n-a putut accepta darwinismul, dar în 
problema evoluţiei speciilor înclină să admită teoria lui Darwin, pe 
care-l citează, de data aceasta fără a-l combate. Nu putem intra aici 
în amănunte. Ne-am oprit la cele două lucrări ştiinţifice care intere- 
sează biologia, dar şi alte discipline științifice, numai pentru a da un 
exemplu concret referitor la oscilarea lui Ghica între idealism şi mate- 
rialism. În treacăt fie spus, el citează date preluate direct din Originea 
speciilor a lui Darwin, depăşindu-şi astfel nu numai contemporanii, 
ci şi „pe mulţi darwinişti români de mai tîrziu, care se referă la Haeckel 
sau la alți adepţi ai lui Darwin“**. 

Scriind despre „seminţiile“ (rasele) neamului omenesc, Ghica 
stăruie asupra faptului că nu există rase superioare şi rase inferioare. 
Un citat din Humboldt îi foloseşte pentru a trage de aici o concluzie so- 
cial-politică: „Menţinînd unitatea neamului [omenesc], lepădăm prin- 
tr-o consecuenţă necesarie trista distincţiune de seminţie superioară și 
de seminţie inferioară... Toţi oamenii sunt făcuţi pentru libertate.“ 
Acestei idei i se adaugă alta: evoluţia naturală a omului e un proces 
de perfecţionare continuu. La 1848, argumentarea dreptului la egali- 
tate şi libertate, ca şi afirmarea încrederii în propășire se bizuiau pe 
istorie. Ghica, poate cel dintii în ţara noastră, introduce argumentul 
biologic. 


* Omul fizic şi intelectual, Tip. Ștefan Rassidescu, 1866, p. 10. 
** S. Ghiţă, op. cit., p. 479. 
*** Omul fizic şi intelectual, p. 13. 


Dacă, în tinereţe, ştiinţele naturale au fost „obiectul principal“ 
al studiilor lui Ion Ghica, economia politică a devenit, tot atunci, al 
doilea obiect. Vreo diplomă în această specialitate nu a intenţionat să 
obţină, dar la Paris a audiat cursurile ţinute de profesori celebri, iar 
mai tirziu, aşa cum a făcut-o şi în alte domenii, a citit enorm. Alcă- 
tuind o listă a autorilor pe care-i citează, pentru a afirma sau combate 
o teză, putem constata cu uimire că lipsesc puţine nume de oarecare 
însemnătate. Bogăția informaţiei se conjugă cu încercarea de a aplica 
diversele teorii, pe care economistul nostru şi le însușeşte, la realităţile 
locale. Cursul pe care l-a ţinut la Academia Mihăileană și lecţia publi- 
cată în Foaia științifică și literară sînt primele contribuţii ale lui Ion 
Ghica în această direcţie. După lungul intermezzo datorit evenimen- 
telor de la 1848, el reia studiul economiei politice şi tipăreşte, la inter- 
vale, broşurile pe care le va reuni în cele trei volume de Convorbiri 
economice, apărute în 1879 şi 1884. 

Înainte de Ion Ghica, economia politică a fost reprezentată la noi 
de Niculae Suţu, ale cărui studii și memorii, unele datînd dinainte de 
1840, au fost redactate în franceză şi au rămas, în parte, inedite timp 
de un veac. După Suţu şi Ion Ghica, trebuie consemnate contribuţiile 
lui I. Ionescu de la Brad, A.D. Moruzi şi I. Strat. Alături de încercările 
lor, s-au mai tipărit în româneşte, încă înainte de 1848, traduceri din 
Jean-Baptiste Say, A. Blanqui și alţii. De asemenea, în prima jumătate 
a veacului al XIX-lea, ideile economice au pătruns în presa de la noi, 
ceea ce nu e de mirare dacă ţinem seama că în acest timp burghezia 
românească se afla într-o vie dezvoltare*. 

Deşi nu e primul economist de la noi, Ghica a fost cel dintii care 
a scris despre problemele economice în limba română. Abia după cinci- 
sprezece ani de la deschiderea cursului său de economie politică ţinut 
la Iaşi a apărut cea dintii carte originală în româneşte în care se dezbat 
teoretic probleme de economie politică: Studii sistematice la economia 
politică. Partea primă. Economia socială. Sarcina întiia. Autorul, D.P. 
Marțian, este considerat în istoria economiei politice româneşti drept 
cel dintii reprezentant la noi al protecţionismului. 

În opoziţie cu Marțian şi alţi protecţioniști, Ion Ghica a pledat 
de-a lungul deceniilor pentru libertatea cea mai deplină a circulaţiei 
mărfurilor. De aceea a susţinut unificarea măsurilor și greutăților, ca 
şi a monedelor nu numai în Principate, ci și în toate ţările (Măsurile 


* Date interesante, în lucrările lui V. Slăvescu: Literatura economică româ- 
nească pînă la Unirea Principatelor, Bucureşti, 1944; Opera economică a lui Ion 
Ghica, Academia Română. Memoriile secțiunii istorice, seria III, tom. XIX, memorii 
4, Bucureşti,, 1937. 


și greutăţile..., 1848), a combătut cu consecvență prohibiţiile și protec- 
ţiunea vamală (Prejudeţe și vămi, 1861, Convorbiri economice). Nici în 
anii Scrisorilor către V. Alecsandri Ghica nu a părăsit baricadele liber- 
schimbismului. În legătură cu aceasta, trebuie spus că, dacă pînă la 
constituirea statului naţional român, liber-schimbismul a putut avea 
un caracter progresist, mai tirziu, cînd se impuneau măsuri care să 
apere şi să sprijine crearea şi progresul întreprinderilor industriale 
româneşti, această orientare economică a devenit păgubitoare. Neabă- 
iîndu-se de la ea, Ghica s-a aflat în dezacord cu economiştii burghezi 
mai noi. Şi acesta este unul din motivele pentru care, ca om politic, 
şi-a alienat simpatiile şi a fost împins spre izolare. Protecţionismul 
vamal, ca şi legile de încurajare a industriei, politica de impozite grele 
pentru păturile de mici producători și mult mai ușoare pentru industri- 
ași, în sfîrşit, marile împrumuturi externe au apăsat greu masele largi, 
dar au favorizat acumularea primitivă a capitalului în România şi, 
deci, progresul ei industrial. Despre necesitatea tristă de a se aplica 
măsuri protecţioniste, A.D. Xenopol scria în 1872: „... Va trebui, în 
dauna publicului, să scumpim productele industriei străine prin taxe 
impuse la frontieră, pentru a face mai avantajoasă cumpărarea produc- 
telor analoage ale industriei noastre. Publicul va cumpăra deocamdată 
mai scump şi mai rău; însă aceasta nu va fi pentru mult timp; cu un 
mic sacrificiu în prezent vom scăpa viitorul poporului nostru.“* „Pu- 
plicul“ a cumpărat mult mai scump pentru mai multă vreme decit 
credea Xenopol. Sacrificiul făcut a depășit limitele necesităţii, dar 
protecţionismul a fost totuși inevitabil. 

Dacă, în ceea ce priveşte problema circulaţiei mărfurilor, Ghica 
a fost în contradicţie cu interesele capitalismului, în rest el le-a slujit 
cu consecvență și convingere. Dezacordul amintit, menţinut cu perse- 
verenţă atîtea decenii, apare aproape de neînțeles la un om a cărui 
evoluţie a urmatstrict linia jalonată de evenimentele epocii sale. Înainte 
de 1848 şi în anii următori, pînă la Unire, Ghica exprimă tendinţele 
progresiste ale burgheziei liberale; ulterior, cînd în cadrul burgheziei 
româneşti se cristalizează mai multe orientări, economistul, ca și omul 
politic, devine un purtător de cuvînt al burgheziei interesate în marea 
producţie agricolă şi în comerţ.** Toate acţiunile şi iniţiativele lui — 
încadrarea timpurie în lupta antifeudală, pledoaria în favoarea creării 
unor noi instituţii economice şi sociale cu caracter capitalist, a dezvol- 


* A.D. Xenopol, Convorbiri economice de Ion Ghica, în Convorbiri literare, 
4 aprilie 1872, p. 33. 

++ Cf. capitolul Ion Ghica, în Texte din literatura economică în România, 
în secolul XIX, vol. I, Editura Academiei R.P.R., 1960, p. 226—246. 

tării căilor de comunicaţie şi mai ales a construirii de căi ferate ete. — 
derivă din această încadrare, pe care nu o putem totuşi considera abso- 
lută. 

Referirile lui Ghica la opera unor economiști din şcoli diverse 
apare, la prima vedere, derutantă. Adam Smith, Jean-Baptiste Say, 
Guizot şi Hume, Rossi, Blanqui, Ricardo, John Stuart Mill, Carey, 
Quesnay şi alţii sînt nume pomenite frecvent nu numai în lucrările lui 
economice propriu-zise. Dar chiar dacă recurge, pentru cîte o chestiune 
de amănunt, la unii autori cu care în general n-ar fi de acord, aderenţa 
lui la o anumită școală economică se precizează cu destulă claritate. 
Această şcoală e a economiei politice vulgare, însă și cu unele infiltraţii 
din teoriile altor școli. 

La fel cu reprezentanţii economiei clasice burgheze, Ion Ghica 
susţine, împotriva tezelor mercantiliste, că valoarea e creată de muncă, 
aceasta fiind adevărata avuție a unui popor, nu banii: „Orice om învă- 
ţat ride cînd aude astăzi zicîndu-se că a avea aur şi argint este singura 
bogăţie; ...nu este englez, francez, german sau italian care să nu știe 
că munca omului, prefăcînd materia şi făcînd-o folositoare, îi dă o va- 
loare mai mare decit ceea ce avea înainte de a fi lucrată“, Pentru a se 
putea dezvolta într-un mod corespunzător, această sursă a avuţiei 
naționale care e munca trebuie lăsată să se desfăşoare în deplină liber- 
tate. Ghica, de asemenea în spiritul economiştilor clasici burghezi — 
un Adam Smith sau Ricardo — salută desfiinţarea organizării corpo- 
ratiste stînjenitoare a meşteșugurilor. Scriitorul nostru n-a ostenit în 
a proclama importanța muncii productive, de la primele lui scrieri de 
specialitate pînă la Scrisorile către V. Alecsandri. E un fapt pe care-l 
trecem în prima linie a bilanţului meritelor sale pe planul teoriilor 
economice. Altele, decurgînd de altfel din aceeaşi idee, sînt îndemnu- 
rile pe care le rosteşte în favoarea dezvoltării meșteşugurilor și a indus- 
triei. Încă din 1844, Ghica era convins de marea importanţă a industri- 
ei, dar socotea că ţara noastră va rămîne „pentru multe veacuri“ una 
agricolă*, care va trăi din exportul de materii prime, în primul rînd 
agricole. Mai tîrziu îşi va amenda acest punct de vedere şi va protesta 
împotriva unui asemenea export de produse, ce-ar trebui prelucrate 
în ţară: „în casa cea mai modestă, ca şi în palatul cel mai somptuos, 
de la vlădică pînă la opincă, din dușumea pînă-n tavan, din tălpi pînă-n 
creştet nu poţi găsi un pat, un pahar, un scaun, un şervet, o cizmă, o 
căciulă care să nu fie adusă gata din străinătate. ...Materia născută şi 
crescută în ţara noastră se trimite brută şi ni se întoarce peste un an 


* Despre importanța economiei politice, în Foaie științifică şi literară, nr. 8, 
27 tebruarie, p. 283. 

sau doi curăţită şi lucrată, o plătim însutit pe cît am vîndut-o, cu ex- 
portul, importul şi accizurile, transportul, dusul şi adusul, înmaga- 
zinările, comisionarii de tot felul și tot şirul de traficanţi.“ Cum e şi 
firesc pentru un economist cu poziţia de clasă definită mai sus, scrii- 
torul nu trece însă dincolo de această acceptare principială a indus- 
trializării, pe care, de fapt, o și limitează la mica industrie. 

Nu am reţinut pînă aici toate ideile avansate şi juste afirmate de 
Ghica în lucrările sale economice şi va trebui să revenim. Deocamdată 
este necesar să continuăm analiza acestor lucrări ca opere ce aparţin 
şcolii economice burgheze vulgare. În problema proprietăţii private 
asupra pămîntului, autorul Convorbirilor economice susţine o teză pe 
care Bălcescu o respinsese cu argumente istorice dintre cele mai solide 
la vremea sa, anume, că la noi proprietatea mai veche asupra pămîn- 
tului ar rezulta din cuceriri (ideea aparţine şi istoricilor francezi din 
epoca restauraţiei) şi din danii domneşti. În timpurile mai noi — adau- 
gă Ghica — moşiile s-au cumpărat cu bani adunaţi prin muncă şi 
economii. În Reforma socială la români Bălcescu afirmase însă răspi- 
cat: „Așadar, nu munca, nici rodul ei, ci un şir de spoliaţii succesive 
sunt origina proprietăţilor mari în ţările noastre, sunt titlurile stăpi- 
nitorilor de azi a pămîntului“*. După cum se vede, o idee justă, anume, 
aceea că munca produce orice valoare, e abătută de Ghica spre concluzii 
inacceptabile. Printr-o interpretare simplistă şi după o logică favora- 
bilă orînduirilor exploatatoare, munca apare ca un mijloc de îmbogă- 
ţire pentru cel ce o prestează, nu pentru cel ce profită de ea. Oricine 
muncește cu sîrguință poate deveni bogat, cu condiţia să nu fie vicios 
şi risipitor. Averile rezultă din economisirea, la îndemîna oricui, a 
surplusurilor de venituri bănești: „Păstrarea sau economia este izvorul 
cel mai puternic al averii...“ Cît priveşte surplusurile, acestea sînt 
generale, fiindcă „un om poate produce mai mult decît ceea ce este de 
neapărată trebuință la menţinerea vieţei lui şi la întîmpinarea trebuin- 
telor celor mai neapărate, și poate pune pe toată ziua la o parte o frac- 
iune mai mult sau mai puţin mare din producţiunea sa; acele părţi 
adunate una peste alta şi păstrate formează peste cîtva timp o avere, 
un capital“. Foarte adevărat, acesta este mecanismul acumulării rezul- 
tate din plusvaloare. Numai că acumularea nu se face în buzunarul 
muncitorului, ci în casa de bani a capitalistului. Cu o seninătate naivă, 
Ghica admite că muncitorul poate îi totodată şi capitalist. Între mun- 
că şi capital, după opinia economistului, nu există contradicții, ci 
relaţii de strînsă colaborare. 


* În N. Bălcescu, Opere, E.S.P.L.A., 1952, p. 67. 

Pledoaria în favoarea proprietăţii şi a „stimei“ ce se cuvine a fi 
arătată celor bogaţi aduce în Convorbiri economice pagini de argumente 
şubrede. Cei bogaţi, spune autorul, ctitoresc instituţii de folos obştese 
— şi dacă n-ar fi ei, cine le-ar edifica?! tot ei sint consumatori buni — 
cine alţii ar putea cumpăra produsele atelierelor şi fabricilor ? Între- 
prinderile s-ar închide, iar muncitorii ar rămîne fără lucru... 

Că în cadrul societăţii capitaliste existenţa muncitorilor este 
legată de aceea a proprietarilor mijloacelor de producţie este adevărat. 
Avem însă a face cu unitatea unor contrarii încleştate în luptă. Pro- 
letariatul rezolvă această contradicţie, eliberindu-se pe sine şi con- 
struind o nouă societate, în care mijloacele de producţie şi produsele 
aparţin celor ce muncesc. În spirit burghez, Ghica neagă lupta de clasă 
şi propune împăcarea acolo unde soluţia nu poate fi alta decît revoluţia 
proletară. Încă din 1843 Ghica fusese izbit de mizeria oamenilor mun- 
cii în cadrul societăţii capitaliste. „În starea în care se află societatea 
în ziua de azi — scria el — nu este siguranţă pentru om în ţările indus- 
trioase; el nu este încredinţat că, de mîine încolo, n-o să rămiîie pe uliţă 
fără mijloace de vieţuire; şi ce siguranță poate înfățișa un stat, unde 
esistenţa materială a unui număr mare de oameni este în cea mai mare 
fierbere? Cum să se mire cineva de mișcările necontenite ale Franţei 
şi a Angliei cînd o mulțime de lucrători pe toate zilele rămîn fără hrană 
pentru femeile şi copiii lor?“* Rezolvarea o văzuse şi atunci tot într-o 
„apropiată unire a interesurilor rivale, care astăzi se luptă unul împo- 
triva altuia, adică interesul capitaliștilor şi al industriilor de toată 
mina, a meşterilor şi a lucrătorilor; în acest chip, pacea s-ar așeza în 
industrie şi în societate printr-o organizaţie înţeleaptă a puterilor ce 
astăzi se războiesc; liniștea ar renaşte“. i 

O dată ce sprijină înţelegerea între clase, autorul Convorbirilor 
economice se străduieşte să justifice teoretic (cu argumente care ne amin- 
tesc pe David Hume, citat de altfel de mai multe ori) compromisul 
dintre burghezie şi moşierime, pe care l-a slujit și prin activitatea 
politică. În aceasta Ghica face un pas înapoi faţă de părerile sale dina- 
inte de revoluţie. Nici acum nu devine un apologet al feudalismului. 
Dimpotrivă, reia cu o vigoare sporită critica orînduirii feudale, dar 
este de părere că revoluţia de la 1848 a desfiinţat inegalitatea politică 
și socială, instaurind domnia libertăţii, egalităţii şi fraternității, as- 
censiunea oricărui ins din straturile de jos ale societăţii spre cultură 
şi bunăstare fiind în funcţie exclusiv de propriile-i merite şi de pro- 
pria-i sirguinţă. Părerea aceasta revine de repetate ori în Convorbiri 
economice. 


* Despre importanța economiei politice, loc.cit. 

În privinţa aceasta, cam în vremea în care Ghica îşi publica Con- 
vorbirile economice, Engels sublinia în Anti-Dihring că noțiunea de 
egalitate socială devine o absurditate, se transformă într-o simplă 
prejudecată, dacă e concepută în chip abstract, adică dacă nu este în- 
ţeleasă în sensul desființării claselor,* 

Ignorînd acest adevăr, Ghica este contrariat de tabloul inegalităţii 
sociale pe care-l prezenta societatea românească a vremii şi nu ezită 
în a-l descrie fără menajamente ca pe „amestecul cel mai extraordinar 
ce se poate vedea de independenţă şi de servilitate ce există în societa- 
tea română, de libertăţi proclamate, dar părăsite şi de tiranii abolite 
şi, cu toate acestea, dominînd în toată splendoarea şi vigoarea lor“: 
Contradicţia e numai aparentă: scriitorul acuză nu sistemul social- 
politic, ci pe oamenii care încalcă principiile, care sînt nedemni de 
moștenirea lăsată de paşoptişti. În Convorbiri economice Ghica nu duce 
pînă la capăt ideea valoroasă a mişcării sociale şi economice văzute ca 
un progres neîntrerupt. Mai precis, admite că sclavagismul şi feudali» 
tatea sînt etape inevitabil condamnate la pieire de dezvoltarea istorică 
a societăţii omeneşti, dar este de părere că orînduirea capitalistă repre- 
zintă însăși încununarea acestei dezvoltări, ca fiind treapta ultimă şi 
cea mai de sus. Din momentul instaurării orînduirii burgheze progresul 
încetează? Răspunsul e negativ, dar nu în înţelesul că ar putea exista 
o altă orînduire, superioară, ci în sensul că „perfectibilitatea“ se aplică 
înăuntrul sistemului capitalist, care trebuie necontenit îmbunătăţit. 
De o asemenea părere n-au fost străini nici materialiștii francezi din 
secolul al XVIII-lea, care condamnau feudalitatea ca neraţională şi 
opusă firii omeneşti, dar socoteau societatea burgheză drept „naturală“ 

; şi conformă raţiunii. La Ghica, considerarea orînduirii burgheze ca | 

! fiind „cea mai bună dintre lumi“ provine însă din adeziunea lui la 

| şcoala economiei politice vulgare, a cărei esență constă în apologia 
capitalismului. 

La 1884, cînd apare al treilea volum al Convorbirilor economice, 
principiile economiei burgheze în general încep să apară mereu mai 
depășite şi nocive, chiar în ţara noastră. În Europa, economia marxistă 
— pe care Ghica o aminteşte combătînd-o — ciştigase faimă. În Ro- 
mânia, cercurile și presa socialistă începuseră propagarea marxismului 
şi lupta împotriva concepţiilor sociale şi economice ale burgheziei. 4 
Vom aminti articolul amplu al lui Gherea Karl Marz și economiștii 
noştri, publicat, chiar în 1884, în Revista socială. Polemizînd cu C. 
Missir, care tipărise în Convorbiri literare articolul Socialiștii noștri şi 


* F. Engels, Anti-Dahring, Editura P.M.R., 1952, p. 406; vezi şi Lenin, 
Opere alese în două volume, vol. II, 1954, p. 503—504. 

Karl Marz, Gherea discută o serie de probleme de economie politică, 
combătînd tezele economiştilor burghezi şi însuşi „fondul tuturor 
şcoalelor economice burgheze“, pe care-l definește foarte corect în aceste 
rînduri: „ele susţin că întocmirea economică astăzi în fiinţă este cel 
din urmă cuvînt al dezvoltării omeneşti, susțin că principiile ce stau 
la temelia organizării economice de acum sunt cele mai sănătoase şi 
singure bune pentru organizarea societăţii şi că, dacă este cîte ceva rău, 


apoi tocmai de acolo vine că nu se lasă mers slobod tuturor principiilor 
economice burgheze“*. 


În ciuda evidenţelor, Ghica a crezut pînă la sfîrşit în virtuțile 
societății burgheze, pe care o concepea în mod ideal, văzînd în parla- 
mentarism expresia celei mai desăvîrşite democraţii. Dar, tocmai 
pentru că rămîne prizonierul acestei iluzii, el protestează vehement 
împotriva „alegerilor cu biîta“ şi regretă văzînd „deputaţi şi senatori 
votiînd cu inima zdrobită ceea ce nu ar voi să dea“. Într-o convorbire 
imaginară între doi prieteni, autorul condamnă alegerile bazate pe 
fraudă: „Nu este monstruos să faceţi pe popor răspunzător de faptele 
voastre, cînd întrebuințaţi frauda, corupţiunea și violenţa, ca să aveţi 
reprezentanţi pe care el nici nu-i cunoaşte, nici nu-i stimă?“ Ridicaţi 
prin astfel de mijloace, miniștrii nu pot fi decît „...oameni fără prin- 
cipii şi fără conştinţă... oameni pierduţi în opiniune şi fără morali- 
tate“. Nu dorința de a servi interesele ţării caracterizează activitatea 
politică, ci „o luptă crîncenă între partide, și pot zice mai mult, între 
persoane, o sete nestinsă de putere împinsă pînă la aberaţiune“... 

Condamnarea practicilor politice din România revine de repetate 
ori în Convorbiri economice, căpătînd deosebită adincime şi vigoare în 
partea a șasea, Finanţele (1871), care aminteşte, prin tabloul larg al 
vieţii politice viciate, pamiletul 7907, din primăvară pînă-n toamnă 
al lui Caragiale. ; 

În dezgustătoarea încăierare dintre politicieni, un rol nefast înde- 
plineşte gazetăria. În mai multe rînduri, Ghica a criticat superficia- 
litatea și venalitatea ziariştilor din presa contemporană. 

Ghica este nemulțumit de asemenea de samavolnicia în stringerea 
dărilor, de lipsa de onestitate în justiţie, de caracterul represiv ce se 
imprima armatei. „În armată — scrie el — nu se mai caută apărători 
ai patriei contra străinului, ci oameni devotați, instrumente ale mi- 
nistrului... nu se cere de la ofiţer alt merit decît să fie un instrument 
de opresiune în contra poporului, ca să-l poată ţinea cu orice preţ în 
tăcere şi în nemişcarea morţii, dac-ar îndrăzni să strige: «Destul cu 


* I. Gherea (C. Dobrogeanu), Studii critice, V, Universala Alcalay, 1997, 
p. 182—183. 

opresiunea, cu imoralitatea, cu prevaricaţiunea, cu calomnia, cu intriga 
şi cu minciuna !»“ Deşi se cheltuia mult pentru armată, traiul ostașilor 
era jalnic. La 1871, tot în broşura Finanțele, Ghica dă la o parte cor- 
tina înapoia căreia patriotarzii ascundeau mizeria cazărmilor: „În 
cazarme, bietul om nu găsește nici aerul necesariu respiraţiunii, nici 
așternutul trebuitor odihnei; în nici o parte din lume proporţiunea 
bolnavilor și mortalitatea nu sunt mai mari decit în armata noastră. 
De vei intra iarna într-o cazarmă, o să-ţi simţi inima strinsă de durere 
şi de ruşine; cîte douăzeci și treizeci de ingi într-o odaie dorm într-un 
pat de scînduri, fără mindir, fără saltea...“ 

Chestiunea armatei este privită de Ghica şi sub alt aspect, atunci 
cînd se referă la situaţia externă. Armata, înarmarea, războiul de co- 
tropire şi îngenunchere a statelor mai mici sînt aduse de el în discuţie 
de cîteva ori de-a lungul Convorbirilor economice. Paginile lui în această 
privinţă au o izbitoare actualitate. Încă de la începutul lucrării, el 
tace constatarea că „între state, între naţiuni, între popoare nu se pă- 
zesc principiile dreptăţii şi ale echităţii... Pînă acum nu se află consti- 
tuită nici o autoritate care să aibă misiunea și puterea de a face să se 
respecteze acele principii de către toţi deopotrivă.“ Adresîndu-se unui 
prieten francez, secretarului de ambasadă Dromant, Ghica se plînge 
de amestecul marilor puteri în afacerile interne ale statelor mici (pagi- 
nile sînt scrise în 1863). „Aş putea — spune scriitorul nostru — să-ți 
aduc mai multe esemple de violare a drepturilor prescrise în tractate, 
de abuzuri de putere şi de uzurpaţiuni pe care de ruşine le-aţi acoperit 
cu niște cuvinte seci, fără înţeles; ziceţi fapt împlinit pe cînd aţi avut 
ani întregi ca să nu-l lăsaţi să se împlinească; proclamaţi principiul 
de neintervenţiune pe cînd lăsaţi pe alţii să se ducă cu sute de mii de 
oştire, cu puști și cu tunuri.“ Forţa primînd asupra dreptului, statele 
mari se înarmează pînă în dinți spre paguba popoarelor. „Nu sunt — 
scrie Ghica — un entuziast al sistemului militar impus fatalmente 
Europei, căci nu cred să fie el adevăratul mijloc de întărire naţională; 
din contra, îl cred opus progresului şi civilizaţiunei. Acei ce îl pronează 
[laudă] sunt adoratorii principiului autoritar, care nu caută în miile 
de oameni ținuți în cazarme pe bere şi pe mîncare decit numai nişte 
susținători ai regimului ce le convine; pun pe naţiune să plătească pe 
acei care o silesc la cheltuieli. Statele militare au fost totdauna des- 
potice, dictatura şi mizeria au fost tovarăşe nedespărțite ale războaie- 
lor. Cazarma este expresiunea sporirei impozitelor, fără de a da nici 
măcar ordinea materială. Libertatea, ordinea morală şi prosperitatea 


` materială n-au putut esista decit în timp de pace.“ Energică este con- 


damnarea de către Ghica a militarismului prusac ilustrat de Bismarck, 

precum și a efortului fără limită în descoperirea de noi arme, mai 
teribile, mai distrugătoare. Cu indignare citează el cuvintele „reve- 
rendului doctor Bewerley“, care, luînd parte la o adunare a „învăţaţi- 
lor de la Cambridge“ dedicată tipurilor de armament, susţine teza 
odioasă că „descoperirile şi perfecţionarea mijloacelor de destrucţiune 
au fost instrumentul cel mai puternic de pace.“ Același Bewerley for- 
mula în germene principiul, tot atit de odios popoarelor lumii, al na- 
ţiunii superioare, îndreptăţită să domine pe toate celelalte: „Este mai 
bine şi mai cuminte ca superioritatea puterii să fie în mîna naţiunei 
celei mai luminate, celei mai civilizate, şi nu a se lăsa naţiunilor bar- 
bare“. 

Ghica, respingînd împărţirea omenirii în popoare superioare şi 
inferioare, protestează şi împotriva opreliştilor pe care naționaliștii 
şovini din vremea sa voiau să le ridice în calea specialiştilor de altă 
naţionalitate. De altfel, în timpul guvernării sale din 1866 una din 
legile pe care le adusese în Cameră prevedea admiterea străinilor în 
serviciile statului, în lipsa specialiştilor români. În Convorbiri econo- 
mice, autorul se declară împotriva oricăror măsuri prohibitive în ceea 
ce priveşte pe meșteşugarii de altă naţionalitate. Cînd fiul unui cizmar 
îi mărturisește teama de concurenţa „nemților şi ovreilor“, Ghica nu 
e de acord cu nici o intervenţie restrictivă a guvernului. „Lumea apar- 
ţine libertăţii şi activităţii“, spune el. Totuşi, îngrijorarea burgheziei 
românești că ar putea îi stînjenită în dezvoltarea ei de concurenţa al- 
tora nu lipseşte din scrisul lui Ghica şi-l duce mai tirziu la o atitudine 
şovină, aşa cum o întîlnim în Ovreii, una din scrisorile către V. Alec- 
sandri. 

Revenind la critica făcută de autorul nostru realităţilor din Ro- 
mânia, trebuie să amintim că, discutînd despre greutatea apăsătoare 
a dărilor, socoteşte cît de mare este impozitul plătit de țărănime şi 
recunoaște că „starea muncitorului de pămînt, a clasei celei mai pro- 
ducătoare şi cea mai interesantă a ţărei, este în adevăr vrednică de 
jale“. Aflăm în alte părţi ale Convorbirilor economice pagini în care se 
descrie în trăsături înspăimîntătoare mizeria ţărănimii, ca în pasajul 
acesta: „Şase luni ale anului, mai toate satele de la Dunăre pînă la 
poalele munţilor sunt înecate în noroi şi în mocirle ; case umede şi des- 
chise ploii și vîntului, copii bolnavi şi femeile lăhuze cu picioarele 
goale pînă-n genunchi în noroi şi în zăpadă, bătrîni și copii rău îmbră- 
caţi, intraţi în iarnă slăbiţi de friguri şi de lingoare, rău hrăniţi şi fără 
putere de a rezista la cea mai mică răceală, la cea mai ușoară epidemie, 
care îndată se preface în tifus, iată ce poţi vedea la ţară. Anemia a 
devenit idiosincrasisul femeilor şi copiilor români“... 


Pais SEC ESES 


Numeroasele tabele statistice îi slujesc autorului pentru a dezvălui 
risipa nesăbuită a banului public, pentru a evidenția mizeria ţărăni- 
mii, lipsa de îngrijire sanitară, carenţa administraţiei edilitare şi aşa 
mai departe. Cifrele au putere de convingere prin ele însele; comparînd 
și interpretînd datele statistice, autorul face digresiuni politice în care 
amărăciunea trezită de tristele-i constatări se împleteşte cu indignarea 
faţă de cei vinovaţi. Dacă primele două broșuri sînt scrise şi publicate 
în anii în care Ghica participa direct la treburile politice ale ţării, ca 
membru al partidului liberal, ca prim-ministru şi ministru în cîteva 
guverne, celelalte broşuri, adică cea mai mare parte a Convorbirilor 
economice, au fost redactate după 1871, cînd scriitorul se retrăsese din 
viaţa politică. Aceasta îi dădea o perspectivă mai clară asupra împre- 
jurărilor şi oamenilor. Faptul devine încă mai evident în Scrisori către 
V. Alecsandri. Reluînd critica politicianismului formulată în Convor- 
biri economice, scriitorul se referă acum direct la partidele politice ro- 
mâneşti, spunîndu-le pe nume, cutezanţă nu lipsită de urmări: „Con- 
deiele cele agere, consacrate partidelor şi facţiunilor, au fost şi sunt 
totdeauna dispuse a mă lovi.“ Liberalii şi conservatorii nu se deosebesc 
prin nimic în ceea ce priveşte mijloacele demagogice folosite în pole- 
mica dintre ele şi în propagandă: „Fatuitatea facţioșilor şi a demago- 
gilor, a albilor și roşilor este atit de mare şi-i orbește pe unii și pe alţii i 
pînă într-atita, încît își atribuie lor şi numai lor evenimentele cari au i 
rezultat din cauze mari şi complexe, la cari ei au fost cu totul străini“. 
Cît priveşte ziarele, „unele sunt albe și altele roşii, unele înjură ceea 
ce celelalte laudă şi viceversa. Tot ce este bun, frumos, patriotic şi 
sublim pentru unele este rău, ruşinos şi infernal pentru celelalte.“ Sco- 
pul acestor acuzaţii reciproce — spune scriitorul — nu este altul decit 
cocoţarea la putere, iar puterea însemnează samovolnicie, căci guver- 
nele, indiferent de partidul pe care-l reprezintă, fac „din admi- 
nistraţie şi din justiţie un instrument al patimilor şi al luptelor poli- 
tice“; favoriţii miniștrilor impun „încrederea în guvern cu reteveiul, 
aci în numele libertăţii şi al democraţiei, aci în numele autorităţii şi 
al bunei ordine“, La rîndu-i, opoziţia nu-şi face scrupule ; coteriile „se 
unesc sau se coalizează, dau asalt guvernului, căutînd să răstoarne 
ministerul care se agaţă de putere, își fabrică o majoritate cu pumnul, 
cu bîta, cum pot, şi urmează înainte tiriș-grăpiș, fără voia poporului“. 

Precum vedem, Ghica sesizează izolarea partidelor de popor. În 
condiţiile unei asemenea vieţi politice, al cărei unic mobil este satis- 
tacerea intereselor personale, carieră fac numai „dibacii și şarlatanii“. 
În al patrulea deceniu după revoluţia de la 1848, cuvintele: patrie, 
libertate, egalitate, independenţă şi-au pierdut în vocabularul oame- 

nilor politici sensul real şi au rămas simpli termeni de uz demagogic. 
„Sunt încă puţini — constată Ghica — acei cari înţeleg că fericirea 
unui popor stă în libertatea tuturor, iar nu în protecţiunea unora şi în 
apăsarea altora.“ Mulţi interpretează libertatea ca pe-o îngăduinţă, pe 
care şi-o revendică numai pentru sine, de a abuza de putere în dauna 
altora, întocmai ca acea cocoană care, după ce plătise ştraf la Viena 
pentru că-şi bătea siujnica, „a salutat patria cu o păreche de palme pe 
obrazul bietei Oprichii, esclamînd: «Te salut, o, patrie de libertate, 
unde pot bate cînd voi!» Egalitatea e şi ea interpretată de contempo- 
rani „cum le vine mai bine la socoteală; mai toţi o voiesc, cum zice 
poetul nostru Alexandrescu: cu leii, iar nu cu căţeii, cu acei de sus, iar 
nu cu cei de jos.“ 

Procesul pe care-l face Ghica partidelor politice din vremea sa 
este lipsit de cruţare. Numeroasele paragrafe risipite în diferite scri- 
sori, adunate laolaltă, compun unul din cele mai aspre rechizitorii 
împotriva trădătorilor aspirațiilor naţionale. Nu este întîmplător fap- 
tul că indignarea memorialistului atinge punctul culminant în anii în 
care şi alte spirite luminate ale vremii îşi rosteau mînia. La 1877, salu- 
tînd anunţata apariţie a scrierilor lui Bălcescu, Eminescu constata 
răstălmăcirea şi batjocorirea ideilor afirmate de ilustrul înaintaş şi 
avea cuvinte asemănătoare acelora cu care Ghica înfiera pe trădătorii 
principiului libertăţii: „Cînd panglicarii politici care joacă pe funii 
împreună cu confrații lor din Vavilonul de pe Seina se vor stinge pe 
rudă, pe sămînţă de pe faţa pămîntului nostru, cînd pătura de cenu- 
şeri, leneșă, fără ştiinţă şi fără avere, va fi împinsă de acest popor în 
întunerecul ce cu drept i se cuvine, atunci abia poporul românesc îşi 
va veni în fire şi va răsufla de greutatea ce apăsa asupra lui, atunci va 
suna ceasul adevăratei libertăţi“ (Bălcescu și urmașii lui, 1877).* 
Ghica nădăjduia şi el în vremuri mai bune: „...Am credinţa că ro- 
mânii nu pot întirzia de a se grupa unul cîte unul în jurul principiilor 
libertăţii și constituţionalismului sincer aplicate, cred în triumful 
luminii şi adevărului“. Pe un ton patetic el atrage atenţiunea oamenilor 
cinstiți, îndemnîndu-i a renunţa la credulitate: „...Pînă nu vom învăţa, 
lovindu-ne cu capul de pragul de sus şi de jos, a nu mai crede pe acei 
cari, ca să ne esploateze, ne făgăduiesc cîte în lume și în soare, cai pe 
păreţi: libertate absolută, împuţinare de dări, instrucţiune cu chila, 
guvern ieftin, pînă atunci n-o să vedem altă decît două sau trei partide 
politice vrăjmăşindu-se între dînsele şi strigînd fiecare, la rîndul lor: 
«Sculaţi voi ca să ne punem noi».“ 


* M. Eminescu, Scrieri politice, Scrisul românesc, Craiova, p. 95. 

Desigur, asemenea aprecieri venite de la unul din foștii fruntaşi 
politici ai regimului au preţul lor. Ghica asistă uimit şi îngrozit, 
ca ucenicul vrăjitor, la dezlănţuirea patimilor şi în general la dezvă- 
luirea caracterului antidemocratic al instituţiilor burgheze. Dar el 
continuă să apere aceste instituţii. Libertatea şi egalitatea s-au instau- 
rat prin lege, nu mai e nimic altceva de făcut decît a respecta legea, 
pentru ca totul să fie în ordine. Este datoria statului, condus de oa- 
menii de bună-credinţă ce deţin puterea politică, să garanteze respec- 
tarea legilor. Pentru Ghica, statul este o instituţie pe deasupra claselor 
— teză falsă şi păgubitoare, reactualizată astăzi de apărătorii regi- 
mului capitalist. „Guvernele — scrie el — nu au dreptul să se consi- 
dere pe dînsele ca avînd prerogative şi interese proprii, ci trebuie să 
înţeleagă şi să ştie că nu sunt nimic alta decît puterea care se interpune 
între acel ce încearcă să nedreptăţească și acel asupra căruia caută să 
se năpustească nedreptatea.“ 

Realitatea înconjurătoare, contrazicînd flagrant imaginea unei 
societăţi burgheze constituţionale ireproșabile, îl supără pînă la indig- 
nare pe Ion Ghica. Atitudinea lui critică, deși rezultă nu din înţele- 
gerea problemei fundamentale a organizării sociale, a relaţiilor sociale 
caracteristice orînduirii burgheze, a exploatării moșşiereşti şi capita- 
liste ca sursă a mizeriei maselor, ci din confruntarea unei imagini ideale 
a regimului capitalist cu realitatea odioasă ce i se revela, este totuși 
vrednică de interes şi de preţuire. Obiectiv, această critică contribuie 
la demascarea unei orînduiri a cărei descompunere începuse încă de- 
atunci, căci viciile ei erau nu numai rezultatele unor erori sau ticăloşii 
aparținind oamenilor — cum credea cu naivitate Ghica — ci caracte- 
risticile ei congenitale, organice. 

Scriitorul a putut cunoaşte, cum reiese, între altele, din scrisoarea 
Insula Prosta, tezele fundamentale ale marxismului, aproape sigur nu 
dintr-o lectură personală a lucrărilor creatorilor socialismului ştiin- 
ţific, ci prin intermediare suspecte. Superficialitatea cu care discută 
despre marxism — pe care-l confundă cînd cu oportunismul lui Las- 
salle, cînd cu anarhismul lui Bakunin — e concludentă. Cît ştie, îi 
este destul ca să considere socialismul (sau comunismul, cum îi spune 
uneori, fără a avea o idee prea clară asupra noţiunii) dintr-un unghi de 
vedere ostil. Nu e de mirare că îl înspăimîntă în primul rînd ideea revo- 
luţiei și a naţionalizării mijloacelor de producţie. După părerea lui, 
îndreptarea relelor stări de lucruri din domeniul social-economic și 
politic trebuie realizată prin reforme iniţiate și conduse de „clasele de 
sus“, căci acestea sînt „luminate“. Masele populare, „clasa numeroasă“, 
„majoritatea“ judecă numai cu inima, nu şi cu raţiunea, de aceea este 

păgubitor a-şi impune „tirania“ şi a lua ele iniţiativa reformelor nece- 
sare „...căci atunci clasa numeroasă pierde spiritul de conservaţiune 
care trebuie să domine la bază şi societatea intră într-o perioadă dă 
agitaţiune care anevoie se poate astîmpăra“. Pentru Ion Ghica, Revo- 
luţia franceză din 1789, pe care o evocă în termeni entuziaşti, inaugu- 
rează o orientare social-politică definitivă în istoria umanităţii. „Ope- 
rațiunea de destrucţiune“ s-a desăvîrşit atunci. Chiar şi în România, 
„legea ne-a dat tot ce ne putea da“. Privilegiile au fost desfiinţate, 
așadar oricine se poate ridica de pe o treaptă socială inferioară la bo- 
găţie şi demnități. Prin această convingere, nefundată, dezminţită de 
realităţi, dar optimistă, Ghica se deosebeşte de ceilalţi critici ai socie- 
tăţii din vremea sa, ale căror concluzii sînt decepţioniste şi fără spe- 
ranţe. 

Este interesant de relevat cum concepe scriitorul nostru societatea 
viitoare. În diverse lucrări, dar mai ales în Insula Prosta şi Două călă- 
torii în vis, el își asumă sarcina îndrăzneață de a contura pînă în amă- 
nunte imaginea unei asemenea societăţi. Este o imagine utopică, înfă- 
ţişind aplicarea desăvirşită a principiilor libertăţii, egalităţii şi frater- 
nităţii. Nemaiexistind, după părerea scriitorului, clase, oamenii ce 
activează în diverse domenii trăiesc într-o netulburată frăţie. Armonia 
de interese, devotamentul faţă de instituţiile democratice, onestitatea, 
buna-credinţă înlătură atit tulburările în păturile de jos, cît și tendin- 
tele autocratice în cercurile conducătoare. Puterea emană de la naţi- 
une; aceasta își face legile şi veghează, prin împuterniciţii ei aleşi, la 
respectarea lor. Alcătuirea socială, cu o organizare economică coopera- 
tistă, ne apare hibridă și imposibilă. Cetăţenii statului imaginar visat 
de Ghica sînt blinzi ca mieii și sfinţi ca îngerii. Fraţii lasă celui mai ` 
mare dreptul de proprietate asupra fermei părinţilor şi pleacă la oraş 
să se facă neguţători, meșteșugari sau marinari. În felul acesta, proprie- 
tatea agricolă nu se fărîmiţează. Există bănci în care domnesc moravuri 
curate ca în temple; dobinzile sînt mici, creditul e generos ca o acţiune 
filantropică. Pretutindeni foiesc oameni cu o înaltă conştiinţă cetă- 
ţenească, harnici, strîngători, întreprinzători, care locuiesc în case de 
țară împodobite cu flori ca un decor de operetă, sau în oraşe bine între- 
ţinute, cu pavajul spălat cu apă şi săpun cel puţin o dată pe zi... Nu 
poţi să nu zîmbeşti citind asemenea pagini pictate în acuarelă tranda- 
firie de un octogenar visător și generos. Cît va fi crezut Ghica însuși în 
posibilitatea realizării paradisului său social? Se va fi întrebat el de 
ce n-a încercat, cîtă vreme a avut puterea în mînă, să pășească la pu- 
nerea în practică a ideilor sale? Probabil că da. În orice caz, scriindu-i 
lui Alecsandri despre bunele sale intenţii politice de totdeauna, şi-a 

simţit sufletul plin de amărăciune și, chinuitor încercat de sentimen- 
tul izolării, spunea: „...ar trebui să pot găsi o putere pe care să mă pot 
rezema“. N-a cunoscut această putere, clasa viitorului, şi nici nu s-ar 
îi putut rezema pe ea. Dincolo însă de marile lui erori şi de utopii, s-a 
hrănit totuşi cu nădejdea că viitorul va fi o eră de libertate şi de justi- 
ţie. Niciodată nu s-a lăsat, ca atiţia alţi contemporani, copleşit de 
nostalgia trecutului. „Popoarele — declară în introducerea la Con- 
vorbiri economice — nu se mai întorc înapoi și trecutul nu mai revine; 
nici suntem dintr-acei care ar dori să-l mâi vază, chiar de ar mai fi el 
cu putință. Credem în progres, căci el este o condiţiune a naturei fizice 
şi morale, căci numai el ne poate duce sigur la înălțimea la care ne este 
permis să. aspirăm ca societate şi ca naţiune.“ Speranţa într-un cert 
viitor mai bun, la pregătirea căruia n-a contribuit în măsura în care, 
eliberat de prejudecățile de clasă, ar fi putut-o face, dar a contribuit 
totuşi, a luminat bătrineţile castelanului de la Ghergani. „Doresc din 
toate puterile inimii şi spiritului meu — spunea el — ca oamenii 
oneşti şi învăţaţi să se grupeze în jurul ideilor celor mai bune şi raţio- 
nale, să le susţie cu tărie şi să le propage prin cuvînt, prin scrieri şi 
prin fapte, căci numai astfel s-ar putea forma conștiința poporului, 
singurul friu ce poate opri pe guvernanţi de a se abate de la prescrip- 
ţiunile adevăratelor principii şi de a nu lăsa loc la credinţe greşite şi 
stricate prin ură și patimi.“ 


„Scriitorul“ Ion Ghica s-a realizat foarte tîrziu, la o vîrstă cînd 
talentul altora se istoveşte. Pînă pe la 1879, nici contemporanii săi, 
nici el însuşi nu au putut bănui că un nume Ion Ghica va rămîne pentru 
posteritate legat de o operă literară. Dacă această operă n-ar fi existat, 
istoria culturii românești, fără a neglija, desigur, Convorbirile econo- 
mice şi alte lucrări de popularizare a ştiinţelor, l-ar fi aşezat însă pe 
autor în rîndul celor nu de tot ignoraţi, însă nici celebri. 

Crescut în cunoscuta atmosferă atît de favorabilă literelor, viitorul 
autor al Scrisorilor către V. Alecsandri, rudă a poeţilor Văcărești, prie- 
ten intim al lui Grigore Alexandrescu şi al altor scriitori, nu putea ră- 
miîne indiferent faţă de literatură, oricît de puternic ar fi fost impulsul 
ce-l îndruma în altă direcţie, spre ştiinţe. Cînd, în cadrul Societăţii 
filarmonice s-a angajat să traducă Preţioasele lui Molière, s-a supus 
totuși unei „mode“ a timpului. Toată lumea intelectuală românească 
traducea, prelucra, scria. Încercarea tînărului de 19 ani poate fi consi- 
derată pentru acea vreme un succes, însă n-a dus la descoperirea vreunei 
vocaţii literare. Se poate vorbi, oare, în general, la Ion Ghica de o ase- 
menea vocaţie? Glosînd pe marginea înclinaţiei spre politică a munte- 

nilor, G. Ibrăileanu, presupune în Spiritul critic că, dacă s-ar fi născut. 
dincolo de Milcov, într-un mediu „intelectual“, mai puţin favorabil 
activităţii publice, un C.A. Rosetti şi Ion Ghica s-ar fi dedicat scrisului 
şi, astfel, literatura noastră ar fi fost „mai bogată cu un poet liric şi cu 
un nuvelist“*. De fapt, Ibrăileanu aplică pe plan literar ceea ce Ghica 
însuşi spusese despre sine cînd mărturisise că evenimentele politice, 
faţă de care nu putuse rămîne indiferent, îl îndepărtaseră de activitatea 
științifică ce-l pasiona. Ipotezei criticului i s-ar putea opune alta, 
anume că nu din cauza politicii am pierdut un nuvelist. C.A. Rosetti 
a fost poet liric în măsura în care s-a şi manifestat ca atare, în Ceasuri 
de mulțumire. După descoperirea unor ciorne literare printre manu- 
scrisele fostului bei de Samos și prim-ministru, astăzi ştim ceea ce 
Ibrăileanu ignora, anume, că scriitorul a făcut curte muzelor în cîteva 
rînduri, încercînd să scrie roman şi teatru. Oare numai solicitările de 
altă natură l-au împiedicat să persevereze? Poate că, totuşi, i-a lipsit 
acel impuls interior care-l împinge pe un artist spre realizare, în con- 
diţiile cele mai vitrege. 

Ion Ghica a acordat literaturii o înaltă preţuire și a formulat în 
legătură cu ea idei interesante, în consens cu ceilalţi paşoptişti. „Nu- 
mai literatura — scrie el — poate exprima cu exactitate starea inte- 
ectuală şi morală a unei epoce, căci ea este forma sub care se înregis- 
trează ideile, credinţele şi cunoştinţele unei naţiuni; numai ea poate 
da o cunoștință precisă a raporturilor ce există între oamenii şi lucru- 
rile unui timp cu ideile cele adevărate; ea este tezaurul în care se depun 
cunoștințele societăţilor omeneşti.“ Fraza, aşezată în fruntea unei 
lucrări ştiinţifice (Convorbiri economice), apreciază „literatura“ luată 
în sensul cel mai larg, fără o distincţie între scrierile ştiinţifice şi cele 
literare. O asemenea distincţie n-a făcut Ghica nici în opera lui. Fie 
şi în sensul amintit, el aşază literatura printre factorii esenţiali care 
transformă un popor în naţiune și-i asigură „dreptul la o viaţă proprie“. 
Este explicabil de ce, în cărţile sale de propagandă politică, a acordat 
literaturii noastre un loc corespunzător. Aceste cărţi erau destinate 
tocmai a argumenta în faţa puterilor europene dreptul poporului român 
la o viaţă proprie. Ion Ghica, fireşte, era la curent cu mișcarea noastră 
literară din vremea lui şi rostește aprecieri de cunoscător. Ca toată 
generaţia lui, admira poezia populară: „toate aceste cîntece, deşi fără 
nume de autor, nu sînt mai puţin vrednice de un mare poet“, „vechile 
legende şi balade, capodopere de concepţie şi poezie“. Tot în spiritul 
paşoptiștilor, descifrează în folclor expresia sentimentelor şi a năzuin- 


* G. Ibrăileanu, Spiritul critic în cultura românească, ed. III, edit. Viaţa 
românească, p. 16. 

telor sociale ale poporului. Cîntecele haiduceşti sînt „strigătul cuteză- 
tor, revărsarea bucuriei unui om liber, ameninţarea, mînia şi sfidarea 
săteanului ce năzuie să-şi părăsească plugul îndată ce frunza îl va putea 
ascunde de privirile jandarmilor“*. Ghica formulează judecăţi de 
valoare asupra literaturii, pornind de la conţinutul de idei și senti- 
mente. Pe Grigore Alexandrescu îl preţuieşte pentru că a creat „fabula 
politică“ ; pe acelaşi fabulist, ca şi pe Donici, ori pe dramaturgul Alec- 
sandri, fiindcă „au lovit“ în corupţie şi parvenitism.** Ciîteodată, acor- 
dînd o atenţie exclusivă conţinutului, scapă din vedere realizarea ar- 
tistică a acestuia şi elogiază în termeni excesivi unele scrieri. Aşa 
a făcut-o în raportul academic despre piesele lui G. Sion, drama La 
Plevna şi comedia Candidat și deputat. În cea dintîi salută „cugetările 
patriotice, mari şi generoase“, în cea de-a doua, adevărul cu care sînt, 
înfăţişate „manoperile şi corupţiunea electorală care se practică prea 
adesea în ţările constituţionale“***. Poate că în prezentarea ditiram- 
bică a pieselor lui Sion, pentru care raportorul ași obţinut premiul aca- 
demic, intra o bună doză de subiectivism. În majoritatea cazurilor, 
Ion Ghica face o foarte justă evaluare a operelor și scriitorilor. Paginile 
sale despre Bălcescu, Alexandrescu, Filimon, Alecsandri, Văcărescu îi 
situează pe toţi aceştia exact la înălțimea confirmată de posteritate. 

În literatura pe care a încercat s-o scrie, sau a şi scris-o, Ghica 
e cu consecvență acelaşi partizan al realismului critic, pe care-l cunoaş- 
tem din paginile sale ocazionale de critică și istorie literară. Faţă de 
alţi realiști critici, un Caragiale, de pildă, scriitorul nostru urmăreşte 
îndreptarea păcătosului, nu doar denunţarea lui vehementă. Evident, 
în ceea ce ne priveşte, sîntem de partea lui Caragiale. Ce puteai îndrepta 
la un Rică Venturiano sau la un Caţavencu? Lumea aceasta trebuia 
nimicită ; conform încrederii lui în perfecţionarea societăţii burgheze, 
Ghica îşi propune să contribuie la îmbunătăţirea moravurilor şi edu- 
carea socială. Principiul lui e „ridendo castigat mores“, pe care, apli- 
cîndu-l operei lui Alecsandri, îl tălmăceşte prin aceea că scriitorul mol- 
dovean nu vrea să „răstoarne“, ci „să poleiască, să înnobileze“****. Să 
recunoaştem, totuși, că, indiferent de obiective, critica exercitată de 
Ghica, prin mijloacele literaturii, nu e mai puţin severă. 


* Dernière occupation de Principautds..., Librairie militaire de J. Dumaine, 
Paris, 1853, p. 74. 

** Ibid., p. 77. . 

*** Raport despre „Dramatice“ de G. Sion..., în Analele Academiei Române, 
seria II, tom. II, şedinţele ordinare din 879—1880, p. 343—351. 

9+% Dernière occupation..., p. T7. 

Cea dintii încercare beletristică a scriitorului e schiţa de roman 
redactată în anii anteriori lui 1848, care-i plasează numele în istoria 
romanului românesc înaintea lui Kogălniceanu. Nu vom relua aici 
discuţia ce s-a purtat în legătură cu identificarea acestui fragment 
epic. Cele mai recente argumente aduse în dezbatere* înlătură dubiile de 
altădată şi ne conving că un al doilea fragment de proză (ms. 2.825) reia 
încercarea mai veche, ambele narînd episoade din viaţa aceluiaşi Alecu 
Şoricescu, situate, respectiv, prin 1837 şi 1857. Povestirea ascensiunii 
sociale a personajului se face la persoana întîi, urmînd îndeaproape 
romanul Jérôme Paturot à la recherche d'une position sociale de Louis 
Reybaud (apărut la Paris în 1843 și retipărit în numeroase ediţii). Pe 
alocuri, modelul e transpus în româneşte de-a dreptul, fără modificări 
importante. Scrierea, anunţînd prea puţin însuşirile literare ale memo- 
rialistului de mai tirziu, interesează doar prin conținutul său de critică 
social-politică. Tînărul Alecu, eliberîndu-se în 1837 din închisoarea 
de la Ploieşti, unde fusese azvirlit din cauza acţiunilor sale democra- 
tice, încearcă să facă o carieră onestă. „Dar la noi e foarte greu — 
comentează scriitorul prin intermediul eroului — un rîndaș, un sala- 
hor îşi găsesc o slujbă în douăzeci şi patru de ceasuri, dar un tînăr cu 
învăţătură, un poet, un filozof poate muri de foame în bunăvoie.“ 
Ghica ştia din proprie experienţă cîte piedici se ridicau înainte de 1843 
în calea tinerilor cărturari suspectaţi de ocîrmuire. Scriitorul nu scapă 
nici aici prilejul de a pleda pentru ocupațiile productive — ca în Con- 
vorbiri economice — şi de a acuza acea „populaţie de tineri neprodu- 
cători şi paraziți, pe care sărăcia cea mai înspăimîntătoare nu-i poate 
tămădui de fumurile şi de mîndria care îi roade“. 

Urmărind soarta eroului său, care se leapădă treptat de principiile 
ce-l însufleţiseră în tinereţe, Ghica dezvăluie o serie din racilele care 
măcinau societatea românească dinainte de revoluție. Opreliştile cen- 
zurii erau straşnice; în paginile ziarelor, „nu să putea vorbi nici de 
stăpînire, nici de religie, nici de politică, nici de filozofie, nici de lite- 
ratură, nici de oameni de slujbă, nici de cei fără slujbă, nici de puterile 
streine, nici de tarafu boierilor, nici de negustori, nici de ţărani“... 
Gazeta Racul, la care lucrează Alecu şi care afirma în programul său: 
„vom rădica citeodată glasul pentru clasele sărmane şi suferinde, dar 
şi aceasta fără vreun scop de demagogie“, este curînd suprimată. 

Alegerile nu se puteau desfăşura în libertate. Candidînd la Buzău, 
Alecu este învins de adversarul său, sprijinit de un boier şi agreat de 
domn. În timpul votării, un logofăt se uită ce nume scriu alegătorii 
pe buletine. 


* D. Păcurariu, Ion Ghica, p. 101—116. 

În cele din urmă, Alecu prinde cheag jucînd cărţi în case boiereşti, 
unde află cum au cîștigat stare partenerii săi: un judecător lua mită 
de la ambii împricinaţi, un alt-slujbaș, după ce se interzisese exportul 
de seu, oprea vitele la hotar sub pretextul că „coprind seu“ şi nu elibera 
bilet de trecere decît după ce negustorii îi dădeau mită. Alecu devine 
ispravnic și știe să tragă mari foloase, ca şi ceilalţi, din funcţia sa. Cu 
aceasta se încheie primul fragment, conturînd trista imagine a epocii 
de decadenţă a feudalităţii româneşti, cînd administraţia, aşa cum o 
cunoaștem și din Ciocoii vechi și noi, era viciată de sus pînă jos. 


„O trăsătură specifică literaturii lui Ghica este satira. Această 
trăsătură stă la baza comediei ce ni s-a păstrat într-un fragment încă 
mai redus decit povestirea despre Alecu. Asupra manuscrisului şi asu- 
prà corespondenţei în jurul lui a atras atenţia pentru prima dată 
E. Carcalechi.* 

În 1882, așadar numai la un an după ce părăsise Direcţia generală 
a teatrelor, Ion Ghica cerea prietenului şi rudei sale Ollănescu-Ascanio 
(remarcabilul traducător al dramei Ruy Blas, pe care cu puţin înainte 
o pusese în scenă la Naţional) o „intrigă bună“, ca să-şi încerce „măies- 
tria în arta dialogului“. Această măiestrie Ghica şi-o verificase în 
Convorbiri economice şi în scrisorile pe care le redactase pînă atunci ; ea 
constituie una din laturile preţioase ale artei sale. Era poate îndrep- 
tăţit să spere a deveni autor de teatru. De la început, scriitorul s-a gîn- 
dit la o comedie de satiră socială, din care pricină dorea să păstreze 
anonimatul: „Dar cum vor fi — foarte probabil — cîteva aluzii la 
starea societăţii noastre, mare şi mică, vom păstra taina şi anonimatul 
cît mai multă vreme“**. Subiectul comediei, în linii mari, îl cunoaștem 
din relatarea lui Ghica însuși: „Intriga va îi simplă: o tînără fată, în- 
cîntătoare şi bogată, Tinca, de pildă, îndrăgostită de un tînăr drăguţ 
și zăpăcit — să-i zicem Lică — e dorită, pentru zestre, de un tînăr de- 
putat căruia o să-i zic Alexandru Becerescu. O bătrînă doamnă, Măndica 
Mijlocescu, trăind din espediente și ţinînd casă deschisă unde se joacă 
cărţi — are o fată pe care ar voi s-o mărite cu un licenţiat, proaspăt 
sosit, foarte bogat şi foarte haple, dar amorezat nebunește şi prosteşte 
de nepoata aceleiaşi dodmne Mijlocescu, tînără orfelină care vede 
cu regret felul de trai al mătuşei ei şi care sfirşeşte prin a se mărita cu 
un om foarte cumsecade, căruia i-a arătat interes de cînd era grav rănit 
în război, ca voluntar.“*** Ghica a scris numai cîteva scene, iar Ollă- 


* Eugenia, Carcalechi, Despre două scrieri necunoscute ale lui Ion Ghica, în 
Arhiva, nr. i, ianuarie 1906, p. 39—43. 

ee Ibid., p. 42. 

o... Ibid., p. 42—43. 

nescu nu a:colaborat cu nimic. Începutul piesei ne transportă într-o 
societate: de high-life şi indică limpede tendinţa critică la adresa aces-: 
tei societăţi. Spiritul şi mijloacele de realizare a comicului, deşi nede- 
săvîrşite, se înrudesc cu acelea ale lui Caragiale, care s-a ocupat în - 
atitea rînduri, cu ironie tăioasă, de coconetul cu jour fixe şi five”o clock-: + 
uri. La adunarea:din casa soţilor Cicală apare şi junele Scotocescu, pe. 
care doamnele îl pun să citească articolul despre petrecerea mondenă: - 
la care au participat, ca să nu le fi încurcat cumva toaletele. Scotocescu > 
şi-a redactat cronica întocmai ca Edgar Bostandachi-Turturel, la rîndut : 
său întruchipare literară a faimosului Claymor de la L'Indépendance: * 
roumaine. Citeşte Scotocescu: „Estetismul se luptă cu modele... Doam- 
nele cele mai la modă, les mondaines, cele de lume, cum s-ar zice, les ` 
dames Măndica, Saftica, Anica, Sultanica și Zinca, mesdemoiselles: 
Maritza, Aglaitza... florile frumuseţei, ale tinereţei şi ale eleganței: 
însmălțau tapetul verde al gazonului şi făceau din el un parter de'tu- 
beroze, de. ciclamene, de glocsinii, azalii, camelii şi begonii.“ Coco- . 
netul poleit e pornit pe bîrfeli în termeni vulgari, ca şi madam Măndica- - 
Piscopescu (Esmsâralde), Tincuţa Popescu și Miţa: Protopopescu, pe 
care le cunoaștem la five?o clock-ul de la care abia se salvează Caragiale.*. 
Înrudiri între scriitorul Ghica şi I.L. Caragiale există mai presus ` 
de orice îndoială. Se întîlnesc și în Convorbiri economice, unde proza- - 
torul ne dă un număr considerabil de pagini literare, chiar dacă acestea” . 
au în general rostul de a introduce pe cititor în lămurirea unor noțiuni - 
economice. Folosirea mijloacelor literare în lucrări filozofice şi ştiin- - 
ţifice pentru a face mai limpede, mai convingătoare şi mai atrăgătoare-. 
expunerea unor idei e un procedeu pe care-l regăsim în toate timpurile, - 
şi nu numai în scrieri de popularizare, deşi în primul rînd în acestea. 
Dialogul,:o naraţiune sau un schimb imaginar de epistole sînt citeva: 
din formele pe care le îmbracă asemenea expuneri. Divanul lui Dimi-- 
trie Cantemir, Dialogul între unchi și nepot de Petru Maior, Flora: - 
română de C. Negruzzi şi alte scrieri anticipează la noi „convorbirile“: . 
lui Ghica. Justificînd „modul“ ales pentru expunerea sa; scriitorul... 
nostru afirmă în Prefaţă că a găsit în acesta „singura formă sub care: 
se pot prezenta asemenea chestiuni unui public puţin 'obicinuit încă 
cu studiul științelor politice şi morale, puţin obicinuit a da o atenţie: 
susținută unei cetiri serioase şi ostenitoare prin care să poată ajunge 
a înţelege şi a învăţa adevărurile netăgăduite care rezultă dintr-o serie * 
de raționamente; am crezut că oricît de mic ar fi meritul literar al-: 


* Printre manuscrisele lui Ghica se mai află o ciornă caragialeană, cuprin= 
zind începutul unei scenete satirice antipoliticianiste şi anticemagogite: O şedinţă 
administrativă la piei. roşii cu leafă. pu diek F ze Spit 


73 x 


acestei scrieri, ca utilitate însă modul ce am adoptat va fi mai potrivit 
cu starea spiritelor“. Ghica nu voia deci să se adreseze specialiștilor, 
ci publicului larg, şi de aceea nu a făcut o carte de expunere sistema- 
tică şi teoretică, un curs obişnuit. Modul literar de abordare a proble- 
melor i-a şi fost reproșat de unii recenzenţi. Notiţa bibliografică tipă- 
rită în Convorbiri literare după apariţia celei de a cincea broşuri (Fi- 
nanțele) protesta astfel: „Tot începutul este un fel de convorbire poli- 
tică populară, cum am zice, între mai multe feluri de indivizi noi sau 
vechi, convorbire care pe lingă alte neajunsuri nu stă măcar în vreo 
legătură cu finanţele și cu studiile ce urmează. Cine voieşte să apre- 
țuiască (ba chiar să cetească) cartea d-lui Ghica să înceapă de la pag. 
63.** Recenzentul este supărat şi de conţinutul critic al primelor 63 
de pagini, ceea ce e explicabil: aici Ghica vizează direct, polenin, pe 
conservatori, „partidul boieresc“. 

Modurile de expunere folosite în Convorbiri economice sint va- 
riate. D= la digresiunea în stil direct, scriitorul trece la o naraţiune sau 
la un dialog, pentru a se opri la o tratare teoretică, în care încadrează 
tabele statissice desfăşurate amănunţit, apoi comentate. În mai 
multe rînduri foloseşte şi genul epistolar, ca de pildă în capitolul al 
treilea şi următoarele din partea întîi (Munca, 1863), sau, mai amplu 
încă, în partea a şaptea, intitulată Trei ani în România sau corespon- 
denja onorabilului Bob Dowley (1876). În treacăt fie spus, critica stă- 
rilor sociale şi politice de la noi prin mijlocirea corespondenţei unui 
închipuit călător străin a fost făcută şi de alţi scriitori ai vremii, ca, 
de pildă, N. Xenopol, a cărui scriere Păsurile unui american în Romă- 
nia (Convorbiri literare, 1879—1880) a fost sugerată poate de modelul 
lui Ghica. Fie şi parţial, epistolele din Convorbiri economice, dar şi 
alte pagini, ca, de pildă, capitolul al doilea din partea întîi. (Munca), 
cuprinzînd povestirea călătoriei pe mare, după îmbarcarea la Marsilia, 
relatarea discuţiei cu secretarul de ambasadă Dromant, sînt înrudite 
ca atmosferă şi stil cu Scrisorile către V. Alecsandri, în care povestirea 
se împleteşte la rîndu-i destul de des cu comentarii politice sau eco- 
nomice. 

Nu întotdeauna digresiunile literare sînt legate organic şi servesc 
expunerea teoretică. Uneori Ghica se lasă ispitit, dincolo dẹ limitele 
necesarului, de plăcerea de a crea un portret sau un tablou. Așa, sce- 
nele din Bucureştiul vechi mai ales, biografia Radovancei, a lui Stoian 
şi a fiului lui Stoian, ca şi popasul evocator în vechea cetate de scaun 
Tirgoviște pot apărea gratuite într-o lucrare economică. Dar. tocmai 


„.. * Bibliografie română. Convorbiri economice de Ion Ghica, broşura a V-a, 
Bucureşti, 1873, în Convorbiri literare, nr. 7, octombrie 1873, p. 283. 


14 


aceste paranteze literare fac farmecul şi prospețimea Convorbirilor 
economice şi anunţă pe autorul Scrisorilor către V. Alecsandri. Recen- 
zentul din: 14873 în zadar îi stătuia pe cititori să ocolească asemenea 
pagini; pe acestea le vor fi gustat în primul rînd, cum le gustăm și 
noi astăzi. 

Fiindcă ni se pare caracteristică din toate punctele de vedere, ne 
vom opri mai întîi la partea a patra, Proprietatea (1865). Primul ca- 
pitol începe cu relatarea unui popas la Tîrgovişte, unde Ghica se dusese 
să facă formele legale cerute de cedarea unei părți din moşia sa pe 
seama foştilor clăcași, în virtutea reformei agrare din 1864. Scriitorul, 
întotdeauna emoţionat de vestigiile trecutului, împletește agreabil 
descrierea sumară a vechilor monumente, Chindia lui Ţepeş, Mănăstirea 
Dealul, biserica Stelea, cu incursiuni în istorie şi mai ales cu pasaje 
lirice, exprimînd „un sentiment de veneraţiune pentru umbrele cărora 
le sîntem datori gloria şi existenţa noastră naţională“. Oricum, sună 
ciudat într-un manual de economie politică, dar cît se poate de firesc 
în scrisul lui Ghica o apostrofă patriotică de telul acesteia: „Vă salut, 
umbre ilustre care aţi combătut și aţi murit pe cîmpuri de bătălii vic- 
torioşi ca Mihai, sau victime a invidiei şi a trădării ca Vladimirescu! 
Numai acei care știu a se bate și a muri pentru apărarea țării pot avea 
patrie, numai acei care ştiu a se bate şi a muri pentru apărarea insti- 
tuţiunilor țării pot avea dreptate şi libertate.“ La aproape douăzeci și 
cinci de ani după călătoria pe la mănăstirile de peste Olt, Ghica retră- 
ieşte sentimente şi află accente ca acelea pentru care, încă de atunci, 
îşi înstruna lira prietenul său Grigore Alexandrescu. În paginile din 
Convorbiri economice la care ne-am oprit, paranteza lirică se închide 
curînd. Lirismul aduce adesea tonuri calde în scrisul lui Ghica, dar 
nu îi e caracteristic ca atare, ci numai în alternarea cu relatări obiec- 
tive și cu note de umor şi satiră. Chiar aici, îndată după evocarea isto- 
rică inspirată de vederea monumentelor respectabile, coarda se schimbă 
brusc. De sub umbra bisericii Stelea, unde se odihnesc „corpurile deca- 
pitate a doisprezece boieri, martiri ai libertăţii în contra tendinţelor 
de cruzime ale lui Vlad“, scriitorul ne transportă, la distanţă de o frază, 
în „Otelul Petrică Braşoveanu“, unde prinzeşte alături de un membri 
de consiliu. După alte cîteva fraze, acoperind nu mai mult de o jumă- 
tate de pagină, ne şi aflăm în salonul „celei mai elegante dame de pro- 
vincie“. Scriitorul se îndreaptă spre o ţintă bine precizată, anume, că- 
tre dezbaterea chestiunii proprietăţii, aşa cum ne indică titlul broşurii. 
O face însă fără grabă, interesindu-se de tot ceea ce vede şi aude în 
jurul său. O dată ce a adus în scenă oameni, le îngăduie să vorbească 
destul de liber despre cele ce-i interesează şi nu-i constringe să treacă, 

schematic şi de îndată, la tema pe care o vrea lămurită.-Că această 
conversaţie îi foloseşte pentru a atinge în treacăt o serie de teme dez- 
-bătute şi în alte părţi ale lucrării, e adevărat. Nu -evită repetarea, 
pentru că insistența i se pâre utilă, dar şi pentru că'se teme probabil 
să nu-şi schematizeze exagerat personajele. Așadar, întîlnim detaliul 
“vestimentar, portretul şi dialogul transcris cu naturaleţe. Descrierea 
îmbrăcămintei gazdei din salonul tirgoviştean şi a înfățișării ei fizice 
puteau lipsi, dacă în mîna economistului nu ar începe să zburde con- 
„deiul prozatorului artist. Portretul e pictat cu migală: „O rochie de 
atlaz verde cu crăngi galbene, întinsă pe un malacof din cele mai umflate, 
dăsa în urmă-i o coadă de trei coţi, un ciupag de două degite agăţat cu 
„două panglicuţe de umerii goli şi graşi; o bertă de şantili de bumbac 
neagră încadra sînul umflat al damei; la cap împodobită cu două oca 
„de păr legat în cordele de catifea roșie cu stelişoare de aur, cu moţuri 
„de hurmuz şi cu ciucuri de fir. Dacă pe de o parte îşi arăta prea mult 
frumuseţea braţelor, a pieptului şi a spinării, pe de alta își ascundea 
obrazul sub o tencuială groasă de prafuri albe, roşii şi vinete; nu-i 
lipsea nici pielea de liliac pe sprîncene, nici risticul la coada ochiului 
şi sub gene, toate chichiţele dresului, sulimanului, machiajului ş-ale 
„repicagiului îi erau cunoscute şi familiare.“ 

Iată şi salonul de joc al damei tirgoviștene: „În mijlocul unui 
salon mare, între două odăi bogat mobilate cu stofă de brocatelă de 
mătase, luminate cu spermanţetă, în candelabre şi girandole, să întin- 
dea o masă lungă, rătunjită oblu la capete, acoperită cu postav verde, 
prins pe margini în cuie de alamă; în toate colţurile camerilor cîte o 
.„mescioară de wist cu lumînări în sfeșnice şi cu toate instrumentele 
necesarii, de fiecare cîte două perechi de cărţi, patru condeie de credă 
în hirtie verde poleită și-periuţe cu coada de bunlemn de Fernanbuc“. 

Descrierea lui Ghica e bogată în amănunte şi servește caracteri- 
zarea tipurilor, prin portret şi prin tabloul mediului în care trăiesc. 
Dialogul izbitor de firesc urmează de îndată. Ca şi Caragiale; Ghica 
„stenarizează adesea. Conversaţia e vie: 

a v— Nu mai de trăit, soro! zicea o cocoană bătrină cu sprincenile 
"făcute. S-a mai auzit pîinea zece gologani? N Nu mai le estey teami de 
„Dumnezeu. E a pr, 

„.— Fă ca mine, cocoană Saftico, răspundea mai Econornescu, 
damă matură, dar încă în pretenţii de frumuseţe, măritată în a treia 
cununie cu dcmnul Economescu, fost grămatic la un.egumen grec. 
Eu cumpăr grîu de la obor şi fac pine în casă, îmi vine pe trei gologani 
„acaua ; despre carne, ptni iese cu păsări; curcanii sunt acum foarte graşi. 
Çe să fac?“ 

Notaţiile đe portret şi biografice în spusele celor două interlocu- 
toare fac tabloul mai sugestiv şi, totodată, divulgă părerea scriitorului 
despre personajele pe care ni le înfăţişează. Privirea critică ce poposise: 
mai insistent asupra 'opulentei gazde împopoţonăte pînă la ridicol se: 
plimbă pe-rind de la un-musafir la altul. Salonul tirgoviștean constituie 
pentru Ghica un prilej. de a satiriza pătura înstărită din oraşele de 
provincie; El surîde auzind pe cele două cucoane văietindu-se de greu- 
tăţile vieții. Văicăreala e pentru ele doar un mod de a-și afirma public 
bunăstarea. Madame Economescu o duce greu cu carnea şi de aceea 
îşi întreține gospodăria cu... curcani. Toţi cei de faţă sînt nemulţumiţi 
din diferite motive, Tînărul Oftescu, aspirant de subpretectură, are 
bineînţeles preocupări politice şi doreşte căderea ministrului, pentru a' 
veni la putere un guvern cu „mînă de fier“. Paraponisescu îi ia vorba 
din gură și, naiv în sinceritatea sa, pune punctul pe i: schimbarea guver- 
nului o doreşte, ca şi Oftescu, de altfel, deşi acesta n-o declara, pentru: 
a se putea chivernisi. Domnul Zamfir Toroipan, „boier de ţară, podgo= 
rean hrănit cu'muncă și rachiu de prune“, regretă vremurile apuse, cînd; 
guvernul fi: venea în ajutor ori de cîte ori se jeluia de „vreo datorie, 
de vreo căleart“;. Toroipan e un adevărat Sandu Napoilă: „De cînd" 
au venit o grămadă de procopsiţi după la Paris, ne-au stricat rostul, 
ne-au adus în ţară sărăcia, nepăsarea de Dumnezeu, ruina proprietăţii, - 
ne-au  rădicat; respectul familiei și ne-au stricat posturile; toate relele- 
ne vin de la cărţile cele multe, de Ja dezvoltarea ideilor. Unde avem.- 
noi putere să ţinem o grămadă de lucruri: progres, libertate, civiliza- 
ţiune? Aste or fi bune pe la împărăţiile care sunt bogate, dar nu la noi, 
or să ne aducă în sapă de lemn!“ Intervenţiile altor musafiri din salonul. 
tirgoviștean îi folosesc autorului pentru a ilustra şi alte idei dezbătute: 
în lucrarea sa. Locotenetul Spadon, vorbind, aşa cum se cuvine unui. 
militar, deşi în retragere, adică pe tonuri înalte, cere energic înfiin- 
ţarea unei „fonderii“. care, după părerea sa, este „temelia naţionali-. 
tăţii noastre“. Dar şi în materie de înarmare — reiese din conversaţie — 
tot afacerile personale se ascund înapoia frazelor umflate. 

În::Convorbiri economice, Ghica are puţini eroi cu care să fie de 
acord, şi chiar cînd aduce în scenă asemenea eroi, simțim prea direct 
că prin ei. vorbește el însuşi. Personajele lui „pozitive“ sînt inconsis- 
tente şi grăiesc ca „din carte“, Ceea ce spun aceste personaje şi punerile- 
la punct ale autorului nu se încadrează în imaginea literară care, din- 
pricina lor, e:spartă, fragmentată, ceea ce nu-i putem reproşa, căci în 
fond toată scena nu e creată decît cu scopul precis al unei demonstraţii. 

Modul. în care scriitorul pregătește, în capitolul asupra căruia am . 
stăruit, expunerea ideilor sale despre proprietate, dar şi despre familie, . 

religie şi morală, progres etc. se reîntilneşte şi în alte locuri ale 
scrierii. Deosebită vervă pune Ghica în dezvăluirea, tot prin crearea 
unor tipuri, a politicianismului, demagogiei şi venalităţii în viața 
publică. Aceasta constituie de altfel tema principală a paginilor literare 
din Convorbiri economice. Alăturînd aceste pagini, obținem un tablou 
destul de cuprinzător și colorat al vieţii publice românești de după 
Unire, cînd instituţiile burgheze sînt înţelese la noi în mod primitiv, 
dar folosite exact în sensul în care le întrebuința burghezia şi în ţările 
capitaliste mai înaintate, ca instrumente de opresiune. 

Printre pasajele cu caracter literar, atenţia cititorului reţine 
cu satisfacţie pe acelea despre „şedinţele permanente“ din Cișmigiu. 
Acolo se adună „cîteva căzături calemgii, zapcii, logofeţi, condicari 
şi sameşi halea şi paia cu pensii, paraponisiţi, parigorisiţi şi apel- 
pisiţi, cîțiva capanlii, madegii și otcupcii cu cîţiva tineri gheşet- 
tari şi coţcari“, ale căror discuţii sînt exclusiv politice, consacrate 
„patriei, patrioţilor și patriotismului; discuţiunile literare, filozofice 
şi artistice sunt cu totul prohibite“. De o crasă ignoranță, cu toţii 
dezbat totuşi pe larg planuri politice, financiare şi administrative, 
aducînd soluţii bineînţeles extravagante, dar în acord cu interesele 
personale. Incompetenţa, în contrast cu aerul serios cu care îşi expun 
reformele, ne amintește din nou pe unii din eroii lui Caragiale. Para- 
ponisiţii şi apelpisiţii din Cişmigiu fac politică „înaltă“, se răfuiesc cu 
miniștrii şi cu împărații. „Am auzit cu urechile mele — exclamă 
Guliţă Dolofan — din gura curților europene...“ Vorbește Mitică, sau 
în orice caz părintele lui Mitică cel de pe la 1900, inspirat, ca şi feciorul 
său, „după cîteva feligene de cafea, după citeva halbe, cînd paraponul 
se sparge în fumul ţigaretei şi cînd gazul berei s-a suit la creieri...“ 
Mai înainte de momentele lui Caragiale, Mitică îşi face loc în litera- 
tura noastră, palavragiu, ignorant, dar pretenţios, neînsemnat, dar 
fanfaron, cenzor al actelor altora, dar inactiv, prin mijlocirea lui ion 
Ghica. 

Ca şi la Caragiale, comicul ţişnește din contrastul violent între 
aparenţă şi esenţă. Vorbirea personajelor e umflată, încercînd în 
zadar să ascundă vidul intelectual. Ca Rică Venturiano, tînărul Guliţă 
Dolofan cată a-şi uimi ascultătorii cu fraze încticite şi preţioase. Pentru 
a „explica“ bătrinului clucer Toma ce însemnează anarhist, el începe 
a perora: 

»— Lucru pe cît la întiia vedere pare complex și dificil, pe atit 
este simplu și lesne de înţeles cînd îl supunem la metoda analitică a 
spiritului și îl trecem prin laboratorul cunoştinţelor morale, politice 
şi literare cu care suntem adăpaţi noi... ăştia care facem parte din corpul 

diplomatic. Dar ca să înţelegeţi mai bine şirul raţionamentelor prin 
care am să vă fac să treceţi, mai întîi de toate să spui că zicerea anarhist 
însemnează om prost, vine de la elinește &vev (fără) şi dex) (cap), de 
unde apoi s-a format cuvîntul compus anarhist.“ 

În felul de a vorbi al personajelor, ca și în trăsăturile care schi- 
ţează portretele lor fizice se observă tendinţa de a exagera a scriitoru- 
lui, cu scopul de a crea satira. Desenul e în Convorbiri economice cari- 
catural, ca şi această excepţională schiţă, care spulberă imaginea 
ideală a unui Cişmigiu închipuit de provinciali ca un fel de Frascati 
sau de Tivoli, dar în realitate o grădină încă mizeră, „deşi nu trebuie 
să trecem cu vederea mica insulă de la capul aleii, un adevărat Pafos 
mobilat cu laviţe de lemn, pe care dimineaţa şi seara merg de se 
răsiaţă cîteva ondine, driade şi amadriade văduve, măritate şi fete 
mari, cu coc şi despletite, cu rochii care se tîrăsc de trei coţi prin praf 
sau care d-abia le acopere genunchii, dar toate deopotrivă libere şi 
independente; deși un fel de Neptun s-a încercat odinioară să rădice 
asupra lor furca sa de dominaţiune, ele însă au găsit că prea îi era 
barba albă şi l-au respins cu indignaţiune; acum căzutul zeu, devenit 
omul de piatră, stă rezemat într-o rînă de stîlpul unei porţi în strada 
Sculpturei, privind cu duioșie la trăsurile care se luptă cu valurile 
zdruncinate ale pavagiului“. 

Aluziile mitologice creează comicul şi în alte pasaje literare din 
Convorbiri economice; într-un anume sens, Ghica anticipează în acesata 
pe Calistrat Hogaș. La Ghica confruntarea cu figurile mitologice antice, 
considerate ca idealuri de frumuseţe fizică și morală, îngroaşă carac- 
terul meschin al contemporanilor bucureşteni: „Galateelor noastre 
le place mai bine urechile lui Midas decît dalta lui Pigmalion. În 
secolul în care trăim este de prost-gust a fi gelos; Menelas se împacă 
cu o primărie, Cupidon s-a făcut măgădău mare, cîntă «frunză verde 
aurită» și aleargă după o casierie de judeţ.“ l 

Calamburul, anecdota înviorează scrisul lui Ghica încă din Con- 
vorbiri economice. Unele narațiuni capătă contururile unor adevărate 
nuvele, ca, de pildă, aceea despre birtaşul Costache, moștenitorul lui 
jupîn Niculcea. 

În Convorbiri economice, Ghica ne dă pagini admirabile despre 
Bucureşti. Tablourile din vechiul oraş, respectiv din capitala cu pre- 
tenţii de urbe modernă, alternează, zugrăvite în acvaforte; reaşezîn- 
du-le în ordinea anilor, obţinem o adevărată cronică în imagini a 
cetăţii lui Bucur. După cîteva notații sumare, ce schiţează istoria mai 
veche a scaunului domnesc, scriitorul poposeşte mai mult în ultimele 
decenii ale veacului al XVIII-lea. Alaiul dementului Mavrogheni. e 

. grăitor pentru starea de umilinţă la care erau constrînși bucureştenii. 
: “După prînz — scrie Ghica — răsturnat într-o caleașcă .poleită, trasă 
de patru cerbi :cu: coarnele de aur, ieşea la preumbiare. înconjurat de 
ciohodari cu fuste albe şi işlice rotunde de samur pe cap, de arnăuţi 
„şi soitarii cu căciuli lungi de postav pestriţ, împodobite:cu coade de 
„vulpi şi cu clopoței, care jucau chiocecurile pe lingă.trăsura domnească, 
„se strimbau la trecători şi insultau femeile cu yorbe sic cu gesturi neru- 
şinate.“ 

Cu precizia . :unui topograf, dar colorînd și: : velictând detaliile, 
-Ghica trasează planul oraşului în:vremea lui Mavroglieni,:cu tele patru 
-căi lungi şi: întortocheate,: ca braţele unui polip: : Podul: Brașovului, 

Podul -Tîrgului: d-Afară, Podul Beilicului şi Podul: Calicilor. Între 
:aceste patru poduri.şi alte ulițe mari, scriitorul, ca şi-cînd le-ar fi 
< văzut aievea la vremea lor, aşază „goluri ocupate de grădini, de livezi, 
- de vii şi de maidanuri presărate pe ici, pe colea cu citeva colibi,-bordeie 
şi căsuțe despărțite de gropi de nisip şi de baltace printre care se rădi- 
- cau mormanele de gunoi scoase de prin grajdurile :boiereşti“. Călăuză 
pricepută, Ghica schimbă unghiul de vedere şi ne: conduce pe Dealul 
- “Mitropoliei, de unde „Bucureştii semăna mai mult Q: dumbravă decît 
“un oraş: copaci înalţi şi pletoşi, printre care străluceau crucile poleite 
a o sută de biserici mari și mici. Privind pe dasupra -grămada verde, 
- se ghiceau pe alocurea cîteva ochiuri; acele spaţiuri desemnau în pro- 
„ jecţiune locurile ocupate de hanurile cele mari și de curţile boiereşti.“ 
În continuare, ciceronele ne călăuzește prin oraş, arătîndu-ne bisericile, 
„hanurile, curţile boiereşti şi alte construcţii. Privirea îi e iscoditoare. 
Imagini necăutate, dar plastice, dau viaţă stampei. Micuța biserică 
a lui Bucur, cu turla rotundă „ca o ciupercă“, cu streaşina lată, afun- 
dată între arbori bătrîni, pare „un copil sub o umbrelă, rezemat la 
-tulpina unui stejar stufos“. O altă biserică are turla 'acoperită:cu „şin- 
drilă neagră cu muşchi pe dînsa“. Foişorul de foc e un:,cap d-operă de 
dulgherie, un fel de scara pisicii, formată de o mulţime de bîrnii reze- 
mate unele.pe altele, printre care se vedea ca printr-un grătar Biserica 
cu Sfinţi...“ Imaginaţia lui Ghica reconstruieşte exact: monumentele 
surpate, cum e Turnul Colţei, care în trecut „domina oraşul şi-şi arăta 
falnic crenelele sale printre nori“, sau hanurile cele mari de la Şerban- 
Vodă, Constantin-Vodă, Sfintu Gheorghe. Scriitorul: nu ezită cînd 
determină aşezarea caselor boierești, întinderea ogrăzilor şi soarta 
marilor gospodării în vitregia vremilor. Promenada atît de instructivă 
prin vechiul tîrg de scaun se încheie cu o altă imagine de:ansamblu, 
dar nu vizuală, ci sonoră. Două fraze largi, construite cu:meşteşug, 
evocă farmecul armoniei sublime produse de bătaia clopotelor celor o 

sută de: biserici bucureştene. Pagina atestă plasticitatea fanteziei 


:scriitorului nostru. Ca să sugereze amploarea armoniei, el alege imagini 


vizuale, nu auditive. Vuietul clopotelor se aruncă în cadență „ca nişte 
talazuri împinse unele peste altele“. Şi mai departe: „În mijlocul acelei 
vijelii de sunete, precum ochiul distinge într-o mare înfuriată pînzele 
orăbiilor printre spumegatul alb al jocului valurilor, asemenea, ure- 
chea deosebea în mijlocul huietului glasul plingător al Sfintului 
‘Gheorghe, repetind în cadență numele nenorocitului Briîncoveanu, 


„sunetul jalnic şi mîndru al Antimului, bătaia rară și falnică a Sfîntului 


Spiridon, îngînîndu-se cu Sărindaru și cu Curtea-Veche, clopotul de 
serbare al Colţii, glasuri grave străbătute în toate părţile de timbrele 
ascuţite şi argintii a o sută de clopote mai mici ale bisericilor din 
mahalale“. 

Colecția de stampe vechi din vechiul București se întregește cu 
alte imagini gravate tot atît de minuțios. Capitolele Casele boierești 
şi Casa Dudescului pot folosi pentru reconstituirea exactă a unei case 
boiereşti de pe la începutul veacului al XIX-lea. Amănuntele arhitec- 
tonice sînt întregite de enumerarea pieselor de mobilier. Din interior, 
cititorul e condus în ogradă, unde ise arată acareturile, apoi grădina 
de pomi fructiferi cu „cireși pietroase, caise cît pumnu, piersici roşii, 
struguri tîimîioși și razachie“. 

Indiferent de perimetrul cadrului, omul este întotdeauna prezent 
în stampele lui Ghica, căci reconstituirea pe care o face nu este arheo- 
logică, ci istorică. Scriitorul e aici mai puţin atent la evenimentele 
mari, cît mai ales la viaţa de fiecare zi a oamenilor comuni. În opoziţie 
cu huzurul oriental al lui Mavrogheni, care se ducea, cu arătatul alai, 
la Izvorul Tămăduirii ca să-și bea cafeaua şi ciubucul în chioşc, tîrgo- 
veţii sînt întăţişaţi în munca lor harnică. Fete şi neveste, calfe şi uce- 
nice limpezesc testemeluri la Cişmeaua Filaretului, le vopsesc şi le 
intind la zvintat. Gevrelele, sanguliile şi bibilurile lucrate de bucu- 
reştence aveau mare căutare în haremurile de la Constantinopol. 
Capitolul despre Bucureştiul industrial aduce un elogiu bine meritat 
industriei casnice de odinioară, dar şi tăbăcarilor, cojocarilor, ișlica- 
rilor şi ceaprazarilor. 

Evocînd Bucureştii de altădată, Ghica regretă că se „dărîimă şi 
dispar monumentele cele vechi, pare că am voi să ştergem orce ar 
putea să deştepte conştiinţa naţională!“ În Convorbiri economice, 
seamintirea trecutului foloseşte ca element de contrast într-o confrun- 
tare cu prezentul, în defavoarea acestuia din urmă pentru motive 
întemeiate. După ce face tabloul tirgului productiv de la răspîntia 
'veacurilor al XVIII-lea și al XIX-lea, Ghica îşi exercită verva schiţînd 


6: 81 


faţa urbei ceiei noi, devenită „receptacolul funcţionarismului“, căci 
pe ulițele ei nu vezi decît „aşa-zişi slujbaşi ai statului, civili și militari, 
în activitate, în disponibilitate și-n retragere, boieri halea şi paia, 
cum se zicea odată, postulanţi de funcțiuni, de concesiuni, de deputăţii, 
de senatori , de primării şi de consilieri“... Cu asemenea locuitori, 
oraşul a ajuns într-o stare jalnică, e „rău pavat, rău măturat, rău 
adăpat şi rău aerat“. 

Bucureştii ultimului pătrar al veacului trecut apare ca un oraş- 
caricatură. Pîrjolurile, cutremurele, intemperiile au măcinat clădirile 
de altădată. În mahalale se pot vedea case mărunte, gropi şi maidane. 
Dar şi în fundul curţii palatului se zărește o casă boierească ruinată. 
La Cotroceni, reședința de vară a domnului e o „mănăstire cîrpită“. 
Străzile sînt strimte şi întortocheate, fiindcă proprietarii construiesc 
după bunul plac; nimeni nu-i poate constringe să respecte planul de 
aliniere: unul e deputat din majoritate, altul e alegător, altul rudă, 
amic sau asociat al vreunui ministru. În urbanistica Bucureștilor con- 
temporani Ghica vede expresia unei societăţi strimbe. Cortegiile fune- 
bre groteşti, carul cu panoplie de cavaler cruciat, caii înveliţi în postav 
negru, cioclii cu pălării scofilcite şi soioase, muzica militară zgomo- 
toasă denunţă o primitivitate ridicolă, fiindcă e pretențioasă. Bucureș-” 
tenii cei noise comportă ca nişte parveniţi, în toate împrejurările, Feri- 
cirea supremă a doamnelor elegante constă într-o plimbare la Şosea 
cu „caleaşcă de Viena cu cai ungureşti, cu vizitiu cu cocardă, cu șire- 
turi de fir la pălărie şi la cusături“. La havuz, doamna coboară „ca 
să-şi tîrască coada rochiei prin praf, încungiurată de trei-patru eleganti, 
urmată pas cu pas de mindrul lacheu care-i duce manteluţa de cinci 
dramuri pe braţe“. 

Cînd încheia și publica primele două volume din Convorbiri econo- 
mice, adică în 1879, Ghica se şi afla angajat în redactarea celor dintii 
scrisori adresate lui Alecsandri. Împrejurările, cunoscute, din care a re- 
zultat iniţiativa, subliniază caracterul într-un anume sens ocazional a) 
acestor scrisori. Opera s-a constituit în timp, de-a lungul a şapte ani, 
fără vreun plan iniţial și cu un punct de pornire destul de vag. Nici cînd 
a redactat această operă Ghica nu s-a considerat un „scriitor“ și n-a lucrat 
ca un profesionist, ci ca un amator. Cînd a negat, indispus de critica 
nedreaptă a cuiva, că ar fi „avut vreodată pretenţiunea a trece de 
scriitor“ nu şi-a căutat circumstanţe atenuante. Scrisorile către 
V. Alecsandri au izvorît dintr-un dublu impuls: dorinţa de a oferi docu- 
mente despre o epocă apusă, însă documente educative, şi plăcerea de a 
se legăna, bătrîneşte, în fotoliul amintirilor, la gura sobei. „La noi — 
se întreabă memorialistul — cum să te luminezi asupra celor petrecute 

pe la începutul secolului?... Înainte vreme tot se mai găsea din timp 
în timp cîte un boier, un logofăt, un Ureche, un Costin, un Neculce, 
un Greceanu, uricari, letopiseţi şi cronicari istoriografi, care înregistrau 
zi de zi, oră de oră cele ce se petrecea...“ Cit priveşte plăcerea amin- 
tirilor, Ghica o. mărturiseşte în repetate rînduri: „Cît îmi place, în 
orele mele de izolare, să-mi aduc aminte de unii din oamenii cu care 
am trăit alături, pe care i-am văzut luptînd cu abnegaţiune şi curaj 
pentru redobindirea drepturilor ţării şi pentru libertate! Găsesc o 
mulțumire nespusă a-mi rememora faptele și cuvintele lor şi a le bine- 
cuvînta numele şi memoria.“ Pasajele, mai exact, sentimentele pe care 
le exprimă ne oferă coordonatele încadrării lui Jon Ghica în litera- 
tura memorialistică. El ne apare ca un continuator direct al cronica- 
rilor, calitate pe care de altfel şi-o şi revendică. 

Comentînd Scrisorile către V. Alecsandri, Tudor Vianu face o 
observaţie generalizatoare prin constatarea că „primul realism româ- 
nesc“ este un realism memorialistic.* C. Negruzzi în nuvelele sale şi 
Filimon în Ciocoii vechi și noi sînt dominați de tendinţa de a înregistra 
faptul exact, ca resort psihologic şi, în general, literatura noastră a 
resimţit o vreme nevoia de „a-şi menţine modelul sub ochi, în scrieri 
în care fuziunea observaţiei cu închipuirea se realizează cu un succes 
inegal“. Constatarea este adevărată şi poate fi adincită prin descifra- 
rea cauzelor pentru care primii noştri prozatori au lucrat cu modelul 
în faţă. Mai înainte, deşi e poate doar o chestiune de termeni, trebuie 
spus că aceasta nu e numai o servitute a primelor încercări realiste, ci, în 
ansamblu, a tuturor începuturilor prozei noastre. E aici un proces de 
durată, pentru care depun mărturie toate formele literare cultivate de 
primii noştri prozatori. Ei au abordat mai ales relatarea de călătorii 
(Dinicu Golescu, Grigore Alexandrescu, Alecsandri, Bolintineanu) 
sau povestirea istorică. Nuvela romantică de dragoste poartă şi ea 
amprentă memorialistică (Dridri, Mărgărita); i se adaugă suvenirile 
propriu-zise (Cugetările și Soveja de Russo), Ca o explicaţie a înfloririi 
literaturii cu temă istorică se dă în mod obişnuit pornirea patriotică, 
sprijinită de îndemnurile lui Kogălniceanu. E un adevăr, dar trebuie 
întregit şi prin această nevoie resimţită de scriitori de a avea în faţă 
un model, precum şi printr-un alt factor. Ni se pare că aici se vădește 
şi legătura cu tradiţia, cu experienţa literară mai veche. Ne referim la 
tradiţia cronicărească. Pînă la sfîrşitul veacului al XVIII-lea, litera- 
tura noastră a fost una cu caracter memorialistic, şi de aceea este expli- 
cabil de ce prozatorii veacului al XIX-lea pe acest drum fac primii 


* Arta prozatorilor români, Editura Contemporană, 1941, p. 66—72. 

paşi, pînă cînd abia mai tîrziu se încearcă şise realizează cu succes lucrără 
de proză deplin obiectivată. Ghica scrie mult mai tîrziu decît proza- 
torii citați mai sus. El rămîne însă omul generaţiei sale şi nu ni se 
pare inexplicabil de ce nu a reușit în încercarea sa de romancier, aşa 
cum nici Kogălniceanu nu a încheiat Tainele inimii. Dar nu e numat 
atît. Ca alcătuire temperamentală şi concepţie asupra scrisului, el este 
cel mai apropiat de cronicari. Deşi în altă epocă şi în alte circumstanţe, 
Ghica parcurge o carieră publică similară aceleia a unui Miron Costin 
sau Ion Neculce. Pentru părtaşul, cu rol de frunte, la marile eveni- 
mente ale secolului, care părea la un moment dat a fi la un pas de scau- 
nul domnesc, mentalitatea cronicărească nu are nimic surprinzător. 
Şi-apoi, aidoma cronicarilor pomeniţi, el ia pana la bătrineţe, cînd 
are multe de spus şi de judecat. Dar, aşezîndu-l în familia izvoditorilor. 
de letopiseţe, trebuie să spunem că vedem în el mai curînd o rubedenie 
a vioiului şi sarcasticului bucureştean Radu Popescu decît a sfătoşilor 
moldoveni. Ghica e un polemist, şi în călimara lui e mult acid coroziv, 
amestecat, dar nu diluat, cu înţelepciune şi obiectivitate. „Mie..— 

declară memorialistul — nu-mi este iertat să scriu decît numai atunci 
cînd pot spune un adevăr...“ şi mai departe: „Ţin mult, dar foarte 
mult, a nu-ți spune decît ceea ce a fost şi aşa cum a fost. Mai bine trec. 
cu tăcerea sau îmi îrîng pana decît să laud vitejiile și virtuțile unui 
om care n-a fost decît o secătură, sau să înnegresc pe cineva pentru că 
nu mi-a plăcut ochii săi, sau pentru că ai mei nu au avut norocirea. 
să-i placă lui.“ Dacă n-ar fi punctată de cîteva cuvinte noi, fraza ar 
putea să apară desprinsă din letopiseţul vreunuia dintre cronicarii 
moraliști. Ca şi ei, Ghica se simte răspunzător faţă de urmași, ceea ce. 
îl obligă să nu avanseze păreri şi aprecieri necontrolate. După părerea, 
lui, „istoria“ e de trei feluri: cea oficială, predată în învăţămînt, cu. 
totul străină de adevăr, istoria ad usum delphini, destinată celor 
chemaţi să joace un rol în conducerea statelor, în sfîrşit, o a treia, 
acea istorie „plină de cugetări triste pentru moralist, o istorie care nu 
este nici scrisă, nici tipărită, dar care singură este adevărată şi pe care 
foarte puţini la număr sunt acei care o cunosc“, 

În bună măsură, relatarea istorică a lui Ghica aparţine catego-. 
riei din urmă, căci el era unul dintre cei puţini la număr care cunoş- 
teau faptele. În cîteva cazuri, însă, „adevărul“ pe care-l comunică e 
unul, i-am zice, subiectiv, adică în realitate un adevăr falsificat, nu 
în mod deliberat poate, dar în orice caz din pricină că e privit printr-o 
prismă personală. Simpatiile şi antipatiile scriitorului, concepţiile 
lui politice lasă amprente, umbrind obiectivitatea relatării. Modul 

“în care se destăşoară drama răscoalei conduse de Tudor Vladimirescu se 
resimte de cunoscuta simpatie a autorului faţă de otomani. Insistența 
-răuvoitoare cu care-l urmăreşte pe Eliade, chipul în care explică, 
favorabil lui însuși, circumstanţele în care primeşte funcţia de bei de 
“Samos — toate acestea sînt concesii făcute subiectivităţii. Pentru 
a nu-l nedreptăţi la rîndu-ne, trebuie să recunoaştem că în cele mai 
multe cazuri izbutește să spună adevărul adevărat. O face nu numai 
cind e vorba de prieteni, Bălcescu, Alexandrescu şi alţii, dar și cînd 
evocă figura unor oameni ale căror păreri nu le-a împărtășit, ca Teodor 
Diamant, de pildă. De asemenea, chiar dacă s-a îndepărtat de ţelurile 
revoluţiei de la 1848, i-a dedicat pasaje pline de căldură și admiraţie, 
după cum nu s-a ferit să slăvească vitejia ostașilor noştri în războiul 
de la 1877, pe care nu l-a dorit, 

Relatarea istorică a lui Ghica, întocmai ca şi aceea a cronicarilor, 
îmbracă două aspecte: povestirea unor evenimente pe care le cunoaşte 
din amintirea altora ori din lucrări documentare și nararea unor fapte 
la care a fost martor. S-a vorbit într-o vreme despre memoria lui, 
în general apreciată ca excepţională. Fiindcă Filimon obișnuia, cam 
cum o face și Odobescu, să dea note de subsol cu trimiteri bibliografice 
şi de arhivă, chiar cu citate, între Ghica şi autorul Ciocoilor vechi şi noi 
s-a stabilit deosebirea: cel dintii ştie multe lucruri din amintire şi 
din tradiţia orală, al doilea se documentează. Deosebirea e doar apa- 
rentă. Ion Ghica folosește şi el diverse surse de informare, iar cînd 
se dispensează de ele, memoria îl trădează de multe ori. Scriitorul 
greşeşte în unele locuri datele, pune pe sema unor autori opere ale 
altora, uită repede că a povestit un episod într-o epistolă și-l reia în 
„alta, dă indicaţii bibliografice care nu rezistă la control, citează titluri 
parafrazîndu-le. Să amintim, de exemplu, că situează moartea lui 
Bălcescu cu un an mai tîrziu decît data reală, iar executarea poetului 
Rigas, cu nu mai puţin de 17 ani. Cînd nu se controlează cu un text 
în față, apar erori numeroase şi mari.* Dar chiar memorialistul nu se 
încrede lesne în puterea amintirii lui. Cînd începe redactarea scrisorii 
despre N. Bălcescu îşi dă seama că a uitat lucruri importante şi, de la 
Londra, se adresează unui corespondent bucureştean, cerîndu-i manu- 
scrise sau extrase din lucrările fruntaşului revoluţiei de la 1848. Nu-și 
mai aminteşte nici măcar titlul Cintării României („ceva mistic și 
profetic asupra unui manuscris“)... Un uituc n-a fost Ghica, dar memo- 
via lui nu e decît una normală. De aceea s-a şi îngrijit să aibă la înde- 
mină cărţi, însemnări, lucru pe care nici nu l-a tăinuit, dar pe care 


* În capitolul de Note şi comentarii, am indicat şi corectat aceste erori. 

comentatorii, din entuziasm, l-au cam trecut cu vederea: „nu găsese 


în memoria mea sau în însemnările mele“... Desigur, întrucît nu serie 
lucrări științifice, scriitorul e liber de obligaţia de a face trimiteri la 
surse. Totuşi, aceste surse se întrevăd nu departe de paginile lui și, 
la locul potrivit, am făcut efortul de a le identitica.* Într-o scrisoare 
celebră, aceea despre N. Filimon, am avut surpriza de a desco- 
peri de-a dreptul o mistificare, altminteri amuzantă, pe care ne 
și mirăm că nu a observat-o încă nimeni. Tot ceea ce se spune 
despre gurmandul creator al lui Dinu Păturică este extras, fără 
schimbări mari, din Ciocoii vechi și noi! Pasaje din epistola despre 
ciuma lui Caragea provin, neîndoielnic, tot din romanul lui Filimon. 
Şi-atunci, se poate pune întrebarea: în ce măsură ne mai putem bizui 
pe Scrisorile către V. Alecsandri ca izvor documentar pentru istoria 
social-politică şi cea literară? Părerea noastră este că, tratindu-le 
cu atenţie, mai ales atunci cînd e vorba de date şi amănunte, 
Scrisorile continuă să-şi păstreze valoarea informativă pe care ne-a făcut. 
plăcerea să le-o conferim. 

Relativ puţine sînt într-adevăr mijloacele ce ne stau la îndemină 
pentru a ne lumina asupra unor fapte și figuri din prima jumătate a 
veacului trecut. Scrie Ghica în /ntroducțiune: „...frumoasă a fost 
tinereţea oamenilor generațiunei din care am făcut parte, generaţie 
care a trăit cu mintea aţintită la fapte mari şi patriotice, plină de 
speranţe, de credinţă în Dumnezeu şi în viitorul României...“ 
Această frumuseţe ni se revelează în scrisorile lui Ghica către Alec- 
sandri. Informaţii pline de interes despre scriitori de seamă ca Gr. 
Alexandrescu, N. Filimon, Iancu Văcărescu, Anton Pann, V. Alecsandri 
întregesc biografia acestora. Cu iubire evocă Ghica personalitatea lui 
Nicolae Bălcescu, din timpul școlarităţii lui silitoare pînă în anii 
dramatici ai revoluţiei. Datele despre scriitori, despre instituţii cultu- 
rale ca Societatea filarmonică, teatrul de la „Cişmeaua roșie“ al dom- 
niţei Caragea, notaţiile despre viaţa boemei literare de pe vremea lui 
Petrache Nănescu și Anton Pann, despre şcolile greceşti și şcoala lui 
Lazăr, despre învăţătura tinerilor români la Paris, despre cursurile 
lui Vaillant asigură Scrisorilor către V. Alecsandri un cert caracter 
documentar. Dar nu numai istoria literaturii şi în general istoria cul- 
turii noastre le poate cerceta cu folos, ci şi istoria politică şi socială. 
Abuzurile lui Caragea-vodă sau ale lui Mavrogheni, protestul 
moşnenilor jecmăniţi de la Tîrgovişte, pregătirea revoluţiei burghezo- 


* În Note şi comentarii. 


democratice de la 1848 şi multe alte evenimente sînt luminate de pagi- 
nile lui Ghica, cu atît mai mult cu cît relatarea lui reţine nu numai 
liniile mari, figurile istorice de prim plan, ci și moravuri, chipuri și 
fapte mărunte, cotidiene. Ca în Descrierea Moldovei de Dimitrie 
Cantemir se pot găsi în Scrisori, pentru o perioadă situată cu ceva 
peste o sută de ani mai încoace, o listă a claselor și grupurilor sociale, 
date asupra rangurilor boiereşti, veșmintelor, birurilor şi privilegiilor. 
De asemenea, multe pagini se alătură acelora din Convorbiri economice, 
aducînd noi şi pitoreşti momente din zbuciumatul trecut al București- 
lor. Ni se desfăşoară înainte, ca într-un film retrospectiv, panorama 
unui Bucureşti de demult, înspăimîntat de molimele care-i umpleau 
maidanele cu muribunzi şi cimitirele cu leşuri, dar gata să uite şi să 
petreacă; un Bucureşti batjocorit de beizadele, răscolit de osmanliii 
care retezau capete, ca să le expună înfipte în par, la răspîntii. Este 
oraşul atitor umilinţe, dar și al îndrăznelilor eroice de la 1821, al 
tinerilor care au înfiinţat „Frăția“, al tabacilor şi mărginaşilor care 
i-au impus lui Bibescu-vodă constituţia... 

În sfîrşit, să mai spunem că, şi în cazul cînd datele nu sînt calen- 
daristic exacte, cînd autorul brodează pe o canava împrumutată flori 
de fantezie, imaginea de ansamblu a personajului, a evenimentului 
rămîne adevărată sau cel puţin perfect verosimilă. Nu mai ştim dacă 
într-adevăr lui Filimon îi plăceau mîncărurile cu care Dinu Păturică 
își trata musafirii sau dacă el se pricepea să îrigă haiducește un miel, 
cum ne încredinţează Ghica, dar portretul unui Filimon „mălai mare“ 
şi mîncău ni se pare absolut conform realităţii. În fragmentul de roman 
despre Alecu Şoricescu, prozatorul nostru a transcris din Reybaud, 
îndeplinind o simplă operaţie grafică şi de traducere. În Scrisori către 
V. Alecsandri, împrumuturile sînt reprelucrate artistic, cu rezultate 
încîntătoare. Iată un pasaj despre Kera Duduca: „Alifia vînătă cu care 
se ungea seara, albuşul de ou, abuzul de cărămidă arsă stropită cu apă 
de salcîm şi apă de pelin cu care-și întindea pieliţa, buretele muiat în 
apă de castraveți cu care-şi scotea petele, dresul, sulimanul şi rumeneala 
cu care se văpsea, gogoşile de ristic și plasturi negri cu care-şi îmbina 
sprîncenile şi-şi punea murse şi zbenghiuri au tras largi şi adînci brazde 
pe obrajii ei; zbirciturile cad una peste alta ca valurile unei mări 
tulburate, şi pleoapele vinete care-i încadrează ochii cei roşii n-ar mai 


face pe bietul Iordache Calemgiu, fiul căpitanului Gheorghe Basma 
de la dorobănţie, să cînte: 


blpov... pos pov Buua inapóv...“ 
Pasajul sugerează atît de bine prăbușirea fizică a frumoasei curte- 
zane, încît faptul că e alcătuit în cea mai mare parte dintr-un extras 

filimonesc şi că, în roman, versul grecesc nu e cîntat de bietul Iordache: 

Calemgiu, ci de fanariorul Andronache Tuzluc, își pierde orice însem-. .: 

nătate. 

Calificam memoria lui Ghica drept „normală“ . Să precizăm: 
normală sub aspectul fidelității, dar foarte plastică în ceea ce priveşte. 
capacitatea de a înregistra pentru multă vreme imagini vii. Şi cum chipu- . 
rile şi dialogurile sînt în Scrisori mereu vii, ca văzute şi auzite, chiar . 
cînd nu provin din amintiri, ci din documente, poate că ar fi potrivit: 
să vorbim mai curînd despre fantezie decît despre memorie. Pentru : 
marile posibilităţi de evocare ale prozatorului artist Ion Ghica, œ 
paralelă ni se pare cît se poate de concludentă. În timpul călătoriei.. 
din 1642 prin Oltenia, absolventul Şcolii de mine de la Paris şi poetul: 

| Grigore Alexandrescu l-au cunoscut pe Banul Niculae. Amîndoi au... 

| făcut haz, ascultînd povestea acestui sătean, fost în slujba unui turc, 

| care, devenit mare vizir, l-a ridicat la rangul de ban mare în Țara; 
Românească. Curînd după întoarcerea din călătorie, Grigore Alexandres- 
cua încrustat în al său Memorial de călătorie povestea „banului“ 
Nicolae. Ghica şi-a amintit-o abia după mai bine de patruzeci de ani 
şi a povestit-o în Introducțiunea la Scrisori. Dar naraţiunea lui e proas- 

pătă, colorată, vie, revelatoare pentru psihologia personajelor şi pentru : 

| moravurile timpului. Dialogul sună autentic, ca și cînd povestitorul 

| ar îi fost de faţă. Snoava are și sevă umoristică. Paginile poetului, 

| dimpotrivă, sînt plate, uscate, publicistice. Grigore Alexandrescu n-a. 

i fost un prozator dotat; prietenul său avea să devină unul. De aceea, 

| relatările istorice ale acestuia se colorează, ca şi paginile cronicarilor, 

| cu detalii pitoreşti venind parcă de la un martor ocular. 

În 18214, Ion Ghica nu avea decît cinci ani şi, probabil, nici nu se 
afla în Bucureşti. Dar în descrierea răscoalei şi mai ales a represiunii 
presară notații concrete, ca şi cînd ar fi urmărit mişcarea străzii ascuns 
după perdeaua casei părintești. 

„„Se lega cu un brîu roşu sau cu un tarabolus, cealma la cap, 
fustanelă sau poturi, mintean şi iminei roșii.“ i 
| „Turcii alergau în toate părțile în goana zavergiilor, la tot pasul 
erau capete înfipte şi trupuri puse în ţeapă.“ 

În altă parte declară: „Nu am văzut oștirea turcească cînd a trecut 
pe sub ferestrele noastre, dar ni s-a spus...“ Li se va fi spus într-adevăr, 

i Ghiculeştilor cum au defilat unitățile otomane pe ulițele Bucureştilor. . 
Ion abia împlinise unsprezece ani, dar după 55 (|) de ani el evocă 
j defilarea astfel: „Au pornit pe la amiazi, soitarii înainte, îmbră- 
! cați în haine pestrițe, cu coade de vulpi la căciuli, jucînd chiocecurile, 
strîimbîndu-se la lume pe uliţă și făcînd fel de fel de caraghioslicuri;;: 

după dînșii veneau meterhaneaua şi tumbelechiurile în sunetul surlelor 
şi tobelor, și în urmă oastea. Fiecare turc avînd pe umeri sau pe cealma 
cîte o pisică, o maimuţă sau un coroi. Răutăţi n-au făcut, dar speria 
lumea, dînd dezghinuri cailor şi trăgînd la pistoale, în semn de 
bucurie.“ 


Tot din auzite știa Ion Ghica despre felul cum a fost adus haiducul 
Iancu Jianu, prins, la curtea lui Caragea. Cuconul Tache, tatăl serii- 
torului, era pe atunci „isprăvnicel de curte“ şi văzuse bine totul. Dar 
iată scena cum o „vede“, după mai bine de şaizeci de ani, scriitorul: 

„Peste trei zile ciocoiul (zapciul, n.n.) intră în curtea domnească 
glorios, cu viteazul legat cot la cot; tînăr, frumos, cu pletele lungi, 
cu poturi şi cu cepchen, la cap legat cu un tarabulus. 

Caragea se dăduse în capul scării, ca să-l vadă; ferestrele erau 
împănate cu femeile curții domnești.“ 

Imaginea concretă i se impune cu atîta putere scriitorului, încît, 
ca la amintirea lui Grigore Alexandrescu, îl face să exclame: „Parcă-l 
văd!“ O dată cu povestitorul, îi vedem și noi pe eroii săi, de pildă pe 
acel „copilandru nalt, rumen, sprintenel, cu plete de ţîrcovnic“, care 
era, în tinereţe, N. Filimon. 

„Dacă timpul distruge tot fără milă — notează scriitorul — cel 
puţin memoria vie se restaurează pe cît se poate! Norocită cînd izbu- 
teşte a face să se vază cu ochii sufletului ceea ce nu mai esistă și nu se 
mai vede cu ochii din cap, şi cînd face să se auză cu gîndul cuvintele 
care sunau la urechi!“ Norocită a fost într-adevăr memoria vie a lui 
Ghica. Cum nu și-a propus să facă literatură, el rămîne liber de orice 
constringere şi în modul în care-și construieşte scrisorile. Episoadele 
asupra cărora se opreşte nu devin subiecte în sensul obişnuit al cuvîn- 
tului. „Dacă vrei să-ţi scriu cîteodată — îşi previne corespondentul — 
nu-mi cere, te rog, şir la vorbă, căci nu sunt înstare a-mi restrînge 
suvenirile şi a le clasa pe date, ci lasă-mă să fac cum pot şi cum îmi 
vine.“ Această libertate la care nu a renunţat niciodată explică de ce 
scrisorile (ne referim la majoritatea lor, adică la cele literare) se desfă- 
şoară în chip foarte felurit şi cu o vioiciune cuceritoare. Dacă am voi 
să le clasificăm cu tot dinadinsul, am distinge trei grupe după felul 
în care e formulat titlul. Într-o grupă am aşeza acele scrisori intitulate 
cu un nume propriu: Clucerul Alecu Gheorghiescu, Teodoros, Băltă- 
reţu, Nicu Bălcescu şi altele; într-o a doua grupă am pune epistolele 
al căror titlu se referă la un eveniment sau la o perioadă: Din timpul 
zaverei, Din vremea lui Caragea; în sfîrşit, pentru a treia categorie 
ne-ar rămîne scrisorile despre vreo instituţie sau împrejurare specială: 
Școala acum cincizeci de ani, O călătorie de la București la Iaşi înainte 


de 1848, Un bal la curte (în comentariul nostru ne referim și la scrisorile 
publicate după 1887). Categorisirea este însă doar formală. Între scri- 
sorile din grupe diferite sînt asemănări lesne sesizabile, după cum între 
cele din aceeaşi categorie ne întîmpină deosebiri însemnate. În Clucerul 
Alecu Gheorghiescu scriitorul trece cuvîntul altcuiva, bătrinului său 
tovarăș de tren, care, la rîndul lui, povestește o amintire din propria-i 
viaţă. După titlu, scrisoarea se anunţă a îi un portret sau o biografie, 
dar chipul clucerului nici nu e schiţat măcar şi nici nu aflăm altceva 
despre el decit că s-a făcut vinovat de prevaricaţiuni, din care pricină 
e arestat şi dus la curte. Cele două scrisori intitulate Căpitanu Laurent 
sint compuse cu totul altfel. Amintirea originalului căpitan francez 
constituie un simplu pretext pentru scriitor, care povesteşte amănunţit 
despre activitatea diplomatică din Țarigrad în preziua războiului Cri- 
meii și despre guvernarea lui la Samos. Un boier cum a dat Dumnezeu 
e de la început pînă la sfîrşit un portret, dar Nicu Bălcescu mai mult 
o relatare istorică. Chiar cînd reuşeşte să se menţină în cadrul temei 
alese, fantezia lui Ghica evadează îndată ce tabloul principal a fost 
terminat. În Școala acum cincizeci de ani cititorul află mai întîi ceea 
ce îi promite titlul, însă după aceea se produce surpriza. Scriitorul 
adaugă alte pagini, tot atitea cît precedentele, despre Nicolae Filimon, 
la care ajunge numai pentru că viitorul scriitor fusese conviv de zaia- 
feturi al dascălilor de la modestele şcoli bucureştene. Spiritul de aso- 
ciere al lui Ghica se declanşează lesne, ca și al lui Anton Pann. De 
aici construcţia arabă a scrisorilor în care, ca în Halima, naraţiuni 
mai mici sînt alăturate în cadrul alteia mai largi. 

Oricît de capricioasă ar fi însă curba pe care alunecă amintirea 
scriitorului, articulațiile sînt totuşi fireşti. 

Întiia parte a scrisorii Dascăli greci şi dascăli români descrie modul 
în care se preda învăţătura în şcolile greceşti din Bucureştii de la înce- 
putul veacului al XIX-lea. Intervine o primă digresiune. Pomenind 
de faptul că absolvenţii şcolilor elineşti se bucurau de atenţia domni- 
lor, Ghica își amintește că pe Manolache Băleanu vodă Suţu l-a boierit 
şi i-a dat de nevastă pe fiică-sa, înzestrind-o cu moşia orașului Tirgo- 
vişte. De moșia aceasta se leagă însă o întîmplare care a făcut vîlvă, 
şi scriitorul nu o poate ocoli. După aceea se reîntoarce la subiect. În 
continuare, transcrie un dialog aprins între dascăli despre luptele pen- 
tru eliberarea Greciei, ceea ce îl duce la povestea lui Gheorghe Şeritu, 
fără nici o legătură cu şcoala grecească, dar dramatică. După ce o 
narează, cu o sobrietate într-adevăr clasică, Ghica revine la subiect, 
însă numai pentru o frază, iar fraza se referă la neglijarea învăţăturii 
româneşti, pe care copiii şi-o făceau pe apucate. Pe apucate a învățat 

şi el carte românească, așa că ne informează asupra împrejurărilor ce 
l-au făcut apt să citească slova cea mai ciocoiască. Ideea de lectură îi 
aduce în memorie ceasurile petrecute la mama Elenca Dudescu, sora 
bunicii, care-l punea să citească sineturile şi-i vorbea de evghenia 
neamului. În Dascăli greci şi dascăli români se fixează deci şi cadra 
mamei Elenca. În continuare, aceeaşi idee a lecturii îi prilejuieşte să 
vorbească despre recitările lui Iancu Văcărescu în casa părintească, 
unde venea şi Eliade. De la Eliade, Ghica a învățat gramatica limbii 
materne, și iată-ne ajunși la şcoala românească, aşadar la a doua parte 
făgăduită de titlu: dascăli români. Cum însă despre școala aceasta 
memorialistul a scris cu un an mai înainte (Șocala acum cincizeci de 
ani), nu are de ce insista și nici n-o face. Se referă de aceea la școala 
românească mai recentă și își exprimă nemulţumirea că învățămîntul 
contemporan nu produce oameni de specialitate, ci avocaţi şi jurnalişti. 
Cum gazetăria politică, zgomotoasă şi demagogică, l-a iritat întot- 
deauna, o înfierează şi aici. Ridicola temere a unuia dintre demagogii 
exaltaţi că dacă va muri el „se prăpădește ţara“ îi provoacă o nouă 
asociere. Îşi aminteşte de un bătrîn străin nerecunoscător care găsea 
pensia votată de Cameră insuficientă faţă de meritele sale. Aci, o 
idee nouă: exagerarea de către unii intelectuali străini a contribuţiei 
lor la progresul României. Urmează încă o pagină despre defectele 
învățămîntului de pe la 1880, și scrisoarea despre dascălii greci şi 
dacălii români se încheie într-un mod surprinzător faţă de titlu, dar 
perfect logic în şirul ideilor urmat de scriitor, cu o pledoarie pentru 
dezvoltarea industriei ce trebuie servită printr-un învăţămînt ştiin- 
ţific serios. 

Ghica are întotdeauna ceva interesant de spus, nu-și frînează 
deci cursul liber al amintirii şi nu înlătură vreun episod, o anecdotă 
pentru motivul că ar fi mai potrivite altundeva. Despre păţaniile 
copiilor otagii ai lui Ali-paşa Tebedelen a avut ocazia să scrie şi în 
Generalul Coletti la 1835. Acolo a făcut-o pentru că faptele se încadrau în 
biografia generalului; în Dascăli greci și dascăli români, aceleaşi fapte 
sînt văzute din alt unghi, pentru că îl privesc și pe Gheorghe Șeritu. 
Uneori Ghica reia numai ideea, poanta, dar schimbă situaţiile şi perso- 
najele. Într-o scrisoare către Ion Bianu povesteşte că episcopul Ilarion, 
solicitat alternativ de Alecu Ghica şi de Iancu Ruset, face protopop 
cînd pe popa Lixandru, cînd pe popa Gheorghe, numindu-i și revocîn- 
du-i după fiecare intervenţie a celor doi boieri. Peste cinci ani, în 
scrisoarea Un boier cum a dat Dumnezeu comicul mod de a satisface 
intervenţiile a doi boieri este pus pe seama agăi Buzoianu. În locul 
celor doi clerici, protejaţii sînt niște bărbieri, iar protectorii, ministrul 

Villara şi banul Filipescu. Ambele variante sînt verosimile. Dar cîte 

alte asemenea anecdote nu vor îi, în Scrisorile către V. Alecsandri, 

adevărate din punct de vedere literar, dar neconforme cu realitatea 
i istorică? 
| Chiar cititorul familiarizat cu Scrisorile către V. Alecsandri are 
dificultăţi cînd doreşte să găsească o anume idee sau o anecdotă în 
cuprinsul volumului. Aceasta se datorește nu numai desfăşurării capri- 
cioase a povestirii, ci şi unui alt factor. Deşi atît de diverse şi pline 
de surprize, Scrisorile către V. Alecsandri constituie o unitate. Aceeaşi 
lume, aceeaşi oameni reînvie sub pana magică a scriitorului; epistolele 
răzleţite s-ar putea aduna pentru compunerea unei biografii, schiţele 
presărate ici-colo sînt detaliile unui portret de reconstituit în ansam- 
blu, ca în acele jocuri cu fragmente de chipuri. Din scrisori, dar nu în 
succesiunea în care au fost redactate, se ţese însăşi autobiografia scrii- 
torului, de fapt fundalul pe care se proiectează cele mai multe din 
împrejurările şi figurile evocate. 

Perioada istorică pe care o îmbrățișează Ion Ghica e foarte întinsă: 
în paginile scrisorilor se perindă o lume variată şi pestriță, fapte 
| mărunte şi evenimente istorice, chipuri comune şi personalităţi celebre. 
Deşi îl vedem cedind la orice pas farmecului amintirii sau chiar plăcerii 
de a spune o glumă, el ştie să selecteze din noianul de fapte care-l soli- 
cită ceea ce este cu adevărat semnificativ. Chiar anecdotele, cum sînt 
cele amintite mai sus, ne comunică un adevăr despre viaţă, caracteri- 
zează moravuri, conturează tipuri. Snoava despre „banul“ Niculae 
ilustrează perfect starea de umilinţă şi supunere în care se aflau domni- 
i torii noştri față de otomani. Anecdota despre logofătul Fănică, impie- 
gat al hătmăniei care face dreptate celor doi împricinaţi ce i se prezintă, 
1uîndu-le fiecăruia cite cinci lei, lămureşte venalitatea administraţiei 
feudale. În literatură memorialistică, la fel ca în reportaj, selectarea 
e o operaţie delicată și importantă. Pentru că lucrează cu modelul în 
faţă, memorialistul trebuie să ştie să-și aleagă modelul — episod, 
personaj — cel mai semnificativ şi sugestiv. Şi în Convorbiri economice 
Ion Ghica s-a arătat preocupat de caracterizarea moravurilor şi a trecut 
i la realizarea literară a unor personaje după ce a calificat grupul, 
categoria socială. „Chiar aparenţa exterioară a unui om — precizează 
el în Schiţele politice — ne arată mai totdauna grupul căruia aparţine.“ 
Descripţia lui pune în evidenţă această apartenenţă şi în acelaşi timp 
„destăinuie simpatia sau antipatia personală faţă de personajul descris. 
Portretele lui Grigore Alexandrescu şi Nicu Bălcescu sînt luminate de 
«dragostea pe care memorialistul a purtat-o acestor doi amici. Cu sim- 
patie sînt evocate şi alte figuri: Ioan Cîmpineanu, generalul Coletti şi 

alţii. Căldura evocării acestora provine din prețuirea activităţii lor 
şi, adesea, are cauze patriotice. Concludent ni se pare modul în care 
este realizat artistic chipul lui Grigore Alexandrescu sau Nicu Bălcescu. 
Cu fabulistul, Ghica a fost prieten intim şi ar fi putut povesti despre 
el foarte multe lucruri; între altele, poate și aventurile amoroase ale 
acestuia. Lui Alexandrescu îi plăceau „ochii frumoşi“, cum ştim chiar 
din corespondenţa celor doi prieteni. Dar poezia lui erotică e minoră; 
Ghica ò ignoră şi trece sub tăcere şi împrejurările care au inspirat-o. 
Biogratul reţine numai ceea ce se leagă de autorul fabulelor, satirelor, 
epistolelor şi elegiilor. Imaginea lui Grigore Alexandrescu este aceea 
a unui poet „original şi plin de spirit şi graţie“, care „nu s-a inspirat 
decît de pulsaţiunile mari şi patriotice ale sufletului său“. Această 
imagine se conturează şi din biografia omului. În clasa lui Vaillant, 
poetul tînăr e modest şi studios, îi place lectura și are darul de a 
memoriza opere literare întregi. Un alt moment reţinut de Ghica e 
acela cînd Alexandrescu, aflîndu-se la masa lui Bibescu-vodă, refuză 
demnitatea de poet al curţii, pe care doamna o solicitase pentru el. 
Așadar, fabulistul era demn. Mai tîrziu, el trece pe la Departamentul 
Credinței, fără a face avere, deşi prilejuri erau destule. Poetul era şi 
onest. Dar nu numai atit. Într-o enumerare, Ghica înscrie şi alte însu- 
şiri ale prietenului său: „El a fost un suflet mare şi nobil, o inimă 
curată şi generoasă, vesel şi glumeţ,; îi plăcea societatea aleasă; şi 
dacă cîteodată căuta singurătatea, era mai mult ca o alinare la amără- 
ciunile vieţei, de aceea şi scrierile lui dintr-acele momente respiră o 
stare de întristare melancolică a sufletului său“. Într-un fel asemănător 
procedează Ghica atunci cînd evocă figura lui Bălcescu, aducînd pe 
primul plan însușirile morale ale acestuia. Procedeul nu duce la dezu- 
manizarea eroilor. Imaginea în ansamblu e statuară, dar adevărată. 
Din biografia luptătorului de la 1848 cunoaştem și trînta cu goliatul 
Sotea, şi hîrjoana tînărului cărturar cu prietenii („căuta trînteală 
cu luminarea“). 

În realizarea portretelor, Ghica foloseşte o tehnică variată, de la 
procedeul monumental pînă la caricatură, în funcţie de conţinutul 
imaginii şi de atitudinea faţă de model. 

Unele portrete sînt simple, trase în linii tari, ca în cărbune, cu o 
singură pată de culoare, cum e descrierea înfăţişării lui Grigore-vodă 
Ghica: „un om mărunțel; barba potrivită în apărătoare şi cănită, mai 
mult roşie decît galbenă, mustăţile roșii trase în jos şi despărțite sub 
nas prin două-trei muchi de brici, ras pe obraz pe lingă barbă; ochii 
vii, glas răstit şi gros...“ E chipul unui domn „care-şi iubea ţara“ — 
după opinia scriitorului — şi-şi lase sarcina „de-a stîrpi jafurile 

boierilor și ale ciocoilor cari de la Caragea ajunsese fără friu“, un domn 
cinstit deci, deşi „capul nu-l tăia prea mult“ şi în pricinile mai dificile 
trebuia să se siătuiască cu cîţiva consilieri intimi. Cind însă trebuie să 
caracterizeze un alt domn, pe care-l judecă cu asprime, cum e Mavro- 
gheni, scriitorul recurge la desenul grotesc. Chipul lui Mavrogheni 
e descris așa cum şi-l imagina opinia publică. Un fecior de boier 
întreabă dacă fiorosul voievod „..-era arap negru, cu buza de-o palmă 
şi cu colții scoşi afară ca de mistreţ? Dumneata l-ai văzut d-aproape; 
se zice că avea o gură la ceafă, pe unde scotea oasele cînd înghiţea 
mielul nemestecat“. Un logofăt bătrîn se grăbeşte să intervină pentru a 
respinge o asemenea legendă, dar nu face decît s-o confirme, prizonier 
şi el al aceleiaşi fantezii: „Nu e adevărat, coconașule... nu l-am văzut 
eu cînd trecea cu alai? Era un om ca toţi oamenii, atîta numai că avea 
dinţii de oţel, uite, îi aducea saci cu rubiele şi cu icosari, îi băga în 
gură, îi făcea praf cu dinţii ş-apoi îi înghiţea. Era scris pe mîni şi 
pe picioare cu slove turceşti pe sub piele, tipărite cu praf de pușcă, ca 
să nu se lipească glonţul de dînsul.“ 

Amploarea portretelor pe care le pictează Ghica e hotărită de 
însemnătatea lor în contextul povestirii. Portrete găsim însă pretutin- 
deni, tocmai pentru că scriitorul își vede foarte exact modelele. Uneori 
schiţa e sumară, dar evocatoare, ca în cazul imaginii lui Alexandrescu 
elev: „înfăşurat într-un surtuc cafeniu, oacheş, foarte oacheş, părul 
negru, sprincenele groase, îmbinate, ochii căprii şi scînteietori, mustaţa 
îi mijea pe buză“. Alteori zugrăveala e mai bogată, într-o pastă mai 
densă. „Prinţipul“ Zamfir „era un om între două vîrste, mai mult 
bătrîn decit tînăr; gros la burtă, alb și rumen la faţă şi cu mustăţile 
rase; purta pantaloni de nanchin galben cu capac, băgaţi în cizme 
ungureşti cu pinteni, jiletcă vărgată, frac cafeniu cu bumbi de metal 
cu pajură împărătească, cravată roşie de pambriu, în care îi intra 
bărbia cu totul, pînă la gură, lăsînd să iasă d-o palmă două colţuri 
ascuţite de guler scrobit. Din buzunarele jiletcei atirna d-o parte și de 
alta, zornăind, două lanţuri groase de chei şi peceţi mulţime.“ Detaliile 
vestimentare, subliniind pitorescul ciudat al pieselor, caracterizează 
desăvîrşit personajul: avem a face cu un dement ce-și închipuie a fi 
nepotul Mariei Tereza. 

Umorul lui Ghica îi luminează și portretele, subliniind atitudinea 
critică, Iată un parazit oploşit pe lîngă Dudescu, Sgabercea: „...un 
spîn cu trei fire de barbă, slab şi sfrijit, numai pielea şi osul de dînsul, 
zbircit şi bondoc, mititel ca un copil, dar elegant la haină, încins cu 
taclit şi purtînd ceasornic cu lanţ în briu“. Această creatură e cu atît 
mai vrednică de rîs cu cît nu se sfieşte să se laude că vodă Mavrogheni 

voise să-i dea pe fiică-sa de soţie. „Dar o luam eu p-aia?!“ se umflă el 
în pene. Multe din portretele zugrăvite cu umor de Ghica exprimă 
antifeudalismul său. Galeria e completă. Alături de domnitori ca 
Mavrogheni şi Caragea, de dregători ca logofătul Fănică sau clucerul 
Alecu Gheorghescu, în scrisori se perindă un cortegiu numeros de 
dascăli, cămătari, căpitani de poștă, tineri donjuani gata să se înjunghie 
din nimic, beizadele, boieri mici şi mari. E o lume dezgustătoare, în 
pragul prăbușirii. În această lume, înlănţuită de prejudecăţi, o femeie 
tinără se sinucide din pricina geloziei bărbatului, iar dorinţa ei de a | 
fi înmormântată într-un sicriu confecţionat din scîndurile pianului 
rămîne neîmplinită, căci pianul fusese, după părerea preotului, vasul... 
dracului. Ciuma face ravagii, asistenţa medicală e ca şi inexistentă, 
cioclii jefuiesc pe muribunzi și-i duc la groapă înainte de a-şi da duhul. i 
Neguţătorii sînt ţintuiţi cu urechea de un stîlp în piaţa publică, pînă 
cînd se face curama, ca să se satisfacă pofta de bani a violentului și 
înfiorătorului Caragea. Jatul, camăta, acumularea de averi — iată 
legea ce-i punea în mişcare pe toţi, de la ciocli şi mici logofeţi pînă la 
marii bani și domnitori. Băltăreţu e un om de jos, dar averea pe care 
a adunat-o îl face un personaj cu vază. El se deplasează cu butcă 
„numai bronzuri și poleieli, dinainte, d-a dreapta și d-a stînga caprei | 
vizitiului, cu două sirene aurite, cu coadele încolăcite“. Țiganul cu 

masalaua care urmează butca e „desculţ şi zdrenţuros“, dar cămătarul 

boierit are degetele pline de inele cu smaragde, rubine şi diamante. 

Banul Tudorache Văcărescu, înalt dregător al ţării, nu se comportă l 
în afacerile bănești altfel decît Băltăreţu. Evlavios (cum va fi și Hagi- | 
Tudose), boierul Furtună, cum e poreclit marele ban, nu-și cruţă nici 

| rudele cînd e vorba să i se achite pînă la centimă datoriile. Nemulțumit 

că „legea la noi nu permite dobiîndă la dobindă“, numără şi cîntăreşte 
timp de şase ore cu ochii, cu degetele și cumpăna fiecare galben adus i 
de datornic. Într-o asemenea lume, entuziastul, învățatul şi cinstitul 
Teodor Diamant, pe care Père Enfantin îl admira, e surghiunit la 
Snagov, iar după punerea în libertate moare în mizerie, fiindcă nu vrea 
să renunţe la ideile sale generoase. Fratele lui, Bărbucică, poreclit 
Gămălie, căci „modul cum își umfla părul și favoriţii îi da aparenţa 
unei gămălii de ac“, trăiește la adăpost de orice privaţiuni. Acest 
Bărbucică era un ins stupid: „N-a învăţat nici să scrie, nici să citească, 
era cam idiot. Îi zicea Bălbuitu din cauza anevoinţei ce avea la vorbire; 
nu era cu desăvîrşire surd, dar era tare de ureche, foarte tare, într-atit 
de tare, încît glumeţii, mişcînd din buze, fără a scoate glas, îl făceau 
să creadă că-i spunea ceva, şi el asculta şi le răspundea ce-i venea, ca să 
nu lase să crează că n-a auzit.“ Aşezind alături, într-un contrast izbitor, 


p 


chipurile şi soarta celor doi frați, Teodor şi Bărbucică, scriitorul cali- 
fică-de fapt societatea vremii lor. De „munificenţa celor mari“ se bucură 
nu primul, ci cel de-al doilea. Pe Teodor, autoritatea statului feudal îl 
“întemnițează, pe Băibucică îl cniţă, şi jucătorii bat cărţile în aparta- 
-mentul lui ziua și noaptea, „liberi de orice priveghere şi fără teamă 
de poliţie sau de procuror“. 

În cîteva instantanee sînt prinse şi trăsături ale societăţii mai noi, 
burgheze. Părerile despre această societate scriitorul şi le-a spus de 
preferinţă în scrisorile cu caracter publicistic. Ici-colo întîinim totuşi 
cîte o imagine, un portret. Aşa e notarul Gheorghe Bulumac, un fel de 
Clevetici ultrademagog, care și afirmă despre sine: „Eu, domnule, nu 
sunt numai democrat, sunt chiar demagog. Îmi place egalitatea. Nu 

` admit eu deosebiri şi distincţiuni d-alea între făpturile lui Dumnezeu. 
Cer să fim toţi o apă...“ Dar acest „democrat“ își aureşte inelul de aramă 
cu emblemă şi poartă distincţii obţinute fără nici un merit, prinse în 
piept şi atîrnate de gît: Alte siluete sînt schiţate în introducerea scrisorii 
despre egalitate: 

;» — Pune-ţi în gind, soro, Mişu meu, una şi bună, vrea să mă ducă 
să văd pe Mateescu jucînd pe Millo director! Quelle idee, ma chère! Cu 
'mitocancele ! Apoi nu e smintit?... Nu-i poate intra prostului în cap că 
astăzi nu mai sunt boieri şi negustori, suntem toţi egali, tot o apă! Ce 
s-auzi la Millo, ma chère? Româneşte şi iar românește. C'est à vous faire 
degobiller, cum zice Zizica mea. Unde mai e libertate, soro? Te întreb. 

— Stai să ne uităm la afiş, întrerupse tovarăşa, să vedem dacă 
se cîntă La Chose. Ce romanţă delicioasă! E de nebunie, cela vous 
transporte.“ 

Sînt două dame tinere, desigur soţii de slujbași ai statului, care 
în numele aceleiaşi „egalităţi“ se bucură că toţi sînt o apă, dar maimu- 
țăresc protipendada franţuzită şi-şi arată disprețul faţă de „mitocan- 
cele“ care gustă spectacolele româneşti, Așadar, nişte „rromânce“, 
Caracterizarea lor e făcută numai prin dialog, procedeu folosit de Ghica 
şi în Conporbiri economice, iar mai tîrziu desăvirşit de Caragiale în 
momentele sale. În proza lui Ghica, dialogul are virtuţi speciale, căci, 
cum observă T.Vianu, nu răspunde numai menirii de a comunica 
ideile personajelor sau de a asigura mişcarea unei scene. Scriitorul, 
aducîndu-şi aminte de oamenii pe care i-a cunoscut, le transcrie cuvin- 
tele exact cum au fost rostite, în înlănţuirea lor specială în fraze şi 
chiar în timbrul glasului. 

Comicul discuţiei dintre doi nebuni, prinţipul Zamfir şi Manea 


Nebunul, e înregistrată cu o izbitoare naturaleţe: 

Capela din parcul de la Ghergani 
(Biblioteca Academiei Republicii Socialiste România, 
Cabinetul de stampe) 


(odiueţs ap myu 

-8&9 “eTUUIOU BISIEID 

-0S popqndəy pru 

-əpeoy Įoəzoqra) 
TUBIAUL) vI 

op ejodeo ul ‘eoio 

uoj 10g PARY WIOJY 


;— Ci tacă-ţi gura, nebunule — ripostă supărat prințipul Zamfir 
— nu ţi-am spus d-o mie de ori că Filipescu e mai mare? 

— Nebun eşti tu, mă păcătosule! îi răspundea Manea. Ce, adică, 
pentru că-mi zice mie Manea Nebunul! Da’ nu știi tu, mă! că-mi zice 
așa tocmai pentru că nu sunt nebun, mă! cum îţi zice şi ție prințipul. 
Zamfir, tocmai pentru că nu ești prinţip, mă! Banul Ghica să trăiască, 
mă! Soarele să-mi fie cu bine, iar luna s-o mănînce vîrcolacii, mă!.., 

— Ba tot Filipescu e mai mare! strigă indignat prinţipul Zamfir, 
arătind pumnul, ameninţare la care Manea răspunse cu o palmă de 
răsună toată sala și îndată se sculă cîntînd: Fivrelzon! fivrelzon! Așa 
pronunţa el pe româneşte cuvintele cîntecului său favorit: Dansons la 
Carmagnole! Vive le son! pive le son du canon!“ 

Replicile sînt demne de nebunii lui Shakespeare: 

„— Aşa e (zice prinţipul Zamfir), dacă mănîncă numai lumînări 
de seu, ca toţi ungurii; ș-aseară era cu lumînare în gură; a înghiţit-o 
cu feștilă cu tot. 

— Măniînc lumînări, mă! răspunse Manea, ca să mă lumineze pe 
dinăuntru, mă! Dar tu, care bei la vin ca o butie, ce-o fi în capul 
tău, întuneric beznă, mă! ca într-o pivniţă oarbă, mă!“ 

Dialogul e folosit în Scrisori către V. Alecsandri relativ rar, nara- 
ţiunea fiind preponderentă. Oricit s-ar lăsa scriitorul în voia asociaţiilor 
întimplătoare, grija pentru concizia naraţiunii nu-i dă pace. „Dar 
cum să fac ca să fiu clar și scurt?“ se întreabă el. Răspunsul îl află 
singur, astfel că cele mai bune dintre scrisori nu depășesc un număr 
de cîteva pagini. Pentru a derula filmul unei călătorii cu căruţa de 
poștă de la Focşani pină la Curtea domnească lui Ghica îi este sufi- 
cientă o frază: „Cînd ieşeam din Focşani, răsărea luna; nici gură de 
surugiu, nici plesnitură de bici, dar cărucioarele mele fugeau ca năluca 
cu umbra după ele, şi seara, cînd bătea meterhaneaua, mă dam jos 
din cărucioară şi intram cu ispravnicul meu în odaia lui Măciucă, 
unde am așteptat pînă s-a sculat vodă de la masă, pînă s-a culcat 
beizadelele, s-a osteiat lumea din curte şi au ieșit una după alta caleș- 
tile cu masalale a spătarului, a aghii şi a ispravnicului de curte; atunci 
intră răposatul Măciucă și-mi zise: «Ai sus». “ 


Ion Ghica a împărtăşit ideile despre limbă ale lui Alecsandri, 
Alecu Russo, N. Bălcescu şi ale celorlalţi paşoptiști. Deși nu a dedicat 
lucrări speciale problemelor lingvistice, a folosit mai multe prilejuri 
pentru a-şi spune părerea, pe un ton polemic, despre etimologiști, 
fonetişti sau „eclectici“. Cind a analizat „dramaticele“ lui Sion, s-a 
simțit dator să se refere și la forma. scrierilor: „D-l Sion ...ştie a se 

feri de un purism exagerat, latinizator, lepădind totodată barbarismii 
lepădaţi de filologi, adoptînd numai pe acele neologisme care au prins 
rădăcină în limbă, și astfel ne prezintă o limbă românească pe care o 
poate înţelege şi gusta poporul“. Foarte juste idei, dar fraza ar trebu: 
subliniată în mai multe locuri cu creionul roşu. Deşi a scris mult, şi. 
vrînd-nevrind, a devenit scriitor, Ghica nu pare totuşi a fi ajuns 
vreodată la convingerea că un literat trebuie să-şi controleze mereu 
exprimarea, stilul. Munca lui de redactare nu era lesnicioasă, cum s-ar 
părea la prima vedere: „Dar ştii tu de cîte ori leapăd condeiul din mînă... 
de cîte ori rup foi întregi, fiindcă nu găsesc... ştiinţele ce-mi trebuiesc 
pentru elucidarea faptelor ce voiesc să-ți povestesc?“ „Chinul scrisului“, 
în care Boileau vedea un simptom al exigenţei artistice, nu e declanșat 
la Ghica de grija pentru stil. Memorialistul nici nu crede în virtuțile 
lui de stilist. Cu resemnare, admite că în epistolele sale există „proză 
şi stil anevoie de înghiţit“. Lipsit de dorinţa, firească la un artist al 
cuvîntului, de a-și vedea textul respectat pină la literă şi virgulă, 
tolerează, ba chiar solicită intervenţia altora, a lui Alecsandri şi a lui 
Iacob Negruzzi. Celui din urmă, trimiţindu-i în 1884 o epistolă, îi 
cerea s-o citească și să-i aducă „cîteva trăsături de condei pe ici, pe 
colo, cu cit va avea mai multe trăsături de condei, cu atît va fi mai 
bine“*, De la o retipărire la alta, memorialistul a introdus în text 
unele modificări mărunte, însă a trecut cu vederea inadvertenţe şi 
erori gramaticale, supărătoare siîngăcii stilistice, „barbarisme“ de 
care se bucura că Sion s-a lepădat. 

lon Ghica nu făcea vreo distincţie între limba vorbită şi cea 
literară, fiind de părere că 2 o erezie a considera că „avem două limbi, 
una în gură şi alta pe hirtieşi că trebuie să vorbim şi să scrim într-altfel“. 
Pe vechii dascăli români îi preţuieşte tocmai pentru că „scriau cum 
vorbeau“, socotind că scrisul „trebuie să fie reproducţiunea exactă a 
vorbei“. Limba folosită de scriitorul nostru e limba literară a vremii 
sale, dar cu un sensibil caracter de oralitate. Lexicul lui este pe cit de 
bogat, pe atit de pestriţ. Forme vorbite, specifice Munteniei, alter- 
nează cu moldovenisme, termeni arhaici se întîlnesc în aceeaşi frază 
cu neologisme de data cea mai recentă. Scriitorul nu caută și nu alege 
cuvintele, le prinde în peniță pe cele ce i-au venit în minte, iar dacă 
nu are la îndemină vreunul, îl creează şi scrie: „gind împironit“, 
„păsărărie“, „vinătorie“ (magazine unde se vind păsări, respectiv 
vînât). În evocările istorice, recurge frecvent la arhaisme, dar mai 
ales cînd are de făcut descrieri de veșminte, obiecte şi moravuri din 
trecut, cind trebuie să denumească funcţii fără corespondent actual: 


*  Studiigi documente literare de I.E. Torouţiu 

„Boierii cei mari se îmbrăcau cu ceacșiri roşii cu meși, papuci 
sau cizme galbene de mașină, cu botul ascuţit, întors în sus și fără toc; 
antiriile erau de ghermesit, be citarie, calemcheriu, cutnie, selimie sau 
sevai; se încingeau la briîu cu șal de Indii; vara fermeneaua scurtă...“ 

Sau: 

„Vodă era sigur că isnaful avea să alerge de la unul la altui, ca 
să facă curama, iar pedeapsa înceta îndată ce starostele venea la curte 
cu un porcoi de mahmudele.“ 

Utilizarea arhaismelor răspunde mai puţin unei intenţii iire, 
cît unei cerinţe de precizie. Fraza capătă însă o remarcabilă încărcătură 
plastică. 

Desţelenind terenul unor ştiinţe încă necultivate în România, 
Ghica a folosit un procedeu obișnuit în epocă, anume, a creat termenii 
corespunzători din cuvinte româneşti, parale cu preluarea ca atare a 
termenului străin: materii întăietoare (materii prime), linte de sticlă 
(lentilă), piatră de fier (minereu de fier), slobozenia comerțului, căi 
plutitoare firești (căi navigabile naturale), amorțire (amortizare), 
respectiv: raile de fier (şine de cale ferată), afrancare de la glebă (elibe- 
rare din şerbie), venit doganal (venit vamal), rezou (reţea de cale ferată), 
fănoasă (maşină de întors îînul) etc. În numeroase cazuri, uzul l-a 
dezminţit pe Ghica; formelor neaoşe propuse de el limba le-a preferat 
neologisme, şi invers, Dacă, în privinţa termenilor tehnici, preluarea 
unui cuvînt străin e adesea inevitabilă şi, deci, nu-i poate fi reproșată 
scriitorului, în alte cazuri uşurinţa cu care îşi însușește cuvinte străine 
devine supărătoare. Ghica a folosit cu stăruință mai ales franţuzisme 
pe care le putea evita: a lega (a lăsa moștenire), atrabilar (posomorit), 
a depinge (a zugrăvi), a confina (a surghiuni), grief (plingere), afecționat 
(iubit), munificenţă (mărinimie), dagă (spadă), bandieră şi banieră 
(steag), convoatată (rîvnită, jinduită), concuistă (cucerire), confienţă 
(încredere), otagiu (ostatic), suspens (întrerupere), ezacțiune (jaf, furt) 

, etc. Neologisme pe care limba și le-a însuşit apar la Ghica într-o 
formă calchiată după cea originară: a surveghea, protectrice, elisă (elice), 
i! stimă, foncțiune, deconsidera etc. 

Uneori, Ghica folosește un cuvînt românesc, dar în expresii carac- 
taristice franceze, ca și cînd, scriind românește, ar fi gindit în franceză: 
„Majoritatea acelei Camere n-a lipsit de la datoriile sale“ (n'a pas 
manqué), „trebuincioasele garnizoanelor şi locuitorilor“ (les nécessaires), 
„mişcătorul cel mai puternic al progresului social“ (le mobil) etc. 

Cu aceeași libertate tratează Ghica construcțiile morfologice şi 
sintactice. Paralele cu construcţiile populare şi arhaice („şi-o pleacă“, 
„care tu o ai citit“ etc.), foloseşte de multe ori expresii de asemenea 


Tr 99 


calchiate din franceză: „un fel de comitet sanitar compus de mai mulţi 
boieri“, „mi-a vorbit filozofie, literatură“, „ciștigase cauzei grecești 
toate spiritele“ etc. Scriitorul are ezitări în. construirea atributului şi 
de multe ori elimină articolul posesiv: „om de casă şi de masă boieru- 
lui“, „depozitari limbei“, „frate lui Ioan Cîmpineanu“. Frecvent apare 
la el complementul direct cu prepoziţia pe, parazitară: „neliniştea 
foarte mult... pe Englitera și pe Franţa“, „face pe mulțime să crează“, 
„adusese pe cel mai vestit tacîm de lăutari“ etc. 

Prozatorul nu evită anacolutul şi îşi îngăduie libertăţi mari în 
ceea ce priveşte topica: „cînd îl vede, îl apucă rîsul“, „deşi adesea 
întreruptă, dar pe care...“, „care, deşi... dar inima lor...“, „păginii 
de turci pe unde treceau era foc și pîrjol“. 

Ici-colo, Ghica uită predicatul sau lasă cîte o frază neterminată: 
„Într-o seară, pe cînd se afla în serviciu la curtea domnească, auzind 
pe Grigorie-vodă că zicea către un boier că în lipsa mitropolitului 
Dionisie Lupu nu mai putea lăsa scaunul arhipăstoresc vacant și că, 
de ar cunoaşte un călugăr român cu inimă și cu învăţătură, l-ar face 
mitropolit şi ar scăpa ţara de călugări streini. La aceste cuvinte, loan 
Cîmpineanu...“ 

Din această enumerare, cineva care nu cunoaște bine opera lui 
Ion Ghica ar putea să tragă concluzii defavorabile. Dar cititorul, şocat 
adesea de neglijenţele gramaticale și stilistice, de formele lexicale 
ciudate, ştie că, dincolo de ele şi în ciuda lor, proza marelui memoria- 
list are un farmec cuceritor unic. Povestirea te prinde, te leagănă; o 
asculţi uimit de contururile vii ale oamenilor din alt veac şi, atent la 
mișcarea tablourilor, uiţi stiîngăciile de exprimare ale bătrinului 
narator. Poate că lipsa de stil e însuși timbrul specific al stilului lui 
Ion Ghica. În fond, şi Scrisorile către V. Alecsandri sînt tot niște 
„convorbiri“, iar convorbirea se refuză supravegherii prea severe. 

Paginile prozatorului nostru sînt pigmentate de numeroase expresii 
orale („i-a făcut englezului pe plac“, „le plăteau ce pe apă nu curge“, 
„soarele de-o suliță“, „cei ce pînă ieri îi lingeau cizma acum îi muşcau 
mîna“). Exclamaţii şi interogaţii obișnuite vorbirii comune („Dar a 
doua zi era ce era!“, „Unde se pomenea trotuar sau bulevard pe acel 
timp“, „Ce eram noi românii?) se întîlnesc mereu. Sobru şi clar, scrisul 
lui Ghica cunoaște puţine podoabe stilistice. În Scrisori... comparaţiile 
sint extrem de rare, metaforele ca şi inexistente, iar epitetele, precizind 
mai ales culori, apar în descrieri unde se impun parcă inevitabil, pentru 
exactitatea imaginii. Efortul de a obţine această exactitate se vădeşte 
și în predilecția pentru formele de comparativ sau superlativ ale adjec- 
tivelor; precum şi în repetarea insistentă a adjectivului. Barba lui 

Grigore Ghica-vodă era „mai mult roşie decit galbenă“, Alexandrescu 
era „oacheș, foarte oacheș“, Bărbucică „era tare de ureche, foarte 
tare, într-atit de tare încît...“, iar Reşid-paşa, „strimtorat, foarte 
strîmtorat“. 


În alcătuirea ei caleidoscopică, proza lui Ion Ghica şi-a păstrat 
culorile proaspete şi, prin ocheanul ei luminat în interior, rotit de 
emoția povestitorului şi a noastră, reconstituim vremurile de demult, 
ude de sînge şi de lacrimi, îndoliate de satrapi și aureolate de entu- 
ziasmul visătorilor. 


ION ROMAN 


NOTĂ ASUPRA EDIŢIEI 


Această nouă ediţie din opera lui Ion Ghica își propune să ofere 
cititorilor un număr considerabil mai mare din scrierile memorialis- 
tului şi omului de știință decît ediţiile apărute în ultimii ani. Concepută 
în patru volume, va cuprinde, respectiv: I. Scrisori către V. Alecsandri, 
TI. Convorbiri economice, III. Pămintul și omul, articole științifice, 
politice, reportaje academice, scrieri literare extrase din periodice, 
IV. Corespondenţă, ciorne etc. Un studiu introductiv (în primul volum), 
note şi comentarii, gloasr (la fiecare volum), indici generali şi o biblio- 
gratie (la finele ultimului volum) constituie aparatura ediţiei. 

Notele și comentariile comunică date despre geneza și difuzarea 
fiecărei opere în parte, indică surse certe sau ipotetice folosite de scriitor, 
aduc precizări şi corectări în legătură cu opiniile acestuia, lămuriri 
în legătură cu evenimentele și personalităţile citate. Apariţia numelui 
unei personalităţi oarecare nu ne-a reținut atenţia decît dacă era ceva 
interesant de spus în legătură cu acea personalitate, în orice caz mai 
puţin cunoscută. De asemenea, am stăruit asupra unui eveniment în 
măsura în care era necesară o completare sau confruntarea cu punctul 
de vedere actual. Prima referire a autorului la o persoană sau la un 
eveniment nu ne-a obligat întotdeauna la consemnarea lor imediată în 
comentariu. Ni s-a părut mai potrivit să ne oprim asupra lor atunci 
cînd și autorul le acordă un interes special. În această privinţă, indicii 
vor înlesni aflarea locului respectiv. În general, comentariul nostru 
are un caracter local, referindu-se la un paragraf, la o frază. Aprecierea 
critică a opiniilor politice, sociale, economice, filozofice, literare se 
face în studiul introductiv. Notele şi comentariile şi acest studiu trebuie 
luate împreună, ca părţi ale unui întreg. 

În ceea ce priveşte glosarul, precizăm că am introdus între lămu- 
ririle noastre şi pe acelea formulate de Ion Ghica în subsolul cărţilor 
sale, făcînd însă menţiunea: (1.G.). În subsol am dat numai notele cu 
alt conţinut ale autorului, precum și traducerea expresiilor aflate în 
text într-o limbă străină. 

Indicii, auxiliar indispensabil la scrierile lui Ion Ghica, înregis- 
trează nume de persoane şi de eroi literari, titlurile lucrărilor citate 
localităţi, evenimente. 

În sfîrşit, Bibliografia va însuma scrierile lui Ghica (din volume 
şi periodice), articole și studii despre viaţa și opera autorului. 

Respectind un principiu general acceptat şi neexistînd motive ca 
să ne abatem de la el, am folosit ca text de bază textul ultim publicat 
de autor. Pentru Scrisori către V. Alecsandri, transcrierea s-a făcut 


| după ediţia a II-a, tipărită în 1887 la Socec, Pentru celelalte scrieri, 
o scurtă notă la începutul volumeler respective va aduce precizările 
corespunzătoare. 


De la o retipărire la alta, Ghica a introdus unele modificări, pe 
care numai o ediţie critică le-ar înregistra. Notind cu II ediţia a doua, 
cu I, ediţia întîi a Scrisorilor către V. Alecsandri, cu C.L., titlul Convor- 
birilor literare, iată cîteva exemple: 

Din Clucerul Alecu Gheorghiescu 

P.1,r.41 (II): pornind; (1): plecind; (C.L.): plecind. 

P. 1,r.2 (II): legănat; (1): legănat; (C.L.): leganat. 

P. 1, r. 2—3 (II): liniilor de fier; (1): liniilor de fier; (C.L.): railor. 
P. 3, r. 3 (II): cînd aud; (1): cînd aud; (C.L.): Deodată aud. 

P. 3, r. 6—7 (II): nimica; (1): nimica; (C.L.): nimică. 

P. 3, r. 18 (II): d-a invidia; (I): d-a invidia; (C.L.): de-a invidia. 

P. 14, r. 12 (II): peste proviant; (I): peste proviant; (C.L.): asupra 

proviantului. 

Din Polcovnicul Ioniţă Ceganu 

P. 1,r.1 (Il): Aici; (I): Aici; (C.L.): Aice. 

P. 1, r. 5 (II): rumen; (I): rumăn; (C.L.): rumăn. 

P. 4, r. 6 (II): ras regulat în toate simbetele; (1): ras regulat în 

toate simbetele; (C.L.): ras în toate simbetele regulat. 

După cum se vede, variantele sint mai ales fonetice, iar cele mai 
multe modificări, faţă de textul din revistă, apar și în ediţia întii. 
Unele forme fonetice din Convorbiri literare fiind moldovenisme (lega- 
nat, nimică, rumăn), pot aparţine redacţiei sau tipografiei din Iași, 
dar și autorului, care a locuit o vreme în capitala Moldovei şi a 
avut strînse şi trainice legături de prietenie cu scriitori de dincolo 
de Milcov. 


Li 

Transcrierea textelor s-a făcut conform uzului, menţinîndu-se 
formele de limbă și aplicîndu-se regulile ortografice actuale. 

Am transcris semnul ă cu å, în cuvinte ca romănese, cânta, cămpie, 
crăncen etc., păstriîndu-l numai acolo unde ni s-a părut a indiea o posi- 
bilă pronunție moldovenească (de ex: întăi, dărăma). 

În prefixele ră- şi răs-, care apar în text sub forma re- şi res-, e a 
fost transcris cu ă; răsună, rămîne, răspunde, răscoală, răstoarnă. 

La începutul cuvintelor ca eri, eftin am transcris pe e cu ie. 

N După consoane labiale, e a fost interpretat ie; am scris deci: fier, 
fiere, paie, piei, piept, pieptănat, pierdeau, nu: fer, feere, pei, pept, 
peptănat, perdeau. 

După ch şi gh, diftongul ia a fost transcris ea în cuvinte ca cheamă, 

gheară. 
__—La verbele a căror rădăcină se termină cu i, terminația de imperfect 
cu e (locueau, sueau, trăea etc.) a fost transcrisă corespunzător: locuiau 
suiau, trăia etc. În forme verbale ca intervenia, vopsia, diftongul ia 
a fost transcris cu ea, conform regulii ortografice generale privind im- 
perfectul. 'Triftongul iea s-a redat pri ia. 

După consoanele ș și ţ, semnele e şi é au fost considerate, respectiv, 
ă și a, în cuvinte ca înțercat, jeri (inţărcat, țări); şese, șeple, șerpe, ţeră 
(șase, șapte, șarpe, tară). 

Am restabilit diftongul ua, cules în text eu semnul ó, în cuvinte 
ca ocaua, ziua; în cazul altor cuvinte, am considerat apariţia întîmplă- 
toare a aceluiaşi semn ó ca o simplă confuzie tipografică şi am scris o. 

— Forma sunt a fost pretutindeni păstrată. U final fără valoare 
fonetică a fost înlăturat. 

Ca o observaţie generală privind vocalele, vom nota că am menţi- 
nut toate gratiile din text cind puteau indica o formă orală, regională, 
arhaică sau un neologism încă nefixat. Iată numai cîteva exemple: 
ala (pentru: čla), celalalt, călindar, așăzat, cătră, cară țplurarul subst. 
car), daca, jăţ, jăluia, mine, pine, peană, încunjurat, să (se), strein, 
dor (doar), dinintru, orce, foncţiune, termin. 

În ceea ce privește consoanele, precizăm următoarele: 

Grupul ci, indicînd sunetul č, a fost transeris cu ce: ceasornic, 
ceauș. f l 

Considerîndu-le drept rezultat al aplicării ortografiei etimologi- 
zante, de către autor sau de tipografie, am transcris forme ca socia, 
oficer, comerciu, Francia, precios, prin soția, ofiter, comerț, Franta, 
prețios. Din aceleași considerente, grupurile sci şi sce în cuvinte ca sciu, 
Bucuresci, nascerea au fost transcrise respectiv cu ști, ște: știu, Bucureșt, 
nașterea. 

Grupul gi a fost considerat ge în cuvinte ca giambaș, gialat (geam- 
baș, gealat). 

„Grupul gi, care apare în unele forme regionale sau în neologisme 
în locul lui j, a fost păstrat: impregiurare, încongiur, limbagiu, curagiu, 
otagiu (similare formei personagiu, care poate îi auzită şi astăzi). Am 
considerat însă imposibile formele verbale corespunzătoare, astfel că 
le-am transcris cu j, nu cu gi; deci încuraja, proteja, redija (nu încu- 
ragia, protegia, redigia). 

Grupul ch s-a redus la h în cuvinte ca Mihail, anarhie, arhiereu, 
arhitectură, Valahia, monarh; în loc de machină, am scris mașină (cum 
scrie de altfel şi Ghica, uneori). 

Qu s-a transcris che și chi în cuvinte ca pachebot, echipaje, şi cu, 
atunci cînd, în alte locuri, Ghica însuşi scria aşa, de ex: ecuitate, 
consecuent, cuart. 
~ S intervocalic a fost transcris cu z, în forme ca filosofie, garnisoană, 
francesi, presida, resida, visită (filozofie, garnizoană, francezi, prezida, 
rezida, vizită). Tot prin z a fost transcris s înainte de b, m, n: rezbel, 
cizmă, îndrăzni, zburda etc. Foarte frecvente sînt în scrisul lui Ghica 
formele în care s apare în locul lui x. Considerînd pronunția respectivă 
posibilă (poate fi auzită şi astăzi), am păstrat ca atare forme de felul: 
esamen, esport, esemplu, esagerare, estrădare. 

Formele de plural cu s în loc de ș, obişnuite în secolul trecut, au 
fost menținute: albastri, ilustri, maistri, ministri, nostri. Nu am găsit 
însă temeiuri să-l păstrăm pe s în cuvinte ca scoală, postie; am scris 
deci școală, poștie. 

Am transcris prin ț grupurile ţi şi ci în cuvintele: sofietăţei, supra- 
fată, prefaţă, denunța etc. (în loc de soţietăției, suprafaţie, prefaşie, 
denungia) . 

Neologismele au fost transcrise de noi în forma pe care Ghica 
le-a păstrat-o chiar atunci cînd ele îşi consolidau în limba literară o 
altă pronunție: aprețiere, biurou, deliriu, consecuință, mănţine, onor, 
relatif, protege, popol, projecte, dezbarca, necesarii, corumpe, forsat, 
soţietate, inteliginţă, influință, importenţă etc. Compta, reprezentînd 
însă o grafie, și nu o pronunție, a fost ortografiat conta (ca sconta). 

S-au păstrat ca atare: 

formele articulate, fără -/, la substantive masculine și neutre: 
capu, turcu, viziru, tablou etc.; 

formele de genitiv-dativ singular în ei: naturei, naţiunei, 
opincei, ţărei, libertăţei ş.a.; 

pluralul în e în loc de i, la unele feminine articulate sau nu: 
grădine, funcţiunele, urele, viete etc.; 

pluralul în i în loc de e: barierile, casile; 

formele duble de plural: mașini și mașine, secoli şi secole, timpuri 
şi timpi etc.; 

singularul în e la forma de feminin a unor adjective: naţionale, 
onorabile, liberale etc. (pentru națională, onorabilă, liberală etc.); 

forma de persoana a treia plural a auxiliarului e avea şi a altor 
verbe, identică aceleia de singular: a ales (pentru au ales), vedea (pentru 
p2deau) etc; 

articolul posesiv a pentru masculin (la singular şi plural) ; acelaşi 
articol a pentru pluralul feminin; 

relativul cari, la plural; 

prepoziţiile dupe (pentru după) și după (pentru de pe). 

Numele proprii — de persoane și geografice — ca şi cuvintele 
şi expresiile străine ortografiate necorect de autor au fost transcrise 
în ortografia originală. Cînd însă — în special Ja numele proprii gre- 
ceşti şi ruseşti — ortografia lui Ghica reprezintă şi o pronunție, s-a 
păstrat forma dată de scriitor (de pildă, Ampedoclu pentru Empedocle, 
Zaltuhin, în loc de Jeltuhin, Omer, Oraţiu, Suvoroff, Akenau, în loc 
de Mackenau etc.). În Studiul introductiv şi în Comenterii am folosit, 
desigur, formele recomandate de ortografia actuală; în /ndiei am dat 
aceleaşi forme, menţionind într-o paranteză, pentru recunoaştere, și 
formele existente în textul scriitorului. 

S-au corectat erorile din textele greceşti, precum şi numeroasele 
greşeli tipografice evidente. De asemenea, am intervenit în punctuație, 
dar numai cind ni s-a părut neapărat necesar pentru limpezirea frazei. 

Acolo unde — în cîteva locuri — am observat omisiunea unui 
cuvint, l-am adăugat între paranteze drepte, ca şi întregirea abrevia- 
ţiilor. 


I. R- 

SCRISORI CĂTRE V. ALECSANDRI 


INTRODUCȚIUNE 


Cind am început a înţelege cele ce se petrec în lume, 
intrase de curind în cursul timpului un secol nou, secolul 
al XIX-lea, secol mare și luminos între toate, menit a 
schimba faţa lucrurilor pe pămînt, de la apus la răsărit; 
secol care a adus cu dinsul o civilizaţiune cu totul şi cu 
totul nouă, nebănuită și nevisată de timpii anteriori; 
civilizațiune ieșită din descoperirile ştiinţifice datorite 
geniului omenesc, care a dat riurilor, mărilor și oceanelor 
vapoarele, a înzestrat continentele cu drumuri-de-fier, a 
luminat pămîntul cu gaz și cu scînteia electrică, ne-a dăruit 
telegrafia, telefonia și fotografia; prin mecanică și prin 
chimie a transformat toate artele și măiestriile, a însutit şi 
înmiit producţiunea și a rădicat pe om din robie şi din apă- 
sare la egalitate şi libertate; a văzut renăscînd ca din cenuşe 
state nouă ca Grecia, ca Belgia, România, Serbia și Bul- 
garia. Secolul acesta a văzut la lucru atiîţia oameni de geniu, 
cari s-au ilustrat în științe, în arte şi în litere, pe Humboldt, 
pe Cuvier şi pe Arago; pe Goethe, pe Byron și pe Victor 
Hugo; pe Beethoven, pe Meyerbeer, pe Rossini și pe Wag- 
ner; pe Watt, pe Franklin şi pe Pasteur. 

Pe la anul 1821 tunul încetase d-a răsuna în Europa; el 
îşi produsese efectul: deșteptase naționalităţile, una cite 
una, din amorţeala în care erau căzute de secoli, şi România 
scăpa din ghearele fanarioţilor. Grigorie Ghica, nepot de 
frate lui Grigorie-vodă Ghica al Moldovei (asasinat pentru 

împotrivirea sa la cedarea Bucovinei)!, și Ioniță Sturdza, 
numiți de Poartă domni ai Principatelor, erau amindoi 
români cu nașterea şi cu inima.? Boierii începuse a se zice ) 
români, a vorbi şi a serie românește şi a se dezbăra de mor- 

fologia cuvintelor de felul lui pliroforisi, metachirisi, plictisi, | 
care se întinsese chiar asupra cuvintelor ca regularisi şi 
pursuivarisi. 

Şcoli româneşti de învățămînt secundar se deschisese în 
„Sfintu Sava“ şi în „Trisfetitele“, şi mai mulţi tineri erau 
trimişi să studieze în Franţa, în Germania şi în Italia, des- 
tinaţi ca, la întoarcerea lor în ţară, să predea ştiinţele înalte: 
filozofia, dreptul, matematicile, ştiinţele naturale şi fizice 
în limba română. 

De la zaveră rămaseră în ţară trupe turceşti, un beşli- 
aga cu ciţiva neferi în fiecare judeţ şi doi baș-beşli-aga, | 
unul cu reşedinţa în Bucureşti şi altul în Iași. Beilicul după 
malul stîng ai Dimboviţei de la Jicniţa şi beilicul de lingă 
Sfinta Vineri din laşi erau cazărmi turceşti. 

Mai tot malul sting al Dunărei, pe o depărtare de mai su 
multe kilometri de riu, era rai al fortăreţelor Brăila, Giur- l 
giu, Turnu, Calafat și altor pozițiuni întărite. Dup-atunci ; 
a rămas unor sate riverane numirile de Vizir, Mola-Braim, 
Mola-Seorţaru, Muftiu, Naziru şi altele. Acele sate erau sub 
imediata protecțiune a unor turci puternici din cetăţi; 
nici proprietarii, nici autoritatea domnească nu îndrăzneau 
să calce în acele pămiînturi, domenii întinse cari astăzi se 
arendează fiecare cu sute de mii de franci pe an, precum sunt i 
domeniurile Brăilei şi Giurgiu, Moșia-Mare a Ipsilantoaiei, ) 
Paraipanu lui Arsake și multe altele pe cari proprietarii 
lor le părăsise, sau se vindeau pe nimica, ca şi bălțile, stu- 
hăriile şi pădurile din insule, de la cari românii nu puteau 
trage nici un venit şi se foloseau numai turcii. 

Silistra-valesi, begler-beiul Rumelii, avea mai mare 
putere în Principate decit domnii. Pe un singur ordin al 
lui Gavanozoglu către beş-beșli-aga din Iași, a zburat capul 
boierului moldovan Hasanache, luat fără voia lui vodă, 
ziua în amiaza mare, din curtea domnească, unde ocupa 
foncţiune militară. Grigorie-vodă Ghica a trebuit, după 
cererea lui chehaia-beg, să aresteze pe boierul Alecache Vil- 
lara, care îi era nepot de soră prin căsătoria cu fata lui 
Rallet, să-l dea pe mina pașei de la Giurgiu, să-l trimită 

surghiun la Eski-Zagra, unde a fost deţinut mai mulţi ani 
la Zindană . >. 

Pină pe la. 1826, cirjaliii făceau incursiuni prin ţară 
şi veneau pină la barierile Bucureştilor tăind şi pirjolinăd.+ 

Principatele erau cu numele și cu faptul grinarul sulta- 
nului. Nici un product nu putea să iasă din ţară pină mai 
întii nu se aproviziona toate serhaturile cu trebuincioasele 
garnizoanetor şi locuitorilor cetăților dunărene, cu oi, griu, 
orz, ovăz, unt, miere, cerviş, seu etc., cari se luau de capanlii 
de la săteni români, cu voie, fără voie, pe preţurile ce se 
fixau pe fiecare an de marele capan din Țarigrad: pe şase 
lei chila de orz, zece parale ocaua de unt, douăsprezece 
parale mierea etc. 

Guvernorii provinciilor din apropierea Dunărei şi, mai 
ales, pașii Silistrei, Rusciukului și Vidinului erau aleși 
totdeauna dintre turcii cei mai viteji, cei mai ispitiţi în 
războaie şi mai dirji, tot viţă de derebeghi, de cei de cari 
tremura chiar saraiul împărătesc, ca Pasvantoglu, Caraos- 
manoglu, Mustafa Bairactaru, Hussein-paşa, Said Mirza, 
Tahir Bosnali, Gavanozoglu. Ei tractau pe domnii noştri 
ca pe niște zapcii, le trimeteau ordine scrise şi verbale, 
ş-apoi pas să nu le fi urmat. Pentru a zbura capul unui domn 
era destul să vie în Bucureşti sau în lași un capugiu cu un 
gealat, să arate arzul sultanului, și capul domnului era luat 
în traistă şi dus la Țarigrad. Astfel a căzut capul lui Gri- 
gorie-vâdă al Moldovei, al lui Hangerliu, domn al Valahiei. 

Într-o călătorie ce am făcut în munţi cu poetul Alexan- 
drescu5, am găsit la Cloşani în Mehedinţi pe unul banul 
Niculae, ţăran cu iţari şi cu cojoc, dar cu barba mare şi ras 
Aa cap, ceea ce-i da un aer de boier. El ne-a povestit cu multă 
vervă cum ajunsese deodată ban mare. 

Badea Niculae, clăcaş din satul Băileşti din Dolj, fusese 
scăunaș, adică comisionarul unui ture din Vidin, anume 
Mustafa, pe seama căruia stringea zaherea de prin satele 
vecine pe preţurile capanului. Într-o zi Mustata dispare din 
Vidin, şi bietul Niculae, după ce alergă vreo trei ani cău- 
tindu-l în toate părţile cu răboajele contabilităţei legate de 
briu, află în sfîrşit că acel Mustafa se găsea în Țarigrad. 
Turcu, în vestita răsculare a ienicerilor contra lui sultan 
Selim III, ajunsese tare şi mare, devenise acel fioros vizir 
Mustafa Bairactaru, spaima ienicerilor.$ 

Badea Niculae, oltean cutezător, cum îi află de ştire, 
iși ia răboajele ș-o pleacă să-l găsească ca să-și încheie 
socotelile. Ajuns la “Țarigrad, nu se sperie nici de eavaşi, 
nici de capugii, cari îi opreau intrarea conacului vizirial, 
împinge, răstoarnă și dă năvală drept în odaia lui Mustafa 
Bairactaru. 

Fostul său amic gi asociat, cum îl vede, i s-aruncă în 
brațe, zicîndu-i: 

— Bre Niculae, bine ai venit! A sosit vremea să te pro- 
copseşti şi tu după urma mea. Rămii aici să zic să-ţi dea 
tainuri. Voi să te fac om. 

— Cum vrei tu, Mustafa — îi răspunde Niculae — să-mi 
las eu ţara, cuprinsul meu unde m-am născut şi unde voi să 
mi se odihnească oasele cînd oi muri? 

— Dacă e așa — îi zice vizirul — spune-mi ce este mai 
mare acolo la voi? Aceea voi să fii. 

— Apoi, deh! Mai mare decit toţi la noi este vodă, 
răspunde Niculae. 

Turcu, la aceste cuvinte, stă niţel pe ginduri, cu mîna 
pe barbă, ş-apoi îi zice: 

— Vezi, asta o să fie cam greu, pentru că la numirile 
astea de Bogdan-beg şi de Iflak-beg se amestecă totdeauna 
diavolii ceia de elcii, scot la maidan fiecare pe cite un cirac, 
aleargă pe capete, ei şi dragomanii lor, în sus şi-n jos, pe 
la toate regealele; fac fel de fel de intrigi, strigă de-ţi ia 
auzul, și aduc mare supărare și năduf sultanului. Dar spu- 
ne-mi, după domn ce vine? 

— Cine să vie? Vine mitropolit, răspunde Niculae. 

— Ei bine, mitropolit să fii! şi ia condeiul să scrie. 

Niculae, speriat că vrea turcu să-l facă mitropolit, 
sare strigînd: 

— Stai, Mustafa, nu scrie, că eu am nevastă şi copii, 
păcatele mele! Acolo nu e ca la voi, mitropolitul trebuie 
să fie călugăr şi arhiereu. Cum să-mi las eu nevasta, să mă 
duc să mă călugăresc? Nu fac una ca asta o dată cu capu. 

— Dar după mitropolit ce vine? întrebă iar Mustafa. 

— După mitropolit, boier mai mare este banul cel mare. 

— Ban mare fii, dar! 

Poruncește de-i aduce îndată un caftan şi-l îmbracă, îi 
dă şi o scrisoare vizirială către domnul Valahiei. 

Niculae ia scrisoarea, o bagă în sîn și o pleacă cu dinsa 
la București drept la vodă, care, citind-o, rămine pe ginduri, 
că nu era de glumă cu Mustafa Bairactaru. Să nu facă pe 
Niculae ban mare, își găsea beleaua cu viziru ; să-l facă, își 
aprindea paie în cap cu boierii ţării. Aşa s-a hotărit să intre 
la tocmeală, crezind că dor l-o împăca cu un zapcilic, o vătă- 
şie de plai, cu o isprăvnicie cel mult; dar badea Niculae, 
la toate propunerile lui vodă, răspundea, ţinind-o una și 
bună cu vorba: 

— Cum a zis Mustafa! 

Vodă, dac-a văzut ş-a văzut că n-o scoate la căpătii, 
poruncește de-i aduce o cărucioară de poştie, theamă pe un 
edecliu și-i dă pe Niculae în seamă să-l ducă în munte la 
Cloşani, cu ordin către vătaful de plai d-acolo că nici pasăre 
măiastră să nu-i afle de ştire. 

Cînd l-am văzut, bietul om trăia de vreo treizeci de ani 
în Cloşani, uitat cu totul de ai lui, dar iubit și stimat de 
locuitorii plaiului, cari toţi i se închina cu respect şi-i 
zicea banul Niculae. 

Vodă a avut noroc că vizirul Mustafa Bairactaru, strim- 
torat de aproape de ieniceri, apărind pe sultan Mahmud II, 
nepotul nenorocitului Selim, a preferit mai bine să puie 
foc prăfăriii, să saie în aer cu palat cu tot decit să cadă pe 
miînile ienicerilor. Așa n-a apucat să afle de renghiul 
jucat amicului său Niculae, pe care pină la moarte îl credea 
ban mare în Ţara Românească. 

De altfel, înăuntru ţărei domnii erau stăpini, și stă- 
pîni absoluţi; tăiau și spiînzurau ; rar însă, foarte rar, uzau 
de această prerogativă; se mulțţumeau a trage supuşilor 
lor, din vreme în vreme, cite-o falangă bună, avind, binein- 
țeles, precauţiunea a aşterne postav roşu cînd tălpile erau 
viţă de boier cu caftan. 

Pe hoţii de cai și pe omoritori ii trimeteau la Telega, 
la Slănic sau la Ocnele-Mari sau îi aruncau în cite-o ocnă 
părăsită. 

Pe borfaşi îi da prin tirg, bătindu-i la spete. 

Pe măcelari și pe brutari, cînd îi prindea cu ocaua mică, 
îi ţintuia d-o ureche în mijlocul tirgului. 

Femeile vinovate le espunea în piaţă legate de un stilp, 
cu capul ras. 

Pe feciorii de boier, cînd făceau vreo neorinduială sau 
vreo necuviinţă, îi poftea la cafea, în odaie la cămăraş, la 
tufecci-bașa sau la baş-ciohodar, şi acolo li se trăgea cîteva 
nuiele la tălpi, ca să le vie mintea la cap, ş-apoi surghiun. 

la vreo mănăstire. 

Dacă vreun boier prindea prea multă poftă de vorbă, 
se bănuia sau se dovedea că ţinea corespondență cu Țari- 
gradu, se pomenea pe la miezul nopţii cu vizita unui edecliu 
domnesc, care-l scula din somn, îl lua în căruţa de poştie 
şi-l ducea surghiun la Mărgineni, la Snagov sau la Poiana- 
Mărului; sau cel puţin îl mărginea în casă sau la moşie cu 
pază, ca să nu comunice cu nimeni. Cînd vina era mai grea, 
edecliu îl pecetluia ca să nu se poată primeni cît ţinea 
osînda. 

Grigorie-vodă Ghica, cînd s-a dus la Țarigrad să pri- 
mească domnia de la sultan, luase cu dinsul pe un boier, 
anume Filip, fiul unui marseliez pribegit, venit cu Ipsilant. 
Acel Filip făcuse cunoştinţă cu un împiegat al Porții şi, la 
întoarcerea sa în ţară, scria turcului cele ce se petreceau 
la domnie, ceea ce aflînd Grigorie-vodă Ghica a pus de l-a 
pecetluit și l-a surghiunit. 

Deși domnii aveau fiecare un postelnic pentru relaţiunile 
cu consulii, dar acţiunea acelor funcționari se mărginea mai 
mult în cele ce privea interesele sudiţilor streini; iar ces- 
tiunile adevărat politice şi internaţionale erau tractate mai 
totdeauna la Țarigrad de reis-efendele Porții cu elciii puteri- 
lor interesate. Lucrurile se petreceau totdeauna cam în 
modul următor: 

Mihai-vodă Sturdza, pe la anul 1842, ducindu-se în voiaj: 
în streinătate, incredinţase trebile domniei vărului şi minis- 
trului său favorit, logofătului Costache Sturdza. Tot p-a- 
tunci consulul grecesc, lipsind și el în concediu, lăsase 
cancelaria consulatului în seama unui dăscălaş anume Cămi- 
narache, om de casă şi de masă boierului Sturdza. Grecu, în- 
gimiat să se vadă el reprezentant de putere europeane, îm- 
bracă haine cusute cu fir, își trintește în cap o șleapă cu 
pene, își pune spanga la briu și o pleacă să facă vizită oficială 
locotenentului de domn. Glumeţui Costache Sturdza, cînd: 
îl vede gătit astfel, îl apucă risul şi-l primeşte cu: : „Ce e 
asta, caraghiosule?“ 

Grecuşorul, nemulțumit de o asemenea primire, se supără, 
părăseşte salonul ministrului, se duce la consulat, dă ban- 
diera elinească jos şi rupe relaţiunile cu guvernul Moldovei, 
declarînd că s-a făcut ofensă regelui Othon, în persoana. repre- 
zentantului său. i 

Afacerea ajunge la Constantinopol, unde ministrul 
Greciei aleargă în toate părţile, cerind reparaţie de la Poartă, 
şi după trei luni de negocieri și intervenire a mai multor 
puteri amice se hotărăşte ca postelnicul cel mare al Mol- 
dovei să se ducă în plină uniformă la consulatul elinesc din 
laşi, să esprime părerea sa de rău pentru neînţelegerea urmată 
și după aceea să asiste la rădicarea steagului grecesc, care 
să se facă cu muzică şi cu onoruri militare. 

După îndeplinirea acelor formalităţi, grecu, îmbrăcat 
iar cu uniforma știută, se duce să facă vizită locotenentului 
domnesc, și atunci marele logofăt îl primeşte cu mîna în- 
tinsă, răsturnat într-un fotoliu, zicindu-i: „Na, mascara, 
vino de sărută mina“. Grecu i-a sărutat mina şi astfel s-a 
închis incidentul. Caminarache a făcut chef mare în ziua 
aceea, că de trei luni fusese ințărcat de la masa bogată in 
mîncări bune și vinuri alese a măreţului boier Costache 
Sturdza. 

Acum vreo cincizeci de ani populaţiunea ţărei se compu- 
nea numai de români, afară de citeva sute de familii de 
greci, venite cele mai multe în urma fanarioţilor, de cîţiva 
armeni refugiaţi din Turcia; nemți foarte puţini, iar de 
ovrei nici vorbă. Rar, foarte rar se auzea prin oraşe cîte un 
bocceagiu strigind: „Marfă, marfă“, cu legătura rezemată 
pe cot.ilnvaziunea jidovească a început cam după la 1830, 
de cînd în Austria şi în Rusia îi iau la oaste; aşa că, pînă pe 
vremea Regulamentului, locuitorii ţării erau împărţiţi în 
mai multe categorii sau clase: 

1. Clasa ţăranilor de la sate, talpa casei, cum s-ar zice, 
care plătea dări şi ducea toate sarcinile statului, se deose- 
bea în: 

Clăcaşii, aşezaţi pe moşii boiereşti, mănăstireşti sau 
domnești. Ei clăcuiau, adică plăteau proprietarului în 
muncă chiria pămîntului pe care locuiau și în care se hră- 
neau; și în: 

Moşneni sau rezaşi, adică proprietari mici, şezători la 
ţară în pămînturile lor. 


117 


2. Citeva mii de ţigani, robi ai boierilor, ai mănăsti- 
rilor sau ai statului. 

Aceştia se deosibeau în: 

Netoţi, oameni fără casă şi fără satră, nomazi, umblau 
în cîrduri, cu capul gol, netunşi, despletiţi și nepieptănaţi, 
înveliţi în cîte-o otreapă, o rogojină sau un ţol vechi, rupt 
şi soios, ca într-o manta, ducind copiii în cîrcă sau în glugă; 
furau ce puteau și mincau ce găseau: hoituri împuţite, cîni, 
pisici și mortăciune; cînd apăreau undeva, era spaimă. 
Armaşul Manolache Florescu a căutat să-i stabilească, îm- 
părțindu-i ca robi pe la proprietarii cari au voit să-i pri- 
mească pe moșiile lor; a luat chiar el pe moşia sa din jude- 
tul Dimboviţa, Vizureşti, mai multe familii de le-a așăzat 
acolo. Ştiu că mulţi au murit de inimă rea, văzindu-se de- 
veniţi Stătători ; dar cei cari au rămas muncesc pămînt, 

Tigani de laie, nomazi și ei, dar aveau şatre sau corturi; 
ei se deosebeau, după meseriile ce esersau, în: rudari, ursari, 
cărămidari, fierari, spoitori şi salahori la zidiri. În vremi 
mai vechi, unii erau aurari și îşi plăteau birul către vistierie 
din aurul ce găseau în riurile de la munte. 

Armaşul cel mare avea toată autoritatea asupra robilor 
statului, stringea birul de la ei şi uneori profita de sala- 
horia lor ca să-și facă pe ieftin o căscioară la ţară sau la 
București. 

Tigani de vatră, mai toți robi boiereşti sau mănăstirești, 
erau meseriași sau servitori pe la casele stăpinilor și pro- 
prietarilor lor, unde slujeau zi și noapte, îmbrăcați.sau des- 
poiați, mincați sau nemiîncaţi, dar totdeauna desculți și 
bătuți. 

Robii boierilor și mănăstirilor nu plăteau nimica la 
stat, erau proprietate absolută a stăpinilor, puteau să-i 
vinză cum voiau, în familii sau izolați. 

3. Boierănaşii, neamurile și mazilii sau nobilimea cea 
de la ţară, în care se aflau mulți din urmaşii domnilor și 
boierilor vechi cei mai ilustri, erau scutiţi de dări către 
stat, dar nu aveau alte prerogative, nici privilegiuri. 

4, Populaţiunea. oraşelor se compunea de meseriaşi şi 
neguțători, împărţiţi în isnafuri sau corporaţii: croitori, 
cavafi, ișlicari, curelari, ceaprazari, tabaci, brașoveni, ga- 
broveni, bogasieri, lipscani și zarafi; fiecare corporație cu 
starostele său. 

5. Citeva sute de: boieri mici, fără barbă, ziși starea a 
doua şi a treia, între cari'se prenumărau edeclii domnești, 
başciohodaru, tufecci-başa, divictaru, cafegi-bașa, stolnici, 
sătrari, slugeri, medelniceri, cluceri de arie etc., pină la 
serdari, căminari și cluceri mari. 

6. Boieri zişi de starea întiia, boieri cu barbă, ale căror 
ranguri începea de la agă şi spătar pină la logofăt al cre- 
dinţei, treizeci sau patruzeci la număr; dintre aceştia se 
luau slujbaşii cei înalți administrativi şi judecătoreşti. 

De la logofăt al credinței în sus, rangurile de logofeţi 
de Ţara-de-Sus şi de Țara-de-Jos, de vornic de Țara-de-Sus 
şi de Țara-de-Jos, pină la ban mare inclusiv, zece sau doi- 
sprezece cel mult, formau ceea ce se numea protipendada. 

Boierii cei mari purtau contoş şi pe cap gugiuman de 
samur. Cei halea ţineau dinaintea lui vodă, la ceremonii, 
bastoane lungi de abanos cu minerul de fildeş. În ziua cînd 
cineva îmbrăca caftan de boier mare, era trimis acasă cu 
alai, călare pe cal domnesc. Acolo îl aștepta berber-başa al 
curţei care-l rădea, insemniînd cu briciu pe unde să lase să-i 
crească barba. În tot timpul acestei ceremonii îi bătea în 
curte meterhaneaua cu surle, cu tobe și tumbelechiuri. 

În virful piramidei de clase era domnul cu cabaniţă şi 
cucă, cu sabie, topuz şi tui. 

Boierii mari şi mici nu numai că nu plăteau nici o dare 
către stat, dar aveau şi privilegiul de a scuti un număr de 
dajnici, de la trei pînă la optzeci, după importanţa rangului 
la care era ajuns; aceşti scutiţi erau scutelnici şi posluşnici 
boierilor şi, în loc de a plăti dările lor către stat, le plăteau 
patronilor boieri, în bani sau în muncă. Regulamen- 
tul organic a desființat acest privilegiu pentru viitor, 
conservind acelor ce-l aveau la 1831 o rentă viageră în bani 
pe care-i primeau de la vistierie, rentă care astăzi este, cred, 
cu totul stinsă. 

Birul către stat se făcea în lude. Marele vistier întocmea 
tabele pe judeţe, pe plăşi şi pe sate, după trebuinţele ţăra- 
nului. Acea tabelă, cum ajungea la sat, obștea se aduna 
duminica în sobor la uşa bisericei şi făcea cislă, puind asu- 
pra fiecărui sătean o dare potrivită cu starea și cu puterea sa. 

Veniturile celealalte, otcupurile sau huzmeturile, pre- 
cum oieritul, vinariciul, vămile, ocnele și altele se vindeau 
„ la mezat de marele vistier şi se adjudecau acelor cari ofereau 

! prețurile cele mai favorabile. Acei antreprenori sau oteupciì 
erau cei mai mulți armeni și greci, oameni veniți cu domnii 
fanarioți din părţile Turciei: un becer sau cuparu Manelache, 
un Polisache, un Manuc sau un Privilegiu ; aceştia, întin- 
zînd bine sfoara, se îmbogățeau în doi-trei ani.” Mulţi din 

| pretinșii noștri nobili de astăzi, cărora nu le ajungi cu stră- 

'murarea la nas, datoresc celebritatea şi averea lor otcu- 

: purilor. 

Erau unele funcțiuni publice fără leafă; remuneraţia | 
titularului era lăsată în seama vredniciei sale, s-o tacă cit 
putea mai lucrativă. 

Logofătul Fănică, împiegat al hatmaniei, care era unul 
din amploiații de această categorie, într-o dimineață, după 
ce se răsese bine pe obraz și pe cap şi se spălase, ieșise în curte, 
legase un căpătii al taclitului de clanţa ușii și se încingea 
peste antiriu, învîrtindu-se și stringindu- se în briu, cînd 
un ceauş îi aduce înainte doi împricinați să-i judece. Unul 
se jăluia că, tras în gazdă la un han de la capul Podului 
Mogoşoaii, cind s-a sculat a doua zi, nu şi-a mai găsit ciz- 
mele, furt despre care acuza pe un alt călător care dormise 
într-o odaie cu dinsul. 

— Ai auzit tu, mă? zice logofătul Fănică, adresindu-se 
către părît, de ce ai furat cizmele? Să le dai omului înapoi, 
că te ia dracu! 

Păritul se apăra tăgăduind; atunci logofătul Fănică se 
întoarce către păriş şi-i zice: 

— Auzi, că de unde să ţi le dea, dacă nu ţi le-a furat 
el? Şi, după ce unul repetează de vreo trei-patru ori că acela 
îi furase cizmele, şi celalalt tăgăduiește, logofătul Fănică 
închide dezbaterile, zicînd ceauşului: 

— Ai! ia-i ceauș! Am înţeles pricina; închide-i pe amîn- 
doi la gros, să dea fiecare cîte cinci lei, şi dacă nu au parale, 
să le iei epingelele. 

Dreptatea s-a făcut într-un minut, dar nici pînă azi nu 
se ştie cine a furat cizmele călătorului. 

Pe vremile acelea, și pînă mai încoace, nu esistau în 
țară nici şosele, nici "poduri peste girle; la cea mai mică 
viitură de ape comunicaţiunile încetau, la malurile vaduri- 
lor stau carăle și căruțele adunate ca la bilei, cîte-o săptă- 
mină, așteptînd să scază apa, să poată trece. Vara, cînd era 
uscat, şi iarna pe pirtie, caii de poștie, mici şi slabi ca nişte 

pisici, zburau cu trăsura după ei, cu o iuţeală de douăzeci 
şi douăzeci și cinci de kilometri pe oră, pe cînd toamna şi 
primăvara, cînd era pămîntul desfundat de ploi, d-abia 
puteau lua o poştă într-o zi, şi acea cu vai, cu chiu, cu gură 
multă şi cu bice bune. Cine-și mai aduce aminte astăzi de 
noroiul adînc de un cot din zăvoiul Orbului, sau de vestitul 
Codru Herţii în care pocnea picioarele cailor şi lăsau tipar 
la fiecare pas! 

Mulţi ieşeni poate că n-au uitat timpii dintii ai Unirei 
Principatelor, cînd, pentru a veni toamna la Cameră la Bucu- 
reşti, luau mai bine drumul pe la Cernăuţi, Lemberg, 
Viena şi Pesta, de unde se puneau în vapor și veneau pe la 
Giurgiu, decit a veni d-a dreptul pe la Focşani și Buzău. 

A călători noaptea nici vorbă, căci trebuia să tragi 
la gazdă cînd era încă soarele de-o suliță sus pe cer, dacă 
nu voiai să faci cunoștință cu vreun Grozea, un Petraru, un 
Tunsu sau Belivacă. 

De-o jumătate de secol, Moldova pierduse, prin luarea 
Bucovinei, cele mai frumoase ţinuturi ale sale, şi nu trecuse 
mulți ani de cind o altă parte a ei, Basarabia, fusese adju- 
decată Rusiei, și gurile Dunărei cu Delta cu tot treceau, 
una cite una, în domeniul muscălesc, aşa că pe la 1840 chiar 
malul drept al canalului Sfintu Gheorghe, pe o distanţă de 
mai multe kilometri, se găsea în puterea ţarului. 
~ Am văzut pe baş-hbeșli-aga părăsind cazarma beilicului 
şi ieșind cu trupele sale pe la bariera Şerban-Vodă, pe cînd, 
pe la bariera Moşilor, generalul Roth intra în Bucureşti cu 
avangarda rusească.8 

Am văzut ţara guvernată de Pahlen, de Zaltukin şi de 
Kisselef, cu Birzoi şi cu Pazarnicu:* 

Puneam noaptea urechea pe pămint la Ghergani și 
număram tunurile cari băteau Silistra. 

Am pomenit domnia lui Grigorie-vodă Ghica şi pe a 
frate-so Alexandru-vodă, domnia lui Bibescu cu căpitan 
Costache chehaia!0, ucenicu şi imitatorul Pazarnicului. 

Pe atunci scriitorii cancelariilor se ziceau piseri, şefii 
de serviciu nacealnici, masa sau biurou se numea stol şi 
şeful de masă stol-nacealnic; scriptele cancelariei se numeau 
ciorna, sprafca, otnoşenie, pricaz şi sdelca; ofiţerii se numeau 
pPrapurcici, porucici, polcovnici şi pot-polcovnici. 

Slavismul își încerca conchista prin biurocraţie și prin 
armată, precum odinioară o încercase prin biserică cu bla- 
goveştenie, preobrejenie, blagoslovenie, bogoslov, zlaiauz, pri- 
stol şi denie. 

“Am asistat la înfiinţarea Societăţei literare și societăţei 
„Frăția“ şi la răscularea de la 1848. 

Am văzut îndoita alegere a lui Cuza-vodă, proclamarea 
Unirei Principatelor şi lovitura de stat." 

Am asistat la noaptea de 14 fevruarie!? la plebiscitul 
lui vodă Carol de Hohenzollern, apoi la declararea inde- 
pendinţei României şi a regatului şi la încoronarea regelui 
Carol |. 

În epoca de tranziţie, prin care a trebuit să trecem ca 
să ieşim din starea de umilinţă în care eram căzuţi și să ne 
rădicăm la o viaţă civilă şi politică, am putut avea multe 
şi mari decepţiuni, am putut întilni în cale fel de fel de carac- 
tere: oameni, unii slabi de înger, cari la momentul chemă- 
rei au lipsit 'de la datoria lor, alții, regretind o stare de 
lucruri în care trăise, care le convenea şi le profita poate, 
se uita cu dor la trecutul ţărei; pe alţii, îngrijați de repe- 
giunea cu care se succedau aspiraţiunile și exigenţele na- 
tionale, rămineau înapoi; pe mulți îngimiaţi de succesele 
naţiunei, la cari nici cu gindul nu gindise, își atribuiau lor 
tot meritul, fără a voi să recunoască cea mai mică partici- 
pare nici mersului natural al lucrurilor, nici împrejurărilor 
dinafară. Am putut vedea oameni orbiţi de invidie sau de 
ambiție cari nu au cruțat nici intriga, nici clevetirea, pentru 
a ajunge sau pentru a se susţine la putere sau la favoare, sau 
pentru a-și face o popularitate. 

Dar numărul tuturor acestora se pierde în negura mulți- 
mei, ş-apoi chiar lor nu li se poate imputa lipsa de patrio- 
tism, pentru că, la timpi de cumpănă grea, i-am văzut pe 
toţi unindu-se cu trupul şi cu sufletul la glasul țărei. 

„Fericiţi sunteţi voi, tinerilor români, ne zicea Miche- 
let; în țara voastră totul e de făcut, fiecare din voi se poate 
distinge şi chiar ilustra prin fapte patriotice şi mărețe.“ 

Pe cînd Michelet rostea aceste cuvinte, numele de român 
nu trecea încă dincolo de Carpaţi și de Dunăre; mulţi din 
tinerii noştri aflaţi la studii în Viena, în Minich sau în 
Paris se credeau umiliți d-a aparţine unei naţionalităţi 
necunoscute în lumea europeană. Le era ruşine chiar de 

numele lor de familie şi de botez; fiii lui Ion, lui Gheorghe 
sau lui Ilie se porecleau loanidi, Gheorghiadi sau Iliadi. 
Astăzi își zic româneşte Ionescu, Gheorghescu și Iliescu; 
ba chiar fiii lui Iacob, lui Moise şi lui Teohari își dau numele 
de Iacovescu, Moisescu sau Teoharescu, crezind ca ţiganii 
că lulelei, dacă i-o zice pipă, românu n-o s-o cunoască. Chiar 
francezii, în mijlocul cărora trăia sute de tineri români, 
ne numea pină acu vreo douăzeci de ani valac şi moldav 
sau valav şi moldac, sau, cu un singur cuvint, moldovalac, 
iar ţărei îi zicea Moldavie, Valachie, Moldaquie, Valavie 
şi, cu un singur cuvînt, Moldovalachie. 

Astăzi numele de român şi de Românie, ca naţiune și 
ca stat, sunt cunoscute în toate colţurile lumei civilizate, 
şi orice fiu al patriei îl poartă cu mindrie. 

Din natura lui, românul este modest, chiar sfiicios, aş 
putea zice; şi de i se poate imputa ceva, ar fi că nu are 
destulă încredere într-insul. El preţuiește mai mult decit 
pare; nu este nici lăudăros, nici pretenţios. Ori de cîte ori 
am văzut la noi în ţară un fanfaron, un om care se crede 
mai mult decît este, un om care să pretinză că le ştie şi le 
poate toate, am avut ocazie să mă conving că era viţă de 
strein. 

Cind era vorba d-a se înfiinţa Curtea de casaţie, mulţi 
din oamenii noștri politici se întrebau unde o să găsim 
douăzeci de legiști învăţaţi şi ispitiţi, cu cari să se poate 
pune în mișcare o asemene înaltă instituţiune; şi mai toţi 
deputaţii sta la ginduri dinaintea acelui argument.: Nevoia 
ne-a silit să îndrăznim, şi Curtea noastră de casaţie nu 
este mai jos în lumini şi capacitate decit instituţiunile 
de același ordin din ţările cele mai înaintate în ştiinţa 
dreptului. 

A fost un timp, și nu prea demult, cînd corespondenţa 
în streinătate se făcea prin cancelaria rusească şi austriacă, 
care lua scrisorile și pachetele noastre de le espeduia cu o 
espedițiune organizată în toată forma la noi în ţară, cu 
biurouri în toate orașele noasre.13 Reprezentanţii puterilor 
streine se împotriveau la ideea de a se trece acest serviciu 
la poşta română. „Unde vă sunt — îmi zicea unul din 
consuli — oamenii speciali, capabili și esperimentaţi, cărora 
să le putem încredința corespondenţa noastră diplomatică 
şi interesele supuşilor noştri?“ Am răspuns acelui diplomat 

că, precum am putut învăţa calculul diferenţial şi integral, 
aşa că manipulăm funcțiunile 

àx i dx 

dy j 
tot așa de bine ca şi Delaunay şi Puiseux!4, nu mai puțin 
eram siguri a învăța, dacă nu în citeva săptămîni, dar în: 
cîteva luni, a manipula primirea, espeduirea şi distribuirea 
scrisorilor şi pachetelor ca şi împiegaţii poştei ruseşti şi 
austriace. Nevoia ne-a silit să luăm asupră-ne acest serviciu, 
şi chiar de la început el s-a făcut într-un mod satisfăcător; 
şi astăzi nimeni nu-i poate nega dreptul de a se compara şi a 
rivaliza cu serviciile telegrafo-postale cele mai bine orga- 
nizate. 

„Voiţi să răscumpăraţi drumurile-de-fier — zicea un 
senator — dar unde vă sunt oamenii cari să ştie a le admi- 
nistra, unde o să găsiţi împiegaţi capabili să le puie în 
mișcare, unde vă sunt inginerii cari să le poată repara la 
trebuință?“ Dinaintea unor asemenea argumente mulţi stau 
pe gînduri să voteze alb sau negru. Dar nevoia ne-a silit să 
luăm pe seama statului rezoul cel mai lung!5; și putem 
zice că, chiar din ziua dintii, serviciul s-a făcut în toată 
regula și în toată securitatea, cu împiegaţi români; şi 
nimeni nu poate tăgădui că liniile au fost totdeauna în 
bună stare, fără a regreta administraţiunile anterioare ale 
lui Strussberg, Bleichrâder sau Staat's Bahn. 

Nu voi pretinde că tot ce s-a făcut în ţara noastră de un 
sfert de secol încoace este perfect, dar îmi permit a observa 
pesimiștilor și impacienţilor că nici o ţară din lume n-a pro- 
gresat așa de mult ca ţara noastră într-un aşa de scurt timp, 
şi că orice progres începe printr- o stare neguroasă și plină 
de nedomiriri ; stare de care unii dibaci ştiu a se folosi, aceas- 
ta mai ales cînd progresul se operează de jos în sus; de aceea 
este totdeauna bine ca impulsiunea şi conducerea reforme- 
lor prin cari trece o naţiune să vie de la clasele de sus, de la 
clasele luminate; de la acelea să proceadă spiritul de ino- 
vaţiune, să nu aștepte ca inițiativa reformelor necesare să 
pornească de jos, căci atunci clasa numeroasă pierde spiritul 
de conservaţiune care trebuie să domine totdeauna la bază, 
şi societatea intră într-o perioadă de agitaţiune care anevoie 
se poate astimpăra. 

“Oamenii pe cari instituţiunile, împrejurările sau educa- 
țiunea i-a pus în fruntea unei naţiuni sunt datori să fie 
înainte-mergătorii ei, să nu caute niciodată să împiedice 
mersul progresului, ci să lase toată latitudinea și toată 
libertatea iniţiativei individuale, mai ales în ceea ce pri- 
veşte industria şi comerţul, căci ele nu se pot conduce 
decît numai de luminele ştiinţei cari singure pot arăta 
drumul care conduce pe om a deveni folositor şi necesar 
societăţei în care trăiește. 

Nimeni nu are dreptul d-a opri omenirea din mersul ei 
progresiv, care este tras de natura fizică și morală a omului ; 
nimeni nu are dreptul d-a-i impune sisteme oricît de geniale 
ar fi acele combinaţiuni. Să te ferească Dumnezeu de omul 
care n-a citit decît o carte; acela ajunge mai curînd sau mai 
tirziu la o sistemă absolută, merge pînă a voi să prefacă 
societatea după capul său, după ideile ce și-a format; uită 
adevărurile sociale cele mai fundamentale, uită că progre- 
sul moral este libertatea şi că progresul material este de a 
produce cit se poate mai ieftin, d-a pune pe om în stare bună 
şi a-i crea timp de a-şi rădica gindirea mai sus de mulţumiri 
materiale. 

Omul la tinereţe trăiește cu speranţe şi la bătrineţe 
trăiește cu suveniri. 

Plăcută este tinereţea cu cortegiul ei luminos şi înflorit 
de cugetări înalte și de iluziuni plăcute, şi frumoasă a fost 
tinerețea oamenilor generațiunei din care am făcut parte, 
generaţie care a trăit cu mintea aţintită la fapte mari şi pa- 
triotice, plină de speranţe, de credință în Dumnezeu și în 
viitorul României; hrănită cu aspiraţiuni înalte, din cari 
multe, graţie împrejurărilor şi stăruinței oamenilor de bine, 
am putut a le vedea realizate una după alta; izbinde cari 
au lăsat bătrineţelor noastre suveniri plăcute și au deschis 
generațiilor celor tinere un cimp întins şi luminos de spe- 
ranţe și mai măreţe, și mai glorioase; generaţie care a urmat 
de aproape după deșteptarea românismului din letargia în 
care îl afundase grecismul fanariot, ce începuse a prinde 
coajă şi năbușa naționalitatea noastră, precum apasă astăzi 
asupra românilor din Tesalia, din Epir, din Macedonia și 
asupra albanezilor. 

Cit imi place în orele mele de izolare să-mi aduc aminte 
de unii din oamenii cu cari am trăit alături, pe care i-am vă- 

zut luptind cu abnegaţiune și curaj pentru redobîndirea 
drepturilor ţărei şi pentru libertate! Găsesc o mulţumire 
nespusă a-mi rememora faptele şi cuvintele lor şi a le bine- 
cuvinta numele şi memoria. 

Într-o seară lungă de iarnă, pe cînd ninsoarea bătea în 
geamuri, așezați pe jăţuri la gura sobei, dinaintea unei flă- 
cări dulci şi luminoase, am petrecut ore întregi și plăcute cu 
amicul Vasile Alecsandri, povestindu-ne unul altuia suve- 
nirile noastre din tinereţe. Se apropia de ziuă cînd ne-am 
adus aminte de camerile noastre de culcat, şi ne-am despăr- 
ţit găsindu-ne amindoi la un gind, zicîndu-ne: 

„De ce nu ne-am scrie unul altuia, sub formă de epistole 
intime, cele ce ne-am povestit într-astă seară ; poate că unele 
din istorioarele noastre ar interesa pe unii dintr-acei cari 
n-au trăit p-acele vremi?“16 

Şi astfel am început o corespondenţă, deși adesea între- 
ruptă, dar pe care am reînnoit-o de cîte ori ocupaţiunile 
ne-au permis; corespondenţă în care ne-am ferit de orice 
invective, fără însă a ne abate niciodată a spune adevărul. 


ION GHICA 


Li 


CLUCERUL ALECU GHEORGHESCU 


Bucureşti, mai 1879 


Iubite amice, 


Alaltăseară, pornind de la gara ta!, adormisem adinc, 
legănat de valurile ascuţite ale liniilor de fier Strussberg; 
trei locuri de o parte a vagonului erau la dispoziţia capului 
şi picioarelor mele; cînd, pe la miezul nopţii, mă simţii 
scuturat de o mînă viguroasă: era conductorul care interve- 
nea în favorul dreptului bine plătit al unui călător îmbarcat 
la Mărăşeşti; recunoscui dreptatea invocată și mă ghemuiam 
în limitele tichetului meu, căutînd să apuc de picior som- 
nul ce fugea, cînd aud un glas care se îngina în scuze pentru 
supărarea ce-mi adusese şi mă silea să răspund, ca om bine- 
crescut, la asemenea politeţă prin cuvintele banale: „Nu face 
nimica, domnule“, „Eram deştept“, „Sunt foarte bine“, „Nu 
dormeam“, „Erai în dreptul dumitale“ etc. 

Dar noul venit începu o conversaţie: 

— Ştii, cucoane lancule, că nu te mai cunoșteam? Ai 
albit de tot de cind nu te-am mai văzut. 

La aceste cuvinte, simţindu-mă cam atins la amorul meu 
propriu, îi răspunsei cu oarecare amărăciune: 

— Dar imi pare, domnule, că barba dumitale nu are nici- 
decum dreptul d-a invidia pe a mea, că este, mi se pare, și 
mai lungă, şi mai albă. 

— Ce are a face! imi ripostă el, dar dumneata ești un 
copil pe lingă mine. 

Noul-venit era un bătrin bine conservat, grăscean şi 
rumen la obraz, căruia nu i-aș fi dat nici șasezeci de ani. 

— Eu te-am mai sculat o dată din somn; eram tinăr 
atunci şi d-ta erai copil ca de vro opt-nouă anișori. Cuconul 
Tache, răposatul tatăl dumitale, era ispravnic la Focșani; 
eu am fost trimis de am ridicat în fiare pe clucerul Alecu 
Gheorghescu, tovarășul dumnealui la isprăvnicie. P-atunci 
erau cîte doi ispravnici de fiecare judeţ, unul peste partea 
administrativă şi celalalt pentru partea judecătorească, și 
amindoi ispravnicii în pricini grele judecau împreună, for- 
mind un fel de tribunal. Ce vremuri erau pe atunci! Cluce- 
rul Alecu făcuse mîncătorii, abuzuri sau prevaricaţiuni, 
cum se zice astăzi... 

Înţelegi, amice, că la aceste cuvinte somnul meu, dulce- 
le meu somn, a zburat în fuga mare, şi nici nu m-am mai 
gindit a-l prinde. Şi, în loc de a închide pleoapele, am dat 
drumul limbei, începînd la întrebări: 

. — Ia spune-mi, mă rog, cum ai ridicat în fiare pe acel 
ispravnic? 

— Eram edecliu şi aveam odaie în curtea domnească 
alături cu odaia lui tufecci-bașa, lingă ogeacul neferilor ; la 
stinga, sub scară, şedea răposatul Măciucă, Dumnezeu să-l 
ierte, baş-ciohodar şi mina dreaptă a lui vodă, cum s-ar zice 
astăzi, întiiul aghiotant domnesc, om drept și plin de 
bun-simţ,. ; 

Într-o noapte, după slujba curții, mă aşezasem pe somn, 
cînd numai ce aud ciocănind la ușă și un glas care-mi striga: 
„Te cheamă vodă“. Nu ştiu nici cum am sărit din pat, nici cînd 
m-am îmbrăcat; într-o clipă îmi trintisem cizmele cele gal- 
bene, binişul, legătura la cap şi hangerul la briu, şi eram 
la ușa iatacului domnesc. Baş-ciohodarul tocmai ieşea din 
odaie de la vodă şi-mi zise repede: „Ai mai iute, că te 
cheamă vodă, şi să te văd, Niculae !“ 

Răposatul Măciucă era oltean ca şi mine și puţintel cam 
rudă după mamă. 

Cind am intrat în iatac la vodă, era șapte ceasuri, sau, 
cum s-ar zice astăzi, o oră după miezul nopţii. Vodă era cu 
ghicelic de noapte pe cap şi cu o scurteică lungă de pambriu 
verde, îmblănită cu pacea de samur; o făclie galbenă ardea 
într-un sfeșnic mare de argint dinaintea icoanelor. Cum in» 

tru în odaie, vodă se întoarce cătră mine şi-mi zice cu un 
glas gros şi răstit: 

„Tu eşti Niculae Păunel?“ 

„Eu, măria-ta.“ 

„De mult eşti la curte?“ 

„Numai de un an, măria-ta.“ 

„Măciucă mi-a spus că ești harnic și cinstit. Ce slujbă 
ai îndeplinit pin-acum?“ 

„Nici una, măria-ta, decît că acum trei luni am întovă- 
răşit pe nenea Negreanu tufecci-başa, cînd a prins pe Ghiţă 
Cuţui.“2 

„la plicul de pe mescioară, pecetluieşte-l cu pecetea de 
pe tăviţa cu călimările și să pleci îndată la Focșani, să-l 
dai în mina nepotu-meu Tache, ispravnicul, fără să te simţă 
nici pasărea măiastră. Bagă de seamă că ai să-mi aduci pe 
clucerul Alecu Gheorghescu în fiare ; poimiîne pe vremea asta 
să fii cu el la scara domnească. De cumva ţi-o scăpa, mai bine 
să te duci să te îneci decît să dai ochi cu mine.“ 

Grigorie-vodă Ghica era un om mărunţel, barba potri- 
vită în apărătoare și cănită, mai mult roşie decît galbenă, 
mustăţile roșii trase în jos şi despărțite sub nas prin două- 
trei muchi de brici, ras pe obraz pe lingă barbă; ochii vii, 
glas răstit și gros; el era un om cu foarte puţină învăţătură 
şi trecea între boieri ca unul din cei mai neînsemnaţi, deşi 

A fusese de mai multe ori agă, spătar şi chiar vistier şi ban mare. 

El s-a suit pe scaunul domniei la 6 octobre anul 1822, 
trei ani după vestitul Caragea și îndată după zaveră, după 
uciderea slugerului Tudor, eroul care, indignat de jafurile 
oamenilor lui Ipsilant — cari din insurgenți în contra tur- 
cilor se prefăcuseră în cete de hoți, prădind drumurile şi 
moșiile — intrase în corespondinţă cu Silistra valesi prin can- 
celarul consulatului nemţesc, bătrinul Udriski, arătînd 
turcilor că răzvrătirea din Țara Românească nu era în contra 
turcilor, ci în contra fanarioţilor cari sărăciseră pe bieţii 
locuitori.3 Atunci chehaia-beg, care şi intrase în București cu 
oştire turcească, a invitat pe boierii cari mai rămăsese în 
țară să trimită pe cîţiva dintr-înşii la Poartă, ca să arete 
sultanului păsurile ţării. Adunindu-se între dinşii, ei au 
ales pentru această misiune pe banul Barbu Văcărescu, pe 
logofătul Mihăiţă Filipescu și pe banul Grigorie Ghica, cari, 
ajungind la Țarigrad şi espunind starea ţării și trebuinţele 

ei, sultanul a numit pe banul Grigorie Ghica domn, deodată 
cu Ioniță Sturdza în Moldova. Poarta nu mai avea încredere 
in fanarioți. Ghica Grigorie, viind la domnie, a găsit ţara 
secată cu totul în belșugul ei, înecată în datorii; boierii şi 
negustorii pribegiţi în toate părţile şi răscoale pretutindeni: 
„ în sate, în oraşe și pe drumuri. 

Ghica Grigorie, care-și iubea ţara, a luat sarcina de-a 
stărpi jafurile boierilor și ale ciocoilor, cari de la Caragea 
ajunsese fără friu; capul nu-l tăia prea mult, dar cînd avea 
cîte o pricină grea, chema de se sfătuia cu trei oameni: cu 
vornicul Costache Cîmpineanu, cluceru Chiriac și cu baş- 
ciohodaru Măciucă. După ce-i auzea pe fiecare în parte, se 
culca, dormea un somn bun și pe la miezul nopţii se scula, 
aprindea la candelă făclia din Vinerea Paștilor de la epitaf, 
cădea în genuchi dinaintea iconostasului și se ruga lui Dum- 
nezeu ca să-l lumineze. Astfel a domnit el șapte ani şi ajun- 
sese să tremure boierii cei răi şi ciocoii. Cît a domnit el, a 
fost bine pentru toţi, liniştea domnea în ţară; pinea și car- 
nea bună, ieftină; toată lumea, negustor, meseriaș şi țăran, 
mînca, bea și chiuia ; veselie pretutindeni. El a deschis școa- 
lele românești şi a gonit pe egumenii greci.4 

În noaptea cînd m-a chemat vodă, mi se făcea ziuă la 
poștă la Şindrilita, în cărucioara care se schimba din poştă 
în poştă şi care ajungea totdeauna numai în trei roate. Pe 
la aprinsul luminărilor, în ziua de patruzeci de mucenici, 
îmbrăcat tiptil, eram întrodus ca călugăr în odaia răposatu- 
lui coconu Tache, tatăl dumitale; parcă-l văz pe marginea 
patului, lingă scaunul cu două luminări de seu în două sfeș- 
nice de alamă cu mucări. Condicaru, în picioare, îi citea 
jălbile, intingînd din vreme în vreme condeiul de peană de 
giscă în călimările de la briu, ca să scrie hotărirea isprav- 
nicului ; îndată ce condicarul Nicolae Sprincenatu, cum îi 
zicea lui Îpătescu, mai în urmă bărbatul eroinei de la 1848, 
scrise hotărîrea ispravnicului, cuconu Tache se uită la mine 
întrebîndu-mă: 

„De la schit eşti, părinţele?“ 

„Sunt de la Poiana-Mărului, am o jalbă.“ 

Şi mă apropiai de mescioara cu luminările şi-i pusei pli- 
cul domnesc în poală, cu pecetea în sus, potrivind să nu o 
zărească condicarul. Ispravnicul, îndată ce văzu pecetea, o 
şi recunoscu, dar: îmi zise: 

„Ha, este de la părintele egumen!“ 

Şi dete ordin condicarului şi stegarului care mă băgase 
în casă să ne lase singuri. 

Despecetlui plicul cu grabă, îl citi şi văzui că i se inveseli 
obrazul şi-mi zise: 

„Vezi, numai aşa dacă nu s-or stirpi mincătoriile şi an- 
garalele, să se înveţe minte ciocoii; pînă n-o băga cîțiva in 
ocna părăsită, ei tot cred că vodă glumeşte. Clucerul Alecu 
nu este acum în oraş, s-a dus după lude în plasa Tohani, dar 
trebuie să vie astă-seară ; du-te de te odihneşte, că te chem 
eu la vreme.“ 

Bătu în palme și porunci feciorului să-mi aștearnă în 
odaia copiilor; m-am dus de m-am culcat în odaia d-voastre. 
Sunt d-atunci 55 ani, cucoane Iancule! D-abia mă furase 
somnul, cînd auzii trăsnete şi pleosnete şi doi surugii bătă- 
ioşi cari urlau de ţi se părea că cînta; peste un minut auzii 
şi glasul lui cuconu Tache: 

„Ai, scoală, c-a venit cluceru.“ 

Pornirăm amindoi pe jos spre casa clucerului, la care, 
în urma noastră, ceauşul de slujitori înşiruia oameni de jur 
împrejur ; cînd ajunserăm în pridvor, cuconu Tache intră 
în casă zicindu-mi: 

„Aşteaptă aci pînă te-oi chema eu, și atunci să intri 
în odaie cu doi stegari.“ 

Din pridvor se vedea pe fereastră foarte bine în odaia 
clucerului, luminată cu trei părechi de lumînări ; o grămadă 
de mosafiri se şi așezaseră la ghiordum cu cluceru în mijloc 
răsturnat pe sofa. Cînd intră cuconu Tache, se sculară toţi 
în sus, dar dumnealui luă pe cluceru de mină și-l trase în 
odaia d-alături; după vro cinci minute auzii că mă cheamă, 
mă luai îndată după glas şi intrai în iatacul boierului. Clu- 
ceru ţinea porunca domnească în mînă, şi dinţii îi clănţă- 
neau în gură. Cum intrai, cuconul Tache îmi zise: „Îndepli- 
nește porunca lui vodă. « 

Atunci luai fiarele din mîna stegarului, mă plecai şi 
le pusei clucerului de picioare; în cinci minute eram pe 
drum cu două cărucioare de poştă, într-una eu cu isprav- 
nicul în fiare, şi în cealaltă doi arnăuţi cu pistoalele încăr- 
cate, cărora li se dedese porunca să dea să-l omoare dacă o 
căuta cumva să scape. 


9r 131 


Cind ieşeam din Focşani, răsărea luna; nici gură de suru- 
giu, nici plesnitură de bici, dar cărucioarele mele fugeau ca 
năluca cu umbra după ele şi seara, cînd bătea meterhaneaua, 
mă dam jos din cărucioară și intram cu ispravnicul meu în 
odaia lui Măciucă, unde am așteptat pină s-a sculat vodă 
de la masă, pină s-a culcat beizadelele, s-a osteiat lumea din 
curte şi au ieşit una după alta caleștile cu masalale a spăta- 
rului, a aghii şi a ispravnicului de curte; atunci intră răpo- 
satul Măciucă şi-mi zise: „Ai sus“. 

Cind am intrat în odaia lui vodă, Măciucă înainte, după 
el cluceru cu fiarele de picioare şi eu după dinsul, vodă, care 
sta răsturnat pe sofa cu minile încrucişate sub cap şi cu 
picioarele unul peste altul grămădit, se sculă drept în pi- 
cioare şi, adresîndu-se răstit şi necăjit către cluceru: 

„Nu ţi-e ruşine, slugă necredincioasă și boier zăcaş!“ 

Şi, întorcîndu-se către mine, îmi zise: 

„Te fac divictar.“ 

Măciucă îmi făcu semn să ies şi cînd trecui pe lingă 
dinsul îmi zise încet: | 

„Trimite-mi sus patru ciohodari.“ 

Ce s-o mai fi petrecut după aceea nu știu, dar, după ce 
m-am culcat, pare că auzeañ prin somn un glas care se väita 
strigînd: „lartă-mă, măria-ta! Cine o mai face ca mine ca 
mine să paţă“. 

A doua zi pînă în ziuă, clucerul era pornit surghiun la 
Snagov, cu cămaşa pecetluită pe el5, şi a rămas acolo pînă 
la venirea muscalilor. 

Cind eram pe la 1829 la Craiova, l-am văzut de git cu ge- 
neralul Roth, juca cărţi cu miile de galbeni, căci era peste 
proviant. l 


ION GHICA 


Li 


POLCOVNICUL IONIŢĂ CEGANU 


Ghergani, iulie 1879 


Amice, 


Aici, la moşie la Ghergani, aveam pînă mai deunăzi un 
vecin bun cu care am petrecut multe şi lungi seri de iarnă. 

Polcovnicul Ioniță Ceganu din Cloșani, bătrin verde, 
rumen la faţă, fără zbărcituri pe obraz, ras regulat în toate 
simbetele cu perdaf, mustaţa și sprncenele albe colilie, era 
născut cam pe la anul 1789 și a trăit pînă mai acu şase luni 
în satul Gămăneşti, unde petrecea în intimitatea a doi copoi 
vestiți cu cari gonea iepurele ziua toată din răsărit pînă la 
apus; iar toamna, cînd se coceau coarnele şi smeura la munte, 
se ducea tocmai pe Vulcan de împușca cîte un pui de urs și 
o capră neagră. 

Acum un an era nun mare la nunta lui Vişanu dorobanţ, 
curcan cu trei cruci pe piept. 

Polcovnicul Ioniță băuse în sănătatea însurăţeilor un 
pahar de vin roșu de Dealul Răzvadului şi prinsese la limbă. 
După ce se uită una după alta la semnele de vitejie ale mili- 
ţianului, îi zice: 

— Măi Vişane, cine ţi le-a dat ţie astea? 

— Căpitanu, îi răspunse Vişan; mi le-a dat din partea 
domnitorului, an cînd ne-am întors din ţara turcească. 

— Dar fosta-ai tu la bătălie? Dat-ai piept cu turcu? 
Luat-ai vrun tun, vreo cetate? 

— Ce să dai piept. cu turcul, domnule, că nu te lăsa nici 
să-i vezi, şedeau ascunși ca viezurii sub pămînt; şi apoi 

batalionul nostru s-a brodit să nu fie nici cînd s-a luat 
Griviţa, nici la căderea Plevnei, eram trimişi tocmai la 
Radişteni, pîndeam să nu lăsăm să intre nici convoiuri şi 
ajutoare, nici să iasă vreun turc din cetate; planul musca- 
lor era să-i prinză pe toţi robi. Apoi după predarea lui Os- 
man-paşa, ne-am dus de am încunjurat Vidinu; acolo, pe 
cînd aşteptam din ceas în ceas să iasă turcii la luptă dreaptă, 
ne-am pomenit într-o bună dimineaţă că ardică steag alb 
și trămit la gheneraru nostru să-i închine cetatea. Am in- 
trat în Vidin parcă era sărbătoare, cu muzica în capul regi- 
mentului. 

Bătrinul, după ce ascultă povestea soldatului, oftă 
zicînd: 

— Ei! şi eu m-am bătut cu turcu în tinereţea mea; am 
intrat în Plevna cu Kamenski și cu Suvaroff, și nu mi-a 
mai dat nimenea nici o cruce! 

Cînd am auzit de numele lui Kamenski şi de bătălia din 
alți timpi, m-am apropiat și m-am luat cu polcovnicul la 
vorbă. 

— Cum, nene Ioniță, zici că ai fost cu Suvaroff la 
Plevna? Dar ştii dumneata că d-atunci trebuie să fie aproape 
şaptezeci de ani?! 

— Or îi, nen-to — îmi răspunse el — că eram abia băie- 
ţandru ca de vreo optsprezece ani cînd m-am scris la cazaci 
cu bietul Tudor al nostru. Ne aducea ispravnicii pălcuri- 
pălcuri şi ne da pe mina ofiţerilor muscali, de ne mustruluia ; 
după șase luni, cînd învăţam să dăm cu sabia și cu sulița, 
ne-a trecut dincolo în ţara turcească. Îmi aduc aminte ca 
acum, era în ziua de Ignat cînd am trecut Dunărea pe gheaţă 
şi ne-am așezat în meterezuri. Cum ne-au simţit spurcaţii 
de turci, au început să dea năvală asupra noastră; trămitea 
tot zeibegi d-ăia cu cealmalele cit o claie pe cap şi arapi 
d-ăia negri şi buzaţi, încălecaţi pe niște cai de scoteau foc 
pe nări; venea tot iuruş cu iataganul în dinţi și cu pistoalele 
întinse în amîndouă minile, de ţi le punea sub nas. P-atunci 
_nu erau puști d-astea lungile pînă la bătălie, ci venea moar- 
tea de-ţi sta dinainte ceasuri întregi, de-o vedeai bine în 
faţă. După cîte o bătălie, cînd ne număram, rămîneam uneori 
numai patru-cinci sute, din două mii cîţi eram; dar peste 
zece zile eram iar în păr la loc, că se umpleau golurile cu alți 
panduri trămiși din ţară; aşa era învoiala cu Ipsilant. 

Războiul d-atunci între Turc şi Muscal se iscase mai mult 
din pricina lui și a lui Muruz; că după ce sultanul se învoise 
cu împăratul Alexandru să-i ţie şapte ani pe unul domn 
în Țara Românească şi pe cellalt în Moldova, s-a măniat 
pe dînşii şi i-a scos după doi ani? ; lui Ipsilant trămisese chiar 
să-i ia capul, cum făcuse lui Hangerliu la 1799. Îl simţise 
că ţinea cu muscalii și că era înţeles cu Pasvantoglu de la 
Vidin și cu Cerni-George Sirbu?, cari amindoi se răsculaseră 
în contra Porții. P-atunci sultanul asculta de poveţele 
generalului Sebastiani, care umbla să-l tragă în partea lui 
Napoleonf. Ipsilant, mai norocit decit bietul Hangerliu, 
a scăpat de gealat ca prin urechile acului. Prevestit de ta- 
tă-so de la Țarigrad și de ambasadorul Italinski, a fugit la 
Brașov, d-acolo s-a dus la Petersburg, şi în ziua de Sfintu 
Nicolae intră în lași cu generalul Michelson în capul oștirii 
ruseşti. Generalul musca! îl orinduise domn peste amîndouă 
ţările. Domnia aceea a ţinut şi mai puţin decit cea dintii, 
căci peste cîteva luni împăratul a trămis pe generalul Kusni- 
kov președinte cu deplină putere asupra Moldovei şi pe En- 
gelhart, vicepreşedinte cu reședința în București, ca să 
guverneze ţările cu mitropoliţii şi cu cîţiva boieri mari.’ 

S-au bătut bine, foarte bine, băieţii noștri de astăzi; 
dar să ştiţi, domnule, că şi noi n-am fost mai pe jos în vremea 
noastră. Ne băteam sabie cu sabie, spangă cu spangă, piept 
cu piept, dar cine ne-a ştiut? Că p-atunci nu erau d-alde 
Alecsandri, să ne cinte vitejiile şi să ne înalțe în ochii 
lumii. 

Ştii dumneata, domnule, ce om era căpitanul nostru Tu- 
dor? El, care nu ridea niciodată, cînd auzea că vin turcii 
asupra noastră, că se năpustea păginii ca vijelia, cînd cu 
gindul nu gindeai, el de bucurie începea să cînte și să 
joace ca un copil. Intra în foc, domnule, parc-ar fi mers 
la nuntă. 

Românii s-au bătut totdeauna; n-a fost război fără ca ei 
să nu fi sărit asupra păginilor. Răpauzatul moşu-meu, Ceauş 
Vergea (familia noastră a fost neam de pandur din tată 
în fiu), își aducea aminte după la 1716, cînd a venit întiiași 
dată Mavrocordat; p-atunci avea ţara dorobanţi, roșiori, 
călărași, odivoi, seimeni, talpaşi, lefegii şi slujitori; patru- 
zeci de mii de oameni armaţi, pe care grecu, cind a venit 
domn, i-a desfiinţat ca să nu ne mai putem bate cu turcu 

şi să rămiie ei, ianarioţii, stăpîni pe țară. La 1807, după 
ce am trecut Dunărea, ne-a luat generalul Isaiov, ne-a îmbră- 
cat căzăcește, ne-a dat mazdrace, ne-a pus pistol şi sabie 
la briu şi, după ce ne-a făcut smotru, ne-a orînduit la Tatar- 
gic, o bătaie de tun de Vidin, ca să ţinem pe cărjaliii lui Mola- 
aga să nu iasă din cetate; muncă grea! pentru că pe toată 
ziua eram atacați de arapi, și noaptea cădeau peste noi ma- 
nafi, ca să ne scoată din meterezuri ; dar noi aveam poruncă 
de la Miloradovici, morţi, tăieţi, să nu părăsim locul. 

Asta era pe cînd Bosniacu-aga bătuse pe Kamenski la 
Rusciuk de-l prăpădise şi pe cind Mola-aga gonise pe mus- 
cali din toate poziţiunile de prinprejurul Calaiatului ; arsese 
Caracalu și Cerneţu, pustiiseră toate satele pînă în Craiova 
şi împrăștiase toată armata rusească; numai noi românii, 
un pumn de oameni, am ţinut pînă a venit generalul Pangra- 
tion cu oştire nouă din Rusia. Pe toamnă murise Michelson 
şi în locul lui se orinduise Prozoroski, general mai mare 
peste toată oştirea; atunci ne-a luat Isaiov şi ne-a dus în 
Balcani, tocmai la Kisil-hisar, zece zile cale; d-abia ajun- 
sesem, cînd a început să se vorbească de pace şi ne-a întors 
la Lovcea, unde, după ce am șezut un an fără să ne batem, 
ne-a venit poruncă să luăm Plevna, că iar se deschisese răz- 
boi. Cînd am ajuns acolo şi s-au așezat tunurile la bătaia 
zidurilor, ne-am apropiat de cetate pînă în şanţuri, le-am 
umplut cu mărăcini și cu saci de pămînt, am pus scări și am 
sărit în cetate. Eram numai noi pandurii lui Tudor la asalt, 
că muscalii cam greoi au ajuns tocmai tirziu, cînd noi ne bă- 
team de un ceas cu turcii pe ulițe: cadinele trăgeau puşti 
şi pistoale după ferestre, de ploua gloanţele din toate păr- 
ţile ca grindina ; zburau capetele ca mingele, unele cu ceal- 
male turcești, altele cu chivere ruseşti, și curgea sîngele gir- 
lă; un glonţ m-a nemerit drept în piept, de-am zăcut șase 
luni; m-aduseră la spitalul din Craiova în casele lui Pris- 
coveanu, de mi-a scos plumbul de sub coastă. 

Lui Tudor i-a venit de la împărăție un inel cu piatră 
scumpă şi cu numele lui Alexandru pe dinsul? [...). | 

Am trăit rău cu muscalii, că ne trata ca pe nişte cini; 
ofiţerii lor ne injura, tot Durak Moldovanski* ne făcea şi 
ne da ghionturi prin fălci. Mîncam numai soharici, un fel 


* Moldoveni proşti. 


de pesmet negru ca noroiul şi tare ca piatra; trebuia să-l 
moi o zi întreagă în apă, să-l faci terci ca să-l poţi băga în 
gură; vara mai bine mîncam buruieni fierte. Cînd îi scăpam 
prin vitejia noastră de cîte o nevoie mare, ne zicea Dobri 
Kazaki*, iar numele de român nu se pomenea niciodată. 
Fără noi nu mai lua ei Plevna nici atunci, ca şi acum. 

— Vezi, polcovnice, p-atunci nu erau jurnale, nici repor- 
teri, ca să poată lumea afla cine se bate şi cum se bate, dar 
o să vie ea o vreme cînd să se găsească cineva să scrie şi 
despre vitejiile românilor din timpii cînd erau consideraţi 
ca căzuţi în ochii oamenilor şi treceau de molatici şi de fri- 
coşi. O să se găsească el cineva să spuie românilor cine a 
fost slugerul Tudor, ce voia el, ce a făcut și ce a dobindit 
pentru ţară cu pandurii lui, căci lui îi datorim scăparea noas- 
tră din ghearele fanarioţilor. Dar ia spune-mi, mă rog, ce 
s-au făcut acei două mii de panduri după ce s-a încheiat 
pacea la 1812 şi a venit Caragea domn? 

— Vreo două sute au format potera sub comanda lui sluge- 
ru Tudor, iar ceilalţi ne-am răspîndit toţi în toate părţile; 
unii au mai murit de ciumă. 

Eu, după ce m-am tămăduit de rana din piept, m-am tras 
acasă la părinţi, unde am rămas pînă la zaveră, cînd m-a 
chemat slugeru și m-a luat cu pandurii la București. Am șezut 
întîi la Mitropolie, pe urmă ne-a băgat în Cotroceni şi d-acolo 
ne-a pornit spre Piteşti, ca să ne ducem să ieșim înaintea tur- 
cilor, cari intrase pe valea Oltului. Tăbărisem la Golești, 
unde am aflat că Ipsilant prinsese cu vicleșug pe slugeru şi 
îi tăiase capul; atunci ne-am hotărît să cădem asupra greci- 
lor lui Ipsilant, ca să-i scoatem din ţară, și am pornit spre 
Tîrgovişte, unde știam că era tabăra lor, dar era tirziu, că-i 
bătuse turcii la Drăgășani; chehaia-beg nu lăsase picior de 
mavrofor. Ipsilant cu cneazu Cantacuzino$ şi cu Manu Pir- 
litu fugiseră peste hotar și fusese prinşi de nemți și închiși 
în cetatea Muncaciului. 

După moartea slugerului au rămas numai vreo sută de 
panduri, acei cari s-au aflat cu căpitanul Solomon la bătaia 
de la Drăgășani şi cari s-au închis pe urmă în Mănăstirea 
Cozia, unde au ţinut voinicește în contra lui baş-beșli-aga, 
pînă la venirea lui Grigorie Ghica domn la 1822. 


* Cazaci buni. 

Mai în urmă, peste vreo doi ani, cind s-a făcut unchiul 
dumitale Costache Cîmpineanu caimacam la Craiova, pe 
mine m-a făcut polcovnic de vînători şi am fost polcovnic 
;de vinători pînă cînd s-a deschis iar război cu muscalii la 
1828 şi m-am dus ca căpitanul Solomon şi cu Magheru.10 
Ne-am bătut cu turcii patrusprezece luni mereu, ziua gi 
noaptea, sub comanda lui Geismar și a lui Roth; vedeam în 
toate zilele moartea cu ochii, că ne puneau muscalii tot 
înainte la avant-posturi. -= 
Geismar, îndată cum a trecut Oltu, a trămis pe generalul 
Roth înainte să coprinză Calafatu, şi el s-a dus de s-a aşezat 
la Cioroi. Cind s-a pomenit dodată că îl ia paşa de la Dii 
cu vestitul Ciapanoglu pe la spate cu 15.000 de suvarii cu 
30 de tunuri, care, după ce bătuse pe Roth lingă Maglavit 
de-l topise, se aruncase asupra lui Geismar, îi tăiase drumul 
şi spre Cioroi și spre Calafat, îi luase toate vitele şi tot pro- 
viantul din magaziile de la Galicea şi le trecuse la Vidin. 
Muscalii speriaţi, cînd îi răzbise turcii la Băileşti, fugeau în 
toate părțile, strigînd cît puteau: „Nazat/ nazat! Tureschi 
duh !“* cînd farmazonul nostru, bietul căpitan Ciupagea, 
care nu ştia că pe muscăleşte nazat va să zică îndărăt, înapoi, 
aleargă printre șireagurile noastre strigind: „Auziţi, băieţi, 
ghinărarul porunceşte să mergem la 'sat“. Alt sat nu mai 
era decit Băileştii, de unde turcii băteau cu tunurile în mus- - 
cali de-i prăpădeau; noi am dat năvală la sat, n-am repezit 
la deal şi am pus mîna pe tunurile turceşti; atunci Ciapa- 
noglu, crezind că suntem putere mare şi că fuga muscalilor 
era numai o stratagemă, s-a speriat şi a luat-o la fugă spre 
Calafat, lăsind toate proviziunile şi muniţiile. Le-am luat 
în ziua aia douăzeci și patru de cară cu iarbă şi patru sute de 
cară de zaherea.** Roth, văzînd că fug turcii dinaintea noas- 
tră, a luat curagiu, s-a intors, s-au pus şi ei pe goana turci- 
lor. Astfel s-a cîştigat cea mai vestită bătălie din toată cam- 
pania. Lupta a ţinut trei zile şi trei nopţi; am alergat după 


* Înapoi! înapoi! Vin turcii! 

** Un ziarist, criticînd epistolele mele, m-a tractat de năting, 
zicînd că am spus o enormitate, căci turcii nu puteau să aibă 400 de 
cară încărcate numai cu zahăr. Criticul nu ştia că zaherea va să zică 
proviziuni de hrană pentru oştiri, iar nu zahăr. Cuvîntul zakerea era 
foarte uzitat în limba română (n.a.).® i 

turci pină i-am băgat în Dunăre; başibuzucii omorau pe 
agalele cari voiau să-i reţie să nu treacă Dunărea şi să-i 
întoarcă la bătălie spre Calafat. 

Să știi, domnule, că fără Ciupagea al nostru mincau mus- 
calii o „păpară de n-o mai uitau niciodată; se prăpădea şi 
ţara: păginii de turci pe unde treceau era foc şi pirjol. Cind 
te uitai noaptea după o movilă, te lua jalea: vedeai numai 
focuri în toate părţile cît luai cu ochiul; ardeau căpiţele de 
fîn, clăile şi şirele de griu, că era tocmai în strinsul bucatelor. 

După ce am isprăvit cu turcii la Islaz, la Calafat, la 
Cioroi și la Băileşti, ne-a trămis ghinăraru Gavrilenko de 
am măturat ciţi turci mai rămăsese la Cireș și la Cerneţi, 
de n-am lăsat picior de turc în Mehedinţi şi în Dolj. 

Mult bine s-au mai bătut românii şi în rîndul ala. 

La Cireş, a doua zi după bătălie, am căzut de ciumă; în 
ordia muscălească se încinsese boala de mureau cîte două- 
trei sute de soldaţi pe zi.!2 Am zăcut patruzeci de zile pe 
minile cioclilor, cari m-au jăfuit, mi-au luat tot ce aveam 
în chimir: patru ceasornice de aur şi cinci sute de mahmu- 
dele d-ale noi luate de pe la turci. 

Cind am ieșit din lăzăret se făcuse pacea; [...] lui Solo- 
mon şi lui Magheru le venise de la împăratul Nicolae „sfin- 
ta Ana“ de git și celuilalt sabia cu cruce, iar nouă ne-a dat 
drumul p-acasă. 

Murise mama și îmi lăsase peticul ăsta de pămînt Cega 
şi am venit de m-am așezat la Gămănești. Pe la 1830, cînd 
s-a făcut miliția, n-am mai vrut să mă mai scriu; a stat 
mult de mine căpitanul Ciupagea; vreau să mă primească 
parucic, dar mă săturasem de trai rău, mă logodisem cu Bălă- 
şica, cu care am trăit bine şi liniştit patruzeci şi doi de ani; 
acum, cind oi muri, voi să mă îngroape la biserică alături 
cu dinsa. 

L-am plins pe polcovnicul Ioniță ca pe un frate, că era 
un bun şi pacinic vecin și un bun tovarăș de vînătoare.1? 


ION GHICA 


TU 


DIN VREMEA LUI CARAGEA 


Bucureşti, noiembre 1879 


Amice, 


Mazilia lui Ipsilant şi a lui Moruz, unul din domnia 
Valahiei şi celalalt din scaunul Moldovii, înainte de împli- 
nirea celor şapte ani stipulaţi în tractatul de la Kuciuc-Kai- 
nargi, adăogindu-se la alte pricini de gălceavă ce împăratul 
Alexandru căuta sultanului, a adus războiul de la 1806; 
şi după șase ani de luptă crincenă, în care victoriile se pre- 
cumpăneau, puterile Europei, căşunind asupra Porții, au 
silit-o să încheie pace numai și numai ca să lase Muscalului 
mânile slobode în lupta cu Napoleon. După zicătoarea româ- 
nească „Turcul să plătească“, sultanul a dat lui Alexandru 
Basarabia și un bun hirtău în Asia pe malul Mării Negre, 
şi astfel a făcut Englezului pe plac, iar după încheierea păcii 
de București contele Metternich, profitind de încurcătura în 
care se găsea Rusia pe malurile Moscovei,a împins la domnia 
Ţării Românești pe Iancu Caragea, amicul şi protegiatul 
cavalerului de Gentz.! Dar, cu toată stăruința internunţiu- 
lui la Constantinopole, sultanul nu a voit să-i dea domnia 
pînă ce mai întîi nu l-a asigurat Caragea că-și va da demisia 
după trei ani. Pe de o parte, suzeranul căta să eludeze sti- 
pulaţiunea de domnie pe șapte ani, şi pe de alta, voia să 
aibă pe grec la mînă. 

După mai multe străgăneli cu inșaala*, cu pechei** şi cu 
bacalum***, pe la sfîrşitul lui octombre, Caragea a putut 
ieşi din Constantinopol, și în ziua de Sf. Spiridon al anului 
1812 el şi-a făcut intrarea în Bucureşti cu alai domnesc, că- 
lare pe tabla-başa, în sunetele clopotelor, al surlelor și tobe- 
lor. După ce a descălecat la Sfintul Spiridon cel Nou din 
Podul Beilicului (astăzi Calea Șerban-Vodă), s-a dus de s-a 
miruit în biserica Curtea-Veche, după obicei. 

Sosirea acestui domn în București a fost semnalul a mari 
calamităţi pentru ţară! Chiar în noaptea instalării sale, 
palatul domnesc de la Mihai-Vodă din Dealul Spirei a ars 
pînă în temelie și Curtea domnească a devenit Curtea arsă 
pînă în ziua de astăzi; iara doua zi, la 13 decembre, s-a ivit 
ciuma între oamenii curții veniţi cu vodă de la Țarigrad.? 

A fost în multe rînduri ciumă în ţară, dar analele Româ- 
niei nu pomenesc de o boală mai grozavă decit ciuma lui 
Caragea! Niciodată acest flagel n-a făcut atitea victime! 
A murit pînă la 300 de oameni pe zi şi se crede că numărul 
morţilor în toată ţara a fost mai mare de 90 000. Contagiunea 
era aşa de primejdioasă, încît cel mai mic contact cu o casă 
molipsită ducea moartea într-o familie întreagă, și violenţa 
era așa de mare, încît un om lovit de ciumă era un om mort. 

Spaima intrase în toate inimile şi făcuse să dispară 
orice simţemiînt de iubire şi de devotament. Muma îşi pără- 
sea copiii şi bărbatul soţia pe mîinile cioclilor, nişte oameni 
fără cuget şi fără frică de Dumnezeu. Toţi beţivii, toţi des- 
trămaţii își atirnau un şervet roșu de git, se urcau într-un 
car cu boi şi porneau pe hoţie din casă în casă, din curte în 
curte. Ei se introduceau ziua şi noaptea prin locuinţele oa- 
menilor şi puneau mina pe ce găseau, luau bani, argintării, 
ceasornice, scule, şaluri etc., fără ca nimeni să îndrăznească 
a li se împotrivi. Fugea lumea de dînşii ca de moarte, căci 
ei luau pe bolnavi sau pe morți în spinare, îi trinteau în 
car, claie peste grămadă, şi porneau cu carul plin spre Du- 
dești sau spre Cioplea, unde erau ordiile ciumaţilor. Se 
încreţea carnea pe trup auzindu-se grozăviile și cruzimile 
făcute de acești tîlhari bieților creştini căzuţi în ghearele lor. 


* Poate. 
** Foarte bine. 
*** Să vedem. 

Rareori bolnavul ajungea cu viaţă la cimpul ciumaţilor. 
De multe ori o măciucă peste cap făcea într-o clipă ceea ce 
era să facă boala în două-trei zile!... Şi poate că acei ucişi 
astfel erau mai puţin de plins, căci mai mult erau de jale 
acei aruncați vii în cîmp, fără aşternut şi fără acoperămiînt, 
pe pămînt ud și înghețat. Cale de jumătate de ceas se 
auzeau ţipetele și vaietele nenorociţilor din cimpul Du- 
deștilor |... 

În urma mai multor scene oribile, neomenoase şi bestiale, 
petrecute la ordie, unde unul din aceşti mizerabili fusese 
rupt cu dinţii de un tînăr care apăra cinstea soţiei sale, lo- 
vită de ciumă chiar în ziua nunţii, şi în urma revoltei 
ciumaţilor, cari au sărit cu parul și au omorit zece cioeli, 
autoritatea în sfîrşit a luat măsură de a organiza un fel de 
serviciu sanitar. Ea înființase cîţiva vătășei însărcinaţi de 
a întovărăși pe ciocli din casă în casă, şi aceştia strigau de 
la poartă: „Sănătoși copii?“ Unul din ei, într-un raport către 
şeful său, zicea: 

„Azi am adunat 15 morţi, dar n-am putut îngropa decît 
14, fiindcă unul a fugit şi nu l-am putut prinde.“ 

Dasupra orașului se ridica un fum galben şi acru, fu- 
mul băligarului care ardea în curţile boiereşti, şi oraşul 
răsuna de urletul jalnic al cînilor rămași fără stăpîn. 

La fiecare poartă era cite o şandrama, un fel de ghere- 
tă, în care se adăpostea cîte un servitor pus acolo pazar- 
ghidan (comisionar pentru tirguielile de pîine, de carne şi 
de zarzavaturi). Nimic nu intra în curte decît după ce se 
purifica la fum şi trecea prin hărdăul cu apă sau prin stra- 
china cu oţet, 

Cioclii, cînd treceau pe lingă o casă bogată, nu lipseau 
de-a arunca zdrenţe rupte de la ciumațţi, ca să răspîndească 
contagiunea. Ei nu se temeau de molipsirea boalei, căci mai 
toți erau dintre acei cari zăcuseră de cite două-trei ori de 
acea grozavă epidemie. Ciuma, ca toate boalele mortale și 
lipicioase, ca vărsatul, ca tifosul, ca lungoarea neagră, foarte 
periculoasă întiia oară, devine puţin violentă la acei cari 
au mai fost loviți de ea. 

Jaturile şi tilhăriile oamenilor, direct sau “indirect pre- 
puşi la serviciul ciumaţilor, au fost nepomenite. Multe 
averi şi case mari s-au ridicat în Bucureşti după ciuma lui 
Caragea din sculele şi banii bieţilor bolnavi. 

După un an, cam pe la decembre, boala a început a se 
domol şi lumea s-a readunat încetul cu încetul în oraș. 
Acei cari se regăseau, se îmbrăţişau, dădeau o lacrimă celor 
pierduţi pe cîmpia de la Dudeşti şi porneau cu viaţa înainte, 
uitînd suferinţele şi însetaţi de plăceri. 

Totdeauna după o epidemie, ca şi după un război, 
omenirea caută a-și recăpăta nivelul ; în aparenţă viaţa devine 
mai lesne, averile flăcăilor și zestrele fetelor sporesc prin moș- 
teniri şi prin moartea fraților şi a surorilor cu cari ar fi avut 
să împartă averea părintească, dacă ar fi trăit ei. Cînd este 
o mortalitate mare, poporul zice că se ieftinește pinea, și 
această credinţă avea pe atunci oarecare temei, căci ţara 

s fiind pe atunci lipsită de esport, griul nu avea altă căutare 
decît pentru consumația interioară. Și în asemenea împreju- 
rări căsătoriile trebuiau să devie numeroase, cu atît mai mult 
numeroase cu cît răul a săcerat mai multe fiinţe. Deci, 
îndată după incetarea boalei, lumea s-a pornit pe nunţi. 

Pe atunci nunta nu vrea să zică un petec de hirtie velină, 
tipărită frumos la Socec sau la Weiss din partea d-lui X 
sau a d-nei Z, anunţind celebrarea cununiilor fiului sau fiicei 
lor în ziua cutare, la biserica Sărindar sau la Domnița Bă- 
laşa, ş-apoi... pe uşă afară! Pe atunci nunta era dandana 
mare | i 

Mai întii peţitorii și colăcerii cu aldamaş; după ei lo- 
godnă cu arhiereu, cu diaconi, cu preoţi, cu cîntăreţi, cu 
lăutari şi cu ziafet toată noaptea pînă la luceafărul de zi. 

| Cu cîteva zile înainte de nuntă, dacă mirele şi mireasa erau 

de neam de boier, se făcea cherofilima (sărutare de mînă) 
la curte, unde tinerii cu toate rudele lor erau duși cu alai 
spre a săruta mîna lui vodă şi a doamnei, cerîndu-le binecu- 
vîntarea, 

Cînd se apropia ziua nunţii, mahalaua se împodobea cu 
brazi de la casa ginerelui pînă la casa miresei. În ajunul 
nunții, cam după amiazi, porneau călțunuresele, tot cucoane 

| alese dintre rudele cele mai frumoase ale ginerelui, în tră- 
suri înhămate cu armăsari de preţ. Întiia călțunăreasă intra 
la mireasă purtînd o căţie de argint cu flori suflate în aur, 
din care ieşea fum de udagaci şi de curse; ea mai purta şi o 

stropitoare din care arunca apă de trandafir, semnul curăţe- 
niei, şi ura miresei să fie totdauna spălată și parfumată. 
O a doua călțunăreasă ducea pe tava de argint florile cu cari 

se împodobeau cununiile. A treia călţunăreasă aducea o 
tavă cu peteală, semnul bogăției. Veneau în urmă celelalte 
călţunărese cu zece-douăsprezece tave încărcate cu tot felul 
de daruri: şaluri, giuvaere, stofe scumpe, bani, cofeturi 
etc. Mulţime de fete încunjurau pe mireasă, și lăutarii zi- 
ceau din vioare și din gură cîntecul vechi: 


Astăzi cu fetele 
Mine cu nevestele... 


După ce fetele deschideau boccelele şi admirau darurile, 
ele tăbărau pe tavele cu peteală și pe flori; unele împleteau 
cununiile: cruce întreagă pentru ginere şi cruce jumătate 
pentru mireasă. Celelalte desfășurau jurubițele de peteală, 
le depănau şi făceau urzeală lungă de trei coţi, podoaba mire- 
sei, un rîu de aur în care se putea ascunde copila logodită 
din cap pînă-n picioare. Din vreme în vreme, fetele trăgeau 
cu coada ochiului și aruncau flori sau noduri de peteală 
în partea flăcăilor; aceștia le ridicau și le aninau de ferme- 
nele; pe cînd fetele, ca unele ce împărțeau, își făceau şi ele 
parte, agăţindu-şi la piept, în dreptul inimei, snopuri de 
peteală. 

După clacă se puneau cu toţii la jocuri: de-a ineluş- 
învîrteguş, de-a baba mija, de-a gaia, de-a cirpa, şi acestea 
se încheiau printr-o horă mare. Astfel, mireasa își lua ziua 
bună de la fete şi surate; iar bătrinii şi babele, bărbaţii 
şi nevestele petrecâau toată noaptea pe ziafet, pe bere şi pe 

mîncare, în'şunetul necurmat al lăutarilor. 

Dar a doua zi mai cu seamă era ce era! Nunta începea 
chiar din zori; nuntaşii nu mai osteneau într-una de la casa 
ginerelui la casa miresei. Cununia se celebra la amiazi la 
biserica enoriei, de unde apoi mireasa nu se mai întorcea 
la căminul părintesc. Ea, împreună cu mirele, se punea în 
trăsură cu cei care purtau gevrele, şi luau la trăsură lumînă- 
rile aprinse, înfipte într-o pine. lar dacă cununia era a se 
face acasă la ginere, una din rudele cele mai de aproape ale 
acestuia, mama, sora sau mătuşa, pleca de lua pe mireasă 
şi o aducea acasă la mirele ei, cu așternut, cu zestre cu tot. 
Trăsura era iîncunjurată de toţi flăcăii, rude și amici ai gine- 
relui, cari încurau caii lor, aducînd ştire că soseşte mi 
reasa. 

Pa e e E a a 


Momentul despărțeniei de părinţi era solemn pentru 
mireasă, însă ea, cind păşea pragul casei părintești, trebuia 
să tragă din picior, pentru ca să se mărite și celelalte fete. 
Obiceiul cerea ca să o podidească plinsul în acel moment, 
şi lăutarii cîntau: 


Taci, mireasă, nu mai plinge, 
Căci la mă-ta mi te-i duce 
Cînd a face plopul pere 

Şi răchita vişinele... etc. 


| După cununie, masă mare cu zaharicale de la becerul 
Manolachi şi cu cofeturi de la vestitul Pascu ; cu vin de Dră- 
gășani, cu pelin de Dealu-Mare și cu vutcă de vanilie şi de 
cursă. Lăutari şi horă toată noaptea, iar în ziuă se trămiteau 
nunii, socrii și nuntaşii pe la casele lor, cu lăutari. 

Acest chef, la cei de jos, ţinea trei zile, iar la boieri 
ţinea șapte zile şi şapte nopţi, după legea domnilor şi a împă- 
raţilor. O nuntă se isprăvea și zece începeau, încît Bucures- 
tii într-o sărbătoare o duceau. Doliul se schimbase în veselie! 

Viaţa aceasta îi pria lui Caragea, căci popor şi boieri, 
cufundaţi în ziafeturi, nu băgau în seamă jafurile domnești; 
ş-apoi caftanele după cari alergau însurăţeii îl ajutau mult la 
sporirea pungii. Îmbulzeala la ranguri era atit de mare, că se 
umpluse din scoarță în scoarță condica pitacului domnesc, 
şi se spune că, în ziua fugii lui Caragea, postelnicul de-abia 
a pridedit să citească numele celor din protipendadă și citeva 
din starea a doua. Chemat de vodă ca să plece, el a trîntit 
pitacul jos, strigind cu glas tare: „Jar voi ceilalţi, pitari şi 
serdari!“ 

Caragea se urcase în trăsură, zicînd că merge să se prim- 
ble la Băneasa, dar acolo îl aşteptau trăsurile înhămate cari 
l-au dus la Braşov, chiar în ziua cînd sosea în București capu- 
giul ce venea să-i taie capul, fiindcă şezuse pe scaunul dom- 
niei şase ani în loc de trei, precum se legase către sultanul. 

Venit domn pe puţini ani, Caragea căuta să adune cît mai 
curînd o avere cu care să poată trăi măreț în străinătate. Prin 
urmare, el a lăsat un mare nume în felul jafurilor. Se zicea 
în ţară pînă mai deunăzi că se fură ca în vremea lui Caragea. 

În domnia lui, toate slujbele şi caftanele se dau pe parale. 
El a suit birurile într-un mod nepomenit, de la 1.500.000 lei 
(115.385 galbeni) la suma de 3.700.000 lei (248.848 galbeni), 

afară de ocne şi de vămi, pe cari le vindea cu preţ de zece ori 
mai mare decît înainte, lăsînd pe tazidari să rupă cit puteau; 
apoi pecetluituri, mazilii, neamuri şi cîte și mai cîte!... 

Cind i se părea că punga nu se umplea destul de repede, 
avea şi alte coarde la arc. Scotea pe aga în tirg cu cintarul 
şi cu falanga ; acesta prindea cu ocana mică pe vreun brutar, 
pe vreun cîrcimar, pe vreun măcelar, îi trîntea cite o sută 
de nuiele la tălpi sau îl ţintuia de ureche în mijlocul pieţei. 
Vodă era sigur că isnaful avea să alerge de la unul al altul 
ca să facă curamă, iar pedeapsa înceta îndată ce starostele 
venea la curte cu un porcoi de mahmudele. Un alt gurup ce gă- 
sise fîntiînii de aur era porunca strașnică din vreme în vreme 
ca toţi negustorii să se răfuiască între dinșii, ca să nu fie 
datori unii altora. Pe atunci se lua zeciuială de la împlinirile 
de bani. Bieţii oameni, speriaţi de ruina ce ar fi urmat unei 
asemenea răfuieli pripite, se adunau, făceau cislă, şi astfel 
mai dobîndeau o amînare, căci suma cislei curgea în. punga 
domnească. 

Caragea avea multă imaginaţie în asemenea materie, dar 
şi găsise cîţiva oameni zdraveni cari îl ajutau la desăvirșirea 
tertipurilor lui. Vorba mergea în ţară că: i 

Belu beleşte, 
Golescu golește, 
Manu jupuieşte!? 
N 
"După șase ani de domnie, el a dus cu dinsul la Pisa o 
„avere de milioane, cu care a trăit în belşug şi a ajutat Eteria 
şi revoluţia grecească. Era violent și înfiorător! Un poet 
lingușitor îi adresă o odă în care îl făcea să zică în limba 
grecească: 
“Exo orati xal somos, 
oè cxotóvw pimpè ouoŭýi* 

Un boier, pe care-l dojenea pentru niște hoţii, din care 

nu-i dăduse o parte îndestulătoare, îi răspunse: 


XAÉTTO, XAÉTTELG, xAETTEL* * 


* Am sabie și buzdugan, 
Te omor ca pe un porc (n. a). 
** Fur, furi, fură. (n.a.). 

iar Caragea, în loc de a-l pedepsi pentru atita îndrăzneală, 
i-a îmbrăcat în caftan de boier cu barbă. 

Acest domn însă era neîmpăcat cu boieriicari, nevoind 
a fi instrumentele hrăpirii lui, îi făceau vreo împotrivire san 
chiar vreo simplă observaţie. Astfel, pe banul Constantin 
Filipescu l-a ţinut doi ani la moşie, la Bucov, cu pază de 
arnăuţi ; pe banul Grigorie Ghica l-a ţinut doi ani închis în 
casă, oprit de a vedea faţă de om; pe vornicul Constantin 
Bălăceanu, de care se temea fiindcă acesta avea relaţiuni de 
familie la Viena, l-a trimis surghiun la Castoria. 

Lui Caragea ii plăceau femeile. Într-această privinţă, 
purtarea lui și a fiului său, beizadea Costachi, era un scandal 
de toate zilele. Cînd punea ochiul pe cîte o nevastă, trimetea 
pe bărbatul ei într-o slujbă depărtată, la trebuinţă îl şi sur- 
ghiunea, şi atunci lua cu dinsul cîţiva arnăuțţi și se întroducea 
la femeia pacientului cu voie, fără voie. 

Beizadea Costachi, tinăr frumos, nu avea altă ocupaţie 
decît a căta să scoată din fire pe cucoanele cele tinere şi 
plăcute. El se înhăitase cu cîțiva feciori de boieri și băteau 
mahalalele ziua și noaptea. Odată, fiind urmărit de bărba- 
tul uneia din conchistele sale, cu care se primbla în trăsură, 
şi văzindu-se strimtorat de aproape, scoate pistolul și trage 
să împuște pe soţul trădat; glonţul însă nimerește în unul 
din caii lui, calul cade din ham și beizadeaua scapă cu chica 
topor. A doua zi femeia adulteră era izgonită de sub streaşina 
conjugală și lăutarii improvizară cîntecul: 


C... ai fost, c... să fii, 
La mine să nu mai vii! 


Pe vremea aceea nu era lucru lesne de a fi galant şi nu 
fiecine îndrăznea a face curte. Cind un tinăr punea gînd rău 
pe o fată, el putea să dea cu ochii de tatăl sau de fratele ei, 
și atunci, nici una, nici două, popa îi şi cînta /saiia dănțu- 
ieşte, și căsătoria, deși silită, era valabilă. Dacă bietul tinăr 
avea a face cu o muiere măritată, treaba devenea mai se- 
rioasă, pentru că răsplata depindea mult de brasla la care 
aparţinea bărbatul ultragiat. Măcelarii luaseră obiceiul să 
umfle pe galanţi cu ţeava, ca pe berbeci, și-i trimitea acasă 
în căruță. Croitorii se serveau de foarfecile cele mari de teș- 
ghea: Un băcan ce găsise pe un cuconaș sub scară, la nevasta 
lui, după ce l-a despuiat în pielea goală,l-a uns cu cătran 

din creștet pînă în tălpi, i-a pus o pereche de coarne pe cap, 
l-a legat răstignit de mîni pe un drug, i-a legat un căluş în 
gură şi l-a luat în șfichiul biciului pe pod, de fugea lumea 
de dînsul ca de Ucigă-l toaca, încît nici chiarslugile lui nu 
au voit să-l primească în casă. A doua zi l-a găsit vizitiul 
ascuns în ieslele din grajd. Pe un alt cuconaș bărbatul l-a 
uns cu miere pe piele și l-a lăsat o zi întreagă prada muşte- 
lor şi viespelor.t 

Unde se pomenea trotuar sau bulevard pe acel timp!... 
Femeile erau încunjurate de toate precauţiunile profilactice; 
ferestrele aveau zăbrele ca pușcăriile; porţile se deschideau 
greu, căci erau înarmate cu broaște tari; iar cînd o nevastă 
se ducea la o rudă, la o prietenă sau la baie, ea era întovără- 
şită de două-trei jupinese bătrine și credincioase. Fetele 
erau ţinute și mai aspru; de-abia aveau voie să iasă în gră- 
dină, și grădina era încunjurată cu zid nalt sau cu uluci de : 
scînduri de stejar. Nici măcar peţitorii nu le vedeau pină nu 
se isprăvea vorba de căsătorie, încît ginerele nu era totdea- 
una sigur că a văzut bine faţa logodnicei sale. 

O fată de boier mare, întoarsă dintr-un clauster de. la 
Viena, unde fusese crescută şi unde dobindise un talent muzi- 
cal extraordinar pe clavir, a adus cu dinsa în casa bărbatu- 
său preţiosul instrument. Într-o seară, boierul, zărind cîţiva 
inşi cari se pitulaseră lingă uluci ca să asculte frumoasele me- 
lodii ale junei diletante, s-a zbirlit de gelozie, şi cînd a doua 
zi tinăra femeie s-a trezit, nenorocita !... a găsit clavirul spart 
cu toporul în mii de bucăţi. Mîhnirea ei a fost atit de mare, 
încît peste citeva săptămîni o duse la groapă. Ea lăsase cu 
limbă de moarte să-i facă coştiugul din scîndurile clavirului, 
dar popa s-a împotrivit, zicînd că fusese vasul Necuratului. 

Arta era lucru necunoscut. În tot Bucureștiu nu se aflau 


cu scrierile lui Schiller şi Goethe. Ea găsise în ciţiva tineri 
greci, rude și amici din şcoala grecească de la Măgureanu, 
studenţi admiratori ai tragediilor lui Euripide şi Sofocle, 
un element pentru a pune în scenă citeva piese de teatru. 
Cu niţică pînză croită şi cu hirtie poleită, domniţa organi- 

zase în apartamentele sale o mică scenă pe care se juca in 
limba elenă Oreste, Moartea fiilor lui Brutus şi cîteva idile 
ca Dafnis şi Chloe. | 

Mai tirziu a zidit un teatru la „Cişmeaua roşie“, în colţul 
stradei Victoriei şi a Fintinei, pe loculunde se vede astăzi 
un felinar ascuns după o perdea de fier; un teatru în toată 
forma, cu parter, cu stale, cu scenă și cu mai multe rînduri 
de loje. Ruinele acelui edificiu, ars la 1825, se mai vedeau 
pînă la 1840, cind s-au mistuit în zidurile lui Ioan Carătașul. 

Domnița Ralu visa ridicarea teatrului grecesc. Pentru 
acest scop ea a trămis pe Aristia la Paris, ca să studieze pe 
vestitul Talma. Ea a și adus de la Viena o trupă de artişti 
nemți cari reprezentau opere și drame.5 Din acea trupă făcea 
parte vestita Dilly, cîntăreaţă şi tragediană de un mare merit, 
ce venise la Bucureşti numai pentru o iarnă. lar îndrăgin- 
du-se de unul dintre tinerii noştri boieri, a rămas în capitala 
noastră pînă cînd a murit, dînd naştere unuia din bătrinii 
noştri generali. 

Avîntul dat de domniţa Ralu artei dramatice a încetat 
cu fuga lui Caragea, dar mai în urmă a găsit o slabă imită- 
toare în Smaranda Ghica din Gorgan, în casa căreia, după za- 
veră, Aristia intrase ca institutor de copii. Acolo Iancu Văcă- 
rescu a căutat să puie limba românească pe scenă; a încercat 
să joace pe Britanicus şi pe Zgîrcitul lui Molières, dar sur- 
ghiunele, războiul, muscalii și cîte și mai cite calamităţi 
au aminat lucrul pînă la 1833, cînd Cimpineanu a înfiinţat 
Societatea filarmonică. 

Tulburările de pemprejurul ţării, precum răscularea lui 
Caragheorghe şi a lui Pasvantoglu, incursiunile cărjaliilor, 
Eteria grecească și revoluția de la 1821 făcuseră să zbir- 
năie în tinerii români coarda vitejiei. Lor începu să le placă 
armele, vînătoarea şi călăria; feciorii de boieri luară un fel 
de aer de cabadai, termen adoptat de dinşii şi care avea semni- 
ficarea de voinici. 

În timpul lui Grigorie-vodă Ghica, pe la 1823—1824, cu- 
conaşii nu lăsau să le scape nici un prilej de a se îmbrăca cu 
poturi, cu mintean şi cu cepchen; a se lega la cap cu tara- 
bolus şi a-și încărca sileahul de la briu cu pistoale şi cu iata- 
gan, precum și a-şi atirna pala de git. Pentru cel mai mic 
lucru ei se serveau cu armele, încît, din pacinici ce erau mai 
înainte, deveniseră arțăgași şi tulburători. Între toţi se deo- 

sebeau mai cu seamă lancu, feciorul iui beizadea Costachi 
Caragea şi al Raliţei Moruzoaiei, frații Bărcăneşii, Bărbu- 
cică, nepot de fată al banului Barbu Văcărescu şi câţiva alții 
cari se ţineau de ştrengării şi ajunseseră a fi spaima “mahala- 
lelor. Ei petreceau ziua în Cișmegiu cu lăutari pe iarbă verde 
şi, cum răsărea luna, plecau cu ghitare şi cu flaute la serenade 
pe sub ferestrele fetelor şi a nevestelor frumoase. Pină-n 
ziuă vuiau mahalalele de cîntece, de gilcevi, de bătăi şi de 
lătrări de cîni. 

Într-o noapte tînărul Palama, voind să gonească pe don- 
juanul Bărbucică Catargiu de la ferestrele logodnicei lui, 
s-a pomenit cu un cuţit în pîntece. Nenorocitul, scăldat in 
singe, a putut de-abia profera numele acelui care-l lovise; 
şi muma lui, în desperare, a alergat la palat și a sculat pe 
vodă cu tipetele sale. Grigorie Ghica porneşte pe baş-cioho- 
dar Măciucă, care şi aduce la curte pe Bărbucică, îl trinteşte 
la pămînt şi din porunca domnească îi trage o falangă, 
apoi îl trimite surghiun la mănăstire. De acolo bietul don- 
juan păţit a pornit la Paris cu gind să studieze pictura, 
artă pentru care credea că are o mare vocaţiune. 

Anarhia domnea în toate, şi lesnirea de a da cu pistolul 
în oameni devenise la modă, astfel că ucisul fiind totdeauna 
presupus că s-ar fi împuşcat la vîinătoare, ucigașul răminea 
nepedepsit. 

—În una din petrecerile la care luau parte mai mulți tineri, 
pe cînd se întorceau în Bucureşti, într-o căruţă cu patru cai 
se găseau trei tineri: Iancu Caragea, Dimitrachi Bărcănescu 
-şi [ancu Creţulescu, poreclit Ursu mai tîrziu, pentru că o 
ursoaică îi dezmierdase obrazul cu labele ei. Cei doi dintii, 
luîndu-se la ceartă, trag cu pistoalele unul într-altul, și 
căruţa intră în curtea Moruzoaiei ducînd pe fiul şi pe 
nepotul ei înecaţi în sînge. Peste trei zile, două dricuri 
se urmau unul pe altul, ducind la locaşul cel vecinic pe doi 
din tinerii cei mai eleganţi şi mai frumoşi ai Bucureştilor. 

Stranie epocă !... Numai venirea muscalilor la 1828 a pus 
capăt acestei vieţi zvăpăiate a tinerilor cuconași, luindu-i 
ca comisari (mehmendari) pe lingă generalii ruși, pentru în- 
lesnirea aprovizionării oştirilor cu proviant şi cu cară. La 
1831 cei mai mulţi au încins sabia, scriindu-se în miliția 
națională. 

ION GHICA 


IV 


ȘCOALA ACUM 50 DE ANI 


București, fevruarie 1880 


Iubite amice, 


Pe cînd în şcoala de la Măgureanu vestiţii eliniști Lambru, 
Comita, Vardalah şi Neofit, emulii lui Corai, predau tineri- 
lor greci şi feciorilor noştri de boier Memorabuile lui Socrate*, 
Fedon** şi Metafizica lui Aristot ; pe cînd banul Brincoveanu 
discuta cu puristul Duca in limba lui Ţuchidid Apoftegmele 
lui Hipocrat şi Ariometria lui Arhimed și se munceau să izgo- 
nească din limba greacă toate cuvintele cîte nu erau curat 
aticet, precum unii din învățații noștri caută să curețe limba 
română de tot ce nu se termină în -ciune?, la biserică la 
Udricani, la Sfintul Gheorghe şi la Colțea se auzea glasul 
ascuțit al cîtorva copii cari strigau în gălăgie pe: 

on, mislete, ucu: omu 
pocoi, on, mislete, ucu: pomu. 

Băieţii mai înaintați la învățătură, cind voiau să-și 
zică ceva care să nu fie înțeles de profani, comunicau între 
dinșii astfel: 

az, iotă, lude, az, pocoi, riţă, ucu, naș, est*** 
si cellalt îi răspundea: 
naș, est, buche, az, iferdo, est, pocoi, on, pocoi, azt***. 


* Sevop&vros "Arouwnuoveiuara Dwrxpétovg (n.a.). 
=» Daldov Ilhareovos (n.a.). 

*** Ai la prune (n.a.). 

**** Ne bate popa (n.a.). 

Cei de la bucoavnă rivneau la dinşii cum vorbeau pă- 
sărește. 

Dascălul Chiosea, bătrin cu antereu de calemcheriu, la 
cap cu cauc de taclit vărgat cu cearșaf alb, se primbla pe 
dinaintea băieţilor înarmat c-o vargă lungă, arzind cînd pe 
unul, cind pe altul, după cum i se părea; se oprea dinaintea 
fiecăruia, la unii le asculta lecţia, la alţii le mai adăoga cite 
un ucu scurt pe ici, pe colea, sau cite o aruncătură, două pe 
deasupra, ca să fie slova mai ciocoiască. Apoi să fi dus sfintul 
pe vreunul să nu-şi știe lecţia, că dacă nu-l ajungea cu nuiaua, 
apoi scotea imineu din picior şi-l azvîrlea după dinsul cu un: 

„Fir-ai al dracului cu tat-to și cu mă-ta, că n-ai învăţat 
matima.“ 

Dascălul Chiosea nu era om rău, dar se necăjea, pentru că-l 
durea inima cînd vedea că nu se silesc copiii la învăţătură. 
El nu era civilizat ca să nu-i pese dacă elevii învaţă sau nu. 
Pentru el şcoala nu era o chiverniseală, nu se gîndea la: 
treci, zi, treci, noapte, apropie-te, leafă. Nu sta cu ceasorni- 
cul deschis pe catedră ca nu cumva minutarul să treacă 
peste semn. 

La Chiosea, ca la Chiriţă, ca la Stan, lucrurile mergeau 
altfel; viaţa. lor era cu copiii din şcoală, nu ştia nici şosea, 
nici cafe-şantan, nici deputăţie. Dimineaţa buchille, Oftoicu 
şi Psaltirea, după prinz psaltichia. Chiosea avea un pa, vu, 
ga, di* care-i ieșea pe nas cale deo poștă. 

De pe la de-alde Chiosea ieșeau dieci de visterie şi calem- 
gii; la de-alde el au învăţat să scrie românește logofătul Gre- 
ceanu, Văcăreştii, Anton Pan, Nănescu, Paris Momu- 
leanu etc. 

Acei bieţi dăscălași, cari au fost depozitari limbei și naţi- 
onalităţii noastre, duceau o viaţă zdruncinată, plină de pri- 
vaţiuni și de coate-sparte, fără bene-merenti şi fără recom- 
pense naționale, fără pensii și parapensii; plătiţi ca vai de 
ei cu un codru de pine, trăiau și mureau necunoscuţi; fără 
să bănuiască măcar că erau patrioţi, împinși numai de un 
instinct bun şi generos, își făceau cu sfințenie datoria, fără 
să aibă conștiință de binele ce făceau ţării lor. 

Ei se delectau mai mult cu citirea întîmplărilor lui Ale- 
xandru Machedon, care s-a bătut cu furnicile şi cu păserile 


* Gama în muzica bisericească veche. 

cu ciocu de fier decit cu citirea miniei fiului lui Peleu. Oile, 
cînii şi fluierul păstorului întristat al lui Văcărescu: le erau 
mai dragi decit Afrodita și Bacus a lui Anacreon. Se pome- 
nise de la tată şi de la mamă români neaoși din moși-stră- 
moşi. Limba şi urechea le spunea că nu era nici tătari, nici 
greci, nici slavi; purtau nobleța neamului în inima şi în 
spiritul lor, fără să se preocupe de arborele genealogic, nici 
de fărtalele de nobleţă. Scriau româneşte fără filologie și 
fără morfologie, fără să ştie dacă sunt etimologişti, fonetiști 
sau eclectici; dar scriau cum vorbeau, şi scrisul îl numeau 
icoană, crezind că el trebuie să fie reproducţiunea esactă a 
vorbei; puneau cît mai puţine buchi, ba pe unele le mai 
aruncau și pe deasupra ca să facă economie de timp și de 
hîrtie. Unde să le dea lor prin gînd că avem două limbi, una 
în gură și alta pe hirtie, și că trebuie să vorbim într-un fel 
şi să scrim într-altfel; vorbeau toți aceeaşi limbă. Acum 
lumea s-a subţiat, fiecare vorbește şi scrie limba sa proprie 
şi ştie că suntem strănepoțţi ai lui Traian. Dar mulţi cred că 
de la venirea acestui împărat în ţară pînă la sosirea lor în 
“viaţă, nu s-a mai petrecut nimica pe pămîntul românesc; nu 
încep însă a socoti toţi tot de la aceeași epocă. Unii numără 
existenţa ţării de la Regulamentul organic, la care cred că 
au colaborat, fiindcă au fost chemaţi de l-au iscălit; alţii, 
morți tăieţi, nu vor să convie ca să fi mai fost ceva pe lumea 
asta înainte de patruzeci și opt; spun și scriu într-una că s-au 
plimbat pe ulițile Bucureştilor cu steaguri și cu masalale, 
strigînd pe: „Trăiască guvernul provizoriu“, şi că erau cei 
mai de dimineaţă pe cîmpul Filaretului. Pentru alţii iar 
călendarul românilor începe de la îndoita alegere a colone- 
lului Cuza, sau din noaptea de 11 februarie; îşi închipuiesc 
că ei au suit pe Alexandru loan I, că ei l-au dat jos și că tot 
ei au adus pe Carol I. Cei mai înfocaţi astăzi nu recunosc 
de adevăraţi patrioţi decît pe acei cari au strigat: „Moarte 
turcului !“ şi cred că, deși n-au fost la bătălie, dar că fără 
vitejia lor cea civică Ţara Românească era pierdută, umilită, 
batjocorită, tăiată de turci și că muscalii ii ștergeau o bu- 
cată de pămînt şi mai mare. 

Pentru mulți politica este intrigă și minciună, nu cred 
în sinceritate şi în adevăr, despreţuiesc cunoştinţa lucrurilor 
petrecute şi cercetarea evenimentelor ce se pregătesc. Nu 
lasă nimica trecutului, cred că ei au făcut cerul și pămîntul 

românesc, că ei sunt începutul şi sfirșitul, alfa și omega. 
Dar apoi creatorii străini! unul se compara cu La Fayette, 
deși nu făcuse pentru România nimica care să semene cu ceea 
ce făcuse generalul francez pentru America; altul, care 
vînduse participiuri pe patru galbeni ora și înregistrase zece 
ani de-a rîndul colorile şi garniturile cocoanelor la 
baluri, aşezindu-le în ziarul său după ordinul coloarei de la 
putere și după importanţa subvenţiunii, crede că el a scos 
pe români la lumină; altul crede că ne-a inventat limba şi is- 
toria românilor, dindu-se de un fel de Columb, fiindcă critică 
şi batjocorește gloriile noastre naționale. Aceşti fructe seci 
din țările străine se cred genii, luceferi luminători îndată ce 
găsesc un adăpost sub cerul României, și ei, sărmanii, nu 
văd zimbirea ce inspiră românilor, cari în vorbirea lor sar- 
castică i-au poreclit: locuste oloage.4 

Dar să ne întoarcem la școala noastră de la Udricani, 
şcoală sub albastrul cerului pe prispa bisericei, unde cînd 
ploua copiii se ghemuiau în odaia ţircovnicului jos pe cără- 
mizi, sau în clopotniță; citeau şi scriau pe genuchi şi pe 
brinci. 

Prinprejurul bisericii, în mahala, pintre livezile de meri, 
de peri şi de duzi, se zăreau vreo zece-cincisprezece inveli- 
şuri cu streaşină ieșită ca o umbrelă, sub cari locuiau cîțiva 
cavafi, croitori, işlicari şi cojocari; aceştia, cînd plecau la 
prăvălie, își trămiteau copiii la dascălul Chiosea, ca să nu 
ştrengărească pe uliţă şi ca să înveţe să cananarchisească, 
să ţie ison cîntăreţilor din strană, să citească Apostolul, 
să zică Tatăl nostru şi Crezul şi să meargă de-a-ndărătele cu 
sfeşnicul într-o mînă şi cu cădelniţa în cealaltă, dinaintea 
preotului cind ieșea cu sfintele daruri. Le plăteau ce pe apă 
nu curge; dascălul Stan, de exemplu, cel mai bine plătit din 
toţi, avea cîte douăzeci de parale* de copil pe lună şi mai 
avea şi de la biserică tain de mălai, de fasole gi de lemne. 

Din acele şcoli își recrutau bisericele preoţi şi cîntăreţi, 
acolo boierii căutau băieţi pe cari îi luau în casă pe procop- 
seală, de acolo a ieșit Chiru de la biserica Enii5, Dumitra- 
che Bondoliu, tata răposatului vlădică Calistrat, Unghiurliu 
de la Sărindar, Costache Știrbu de la Sf. Ioan de lingă 
puşcărie şi Petre Efesiu, care mai în urmă a ajuns cîntăreţ 


* 40 bani, sau 4 lei, 80 bani pe ani (n.a.). 

în strana din dreapta la Patriarhie. € Acolo au fost daţi la 
învăţătură Anton Pan, Petrache Nănescu, Nicolae Alexan- 
drescu, Paris Momuleanu, Marin Serghiescu etc. 

Pe Nicolae Alexandrescu, cum l-a auzit Grigorie Ghica, 
l-a luat în casă, îl plimba cu dînsul noaptea în butcă dinainte, 
de-i cînta cîntece de lume. Cind Grigorie Ghica s-a făcut 
domn, Nicolae Alexandrescu a ajuns cafegi-başa. 

Pe Marin Serghiescu l-a luat Alecache Villara cîntăreţ 
la Biserica Negustorilor, l-a primblat cu dinsul pe la Peters- 
burg, cu Regulamentul; dar mai pe urmă, molipsindu-se 
de boala patriotismului, a fost arestat cu Mitică Filipescu, 
cu Nicolae Bălcescu și cu Telegescu, trimis la ocnă, unde 
şi-a spăşit păcatele şapte ani, pînă cînd a venit de l-a scos 
revoluţia din patruzeci și opt, ca să-i procure dulcile fericiri 
ale unei proscripțiuni de zece ani. El a fost cunoscut mai 
mult sub numele de Marin Naţionalu. Vodă Cuza îl iubea, 
îl avea adesea la masă și-l mingiia cu numele de moş 
Marin. 

Cind a venit în București dascălul Lazăr, băieţii de la 
Udricani, de la Sfintu Gheorghe, de la Colțea şi de la toate 
bisericile, au golit acele şcoli şi au alergat la „Sfintu Sava“ 
cu Petrache Poenaru, cu Eufrosin Poteca, cu Simion Mar- 
covici, cu Pandele, cu Costache Moroiu şi cu mulţi alţi ti- 
neri din școala grecească; mai în urmă, unii au fost trimişi 
în străinătate la Pisa, la Viena, la Paris? și s-au ilustrat ca 
profesori şi ca înalți funcţionari, alţii s-au făcut cîntăreţi; 
Anton Pan? a devenit Anton Pan, şi cei mai mulţi s-au adă- 
postit prin curţile boiereşti ca grămătici, vătafi de curte, 
stolnici, trăind pe bere și pe mincare fără grijă de ziua de 
“ mâne; cînd puneau mina pe cite o para, o băteau la tălpi 
pe must, pe cîrnaţi, cu lăutari la Filaret. Ziua aveau, n-a- 
veau de lucru, dar seara, cînd era lună, răsuna mahalalele 
de serenade; învățau fetele să cînte din chitară marşul lui 
Napoleon şi din gură pe Șeine- Minca. 

Anton Pan, Nănescu şi Chiosea-fiul erau veselia grădini- 
lor lui Deşliu, lui Pană Breslea și lui Giater?; Iancu al 
Raliţii Muruzoaiei, Bărbucică al Tiţii Văcăreaschii, fraţii 
Bărcăneşti, Costache Faca și alți tineri din lumea mare nu 
puteau fără dinşii. 

Nănescu, crescut de Ghiculești, a fost vătat de curte, vă- 
taf de spătărie, judecător de tribunal și a murit ingrijitor 

la Spitalul Brincovenesc. Cinta bine din vioară; elev al lui 
Dimitrache, el compunea cîntecele lăutarilor din Scaune. 
Lui îi datorim pe: 
Ah! iubito, cale bună, 
Dar te rog nu mă uita. 


Rața ici, rața colea, 
Rața paşte papura. 
Inima mea multe are 
Culese după-ntîmplare. 


........ ............. 


Ardă-ţi rochiţa pe tine 
Cum arde inima-n mine. 


.......... ... ...... .... 


Ah! amor, amoraș, 
Vede-te-aş călugăraș. 
Fă-te om de lumea nouă, 

a Să furi cloşca de pe ouă. 
Piatră de-ai fi, te-ai desface 
Şi la mine te-ai întoarce. 
Frunză verde ş-o lalea, 
N-am cuţit că m-aş junghia. 
Cine la amor nu crede 
N-ar mai călca iarbă verde.10 


..... ............ .. . ... 


Cînd coconiţele începuse să îndruge franţozeşte cu: 
„Bonju“*, „Chesche vu parle franse, munsiu“**, „Bonsua“*** 


* Bonjour (n. a.). 
*+ Est-ce que vous parlez français, monsieur? (n.a.) 
*** Bonsoir (n. a.). 

şi „Alivoa“*, Nănescu, în colaboraţiune cu Costache 
Faca şi cu Costache Bălăcescu, au făcut satirall: 


Ah! ma şer, să-mi vezi mantela, 
Mai sublim, mai lucru fen, 

C-o dublură-nfricoşată 

Şi faţa amur san fen.** 


Unghiurliu şi Chiosea-fiul au fost cei mai mari cîntăreţi 
ai bisericelor din Bucureşti. Venirea unei trupe de operă i-a 
făcut să vază în arta muzicală orizonuri despre cari nu aveau 
nici o idee pîn-aci; impresiunea produsă asupra lor de ope- 
rele lui Mozart şi ale lui Rossini a fost atit de mare, încît 
n-au mai putut să cinte nici Cheruvic, nici Chinonic, fără 
s-o dea pe La ci darem la mano din Don Juan şi Una voce poca 
fa din Bărbierul, 

Într-o duminecă, la liturghie, scandal mare la Sărindar. 
Epitropul, om evlavios, recunoscuse în Domnul Domn Savaot 
aria Voyez sur cette roche! din Fra Diavolo.*** 

Pe lingă grupul Anton Pan, Nănescu, Chiosea și Unghiur- 
liu, unul şi nedespărţit, se lipise un copilandru nalt, rumen, 
sprintenel, cu pletele de ţircovnic; se întrodusese în socie- 
tatea acelor diletanţi făcindu-le tot felul de misiuni; ştia 
unde se găsea pelinul cel mai bun şi unde se frigea „tranda- 
firii“ cei mai gustoși; îl făceau haz fiindcă era plin de origi- 
nalitate, de duh și de veselie. Acela era tinărul Filimon, care, 
deşi aspirant la preoţie, dar ştia pe Arghir pe de rost din 
scoarță pină-n scoarță. Îndată ce Iancu Văcărescu, Eliad, 
Alexandrescu sau Anton Pan făceau o poezie, a doua zi el o 
ştia pe dinafară; cînta din memorie, și foarte bine, toate 
ariile operelor italiane jucate în sala „Slătineanu“. Într-o 
vreme a izbutit chiar să fie admis corist în trupa madamei 
Carl; mai în urmă l-am găsit flautist în orchestră, şi cînd 
Papa Nicola, după nobilul obicei al impresarilor, încetase 
plăţile artiştilor şi-i lăsase muritori de foame pe strade, 
Filimon a trebuit să-şi caute esistenţa într-un alt izvor*?; 
şi-a pus altă coardă la arc, a părăsit flautul şi a apucat con- 


* A revoir (n. a.). 
** Amour sans fin (dragoste fără sfîrşit). 


*** Iată pe această stincă! — arie din opera Fra Diavolo de 
Auber. 

deiul, s-a făcut foiletonist la ziarul Naţionalul. În colecţi- 
unea acelui jurnal, în numerile 2, 3, 4 și 5 din anul 1858, 
în numerele 8, 14, 16, 30, 74 şi 91 din 1859, şi în numerele 
11,14, 79, 82, 85, 89, 90, 94, 96, 97, 98 din 1860, găseşti o 
serie de articole teatrale cari dovedesc un spirit cultivat, 
analitic şi serios şi o cunoștință adincă de știință mu- 
zicală. 

Critica lui era plină de dreaptă judecată și de bună- 
voinţă ; el critica fără patimă, fără interes şi fără venin; 
critica ca să îndrepteze, iar nu pentru ca să descurajeze; 
articolii lui erau plini de învăţătură şi de poveţe bune și 
folositoare; scopul lui era să îndemne pe artiști și să for- 
meze gustul publicului. 

În acelaşi ziar poţi citi în anul 1859, în numerele 77, 
78, 80, 81, 83, 84, 85, 86, 87, 89, 90, 92, 94, 95, 96, 97, 98, 
99, 100, 102, 103, 105, 106, 107, 108, 109 şi, din 1860, 
numerele 1, 3, 5, 6, 7, 8, 9, 10, 13, 15, 16, 18, 19,20, 
21, 22 şi 23, seria interesantelor foiletoane intitulate Trei 
luni în străinătate, o descriere de călătorie plină de spirit 

_şi de impresiuni juste. În numerele 43, 46, 52, 80, 81 şi 84 
din același an, se găsesc de dinsul mai multe nuvele foarte 
bine alese!?; dar el a îmbogăţit literatura română cu două 
scrieri de un adevărat merit: Slujnicarii și Ciocoii. 

Aceste două opere ale lui Filimon nu sunt nişte roman- 
turi în cari să se desfășure peripeţiile unei intrigi; ele sunt 
mai mult o colecțiune de tablouri adevărate și vii ale obice- 
iurilor şi moravurilor noastre din epoca de tranziţiune. 
` Prologul cu care începe cartea întitulată Ciocoii este un 
studiu psihologic, și scrierea în totalitatea ei o psiho- 
logie de care s-ar mindri un La Bruyère şi un Thâophil 
Gauthier. 

Filimon ne spune că s-a primblat mult timp cu această 
din urmă a lui scriere în buzunar, căutînd un Mecena să i-o 
dedice; s-a uitat la boier şi nu l-a găsit demn, a trecut pe 
lingă negustorul cămătar și nu l-a băgat în seamă; dar cînd 
s-a lovit piept în piept cu ciocoiul, a strigat fără voia lui: 
„Iată omul!“ şi-l salută astfel: 

„Acestor luceferi ai viţiului, cari au mincat starea 
stăpinului şi s-au ridicat pe ruinele acelora cari nu i-au lăsat 
să moară de mizerie, acelora cari sunt putregaiul şi mucega- 
iul ce sapă temelia casei, cari au furat cu sfanţul din func- 

ţiunile cele mici şi cu miile de galbeni din cele mari, cari 
acum şi-au cumpărat moșii şi palaturi şi stropesc cu noroi 
pe făcătorii lor de bine dedic scrierea mea.“ 

Filimon, care a cunoscut toate celebrităţile curților bo- 
iereşti: pe Tudor Ciolănescu, vătaful de curte al banului 
Grigorie Băleanu, pe Gheorghiţă Maţe-Goale de la Fili- 
pescu Buzatu, pe Neagu Chioftea al banului Constantin 
Bălăceanu, pe Stănică Găvan din curte de la Modroganu, 
pe Zamfir Ploscă de la Isac Rallet, pe Gheorghiţă de la ar- 
maşu Manu, pe Ilie Sgabercea de la Vulpe; el, care a studiat 
şi a urmat dezvoltarea ciocoiului și a cercetat sub toate 
fazele această clasă cu scalpelul spiritului său investigator, 
ne zice că: „Nimic nu este mai periculos pentru un stat 
decit de a da frînele guvernului în minile acestor parveniţi, 
cari din etatea de douăzeci de ani știu cum să fure cloşca de 
pe ouă fără ca ea să cirfie“ 

Și mai la vale: „Ciocoiul îşi creşte copiii cu slugile pină 
ii aduce în gradul cel mai înalt de corupţiune, şi atunci îi 
trimite în Franţa. Ciocoiul şi puiul de ciocoi nu se pronunţă 
definitiv pentru nici o doctrină politică, ca să poată esploata 
toate doctrinele. Patriotismul, libertatea, egalitatea, 
devotamentul și toate virtuțile cetățenești sunt vorbele 
care-i servă de trepte ale scării pe care se suie.“14 

Dar scopul acestei epistole nu este de a face analiza 
insemnatelor scrieri ce ne-a lăsat Filimon, nici de-a esplica 
pe eroii săi. Cine voieşte să-i cunoască n-are decit să citească 
vol. H şi vol. III al Revistei române şi să se uite la călăreţii 
cei mîndri și la cuconaşii răsturnați în droşti şi în caleşti 
la Şosea, și va recunoaște și pe vătatu Dinu Păturică, și pè 
postelnicu Tuzluc, şi pe Costea Chioru cu toate progeniturile 
lor. Cit pentru cucoana Duduca, de-o fi și mai trăind, dar 
n-o mai cunoşti. Alifia vinătă cu care se ungea seara, albu- 
şul de ou, abuzul de cărămidă arsă stropită cu apă de salcăm și 
apă de pelin cu care-și întindea pieliţa, buretele muiat în apă 
de castraveți cu care-și scotea petele, dresul, sulimanul și 
rumeneala cu care se văpsea, gogoșile de ristic și plasturi 
negri cu care-şi îmbina sprîncenile şi-şi punea murse şi zben- 
ghiuri au tras largi și adinci brazde pe obrajii ei; zbîrcițurile 
cad una peste alta ca valurile unei mări turburate, şi pleoa- 
pele vinete care-i ji odroază ochii cei roșii n-ar mai face pe 

bietul Iordache Calemgiu, fiul căpitanului Gheorghe Basma 
de la dorobănţie!s, să cînte pe: 


itov... põç pov fituua idapâv*, 


ba cred că de-ar mai trăi i-ar striga: „Retro, Satana!“ ** 

Lui Filimon îi plăcea traiul bun; amicii săi îl poreclise 
mălai mare, fiindcă minca bine. Cind vorbea de bucate, i 
se umplea gura, şi defectul ce avea la vorbă dispărea cînd 
pronunța: | 

Icre proaspete cu lămîie de Mesina, 

Măsline dulci de Tesalia, 

lcre de chefal, 

Marinată de stacoji. 

Îi plăcea cu deosebire ciorba de ştiucă fiartă în zeamă 
de varză acră cu hrean, iacniile și plachiile, crap umplut 
cu stafide, curcan cu varză umplut cu castane gi purcel 
fript, dacă era întreg. 

Cînd era la cite un ziafet, își sufleca mînecile, şi iată 
cum frigea mielul: îl înjunghia, îlspinteca, îi scoteapîntecele, 
îl cosea la loc şi-l acoperea cu pielea, după aceea îl băga 
într-o groapă plină de jeratec cu curpeni de viţă-sălbatecă, 
unde-l lăsa pină cînd pocnea ca un tun; atunci îl scotea, îl 
învălea într-o pinză şi-l ungea c-un fel de salţă inventată de 
dinsul, făcută cu vin amestecat cu usturoi pisat și cu băcănii, 
cu lămiie şi cu sare, şi te poftea la masă fără cuţit şi fără 
furculiță, ş-apoi să nu-şi fi lins degetele. Nici repauzatul 
Homer, bucătarul bucătarilor, nu știa să dea o friptură mai 
bună. 16 

Filimon avea un caracter blind, vesel, plăcut și nepăsă- 
tor; întristarea nu s-a lipit de dînsul decit o singură dată, 
atunci cînd şi-a închipuit că bunul şi scumpul său amic 
Millo a voit să-l parodieze în rolul Paracliserului din Florica 
lui Alecsandri.” 

Într-o zi îl întîlnesc pe stradă; din vorbă în vorbă, îmi 
spune că sufere de piept; eu, avînd înaintea mea un om cit 
un munte, nalt, gros şi rumen la faţă, mi-a venit să riz şi 
l-am tratat de ipocondru; dar peste trei săptămîni, nemai- 
văzindu-l pe la mine, trimit să-l întrebe de sănătate și mi se 


* Aruncă... lumina mea, o privire veselă. 
** Înapoi, Satano! 

răspunde că era greu bolnav în aşternut ; m-am dus să-l văd, 
dar cînd am intrat în camera unde zăcea nu l-am mai cunoscut, 
atit era de schimbat. Peste trei zile aveam durerea a-i înto- 
vărăși rămăşiţele la ultimul locaș. 

Acei cari l-au cunoscut pierdeau un amic sincer, leal, 
îndatoritor, totdeauna vesel şi voios, totdeauna mulţămit 
cu puţinul ce cîştiga prin munca și talentul său ; caracter 
independent, nu s-a căciulit niciodată la nimeni; ura şi 
desprețuia lipsa de demnitate şi lingușirea; modest pină a 
roși cînd auzea laude pentru scrierile lui, n-a bănuit nicio- 
dată că era un scriitor de mare merit. 

Literatura a pierdut în el pe unul din luceferii săi. 


ION GHICA 


-11 — Opere vol. I — Ion Ghica 


VI* 


DIN TIMPUL ZAVERII 


Ghergani, septembre 1880 


Iubite amice, 


„De ce-mi scrii aşa de rar?“ îmi ziceai mai deunăzi, vorbă 
foarte măgulitoare cînd îmi vine de la tine; dar ştii tu de 
cîte ori leapăd condeiul din mînă pînă ce nimeresc ceea ce 
trebuie să zic asupra unui eveniment despre care am auzit 
sau la care am asistat; despre un om pe care l-am cunoscut, 
de care s-a vorbit sau pe care l-am găsit în drumul vieţii 
mele fie într-o direcţiune, fie într-alta; de cite ori rup foi 
întregi, fiindcă nu găsesc în memoria mea, sau în însemnările 
mele științele ce-mi trebuiesc pentru elucidarea faptelor ce 
voiesc să-ți povestesc? Mie nu-mi este iertat să scriu decit, 
numai atunci cînd pot spune un adevăr; și a cunoaște ade- 
vărul şi a-l spune nu e lucru lesne, mai ales cînd în chestie 
se amestecă şi puţină politică. Lordul Possombyl zicea pe 
patul morţii: „Ce anevoie este a spune adevărul! Chiar într- 
acest moment, cind să mă înfăţișez înaintea înaltului jude- 
cător, mi-e greu să spun tot adevărul!“ 

La noi cum să te luminezi asupra celor petrecute pe la 
începutul secolului? Bătrinii cari ştiau au dispărut și dispar 
cîte unul; cei tineri nu ştiu, sau dacă știu, știu rău; scrieri 
contimporane avem foarte puţine sau nicidecum. Înainte 


* În ediţia de bază, scrisoarea e precedată de epistola a V-a: 
Alecsandri către Ion Ghica, Vasile Porojanu. 

vreme tot se mai găsea din timp în timp cîte un boier, cite 
un logofăt, un Ureche, un Costin, un Neculcea, un Greceanu, 
uricari, letopiseţi şi cronicari istoriografi, care înregistrau 
zi cu zi, oră cu oră cele ce se petreceau în timpul lui Grigorie 
Ghica, lui Cantemir, lui Brincoveanu etc. ; vezi că pe-atunci 
nu erau cluburi, presă, bulevard și grădini cu cîntări și 
încîntări, mai scriau oamenii şi de urit; de atunci, pas de 
mai găseşte ceva pînă mai acum douăzeci de ani, de cînd 
avem Monitorul pentru fapte şi ziarele pentru aprecieri ; 
dar şi Monitorul nu le înregistrează toate, nici nu le scrie 
cum sunt; iar ziarele, unele sunt albe şi altele roşii, unele 
înjură ce celelalte laudă şi viceversa. Tot ce este bun, frumos, 
patriotic şi sublim pentru unele este rău, rușinos şi infernal 
pentru celelalte. Spune-mi dacă, atunci cînd le-ai citit pe 
toate, mai ştii ce să crezi despre oamenii cari i-ai văzut sau 
despre evenimentele la cari ai asistat. După unele, omul sau 
faptul despre care vorbește este un om de geniu, un patriot 
model, un cetăţean mare, o virtute, faptele lui — sub- 
lime; după altele, nu e decit un prost, un trădător, un 
mizerabil. 

N-ai admirat adesea înlesnirea cu care vorbesc și scriu 
unii oameni, şi nu te-ai întrebat: de unde lor aceasta, cînd 
îi ştii cine sunt şi ce sunt? Ei, ştii care e secretul talentului 
lor? Este că pot spune și scrie tot ce le vine la gură și sub 
condei, şi verzi, şi uscate ; vorbesc și scriu fără să se gindească, 
nu cred ceea ce spun, nici ceea ce scriu; singura lor preocu- 
pare este de a face efect asupra galeriei sau de a-şi îndeplini 
îndatorirea ce au luat cătră patronii lor; înţelegi că poate 
scrie cineva mult şi bine cînd cugetul îi permite să îmbrace 
oamenii cum îi place şi cum îi vine mai bine la socoteală, 
că poate lesne să-i arate pe unii frumoși, chipoși și plăcuţi 
şi pe alţii ticăloşi şi mizerabili. Eu, dac-aș face aşa, tot mi 
s-ar părea că-mi sună la urechi ca un Mane Tekel Fares 
cuvintele: 

„Iată cum scrii tu istoria.“ 

Ce vrei, sunt sfiicios și mi-ar crăpa obrazul de ruşine 
cînd, lăudind sau criticînd pe un om sau un fapt, s-ar putea 
scula cineva să-mi zică: „Nu este adevărat“. 

Mai zilele trecute văd numele meu tipărit într-o foaie; 
am curiozitatea să o citesc ca să aflu şi eu ce-i greșisem de 

mă batjocorea; era vorba de o epistolă ce-ţi adresasem şi 
mărturisesc că eram emoționat ; credeam cine știe ce, că eram 
căzut în vreo eroare, că-ţi relatasem vreun neadevăr; dar 
m-am liniștit cînd am văzut că, fiind vorba de ceea ce-ţi 
spuneam despre bătălia de la Calafat din anul 1828, unde 
românii au luat turcilor 400 de cară încărcate cu zaherea, 
redactorul mă trata de mincinos, nimic mai puţin, pentru 
că era, zicea el, cu neputinţă ca turcii să fi avut acolo 
atita zahar. În neştiinţa sa de limbă, măreţul şi războinicul 
redactor confunda zaherea, cuvînt turcesc, dar adoptat în 
limba noastră de cînd cu turcii, precum de la Petru şi de la - 
Caterina, de cind cu muscalii, s-a adoptat şi echivalentul 
său proviant, cuvinte cari amîndouă înseamnează proviziu- 
- ne de hrană. Precum vezi, confunda zahareaua, adică făină, 
pesmeţi, pastramă, unt, sare, orz etc., cu zahărul, dulcea 
substanţă ce punem în cafea sau în ceai, cuvint luat de la 
greci, care şi ei poate îl luase din alte limbi de unde și arabii 
au luat pe zakaur al lor. | 

Ţin mult dar, foarte mult, a nu-ţi spune decît ceea cea 
fost şi așa cum a fost. Mai bine trec cu tăcerea sau imi fring 
pana decit să laud vitejiile şi virtuțile unui om care n-a fost 
decit o secătură, sau să înnegresc pe cineva pentru că nu 
mi-a plăcut ochii săi sau pentru că ai mei nu au avut noro- 
cirea să-i placă lui. 

Este şi păcat a pune pe lume să citească ceea ce n-a fost. 
Un turist care a petrecut citeva săptămîni în Bucureşti se 
deşteaptă peste cîteva zecimi de ani şi vrea să-și plătească 
datoria de recunoștință pentru ospitalitatea ce primise; 
apucă condeiul de coadă şi spune, coloane întregi, că d-l 
X... era un om de spirit, învăţat, plin de talent, model de 
devotament și de patriotism; că moştenise toate virtuțile 
cerești și pămiînteşti de la moșii şi strămoșii lui; pe cînd 
sărmanul om nu era decît un prost, născut şi crescut în păcate, 
ciocoi ca toţi ciocoii, slugă plecată generalilor, paşilor şi 
domnilor; îngimfat cu numele unei familii respectabile, 
cu care unul dintr-ai săi fusese odinioară aliat prin căsătorie. 
Tată-său, moşu-său, buni şi străbuni, toți ciocoi zăcași și 
răi, slugi plecate a tuturor puternicilor și a tuturor fanario- 
ţilor. 

Ce vrei, trăim într-o epocă de camaraderie. 

„Nul n'aura de Vesprit que nous et nos amis.“* Ce ar zice 
Molière dac-ar trăi să vază cum oamenii de gașcă se tămiie 
şi se canonizează între dînșii pentru cea mai mare glorie a ` 
istoriei? Ce vrei? Progres! 

Dar să lăsăm și să venim la corespondenţa noastră. 

Fii sigur, amice, c-or putea găsi epistolele mele proaste, 
nesărate, lipsite de apreţieri adinci, lipsite de simţ politic, 
fără idei înalte și patriotice, proză şi stil anevoie de înghiţit, 
dar niciodată nu le vor putea găsi alături cu adevărul. 

Să-ţi povestesc astăzi ceva din vremea zaverii şi de cînd 
cu Grigorie-vodă Ghica și cu Ioniţă Sturdza-vodă, istorii 
pe cari cele mai multe le-am auzit de la episcopul Ilarion, 
un amic al răposatului tată-meu şi un confident al cugetări- 
lor lui Tudor Vladimirescu.2 Să nu te aștepti însă la o istorie 
sau la o biografie a acestor oameni; de voi pomeni uneori 
de dinşii, ca unii cari au jucat un rol mare în destinele 
României, o voi face-o numai într-un mod incidental. Dar 
cum să fac ca să fiu clar şi scurt?... Armează-te dar cu 
răbdare! căci tu eşti de vină că mi-ai zis să-ţi scriu. 

Pe la anul 1818, Caragea fugise în Austria, precedat de 
multe milioane luate din ţară; şi Calimah era mazilit pentru 
multele esacţiuni și prevaricațiuni, cari într-atit adusese 
poporul la desperare, încît răbdătorii a Araci strigau cu 
neincetare: 

„Jos Calimah|'“3 

Pe-atunci, în mahalalele Iaşului nu se pomenea picior de 
ovrei. 

Așa amîndouă tronurile României erau vacante şi Poarta 
avea să numească doi domni deodată. 

Numirea de Bogdan-beg și de Iflak-beg era dandana 
mare la Țarigrad, căci toţi solii cu toţi dragomanii şi cu - 
toţi secretarii lor se puneau în mișcare zi şi noapte, pe apă 
şi pe uscat, alergiînd şi intrigind care mai de care să susție 
pe favoritul său. Lupta era totdeauna crincenă.De astă dată 
ambasada rusească era stăpină pe situaţiune; de astă dată, 
Rusia nu avea pe nimeni să i se împotrivească, căci împăra- 
tul Alexandru era eroul timpului, era iubit şi măgulit de 


+ „Nimeni nu va avea spirit în afară de noi şi prietenii noştri.“ 
Versul e desprins dintr-o replică rostită de Armande, în Femeile 
savante (act. III, sc. 2). 

toţi suveranii şi de toate guvernele, pentru concursul său în 
contra lui Napoleon; era temut pentru numeroasele oștiri 
din Europa şi din Asia. Monarhii îl considerau toţi ca pe 
stilpul cel mai puternic al edificiului politic şi al ordinii 
sociale, și popoarele îl aveau ca pe cel mai liberal dintre 
potentaţi, pe cînd turcii erau puși la indice ca barbari și ca 
apăsători cruzi ai creștinătății. 

Deşi boierii din Valahia ceruseră printr-un arzmahzar 
să li se dea domn pămiîntean şi chiar recomandase pe bătrinul 
Priscoveanu din Craiova, dar Poarta, cedind cerinţelor 
baronului Strogonot4, a trimis pe Alexandru Suţu domn în 
Țara Românească și pe Mihai Suţu, fiul lui beizadea Grigorie 
şi al Catincăi Dudescu, domn în Moldova. 

Familia Suţeştilor fusese mai înainte vreme considerată 
ca devotată Franţei, dar de la decapitarea lui beizadea 
Alecu*, pentru relaţiunile sale cu generalul Sebastiani, 
trecuse cu totul în partidul rusesc, singurul puternic atunci 
în Constantinopol. 

Grecii erau poporul cel mai luminat din tot Orientul, 
aveau oameni învăţaţi, erau singura naţionalitate din Impe- 
riul otoman cunoscută în Europa, aveau şcoli în toate oraşele 
şi în toate insulele; acele de la Chio, de la Kidonia şi din 
București dobindiseră o adevărată celebritate; clerul orto- 
dox din toată Turcia era compus numai de preoţi şi de călu- 
gări greci; averile mănăstireşti din Principate erau toate 
pe minile lor; aveau comercianţi și bancheri mari și bogaţi 
în toate porturile; marina lor de comerţ, rivaliza cu marina 
italiană și cu marina franceză. Corai, Comita, Vardalah şi 
mulți alţi eleniști se puseseră în relaţiune cu toţi învățații 
Europei. Prin lucrările lor literare asupra vechilor autori 
clasici cîștigase cauzei grecești toate spiritele universităţilor 
şi academiilor, îi cîştigase inimile tuturor învăţaţilor și ale 
întregei tinerimi şcolare. Grecilor li se putea vorbi de naţio- 
nalitate, lor li se putea zice să se scoale pentru nație și 
libertate, pe cînd celorlalte populaţiuni ale Turciei, cufundate 
în cea mai adincă ignoranță, cari nu aveau nici o noţiune 
despre originea și naționalitatea lor, bulgarilor, bosniacilor, 
arnăuţilor etc., cari se credeau şi se ziceau toţi greci, fiindcă 
erau de ritul ortodox zis grec, nu li se putea vorbi decît de 


* Tata doamnei Mavru şi a lui Costache Suţu (Suţicu) (n.a.). 

biserică gi de persecuţiunile turcilor, lor li se zicea să se 
scoale pentru religie, pentru credinţă (zavera). 

Poetul Riga, fostul secretar al lui Alexandru-vodă 
Ipsilante, în unire cu Scufa, un neguţător epirot din Odesa *, 
cu profesorul Santo farmazonul şi cu arhimandritul Diceu, 
înființase o societate secretă cu numele de Eterie (tovărășie), 
nume modest, care nu bătea la auz și nu putea să dea bănuieli 
turcilor, căci erau obicinuiţi cu cuvîntul eterie în porturi şi în 
insule, unde grecii aveau mulţime de asociaţiuni de comerţ. 

Împrejurările erau favorabile pentru dezrobirea Greciei, 
căci puteau să se serve la luptă de toate naţionalităţile 
Imperiului otoman. 

Eteria era formată după tipul vechilor frăţii, dSeAponoteie 
şi &ehgonowmrol. (fraţi făcuţi), tuceşte cardașlic, uzitate 
în tot Orientul și mai ales în Albania. La noi, bărbaţii se 
ziceau frați de cruce şi femeile surate. 

Acei cari se prindeau fraţi de cruce mergeau în biserică 
îmbrăcaţi în haine de sărbătoare, şi acolo, la ușa altarului, 
se înţepau fiecare cu ac la braţ, pînă scotea o picătură de 
sînge, pe care celalalt o lua cu limba; schimbau armele 
unul cu altul şi pronunţau cuvintele: 

„Viaţa ta a mea și sufletul tău al meu.“ 

Jurămintul eteriştilor era a sacrifica familie, avere şi 
viaţă pentru libertatea patriei şi supunere oarbă ordinelor 
comitetului. 

Lozinca sau parola de recunoaştere între soţi era cuvin- 
tul zoapodx. (opincă), la care celalalt răspundea 7adodx: 
(par), şi comitetul central se numea &px?) (cap). Dar cine era 
acel &px), acel cap? Niminea nu o ştia, şi poate că nici nu 
exista. Se lăsa însă să se creadă că era ‘Capo D’Istria, fa- 
voritul împăratului Alexandru I al Rusiei, ba mulți cre- 
deau că era chiar însuşi împăratul. 

După moartea lui Riga, esecutat de turci la Belgrad 
la 18155, propaganda Eteriei a mers înainte, dar nu și-a 
luat adevărata ei dezvoltare decit pe la 1818, în urma numi- 
rii lui Alexandru și Mihail Suţu la tronurile Principatelor. 

Iată împrejurarea care a dat un mare credit acestei socie- 
tăţi în Principate: unul din apostolii ei, anume Galatis, 


* Rudă de aproape cu doamna Petrovici Armas, născută Scufa 

trimis să facă prozeliţi printre grecii din Rusia, de-abia 
ajuns la Odesa, a fost arestat de poliţie, dar peste citeva zile 
s-a eliberat, dindu-i-se 20 galbeni cu îndemnul de a trece 
peste hotar. Ajuns la Iaşi, fu chemat la consulatul rusesc; 
se credea pierdut, cînd, în marea sa mirare, consulul îi 
pune în mînă 5.000 de lei, zicîndu-i că acei bani erau din 
partea împăratului. Această împrejurare, adevărată sau 
inventată de Galatis, alăturea cu atitudinea lui Domnando 
şi a nepotului lui Capo D'Istria, Gheorghe Leventi, amindoi 
împiegaţi ai consulatului rusesc, a dat o mare crezare goap- 
telor că împăratul era capul Eteriei (î čọxń), şi dintr- 
acest moment n-a mai rămas în spirite îndoială că Rusia 
proteja Eteria și că voia răscularea în contra turcilor. De 
atunci propaganda a început a face prozeliţi fără sfială în 
Principate. Apostolii cei mai activi erau în laşi Teodor 
Negris, secretarul fostului domn Calimah, Anagnostopolu 
şi Lasanis, iar în București, căminarul Sava, căpitanul 
Ghiordache Olimpie şi Gheorghe Leventi. 

Nicolae Ipsilante, fiul lui Constantin-vodă și nepotul 
lui Alexandru-vodă, unul din afiliaţi, căutase să tragă și pe 
frate-său Alexandru, general în armata rusească și adiutant 
împărătesc, dar acesta nu primise, arătind pericolele unei 
asemenea întreprinderi fără un ajutor puternic dinafară. 
Mai în urmă, însă, găsind prilej să vorbească cu Alexandru I 
despre starea mizerabilă a grecilor şi de ajutorul ce ei aștep- 
tau de la Rusia, împăratul i-ar fi zis: 

„Facă-se o răsculare în Grecia şi cazacii mei se vor duce 
s-o ajute.“ 

Se crede că numai în urma acestor cuvinte, Alexandru 
Ispsilante s-a hotărît, la 1819, să intre în Eterie și să devie 
şeful ei militar. 

Alături cu Eteria mai lucra și o altă societate, care acope- 
rea oarecum în ochii turcilor pe cea secretă; aceasta era 
Societatea culturei (ġ ExroiBewrixt, Eraipela), al cărei scop 
era înființarea de şcoli alilodidactice sau lancasteriene în 
ţările greceşti. Învăţătorii pentru aceste şcoli se luau numai 
dintre eterişti şi misiunea lor principală era de a propaga 
răscularea în contra turcilor. Astfel formată, această socie- 
tate ajunsese la 1820 să numere 200.000 de tovarăşi. 

O îi fost sau n-o fi fost cu ştirea guvernului rusesc sau a 
împăratului Alexandru, adevărul însă este că era foarte 

încurajată la Iași și la București de consulatul rusesc, prin 
secretarul său Domnando şi prin dragomanul Leventi, 
amîndoi tineri greci din insulele Ionice, eleganţi, amabili, 
cu spirit şi capabili de a învirti deodată intrigile politice 
şi intrigile amoroase. 

Alexandru Suțu, domnul Valahiei, mai prudent decît 
confratele său din Moldova, văzînd că valul revoluționar se 
suia necontenit și mai repede decit ar fi voit, căuta să-l 
împiedice sau cel puţin să-i amiîie izbucnirea prin oarecari 
măsuri de poliţie în contra vinzării armelor și a prafului de 
puşcă; dar, înconjurat cum era din toate părţile de eterişti, 
ordinele lui rămineau fără efect, şi comitetele lucrau fără 
sfială, în Moldova mai ales, unde Mihail-vodă Suţu era chiar 
el eterist. În Bucureşti, înscrierea arnăuţilor zavergii se 
făcea ziua în amiaza mare în casa lui Constantin Samurcag 
de sub Mitropolie, unde este astăzi cazarma sergenţilor de 
oraş, și cuvintele faruchi, paluchi era în gura tuturor. 

Sub denumirea de arnăut se înţelegea orice sîrb, arvat, 
arnăut, bosniac, muntenegrean, bulgar sau grec, dacă se 
lega cu un briu roșu sau cu un tarabolus, cealma la cap, 
fustanelă sau poturi, mintean şi iminei roșii. Își trîntea la 
briu un sileaf cu un iatagan şi două pistoale şi intra în servi- 
ciul curţii domneşti, al hatmăniei, spătăriei sau agiei, sau 
se sdia cu ciubucul în mînă dindărătul caleştii vreunui boier. 

La anul 1820, Eteria se simţea în putere şi începuse a se 
gîndi la acţiune. Deşi se fixase de la început ziua de 25 mar- 
tie a anului 1825 pentru răsculare, epoca la care, după zisa 
lui Ipsilante, Rusia era să declare război turcilor, dar, după 
mai multe conferințe ţinute la Kișinov şi la Sculeni de 
comitetul eterist cu generalul Ipsilanti, cu Mihai Suţu, 
domnul Moldovei, şi cu cneazul Gheorghe Cantacuzino, 
colonel în armata rusească, cumnat cu principele Gorciakoff, 
actualul cancelar al imperiului, s-a hotărît să se devanseze 
epoca izbucnirii și să înceapă cu primăvara anului 1824. 
Comitetul a fost silit la această precipitare de indiscreţiunile 
şi de imprudenţele unora din eteriștii cari deșteptase bănu- 
ielile turcilor și-i făcuse să ia măsuri crude în contra propa- 
gandiștilor, atit în provincii, cît și în Constantinopol. 

n Bucureşti și în laşi, mulţi din boieri, și din cei mai 
considerabili, făceau parte din Eterie, dar din toţi, cel mai 
important era slugerul Tudor de la Vladimireşti din Gorj, 

om de arme, îndrăzneţ și patriot, care dăduse dovezi de o 
mare vitejie ; comandînd pandurii în toate bătăliile în contra 
turcilor de la anul 1806 pînă la 1812, dobîndise grad de ofiţer 
în armata rusească și fusese decorat cu Crucea Sfintului Vla- 
dimir. La 1814, refugit la Viena de urgia lui Caragea, care 
căuta să-l prindă și să-l predea turcilor, fusese prezentat de 
Capo D'lIstria și de Strogonof împăratului Alexandru. În 
urmă, întorcindu-se în ţară cu recomandaţii de la ambasa- 
dorul rusesc, Caragea l-a numit vătai de plai la Cloşani şi 
l-a avut foarte de aproape.€ 

Slugerul Tudor, vrăjmaș aprig al abuzurilor şi al preva- 
ricaţiunilor, al ciocoilor şi al domnilor fanarioți, credea în 
ajutorul Rusiei; intrase în Eterie crezînd-o patronată de 
împăratul Alexandru ; fusese iniţiat de Sava și de Olimpie, 
dîndu-şi jurămiîntul în biserica Sfîntului Sava, care era în 
locul din bulevard, unde este astăzi statua lui Mihai Viteazul; 
primise pe Ipsilanti de şei, pe cuvintul că grecii, după ce se 
vor organiza în Principate, vortrece Dunărea ca să se bată cu 
turcii în ţările greceşti, iar el, Tudor, să rămiie cu pandurii 
lui în ţară, ca să se lupte pentru redobindirea drepturilor 
strămoșești și pentru stirpirea abuzurilor. El aducea în Eterie 
pe toţi tovarășii lui de arme cu cari făcuse războiul de şase 
ani în contra turcilor, aducea ceva şi mai mult, aducea numele 
său și influența de care se bucura printre pandurii Olteniei. 

La 3 decembre 1820, Alexandru-vodă Suţu cade bolnav, 
şi la 19 ghenarie 1821 moare, Domnul ştie cum.? 

Slugerul Tudor, chemat din vreme în Bucureşti din 
ordinul amicului și protectorului său Samurcaș, porneşte în 
ziua de 22 ghenarie cu 40 de arnăuţi eteriști, trece Oltul, 
ajunge în munţii Gorjului şi Mehedinţului şi începe a scula 
pandurimea. În zadar caimăcămia îl tratează de hoţ de codru 
şi trimite în contra lui pe Prodan, pe Hagi Stoian și pe Solo- 
mon cu plăieși ca să-l prinză mort sau viu; poterile, în loc 
de a se bate în contra lui Tudor, trec toate în tabăra lui, şi 
în citeva săptămiîni îl găsim în capul a 8.000 de panduri și 
500 de arnăuţi, bulgari cei mai mulţi, aceşti din urmă 
comandaţi de Macedonski şi de Hagi Prodan, cu cari porneşte 
` spre Bucureşti şi în ziua de 16 martie tăbăreşte la Cotroceni. 
Se zicea că vine să taie pe ciocoi. La Bucureşti convoacă pe 
mitropolitul şi pe boieri şi-i pune să iscălească o adresă către 
consulul general Pini, prin care se cerea intervenţiunea 

oștirilor ruseşti ca să oprescă pe turci de a intra în ţară. Așa 
făcuse şi boierii moldoveni la Iași, după cererea lui Ipsi- 
lante. 

Tot într-o vreme înainta și Ipsilante spre București, 
şi numele lui era în gurile tuturor; se zicea că vine cu 
muscalii cum venise şi tatăl său la 1806, deși Poarta se gră- 
bise să numească, încă de la 7 fevruarie, domn pe Scarlat 
Calimah. 

Nici Ipsilante nu venea cu muscalii, nici Tudor nu avea 
gînd să taie pe boieri; adevărul adevărat este că unul cugeta 
să-şi dezrobească ţara de sub jugul musulmanilor și celalalt 
voia să o scape de fanarioți și de ciocoi; și unul, și altul 
credeau în ajutorul şi protecțiunea Rusiei. Împrejurările 
politice dinafară, pe de-o parte, necapacitatea şi îngimfarea 
lui Ipsilante, pe de alta, au făcut ca lucrurile să ia un alt 
drum, şi acești doi căpitani să devie vrăjmaşi de moarte. 

Prădăciunile şi jáfurile oamenilor, cu cari veneau si 
Tudor şi Ipsilante spre Bucureşti, speriase într-atit pe bieţii 
locuitori, încît fugeau toţi în toate părţile dinaintea zaver- 
giilor şi a pandurilor, ca dinaintea unor inimici cruzi şi 
barbari ; familiile avute treceau în Transilvania, în Bucovina 
şi în Basarabia, iar săracii se ascundeau cum puteau la apro- 
pierea lor şi aşteptau pe turci ca pe niște salvatori. Starea 
țării era de jale, măsurile aspre şi chiar crude luate de Tudor 
în contra jăfuitorilor nu puteau să aducă nici un remediu, 
căci pandurii lui aveau dinaintea lor exemplele desirinate 
ale zavergiilor. Tudor aștepta să vază pe Ipsilante trecînd 
Dunărea, iar Sava și Olimpie, șefii arnăuțimii eteriste, și 
zavergii îl chemau în Bucureşti, făgăduindu-i unul Giurgiu 
şi celalalt Ada-Kale, și mitropolitul de la Filipopol îl asigura 
că-i dă 15.000 de bulgari. Ipsilante, după toate aceste făgă- 
duieli, credea să găsească de-a gata o armată organizată si 
disciplinată, pe care nu avea decit s-o comande pe cîmpul de 
bătaie. Astfel legănat de visuri frumoase, iese pe furiş din 
Kişinov, întovărăşit de cîţiva amici, trece Prutul în noaptea 
de 22 fevruarie 1821, trage în Iași la casa cneazului Gheorghe 
Cantacuzino, aleargă la Iacovache Rizu, unde întilnește pe 
Mihai-vodă Suţu, pune pe boieri să iscălească o petiţiune 
către împăratul Alexandru, cerindu-i protecţiunea Rusiei 
pentru Țara Moldovei, şi espeduieşte pe cneazul Gheorghe 
Cantacuzino s-o ducă la Laibach. 

În ziua de 26 fevruarie, eteriştii şi zavergiii, adunaţi 
în Mănăstirea Galata din deal de lingă Iași, pornesc în pro- 
cesiune cu steagul alb pe care erau inscripţiunile: 

"Ev zore vina * şi 
Ex Tic ubved uov ÎVOȚEVOUAL* * - 


cu crucea și cu fenixul ieșind din flacări; fac rugăciune în 
biserica „Tristetitele“ şi pornesc spre Bucureşti. Pe strade se 
citeşte proclamaţiunea lui Ipsilante, prin care se face cunos- 
cut că s-a sculat pentru liberarea Greciei şi că trece în Turcia 
ca să combată pe inimic. Lasă pentru paza Iaşului șia 
domnului pe Duca și pe Pendedeca, şi el porneşte cu 7.500 
de oameni în contra turcilor. 

Din nenorocire, răscularea grecilor începe cu jăfuirea a 
600.000 de lei de la bancherul Pavel Andrei şi cu măcelul 
a 80 de turci, cari, urmăriţi de arnăuţi, se refugiase în bise- 
rica de la Golia. 

Moldova era pusă la discreţiunea Eteriei, căci Mihai 
Suţu numise din vreme pe tînărul Niculache Rosnovanu 
visternie mare. Slujba care pe-atunci se da boierilor celor 
mai maturi şi mai esperimentaţi se dăduse acestui tinăr, 
fiindcă el fusese iniţiat în Eterie, încă la Paris fiind, de 
grecul Minas Minaid, bibliotecar la Institutul Franţei. 

Mersul lui Ipsilante spre Bucureşti a fost un adevărat 
marș triumfal, pretutindeni îi ies înainte corpuri armate care 
i se închină şi se pun sub comanda lui; la Focşani este întim- 
pinat de 340 de tineri greci, cei mai mulţi studenţi din şcoala 
de la București, floarea tinerimii, cu care formează „legiunea 

sacră“ (iepâc A6xo6). 
La Ploieşti însă îl ajung știrile rele: impăratul nu voise 
să primească în audienţă pe cneazul Cantacuzino la Laibach, 
ordonase ca atit generalul Ipsilante, precum şi colonelul 
Cantacuzino să fie şterşi din controalele armatei ruseşti și 
trimisese lui Strogonof la Constantinopol instrucţiuni strag- 
nice în contra eteriştilor şi asigurări de amicie sultanului, 
declarind că nu susţine nici pe eterişti, nici răscularea greci- 
lor, pe care o dezaproba. Tot acolo află că mitropolitul de la 
Nicopol, care îi promitea 15.000 de bulgari, fusese spinzurat 


* Cu acest semn vei birui (n.a.). 
** Renasc din cenuşa mea (n.a.)e 

de turci şi că Vladimirescu se pusese în relaţie cu guvernorii 
fortăreţelor Dunării. 

Poziţiunea lui Ipsilante devenea critică, şi el începe a se 
gindi să treacă Dunărea ca să ajungă în Grecia, urmînd linia 
munţilor Bulgariei, dar Sava, Olimpie, Farmache se împotri- 
vesc la acest proiect, așa că el se hotărăşte să rămiie în Prin- 
cipate şi să primească lupta cu turcii, luînd drept bază de 
operaţiune Ploieştii, Tirgoviștea şi Piteştii; dar descuraja- 
rea a pătruns în inimile zavergiilor prin ştirile de la Laibach, 
şi răscularea grecilor îşi pierduse toate simpatiile și tot presti- 
giul prin purtarea lor vătămătoare și spăimintătoare. Arnăuţii 
deșertau lagărul şi se formau în bande de tilhari. Ipsilante 
crezu că va ridica moralul soldaţilor săi aducîndu-i spre 
Bucureşti, şi veni de-şi puse ordia la Colintina. La 25 martie 
intră triumfal în Bucureşti, trage la casa Belului, fosta 
locuinţă a Văcăreştilor, face o rugăciune în capela din fundul 
curții și, după un discurs înfocat al tinărului Dumitrache 
Suţu Chiabap, fratele poetului Alexandru Suţu, oștirea face 
o primblare pe stradele principale cîntind Marsieleza lui 
Riga: 

Dido. uov OvurarpLăTOL 
Aovio văueda d mâre 

Tõv digpelwv Movoovăudvuov 
Tic ‘Erdos râv tupávvav* 


se întorc la casa Belu și înfig steagul în poartă, strigind: 

„Aşa şi la porţile Bizanțului !“8 

A doua zi mitropolitul Dionisie Lupu se prezintă cu 
boierii la acest generalisim, arătindu-i suferinţele ţării din 
cauza jafurilor şi esceselor zavergiilor, şi-l roagă să puie 
capăt unei asemenea stări de lucruri. Ipsilante îl asigură că 
va lua toate măsurile şi le anunţă că porneşte spre Tirgoviște, 
zicindu-le şi lor să se retragă la Cîmpulung. 

Ştirea dezaprobării împăratului Alexandru, comunicată 
domnului Tudor și boierilor de cancelarul consulatului 
austriac Udriski, îi face să trimită la Silistra-valesi, begler- 


* Prietenii mei din aceeaşi patrie, 
Pînă cînd să fim slugile 
Stricaţilor de musulmani, 
Tiranii Greciei? 

begu Rumeliei, să-l asigure că românii erau supuși credincioşi 
ai sultanului și că ţara se răsculase nu în contra Porții, ci 
în contra fanarioţilor şi în contra asupritorilor, ciocoilor și 
grecilor. 

Pe la începutul lui aprilie, amîndouă corpurile, şi al 
grecilor şi al românilor, se aflau în București cu şefii lor; 
anarhia era la culme ; şefii se urau şi se pizmuiau între dinşii; 
amindoi, și Tudor şi Ipsilante, porunceau, orinduiau în 
slujbe și ridicau dări ; jaf în visterie, jaf în casele particula- 
rilor. Zavergiii şi pandurii vindeau ziua în amiaza mare pe 
strade şaluri, scule şi argintării furate şi jăfuite de pe la 
boieri şi neguţători. Măsurile aspre luate de Tudor nu aveau 
alt efect decît să irite şi să nemulţumească pe unii din coman- 
danţi în contra lui, făcîndu-i să rivnească la libertatea de 
pleaşcă de care se bucurau în prezent căpitanii din oștirea 
lui Ipsilante. 

Decepţiunea lui Tudor era mare: în loc de a-și vedea ţara 
liberă de fanarioți şi de ciocoi, o vedea prada tilharilor şi 
jafurilor zavergiilor. În esplicările ce are cu Ipsilante, îi cere 
îndeplinirea angajamentelor sale, sfătuindu-l să treacă 
Dunărea. Ipsilante, temîndu-se de turci, cari se găteau să 
intre în ţară, precum și de Tudor, pe care îl bănuia de a fi 
înţeles cu pașa de la Silistra, îşi împarte oștirea în patru 
corpuri și porneşte să ocupe Ploieştii, Tirgoviştea şi Piteştii, 
lăsînd pe Sava la paza și apărarea Bucureștilor, dar mai cu 
deosebire ca să survegheze mişcările și faptele lui Tudor. 

După pornirea lui Ipsilante, sosesc în București trei 
comisari turci trimişi să se asigure de veracitatea arătărilor 
lui Tudor. Ei se întorc la Silistra, încîntaţi de cele ce văzuse 
şi de primirea ce li se făcuse de popor, dar cer de la comandan- 
tul trupelor românești să curăţe ţara de zavergii şi de eteriști. 

În părțile grecești răscularea lua un caracter din ce în ce 
mai grav: Epirul, Tesalia, Peloponezul şi insulele Arhipela- 
gului se ridicau la arme unele după altele și luptau vitejește 
pe mare şi peuscat. Însă ceea ce preocupa mai mult pe guver- 
nul otoman era cele ce se petreceau la noi în ţară. Căci, deşi 
împăratul Alexandru dăduse suveranilor adunaţi la Laibach 
cele mai solemne asigurări despre dorința sa de a mănținea 
pacea, deşi se pronunţase într-un mod categoric în contra 
grecilor revoluționari de pretutindeni, deși ambasadorul 
rusesc esprima petoată ziua sentimente de amicie și de sim- 

patie din partea împăratului pentru sultanul, cu toate acestea 
cabinetul din St.-Petersburg se împotrivea la orice măsuri 
armate ce voia Poarta să ia pentru a înăbuși răscularea lui 
Ipsilante, sau cerea, cel puţin, că ocupaţiunea Principatelor 
să se facă într-un mod simultan, cum s-a făcut bunăoară la 
1848, cînd România a fost ocupată totodată de corpul lui 
Omer-pașa şi al generalului Liiders. Astfel, ordinile date 
oştirilor turcești să intre în Principate erau revocate a doua 
zi, după cererea și stăruința baronului Strogonof. Şi Ipsi- 
„lante putea înainta în ticnă, precum am văzut, nesupărat de 
nimeni, așa cum a înaintat şi generalul Cernaief la 1876 în 
Serbia. 

Pe la mai, însă, ambasadorul rusesc, rupînd relaţiunile 
sale cu Poarta şi părăsind Constantinopolul din cauza deca- 
pitării patriarhului ecumenic și a cruzimilor făcute în 
contra grecilor, n-a mai avut cine să se opuie la ocupaţiunea 
Principatelor; atunci s-a dat ordine lui Silistra-valesi, 
begler-begul Rumeliei, Selim-pașa să trimită oştire ca să 
potolească cît mai în grabă răscoala din Valahia şi Moldova. 
Acest guvernor general pornește pe Cara-Mustafa, chehaiaua 
sa, cu un corp de 10.000 de turci, cazaci, zaporojeni, tătari 
şi manafi să ocupe Bucureștii, pe lusuf-pașa l-a trimis la 
Galaţi cu 6.000 de oameni să se suie în sus pe Prut spre Iași, 
şi pe Hagi Ahmet-aga l-a pornit cu 5.000 de turci de la 
Vidin, să apuce pe valea Oltului. 

Îndată ce soseşte chehaia-beg cu oștirea sa la Afumaţi, 
Sava părăsește Bucureștii şi porneşte spre Tirgovişte, unde 
se afla Ipsilant. 

Numai atunci a înţeles Tudor perfidia grecilor, atunci 
a văzut că scopul lor era să-l] lase singur în contra turcilor, 
atunci a părăsit și el capitala pornind pe la Bolintin spre 
Pitești. : 

Pină într-atit s-a demascat Ipsilant, încît căpitanul- 
Iordache i-a trimis răspuns că, de va merge mai departe, îl. 
va găsi în cale, gata a-l combate. Dar Tudor nesocoteşte 
amenințările şi-şi urmează drumul. l 

Din nenorocire, armata pandurilor nu mai era ceea ce 
fusese la început, ea se demoralizase în contactul de două. 
luni cu zavergiii. Nesupunerea pusese pe comandantul lor în 
trista poziţiune de a ordona mai multe esecuţiuni capitale 
chiar asupra unora din căpitani, între cari și căpitanul Urdă-. 

reanu, strășnicie care foarte mult a indispus în contra lui mai 
cu deosebire pe Macedonski şi pe Prodan. 

Ajungind la Goleşti lingă Piteşti, Tudor găsește pe Ior- 
dache și pe Farmache instalați acolo cu arnăuțimea lor, dar 
în loc de a i se împotrivi, cum se lăudaseră, îl primesc cu 
amicie și cu onorurile cuvenite, își închină steagurile unii 
altora, se ospătează împreună, și eteriștii cedează românilor, 
retrăgindu-se la Piteşti. 

Dar zilele lui Tudor erau numărate, numai planul se 
schimbase: fusese franc şi voinicesc, acum devenise mişelesc. 

lusuf-paşa din Brăila trecuse la Galaţi, gonise pe arnăuţi 
din oraș şi înainta cu 4.500 de turci spre Iaşi, urmînd malul 
drept al Prutului, împingînd tot în sus pe cneazul Gheorghe 
Cantacuzino pînă la Sculeni, unde-l silește să primească 
lupta ; după o micăşi slabă împotrivire, oamenii comandaţi de 
cneazul sunt siliți să treacă Prutul și să fugă în Basarabia. 
Pendedeca urmează esemplul cneazului fără a face cea mai 
mică împotrivire, numai Atanasie Maurotalasitul cu 500 de 
arnăuţi se luptă voinicește cu toată armata turcească pină 
la cel din urmă om. 

lusuf-paşa, victorios, ocupă Iaşul, de unde Mihai-vodă 
Suţu fugise cu două zile mai nainte gi trecuse Prutul. 

Cele ce se petreceau în Valahia erau mult mai grave. 
Acolo chehaia-beg, după ce ocupase Bucureștii, porni cu 
oștirea lui spre Tîrgovişte. Ipsilant credea pe Tudor înţeles 
cu turcii şi căuta să-i răpuie viaţa. În perfidul său proiect, 
avea chiar pe unii din căpitanii pandurilor. Iată planul 
adoptat pentru îndeplinirea crimei. 

n ziua de Sf. Constantin, Olimpie sosește la Goleşti cu 
o mică escortă de arnăuţi, zicînd că era chemat la Tirgovişte 
ca să se înţeleagă cu Ipsilante despre planul de campanie ce 
trebuia să adopte. Se aşază cu amicii în chioșc, vorbesc mult 
şi prieteneşte, pînă ce Olimpie izbuteşte a convinge pe Tudor 
să meargă să asiste şi el la acel consiliu de război, făgăduind 
intervenţiunea sa şi a tuturor amicilor ca să facă să dispară 
bănuielile şi animozităţile dintre dinsul şi Ipsilante. Unii din 
căpitanii lui Tudor susțin cu căldură propunerea lui Olimpie 
și leahul român, cu toate cuvintele ce avea de a fi în cea 
mai mare rezervă cu eteriștii, se lasă să se înduplece şi por- 
neşte cu Olimpie spre Tirgovişte, fără a lua cea mai mică 
pază cu dinsul.? 

Abia ieşiţi din ochii pandurilor, cînd ajung în dreptul 
văilor de la Leurdeni, le iese înainte Orfano cu trei sute de 
arnăuţi cari stau ascunși, le taie drumul, îi înconjoară, se 
năpustesc asupra lui Tudor, îi pun în fiare minile și picioa- 
rele și-l duc în tabăra lui Ipsilante, unde-l aștepta Caravia, 
Cavaleropolo şi Granowski, ca să-l judece. În citeva minute i 
se hotăreşte osinda și e luat de doi tilhari cari-l duc la iazul 
morii de lingă grădina lui Giardoglu din Tirgovişte. Acolo 
a fost asasinat mișelește eroul revoluţiei române de la 1821, 
Aceasta a fost în ziua de 27 mai 1821. 
Dacă ştirea morţii lui Tudor a putut mulţumi pe greci 
şi pe doi sau trei căpitani de panduri, românii s-au simţit 
loviți în afecțiunile, în speranţele şi în demnitatea lor. Pan- : 
durii adorau pe șeful lor, şi românii toţi îl numeau domnul 
Tudor și-l considerau ca pe adevăratul domn al Țărei Româ- 
nești, 
Dispariţiunea şefului a fost semnalul desfacerii oștirii 
româneşti ; soldaţii n-au mai voit să urmeze nici pe Prodan, 
nici pe Macedonski; și afară de pandurii din ceata lui Solo- 
mon, cari se luptau voiniceşte cu turcii în Mehedinţi, și afară 

de două sau trei sute cari, atraşi de jafuri şi de hoţii, s-au 
dus la zavergii, toţi cei cari compuneau lagărul de la Golești 
| s-au retras pe la casele lor. 

Chehaia-beg pornise din București cu 8.000 de turci, în 
| două coloane, pe valea Dimboviţei şi pe valea Colintinii. 
| Ajunşi aproape de Nucet, se găsesc față-n faţă cu trupa lui 
| Colocotroni așezată în ordin de bătaie. Ipsilante trimisese 
j acolo pe Duca şi pe Orfano, ca să susție pe Colocotroni, cu or- 
din ca unul să atace pe turci în coastă și celalalt pe la spate. 
| Iar Ipsilante, sosind în timpul luptei, să cadă asupra centru- 
| lui şi să distrugă armata turcească. Planul însă nu izbuteşte 

din cauză că Duca, neputind rezista atacului cavaleriei lui 
Tahir-aga, se pune pe fugă, sperie pe celelalte trupe greceşti 
ale lui Oriano și Colocotroni, cari se retrag și ajung în dezor- 
dine la Văcăreşti, unde era Ipsilante cu trupele lui. 

Astfel înfrintă, armata grecească pornește spre Slatina, 
ca să ţie valea Oltului în contra lui Hagi Ahmet-aga, venit 
cu oştire din Vidin. Caravia, care comanda avantgarda 
compusă de arnăuți, întilnind din jos de Drăgăşani o coloană 

de turci care înainta spre oraș, are nesocotinţa s-o atace; 
j dar îndată ce se încordează lupta, turcii, cari se aflau în 

Drăgășani în număr de 2.000, dau foc orașului, aleargă în 
contra lui Caravia și-l înconjoară. Ipsilante, înștiințat în 
Slatina de poziţiunea critică în care seafla avantgarda sa, 
porneşte pe îratele său Nicolae şi pe Olimpie cu 5.000 de 
infanterie, 2.500 cavalerie şi 5 tunuri. Caravia, cum vede 
că-i vine ajutor, ia curaj, atacă pe Carafefizi cu 800 de zaver- 
gii călări. Turcii rezistă atacului şi se năpustesc asupra unei 
coloane după deal, o rostogolesc şi o distrug cu desăvirşire: 
erau eroicii și nenorociţii erolochiţi în număr de 350. 
Într-acea luptă crincenă au căzut glorios tinerii greci 
cei mai distinși, Dimitrie Suţu, fratele poetului Alexandru 
Chiabap, Draculi, Andronic şi Luca, cei patru căpitani ai 
legiunii sacre; acolo a căzut M. Suţu, fratele lui Costache 


Suţu (Suţicu) şi al doamnei Mavru, acolo au căzut într-un : 


cuvînt toţi ofiţerii şi toţi soldaţii acelei nemuritoare legiuni. 

În timpul luptei, Ipsilante a stat neclintit în Slatina, 
cu 2.000 de oameni călări, oprit — se zice — de ploaie şi de 
drum rău. 

În urma catastrofei de la Drăgăşani n-a mai rămas din 
armata grecească decit cete izolate, fără nici o coeziune 
între dînsele, rătăcind prin văi și prin munţi, care încotro 
putea, urmărite cu sulița în coastă de călărimea turcească, 

Ipsilante, aflind că Sava și Ghencea împreună cu Mihail, 
cu Kiuciuc Ciolac şi cu toată trupa lor se închinase lui Tahir- 
aga şi că fusese trămiși cu Sericoglu în goana zavergiilor, 
pierde orice speranţă, se îndreptează spre Turnu-Roşu şi 
trece în Transilvania. 

Din vama Sibiului datează el faimosul ordin de zi pe 
armată, o adevărată imprecaţiune în contra zavergiilor şi o 
laudă meritată pentru vitejia şi patriotismul nenorociţilor 
ierolochiți. Ipsilante spera să meargă la Hamburg, ca să se 
îmbarce să se ducă în Grecia, să ia parte la luptă ; dar arestat 
la Mohaci de austriaci, după treiani de detențiune şi de boală, 
l-a ajuns moartea la Theresienstadt. 

Farmache, scăpat din încunjurarea lui Bimbașa Sava, 
izbutise a-și forma un corp de 800 de arnăuți şi apucase în 
munţi, dar urmărit de aproape de 1.500 de turci, s-a refugiat 
în Mănăstirea Secu, unde a ţinut în contra unei trupe de 
2 000 de vrăjmaşi pînă la mijlocul lui septembre, cînd, 
înşelat de făgăduielile turcilor, s-a predat. Acolo a fost prins 
Olimpie și amîndoi au fost esecutaţi fără milă. 

Cu căderea acestor doi bravi căpitani a dispărut orice 
urmă de luptă în Principate. 

Deși Sava şi Ghencea, cari acum făceau parte din armata 
turcească, erau cei mai zeloși în goana eteriștilor, tăind şi 
spinzurînd fără cruţare, totuși, chehaia-beg nu avea incre- 
dere într-înşii. 

Într-o zi de paradă la curtea generalisimului turc, Bim- 
başa Sava, voind să intre în odaie la chehaia-beg, turcii 
trag cu pistoale asupra lui ş-a lui Ghencea, le zboară cape- 
tele și le primblă pe strade înfipte în sulițe. Turcii alergau 
în toate părţile în goana zavergiilor, la tot pasul erau capete 
înfipte şi trupuri puse în ţeapă. Multă lume nevinovată a 
pierit, pînă ce un oltean turcit, amic al lui Tahir-aga, a 
găsit o formulă prin care să distingă pe români. Omului 
bănuit i se propunea să zică: 


„Retevei de tei, pe mirişte de mei.“ 
Se zice să zavergiii, cei mai mulți slavi, pronunțau: 
„Retevela tela pe miriştela mela“, 
iar grecii: 
„Redevea ĝa Jea pa mirişti da mea.“ 


Cînd olteanul zicea Kes, capul şi zbura“. 

Pe strade, turcii dădeau dezghinuri cu caii, aruncînd 
giritul în capete înfipte pe la porţile curților. : 

Pentru mănţinerea ordinii, chehaia-beg în Valahia și Iu- 
suf-paşa în Moldova orînduise în fiecare plasă cîte un beșliu 
cu 10 neferi, în oraşele principale cîte un beșşli-aga cu 50 de 
neferi, şi la Iași şi Bucureşti cite un baș-beșli-aga cu cîte 
200 de neferi; poliţia toată era în mina acestor turci. Cît 


* În Iaşi asemenea o anecdotă răspîndită spune că toţi cei suspecți 
de a îi greci erau chemaţi pe cîmpia de la Frumoasa și că trebuiau să 
rostească fraza: „Ciritei de tei pe miriște de mei“. Cel care zicea: „Țiri- 
tela tela pe miristela mela“ era executat la moment. De la o vreme, 
văzîndu-se că grecii, după multe încercări, izbutesc a rosti binişor 
fraza de mai sus, semnul de recunoaştere se schimbă. Grecii trebuiau 

` să zică: „Capră neagră în piatră calcă, piatra crapă în patru, crape capul 
caprei negre, precum piatra crapă în patru“. Cei întăi greci, cari fusese 

tu chemaţi să rostească această frază nouă, ziceau înspăimîntaţi: „Ma 
țe piatra, capra, e ţiritei de tei...“ (n.a.). 

pentru administraţiune, turcii au trimis la Braşov şi la Sibiu, 
să invite pe boierii refugiaţi ca să vie în ţară. 

Această stare de lucruri a durat pînă în primăvara anului 
1822, cind au fost înștiinţaţi boierii că Poarta, dorind să 
cunoască păsurile ţării, cerea să se trimită la Constantinopol 
o deputaţiune cu care guvernul otoman să se poată înţelege. 
În deputaţiunile trimise de la Iaşi şi de la Bucureşti era și 
Ioniţă Sandulache Sturdza, un coboritor al lui Vlad Țepeș, 
şi Grigorie Dimitrie Ghica, nepot de frate decăpitatului 
Grigorie Alexandru Ghica al Moldovei. | 

După mai multe conferinţe cu vizirul și cu reis-efendi, | 
conferinţe cari au durat mai bine de două luni, pe la iulie 
sus-menționaţii doi boieri au fost anunţaţi că sunt numiţi 
domni: Grigorie Ghica al Valahiei şi Ioniță Sturdza al 
Moldovei, şi pe la septembre ei luau în mină cîrma ţărilor 
respective, prin singura voinţă a Porții de astă dată, fără ca 
Rusia să fi participat la alegerea făcută de sultanul. 

La suirea lor pe tron, Ghica şi Sturdza au găsit ţările 
zguduite pînă în temelie, jăfuite şi sărăcite de bandele de 
zavergii, de başbuzuci, de zaporojeni şi de sute de bande 
de tîlhari răspîndiţi peste toată ţara. Pe de altă parte, boierii 
rămași în Sibiiu și în Brașov, fie de invidie, fie mișcați de 
îndemnări străine, urzeau necontenit intrigi și conspiraţiuni 
în contra domnilor; cei mai îndrăzneţi erau cei din Sibiiu, 
unde se afla și consulul rusesc din Bucureşti, Pini. 

Deși Gavanozoglu, care urmase lui chehaia-beg, nu permi- 
tea oștirilor de sub comanda sa cea mai mică abatere, dar 
prezenţa șefilor militari turci alături cu domnii ţării aducea 
cea mai mare vătămare autorităţii domnești; așa, de esem- 
plu, pe o simplă denunţare făcută lui Silistra-valesi în contra 
boierului Alecache Villara, a cărui femeie era chiar rudă 
de aproape, nepoată de soră lui Grigorie-vodă Ghica, acest 
boier fusese arestat de baş-beșli-aga, pus în fiare și trimis la 
Eskizara, unde a fost deţinut mai mult de doi ani. La Iaşi, 
boierul Hasanache, care făcea parte din casa militară a lui 
Ioniţă Sturdza, a fost arestat de Kiuciuk Ahmet-aga şi pus 
în spînzurătoare fără măcar a preveni pe domn, sub cuvînt 
că acel Hasanache, după ce, creştin fiind, se turcise, s-ar fi 
întors iar la religia creştinească, ca să scape de pedeapsa de 
care era ameninţat pentru un omor ce săvirşise asupra unui 
turc. | 

Pini conta pe intrigile boierilor opozanți refugiaţi în 
Transilvania, sperînd o turburare în contra lui Grigorie 
Ghica mai ales, care să dea un pretext de intervențiune 
Rusiei. Oştirile stau pe malul Prutului gata a trece în 
Moldova. 

Această purtare a lui Pini, care lucra pe faţă la o răs- 
coală în ţară, neliniştea foarte mult, mai cu deosebire pe 
Englitera şi pe Austria, cari căutau cu orice preţ să împace 
pe Rusia şi să facă să dispară neînțelegerile şi nemulțumirile 
ei contra Porții. (= 

Expediţiunea lui buluc-bașa Simion, om al Brincovea- 
nului, fusese nimicită de Magheru, care-l silise să se întoar- 
că rușinat la Sibiiu, de unde fusese trimis. Se crede că ar fi 
fost arestat şi închis la Alba-lulia, după cererea lui vodă 
Ghica prin Fleischak Akenau, consulul austriac din Bucu- 
reşti ; alţii cred că ar fi trecut în Serbia, amestecindu-se cu 
cîrjaliii. 

Dar din toate încercările boierilor, cea mai serioasă a 
fost a lui Ghiţă Cuţui cu Toma Brătianu şi cu serdarul 
Cristu, care adunase 600 de străini voluntari la pasul Vulcan, 
cu cari credeau să ridice pandurii, cum făcuse Vladimirescu ; 
dar ei n-au ţinut nici două zile în contra lui Magheru. La 
cele dintii detunături de puşcă au fost părăsiţi de oamenii cu 
care ajunsese aproape de Cozia. Toma Brătianu şi cu Cristea 
au fugit la Petroşani, iar nenorocitul Cuţui a căzut cu 20 de 
tovarăşi în puterea lui Magheru, care i-a dus dinaintea 
domnului la Bucureşti. Daţi în judecata divanului, au fost 
condamnaţi ca culpabili de înaltă trădare, şi Ghiţă Cuţui 
cu doi tovarăşi au fost spiînzuraţi în Tirgul de Afară, sin- 
gura esecutare capitală în tot timpul domniei lui Grigorie- 
vodă. 

După această încercare, care se zice că ar fi costat pe 
boieri 500.000 de lei, împrumutaţi de consulul Pini, acesta, 
nemaiputind pune temei pe vorbele boierilor, văzînd in- 
fluenţa lor scăzind pe toată ziua şi încrederea ţărilor în 
domni crescînd din ce în ce mai mult, lucrurile luînd o cale 
regulată, a părăsit Sibiiul, oropsit chiar de guvernul său. 

Contele Nesselrodei? a luat altă cale ca să ajungă la rea- 
lizarea scopurilor sale; s-a hotărît să primească bunele oficii 
ale Engliterei şi ale Austriei, sperind să pună încetul cu 
încetul să cadă toată vina asupra Porții și să dobîndească 

dacă nu aprobarea Europei, dar să-și asigure cel puţin neu- 
tralitatea ei în războiul ce proiecta. La mai 1823 consimte 
în sfirșit să transmită ambasadorului englez la Constanti- 
nopol, lordului Strangford, o notă în care enumera nemul- 
ţumirile ei contra Porții. 

Deși, după instalarea domnilor, partea cea mare a arma- 
tei turcești, adusă în ţară în contra zavergiilor, se retrăsese 
în cetăţile Dunării și se lăsase numai ca la 4.000 de neferi 
cu beșliii lor sub comanda a doi baș-beșli-aga, unul în Bucu- 
reşti şi altul în Iași, această ocupaţiune, deşi puţin nume- 
roasă, tot nu putea fi suferită de ţară, și Rusia se servea 
de această nemulţumire. În nota dar transmisă lordului 
Strangford figura în întiiul rînd al nemulțumirilor Rusiei 
în contra Porții ocupaţiunea armată ; în al doilea rînd, figura 
numirea domnilor fără participarea Rusiei la alegerea făcută 
în persoanele numite. 

Lordul Strangford credea în buna-credinţă a guvernului 
rusesc şi era convins că toate manoperile lui Pini erau fără 
ştirea cabinetului din St.-Petersburg și contrare intenţiu- 
nilor împăratului. 

La întrevederea ambasadorului englez cu reis-efendi, 
acesta-i răspunde că numirea domnilor dintre boierii pămâîn- 
teni nu aducea nici o schimbare în sistemul de administra- 
ţiune a țărilor, căci nu se călca nici un tratat, nici o stipu- 
laţiune, căci nicăieri nu era zis ca domnii să se ia dintre fa- 
miliile greceşti; cît pentru notificare, zicea că această neim- 
plinire de formalitate provenise numai din lipsa ambasadoru- 
lui rusesc de la Constantinopol. 

În privinţa beșliilor, reis-efendi răspundea că numărul 
lor nu era cu mult mai mare decît fusese înainte de 1821. 

Din partea sa, internunţiul, baronul Ottenfeld, care avea 
instrucţiuni să ajute din toate puterile acţiunea lordului 
Strangford, stăruia pe lingă Poartă să facă concesiunile 
necesare; şi izbutise a îndupleca pe ministrul turc să făgă- 
duiască că va reduce numărul beșliilor la 850 şi că chiar 
aceştia să fie puși sub autoritatea directă a domnilor, cum 
fusese mai înainte de 1821, şi că va notifica într-un mod ofi- 
cial numirea lui Grigorie Ghica şi a lui Ioniţă Sturdza, îndată 
ce va veni ambasadorul rusesc la Constantinopol și se vor 
restabili relaţiunile diplomatice. 

În privinţa grecilor, nota contelui Nesselrod nu făcea 
nici cea mai mică menţiune, dar ceva mai mult, la întreve- 
derea celor doi împărați la Cernăuţi, în septembre 1823, 
Alexandru esprimă un adevărat dezgust pentru greci din 
cauza intrigilor şi neînțelegerilor dintre dinșii, declară că 
nu va cere nimic pentru ei şi protestă sus și tare în contra 
intenţiunilor ce i se atribuia, că ar voi să aducă turburări și 
perturbaţiuni. 

Ca și la Laibach, el zicea că voiește pacea, se arăta 
furios în contra agentului său Pini pentru încurajările ce da 
boierilor emigraţi, făgăduind că-l va destitui. Faptul ur- 
mează cuvintelor, şi îndată, întors la Petersburg, împăratul 
ordonă rechemarea lui Pini și înlocuirea lui cu ghibaciul 
Minciaki. 

Faţă cu lordul Strangford, adresindu-se către contele 
Nesselrod, îl întrebă dacă noul numit era rus, și răspunzin- 
du-i-se că era italian din statele papale: 

„Atit mai bine — îi zice împăratul — îmi pare că acest 
om este bun pentru postul ce-i încredințez. De mă voi fi 
înşelat, îl voi destitui și pe dînsul, cum am destituit pe 
Pini. Nu voi ca agenţii mei să se amestece în afacerile Prin- 
cipatelor.“ 

După asemenea cuvinte și fapte, mari erau speranţele 
pentru mănţinerea păcii, încă şi mai mare încredere în sin- 
ceritatea împăratului Alexandru, deşi ţinea oştiri grămădite 
pe malul Prutului. 

Noul consul general Minciak: era însărcinat să meargă 
mai întîi la Constantinopol să reguleze niște afaceri comer- 
ciale cu Poarta ş-apoi să treacă la postul său la Bucureşti. 

Ajungând la Țarigrad, Minciaki incepe tratările cu Poarta 
prin nota din 24 februarie 1824, în care, pe lingă cererea de 
deşertare a Principatelor de trupe turcești, pe lingă notifica- 
rea formală a numirii domnilor și a restabilirii stării. de 
lucruri, aşa cum erau înainte de răscularea grecilor, mai 
cerea ca Poarta sau să lase liberă navigațiunea Mării Negre 
pentru corăbiile siciliane, napolitane, sarde şi spaniole, sau 
să le permită a lua, ca mai nainte, bandiera rusească; 
şi termină cerînd, în treacăt, ca Poarta să împace pe greci, 
acordindu-le respectul religiunii şi stabilirea unei stări de 
lucruri juste şi durabile. 

Pentru întîia dată Rusia punea cestiunea grecească pe 
tapet, deși nici vorbă nu fusese despre aceasta în tratativele 
anterioare cu lordul Strangford; dar Rusia înţelegea că, 
deși guvernele, atit al Franţei, cît și al Engliterii, nu aveau 
nici o simpatie pentru răscularea grecilor, dar că dinaintea 
deşteptării opiniunii publice, care din zi în zi se manifesta 
mai mult în favoarea descendenților lui Pericles şi ai lui 
Leonida, guvernele Europei nu vor putea să nu susţie o cerere 
în favoarea grecilor. Și în adevăr, nu se înșălă, căci, departe 
de a se opune acestei cereri neașteptate a lui Minciaki, au 
trebuit să o susţie şi pe dinsa, ca şi pe celealalte, sfătuind pe 
Poartă să formeze trei principate, sub numirile de Grecia 
orientală cu Tesalia, Beoţia şi Atica; Grecia occidentală cu 
Epirul şi Acarnania ; Grecia meridională cu Morea gi Candia. 

Această soluţiune, deși era un început de dezmembrare a 
Imperiului otoman, dar cel puţin avea avantajul de a fi în 
aparență o disoluţiune în favoarea naționalităților cari 
compuneau acest imperiu. Dar cum în urmă au ajuns cele 
trei puteri, Franţa, Englitera şi Rusia, a consilia darea 
Moreii lui Mehmet Ali, pașa de Egipt? Aici se amestecă 
vederi personale şi interesate. Așa, de exemplu, Franţa lui 
Carol al X-lea voia încetarea revoluţiunii greceşti cu orice 
preţ, pentru că o considera ca o reproducţiune a revoluţiunii 
celei mari franceze; era speriată de numele de carmanioli 
ce-și dau în insule oamenii partidului cel mai neimpăcat 
turcilor; aşa restaurațiunea ajută pe Rusia în ideile de 
dezmembrare a Imperiului otoman și sfătuiește darea 
Moreii lui Mehmet Alii!, cu speranţă să poată pune mîna pe 
Egipt, cînd Mehmet Ali ar îi avut toate puterile sale în 
Morea. 

Englitera, și ea, prin consideraţiuni de o altă natură, 
ajungea tot la soluţiunea de a se da Morea lui Mehmet Ali, 
înţelegind gîndirile Franţei şi temîndu-se ca nu cumva, 
printr-o înţelegere cu Rusia, afară de cooperaţiunea ei, să 
nu-şi piardă preponderanța ce dobîndise în Turcia. Astfel 
susţine ideea Franţei şi a Rusiei, pe cînd pe de altă parte 
ajută pe greci cu bani ca să poată rezista lui Mehmet 
Ali, şi astfel să slăbească şi să ruineze pe acest puternic pașă, 
încît să nu mai poată gindi la independenţa Egiptului. 

„Aveţi doi inamici, zicea lordul Strangford lui Pertef- 
paşa: pe Mehmet Ali și pe grecii revoltați, unul ascuns încă, 

dar care în curind va ridica și el masca, celalalt care luptă 
cu succes; puneţi pe unul în contra altuia, și se vor slăbi şi 
se vor distruge unul pe altul.“ 

Cît pentru Rusia, orice soluţiune îi era bună, destul să 
se rupă cît mai mult din imperiul sultanului. 

Astfel, pe căi deosebite, cîteșitrele puterile dau Porții 
un sfat identic şi care nu putea să nu placă unui guvern de 
răzbunare în contra grecilor. Poarta, urmînd acestor sfaturi, 
trimite lui Mehmet Ali un firman prin care-i conferă pagali- 
cul Moreii, însărcinîndu-l să trimită oştire ca să potolească 
cu orice preţ revolta acelei provincii şi punîndu-i flota la 
dispoziţiune pentru transport de trupe. 

În ceea ce priveşte cestiunea Principatelor, Poarta nici 
nu ia vreo măsură, nici nu răspunde, încît din zi în zi rela- 
iunile cu Minciaki devin mai acute. Miniștrii Porții, între- 
baţi de reprezentanţii puterilor despre starea în care se află 
acele tratative, răspund cu indiferenţă că Poarta era hotăriîtă 
să depărteze pe beșlii. 

Ibrahim, teribilul Ibrahim, fiul lui Mehmet Ali, luase 
comanda trupelor egiptene, debarcase trupe în Morea şi 
începuse operaţiunile sale cu o cruzime care revolta pretu- 
tindeni în Europa simţul public. Grecii se luptau vitejește. 
Condurioti, preşedintele guvernului Moreii, izbutise, prin 
trimișii săi, Orlândo şi Lusioti, să ridice 280.000 de lire din 
împrumutul de 800.000 făcut la Londra; subscripţiuni îi 
veneau din toate părţile, și Byron pregătea expedițiunea 
în contra Lepantului. 4 3 

Nu mai rămăsese nici o speranță pentru mănținerea 
păcii; trupele ruseşti stau gata să intre în Principate, de nu 
pentru a declara război turcilor, dar cel puțin pentru a ocupa 
țările dunărene ca o garanție. 

Aceasta era starea lucrurilor cînd, la 3 decembre 1825, 
soseşte la Constantinopol ştirea morții împăratului Alexan- 
dru, patru zile înainte dea înceta din viață, căci acest monarh 
a murit la 7 decembre. 

Fratele său Nicolae îi succedează, dar turburările cari 
au întovărășit moartea împăratului Alexandru și spiritul 
de revoltă şi de conspiraţiune care s-a ivit în armata rusească 
înlătura pentru moment temerile unui război. 

Austria şi Englitera, profitind de acest răgaz, atit Lab- 
zaltern, ambasadorul Austriei la Petersburg, precum și in- 

ternunțiul Ottenfeld cu lordul Strangford la Constantino- 
pole, lucrează cu stăruinţă, şi în iunie 1826 dobîndesc de la 
Poartă retragerea beşliilor şi reducerea lor la numărul de 
850, puşi sub ordinele directe ale domnilor, liberarea lui 
Villara din închisoarea de la Eskizara și trimiterea de ple- 
nipotenţi (murahaşi) la Akerman, ca să trateze și să determine 
restabilirea de statu-guo dinainte de 1821 în Principate. 
Împăratul Nicolae însă voieşte ca, mai înainte de întruni- 
rea plenipotenţilor, să esiste o înţelegere prealabilă asupra 
teritorielor în litigiu din Asia, conformîndu-se tratatului 
. de București din 1812. Turcii cereau să li se remită Anapa, 

_pe care o deţineau ruşii sub cuvînt că ei posedau acest punct 
încă cu 20 de ani înainte de a face parte din teritoriul 
Mingreliei și marei Abazii, pe cînd aparţine Georgiei, al 
cărei principe o cedase Rusiei, pînă nu recunoscuse încă 
suveranitatea Porții; pe de altă parte, turcii nu voiau să 
remită Rusiei Kemhelu, Redut-Kale și Sukum-Kale, stipu- 
late în tratatul de la 1812, pînă ce nu li se va reda Anapa. 
Înțelegerea s-a făcut la Constantinopole prin stăruința am- 
basadorilor, și generalul Worontzoi cu Ribeaupierre au fost 
trimişi la Akerman să trateze cu murahașii turci. 

În convenţiunea încheiată, s-a dat deplină satisfacţiune 
cererilor Rusiei ; între altele s-a stipulat să se dea Principa- 
telor o organizaţiune regulată, articul care a fost izvorul 
din care au ieșit Regulamentele organice ce ne-au guvernat 
pînă la 1848 și la 1857. Nu s-a zis însă nici un cuvînt în 
privinţa grecilor, şi Ribeaupierre a fost trimis, îndată după 
încheierea Convenţiei de la Akerman, ca ambasador la 
Constantinopole, şi Minciaki dus la postul său la București. 
Acum pacea părea asigurată mai mult decît oricind, şi orice 
bănuială de ostilitate dispăruse, cînd lordul Strangford 
este rechemat şi inlocuit cu un fellow (tovarăș) al universi- 
tăţii de Cambridge, cu Stratford Canning, vărul vestitului 
liberal George Canning. Noul ambasador al Angliei debu- 
tase în cariera diplomatică în anul 1807, ca secretar de amba- 
sadă la Constantinopole, pe cînd de-abia era de 21 de ani, 
de unde apoi fusese trimis la Washington. Era un entuziast 
al cauzei grecilor, plin de suvenirile nemuritoâre ale clasici- 
tăţii și antichităţilor elene. Tînărul ambasador aducea cu 
dînsul convenţia încheiată la Londra intre Franţa, Rusia şi 
Englitera, privitoare la Grecia. 

Deși puterile se înţelesese la Laibach și declarase că 
afacerea greacă era o cestiune cu totul de administraţiune 
interioară, în care nimeni nu avea dreptul să se amestece, 
acum însă voiau să intervie, și să intervie cu forţa, căci se 
stipulase în Convenţia de la Londra că flotele combinate vor 
merge în apele Greciei să oprească cruzimile ce se comiteau 
de trupele egiptene. Poarta, refuzind de a da satistfacţiune 
cererilor ambasadorilor celor trei puteri contractante, Strat- 
ford Canning părăseşte Constantinopolul, se retrage la 
Poros, unde-l urmează mai în urmă ambasadorul Latour- 
Maubourg şi Ribeaupierre. Guvernul revoluţionar grecesc 
se transportase la Nauplea, flotele sunt chemate, și conse- 
cința acestei acţiuni a fost oprirea debarcării de nouă trupe 
egiptene şi distrugerea flotei turceşti la Navarin. Cine se 
poate opri de-a nu găsi și aici o asemănare cu cele cese 
petrec şi cu cele ce se pregătesc astăzi în Orient? 

Deși intenţiunea Engliterei n-a fost de a face din refu- 
zul Porții o stare de război și de ostilităţi, dar nu era tot 
astfel şi pentru Rusia, căreia îi plăcea să considere Navari- 
nul ca un început de ostilităţi. Într-o explicaţiune cu Pertef- 
paşa, care arăta lui Uszar, insărcinatul rus, obstaculele 
ce există în Coran de a da cestiunii greceşti soluțiunea 
cerută de puteri, acesta îi zicea, cu un ton puţin curtean, 
că este o incongruitate de a tot pune înainte legea sfintă a 
Coranului, cuvinte la cari Pertef-paşa răspunde: 

„O cred şi eu, căci dacă creștinii ar ști să aprecieze valoa- 
rea acestor argumente şi a legii noastre sfinte, s-ar fi făcut, 
de mult musulmani.“ 

De la Petersburg, lordul Dudley scria că, deși lupta de 
la Navarin și încetarea relaţiunilor diplomatice cu Poarta 
da drept Rusiei să se considere în stare de război cu Turcia, 
dar că împăratul Nicolae îl asigurase pe cuvîntul său de 
onoare că nu avea de gind să bage trupele sale în Principate; 
vine însă în urmă circulara Porții din fevruarie 1828, trimisă 
tuturor guvernorilor de provincii, în care Rusia este tratată 
de inamică a Islamului și de instigătoarea insurecţiunii gre- 
cești, în urma căreia împăratul Nicolae trimite pe Lieven 
la Londra, cu o notă în care face cunoscut guvernului englez 
că împăratul se vede provocat prin nouă injurii din partea 
guvernului Porții şi chiar prin acte de ostilitate, precum erau 
încurajările date Persiei de a nu respecta armistițiul încheiat 

cu Rusia și obstacolele aduse necontenit navigaţiunii în 
Marea Neagră ; şi declară că Rusia se consideră de aci înainte 
în stare de război cu Turcia şi că va împinge operațiunile 
militare pînă ce va dobiîndi satisfacțiune pentru ofensele ce 
i s-au făcut, desăvirşita aplicare a articolelor Tratatelor de la 
Akerman, garanţii îndestulătoare în contra obstacolelor 
navigaţiunii ruseşti în Bosfor și îndemnizări de război. Mai 
adauge nota adusă de Lieven că Rusia se credea obligată prin 
tratatul de la Londra să dea o soluţiune satisfăcătoare ces- 
tiunii greceşti. 

Guvernul Porții, prin sistemul său nenorocit de tempori- 
zare şi prin îngimiarea sa, prin esitaţiunile și imprudenţele 
sale, dăduse Rusiei o aparenţă de dreptate de a-i declara răz- 
boi, și aceasta într-un moment cînd toată opiniunea în 
Europa era în contra ei, cînd se afla cu totul izolată și aban- 
donată la discreţiunea inamicului său. 

Acestea erau poziţiunile respective, cînd, în ziua de 7 mai 

: 1828, oştirile rusești, sub comanda principelui Wittgenstein, 
` trec Prutul la Sculeni și la Reni, ocupă Iaşul, înaintează 
spre București, înconjoară fortărețele de pe malul Dunării, 
şi Wittgenstein pune mîna pe guvernul Principatelor, numind 
pe contele Pahlen prezident-plenipotent al divanurilor ţării. 


ION GHICA 


„VII 


"LIBERALII DE ALTĂDATĂ 


Ghergani, noiembre 1880 


Iubite amice, 


Tu ştii, ca şi mine, că a fost un timp cînd trebuia mare 
îndrăzneală şi abnegaţiune unui român ca să cugete naţio- 
nalitate şi libertate; pentru aceasta îi trebuia mai întii să 
renunţe la orice favoare, la orice solicitudine, la orice drep- 
tate chiar din partea guvernului, să încheie pact cu persecu- 
ţiunile, cu exilul şi cu proscripţiunea ; să lase orice speranţă. 

Fericit acela care-și putea conserva afecțiunile familiei, 
căci pînă acolo mergea goana în contra acelor cari îndrăz- 
neau să iasă din rînduri. Acei cari se hotărau să vorbească 
sau să scrie despre drepturile românilor, despre viitorul şi 
despre speranţele lor; să pomenească măcar de desfiinţarea 
robiei, de împroprietărirea clăcașilor, de încetarea protec- 
toratului, de recuperarea autonomiei, de unirea Moldovei 
cu Valahia; să critice nedreptăţile şi prevaricaţiunile în 
justiţie şi în administraţie, trebuiau să se ducă peste ţări și 
peste mări, să se ascundă și să-și schimbe numele, căci alt- 
fel se espuneau a îi trimişi să-și spăsească sentimentele şi 
îndrăzneala în vreo temniţă sau cel puţin în vreo mănăstire. 
Noi am apucat timpuri grele, pe cînd Cimpineanu, Mitică 
Filipescu, Niculae Bălcescu se pocăiau la Plumbuita, la 
Snagov, la Mărgineni și în ocnele de la Telega, topindu-și 
sănătatea şi averea. 

Acum lucrurile s-au schimbat. A striga pe toate tonurile, 
cu vreme şi fără vreme, din gură și din condei: patrie, liber- 

tate, egalitate, independenţă; a încrimina şi batjocori pe acei 
cari nu trec peste marginile moderaţiunii, a bunei-cuviinţe 
şi a modestiei, a acuza de trădători pe oamenii cei mai devo- 
taţi binelui ţărei, a-i trata în mod ireverenţios, a-i lovi şi a-i 
insulta nu numai că nu este periculos, dar este glorios şi chiar 
bănos. Apoi cînd învăpăiarea patriotică trece peste fruntarii, 
peste Carpaţi sau peste Hem, ea dă drepturi netăgăduite la 
sinecuri bine plătite, la misiuni cunoscute sau necunoscute 
în budget. , 

Ceea ce era pagubă odinioară a devenit speculă și profit, 
şi numărul înfocaților crește în proporțiune cu încurajarea 
ce găsesc şi de la public, și de la guvern. „Lac să fie, broaște 
multe“, zice proverbul. Persecutările și invectivele au rămas 
partea acelora cari nu se suie pe streașină ca să strige la 
patriotism sau cari nu se asociază cu acei cari practică calom- 
nia și injuria în favoarea vreunui partid colorat, şi asupra 
acelora cari s-ar mulţămi cu mai puţină ostentaţiune, cu mai 
puțină fanfaronadă şi cu ceva mai multă încurajare dată 
literelor, ştiinţei şi artelor, ceea ce ne-ar face să aducem şi noi 
contingentul nostru la opera cea mare a civilizaţiunii și ne-ar 
da dreptul la recunoştinţa naţiunilor celor mari, mai mult 
poate decît vitejia soldaţilor noștri şi sporiri de teritoriu. 

Peste douăzeci, cincizeci, o sută de ani poate că s-or găsi 
publiciști şi istorici cari să arate generaţiilor viitoare în 
ce parte a fost mai multă şi mai adevărată iubire de ţară și să 
le indice drumul cel adevărat ce trebuie să urmeze; pînă 
atunci însă meritul şi gloria vor fi partea zbierătorilor și 
dibacilor, şi primejdia este mare. 

Patrioţii infocaţi nu așteaptă judecata istoriei; tari de 
sprijinul ce găsesc în opinia publică cea ameţită şi rătăcită 
şi în partizanii ce-și fac prin fel de fel de mijloace, își apro- 
priază toate faptele cele mari și frumoase ale naţiunii, se 
proclamă oameni mari, îşi pun lauri pe frunte şi cer să fie 
adoraţi. | 

„Revoluţia bărbată-mio!“ zicea o cocoană, cînd vorbea 
de revoluţia din 1848. Eroul cu mantaua albă nu voia să 
recunoască că acea răsculare, acel strigăt de durere și de in- 
dignare al naţiunii era opera unei lucrări stăruitoare demai 
multe generațiuni.! În îngimfarea lui, credea că înainte de 
diînsul nimic nu fusese, și data România și românismul 
numai de la venirea sa pe pămînt. Înainte de dinsul, nici 

limbă, nici naţiune nu esista într-acest colț al lumii; el 
lumina și patriotismul, afară de el, numai întuneric și tră- 
dare! Își atribuia și-și apropria toate evenimentele politice 
în general și revoluţia de la 1848 în special, dar, în elasti- 
citatea sa de convicţiuni, trata acel mare şi generos act al 
românilor de uneltire diavolească ori de cite ori trebile nu-i 
mergeau bine, şi pe unii din articolii programei naţiunii îi 
atribuia unei negre trădări şi unei ţesături infernale, în care 
încurca şi incrimina pe românii cei mai ageri, pe aceia a 
cărora viaţă fusese un şir neîntrerupt de sacrificii și de devo- 
tament. 

Astăzi partidele strigă în gura mare şi fără rușine: 


„Noi şi numai noi ne iubim ţara!“ 


„Noi şi numai noi i-am dat libertate, egalitate, unire, 
principe străin şi pozițiune politică şi independentă!“ 


„Noi și numai noi am salvat-o de cei răi şi de cei vicleni!“ 


„Acei cari nu cred ca şi noi şi nu sunt cu noi sunt inimici 
ai românilor şi ai românismului, trădători, vinduţi Turcului, 
Ungurului şi Englezului!“ 


„Cînd guvernul nu este în mina noastră, toate merg rău, 
îndată însă ce norocul ne dă pe mînă frinele statului, atunci 
într-o clipă, ca printr-un farmec, lucrurile se schimbă!“ 


„Încrederea în viitor renaşte, spiritele se liniştesc!“ 
„Securitatea si justiţia domnesc pretutindeni!“ 


„Tot românul trăieşte bine, la ţară şi în oraș, nesupă- 
rat şi nebîntuit, petrece cu porţile și cu ușile deschise 
ziua și noaptea, fară zăvoare la uși și la ferestre, fără 
pușcă, fără pistol, fără temere de foc la clăi, la magazii 
şi la case l“ 


„Caii şi boii nu se mai îmbolnăvesc, nu se mai fură din 
coșare, nici de pe cîmp; epizootia intră în gură de șarpe, 
lăcustele fug peste Dunăre sau zboară pe deasupra Carpați- 
lor; spicul grîului creşte lung de-o palmă și des ca păsde- 
rea, proștilor gi beţivilor le creşte mintea, de paţi să-i faci 
şi miniștri dacă vrei, copiilor le cresc condeiele, ca să ne cînte 

nouă osanale și celor cari nu vin în numele nostru să azvirle 
imprecaţiuni și injurii.“ 


„Românii se înarmează, datoria flotantă se stinge, finan- 
tele prosperă şi, mai presus de toate, demnitatea ţării și 
drapelul naţional se ridică din umilinţa în care au fost tirite 
de toţi acei cari nu erau cu noi. Lumea se linişteşte îndată 
ce agenţia Havas și reporterii anunţă Europei că ne-am suit 
iar noi la putere.“ 


„Iscălituri de oameni de toată virsta, cu sutele şi cu miile, 
mărturisesc prin poşte și prin telegraf aceste fericiri, dînd 
graţie cerului că iar i-a învrednicit Dumneeu să vază la 
putere pe oamenii de geniu și pe patrioţii cei mai mari cari 
realizează aspiraţiunile naţiunii.“ 


„Tot ce s-a făcut mare și patriotic s-a făcut de mine şi prin 
mine, zicea mai deunăzi o individualitate dibace; tot ce s-a 
făcut fără de mine s-a făcut rău şi trebuie desfăcut !“ 


Fatuitatea facţioșilor şi a demagogilor, a albilor și a 
roșilor este atit de mare şi-i orbește pe unii și pe alţii pînă 
într-atita, încît îşi atribuie lor şi numai lor evenimentele cari 
au rezultat din cauze mari și complexe, la cari ei au fost cu 
totul străini. 

Publicul crezător şi uimit se închină cînd unora, cînd 
altora ; răii şi trădătorii de ieri devin geniuri bune și patrioţi 
devotați de a doua zi, pînă ce iar se întoarce sfera, de ies 
ceialalți dasupra, încît românul, nemaiştiind la ce sfint să se 
închine, îşi dă numele tuturor admiraţiunilor și recunoştin- 
ţelor telegrafice. 

Dorinţa ce are fiecare de a face să se crează despre sine că 
el și numai el a făcut tot ce este bine, tot ce este mare trage 
după dinsa necesitatea de a defăima pe ceialalţi, de a înnegri 
în ochii naţiunii tot ce nu este el şi a se pune ca singurul 
capabil, curat şi bun. De-aici s-a născut, şcoala calomniei și 
a injuriei, care a adus zizania, ura şi dezbinarea, o şcoaliă a 

„cărei adepţi, pentru a populariza neadevărul şi eroarea, nu-și 
cruţă nici un sacrificiu, espresiunile cele mai batjocoritoare 
curg ca din izvor. 

Dacă cineva are nenorocirea de a consilia moderaţiunea 
şi modestia, de a pomeni de economii în finanţe, de a zice că 
progresul şi civilizațiunea nu stă în instituţiuni cari nu au 

alt scop și alt rezultat decit de a satisface vanitatea, dacă 
denunţă vreo abatere sau nu aprobă persecuțiuni nedrepte, 
conspirații inventate, presupuneri şi acuzaţiuni infamante, 
îndată o sută de condeie şi mii de limbi tăbăresc pe dinsul, 
îl denunţă opiniunii publice ca vindut străinului, ca om cu 
inimă neagră, inimic al măririi şi al gloriei naţionale; dacă 
zice cuiva că s-a abătut de la principiile cele adevărate, de la 
principiile acele pe cari le susţinea ieri cu tărie și cu talent 
şi că apără reteveiul lui P.T., lui K. şi I. G., de unde-l com- 
bătea cind era în mina arhiereului N.S. şi a lui T.D.2; că 
astăzi aprobă influenţa morală în alegeri, influenţă în contra 
căreia a tunat şi a fulgerat cînd era practicată de alții, îndată 
i se răspunde că e paraponisit, nebun, că vinează minister, 
că voieşte răsturnarea stării de lucruri esistentă; i se atri- 
buie gratuit infamii şi fapte nedemne și, graţie bogăției 
de oameni de toate specialităţile, se găsesc îndestui cari să 
ateste prin grai și prin scris că au auzit şi au văzut ceea ce 
n-a esistat. 

Eu, din parte-mi, convins că, în tot ce s-a făcut bun și 
bine în ţară, fiecare la rindul său nu a fost decît un instru- 
ment zelos și devotat voinţei naţionale, și că propriul liber- 
tăţii este de a nu se închina la prezumpțiunile nedrepte, nici 
a urma orbește rătăcirilor opiniunii, nu am putut fi admira- 
torul dibacilor și şarlatanilor, nu m-am putut alipi de acei 
zeificaţi şi de acei cari se pun dinaintea poporului ca eroi, 
pentru că nu am putut da stima şi afecțiunea mea decit ace- 
lor cari o merită; condeiele cele agere, consacrate partidelor 
şi facţiunilor, au fost şi sunt totdeauna dispuse a mă lovi; 
scriitorii de asemene fel abuză de libertatea de care se bucură 
presa; ceea ce ei afecţionează mai mult în polemica lor este 
de a zice acelor pe care-i atacă că au trădat şi că au furat; 
educaţiunea şi retorica lor se învoiește foarte bine cu aseme- 
nea acuzaţiuni, căci ele convin politicei şi aspiraţiunilor de 
cari sunt conduşi; însă, glorie luminelor secolului, nu mai 
suntem în timpul lui Basilio, pe cînd calomnia putea omori, 
ea nu mai are acea putere; astăzi un om învăluit în onorabi- 
litatea sa poate foarte bine nesocoti acele loviri; de multe 
ori ele cad pe capul acelora cari se servesc de dinsele. 

Starea noastră morală e de îngrijit, dar eu încă tot cred 
că mai sunt oameni cari cugetă şi cari nu sunt molipsiţi de 
suflarea ciumoasă a corupțiunii şi a invidiei ; că ei vor ajunge 

cu timpul la o comunitate de idei politice bazate pe prin- 
cipii adevărat salutare; am credința că românii nu pot întir- 
zia de a se grupa unul cîte unul în jurul principiilor liber- 
tăţii şi ale constituţionalismului sincer aplicate; cred în 
triumful luminii și adevărului. Vine o zi cind simţul moral se 
revoltă văzind capacitatea, ştiinţa și probitatea insultate, 
principiile moralei şi justiției nesocotite şi călcate în 
picioare; vine o zi cînd se indignează văzind pe guvern că 
face din administraţie și din justiţie un instrument al pati- 
milor şi al luptelor politice, pe favoriţii miniștrilor împunind 
încrederea în guvern cu reteveiul, aci în numele libertăţii 
şi al democraţiei, aci în numele autorităţii şi al bunei 
ordine. 

Credinţa mea este că va veni curind timpul cînd românii 
vor înţelege că nici libertatea nu este anarhie, nici legalita- 
tea nu este despotism; și că autoritatea, cu cît este indispen- 
sabilă societăţilor, cu atît ea trebuie să fie mai întărită, 
făcînd-o să derive de la lege, a cărei suveranitate este sin- 
gurul principiu care poate conduce societăţile moderne; şi 
că libertatea, cu cît este mai necesară, cu atit trebuie să fie 
subordinată raţiunii şi știinţii. Simţul moral nu poate răbda 
mult timp a vedea pe acei cari trebuie să fie ausiliarii cei 
mai puternici ai civilizaţiunii, pe preot, pe învăţător şi pe 
învăţătoare, pe judecător şi pe soldat, întrebuinţaţi ca instru- 
mente politice, ca agenţi electorali şi de corupţiune; nu 
poate răbda mult timp să vadă urmindu-se în afară o politică 
reprobată de naţiune prin mai multe acte solemne și să vadă 
că, sub cuvîntul de a ţinea sus drapelul naţional, se aleagă 
jocul periculos al întimplărilor, să ne ducem să compromi- 
tem demnitatea noastră, espunîndu-ne la umilinţe și să dăm 
pe toată ziua ocaziune străinilor de a se amesteca în aface- 
rile noastre dinlăuntru şi astfel să se inaugureze o eră de in- 
gerenţă a streinului. 

Într-o. societate bine echilibrată, deosebitele ramuri ale 
trebuinţelor naţionale trebuie să meargă mînă în mină, 
trebuie- ca nici politica să nu fie sacrificată comerţului şi 
industriei, nici literatura şi artele să nu fie sacrificate ambi- 
ţiunii politice ș și vitejiei. A sacrifica toate interesele politicei 
şi vitejiei nu poate fi, nici măcar în condiţiunile cele mai 
norocite, decit un succes trecător de care peste cîțiva ani 
de-abia mai aduce aminte o inscripţiune săpată în piatră. 

Iată o profesiune de credință; aud strigîindu-se: Dar de 
ce să nu-mi fie și mie permis a avea ambițiunea să contri- 
buiesc cu slabele mele mijloace la ceea ce se poate face bun 
şi frumos în țară; nu văd pentru ce m-aș apăra de o preten- 
ţiune care nu ar avea nimic de reprehensibil, dar cu toate 
aceste liniştească-se temerile de îndată. Dacă o asemenea 
ambiţiune nu se lipeşte astăzi de mine, cauza este că eu ştiu 
că pentru a guverna așa cum cred eu că ar trebui guvernată 
România, pentru a urma cu succes politica pe care o cred eu 
salutară pentru ţară, ar trebui să pot găsi o putere pe care 
să mă pot răzema. Nu sunt nici destul de naiv, nici atit de 
prezumţios, ca, la vîrsta la care am ajuns şi cu esperienţa 
ce am putut dobindi, să-mi permit a-mi face iluziuni. Nu 
mi-ar fi iertat a crede că un om, care nu se bucură de bună- 
voinţa celor cari dispun de încrederea publică şi în contra 
căruia s-au coalizat totdeauna albii cu roșii, poate fi chemat 
la trebile statului, sau că, chemat fiind, ar putea să se ţie 
îndestul ca să vadă fructul cugetărilor şi ostenelelor sale 
realizate. 

A fi ministru, fără a putea face ceea ce trebuie făcut, 
ar fi numai satisfacțiunea unei vanităţi copilăreşti care nu 
poate sătura ambiţiunea mea. 

Partidele cari conduc opinia știu bine că eu nu pot nici 
linguși patimile şi hrăni urile, nici încuraja eresurile şi preju- 
diţiele mulțimii, fiindcă ştiu că, ori de cîte ori am avut pute- 
rea, nu m-am servit de dînsa ca de un instrument de favoare 
sau de persecuţțiune și că nu am căutat a mări acţiunea 
vreunui partid, ci am lăsat opiniunile să se formeze şi să se 
manifesteze într-un mod liber, sub acţiunea raţiunii. Ştiu 
că eu nu mi-am făcut din guvernare un ideal strimt şi tiranic 
pe care să-l impun în profitul vreunei secte sau vreunei co- 
terii, nu am promis, nici acordat favoruri vreunei coterii, 
nici n-am persecutat pe vreun partid. Tendinţele şi aspi- 
rațiunile mele au fost totdeauna de a vedea pe oamenii 
capabili uniţi sub drapelul constituţiunii, bine hotăriţi 
a practica şi a apăra principiile de politică, de ordine, de li- 
bertate şi de justiţie. Doresc din toate puterile inimii și spi- 
ritului meu ca oamenii oneșşti şi învăţaţi să se grupeze în 
jurul ideilor celor bune şi raţionale, să le susţie cu tărie şi 
să le propage prin cuvînt, prin scrieri şi prin fapte, căci nu- 

_mai astfel s-ar putea forma conştiinţa poporului, singurul 
îrîu ce poate opri pe guvernanţi de a se abate de la prescrip- 
ţiunile adevăratelor principii și a nu lăsa loc la credinţe 
greșite şi stricate prin ură și prin patimi. Dorinţa mea a fost 
totdeauna de a vedea pe acei care-și iubesc ţara legaţi între 
dinșii printr-o comunitate de idei și de principii, iar nu prin 
interese de partid, prin cabale cari nu pot avea alt rezultat 
decît a face pe români să păşească din decepţiune în decep- 
ţiune și a-i arunca într-un scepticism politic care poate avea 
cele mai fatale consecinţe. 

Condus de aceste dorinţe, cred că fac bine adresindu-ţi 
această epistolă urmată de cîteva altele, în cari îmi propun 
a trata citeva din principiile cari ar trebui să conducă socie- 
tatea noastră. Le voi trata astfel precum ele sunt înţelese 
de publiciştii cei mai eminenţi ai Europei şi asupra cărora 
astăzi nu mai esistă între oamenii de ştiinţă politică mai 
multe feluri de a vedea. 


ION GHICA 


VII 


GENERALUL COLETTI LA 1835 


Ghergani, ghenarie 1881 


Iubite amice, 


Îţi aduci aminte de întiia noastră intilnire, sunt acum 
vreo 45 de ani, la Paris, cam pe la anul 1835? Cinci sau şase 
români munteni din Valahia, cum se zicea pe-atunci, locu- 
iam în rue St. Hyacinthe cu Niculae Cantacuzino Paşcanu 
şi cu Iancu Filipescu Vulpache. Voi, alți atiţia români mol- 
doveni, între cari şi fostul domn Alecu Cuza, locuiaţi cu un 
profesor anume Furnarache în rue Nôtre - Dame des Champs.! 

Într-o duminecă, micele noastre cirduri se întilniră pe 
Quai Voltaire, şi noi şi voi mergeam tot spre Champs Elysées. 
Mentorii noştri se opriră un minut la vorbă. Nu ştiu cum, 
nici în ce fel, dar ne-am pomenit deodată amestecați şi braţ 
la braţ un muntean c-un moldovean ; vorbeam fiecare limba- 
giul provinciei noastre şi ne înţelegeam, parc-am fi vorbit 
aceeași limbă. Ce revelaţiune! Dintr-acel moment nu am 
mai fost nici munteni, nici moldoveni. Eram toti români! 

Mie mi-a căzut parte la braţ un tînăr mărunţel, cam de 
talia mea, muchelef la haine: venghercă de postav negru cu 
brandebururi şi cu chiostecuri, pantaloni nohutii largi de 
se vedea numai virful botinei de lac; jiletea de catifea vigi- 
nie cu găitan de fir de jur împrejur şi mai multe lanţuri de 
aur la ceasornic. Mi-a spus îndată că era bogat, foarte bogat, 
şi că era conte; observindu-i eu că la noi nu esistau titluri 
de nobilime, el mi-a esplicat că se afla într-un caz cu totul 
şi cu totul escepţional, că m.-s. vodă îl îmbrăcase cu caf- 

tan, dindu-i rangul de comis, cind era încă în leagăn, și 
că de cind învăţa carte se convinsese că rangul de comis 
este latinescul comes, comitis... Şi ca să-mi dovedească și 
mai bine dreptul său la acest titlu, mi-a dat carta sa de 
vizită, pe care era scris în litere majuscule: 


MONSIEUR LE COMTE DE... 


Lipsea însă armoriile; această lacună provenea numa: 
dintr-un gui-pro-quo, fiindcă, scriind acasă să i se trimiţă 
armoriile familiei, se crezuse că cerea pușca de vinătoare a 
bătrinului său tată. Esplicîndu-se însă mai bine în urmă, 
glumeţul său frate i-a trimis un desemn reprezentind doi 
morcovi degeraţi şi întrulocaţi sub o coronă de patlagele. 

Tot mergind spre Arcul de triumf și discutînd cu camara- 
dul meu de braţ, căci nu ne prea înţelegeam în istorie, 
mai ales asupra dimensiunilor zidurilor Babilonului, cama- 
radul pretindea că erau destul de largi ca să poată trece în 
rind cinci cară în fuga mare, eu ţineam la trei; ajunsesem 
dinaintea palatului după Quai d'Orsay, fosta casă a Consiliu- 
lui de stat din timpul lui Napoleon III, devenită, prin aju- 
torul petrolului, un trist suvenir al domniei Comunei din 
1871. Acea zidire, înfăşurată încă în feşele schelelor pe cari 
lucrau meșteri pietrari, părea și mai mare, dominînd toată 
mahalaua ca o namilă. Camaradul, văzindu-mă în uimire, 
cu ochii în sus şi cu gura căscată dinaintea acestei zidiri atit 
de măreţe, îmi zise rizind: 

— Ce? N-ai mai văzut astfel de case? Cum? Voi n-aveţi 
în Bucureşti zidiri aşa de mari? 

— Dar cred că nici voi nu aveţi astfel de palate la Iaşi, 
replicai eu. 

— Aşa! Să vezi tu casa tată-meu; e mult mai mare!? 

Această iluziune a camaradului m-a costat mai tirziu 
doi sorocoveţi şi o oră de rătăcire pe stradele capitalei Mol- 
dovei, căci voind să-i fac vizită, m-am suit într-o birjă, 
zicînd birjarului să mă ducă la comitele de... 

— Dar unde șade? mă întrebă birjarul. 

— Casa cea mai mare din laşi, îi răspund. 

— Las’ că știu ; la vistiernicu Rosnovanu, îmi zise bir- 
jarul. i 

— Nu! O casă mare, mare, mult: mai mare. 

La aceste cuvinte, birjarul iși întoarce capul, uitindu-se 
la mine cu un fel de milă. 

— Dar unde ai mai pomenit mata casă mai mare decit 
a conului Niculachi Rosnovanu? 


Ştiu că tată-tău voia să te facă medic și tu te puseseși 
pe chimie; ne întilneam adeseori sub castanii Luxemburgu- 
lui şi vorbeam oxigen şi hidrogen, dar observasem că de cite 
ori îţi vorbeam de plantele marine din care se scoate iodul 
sau de oasele cele mai bogate în fosfor, căscai din toată 
puterea fălcilor; mai observasem că, vorbindu-ţi într-o zi 
de poeziile lui Văcărescu şi recitindu-ţi una din poeziile 
iubitului nostru amic Gr. Alexandrescu: 


Culcat p-aste ruine sub care adîncită 
„B slava strămoşească...2 


ai deschis ochi mari şi m-ai întrebat dacă mai ştiu și altele. 
Din ziua aceea mi-am zis că n-o să te faci medic. 

Câte lucruri s-au petrecut de atunci pe lume şi mai ales 
într-acest colțișor de pămînt, care poartă astăzi numele de 
România, pe care pe atunci nimeni nu-l cunoştea în străină- 
tate nici de nume măcar! Puteam să strigăm cit ne-ar fi 
luat gura că suntem români, strănepoți de-ai lui Traian, că 
nimeni nu ne credea, nu ne asculta, nu ne înţelegea; surda 
le ziceam că noi eram valahi și că voi eraţi moldoveni; ni se 
răspundea: 

„Va să zică sunteţi muscali? Sunteţi turci?“ și prin 
urmare hotărau că eram greci, de vreme ce eram schisma- 
tici.şi ne închinam la răsărit ; și mai cu ajutorul lui Lichiar- 
dopulo, lui Picolot, lui Furnarache, lui Ventura, şi voi şi 
noi nu ne puteam cortorosi de numele de greci. A trecut mult 
pînă cînd unii din francezi au consimţit să ne zică moldova- 
lacs și prin abreviaţie moldac, și să numească Principatele 
Moldachie sau Valavie. Nu demult, încă prin timpul domniei 
lui Alexandru Cuza-vodă, o damă italiană la Turin zicea de 
un tînăr român care-i era prezentat de filo-românul Vegezzi 
Ruscalla5 ca moldovalac: „Come? così giovane e gia moldo- 
valaco !“* Credea că acest nume era un rang, un cin, paga sau 
mamamuşi ! 


* Cum? aşa tînăr şi deja moldovalah! 


| 

Într-o seară doctorul Mihailidi, fostul meu dascăl de 
elineşte în București, un elev al învățatului Neofit Duca, 
devenit doctor în medicină pe cînd eu dobindeam gradul 
de bacalaureat, mă duce într-o serată la vestita filelenă d-na 
de Champy, sora colonelului Favier, unul din cei mai 
mari luptători pentru independenţa Greciei. Acolo am întil- 
nit pe academicianul Patin, profesor la Sorbona, care, cu 
cîteva zile înainte, mă esaminase de limba elenă şi-mi dedese 
o bilă albă numai și numai pentru că, cetind pasagiul ce-mi 
indicase din Xenofon, pronunţasem: 

Enei Sé fprivro îutpa SE oxedt. inepatve xat sic...* 
în loc de a citi: 

Epei dè erentă emeră te schedori ipefaine cai eis...** 

Cu toată ardoarea ce am pus, esplicindu-i că nu sunt 
grec şi că eram de neam latin, spunindu-i de Traian, de 
colonii aduşi de dînsul în Dacia etc., nu am putut face să 
înțeleagă că nu eram nici turc, nici muscal, nici să priceapă 
cum de nu mă simţeam prea onorat dea mă numi grec... 
Şi cred că a rămas, cit a mai trăit, tot încurcat despre națio- 
nalitatea noastră.€ 

În salonul doamnei de Champy se aduna o dată pe săp- 
tămînă tot ce Parisul conţinea mai elin, elenist şi filelin; 
toţi francezii cari luaseră parte la luptele de la Misolunghi, 
Arta și Navarin, toţi cîţi scriseseră o carte, o broșurică sau 
un articul de ziar, sau cari ziseră două cuvinte în Camera 
deputaţilor în favoarea grecilor ; cîțiva studenţi: frații George 
şi Nicachi Mavrocordat, Coromila, Scalistira etc. erau primiţi 
în acel salon ca pogoritori direcţi din eroii cîntaţi de Omer. 

Într-una din seri, d-na de Champy era într-o stare de mare 
agitaţiune ; sta cu ochii ţintiţi spre uşă, şi de cite ori lacheul 
anunța un musafir, dumneaei sălta din loc, parcă aştepta. 
pe cineva; cînd deodată se deschid amindouă ușile salonu- 
lui, şi un glas mindru și răsunător anunţă: „Son excellence 
le général Coletti, envoyé extraordinaire de sa majesté le roi 
des grecs“***, şi îndată apare un om înalt, trupeș, frumos. 


* Cind am fost prinși, abia de lumina de ziuă şi... (ca în greaca 
modernă). i i 

** Ca în elină. 

*** Excelenţa-sa generalul Coletti, trimis extraordinaral majes- 
tății-sale regelui grecilor. 

îmbrăcat cu fustanelă, cu mintean și cepchen alb cusut cu 
găitanuri albastre. Toate căutăturile s-au întors spre noul-ve- 
nit; asistenții își şopteau unul altuia: „C'est Pambassadeur 
du roi Othon !“* Toţi şi toate îl înconjoară, i se închină. 

Mentorul meu, doctorul Mihailidi, profită de un moment, 
se apropie de ilustrul oaspe şi-i zice: 

"Apxiwyă (generale), permite-mi să-ţi prezint pe tină- 
rul “Ghica din București. 

Generalul Coletti, după ce m-a întrebat despre familia 
Ghiculeştilor, mi-a "zis: 

— Şi dumneavoastră sunteţi tot greci. 

Dar cînd, în marea displăcere a mentorului meu, am înce- 
put a protesta în contra numelui de grec, esplicindu-i cu 
căldură originea românilor, Coletti mă asculta din ce în ce 
cu mai multă atenţiune și, spre marea mirare a doctorului 
Mihailidi, îmi zice: 

— Şi eu sboresc arămănește, dar sunt grecos... 

Deşi n-am înţeles bine deodată cuvintele sboresc şi ară- 
mănește, dar fraza fiind românească, am luat îndrăzneala 
şi i-am zis în limba mea: 

— Escelenţă, poţi fi grec prin sentimente și prin reli- 
gie, dar după vorbă şi după chip ești român. 

Coletti avea figura cea mai românească ce se poate vedea; 
ai fi zis un mocan de la Braşov.” 

Se uita cu drag la mine cînd vorbeam româneşte și cu un 
suspin în glas mi-a zis: 

— Parintili a mei sboresc mași arămănește şi mi pare 
ghine că tini la miletea a noastră; him simpatrioti. ului 

Stăruinţa de a nu voi să fiu de alt neam decit român l-a 
făcut să uite toate preveninţele de cari era încunjurat, s-a 

. pus la vorbă cu mine şi mi-a povestit viaţa lui la curtea lui 
Ali-paşa Tebedelen de la Ianina, unde petrecuse anii copi- 
lăriei împreună cu alți tineri creștini, între cari un fiu al 
dibaciului Voia, un nepot al crudului Naţu şi un tricaliot, 
fiul unui ciorbagiu, cu care Coletti locuia într-o odaie. 

Odată pașa era foarte supărat, tuna și fulgera; nimeni 
nu-i mai putea intra în voie. Furia lui provenea din cauză 


* Este ambasadorul regelui Othon! 
** Părinţii mei vorbesc numai româneşte şi-mi pare bine că ţii 
la neamul nostru ; sîntem compatrioți. 


— 

că fugise tînărul Marco Botzari?, pe care-l avea otagiu de la 
tată-său Kiciu Botzari, beiul de Sulli; îl ţinea la Ianina ca 
o garanţie de pace din partea vitejilor sulioţi. Ali-paşa bănuia 
că tinărul tricaliot, tovarășul de cameră a lui Coletti, în- 
lesnise fuga lui Botzari, şi într-o dimineaţă, cînd bietul 
băiat îi aducea cafeaua, îl tratase răstit de ghiaur hain ; băia- 
tului îi tremură mina şi vărsă cafeaua pe feregeaua paşei. 
În cinci minute, iataganul gealatului îi zbură capul. 
Această împrejurare a făcut pe Coletti să caute să fugă 
și el ca Botzari, dar n-a izbutit! Prins și adus la conac, el se 
credea pierdut. Noroc însă că păşii îi trecuse necazul şi ca 
totdeauna se căia, sau se făcea că se căieşte de moartea tri- 
caliotului, zicînd cu oftare: 


„Kevua tò zadimnăet!“* (Păcat de voinic!) 


După obicei însă își mîngiia durerea cu cuvintele aceste: 
„Mai bine că l-a luat Dumnezeu, că cine ştie cite rele ar fi 
făcut dac-ar fi trăit“. 

Coletti s-a îmbolnăvit de tifos, şi Ali-pașa, aflind că 
era pe moarte, s-a dus de l-a văzut în odaia unde zăcea 
şi, ca să-l consoleze, i-a zis că, îndată ce se va însănătoşi, 
îl va trimite împreună cu fiul lui Voia să studieze medicina. 

S-a ţinut de vorbă, l-a trimis la Pisa, unde Coletti a 
dobindit diploma de doctor în medicină. 

Pe la finele seratei, cînd era să plece, Coletti, zărindu-mă 
într-un colţ pe după ușă, a venit la mine și m-a luat de mină, 
zicîndu-mi: 

— Voi aveți singrafizi* 2... Vream să diavasesc** şi eu una 
carte arămănească, un piitis***. Care este singrafizul vostru? 

I-am vorbit de Văcărescu şi de Alexandrescu, şi dumi- 
neca următoare i-am dus o broșură care conţinea cele dintii 
poezii ale lui Alexandrescu; i-am dus şi cea mai mică edi- 
ţiune în 12° a poeziălor lui Iancu Văcărescu, în care tipărise 
Primăvara amorului, Păstorul întristat şi Ceasornicul în- 
dreptat. Mai tirziu mi-a cerut să-i găsesc istoria lui Fotino; 
mi-am procurat tomul II de la un buchinist de lingă Insti- 
tutul Franței şi i-am trimis-0.10 


* Scriitori. 
** Citesc. 
*** Poet, 

Coletti era din orașul Saraco, cale de 12 ore de la Iani- 
na; familia lui există acolo şi astăzi. La noi se află mai multe 
familii, precum sunt Filiti de la Bucov, Cantili etc., cari 
se înrudesc cu familia lui Coletti. Cuţovlahii, ajunşi într-o 
condiţiune mai înaltă, ca Sina, ca Tositza etc., se zic cei 
mai mulţi greci, dar inima lor saltă ori de cite ori ei aud 
vorbindu-se de români, de România şi de limba românească, 
pe care o numesc arămănească. 

Coletti, ca toţi cuţovlahii români din Macedonia, s-a 
bătut ca un viteaz pentru independenţa Greciei; a fost guver- 
nator al Cicladelor orientale cu titlul de: 2xraxrăs Sorxh the 
räv &varonâv Kuxhd3av (guvernator extraordinar al Cicla- 
delor orientale). 

El a lăsat un nume nemuritor în insule şi dobindise o 
foarte mare influenţă în tot Arhipelul, ceea ce nu prea 
plăcea comitelui Armansberg, nici regelui Othon ; trimite- 
rea lui ca ambasador la Paris a fost ca un fel de esil deghizat. 

Ce eram noi românii pe atunci? Cine ne băga în seamă? 
Care ziar, care revistă sau care scriitor se ocupa de noi? 
De la Del Chiaro şi de la Wilkinson nu se scrisese nici măcar 
o linie despre români.!! La 1836 a fost un adevărat eveni- 
ment cînd răposatul Chochelet, consulul francez, se duse să 
anunţe lui Alexandru Ghica-vodă că era să treacă prin Bucu- 
reşti un învăţat francez, un profesor de la Sorbona, anume 
Saint-Marc de Girardin. Spuind domnitorului că acest turist 
avea să scrie impresiunile lui de călătorie, că venea să vizi- 
teze malurile Dunării pentru cercetări arheologice, consulul 
Franţei cerea pentru călător înlesniri de transport prin ţară.12 

Îndată ordine strașnice în toate părţile pentru caleașcă, 
cai de poştă şi conace, puind pe toţi prefecţii şi ofiţerii de 
pe granița Dunării la dispoziţiunea ilustrului turist. 

Pe atunci foarte puţini ofiţeri, foarte puţini ispravnici 
sau ocîrmuitori vorbeau franţuzeşte. 

Ajungind la Islaz, Saint-Marc de Girardin găseşte un loco- 
tenent oacheș și mărunţel care-i zice în bună franțuzească: 

— Escelenţă, am ordin de la şeful meu să fiu la dispozi- 
ţiunea d-voastre. 

Călătorul, încîntat că a găsit un om cu care să se poată 
înţelege, îi zice cu glasul cel subţire şi pătrunzător pe care 
toţi l-am auzit în tinereţea noastră la Sorbona, de pe catedră 
sau la esamenele de bacalaureat: 


Di 

— Vous parlez très bien le francais; vous lavez appris 
au collège, n'est-ce pas?* 

— Non, monsieur — îi răspunde ofițerul — je l'ai appris 
tout seul. ** 

— Ah! je vous en fais mon compliment.*** Eu călătoresc 
— îi zice voiajorul — pentru cercetarea de antichități ro- 
mane. Nu cumva cunoști pe-aici pe aproape ceva inscripțiuni 
vechi? Aș vrea să știu cum se numea acest loc în vechime. 

Ofiţerul îi răspunse că se află în drept cu anticul Ana- 
samum, astăzi Nicopoli, aproape de Utus, și că pe malul 
celalalt al Oltului putea să viziteze valul lui Traian. 

Călătorul încîntat îi zice: 

— Te-ai ocupat cu istoria şi cu geografia antică, dom- 
nule, negreșit că le-ai studiat la colegiu? 

— Nu, domnule, le-am studiat singur, răspunde ofiţerul. 

— Ah! je vous en fais mon compliment. 

— La o mică depărtare — adaugă ofiţerul — la Gros- 
dipod, unde era antica Sigibida, s-au găsit tablele de aramă 
pe care este inscripţiunea: 


IMP. CAESAR. DIVI. TRAIANI. PARTICI ETC. 


Ri pe care se află mai multe nume de soldaţi cărora li se acorda 
reptul de cetățenie. 

Aceste table se citesc astfel: 

Imperator Caesar Divi Traiani Parthici filius Divi Nervae 
nepos etc.**** 

Şi dincolo, peste Olt, la Turnu, vechea Turris, s-a găsit 
o piatră cu inscripțiunea: 

IVL. CAPITONI C.P.P. ILLYRICI 
TR. T. OMNIB. AB. ORD. 
FL. SIRMIATIVM HONORATO ET. ETC. } 

care se citeşte: 

Iulio Capitoni Consulari Praefecto Provinciae Illyrici 

Tribuni titulo, omnibus honoribus ab ordine etc.***** 


* Vorbiţi foarte bine franțuzeşte ; ați învăţat-o la colegiu, nu-i aşa? 

** Nu, domnule, am învățat-o singur. 

*** Ah! vă felicit. 

axa Împăratul Cezar, fiul divinului Traian Parthicul, nepotul 
divinului Nerva etc. 

*x*** Lui Iuliu Capitone, prefect consular al Provinciei Ilirice, 
cu titlul de tribun, cu toate onorurile din ordinul etc. 

— Cum? ştii latinește, domnule? Ai studiat negreșit 
această limbă la colegiu? 

— Nu, domnule — îi răspunse ofiţerul — je lai appris 
tout seul. 

— Ah! je vous en fais compliment. 

Ofiţerul îi mai recomandă tot astfel o piatră cu inscrip- 
tiune grecească. 

— Vous savez le grec ancien, monsieur? Vous l'avez sans 
doute appris au college ?* 

Și ofițerul îi răspunde: 

— Non, monsieur, je Vai étudié tout seul. ** 

— Ah! je vous en fais compliment. 

Tlustrul arheolog s-a folosit foarte mult de indicațiunile 
date de tinărul ofițer, căruia atunci i s-a mai îngroșat 
epoleta. 

Saint-Marc-Girardin avea bună memorie. 

Într-o zi, fiind de rînd la esamenele de bacalaureat, vede 
numele familiei ofițerului de la Islaz pe lista candidaţilor 
şi, cînd se înfăţişează recipiendarul, îl intreabă dacă cunoaş- 
te un ofiţer cu același nume pe care îl cunoscuse la Islaz. 
Răspunzindu-i-se că-i era frate, profesorul esaminator crede 
ocaziunea bună de a-și arăta recunoştinţa, ajutind pe frate 
să strălucească înaintea auditorului şi a celorlalți esamina- 
tori, şi începe: 

— Binevoiește, tinere, a spune ce ştii despre un rege 
barbar care domnea peste un popor viteaz care locuia în 
părţile Dunării de jos? 

— Regele se numea Tisafern — îi răspunde tînărul — şi 
poporul era paflagoni, iar ţara aceea se numea pe atunci 
Capadocia. 

— Ce n'est pas tout-à-fait cela*** — îi zice profesorul — 
dar voi să-ţi arăt mai lămurit cestiunea ; ascultă-mă bine: 
cum se numea împăratul roman care n-a mai voit să sufere 
umilirea de a plăti un tribut rușinos lui Decebal, regelui 
dacilor, care ocupa locul unde se află astăzi principatele 
Valahiei şi Moldovei? El îmi pare că a făcut o espediţiune 
în contra acelui popor barbar și l-a supus puterii Romei, 


* Cunoși greaca veche, domnule? Ai învăţat-o desigur la colegiu? 
+*+ Nu, domnule, am studiat-o singur. 
##* Nu-i chiar așa. 

colonizind ţara cu legiuni aduse din deosebite părţi ale 
marelui imperiu. Ce lucrare însemnată a esecutat acest îm- 
părat peste Dunăre? 

— Împăratul roman se numea Tigran — răspunde esa- 
minatul — şi lucrarea pe Dunăre a fost un far". 

— C'est assez, monsieur*, îi zice profesorul şi-i dă o 
bilă albă, zicîndu-i: Ce n'est pas tout-à-fait cela, mais vous 
pourrez le demander à mr. votre frère, il vous le dira, il Va 
appris tout seul, lui**. 


ION GHICA 


* Destul, domnule. 
** Nu-i chiar aşa, dar îl vei putea întreba pe fratele dumitale, 


care îţi va spune, el a învăţat singur. 


IX 


DAVID URQUHARD 


Bucureşti, martie 1881 


Iubite amice, 


Începusem mai deunăzi urmarea unei epistole din Con- 
vorbiri, cînd îmi căzură în mini două ziare, din ee mai mari, 
în cari redactorii de tot soiul și de tot neamul scriu de mai 
multe ori pe săptămînă politică, literatură, artă şi de toate, 
cu o cutezare și cu o siguranţă care face pe mulți gură-cască 
să crează că lucrurile sunt așa cum le spun ei. 

Văzind numele meu și al tău tipărite cu litere distinse, 
am avut curiozitatea să citesc. Cind, ce să văd!... mie-mi 
spunea verde în ochi că sunt un prost, parcă eu aș fi pretins 
să fiu om de spirit; îmi mai spunea că nu ştiu să scriu, ca 
şi cum aș fi avut vreodată pretenţiunea a trece de scriitor 
sau să cer de la cineva vreun bene-merenti; astea treacă- 
meargă, deși nu prea e politicos a spune omului în față 
asemenea adevăruri, dar nu se oprea aci; îmi găsea fel de 
fel de alte defecte pe cari le cita anume, negreşit ca să dove- 
dească respectul şi consideraţiunea ce au ei pentru acei 
cari îi citesc.! Şi ca să nu creadă nimeni că sunt aceia pe 
cari toţi îi ştiu, iscălesc cu nume cari nu sunt nici în călin- 
dar, nici în condicile stării civile. 

Bine, pe mine ca pe mine, că sunt un biet muritor ca 
toţi muritorii, dar pe tine! 

Acestea toate, pentru că nu le-a plăcut Pepelea! D-apoi 
a cui e vina? 

— Era să mă duc și eu să văz piesa cea nouă a domnului 
Alecsandri, îmi zicea un îel de kir Mistocli, dar aud că e 
o nimica toată. 

— Cine ţi-a spus asta, domnule? 

— Am citit în ziare că e o secătură goală, o copilărie. 

— Ia spune-mi, rogu-te, cum te cheamă? 

— Ce, nu știi cum mă cheamă? şi-mi trînti scumpul său 
nume, tot de acele cari nu se află în călindarul românesc. 

— Apoi cum vrei, domnule, c-un astfel de nume, să-ţi 
placă băiatul cu fluierul de dor, și foarte bine ai făcut de 
nu te-âi dus să-l vezi, că n-ai fi ales nimica de dinsul; ai fi 
păţit şi dumneata ca domnul Ovreiescu şi ca domnul Eli- 
nescu, redactorii articulilor după cari îţi regulezi ideile 
şi petrecerile; te-ar fi apucat căscatul de care pătimea Mur- 
gilă şi Papură. Ca să-ţi placă Pirlea şi Lăcustă, trebuie să 
fi fost crescut și trăit cu românii, să vorbeşti şi să cugeţi 
românește, 

Cum să cerem de la nişte bieţi venetici, veniţi în ţara 
[aeta bună şi mănoasă după un codru de pîine, să fie 
ei mișcaţi de legendele românești, de suvenirile copilăriei 
noastre; să le placă doinele zise cu fluierul ciobanului, 
să se înfioreze de muma pădurii, să se teamă de zmeu, să 
guste basmele cu cari ne împăca mama Ilinca, cînd începea 
cu: „a fost odată ca niciodată, că de n-ar fi nu s-ar povesti, 
pe cînd se potcovea puricele cu nouăzeci și nouă de oca de fier 
la un picior și călcivul e tot gol“; şi termina cu: „după ce am 
jucat la nuntă şi am mincat cu împăratul la masă, am în- 
călicat p-o şa şi vă spusei dumneavoastră așa“. 

Cum vrei ca niște nenorociţi, crescuţi în răutate şi hră- 
niţi cu invidie, să poată aprecia legendele din viaţa plină 
de iubire a unui popor poetic, cu care ei nu au avut nici 
în clin, nici în mînecă? Nu poţi aștepta de la nişte neno- 
rociţi, goniți de vicisitutidinile din ţara lor, să poată 
înţelege şi gusta idiomele limbei noastre; nu ești în drept să 
ceri de la orb să judece colorile, nici de la surd să aprecieze 
(_muzica. 

Îmi aduc aminte că, aflindu-mă acum cîţiva ani la o 
masă la Constantinopol, beizadea Grigorie Sturza avea 
ziafet de ziua lui și ne poftise pe toți românii proscriși; 
adusese pe cel mai vestit tacim de lăutari, tot meşteri aleşi 
dintre cei mai buni, scripcari, cobzari şi neisani din Scaune 


208 


C RE E N NE OI RER 


din Bucureşti. Trăgea Dinică cu arcuşul de te ardea la inimă, 
şi cobzarul zicea din gură pe Alimoş; noi ascultam cu auzul 
şi cu sufletul; la masă era și un străin, un perot care, văzin- 
du-ne înduioșaţi, ne zice cu un ton de dispreţ: 

— Nu înţeleg ce găsiţi în cîntările astea de vă fac atita 
impresie! 

lar Marin Serghiescu (Naţionalu) se uita cu milă la 
dînsul, zicînd: 

: — Perotule, perotule! Săracule! tu nu ai patrie, tu nu 
ştii ce e cîntecul naţional. 

Aceste puţine cuvinte, zise cum au putut fi zise, ne-au 
făcut pe toţi să ne podidească lacrimile.? 

Aceşti oameni nu simt românește, nu le place nimica 
românesc, Noi ăştia get-beget coada vacii, născuţi, crescuţi 
şi îmbătriniţi în ţara asta, care am văzut-o fărimicată şi 
umilită, pe cînd paşa de la Diu şi Silistra-valesi făcea să 
tremure domnii noştri; pe cînd un Zaltukin azvirlea pe 
boieri cu brînci pe scară şi surghiunea mitropoliţii ; pe cînd 
un Bezak ș-un Rukman insulta pe domni pe tronul lor şi 
dictau legi ţării; pe cînd, ca să ne ducem cu lină, cu piei, 
cu miere sau cu unt peste graniţă sau peste Dunăre, ne tre- 
buia pașuş nemţesc sau teşcherea turcească, noi dăm slavă 
cerului că ne bucurăm astăzi de cea mai absolută liber- 
tate de cugetare și de scriere, că am ajuns a avea un stat | 
mare, puternic și independent, respectat şi considerat. Noi, i 
cari am trăit cale de doi seculi, ne mulţumim cu ceea ce 
ne pot da pe teatru de-alde Alecsandri şi de-alde Millo; 
putem fi toleranţi chiar pentru acei cari, după ce critică 
cu necuviinţă, apoi cînd s-apucă să facă și ei ceva, nu 
produc decît inepţii, pe care apoi voiesc cu sila ca lumea 
să le primească drept cap d-opere; noi putem fi iertători i 
chiar către acei cari merg cu neruşinarea pină a-și ride de 
gloriile noastre naţionale şi a azvirli cu noroi în străbunii 
noştri, în acei cari au luptat seculi întregi pentru apărarea 
drepturilor acestei patrii în care ei găsesc o primire fră- 
țească şi milostivă. 

Să-i recunoaştem maistri în linguşiri, în injurii şi în 
calomnii, și să trecem. 

Cînd am văzut că aceşti domni te critică și te sfișie 
<hiar pe tine, mi-am ridicat condeiul, zicîndu-mi că nu ştiu 
ce zic şi că deşi nu le-o plăcea lor cele ce am a-ţi spune, 

dar poate ca să intereseze pe unii din români, și iată că-mi 
urmez epistola de unde am lăsat-o. 


Pe cind ne apropiam de teribilul an 1840, despre care 
se proorocea fel de fel de grozăvii, ba c-o să ne îrigă, ziceau 
unii, ba c-o să ne fiarbă, ziceau alţii, c-o să ne arunce în 
fundul văzduhului, credeau unii astrologi, c-o să ne ridice 
în slava cerului, cum credeau mulți prooroci.? Lumea era 
îngrijată şi posomorită, nimeni nu mai ridea, numai noi 
românii, studenţii din Paris, eram veseli și voioşi; pe toată 
ziua diligența de la Strasburg sporea numărul tinerilor 
veniţi la învăţătură. În toamna anului 1837, Moldova a 
dat un contigent însemnat, ajuserăm a număra, cu mici, cu 
mari, la douăzeci, şi legăturile de amicie dintre munteni 
şi moldoveni deveneau din ce în ce mai strinse şi mai 
patriotice. Ne întilneam la „Cafe Corneille“, unde domnea 
glasul învățatului student Bermudez, sau la „Café Pro- 
cope“, unde cuvîntul era al unui alt student devenit ilustru, 
a lui Jules Simont; ne comunicam unii altora scrisorile: 
ce primeam din lași și din București, le comentam, le discu- 
tam şi începusem a judeca pe domni și pe împărați. Episto- 
lele lui Niculae Bălcescu, lui Iancu Voinescu şi lui Grigorie: 
Alexandrescu erau foarte apreciate, mai ales pentru nou- 
tăţile ce ne dau despre cele ce se petreceau cu ocaziunea 
revizuirii Regulamentului organic, în care baronul Rukman 
cerea suprimarea autonomiei ţării prin supunerea legilor 
noastre la sancţionarea curților suzerane şi protectrice. 
Colonelul Cimpineanu luase în mină apărarea drepturilor 
României. Cuvintele acestui deputat au fost toxinul care a 
deșteptat pe români din letargia în care se aflau. Mulţi 
tineri, cari petreceau o viaţă de trindăvie și de disoluţiune, 
şi aș putea cita nume ilustre astăzi, au părăsit petrecerile și 
cărţile, au alergat sub baniera Cimpineanului, s-au pus serios 
pe studii şi au adus mai în urmă țării servicii însemnate.5 

Cu cîţiva ani mai inainte, cam pe la 1835, poftit fiind 
la o vinătoare de amicul şi conşcolarul meu Faugeroux, mă 
întilnisem cu Armand Carrel, redactorul, capul ziarului 
Le National, şi cu un polonez, Mihail Czaika Czaykowsky, 
cazac din Ucraina refugit din 1831, unul din secretarii prin- 
cipelui Czartorysky$. Seara, după vinătoare, am prinzit 
la „Hôtel des trois écus“ la Avalon și am petrecut seara 

împreună pînă la miezul nopţii, așteptind trecerea dili- 
genţii mesageriei Lafite-Gaillard, la care reţinusem locuri 
pentru Paris. 

Trei zile după aceea, în marea mea mirare, am citit 
în a doua coloană a ziarului Naţionalul un articol foarte căl- 
duros despre suferințele Principatelor în timpul războiului 
turcesc de la 1828, despre ocupaţiunea rusească de șapte ani 
şi despre scopurile ambiţioase ale Rusiei. În acel articul 
am recunoscut multe din cele ce povestisem eu la otelul 
de la Avalon. Într-un alt articul, un foileton în Constitu- 
ționalul doctorului Veron, M. Czaykowsky povestea lupta 
bandei lui 'Tunsu cu potera spătăriei şi moartea voinicească 
a haiducului, întocmai cum le descrisesem. Tot cam pe la: 
anul 1835 publicasem o broșură intitulată Coup d'oeil sur 
Petat actuel de la Valachie, scrisă cu ajutorul profesorului 
meu Satur, după nişte note trimise de unchiul meu Cim- 
pineanu. 

Armand Carrel îmi admitea în ziarul său orice articul 
îi duceam sub titlul Correspondance de Bucarest. Mă recoman- 
dase amicilor şi colaboratorilor săi, Bastide şi Maillefer, 
însărcinaţi cu politica dinafară; şeful își rezervase cesti- 
unile interioare şi afacerile Spaniei, care pe atunci in- 
teresa mai cu deosebire politica franceză. După moartea 
atit de regretată a lui Carrel, am urmat relațiunile mele cu 
redacțiunea Națpionalului, şi în tot timpul cît am stat în 
Paris coloanele ziarului din rue Lepelletier mi-au fost des- 
chise. 

Corespondenţa din Bucureşti, publicată regulat mai în 
toată săptămîna în unul din cele mai importante ziare din 
Paris”, intriga foarte pe unii din compatrioţii noștri, pre- 
cum era fraţii Gheorghe Bibescu şi Barbu Știrbei, Barbu 
Catargiu, Anagnosti, fraţii Nicolae şi Stavrache Niculescu 
etc., aflători pe-atunci în Paris; ei alergau în toate părţile, 
căutind să descopere pe autorul acelor articule și acelor 
broșuri, căci ideile esprimate într-însele difereau cu totul 
de modul de a vedea şi de a vorbi al acestor domni. Erau 
mulți români pe-atunci cari vedeau salvarea țării în în- 
tărirea protectoratului rusesc. 

Czaika (mai tîrziu Sadyk-paşa) mă prezentase principe- 
lui Czartorysky, care avea o mare influenţă asupra oameni- 
lor politicei ai Europei şi mai cu deosebire asupra guverne- 

lor Franţei şi Engliterei; acest bărbat era mai totdeauna 
consultat la Paris şi la Londa în toate afacerile privitoare: 
la Orient, ca unul care jucase un rol mare în timpul împă- 
ratului Alexandru I și cunoştea mai bine decit oricine sco- 
purile ascunse ale Rusiei. 

În faţa celor ce se petrecea în ţara noastră cu ocaziunea 
revizuirii Regulamentului, principele Czartorysky trimi- ` 
sese la București pe un secretar al său, pe contele Voronici, 
sub numele de Verner, ca să se puie în relaţiune cu Cim- 
pineanu şi cu partidul opus Rusiei. Bătrînul Centra, din 
ministerul trebilor dinafară, încuraja şi proteja această 
acțiune pe sub mînă, deși în aparenţă politica Franţei in 
Principate era o politică cu totul de espectativă. Tinărul 
Filip Colson, secretarul Consulatului francez din Bucureşti, 
neţinînd nici o seamă de instrucțiunile şefului său, lucra pe 
faţă cu Cimpineanu și cu tinerii patrioţi români; zelul tină- 
rului secretar mergea pină a-şi compromite cariera, publi- 
cînd în anul 1839 una din cele mai bune cărţi care s-au 
scris despre Principate, o diagramă bine făcută şi o espli- 
caţiune asupra tratatelor domnilor români cu Poarta, bazată 
pe principiele cele mai raționale ale dreptului ginţilor.E 
În 1839 am dat un estract din această carte sub titlu de 
Précis des droits des Moldaves et des Valaques fondé sur le 
droit des gens et sur les traités. 

Cu venirea Cîmpineanului la Paris în 1839, noi, studenţii 
munteni și moldoveni, ne-am apropiat şi mai mult între 
noi; am organizat întrunirile noastre într-un mod mai 
sistematic; ne adunam regulat duminecile la Mavrocordat. 
Ursu, la Dumitru Brătianu, la Sandulache Miclescu sau la 
Ion Docan ; discutam interesele ţării şi viitorul ei, luam anga- 
jamentul de-a fi totdeauna uniţi în apărarea drepturilor 
noastre de autonomie; ne învoisem ca la întoarcerea noastră 
în ţară să înființăm un ziar pentru propagarea ideilor libe- 
rale şi patriotice; hotărisem ca unii din moldoveni să vie 
să se stabilească în Bucureşti și unii din munteni să meargă 
la lași ca să propagăm unirea. 

Într-o seară, aflindu-mă la principele Czartorysky, 
apare în salon un tînăr mic de talie, de o complecţiune deli- 
cată, alb și sarbăd la față, păr galben auriu, lung, dat pe 
spate, ochii albaştri vii şi pătrunzători ; toţi cîți erau oameni 
politici în salon îl înconjurară; Thiers, pe atunci ministru, 

se apropie de dinsul, îi stringe minile cu efuziune și se așază 
un ceas la vorbă cu dinsul. Acesta era David Urquhard. 
La Eton și la Universitatea din Edinburg făcuse admira- 
țiuriea tuturor profesorilor; copil încă, se luptase alături 
cu amicul său Byron pentru independenţa grecilor; la în- 
toarcere ciştigase afecțiunea regelui William şi a fost 
numit deodată prim-secretar la ambasada din Constantino- 

“pole. Acolo, în puţin timp, el dobindise o mare influență 
asupra turcilor, devenise amicul și consilierul sultanului 
Mahmud şi purta costum turcesc; s-a bănuit chiar că îm- 
brăţişase islamismul. 

În cestiunea „Vixenului“, capturat de ruşi pe coasta 
Circasiei, pentru că ducea arme şi munițiuni de rezbel lui 
Abi Melek şi lui Şamil, el luase partea fraţilor John și 
Georges Bell, proprietarii corăbiei, și duse lucrurile pină 
la o ruptură între Rusia şi Englitera, trecînd peste voința 
şi instrucţiunile şefului său. 

Conflictul dintre secretar şi ambasador s-a terminat 
cu rechemarea celui mai tînăr, care, părăsind atunci cariera 
diplomatică în care debutase într-un mod aşa de strălucit, 
intră în Camera Comunelor, unde denunța de vinduţi Ru- 
siei și pe ambasadorul Ponsomby, și pe ministrul Pal- 
merston. 

Deși Urquhard a fost dezaprobat de guvernul său, însă 
el a făcut să se inaugureze o politică de rivalitate și de osti- 
litate între Englitera și Rusia. El era omul care studiase 
mai bine Orientul şi politica rusească, scrisese o carte im- 
portantă, La Turquie et ses ressources?, şi publica vestitul 
Portofolio, în care tipărea documente secrete de o foarte 
mare importanţă politică; era amic intim al lui Prokesch 
Osten şi al francezului Eugene Poujade, pe atunci secretar 
al lui Drouyn de Lhuys şi, mai tirziu, de la 1849 pină la 
1856, consul general la București!0; era în relație cu Urqu- 
hard și mă face cunoscut cu dinsul. Întrind în vorbă cu 
dînsul, după ce el m-a ascultat cu cea mai mare atenţiune 
și interes în tot timpul cît i-am vorbit de purtarea Rusiei 
in Principate, de drepturile ce căuta să-și atribuie şi de 
scopurile ei ambițioase, cînd am trecut a-i spune și despre 
abaterile Turciei de la tractatele ce avea cu domnii noştri 
cei vechi şi de purtarea pașilor de pe marginea dreaptă a 
Dunării, mă pomenesc că se înfuriază, chipul său dulce şi 

II NR e E OS PESE SINE? m e ee, 


plăcut ia o espresiune sălbatecă şi înspăimiîntătoare, figura 
sa se descompusese încît nu-l mai cunoșteai, minile i se 
crispase, pumnii se închisese şi braţele luase poziţiunea 
unui atlet de box. Dac-am văzut aşa, l-am lăsat în voia lui 
Dumnezeu şi, ori de cite ori îl intilneam, îl evitam. 

Urquhard cîştigase o atît de mare influență în Franţa, 
încit conducea politica lui Thiers pînă a hotărî pe acest 
ministru a rupe cu toate puterile cari se uniseră în contra 

, lui Mehmet Ali. Prin influenţa sa asupra presei şi asupra 
opiniunii publice în Englitera, combătea politica lui Pal- 
merston, denunţind-o ca favorabilă Rusiei, susținea poli- 
tica lui Thiers, care era de a lăsa pe Mehmet Ali să meargă 
la Constantinopole, crezînd că acest organizator ar putea 
să regenereze Imperiul otoman. Urquhard căuta să dezli- 
pească pe Anglia de Rusia, de Austria şi de Prusia și s-o 
facă să coopereze cu Franţa la susţinerea lui Mehmet Ali. 
Războiul devenise atit de iminent, încît regele Ludovic- 
Filip nu l-a putut înlătura decit depărtînd pe Thiers de la 
guvern. 

Trecuse vro trei luni de la furtunoasa mea convorbire 
cu Urquhard, cînd, invitat de Bastide la un prinz, l-am 
găsit între oaspeţi. Conversaţiunea venind asupra felului 
de a se hrăni-populaţiunile din Orient şi făcind eu descrierea 
laptelui nostru de oi, sus la munte vara între Sinte Mării, 
şi spunîndu-le că este gros ca mierea, încît cuțitul lasă 
dungă cînd îl treci pe taler, spunind cum este iarba de deasă 
şi de subţire în pășunile "Carpaţilor şi povestind despre 
viaţa originală a păstorilor noştri, m-am pomenit deodată 
cu englezul că sare de pe scaun şi că mă ia în braţe, plin- 
gînd și zicîndu-mi: 

— Eu te înţeleg! ai o patrie, iubeşte-o şi nu lăsa pe 
nimeni să facă dintr-însa ceea ce Anglia a făcut cu Scoţia! 

Urquhard era scoţian. 

Dintr-acea seară el a devenit cel mai bun și mai căldu- 
ros amic al României, pe cît timp nu ar îi voit să se des- 
partă de Imperiul otoman. L-am întilnit adesea în drumul 
meu în Franţa, în Anglia, în Sviţera, în Turcia; devenise 
un apostol al autonomiei şi al unirii Principatelor. El avea 
cea mai mare stimă şi admiraţiune pentru caracterul franc 

şi leal al turcului adevărat, era un vrăjmaș aprig şi neim- 

i păcat al Rusiei și credea că Turcia era singura stavilă ce 

putea esista în contra ambițiunii țarilor. Acest om ar fi 
jucat un mare rol politic dacă nu ar îi fost absolut în ide- 
ile sale. El a murit sunt acum patru ani; amicii săi în En- 
glitera se intitulează urgubardişti şi venerează memoria lui 
ca a unui sfint. _ 

La anul 1841 terminasem studiile mele, dobindisem ti- 
tlul de inginer de la şcoala de mine din Paris și mă întor- 
ceam în ţară cu speranţa de a fi întrebuințat la esploatarea 
salinelor noastre sau să dobindesc o catedră în „Sfintu 
Sava“. După povaţa unui văr al meu, Iancu Manu, atunci 
director la vornicie, am prelucrat un proiect de esploatarea 
sării după o metodă care s-a adoptat mai tîrziu de inginerul 
'Caracioni la Slănic; acel proiect dat lui Iancu Oteteleșanu, 
care-mi era unchi, unul din concesionarii salinelor, a fost 
respins de coasociaţii săi ca costisitor; după aceea, adre- 
sînd o cerere de catedră, m-am pomenit chemat de Nenea 
Mare (aşa-i ziceam în familie lui Mihalache Ghica, fratelui 
celui mare al lui vodă), care-mi propune să-mi aleg o pre- 
fectură orişicare, afară de cea de Craiova și de Focşani; 
în marea neplăcere a tatălui meu, am declinat onorul ce 
mi se făcea, zicînd că nu mă simţeam în stare să îndepli- 
nesc o funcţiune atit de importantă, neavînd nici esperienţa, 
nici cunoştinţele necesare pentru îndeplinirea unor ase- 
menea îndatoriri. 

Bănuielile că aș fi fost autorul scrierii puţin favorabile 
guvernului de atunci şi dominaţiunii străinului, precum și 
stăruința de a vizita pe unchiul meu Cimpineanu în în- 
chisoarea de la Mărgineni şi de la Plumbuita făcea că eram 
rău notat şi la palat, şi la consulat. Marele vornic Mihalache ` 
Ghica şi consulul Dașkof în mai multe rînduri făcuse obser- 
vaţiuni tată-meu, prevenindu-l că, de nu voi schimba modul 
meu de a cugeta şi de a mă esprima, au să fie siliţi să ia 
măsuri în contra mea. Cu puţin înainte se izgonise Vaillant 
din ţarăil, se arestase şi se surghiunise la Snagov și la ocnă 
Mitică Filipescu, Niculae Bălcescu, Marin Serghiescu și 
Telegescu. 

În poziţiunea în care mă găseam, sfătuindu-mă cu 
" unchiul meu Cîmpineanu, m-am hotărît să mă duc la lași. 

Unii din boieri, aflind despre deciziunea ce luasem şi 
cunoscînd ideile cari domneau între tinerii români de la 
Paris, din care unii se întoarseră în Moldova și ocupau pozi- 

ţiuni însemnate, m-au însărcinat să duc la Mihai-vodă Sturza 
o epistolă, în care espunea domnului Moldovei starea Țări: 
Românești, arătîndu-i că domnia lui Alexandru Ghica era 
pe sfirșite și propuindu-i să-l aleagă domn al Valahiei, ca 
astfel să realizeze scopul dorit de toţi românii, Unirea Prin- 
cipatelor. 

Epistola aceasta era iscălită de Cimpineanu, de Villara 
şi de Filipescu Vulpe. 

Primește îrăţeştile mele salutări, şi urmarea pe curînd. 


ION GHICA 


X 


LIBERTATEA 


Ghergani, iunie 1881 


Iubite amice, 


După promisiunea ce ţi-am dat, urmez astăzi epistola 
mea precedentă cu citeva consideraţiuni asupra libertăţii, 
asupra acestui cuvînt magic, a acestei zeități în numele 
căreia de trei mii de ani toate se fac şi se desfac. Nu este 
publicist, economist sau moralist care să nu zică că vor- 
beşte, scrie şi luptă pentru libertate; nu este cap încoronat, 
nu este un singur om de stat, ministru, cancelar sau vizir, 
care să nu-și dea, cu drept sau fără drept, titlul de liberal. 

„O, patrie, cîte crime nu se comit în numele tău!“ striga 
un filozof al antichităţii. 

„Acest cuvint s-ar aplica încă și mai bine libertăţii.i 

"Istoria este plină de cruzimile comise în revendicarea 
libertăţilor publice și private. Atenianii se făleau cu liber- 

tăţile lor, pe cind înhăma pe iloţi la pietre de moară și-i 
învîrteau cu biciul la teascurile de untdelemn ; pe cînd dau 
lui Socrate să bea otravă ca să nu se mai vorbească de uni- 
tatea dumnezeirii. Romanii vorbeau în forum libertate, pe 
cînd minau sute de mii de robi cu biciul, ca pe turme de 
vite, la lucrarea edificiilor colosale cu cari împodobeau 
cetatea eternă, şi pe cînd aruncau pradă fiarelor sălbatice 
pe acei cari îndrăzneau să mărturisească în Christ. Împărații, 
baronii, toate revoluţiunile și toate conjuraţiunile, -pro- 
nunciamentele, lovirile de stat, toţi şi toate au jurat şi 

jură în numele sacru al libertăţii, pretinzind că tot ce fac 
şi au făcut ar fi pentru glorificarea libertăţii. 

Ne putem întreba: cum se face că existenţa şi dobin- 
direa acestui drept al omului să fie încă disputată şi 
contestată, de vreme ce toţi o voiesc şi o cer cerului şi pămin- 
tului, deoarece fiecare se zice gata a face pentru dobin- 
direa ei toate sacrificiile de viaţă și de avere? 

Cauza este că fiecare o voiește mai mult pentru sine şi 
așa cum crede el că i-ar veni mai bine la socoteală, fără a se 
preocupa dacă acţiunile sale nu ating şi nu jignesc libertă- 
tile altora. Lumea nu este încă pătrunsă de adevăratul 
sens al acestei prerogative. De aici coliziuni, luptă pentru 
deosebitele moduri de a înţelege, de a voi şi de a practica 
libertatea: o încilceală care nu se poate descurca de seculi, 
un adevărat antagonism, de unde autoritatea trage mijloace 
de a oprima împingind pe unii în contra altora, şi unde 
demagogii găsesc un mijloc dea se facepopulari, preconizind 
libertăţi stravagante, cari nu se pot realiza, dar cari adesea 
uimesc spiritele slabe şi inculte. 

Mulțimea nu este încă pătrunsă de ideea că libertatea 
unora nu trebuie să împiedice libertatea celoralalţi. 

O cucoană care plătise ștrai la Viena pentru că își bătea 
servitoarea, o biată ţigancă pe care o luase cu dinsa în 
călătorie, cînd se întorcea în ţară, după citeva luni, îndată 
ce a pus piciorul pe pămintul românesc la Turnu-Severin, 
a salutat patria cu o păreche de palme pe obrazul pietei 
Oprichi, esclamiînd: 

„Le salut, o, patrie de libertate, unde pot bate cînd voi!“ 

Sunt încă puţini acei cari înţeleg că fericirea unui popor 
stă în libertatea tuturor, iar nu în prefecţiunea unora și 
în apăsarea altora ; şi sunt numeroși acei cari cer libertatea 
astfel cum le-ar plăcea lor, fără a le păsa de ceialalţi, de 
aceea vedem că ceea ce numesc unii libertate ia fel de fel 
de forme și că, în loc de a fi toți mulţămiţi, strigă unii 
în contra altora, simțindu-se loviți şi impiedicaţi. în in- 
teresele și în dezvoltarea lor. 

Pentru unii, supremul libertăţii ar fi de a se obliga 
toţi românii mari 'ŞI mici să nu cumpere marfă decit de la 
dînșii; alţii mai puţin esigenţi s-ar mulţămi ca să nu se 
aducă mărfuri străine în ţară, ca să nu concure cu cele 
confecţionate de diînșii; pentru alţii ar fi destul să se re- 

stringă cît s-ar putea mai mult numărul acelora cari produc 
aceleași obiecte ce produc şi ei, şi foarte puţini înțeleg că 
a protege în contra concurenței, "fie dinlăuntru, fie dinafară, 
este a persecuta pe cei mulţi în folosul unora, că este a su- 
pune pe fiecare la niște dări nedrepte şi fără folos pentru 
țară; căci orice măsură s-ar lua în favoarea unui individ, 
unei meserii şi orice formă ar lua acea măsură, ea se 
traduce într-o contribuţiune bănească, care apasă asupra 
tuturora și devine un adevărat impozit care, de cele mai 
multe ori, nu profită nici măcar acelui pe care a căutat să-l 
favorizeze. 

Un patriotism rău înţeles face pe mulţi să crează că a 
opri concurenţa, a acorda scutiri sau privilegiuri şi a îm- 
piedeca libertatea schimbului de la un oraș la altul, de la o 
țară la alta, ar îi a îmbogăţi națiunea. Eroare! căci nu se 
poate admite că legile cele mari și providenţiale să poată 
aduce vreodată sărăcie şi pieire; nu se poate admite că tran- 
zacţiunile libere, cari sunt schimbul de servicii între oameni, 
să poată fi vreodată vătămătoare şi păgubitoare ; din contra, 
ele vor îmbogăți cu atit mai mult cu cît vor fi mai active, 
ele se micșorează cu cît li se aduc mai multe restricţiuni 
şi piedici. 

Atit rațiunea, cit şi datele statistice dovedesc în mod 
netăgăduit că prin libertatea producţiunii și a schimbului 
valoarea obiectelor merge scăzînd şi utilitatea lor merge 
crescind. Cu cit valoarea obiectelor scade, cu atît rămîne 
. un capital mai mare disponibil, capital care poate îi pus 
în serviciul producţiunei ca să o sporească; şi viceversa, 
cu cît valoarea obiectelor va fi mai mare, cu atit capitalul 
rămas disponibil va fi mai mic şi cu atît producțiunea va 
scădea. 

Ţările despotice, unde s-a practicat cu mai multă asprime 
sistemul vamal, sistemul protecţionist şi sistemul prohi- 
bitiv, este dovedit astăzi că au fost şi sunt cele mai sărace 
şi cele mai puţin locuite și, totodată, cele mai turburate 
şi mai bintuite de conspiraţiuni, de răzvrătiri, de foamete 
şi de fel de fel de epidemii; şi au mare dreptate economiștii 
cînd răspund toţi într-o glăsuire fiziocraţilor și malthusiani- 
lor că libertatea tranzacţiunilor și creșterea densităţii popu- 
laţiunii înlesnește sporirea producţiunii și a bogăției. 

Nu este esact a crede că interesele se împung unele cu 
altele; tot ce se poate zice într-această privinţă este că 
omul, ca fiinţă activă, caută să depărteze sau cel puţin să 
micşoreze cît poate, să împuţineze senzaţiunile ostenitoare 
şi neplăcute şi să mărească şi să înmulțească pe cele plăcute 
şi mulţumitoare ; ceea ce vine a zice, a încunjura și a îm- 
puțina munca şi osteneala şi a spori mulțămirile sau a 
produce puţin şi a consuma mult. Pentru ca să dobindească 
însă pe cele plăcute, nu o poate face decit prin schimb cu 
ceea ce a produs el; munca e dar condiţiune fatală exis- 
tenței societăţilor omeneşti. 

Schimbul între producte constituie toată ştiinţa politică 
şi socială, care regulează relațiunile ce trebuie să existe 
între oameni şi face că ei nu pot îi absolut liberi, ci trebuie 
să-şi reguleze acele relațiuni astfel ca libertatea să nu fie 
jignită decit intrucit aceea a unora ar putea vătăma pe a 
altora. 

Că omul se naşte liber, nu avem decît să observăm această 
fiinţă atunci cînd încă societatea, obiceiurile şi legile nu 
au putut să fi avut nici o acţiune asupra lui, să-l observăm 
în stare de pruncie. Copiii pling cînd sunt lăsaţi singuri, 
nu le place nici singurătatea, nici întunericul, le place să 
fie în societatea semenilor lor, preferind pe cei de aceeaşi 
etate cu dinşii; totdeodată sunt egoiști și voluntari, și cu 
atît mai voluntari cu cît sunt mai prunci, cu cît nu s-au 
frecat cu rezistenţa celoralalţi ; se mînie și se revoltă cînd li 
se împotriveşte cineva la voința lor. Aceste două instincte 
naturale, cari amindouă cer a fi satisfăcute şi cari, lăsate 
fără frîu, ar face din fiecare om un despot sau un sclav, 
ele cer a fi temperate şi regulate prin concesiuni mutuale de 
la unii la alţii, făcînd pe fiecare să înţeleagă respectul ce 
datorește drepturilor celoralalți, cu condițiunea, se înţelege 
ca unii să nu aibă mai multe drepturi decit alţii, ci să sacri- 
fice fiecare o părticică din libertatea sa pentru posibilitatea 
de a trăi în societate cu alții. 

Omul nu poate trăi în izolare, fiindcă organismul său 
fizic şi intelectual îl pune în necesitate de a avea trebuinţă 
de ajutorul semenilor săi, nu numai a celora cari îl încon- 
joară, dar a celor de departe; lucrăm unii pentru alţii, fiindcă 
în starea socială ne procurăm mulțumiri pe cari nu le-am 
putea dobindi prin noi înșine. Ca să ne convingem de acest 

adevăr, nu avem decît să considerăm ceea ce mîncăm, ce 
bem şi ce îmbrăcăm într-un an, pentru a ne încredința că 
munca noastră proprie și individuală nu ne-ar putea pro- 
cura acele obiecte nici cu o lucrare stăruitoare de mai multe 
secule. - 

În starea de izolare, trebuințele covirșese putințele 
noastre, mijloacele noastre de producțiune, pe cînd în starea 
socială din contră mijloacele noastre egalează și covirşese 
trebuinţele. 

Mulţămirile omului depind de repartiţiunea productelor, 
și acea repartiţiune dă loc uneori la o mulţime de regulări 
nedrepte, egoiste și rău chibzuite, cari nemulţămesc și tur- 
bură societăţile, neliniştesc guvernele. 

În fiecare societate individul luptă pentru libertate 
și pentru apropriare, pe cind statul sau guvernul luptă pentru 
autoritate, şi astfel se formează două curente opuse. 

Omul slab vorbește totdeauna în numele libertăţii, dar, 
îndată ce devine tare, începe a vorbi în numele autorităţii, 
a forţei. 

„Părinţii bisericei — zice Cantu? — proclamau libertatea 
credințelor în tot timpul persecuţiunii religiei creștine, 
îndată însă ce a încetat acea persecuţiune şi biserica a de- 
venit autoritate, au început la rindul lor a vorbi în numele 
puterii.“ Aceste două curente ale libertăţii şi al autorităţii 
le găsim în luptă în toate societăţile; şi chiar în cele mai 
înaintate în civilizațiune găsim o luptă neîncetată între 
„justiţie și putere, fiecare posedind o acţiune puternică 
asupra societăţii lor şi biruind cînd una, cind alta. 

Lumea occidentală se zvîrcoleşte de secule între auto- 
ritate şi libertate, luptă necontenit cu principiul autoritar, 
inimicul jurat al societăţilor libere. 

Să nu se înţeleagă iar că a fi liber va să zică a nu face 
nimic, de teamă să nu aducem supărare semenului nostru, 
ci din contră a fi liber însemnează a munci, a fi singurul 
său arbitru de ceea ce face şi de ceea ce nu face; căci liber- 
tatea este activitate, este dreptul de intrebuinţare liberă a 
timpului, alegerea liberă a lucrării şi a muncei noastre; 
nu este, cum cred unii, trindăvia sau dreptul de a înjura și a 
calomnia, sau dreptul de a chema ura şi disprețul asupra 
celoralalţi sau asupra guvernului și a provoca ură şi răzvră- 
tiri. Nimic nu garantează mai bine propriele drepturi ale 

fiecăruia ca respectul ce trebuie să avem noi înşine pentru 
drepturile cari le ţin în cumpănă. 

Numai cu această condiţiune libertatea se poate stabili 
la un popor; ea este exigentă şi capricioasă, voiește să fie 
înţeleasă, apreciată și iubită pînă la moarte. Şi cînd din- 
tr-un concurs oarecare de circumstanţe libertatea se coboară 
asupra unei societăţi care nu știe să o preţuiască şi să o 
practice, ea se oprește puţin și dacă vede că nu este respec- 
tată şi adorată, zboară, fuge, lăsînd un regret lung şi amar, 
căci nimeni nu simte mai bine lipsa ei decit acei cari au 
avut-o şi au pierdut-o, neștiind să o păstreze. Voltaire zicea 
că, pentru a scrie despre libertate, ar voi să fie închis la 
Bastilie. 

Libertatea rău înţeleasă face afacerile despotismului, 
precum şi despotismul naște mai curind sau mai tirziu li- 
bertatea. S-a zis că Bastilia a făcut mai mult pentru liber- 
tate decit Voltaire sau Rousseau. 

Cu cît într-o societate există mai multă ignoranță şi 
mai puţină educaţiune, cu cit simţul justiţiei şi dreapta 
apreciare a intereselor sunt mai puțin dezvoltate şi cu 
cît puterea morală, care înfrinează patimele şi dezvoltă 
raţiunea, va fi mai slabă, cu atit libertatea va fi mai puţin 
înţeleasă și practicarea ei va fi mai anevoie, și prin urmare 
pericolul de a se pierde va fi mai iminent. 

Una din condiţiunile cele mai importante pentru liber- 
tatea unui popor este ca în clasele de jos să existe spiritul 
de conservaţiune și în cele de sus să existe spiritul de ino- 
vaţiune şi de progres. Această condiţiune a făcut că în En- 
glitera libertatea a putut înflori mai bine decit în orice 
altă ţară. 

Aboliţiunea robiei, desfiinţarea glebei și a clăcei, abo- 
liţiunea drepturilor de naștere, proclamarea egalităţii, 
libertatea exerciţiului meseriilor, desfiinţarea monopoluri- 
lor, libertatea presei şi a întrunirilor, libertatea individuală 
habeas corpus sunt victorii ale libertăţii ; ele însă nu dau 
acelora cari au scăpat de nedreptate și de apăsare dreptul 
să crează și să pretindă că la rindul lor pot oprima pe acei 
cari i-au năpăstuit, căci aceasta nu ar fi decit o interver- 
tire de roluri, iar nu o biruinţă a principiului libertăţii; 
răul ar răminea acelaşi, ar fi poate chiar și mai mare, pen- 
tru că nimic nu este mai grozav decît apăsarea mulţimii. 

Pe cit timp nu vom căuta decît ceea ce ne convine per- 
sonal, fără a ţine seamă de trebuinţele și de interesele 
celoralalţi, să tot dorim libertatea, să o tot chemăm toţi 
cu toţii, buni și răi, bătrîni şi tineri, ea va rămînea surdă 
la glasul nostru, va rămînea suspendată în aer ca o simplă 
aspirațiune şi va dispărea ca o nălucă, tocmai atunci cînd 
am crede că o ţinem mai bine. Pe cît timp nu vom înţelege 
că ea este dreptul de a face ceea ce voim sub propria răspun- 
dere a conștiinței, recunoscînd celoralalţi un drept egal, nu 
putem fi liberi. 

Cită vreme însă pentru brutar idealul libertăţii ar fi 
dreptul de a impune consumatorilor pîne lipsă la dram, 
necoaptă şi din făină stricată, şi pe cît timp măcelarul va 
striga în contra autorităţii care-l opreşte de a vinde carne de 
mortăciune, și circiumarul va dori ca salonul său să fie 
local de întilnire a făcătorilor de rele, cari se mulţumesc a 
bea rachiul fabricat cu vitriol şi cu ardei şi a-l plăti cît de 
scump din beneficiile meseriei lor, pe strade după miezul 
nopţii; pe cită vreme tabacii, cavafii și croitorii vor crede 
că libertatea constă în a nu se permite concetăţenilor lor 
să cumpere piei, cizme și haine de la alţii din ţară sau din- 
afară, şi a obliga, în numele patriei și al patriotismului, 
pe toţi locuitorii să se imbrace și să se încalţe cu haine şi cu 
incălțăminte făcute de domnia lor, zicerea libertate va fi 
o iluziune şi pe toată ziua ar fi un pas către apăsare şi des- 
potism. 

Autoritatea și politica nu sunt numaidecit metoda de a 
realiza libertatea şi de a o garanta. Într-o societate civi- 
lizată numai legea scrisă trebuie să ţie locul voinţei arbi- 
trare și a bunului plac, ea trebuie să consacre şi să facă să 
se respecte drepturile naturale şi imprescriptibile ale fie- 
căruia. Guvernele nu au dreptul să se considere pe dinsele 
ca avînd prerogative şi interese proprii ci trebuie să înţe- 
leagă şi să știe că nu sunt nimic alta decit puterea care se 
întrepune între acel care încearcă să nedreptățească şi acel 
asupra căruia caută să se năpustească nedreptatea. 

Omul, ca să fie liber, trebuie să înţeleagă şi să ştie 
că ceea ce dă libertate, consideraţiune și avere este munca, 
că ele sunt singurul drum care duce la civilizaţiune şi la 
progres; pînă cînd nu vom învăţa, lovindu-ne cu capul de 
pragul de sus şi de jos, a nu mai crede pe acei cari, ca să 

ne esploateze, ne făgăduiesc cîte în lume și în soare, cai pe 
păreţi: libertate absolută, împuţinare de dări, instrucțiune 
cu chila, guvern ieftin, pină atunci n-o să vedem altă decit 
două sau trei partide politice vrăjmăşindu-se între dinsele 
şi strigind fiecare, la rindul lor: „Sculaţi voi ca să ne punem 
noi“; partide egoiste şi ambiţioase, care pizmuind pe cei 
ajunşi la putere, cari, de bine, de rău, se silesc cît pot și 
pe cit se pricep să facă cum cred că e mai bine, se mun- 
cesc să-i dea jos și să se puie în locul lor ca să facă tot ca ei. 
Strigă, deşi ştiu că, indată ce se vor pune pe lucru la rindul 
lor, are să se scoale opoziţiunea celoralalţi în contra. lor; 
că acei cari la rîndul lor ar voi să-i înlocuiască au să-i atace 
pentru toate cite vor face, precum şi pentru cele ce nu vor 
face, au să-i denigreze, să-i calomnieze, să-i gratifice cu 
titlurile obicinuite de instrumente ale neamicului și ale 
străinului, de călcători de legi, de violatori de constitu- 
piune; că au să-i acuze de reavoinţă, de neştiinţă, să-i îm- 
piedece la orice ar voi să facă, să-i insulte nu numai în 
viaţa lor publică, dar chiar și în cea privată, să se lege 
de neamurile şi de amicii lor; aleargă pe la consuli, pe la 
gazetele străine; intr-un cuvint, întrebuinţează toate mij- 
loacele pentru a-i discredita în ochii poporului și ai străi- 
nilor. Guvernul, amărit, își pierde cumpătul şi, ca omul 
necăjit, cînd nu este înzestrat cu o mare doză de filozofie, 
alunecă pe povirnişul miîniei, ia măsuri aspre, lovește și 
cade printr-un esces de vigoare sau prin descurajare şi 
dezgust; se lasă în voia întimplărilor, și atunci cade prin 
apatie. Opoziţiunea profită și de una, şi de alta ca să se 
suie pe ruinele celor căzuţi, cugetind puţin la ceea ce are să 
fie. Dar a făgăduit cai pe păreţi, sănătate în vite, ploaie 
la soroace, siguritate în case şi pe drumuri, la oraşe şi la 
ţară, stirpirea abuzurilor, a dărilor de foc şi a boţiilor de 
vite, micşorarea dărilor, satisfacerea aspiraţiunilor naţio- 
nale, lăţirea teritoriului în dreapta şi în stînga, participarea 
statului român la dezlegarea tuturor cestiunilor celor mari 
ale diplomaţiei şi mii și mii de alte frumuseți, — le uită 
pe toate, puţin le pasă de cele ce au făgăduii. Atunci o altă 
opoziţiune se formează, cu alte făgăduieli, şi danţul se în- 
virtește de atiţia ani, reincepind totdeauna d-a capo, joc 
vătămător şi periculos. 

Foaia de titlu a ediţiei a doua din Scrisori către 
n V. Alecsandri 


Cu toate acestea, sub ministerul de ieri, ca şi sub cel 
de azi, ca şi sub cel de mine, lumea merge înainte pe calea 
progresului, dovadă învederată că el nu emană de la par- 
tide, cide la naţiune şi de la condiţiunile în cari se află ţara. 
Nu voi să zic că în orice minister, ca şi în orice opozi- 
ţiune, nu se găsesc oameni dezinteresaţi ; sunt departe de a 
crede că unii nu atacă decit ca să puie mîna pe putere și 
că ceialalți nu se apără decit ca să tragă foloase, dar este 
învederat că înfocarea luptei nu-i lasă nici pe unii, nici 
pe alţii să se ocupe cu ceea ce trebuie țării. | 
Orbirea partidelor merge pină a refuza şi a combate binele, | 
cînd ar veni de la partidul opus, deși raţiunea ne zice să-l 
primim ori de unde ne-ar veni şi să fim recunoscători acelor | 
cari în timpuri grele au apărat drepturile ţării. Trecutul de | 
orice dată, ca și prezentul, îşi are păcatele sale; dar toto-| | 
dată şi unul, şi altul au drepturi netăgăduite la recunoştinţa! 
urmaşilor, când au ştiut să le păstreze o patrie; cu “toate 
acestea, se găsesc mulți care-l defaimă, îl despreţuiesc, 
şi-l insultă. Această ingratitudine gi lipsă de respect către 
oameni vine din patimă, din neștiinţă și din orbire. Mai 
tirziu, cînd timpul va potoli patimile, atunci vom putea 
judeca oamenii: cu imparţialitate, şi poate că dreptatea va 
apărea la mulţi ca o mustrare că n-au știut să preţuiască și 
să judece în deplină libertate. Pînă atunci, ceea ce ne poate 
servi de normă în aprecierile noastre asupra oamenilor este: | 
să ştim că acel care nu face alta decit să samene ura şi 
vrajba, zavistuind şi calomniind, nu este bun român şi că 
acel care munceşte, produce, scrie, traduce, ridică o fabrică, | 
o casă de comerţ, mahometan sau izraelit, ortodox sau pa- i 
pist, liberal, democrat sau aristocrat, este bun român, | 
fiindcă prin faptele sale contribuie la înaintarea şi la dez- 
voltarea României, și pentru aceasta merită stima şi consi- 
deraţiunea ţării. ; 
Legea ne-a dat tot ce ne putea da, nu mâi avem nimica 
să-i cerem: suntem toți egali, înaintea drepturilor şi a da- 
toriilor nu depindem nici de voinţa, nici de capriciul nimă- 
rui. Aceasta este un mare bine, negreșit, dar ne impune şi o 
răspundere mare, foarte mare, căci ne-a creat o ordine nouă 
de datorii, ne-a dat o independenţă care nu se poate păstra 
decît supuindu-ne la legile cari ne garantează pe unii în 
contra altora. 

Am arătat că un mod de a înţelege libertatea este de a 
o considera ca o tendinţă absolută a individului, fără altă 
regulă decît voinţa proprie a fiecăruia, fără nici o conside- 
rațiune pentru ceialalţi membri ai societăţii: libertatea 
egoistului, cum s-ar zice. Un alt mod de a o înţelege este de 
a o privi ca absolută numai pînă acolo unde ar lovi raţi- 
unea şi justiția. Una este libertatea tirăniei, cealaltă este 
libertatea cea adevărată. 

Libertatea este un drept natural al omului, căci fiecare 
are conştiinţa liberei sale acţiuni, a acelei libertăţi care 
naşte din. noțiunea binelui și a răului, pe care o numim 
libertate morală ; pe dinsa se razămă tot edificiul social al 
responsabilităţii omului, cu toată teoria pedepselor și re- 
compenselor; fără dinsa nu esistă nici virtute, nici viţiu, 
nici fapte bune, nici fapte rele. 

Dar dacă omul se simte pe diînsul liber, nu este el oare 
printr-aceasta chiar constrîns a nu nega celoralalți oameni 
aceeaşi prerogativă? Şi prin urmare nu a luat el, prin faptul 
acesta chiar, obligaţiunea de a-şi mărgini libertatea sa acolo 
unde ea începe a lovi libertatea celoralalți, cerînd și el 
același sacrificiu din parea celoralalţi, ca astfel societatea 
să devie garanţia drepturilor mutuale? De aci necesitatea 
de a recunoaşte o autoritate care să poată judeca după ra- 
piune întinderea cercului libertăţii fiecăruia, cerc a cărui 
întindere trebuie să. fie aceeaşi pentru toţi, ca să poată fi 
respectat, ca să fie necontestat. Aşadar, libertatea, egalitatea 
şi autoritatea sunt elementele primordiale ale vieţii 
sociale. 

În cît priveşte libertatea individuală, fiecare om este 
stăpîn absolut, suveran, are dreptul netăgăduit de a dispune 
de persoana și de averea sa; avem fiecare liberul joc al 
activităţii noastre fizice şi intelectuale; iar în cit privește 
libertatea socială, pe care englezii o numesc principiul 
voluntar, pe care Dupont White o numeşte individualism, 
se cuvine a ţinea seamă de respectul libertăţii celoralalţi ; 
cu alte cuvinte, că trebuie să se respecte prescripțiunile 
autorităţii, adică ale legii.3 

Libertatea şi autoritatea trebuie să se combine în folosul” 
fiecărui membru al societăţii, iar nu să se combată, căci, 
de va fi luptă între aceste două elemente, societatea se 
periclitează, şi o libertate care nu recunoaște autoritate 

cade de sine prin anarhie, precum autoritatea cade prin 
abuzul puterii cu care a călcat libertatea. 

Societăţile ai căror membri nu-și înțeleg datoriile ce 
au unii către alţii își dau mai totdeauna libertăţi esagerate 
și rău înţelese, cari, mai curînd sau mai tirziu, produc 
ciocniri între interesele comune şi particulare; degenerează 
într-o anarhie, al cărei singur remediu este despotismul. 

Acel cerc viţios, în care se învirtesc unele societăţi de 
secule, provine din imperfecțiunea morală a membrilor 
cari le compun şi din puţina dezvoltare intelectuală în 
care sunt lăsaţi, căci libertatea trebuie să găsească în fie- 
care voinţa ş şi puterea de a se supune adevărului și dreptăţii, ` 
altfel, societatea este în tot minutul în pericul de a fi 
spulberată. 

„Legea veghează la ușa cetăţeanului englez, numai justi- 
ţia poate păși pragul — zice Laboulayei; liber in casă, 
numai afară din casă este supus autorităţii; este inocent 
pînă în momentul pronunțării condemnării, este judecat de 
magistrați inamovibili sau de juriu, în virtutea legilor cari 
au definit crima mai dinainte şi au regulat procedura și 
pedeapsa.“ 

Libertatea omului nu trebuie să fie și nu poate fi abso- 
lută; sunt însă autorități mari, cari în seculul trecut, pe 
cînd se punea piedici cugetării și dezvoltării, năbușind şi 
oprimînd, au propagat ideea de o libertate absolută şi au 
- voit să ridice această idee la înălțimea unui principiu, să 
facă dintr-insa o dogmă socială. Dacă această idee poate fi 
un adevăr netăgăduit pentru un individ izolat, nu se poate 
însă admite în ceea ce se atinge de relațiunile cu ceilalți 
oameni, și consecința ei ar fi ca nimeni să nu se abție decit 
de la faptele cari nu-i convin sau pe cari nu voiește a le 
face, a nu recunoaște nici o lege alta decit voinţa sa pro- 
prie, sau cel mult a nu se supune decit numai la legile acelea 
pe cari el a binevoit să le admită; se înţelege că aceasta ar 
pune pe fiecare la voia întimplărilor, adică la discreţiunea 
celui mai tare. 

În fapt nu există un principiu recunoscut și netăgăduit 
prin care să se precizeze şi să se stabilească marginile interve- 
nirii autorității în viața omului. Fiecare opinează şi hotă- 
reşte cum îi vine mai bine; unii merg pînă a crede că guver- 
nul ar avea dreptul și datoria de a interveni şi a întreprinde 

lucrări şi acţiuni oriunde i s-ar părea că ar fi ceva de 
făcut, un rău de îndreptat; merg pină a voi să fie în stat o: 
unitate de putere care să facă binele cu sila, să-l impuie. 
Aceia ar voi o societate omogenă, o singură putere la centru, 
ducînd acţiunea sa binefăcătoare, prin agenţi subordinaţi 
şi disciplinaţi, pînă la punctele cele mai depărtate. Aceste 
idei autoritare se apropie foarte mult în procedere de orga- 

_nizaţiunile dorite de socialişti, căci și ele, pornind de la 

“un principiu fals, caută să înlocuiască libertâtea prin silă, 
impunînd nişte moduri de trai artificiale în locul celor na- 
turale. Sunt alţi cugetători, ca Bukle de esemplu, care, 
trecînd în cealaltă extremă, sunt pînă într-atita de geloși 
de respectul libertăţii, mai ales cînd e vorba de cea intelec- 
tuală, încît nu admit să se atingă nimeni de dinsa, nici în 
bine, nici în rău, nu admit nici măcar amestecul autorităţii 
pentru a încuraja literatura, artele sau ştiinţele, neagă 
orice acțiune alta decit aceea a justiţiei. 

Tendinţa autorităţii este de a se intinde cit poate peste 
ceea ce trebuie și de a călca libertatea individului atit prin 
acţiunea opiniunii, cît și prin acea a legislaţiunii. La toate 
guvernele găsim tendința de a se întinde peste limitele- 
dreptului natural. 

În luptele partidelor politice, totdeauna minoritățile 
luptă în contra tendinței autorităţii, în numele respectului 
libertăţii, dar, lipsite de mijloace suficiente prin ele înseși, 
sunt fatalmente conduse de a-şi căuta de multe ori puterea 
de acţiune în întrebuinţarea de mijloace culpabile. S-a văzut 
timpi cînd un partid, ameninţat în credinţele sale politice, 
a mers pînă a uita sentimentul de patrie și de naţionalitate 
pentru favorul realizării ideei căreia s-a devotat; atit devin 
de pasionate, încît uită orice rațiune, încît ceea ce partidele 
politice numesc toleranţă nu este decît dreptul de a face tot 
ce vor şi ceea ce împodobesc cu numele de libertate, nu 
este decit triumful ideei lor. 

Este peste putinţă a se adopta un sistem esclusiv, mai 
ales cind este vorba de o societate puţin dezvoltată, ai 
cărei membri nu sunt încă în stare să judece şi să preţuiască 
ceea ce se poate face în folosul tuturor; de aci vine că, cu” 
cît o societate este mai puţin dezvoltată, cu atit guvernul 
are o mai mare acţiune asupra membrilor ei, şi răspunderea 
lui devine cu atit mai mare cu cît poate intra mai adînc 


228 ' 


pe tărimurile libertăţii fiecăruia, și cu atit este mai obli- 
gat a forma raţiunea, a implanta credinţe adevărate, a 
calma pasiunile, a combate ideile greşite şi a dezrădăcina 
prejudiţiile. 

Tendinţa mai tuturor autorităților de a interveni în 
viața cetățenilor mai mult decît se cuvine a determinat 
pe mai mulţi publiciști moderni a se ocupa să afle natura 
acţiunii ce se cuvine autorităţii şi să determine într-un mod 
precis cercul acelei acţiuni; au căutat să însemneze pînă 
unde trebuie să se întindă suveranitatea individului și 
pină unde trebuie să se înfigă puterea autorităţii, cîtă parte 
din viaţă se cuvine individului şi cîtă societăţii. 

John Stuart Mill proclamă că principiul care trebuie 
să dirigă raporturile societăţii cu individul, fie ca forță 
materială sub formă de penalitate legală, fie ca coacţiune 
morală a opiniunii publice, este „de a opri pe individ de a 
vătăma pe alţii“ şi că aceasta este singura rațiune legitimă 
ce poate avea o societate de a se servi de putere în contra 
membrilor săi. Acest mare publicist, după ce arată că 
asociaţiunea este un drept individual, inviolabil şi sacru, 
că ea rezidă în raporturile cari unesc pe oameni între dinşii 
şi în legăturile cari constituie aceste raporturi, susţine în- 
tr-un mod general că „tot ce este de dorit a se face în in- 
teresul umanităţii, al generaţiunilor viitoare sau în interesul 
membrilor cari au trebuinţă de ajutor intră în atribuţiunile 
autorităților, afară de a remunera pe particulari sau pe socie- 
tăți la întreprinderile lor“. 

El consideră pe orice individ ca răspunzător cătră ceia- 
lalţi membri ai societăţii pentru orice rău pricinuieşte, nu 
numai prin faptele sale, dar chiar şi prin inacţiunea sa, şi 
conchide zicînd că „fiecare trebuie să ia parte la lucrările şi 
la sacrificiile trebuincioase pentru apărareă societăţii și a 
membrilor ei în contra amenințărilor şi a vătămărilor“. 

Laboulaye are şi el aceleaşi idei asupra libertăţii. Amin- 
doi acești publiciști mari apără principiul libertăţii econo- 
mice al lui Adam Smith: lasă să se facă, lasă să treacă (laissez 
faire, laissez passer)”. 

Baronul Wilhelm de Humboldt? consideră libertatea 
individuală ca o condițiune neapărat trebuincioasă dezvol- 
tării şi progresului societății. „Scopul ofnului — zice el — 
nu scopul acela pe care ni-l arată nişte pofte trecătoare, aar 

acela care ne este prescris de decretele eterne şi nestrămutate ale 
rațiunii, este dezvoltarea întinsă și armonioasă a tuturor facul- 
tăților într-un tot complet şi constant; aşadar, scopul cătră 
care trebuie să tindă necontenit orice ființă omenească, şi 
mai cu seamă aceea care voiește să influinţeze asupra semeni- 
lor săi, este individualitatea puterii şi a dezvoltării; pentru 
aceste două lucruri sunt necesare libertatea şi varietatea de 
situaţiuni, unirea lor produce vigoarea individuală și diversi- 
tatea multiplă care se contopesc în originalitate“. 

Baza societăţilor celor mai libere, a societăţii engleze şi 
americane, este guvernul prin sine însuși, ceea ce ei numesc 
Self-government. Să nu credem însă că înţelesul acestui cuvint 
ar fi a se guverna fiecare pe sine, căci aceasta ar fi negarea 
oricărei autorităţi. Adevăratul înțeles este ca fiecare să fie 
guvernat de toți ceialalți cetăţeni. 

Englezii, prin proclamarea principiului libertăţii indi- 
viduale, au luat toate precauţiunile în contra opresiunii, pe 
care mulţimea sau numărul ar voi să exerciteze în contra 
unei părţi a societăţii sau în contra vreunuia dintr-inşii. 
„Este de neapărată trebuinţă — zice Mill — a pune o îngră- 
dire aeram legitime a opiniunii colective asupra independenței 
individuale“; această precauțiune este tot atit de necesară ca. 
şi aceea care s-ar lua în contra oricărui abuz de putere. Tira- 
nia majorității trebuie pusă în numărul relelor de cari socie- 
tatea să se ferească; ea pătrunde în amănuntele vieţii mai 
adînc decît toate tiraniile. Ideea că legitimitatea puterii 
constă în număr este o idee eronată, destructivă a libertă- 
ţilor și a adevărului. 

Se vorbește mult de opiniunea publică, dar mai niciodată 
ea nu este rezultanta credințelor tuturor membrilor unei 
societăţi asupra unei cestiuni; de cele mai multe ori este 
numai credința guvernului sau a unui partid care impune 
gloatelor credinţele și voinţele sale, și încă mai adese şi gu- 
vernul şi partidele devin instrumente și organe ale tendin- 
telor greșite ale mulțimii, ca să o poată domina. 

Partidul care impune credinţele şi voinţele sale este de 
cele mai multe ori o clasă, o corporaţiune, un oraș, o mahala, 
o facțiune, un Ciceronache, un Luminărică, un ziarist, un 
ambițios, un Catilina, care pune mîna pe gloate sau pe acei 
cari le conduc, se proclamă opiniunea publică, voinţa naţio- 
nală şi conduce societatea după ambiţiunea sa, fără a ţinea 

seamă de adevăratele sale interese ; face şi desface, şi gloatele 
primesc orice zic ei cu aplanze, cu mulțămire și cu recunoştinţă. 

Mulțimea judecă mai mult cu inima decit cu raţiunea; 
poporul iubeşte sau urăște și nu are încredere decit într-acei 
pe cari-i iubește. Binele ce rezultă este mare cînd acel pre- 
ferit, acel idol este la înălțimea așteptării sale, precum este 
şi nenorocirea de mare cînd acea afecțiune se abate pe capul 
unui ambițios de rînd sau al unui incapabil carenu o merită. 
Guvernele sau partidele cari pun gheara astiel pe voinţa 
gloatelor pot avea o aparenţă de tărie; dar aceasta nu face 
pe un popor nici ferice, nici liber, pentru că nici puterea abso- 
lută nu face tăria şi stabilitatea guvernului, nici voinţa mul- 
ţimii nu constituie libertatea. Şi una şi alta, ca să se poată 
susținea, au trebuinţă să fie sprijinite de rațiune și de dreptate. 

În cît priveşte libertatea intelectuală, adică libertatea 
cugetării, a conştiinţei şi a scrierii, publiciştii cei moderni 
nu recunosc autorităţii nici un drept de ingerinţă altul decît 
de a opri calomnia și apelul la violenţă; libertatea intelec- 
tuală este cerută de toți în general ca un drept inalienabil 
al omului, drept care trebuie să fie absolut. „Libertatea opini- 

- unilor şi a discuţiunii — zice Mill — este o necesitate pentru 
dezvoltarea intelectuală, dezvoltare de la care depinde bună- 
starea morală şi materială a neamului omenesc.“ Sieyts zicea 
că „presa este un al șaselea simţ dat popoarelor moderne“, şi 
Georges Canning o punea așa de sus, că o considera caoa 
patra putere în stat, putere cu care guverna pe timpul cît 
parlamentele nu erau deschise. 

„Rolul presei — zice Mill — este de a ajuta progresul re- 
gulat şi pacinic în care mişcarea se face prin inteligenţă, socia- 
litatea se perfecţionează ia flacăra artelor, ştiinţelor şi la lu- 
mina tuturor talentelor.“ Un stat nu poate exista liber fără 
presă, şi presă liberă. 

Într-un cadru restrins, ca al unei epistole, ar fi fastidios 
a mă întinde mai mult asupra acestui subiect; tot ce am voit 
este ca, într-un mod foarte sumar, să dau o idee despre liber- 
tate în esenţa libertăţii. Voi urma cu cele cinci libertăţi pri- 
mordiale, enumerate de Thiers, pe cari el le numeşte: secu- 
ritatea, libertatea electorală, libertatea reprezentaţiunii națio- 
nale, libertatea presei şi preponderanța reprezentaţiunii naţio- 
nale în direcțiunea afacerilor statului . 

EGALITATEA 


Ghergani, iulie 1881 


Iubite amice, 


O lună ca ziua, dame și cavaleri mulțime își îndreptau 
paşii spre grădinile din strada Academiei. Două tinere ele- 
gante mergeau înaintea mea, tirîind de mină un băieţel ca 
de vreo patru anișori, în costum de mic dorobanţ, cu căciulă 
țurcănească de oaie pe cap și cu puşcă de lemn de tei, sistem 


Davila. 
Ele îşi comunicau astfel una alteia ideile lor sociale gi 


faşionabile: 
— Pune-ţi în gind, soro, Mişu meu, una şi bună, vrea să 


mă ducă să văd pe Mateescu jucînd pe Millo director ! ! Quelle 
idée, ma chere!* Cu mitocancele! Apoi nu e smintit? Atunci 
să mai vază el! Auzi, să nu vrea să meargă la Stavri!? unde 
merge nobleţa mare, unde găseşti societatea cea bună, pe 
toţi tinerii à la mode** / Lume chic, ma chère! nu-i. Poate 
intra prostului în cap că astăzi nu mai sunt boieri și negustori, 
suntem toți egali, tot o apă! Ce s-auzi la Millo, ma chère? 
românește și iar românește. C'est à vous faire degobiller***, 
cum zice Zizica mea. Unde mai e libertatea, soro? 
Te întreb. ` 


* Ce idee, dragă! 
** La modă. = 
+++ Te face să vomiţi. 


` 

— Stăi să ne uităm la afiș, întrerupse tovarășa, să vedem 
dacă se cîntă La chose. Ce romanţă delicioasă |! e de nebunie, 
cella vous transporte*. 

— Mi-a spus vara ministrului, Tincuţa, camarada mea 
de pension, că Stavri a adus una, n-are a face Gandon; zice 
că are nişte costume numai f luturi şi că în opera On demande 
des ingenues** o să joace cancan franţozeşte numai în trico. 
Să-i spui bărbatu-tău că dacă vrea să fii în societatea mea, 
eu nu merg la teatru românesc; am fost într-o seară şi am 
adormit, j'ai piqué le chien toute la soirée, ma chere***. 

Discutînd astfel între dinsele, tinerele dame au trecut 
pe sub literele de foc ale grădinei, unde se joacă și se cîntă 
îranţozeşte.! 

Eu am urmat înainte și am întrat în grădina unde joacă 
Millo cu trupa românească, înaintea unui public puţin nu- 
meros în adevăr, dar care făcea un haz nespus, ridea de se 
prăpădea. 

Mă așşezasem la o masă, cînd iată că vin de se pun în 
vecinătate doi tineri parfumaţi, cu părul pe frunte despărțit 
pe sprinceană, d la cocodes****. Veneau discutind. 

— Cum vrei să progreseze o ţară unde nu este egalitate? 
Imagines-toi, mon ami*****, că sunt de doi ani supleant de 
tribunal! Cela tue le merite. ****** Să trăiesc eu cu două sute 
cincizeci lei pe lună! Ce să măniînci și ce să îmbraci? Apoi 
nu-ţi mai trebuie mănuși, birjă, mai o îngheţată seara, un 
ferber? Om eşti! Dacă am cerut ministrului să mă numească 
în locul vacant de director la Casa de depuneri și consemna- 
iuni, ştii ce mi-a răspuns? „Acolo, domnule, trebuie un om 
care să cunoască serviciul, un om cu ştiinţă şi cu ex- 
perienţă.“ „C'est triste, mon ami, il n'y a pas de carrière 
chez nous. F*%%X%* 

— Cînd zic că nu le place egalitatea, ştiu ce zic, replică 
celalalt ; nu vor să înţeleagă, nene, că fără egalitate toate sunt 


* 'Te scoate din fire. cal 
** Se caută ingenue. 
*** Am dormit toată seara, draga mea. 
**** Ca filfizonii. 
=**** Închipuieşte-ţi, prietene. 
~ **s*4* Asta omoară meritul. 
*r xxx E trist, prietene, la noi nu se: poate face carieră. 

numai mofturi, des fantasmagories. Ce mai aştepţi de la o 
țară unde se permite lui Licorescu să aibă douăzeci de mii 
de galbeni venit. Ce face cu ei? Je vous le demande.* 
Adună la hirtii, dreptate e asta?... Ştii că eram ca un frate 
cu Tilică; să vezi cum şi-a ridicat nasul, nici nu mă mai bagă 
în seamă; are patru mii de galbeni pe an, mon ami, două de 
la tată-său şi două de la nevastă. Cărnăţescu i-a dat fata 
zicînd că e de neam. Și eu s- aștept pină o muri tată-meu, 
care, Doamne fereşte ! poate să mai trăiască încă zece-două- 
zeci de ani d-aci în colo, et même alors**, tot, tot cinci mii de 
franci venit. Ce mai treabă! Apoi dreptate e asta, egali- 
tate e, libertate e? Te întreb! 

— 'Sujetul pe care l-am tratat eu alaltăseară, la Puţul cu 
apă rece! Le-am zis: „Egalitate, libertate şi dreptate, iată 
ce ne trebuie.“ Ştii ce de lume era? Gemea, nu mai încăpea. 
Am pus cestiunea pe tărimul subiectivităţii, n-am voit să o 
tratez din punctul de vedere obiectiv. Que voulez-vous, mon 
ami, il faut combattre les prâjugts.*** Toţi funcționarii admi- 
nistrativi, judecătoreşti şi financiari, generali, coloneli și 
locotenenţi, tot o leafă. 

— Trebuie numaidecit să începem revista noastră Tefe- 
lugul, c'est indispensable, mon ami* ***, să iasă măcar de două 
ori pe lună, écraser les aspérités sociales et égaliser le sol de la 
patrie*****; să arătăm bietului popor că nu e decît o victimă, 
să-i spunem că fără egalitate absolută nu poate fi fericit ; să- l 
iniţiăm la ideile cele mari și generoase. Toți oamenii deopo- 
trivă să fie deviza noastră, nici mare, nici mic, nici bogat, 
nici sărac. Să dispară aceste cuvinte din dicţionar. Pigurez- 
pous****** că săptămîna trecută mă cheamă preşedintele 
meu şi-mi zice cu un ton, parc-ar fi fost monsieur Ducoroy 
cînd ne preda Pandectele: „Vă previu, domnule, că de veţi 
mai lipsi de la datoriile d-voastre, precum faceți, o să fiu 
pus în penibila necesitate de a raporta ministrului şi a-i cere 
înlocuirea d-voastră“. C'est revoltant, qu'en dites vous? que 


* Te întreb. 

** Şi chiar atunci. 

*** Ce vrei, prietene, trebuie combătute prejudecățile. 

*x** Este indispensabil, prietene, 

*x**a Să strivim asperitățile sociale şi să netezim solul patriei. 
**x*** Închipuieşte-ţi. 


devient la liberté, mon ami, dites-le moi, je vous priel/* 
Deși leafa mea nu e vreo treabă mare, dar de nu curge, tot 
pică; era cît p-aci să-i cîrpesc o palmă să-i scapere ochii. 

— Lasă, bine ai făcut de nu te-ai potrivit lui, e om bă- 
trin, ş-apoi i s-a cam slăbit balamalele capului. 

— Şi dacă e bătrîn, cel nu suntem toţi egali? 

— Aşa e, ai dreptate! uitasem. i 

După ce au golit două halbe de bere, s-au luat repede 
după două fetițe ş-au dispărut printre becurile de gaz şi 
printre salcimii grădinii. 

Ideile pronunţate asupra egalităţii şi a libertăţii de gru- 
purile ce întîlnisem m-au pus pe ginduri; îmi ziceam că sunt 
aproape douăzeci şi cinci de ani de cînd s-au înscris în legile 
noastre fundamentale că toţi românii sunt liberi şi egali, şi 
pînă acum n-am văzut măcar două linii în vreo carte, în 
vreun jurnal, care să ne esplice ce este egalitatea, ce este 
libertatea, cum trebuie să le înţelegem și cum trebuie să le 
practicăm. Am lăsat pe fiecare să-și facă despre aceste drep- 
turi ale omului ideea care-i place și care crede că-i vine mai 
bine la socoteală. Aceste reilexiuni m-au făcut să-ţi adresez 
această epistolă. Mai îndreptează și tu pe ici, pe colea erorile 
ce am putut comite în cugetările şi aprecierile mele și împli- 
nește lipsurile cari au rămas. 


EGALITATEA 


Egalitatea este o aspiraţiune nobilă și generoasă a omului 
de bine, a omului înzestrat cu simţul dreptății şi al echităţii, 
este îndemnul și speranţa celui inteligent, celui învăţat și 
muncitor, a acelui: care dorește suirea nivelului social, dez- 
voltarea progresului şi a civilizaţiunii. 

Filon zicea că egalitatea aduce cu sine pacea şi armonia, 
dă societăţilor o democraţie regulată și binefăcătoare și le 
apără în contra ochlocraţiei aceleia în care mulţimea igno- 
rantă și pasionată voieşte să comande. Zicea că ea este 
înainte-mergătoare a libertăţii, care nu poate trăi, nici esista 
fără dinsa.2 
E ai ta an Maia ad 

~~ Este revoltător, ce zici de asta? Ce devine libertatea, prie- 
tene, spune-mi, te rog! 

Egalitatea, deși e dorită de toţi, dar foarte puţini o înţe- 
leg, și mulţi o înţeleg ca tinerii noştri de la Rașca, cum le 
vine mai bine la socoteală; mai toţi o voiesc, cum zice poetul 
nostru Alexandrescu, cu lei, iar nu cu căţei, cu cei de sus, iar 
nu cu cei de jos. 

Prostul și nătîngul cere egalitatea cu omul de geniu, lene- 
sul voiește să steie toată ziua cu faţa la soare, și în loc de 
lipsă cere să bea și să mănînce mai mult și mai bine decît 
acel care munceşte zi şi noapte ; desfrinatul și coruptul voiește 
să fie considerat deopotrivă cu omul virtuos. Negrul ameri- 
can de sud şi al insulelor oceanice zice că este alb — „moi 
être blanc, blanc comme vo, Massa“ (sunt alb, alb ca dum- 
neata, domnule). Parvenitul şi ciocoiul voiesc numaidecit să 
fie de viţă; își caută originea neamului în vreun cronicar, 
printre domnii cei mari sau printre boierii cei ilustri; se 
îmbracă cu cîte un nume care nu este al său şi se umflă într- 
însul ca un curcan, şi dacă ştie să scrie adoptă un stil arhaic, 
ca să samene cu strămoșul său. 

Sunt cari nu se mulţumesc cu o nobleţe de trei-patru se- 
cule şi merg cu originea familiei printre negurile timpilor, 
vor să se tragă de la un Septim Sever sau cel puţin de la vreun 
Salust, şi numele lor bulgărești, armenești sau grecești iau 
deodată o terminaţiune în us; apoi să te mai ţii patriot înfo- 
cat, etimologist la scris, ca să se ştie că e viţă de roman ade- 
vărat. Alţii, de un temperament mai atrabilar, şi-au ima- 
ginat o nobleţă mai nouă, mai tare, aceea a opincei. 

— Nu ești român ca mine, vere, zicea un ţăran ciocoit 
unui fecior de boier, nu ești fiu al poporului, ieşit din opincă,. 
nepot, strănepot de plugar, get-beget coada vacei ; eşti ciocoi, 
pui de năpircă. 

În societățile omeneşti două feluri de inegalităţi au 
ocupat şi ocupă pe moralişti şi pe legiuitori, acea de clase 
şi de naştere şi cea individuală. Cea dintii este nedreaptă şi 
tinde a dispare, pe unele locuri a gi dispărut; cealaltă este 
inevitabilă, fatală, căci își are originea în natura omenească 
şi este consecinţa a o mulţime de împrejurări independente 
de prescripţiunile sociale și a legilor. 

Creștinismul și, în urmă, Revoluţiunea franceză de la 
1789 au proclamat şi au realizat egalitatea drepturilor şi a 
datoriilor, lăsînd individului îngrijirea și putinţa de a-și 

N 


236 


ID N mai 9 SE NI a Cs ORI ERIE RE ERIE 


lua în societate locul ce i se cuvine după munca, talentul şi 
| meritele sale. 

Acea Revoluţiune franceză a cărei acţiune s-a întins asu- 
pra Europei întregi, mai mult sau mai puțin, a garantat pe 
om în contra opresiunii, făcîndu-l egalul tuturor, a proclamat 
“dreptul pentru toți de a nu se supune decit legii, i-a recunos- 
cut dreptul de a participa la facerea legilor, de a vota impo- 
zitele și de a controla întrebuinţarea banilor publici, lăsînd 
pe fiecare liber a-şi esprima ideile și opiniunile prin scriere 
şi prin cuvint; a recunoscut pe toţi egali înaintea legilor şi 
a sarcinelor, a proclamat pe toţi admisibili la slujbele sta- 
tului. 

Dacă cineva s-ar încerca să înlocuiască inegalităţile 
naturale printr-o egalitate artificială, ar cădea într-o gre- 
şeală şi mai mare decît acea a regimurilor trecute, ar păcătui 
în sens invers, căci acea egalitate nu s-ar putea menţine 
decit oprimind puterile individuale şi ar suprima cu totul 
mișcătorul cel mai puternic al progresului social. ~ 

Egalitatea condiţiunilor este o imposibilitate, o himeră. 
Aceasta însă nu va să zică că dezvoltarea oamenilor, prin 
educaţiune și prin învăţătură, prin îmbunătăţirea traiului 
material, a stării igienice și a salubrităţii, nu micşorează 
deosebirile cele mari dintre oameni şi că nu face ca distanţele 
morale şi materiale să devină din ce în ce mai puţin sim- 
ţitoare. 

O_societate bine organizată trebuie să caute să înles- 
nească, cît se poate mai mult, mișcarea de j Jos în sus, inter- 
venind în ajutorul celor slabi nu “pentru a-i pune deasupra 
altora, nici pentru a le supune lor pe cei tari, dar pentru a-i 
ajuta să-şi dezvolte inteligenţa și energia; a face aceasta nu 
căutînd a cobori pe cei de sus la nivelul celor de j Jos, ci cău- 
tind a pune pe fiecare în poziţiune de a se ridica singur. 

Consecința acestor îngrijiri ar fi ridicarea stării morale 
a omului, suirea nivelului social. Să nu uităm însă că esistă 
totdauna pentru fiecare o limită, peste care mijloacele sale 
nu-i permit să treacă, și ar fi o eroare a crede că dezvoltarea 

ar putea merge pînă a pune vreodată pe toţi membrii unei 
societăţi într-una şi aceeași condiţiune. 

Legile au făcut tot ce puteau face pentru realizarea egali- 

, tății, şi astăzi în societățile civilizate omul nu mai depinde- 
decît de lucrarea sa liberă şi stăruitoare. 

Oriunde ne-am arunca vederile, în România, în Elveţia 
sau în Statele Unite, pretutindeni o să găsim oameni de deose- 
bite condițiuni; pe unii îi vedem trăind în palate cu îndestu- 
lare și lux, pe alţii în case modeste, cîștigind cu multă muncă 


„şi osteneală hrana de toate zilele; unii milionari și alții 


foarte săraci; unii sănătoşi de minte și de corp, alții slabi și 
neputincioşi; unii esercitind meserii mai comode și mai 
bănoase alături cu alții supuşi la lucrările cele mai osteni- 
toare şi mai puţin retribuite. Aceasta insă nu ne poate face 
a zice că esistă clase, căci numirea de clasă este consacrată 
grupelor celor cari se formaseră prin privilegii şi prin naştere, 
prin drepturi recunoscute de legi. Iar acolo unde s-a procla- 
mat libertatea cu toate consecinţele ei, acolo unde legea recu- 
noaşte pe toţi egali, distincţiunile ce vedem provin numai 
din deosebirea condiţiunilor înnăscute naturei omenești. 

Invidioşii şi demagogii, folosindu-se de deosebirile ce 
esistă în condiţiunile omenești, esploatează ignoranţa mul- 
ţimii, prezentindu-le ca distincțiuni de clase şi de naştere; 
dezgroapă numiri moarte cari nu mai au importanţă decit 
în istorie şi le aruncă asupra acelora în contra cărora îşi 
esercitează invidia şi răutatea, fac pe oamenii creduli şi 


` simpli să crează că privilegiile nu sunt desfiinţate, că toți 


românii nu sunt egali dinaintea legilor şi izbutesc prin fraze 
sunătoare a face pe mulţime să crează că tot ar fi mai esistind 
drepturi şi privilegii. 

La noi, ca şi în celealalte ţări libere, legea nu a putut 
desfiinţa decit inegalităţile capitale, pe acele de convenţiune 
şi de naștere; dar n-a putut și nu va putea niciodată să desfi- 
inţeze nici inegalităţile de inteligenţă și de activitate, nici 
pe acele de averi, căci ele sunt o consecinţă fatală a naturei 
omeneşti. ` 

N-a putut desființa decît inegalitățile artificiale, lăsînd 
curs liber distincțiunilor naturale, lăsînd individului toată 
libertatea și răspunderea. Şi nu putea face mai mult, căci de 
ar fi mers mai departe, precum ar voi să facă unii-socialişţi, 
şi de ar fi încercat să înlocuiască inegalitatea naturală prin- 
tr-o egalitate artificială, ar fi căzut într-o eroare de o mie de 
ori mai mare decît aceea a regimului trecut, o eroare în sens 
invers a celei dintii. O asemenea egalitate nu s-ar putea măn- 
ține decit numai comprimînd puterile individuale şi supri- 
mind cu totul mişcătorul progresului social. 3 

Oamenii nu au dreptul de a-și impune unii altora decît | 
un singur lucru, Justiția, căci ea este cazul de legitimă apă- | 
rare. Nu se poate impune unui om nici de a fi religios, nici 
de a fi milostiv, învăţat sau laborios; și orice acţiune gu- 
vernamentală este o umiliaţiune a inteligenţei, a con- 
ştiinţei, a muncei, a libertăţii omului. 

Proclamarea principiilor cari trebuie să conducă societă- 
tile omeneşti a făcut să dispară inegalităţile legale, după 
cum am constatat-o mai sus. La noi, ca şi la toate societăţile 
cari au apucat pe calea civilizaţiunii, rămîn și vor rămiînea 
eterne acele două inegalităţi cari provin din diferinţa ce 
esistă în facultăţile fizice şi morale ale indivizilor şi din 
împrejurările dinafară, cari nu sunt în puterea legiuito- 
rului de a le regula. 

Acele facultăţi diferă de la un om la altul; patimile, vo- 

inţa şi, într-un cuvînt, tot ce constituie caracterul sunt atitea 
cauze de inegalităţi. Doi fraţi luaţi dintr-o condiţiune înaltă , 
încep viața cu acelaşi capital de învățătură, de educațiune 
şi de avere; unul se ridică pe scara socială în avere şi în con- 
sideraţiune mai sus decît au fost părinţii săi, pe cînd celalalt 
prăpădește şi ceea ce a avut și, în loc dea se sui ca frate-său, 
s-a coborit. lată doi oameni născuţi egali și cari, după cîţiva 
ani, se află despărțiți unul de altul prin mai multe trepte ale 
scării condițiunilor sociale. Din doi fraţi născuţi într-una 
din condiţiunile cele mai modeste, unul se suie prin ajutorul 
facultăţilor sale superioare, prin vitejie, prin virtute sau 
prin activitatea sa, pînă la treptele cele mai înalte ale socie- 
tăţii, pe cînd celalalt cade şi mai jos de condiţiunea în care 
s-a născut. Nimeni și nimic nu poate opri acest curs natural 
al lucrurilor, şi exemplele vor fi cu atît mai multe cu cît 
instituţiunile vor fi mai democratice și activitatea oamenilor 
mai mare. 

Tot ce se poate dori este că acei cari se suie să fie mai 
numeroși decît acei cari se scoboară. Lucrarea socială trebuie 
să tindă a sui pe cei de jos la un nivel mai înalt de capaci- 
tate, de avere şi de moralitate, iar nu să caute a scobori pe 
cei de sus la condiţiunile celor de jos, căci aceasta ar fi a 
scădea nivelul social. 

Mişcarea de jos în sus și de sus în jos este o condiţiune ine- 
vitabilă, fatală a vieţii omenești. Ceea ce distinge naţiunile 
civilizate de cele rămase înapoi este că, mişcarea dintii fiind 

mai mare, nivelul social se ridică necontenit, condițiunea 
indivizilor se îmbunătăţeşte și societatea se înavuţește. 

Am zis că împrejurările dinatară.sunt și ele o cauză de 
inegalităţi. Nu depinde de voinţa nimărui, nici de prescrip- 
ţiunile legilor de a se naşte și de a creşte la stînă, la pădure, 
la sat sau la oraş, în colibă sau în palat; a creşte într-un colţ 
de pămînt, unde nu există nici mișcare, nici viaţă intelec- 
tuală, unde nu există nici industrie, nici comerţ, sau a creşte 
într-un oraş centru de lumini şi de activitate: iată o întim- 
plare care poate avea o influenţă foarte însemnată asupra 
viitorului unui om. Unul va ieși în lume cu puţine cunoştinţe 
și cu mai puţină esperienţă decit celalalt, şi aceasta va face 
pe unul să intreacă pe celalalt prin luminile şi prin esperienţa 
ce a dobindit din frecarea cu oamenii şi cu lucrurile; dar 
totodată unul și-a creat şi trebuinţe mai multe, pofte și aspi- 
raţiuni mai mari și necunoscute celuialalt, dar i s-au arătat 
şi mijloacele de activitate ce poate pune în mișcare pentru 
dobîndirea lor. Unul mai capabil, dar mai neastimpărat, 
mai îngrijat, are de multe ori un trai mai greu decit ce- 
lalalt: nenorociri și griji cari-l suie sau îl coboară. 

În lume sunt atitea condițiuni cîţi și oameni, un lanţ de 
inegalităţi. Orișicare din noi, în oricare condițiune ne-am 
afla, avem pe alţii deasupra şi dedesuptul nostru, şi dacă 
rîvnim la mulți, sunt alţii atiţia, poate şi mai mulţi, cari 
rivnesc la noi, o infinitate de stări şi de situaţiuni cari se 
încrucişează şi se superpun. Chiar dacă am lua două condi- 
țiuni cari ni se par foarte depărtate una de alta, găsim că, 
deşi în unele privinţe una este deasupra celeialalte, în multe 
altele însă ea este mai pe jos. 

În societăţi, şi în cele mai democratice, se află o mulţime 
de elemente de clasare pentru oameni: averea, meseria, va- 
loarea personală, cunoştinţele, moralitatea etc.; mulțumi- 
rile însă cari constituie fericirea adevărată nu sunt totdauna 
în raport cu împrejurările; ele sunt mai mult în raport cu 
caracterul și mai ales cu voinţa omului. 

Inegalităţile esistă şi vor esista totdauna, dar clase nu 
mai esistă astăzi la noi; fiecare treaptă este atit de aproape 
de treapta care precede și de cea care urmează, încit ar fi 
peste putinţă a trage linii de demarcare între unele și altele. 
De vom lua, de esemplu, averea ca termen de comparațiune, 
găsim că o mulțime de artiști de talent, medici, ilustraţiuni 

literare și ştiinţifice, oameni veneraţi și admiraţi chiar în 
viaţă, destinaţi poate a li se ridica într-o'zi statuie, dar cari 
își ţin viaţa cu greutate, în vreme. ce oameni obscuri au 
adunut averi mari, trăiesc în bogăţie şi în lux. De vom lua 
un alt termin de comparaţiune, funcțiunile statului de esem- 
plu, cari mai pretutindene sunt o condiţiune rivnită de oa- 
menii vanitoşi, ele sunt accesibile tuturor românilor, și ştim 
că ele nu sunt o condiţiune sine qua non de bun trai şi de 
consideraţiune ca să fie așa de rîvnită. 

În arte, meserii, industrie, în comerţ, şi în agricultură 
este mai multă avere de cîştigat şi cel puţin tot atita consi- 
deraţiune, dacă nu și mai multă. 

Dorinţa de a se sui pe treptele sociale este o aspiraţiune 
naturală a omului, ea este mişcătorul cel mai puternic al 
progresului și al civilizaţiunii ; dar nerăbdarea face de multe 


ori pe cei de jos să piardă curajul şi persistenţa pînă a căuta 


aiurea decît în muncă mijlocul de a ajunge acolo unde ar 
putea ajunge prin drumul cel drept şi natural; îi face de 
multe ori nedrepţi în aprecieri şi puţin scrupuloşi în între- 
buinţarea mijloacelor. 

Aceştia, cind devin numeroşi, devin un instrument puter- 
nic al ambiţioşilor; intriga se abate asupra lor, şi ambiţioşii 
își fac din credulitatea lor un mijloc -de popularitate, amă- 
gindu-i prin promisiuni care nu se pot realiza. Astfel, în loc 
dea activa şi a grăbi îmbunătăţirea condiţiunilor, tămăduind 
suferinţele, întirzie mersul, abătind atenţiunea mulțimii de 
la calea care duce la îmbunătățirea societății şi la dezvol- 
tarea ei. 

Tactica linguşitorilor care esploatează ignoranța şi pa- 
timile populare constă mai totdeauna în a trage o linie des- 
părţitoare în mulțimea condiţiunilor sociale, avind îngri- 
jirea de a lăsa numărul cel mai mare într-o parte sub 
numirea de popor şi calificînd minoritatea de clasă privi- 
legiată, de aristocrație, de boierism, de proprietari și de 
capitalişti, pe cari îi denunță poporului ca inamici, ca 
esploatatori ai muncei etc. 

Grupul numeros, în mijlocul căruia își aşază ambiţioșii 
bateriile lor, este clasa muncitoare. La vatra lucrătorului 
ostenit și supărat, ambițiosul caută a depreţia și a înnegri 
pe acei cari s-au ridicat prin muncă și prin talent. 

Astăzi munca şi activitatea este necesară tuturor oame- 
nilor de orice condiţiune; proprietarul, arendașul, medicul, 
artistul, inginerul, avocatul, judecătorul, ministrul, toţi 
muncesc ca și comerciantul, ca şi artizanul; atît numai că 
felul muncii diferă de la unul la altul, condiţiunile nu mai 
esistă decit în deosebirea meseriilor, cari toate concură la 
lucrarea socială şi ridică naţiunile în avere, în considera- 
ţiune și în putere. 

Lucrarea mînilor pe cari ei voiesc s-o deconsidere, cla- 
sînd pe cei ce o esercitează într-o stare de inferioritate, este 
deopotrivă nobilă ca toate celealalte. Sunt lucrări de mini 
cari sunt geniale, cari au imortalizat pe acei cari le-au săvir- 
şit, lucruri cari au făcut gloria patriei, care a născut pe cei 
ce le-au făcut. Muzeele şi espoziţiunile productelor indus- 
triei sunt pline de gloria celor ce s-au numit Fidias, Scopas, 
Rafael, Buonarotti, Benvenuto, Palissy. Dacă unele din 
lucrările mînilor au mai multă însemnătate decit altele, 
aceasta nu provine nici de la legi, nici din impunere, ci 
numai de la împrejurări, ceea ce nu constituie, nici nu poate 
constitui clase.3 

Orice lucrare este susceptibilă de perfectibilitate. La 
cea din urmă espoziţiune universală din Paris, acei cari au 
vizitat-o au putut vedea lucrări de dulgherie, de curelărie, 
de cizmărie, de tăbăcărie ete., cari făceau admiraţiunea 
vizitatorilor, cari echivalau cu arta şi puneau pe lucrătorii 
cari le-au produs în cel mai înalt grad al meritului indus- 
trial, deși aceste meserii trec de foarte modeste în 
ordinul social. 

Graţie desființării maestriselor şi jurandelor, astăzi 
mai pretutindene în ţările civilizate orice om tînăr sau 
bătrîn poate trece liber dintr-o condiţiune într-alta. Aren- 
dașul poate cumpăra moșie şi devine proprietar de pămînt, 
calfa devine stăpin sau se face comerciant, și nimic nu 
oprește pe fiul argatului și al artizanului de a ajunge, prin 
muncă și prin studii, profesor, judecător, general și 
ministru. , 

Dacă printre bogați se găsesc oameni cari nu muncesc şi 
cari duc o viaţă de trindăvie, aceia nu întîrzie de a trece 
curind în condiţiunile celor săraci, precum săracii, cari 
muncesc bine, trec în condițiunea de bogaţi. Lenea şi des- 
frînarea sunt viţiuri care se găsesc în toate clasele; nici acti- 

vitatea, nici virtutea nu sunt un monopol. Și unele, și altele 
sunt condițiuni sociale. 

Dacă ne-am esprimat bine, am esplicat pină la evidenţă 
că în societăţile libere nu esistă altă diferinţă între oameni 
decit aceea a îndeletnicirilor, iar nu de clase; interioritatea 
şi superioritatea în condițiuni nu esistă decit în imaginaţi- 
unile amăgite şi în prejudeţe, iar nu în realitate; diferinţele 
cari esistă nu sunt decît ceea ce esistă într-o serie mai re- 
strîinsă, precum ar fi între cherestegiu, dulgher, timplar, 
strungar și ebenist. 

Într-o ţară unde a esistat mai mult timp inegalităţi de 
privilegiuri şi de naștere, unde prejudiţiile nu au avut 
timp să se şteargă, este lesne de înţeles că poate esista in- 
vidie şi ură; clasele cari au fost oprimate sunt totdeauna 
dispuse a se crede apăsate; şi cînd acea superioritate sau 
acea supremație a încetat, sentimentul demnităţii, deștep- 
tat prin aboliţiunea privilegiului și prin proclamarea ega- 
lităţii, dar lăsat fără mijloace de îmbunătăţire imediată 
a stării materiale, a luat un caracter de iritaţiune şi de sfială, 
astfel că unii cred că vechiul regim apare sub alte forme, pe 
cînd alții sunt îngrijaţi, temîndu-se ca nu cumva să li se 
ceară și ceea ce nimeni nu este în drept a le lua; şi unii, şi 
alții se cred ameninţaţi, cei dintii de reacțiune, ceialalţi 
de o revoluțiune socială destrugătoare. 

Acest rău imaginar nutrit de intrigă şi de zavistie este 
anevoie de vindecat şi-i trebuie timp pînă să dispară. Legea 
a putut distruge inegalităţile cele adevărate, privilegiurile 
de clase, robia, claca, monopolurile, boierismul, dar nu a 
putut ordona înfrăţirea inimilor. 

Răspîndirea luminilor, instrucţiunea pusă cît mai în 
grabă la dispoziţiunea tuturor, învăţătura adevărului, lupta 
în contra intrigii și a minciunii, răspîndirea ideilor sănă- 
toase şi folositoare, potolirea patimilor, a urei şi a invidiei 
sunt singurele mijloace de a înlătura o mare primejdie în 
care ne aruncă vrajba aţiţată de oameni fără inimă şi fără 
cuget. 

Termin această epistolă zicînd românilor de orice con- 
diţiune: „Aveţi încredere unii într-alţii, nu credeţi pe cei 
cari vă zic că ar esista între noi oameni cari caută să oprime 
sau cari voiesc să se întoarcă la trecut, căci lucrul este peste 
putinţă și fără esemplu. Chiar dacă în spiritul cuiva ar cloci 

asemenea nebunie, acela ar fi numai vrednic de plins, iar 
nu de temut. Folosiţi-vă de binefacerile ce societatea noastră 
pune la dispozițiunea voastră, lepădaţi ura, lepădaţi invi- 
dia și temerea, recunoașteți superioritatea meritului şi a 
virtuţii, apropiaţi-vă unii de alţii şi uniţi lucrările voastre 
într-o acțiune comună.“ 

Şi zic guvernului: „Datoria ta de guvern patriot şi liberal 
este de a nu-ţi face din prejudiţii un mijloc de guvernare, 
a nu linguși ignoranţa, a nu aţiţa patimile, datoria ta este 
să cauţi a potoli urele, ca concordia să devie drapelul în- 
tăririi naţionale. Înlăturarea şi persecuţiunea talentului şi a 
ştiinţei, chemarea la onoruri şi la consideraţiune a igno- 
ranţei şi a prejudiţiilor pot uneori să ducă pe un guvern 
a se bucura citva timp de o popularitate aparentă şi trecă- 
toare, dar vine mai curînd sau mai tîrziu o zi cînd va fi tras 
la mare răspundere şi judecat cu asprime de istorie, pentru 
toate nenorocirile în cari ar arunca ţara prin asemenea pro- 
cedări.“4 


ION GHICA 


XII 


O CĂLĂTORIE DE LA BUCUREȘTI LA IAȘI 
ÎNAINTE DE 1848 


Ghergani, 20 iunie 1881 


Iubite amice, 


Azi te pui în tren la 9 seara, după ce ai prinzit bine 
la „Hugues“ sau la „Broffi“1, arăţi tichetul conductorului 
care vine şi ţi-l timbrează cu cleştele, fumezi o ţigară, două 
pină la Ploieşti; acolo îți bei ceaiul în ticnă, te întorci 
în vagon, apoi te înfăşuri bine în tartan, îţi pui paltonul 
căpătii, te lungești pe canapeaua de catifea roşie sau în 
vagonul-pat, dormi ca acasă vreo nouă ceasuri şi, la opt dimi- 
neaţa, te deștepţi la Roman. Aici cafea cu lapte, cu un kip- 
fel, două, şi 17 ceasuri, minut cu minut, după ce ai plecat 
din București, te găseşti transportat pe malul îmbalsa- 
mat al Bahluiului, în fosta capitală a fostului principat al 
Moldovei, unde ajungi dormit, mincat şi odihnit. Călă- 
toria, mîncare cu bacşiş cu tot, te-a costat 80 de franci. Ei, 
vezi, acum 40 de ani nu era aşa. 

Îmi aduc aminte că odată plecam din Bucureşti spre 
Moldova: 

După mai multe vizite pe la vornicie, la postelnicie, la 
agie, la casa poștei, alergături cari au dăinuit vreo zece 
zile, într-o vineri, în sfirşit, pe la orele 3 d.a., trosc, pleosc, 
intră în curte opt cai cu doi surugii, precedaţi de un ceauş 
călare. Cit te ştergi la ochi înșirase caii, cîte doi-doi la tră- 
sură, un fel de brişcă uşoară, s-o duci cu un cal; într-o clipă 

eram la capul Podului Tirgului de Afară, Bariera Moșilor 
de astăzi; chiuiau și plesneau surugiii pe ulițele Bucureștiu- 
lui de ridicau lumea în picioare, bărbaţi şi femei alergau la 
uși şi la ferestre ca să vadă cine trece. 

La streajă, un fel de logofăt în scurteică lungă de pam- 
briu verde se arată înaintea cailor. 

— Ho, ho! şi opreşte trenul; cine sunteţi dumneavoastră? 
mă întreabă, apropiindu-se cu șapca în mină de uşă trăsurei. 

— Sunt cutare, îi răspund eu, declinindu-mi numele şi 
pronumele. 

Căpitanul de barieră scosese un petic de hirtie din buzu- 
nar și însemna cu creionul zisele mele, muind virful creio- 
nului de plumb pe limbă la fiecare literă. 

— Şi unde mergeţi dumneavoastră? 

— La lași. 

— Să nu fie peste graniţă? 

— În Moldova. 

— Dar pasaport aveţi? 

Scot pasaportul şi i-l arăt; căpitanul mi-l ia din mînă, 
se uită la dinsul, îl mai întoarce, şopteşte ceva cu secretarul 
său, apoi intră amindoi în cancelarie, de unde ies după o 
jumătate de ceas cu pana după ureche şi îndoind pasaportul 
pe cute mi-l înapoiază cu cuvintele: 

— Să umbli sănătos, coconaşule! 

La barieră se isprăvise caldarimul și o luam pe șleau cu 
roatele în noroi pînă la bucea, caii la pas și surugiii croin- 
du-le cu bicele la dungi beşicate pe spinare. 

După patru ore de răcnete şi înjurături, cruci și răscruci, 
sfinţi și evanghelii, pe la opt seara intram în curtea poștiei 
de la Şindrilita; picioarele cailor pocneau de cîte ori ieşeau 
din noroiul gros, cleios și adînc. Făcusem 16 kilometri. 

Acolo, după ce m-am rugat şi m-am certat vreo două 
ceasuri cu căpitanul de poște, cu căpităneasa și cu ceaușul, 
mi s-a dat de hatir un surugiu cu șase cai în loc de opt scriși 
în podorojnă; şi pe cind se ridica luceafărul de ziuă eram la 
Moviliţa, altă poștă. Aici, refuz complet de a mă porni 
înainte; argumentul căpitanului era convingător. 

— Cum să- -ți dau cai, domnule, păcatele mele, că aştept 
din ceas în ceas să pice curierul rusesc de la "Țarigrad ; şi cu 
omul împărătesc nu e de glumă, că-i știu păpara| 

lată-mă dar oprit în drum, Domnul știe cit. 

Căpitanul, om politicos, m-a poftit în odaia de mosa- 
firi, să mă încălzesc şi să mă odihnesc piîn-or sosi cai din 
sus sau din jos. 

Pe un pat-soia, de la sobă pînă la fereastră, dormea de-a 
lungul căpităneasa cu un copil la sîn, alături cu culcușul 
căpitanului, care, la strigătul de tenor al surugiului meu, 
sărise din plapomă, numai în papuci şi în cămașă de boran- 
gic; picioare la picioare cu căpităneasa, dormeau sforăind 
doi bieţi călători, cari, ca şi mine, aşteptau sosirea de cai. 
O căldură amestecată cu duhoarea de oameni adormiţi de 
nu-ţi puteai trage sufletul! 

Sîmbătă seara ajungeam în Urziceni, capitala judeţului 
Ialomiţa, oraș înecat în mocirlă dintr-un capăt la altul. 

Peste zi începuse un vînt rece și noroiul se învirtoșa, 
strîngîndu-se de frig, încît încet-încet se făcuse tare ca fierul, 
formînd o cale zdruncinată; roatele săreau din hop în hop, 
aruncîndu-mă la fiecare pas al cailor dintr-un colț într-altul 
al trăsurii. Pînă la jumătatea poștei Mărgineni am mers cum 
am mers, dar acolo, dînd într-un văgaș adinc îngheţat, m-am 
pomenit cu trăsura într-un peş, se rupsese osia şi rămăsese 
în trei roate. Surugiii descălecară, se uitară, deteră fiecare 
trei fluiere de mirare, ceea ce însemna că era cazul grav; unul 
dehamă șăuașul și porni pe fugă spre poştă să caute ajutor. 

Din ce în ce mai mult crivățul se înteţea și frigul mă 
pătrundea ; m-am strîns cît m-am strîns, dar dacă am văzut 
ş-am văzut, m-am dat jos, imitind pe surugiul care rămăsese 
cu mine, m-am adăpostit la spatele trăsurii, dind din mini 
şi din picioare; dar şi aşa n-a trecut mult şi n-am mai putut 
juca, simţeam că amorţeam, mă apucase un fel de piroteală; 
atunci m-am hotărit să deham şi eu pe celalalt şăuaş şi 
am luat-o la fugă spre poștă, în voia lupilor cari începuse 
a urla. Pe la jumătatea drumului venea rotarul poştiei că- 
lare, aducînd un drug de lemn la spinare, și despre ziuă 
intra şi trăsura mea în poștă. Am petrecut ziua de duminecă 
în fabricarea osiei şi seara porneam spre Focşani, oraş a 
două principate, capitala a două judeţe, a Slam-Rimnicului? 
pentru Muntenia şi a Putnei pentru Moldova. 

Luni pe la amiazi, pe cînd eram în ulița mare în mijlocul 
tirgului, îmi iese înainte un impiegat cu guler roşu și cu 
spangă, face semn surugiilor să oprească, se apropie de mine 
cu un aer maiestos şi începe cu: 

— De unde vii? Unde te duci? Cum te cheamă? Ce eşti? 

Îi răspund: 

— Viu de la București şi mă duc la Iaşi. 

— Unde ţi-i pasaportul? 

Îl caut și i-l dau. 

Impiegatul autorităţii moldovene îl întoarce, îl observă, 
uitindu-se cind la mine, cînd la caracteristicele însem- 
nate într-însul, comparindu-le din ochi. Se sfătuiește citva 
cu colegul său de pe țărmul muntenesc și mă întreabă unde 
trag, ca să-mi aducă pasaportul la gazdă. În zadar protestez, 
cerînd să mi-l dea îndată ca să-mi pot urma drumul, mi se 
răspunde că nu se poate pînă ce nu l-o viza ispravnicul, şi, 
fără mai multă vorbă, adresîndu-se către surugiul dinainte, 
ll Zice: 

— Du-l, mă, la han la „Petrea Bacalu“, 

„Petrea Bacalu“ era pe atunci numele de modă al oteluri- 
lor din Moldova, cum am zice astăzi „Grand Hotel“, fie cît 
de mic. Acest nume fusese ilustrat de bogatul Petre Bacalu 
din Iași, un văr al vestitului Hagi Petcu Pristanda. 

De-abia scăpasem de întrebările păzitorului graniţei, 
cînd trei pași mai înainte cad în investigaţiunile unui alt 
funcționar; acesta era omul otcupciului, care după ce mă 
întrebă dacă am ceva marfă sau ceva haine nouă, începe 
a-mi scotoci prin trăsură şi prin geamantan. Era considerat 
ca mare pagubă pentru fericirea Moldovei sau pentru a Mun- 
teniei dacă o bucată de caşcaval, de postav sau vreo sticlă 
de rachiu ar fi trecut nevămuită dintr-o parte într-alta 
peste șanțul care despărţea Principatele. Aș întreba pe pro- 
tecţioniștii sau pe partizanii sistemului vamal dacă, prin 
faptul că a pierit bariera de pe acel canal, stabilindu-se libe- 
rul schimb dintr-o parte într-alta, România a păgubit ceva 
şi dacă nu este mai bine astăzi decît atunci. 

Peste şase ceasuri isprăvisem, se îndeplinise formalită- 
tile prescrise de legi şi regulamente, un slujitor îmi adusese 
pasaportul cu iscălitura ispravnicului. Iordache Pruncu, 
chehaiaua, îmi adusese podorojna şi iată-mă iar pe drum, 
trăsnind şi plesnind. 

Caii vestitului Privilegiut aveau privilegiul de a se hrăni 
cu răbdări prăjite, cum zicea surugiul, mincare care-i făcea 
seci la pintece şi:ușori la carne, te duceau într-o. goană de 
la o poştă la alta, alergau cit. puteau bietele: dobitoace, 

negreșit cu speranța, totdeauna înșelată, că dincolo vor 
căpăta cîteva dramuri de ovăz. M-au dus la de Focşani la 
Iaşi ca vîntul. Zăpada acoperise grunzii, pusesem trăsura 
pe tălpi de sanie și alunecam ca năluca pe șesul alb. 

A cincea zi după plecarea mea din București, priveam 
de lâ Răpedea încintătorul tablou ce se dezvăluie dinaintea 
ochilor la apărerea Iaşului. Şi mă coboram la otelul de 
„Petersburg“, în casele lui beizadea Petrache Mavrogheni 
din uliţă. 

Suflam în niște lemne ude să aprind niţel foc în sobă, 
cînd aud un glas zicînd frumoasa romanţă irlandeză: 


Late rose of summer* 


acompaniată de o harpă măiastră. Era frumoasa și graţioasa 
cîntăreaţă engleză d-ra Bishop şi marele harpist Boza; repe- 
tau concertul ce se găteau să dea a doua zi în salonul genera- 
lului Tudoraș Balş. 

Călătoria de la Bucureşti la Iaşi mă costase 800 de lei 
vechi, aproape 300 de franci, afară de cele cinci zile de oste- 
neală, de suferinţe şi de necazuri. 

Căutam să mă mut de la otel, cînd bunul și ospătosul 
meu amic căpitanul Alcaz a venit și m-a luat la dinsul. 

În casa unde şedea, în stradă, sala despărțea două apar- 
tamente: la dreapta locuia Nicolae Docan cu vărul său Alecu 
Cuza, fostul domn de la 1859 pînă la 1866, și cu Philadelph 
Conici; la stinga, în două camere și un salon, locuiam eu 
cu stăpînul apartamentului. Masa era în comun, într-o cameră 
pe galerie. 

Am petrecut acolo mai o iarnă întreagă, pînă m-am mutat 
la tine. Avuseseși nenorocirea să pierzi pe iubita ta mamă, 
şi tatăl tău era dus la Viena cu slujba domnească. 

Graţie vouă, amicilor mei din Paris, în puţine zile eram 
cunoscut şi bine primit în toate casele, cu o ospitalitate și 
o bunătate pe care n-oi uita-o niciodată. 

Puțin după sosirea mea în lași, am fost admis în audienţă 
la Mihai-vodă Sturdza, prezentat de secretarul său, maiorul 
Kogălniceanu, şi de adjutantul de serviciu, căpitanul Alcaz. 
După ce am răspuns respectuos la întrebările ce principele 
a binevoit a-mi adresa, i-am înmînat scrisoarea boierilor din 


* Trandafir tîrziu al verii. 

Bucureşti, scrisoare despre care ţi-am vorbit într-una din 
scrisorile mele precedentes. Pe cînd domnul citea, chipul i 
se lumina, figura lui, mai totdeauna posomorită, dobiîn- 
dise un zîmbet de satistacţiune, luase o espresiune de blîn- 
deţă. După ce a isprăvit citirea, a rămas cîteva momente 
ginditor, cu ochii în jos, într-o stare de reflecțiune melan- 
colică, apoi pune scrisoarea pe masă şi, ridicînd ochii asupra 
mea, îmi zise că era foarte măgulit de sentimentele de stimă 
şi de încredere ce-i esprimau boierii munteni, dar că reali- 
zarea acelor dorinţi era intempestivă. Lucrul nu era posibil 
în momentul de faţă pentru că împăratul nu permitea. Îi 
răspund că principiul era înscris în Regulamentul organic 
şi iau îndrăzneala a-i zice pe Audaces fortuna juvat*, cuvinte 
la cari întimpină că acel care răspunde înaintea lui Dumne- 
zeu şi a oamenilor de soarta unui norod datorește să fie pru- 
dent. 

După aceste puţine cuvinte schimbă conversaţiunea, în- 
trebîndu-mă despre studiile ce făcusem la Paris, mi-a vor- 
bit filozofie, literatură, estetică, m-a ţinut mai mult de un 
ceas. Mihai Sturdza era, precum știi, un om plin de învăţă- 
tură și se complăcea foarte mult în asemenea convorbiri. 

Într-o vară şedeam la via lui Stratulat de la Socola, 
aproape de frumoasa vilă a lui vodă. Într-o zi, ducindu-mă 
la măria-sa cu hirtii de serviciu, îmi zise: 

— Am auzit că-mi ești vecin, cine-ţi poartă de grije 
acolo, cine-ți face prinzul? 

Eu îi răspund: 

— Nimeni, măria-ta. 

— Şi ce? Trăieșşti fără a mînca? 

— Nu, măria-ta, mănînc, dar nu prînzesc. 

— Va să zică, faci deosebire între a mînca şi a prinzi. 
Ei bine, eu prînzesc, vino să măninci la mine în toate 
zilele. ; 

Doamna și beizadelele erau duși în străinătate, şi vodă 
era singur la Socola numai cu vărul său, generalul Alexan- 
dru Sturdza, mult învățatul teolog, care venise să petreacă 
cîteva săptămîni la Socola. La masă erau numai ei doi, eu 
şi iubitul nostru amic, plăcutul colonel Guluţă Leon. 


* Norocul e de partea celor îndrăzneţi (locuţiune derivată din» 
dintr-un emistih din Eneida lui Virgiliu). 

În toate zilele după masă treceam în salonul cel mare, 
unde vodă, fumind din ciubuc, conversam şi discutam cea- 
suri întregi literatură, artă şi ştiinţe, ba uneori și politică, 
pînă ce venea logofătul cel mare Niculae Canta sau Ştetă- 
nică Catargiu cu anaforale de întărit. 

Mihai Sturdza avea dreptate a crede că timpul unirii 
Principatelor nu sosise, dacă judecăm după stăruința şi după 
mijloacele de tot felul puse în joc la 1842 de consulul gene- 
ral Daşcoiff, ca să scoată pe Cimpineau din lista candidaţilor 
şi să facă să scuzeze alegerea lui Gheoghe Bibescu, căruia-i 
lipsea şi etatea de 40 de ani, și însușirea de nepot sau fiu 
de fiu de boier, condițiuni cerute de Regulament pentru 
a putea fi ales domn. 

Aşteptam deschiderea navigaţiunii Dunării în sus sau 
în jos. Gindurile-mi erau împărţite: să mă duc în Sicilia, 
unde un camarad al meu, Villeroz, se afla în capul unei 
esploatări de sulfur, care-mi scria că putea să-mi procure 
o pozițiune bine plătită, sau să mă întorc în Franţa, unde 
eram sigur de protecţiunea lui Elie de Beaumont, lui Ber- 
thier și a lui Dafiemoz, profesorii mei de la școala de mine 
din Paris. Cind într-o zi, aflîndu-mă la Iorgu Ghica cel 
bătrin de la deal, am fost prezentat lui beizadea Niculache 
Suţu, unul din boierii cei mai învăţaţi, atunci postelnic şi 
efor al școalelor. El petrecuse mai mulți ani în Bucureşti 
pe la 1818 și 1824, pe cînd tatăl său, Alecu-vodă Suţu, dom- 
nise în Țara Românească. Cunoscuse pe toată lumea bucu- 
reşteană de pe atunci; a stat mai mult la vorbă cu mine, 
întrebindu-mă de unul și de altul, m-a întrebat despre sco- 
purile ce aveam și m-a sfătuit să primesc a rămînea în Mol- 
dova, oferindu-mi o catedră în Academia Mihăileană, și 
iată-mă așezat înaintea unei table cu creionul de cretă în 
mînă, arătînd tinerilor, dimineaţa, proprietăţile cercului, 
ale elipsei, ale parabolei şi ale iperbolei și, după amiazi, 
vorbindu-le despre formațiunile munţilor ș-a straturilor pă- 
mîntului.? 

Grei, dar plăcuți ani am petrecut noi împreună ; mult am 
luptat noi, tinerii de pe atunci, cu prejudeţele şi cu obiceiu- 
rile cele rele, mult am apropiat noi clasele între dînsele ; multe 
idei greşite de ale bătrinilor și de ale boierilor am spulberat 
şi multe idei moderne am împlintat în spirite; multă ru- 
gină am curăţit de pe mulţi. Am făcut-o, respectind cre- 

dinţele fiecăruia, cinstind perii cei albi, lăudînd și admirînd 
fapta bună, ori de unde venea, şi venerînd pe acei cari iu- 
beau ţara şi dreptatea. 

Lucram şi luptam nu împins de setea de posturi bine 
plătite sau de dorinţa de ranguri pe scara arhontologiei, 
dar numai de dorința de a dezvolta în spirite şi în inimi 
sentimentul binelui, al frumosului şi iubirea de ţară. În 
bani eram plătiţi cum da Dumnezeu; eu, pentru două lec- 
ţii pe zi, âdică 24 de ceasuri de catedră pe săptămînă, primeam 
300 de lei vechi, 8 galbeni, ceva ca un franc pe lecţiune; dar 
eram bine răsplătit prin satisfacţiunea ce simţeam văzînd 
pe toată ziua cum se lărgea cercul ideilor celor bune. Lucram 
fiecare cu cuvintul și cu condeiul, după puterile mijloacelor 
noastre, la dezvoltarea naţionalităţii române. Şi ştii că lucru 
nu era lesne într-un timp pe cînd chiar cea mai mică alu- 
ziune era pedepsită cu închisoare și cu esil. 

Ca să aibă urmaşii noștri o idee despre libertatea cugetă- 
rii de atunci, le voi spune că marele nostru poet Alexandrescu 
fusese închis la agie la București, fiindcă consulul general 
Ritof descoperise că în fabula Lebăda şi puii corbului, prin 
vulpe poetul voise să înţeleagă pe Rusia, prin puii corbului 
pe noi, românii, pe cari vulpea voia să-i amăgească, și prin 
lebăda pe Franţa, care voia să ne scape din labele Rusiei.8 

Un profesor din Academia Mihăileană, Lăzărescu, era 
destituit pe spusa unui călugăr muscal din Mănăstirea Neam- 
tului, care raportase consulatului rusesc că, ascultind la o 
fereastră, auzise pe acest profesor enunţind idei liberale. 
Consulul Kotzebue ceruse destituirea lui, și nici Ministerul 
Intrucţiunei Publice, Alecu Balș, nici vodă nu îndrăzneau 
să-l scape. 

Cuvintul progres era proscris. Vestitul cenzor Florescu 
s-a spăriat şi s-a scandalizat cînd i-am dus no. 1 al revistei 
ce începusem cu tine, cu Kogălniceanu și cu C. Negruzzi, 
intitulată Propășirea, foaie ştienţifică şi literară; a şters cu 
condeiul său cel aspru cuvintul din frunte, îndurîndu-se 
a lăsa numai foaie știenţifică și literară. Mult răsunet a avut 
acea publicaţiune, deși fără titlu, pînă cînd foarfecele cen- 
zorului au venit și i-au tăiat firul vieţii. 

Ți-aduci aminte de impresiunea ce a produs cetirea întă- 
ielor tale poezii, acasă la Alecu Balş Lungu, unde începusem 
a ne aduna în toată luna, ca să petrecem seara în convor- 

bire și cetiri literare, serate la cari asistau mulţi din boierii 
cei mari, între cari unul din cei mai regulaţi era Grigorie 
Ghica, fostul domn de la 1849 pînă la 1857. 

Ți-aduci aminte cu cîtă căldură şi devotament am sus- 
tinut candidatura la scaunul arhiepiscopal a episcopului de 
Roman, în contra stariţului de Neamţ, Neonil, care era 
patronat de consulul rusesc, şi cum am convins pe toţi boie- 
rii să voteze pentru Meletie, care era un bun român. 

Ţi-aduci aminte cu cîtă energie am smuls din mîinile 
poliţiei o damă care avusese imprudenţa de a proiera într-o 
seară sub mască cuvinte cu aluziune politică, cum ne-am 
grupat toţi tinerii într-o gindire, puind în capul nostru pe 
cavalerescul cneaz Gheorghe Cantacuzino, şi cum am rezis- 
tat soldaţilor cari avea ordin să întrebuinţeze baioneta în 
contra noastră. Parcă văz şi acum pe regretatul nostru amic 
Alecu Moruz tăvălindu-se într-un terci de noroi cu trei sol- 
daţi în braţe. 

În Academia Mihăileană organizasem citeva cursuri li- 
bere. La interesantele lecţii de istoria ţării, ținute de Kogăl- 
niceanu, amfiteatrul era totdeauna plin, la cursul meu de 
economie politică începuse a veni mulţi boieri şi ascultau 
cu atențiune. 

Noi, tinerii, devenisem sîmburele împrejurul căruia se 
grupau ideile viitorului. 

Eram susținuți în societate, în propaganda ce făceam 
în favorul ideilor liberale de Elena Negri, sora lui Costache 
Negri, de amica sa, frumoasa și graţioasa Emilia Reymon, 
de fiicele doamnei Maria Rosnovanu, Catinca şi Zoe Sturdza. 
Ideile egalitare și democratice începuse a se întroduce chiar 
în saloanele elegante şi aristocratice ale plăcutei şi spiritu- 
oasei contese Elena Sturdza. 

Cu cîtă părere de rău am părăsit Iaşul şi m-am despărţit 
de voi, bunii mei amici; o datorie de familie sacră și dure- 
roasă mă chema la Bucureşti: tatăl meu căzuse greu bolnav. 


ION GHICA 

DASCĂLI GRECI ŞI DASCĂLI ROMÂNI 


22 octombrie 1882 


Iubite amice, 


Îţi mai aduci aminte, amice, de: 

...premea cea frumosa! 

Chind un dascalos grecos 

Inarmat c-o varga grosa 

Paradosa* faneros** 

Aritmetichi 

Ke*** gramatichi 
Ke istorichi 

Ap” edo'p echi?**** 

Cu domniile fanarioţilor se întrodusese în ţară o mul- 
time de dascaleci (loghiotati), ca institutori prin casele boje- 
reşti. Ei învățau pe coconași să vorbească limba Fanarului 
cu vodă și cu marele postelnic, cînd s-or face mari. 

N-am apucat pe dascălii cei ilustri: pe Lambru Fotiadi, 
pe Vardalah, pe Comita, cari purtau ișlic şi ceacşiri, dar am 
cunoscut pe vestitul Kirkireu de soioasă memorie, care cres- 
cuse pe banul Manolache Băleanu și l-a dădăcit pînă la 
moarte; am văzut pe elegantul Mitilineu, cu un ochi la 
făină şi cu altul la slănină, cu pălăria în forma tingirii, 

* Preda. 

** Clar. 

kkk Şi. 


**** De aici, pînă colo. 

largă în fund de două ori cît diametrul capului şi pusă pe o 
ureche; el, după ce isprăvise pe Niculache și pe Ştefan Go- 
lescu, feciorii lui Dinicu Golescu, trecuse la Creţulești şi la 
urma urmei se făcuse neguţitor de ciorbă, hrănind cu o deo- 
potrivă îngrijire şi stomacul, şi spiritul tinerimii care îi 
încăpea în mînă. Am cunoscut pe crudul Coriţa, care bătea 
pe verii mei de-i zvînta. Am parastisit pe Fiii lui Brutus cu 
epicul Aristia şi am trăit un an întreg la Paris cu blajinul 
Likeardopolu, care cînta din Norma pe psaltichie. 

De la zaveră ei lepădase lebadeaua și tombatera și se 
îmbrăcase nemţeşte; purtau mai toţi frac cafeniu-deschis, 
cu coadele lungi pînă la glezne şi bumbi de alamă, pantaloni 
verzi, strimţi pe picior, jiletcă vărgată, cravată liliachie şi 
guler scrobit băț, nalt peste urechi. 

Metoda şi programul lor de învăţătură era același pentru 
toţi. Începeau cu Eclogarion de la file Grigorie (amice Gri- 
gorie), un fel de crestomatie ad usum Delphini (delfinul era 
amicul nostru Grigore Caracaş, în onoarea căruia un dascăl 
Crisorora scrisese acel op). Cînd ajungeai la scoarţa din urmă 
a cărţii, te trecea la Terpsitea, așa se numea gramatica com- 
pusă de prea învățatul dascăl Neofit Duca; îţi da de citeai 
din Dialogurile morţilor lui Lucian şi te punea la tecnologie. 
Dacă declinai bine numele şi conjugai verbul, erai scăpat, 
dacă nu, tipto!/ Loghiotatul nu se turbura de înţelegeai sau 
nu, de ştiai cine era Caron, ce era Stixul şi ce putere avea 
Joe. După trei sau patru ani ajungeai la Xenofon sau la 
Plutarh, cu care te deprindea la sintaxă; potriveai alţi trei 
sau patru ani numele cu adiectivul, cu adverbul și cu pro- 
numele; de le nimereai, bine, erai scăpat; de nu, tipto!... 
Nici nu vrea să ştie dacă înţelegeai copilăria lui Ciru, de 
cunoșteai sau nu locurile pe unde au trecut cei zece mii, sau 
să caute să te interesezi la viaţa lui Timoleon sau a lui Epa- 
minonda ; totul era tecnologia și sintaxa să-i fie cu bine şi te 
trecea la poeţi începînd cu „Minin aide*, şi în zece ani te da 
gata, lelios**. Fără noţiuni serioase de istorie, fără filozofie 
şi fără elemente de matematică, te lua de mînă și te ducea, 
într-o duminecă, la părinţi, zicîndu-le cu îngimiare: 

„Băiatul a isprăvit cartea!“ 


* „Cîntă mînia“ — începutul epopeii Iliada de Homer. 
** Desăviîrşit. 

Vestea se ducea din dascăl în dascăl, pînă la palat; și 
dacă erai de părinţi bogaţi, vodă te imbrăca cu caftan şi te 
însura cu fie-sa, cu nepoată-sa ori cu vreo fată din casă, uitată 
de Dumnezeu. "Cînd Dumitrache Buzoianu, fecior de boier 
bogat din Buzău, a isprăvit cartea, Caragea l-a însurat cu 
vară-sa Sultănica, pe care ăi îi văzut-o şi tu. Cînd Niculache 
Ghica a ieşit telios, vodă i-a dat pe nepoată-sa Smărăndiţa, 
fata domniţei Nastasiicăi, şi l-a făcut agă. Cînd tînărul Mano- 
lache Băleanu a fost dus la curte de Kirkireu, vodă Suţu i-a 
lăsat barbă și i-a dat de nevastă pe fiică-sa, domniţa Catinca, 
înzestrînd-o cu moşia orașului Tirgoviştea. Vezi, atunci s-au 
sculat tîrgoviştenii cu mic, cu mare, ş-au venit la Divan la 
Bucureşti cu rogojini aprinse în cap şi cu jalba în proţap, 
s-au dus la biserică la Sfintul Niculae cel Sărac din strada 
Victoriei gi după liturghie, ieşind în curtea bisericei toţi cu 
făclii de ceară galbenă aprinse, le stingea într-un butoi cu 
smoală aprinsă, strigind: 

„Afurisit să fie vornicul... şi aşa să se topească casa 
lui |“2 

Se zice că ți se făcea părul măciucă. Vornicul pe care îl 
afurisea era boierul român care iscălise darea moșiei. 

N-a trecut un an, și domniţa, nevasta Băleanului, murea 
din facere. Vodă, tatăl ei, murea otrăvit de ai lui, şi mai tir- 
ziu casa boierului care a iscălit în adevăr că s-a stins. 

De atunci a ieșit vorba „gură de Tirgovişte“. 

De acea moșie nimeni nu s-a putut apropia şi a rămas și 
pînă în ziua de astăzi tot a orașului. Se zice însă că s-ar fi 
cam știrbit pe ici, pe colea în timpurile din urmă. 

Pe cînd cu dascălii greci, ziua copiilor începea cu răsă- 
ritul soarelui şi se isprăvea pe la două ore după apus. Dimi- 
neaţa, dulceaţă și cafea, la amiază, prînz ţapăn cu ciorbă 
şi cu rasol; după aceea, somn un ceas, două; după somn, 
iar dulceaţă şi iar cafea, seara mîncare ş-apoi culcare. Ora 
cea mai așteptată de copii era somnul după amiazi, dacă 
grecul nu-ţi încuia ușa ca să nu te poţi duce să te joci în 
curte sau în grădină. Cînd te închidea, nu-ţi rămiînea altă 
scăpare decît de a prinde citeva muşte, a le agăța bumbac 
netors şi a le da drumul să se ducă să mîngiie nasul adormi- 
tului; grecul se deștepta furios şi, ca să poată dormi în 
pace, îţi deschidea uşa şi te da afară din odaie; atîta pagu- 
bă! Pe seară te ducea la plimbare pe Dealul Mitropoliei, 

la grădina Breslei sau a lui Deşliu, unde se găsea cu alţi 
greci. Apoi acolo să fi auzit novitale şi mandate, strategii 
şi filonichii ; ai fi zis voinicii voinicilor; mîncau jăratic şi 
beau flacări. 

„Să fi fost eu în locul lui Botzari — zicea viteazul Coriţă 
— nu atacam pe la aripa dreaptă, ci trăgeam drept în mijlo- 
cul ordiei şi nu lăsam să scape nici picior de turc.“ 

Mintosul Mitilineu, ca insular ce era, cu cunoştinţă 
despre ale mării, striga cit putea: 

„De eram acolo, nu lăsam pe Miauli să dea drumul bru- 
lotului pe crivăţ, aşteptam austrul şi ardeam toate coră- 
biile turcești. Auzi, să-i scape Căpitan- -paşa !“3 

De cîte ori îmi venea să le zic: „Bre oameni buni, dacă 
sunteţi aşa de viteji, de ce nu vă duceţi să vă bateti. acolo 
şi să mă lăsaţi pe mine în pace!?“ 

La ochii lor toți eroii acelei lupte gigantice — Botoari 
Colocotroni, Coletti, Miauli, Canari, Sahturi — erau numai 
greci, nu voiau să ştie că sulioţii, manioţii, specioţii şi 
epiroţii sunt mai toţi arnăuţi și români. De cităva vreme 
venise un fel de sălbatec, care, cînd auzea că trata pe Bot- 
zari de grec, se înfuria, se răstea la ei strigiînd: l 

„Nu grec, arvanit bre!“ ' 

Acela venea de la bătălie. 

Gheorghe Şerifu, aşa era numele lui, fusese crescut de 
mic copil de Kiciu, tata lui Marcu Botzari, la Suli în munte. 
Deşi Ali-paşa Tebedelen întrebuinţase toate espedientele 
credincioşilor săi, Nuţu și doctorul Voia, cu ajutorul cărora 
curăţise mulți bei feodali din Albania, musulmani și creştini, 
nu putuse însă nici să prinză, nici să biruie pe beiul de la 
Suli, pe Șoimul muntelui, şi în fine, ca să trăiască frăţește, 
fusese siliţi să-şi dea copiii amanet unul altuia. Kiciu Bot- 
zari dedese pașei pe fiul său Marcu, copil de doisprezece ani.5 
Șeriful, camaradul său, l-a întovărăşit. După doi ani de 
răbdare, Marcu se scoală intr-o noapte, deşteaptă pe Şeriful 
şi-i zice: 

„Gheorghe, hai să fugim!“ 

Cum au zis, au și făcut. Copiii pornesc peste zidurile 
şi peste șanțurile Ianinei ; dar, cînd să puie piciorul pe pă- 
mint liber, iată că-i ajung oamenii lui Tebedelen și-i duc 
peşcheș indărăt la Ianina. Pe Marcu l-a cruțat paşa, că-i era 
frică de Kiciu, dar pe bietul Șeriful, după citeva bastoane, 

l-a ţinut doi ani în fiare. Marcu, cum a văzut pe camaradul 
său cu picioarele ușurate, iar a luat-o la picior şi, cu toate 
descărcăturile de puști ale arnăuţilor lui Ali, a putut răzbi 
la Preveza. Şeriful a trăit de atunci tot pe lingă Marcu. 
La revoluţia grecească l-a întovărăşit în douăsprezece 
bătălii, pină l-a scos mort în braţe din ordia turcească. Apoi, 
cu trei gloanţe în piept, s-a tirit din vizunie în vizunie şi, 
urmînd după cer Calea-robilor, nimerise la Bălteni, lingă 
Ghergani. Acolo, cu cîteva bucăţi de pastramă, covrigi 
şi trei-patru „păpuşi de smochine, ținea băcănie, care băcănie 
mai în urmă s-a făcut han și hanul s-a prefăcut în moșie 
cu casă mare boierească, în care a trăit ca un derebei pină 
la anul 1874. 

Casa era o adevărată fortăreață, şi odaia lui, un arsenal ; 
trei-patru șișanele totdeauna încărcate pînă la gură, săbii, 
iatagane, pistoale, suliți și topoare acopereau păreţii de jur 
împrejurul icoanelor. Din pridvor la dreapta și la stinga 
porneau ponciș două meterezuri, prin zid, care duceau bătaia 
puștei drept deasupra ușei din capul scărei. Nici cu tunul 
nu puteai răzbi la dinsul. Cea dintii grijă a lui boier Gheor- 
ghe, dimineaţa, cind se scula din așternut, era să-şi ia pis- 
toalele de supt căpătii și să le bage în buzunar. Avea bani 
ascunși și se temea de hoţi. 

Într-o zi răsădea niște flori în grădină, cînd iată că 
intră doi inși care-l întreabă dacă avea să le dea de lucru, 
zicînd că sunt dulgheri. Pe cînd se tocmea cu dinșii pentru 
niște uluci, unul îi aruncă o legătură de git și-l stringe. 
Pină să scoată pistoalele din buzunar, era și trîntit la pă- 
mint- şi luat pe sus. Curtea era înconjurată pe dinafară de 
douăzeci de oameni înarmați cu puști; era Mihale Bonea, 
zece ani spaima a două judeţe. Sătenii din Bălteni sar cu 
toţii, dar n-au arme, și hoţii îi ţin în respect, împușcind 
mereu din poartă și din pridvor. Nevasta primarului, o 
frumusețe de femeie, cade împușcată. Bietul bătrîn, Şeri- 
ful, e dus în odaie și chinuit hoţeşte să mărturisească banii. 
Înecat în singe, cade leşinat; hoţii dărimă sobele, găuresc 
păreţii, găsesc cincisprezece mii de lei şi se retrag în bună 
ordine. 

Gheorghe Şeriful a zăcut după aceea vreo două luni și a 
murit tot în ziua cînd a fost împuşcat Bonea la Obor. 

Pe cînd cu dascălii greci, feciorii de boier învățau ro- 
mâneşte numai din intimplare şi pe apucate, şi unii nu învă- 
tau nicidecum. Îmi plăcea să ascult pe logofătul Matache, 
seara, cînd citea Vieţile sfinţilor sau faptele lui Alexandru 
Machedon, călare pe Ducipal, care s-a bătut cu Por-impărat 
şi cu pasările cu ciocul de fier; deşi nu înţelegeam bine 
povestirile lui Arghir cel frumos, dar l-am cetit de mai 
multe ori$. Petrache Nănescu „un secretar al tată-meu, fost 
elev al lui Lazăr, numai în citeva seri mă învățase să scriu 
românește ; citeam slova cea mai ciocoiască și scriam cu trei 
aruncături pe dasupra. 

Mama Elenca Dudeasca, sora bunică-mea, văduva poe- 
tului Alecu Văcărescu şi muma poetului Iancu Văcărescu, 
avea sipeturi pline cu sineturi; mă lua acasă de-i citeam, 
ceasuri întregi, anaforale de-ale divanurilor de cinci, diva- 
nurilor de şapte şi de-ale veliţilor boieri; noroc că se mulţu- 
mea a le cunoaște numai de la deci în jos. După ce isprăveam, 
mă cinstea cu o dulceaţă și-mi da şi o bucată de pastă de 
gutui învălită în hirtie; iar eu îi sărutam mîna. Nu lipsea 
niciodată a-mi zice: 

„Vino să te sărut, evghenisul mamei, că eu, cind. mă 
gîndesc la evghenia familiei noastre, uite, imi vine ameţeală. 
Noi cu toţi boierii cei mari suntem rudă, şi cu Cindeștii, 
şi cu Bărcăneştii, şi cu Cimpinenii, și cu Filipeştii, și cu 
Cantimireştii, Şi chiar cu Maria Tereza.“ 

Apoi incepea să-mi povestească cum ne-am încuscrit și 
ne-am rudit cu fiecare din casele boiereşti ; îmi spunea cum 
Cindescu şi Dudescu erau nemeși, Graf Boier şi Graf Kendefy; 
cum Văcăreştii se trăgeau din Făgăreștii din Făgăraşi, neam 
cu Radu Negru, după frate-său banul Craiovescu; cum o 
Dudească se măritase cu un Cantemir etc.; uita să-mi spuie 
de unde şi pînă unde era rudă cu Maria Tereza; şi, dacă o 
întrebam, îmi răspundea: 

„Vezi, aci nu prea ştiu bine cum vine spița neamului, 
dar ştiu de bună seamă că ne rudim“. 

Îmi plăcea cu deosebire să aud pe Iancu Văcărescu cînd 
venea la noi şi recita Păstorul întristat, Ceasornicul îndreptat, 
Oda la marca tării? ... Mai în urmă, Eliad imi da. lecţii de 
gramatica română şi învăţam pe dinafară traducerile din 
meditaţiunile lui Lamartine. Pe la 1830 Vaillant deschisese 
şcoală lingă Stavropoleos, şi toţi feciorii de boieri — Fili- 

pești, Grădișteni, Bălăceni, Ghici, Rosetti, Budișteni, Golești 
— părăseau dascălii greci și alergau la şcoala franţuzească. 

Tranziţiunea de la școala grecească la cea franțuzească 
şi la cea românească începuse de mult încă, din timpul Revo- 
luţiei franceze, cu Laurencon, Ricordon, Colgon, Mondoville 
etc., toţi conți şi marchizi emigraţi, transformați în dascăli. 
Pe la anul 1806, cînd au venit muscalii, mai mulţi tineri și 
mai multe fete de boier vorbeau franţuzește. 

Cu Lazăr,cu domnia lui Grigore Ghica, cu Efrosin Poteca, 
cu Costache Moroi, Simion Marcovici, Petrache Poenaru, 
şcoala românească și-a lua avintul. Şcolile străine ale 
lui Lambru, Vardalah şi Vaillant s-au prefăcut în şcoli na- 
tionale sistematice, cu sute de profesori de istorie, de filozo- 
fie, de matematici, de limbi străine vii şi moarte. Gimnazii, 
licee, colegii, facultăţi de litere, de ştiinţe, de drept, de medi- 
cină, nimica nu ne lipseşte, şi cu toate acestea nu se văd 
răsărind luceferi pe orizonul literelor, însă posderie de ad- 
vocaţi şi jurnalişti; o ceată care de mai mult de douăzeci de 
ani se tămiie unii pe alții cu cuvintele: 

„Hoţilor! Tilharilor şi trădătorilor! nu voi, ci noi am 
făcut îndoita domnie, Unirea Principatelor, domnul străin, 
constituţiunea, armata, independenţa, finanţele, regatul 
ete.“ 

Şi ceialalți răspund cu aceleași vorbe frumoase: 

„Ba nu voi, ci noi!“ 

$-o duc hojma, fără a li se uri. Unii s-au exaltat în- 
tr-atita, încît cred sincer ceea ce zic și ceea ce scriu. Sunt 
convinși că fără ei n-ar fi existat România şi că, dacă ar lipsi 
ei, ţara s-ar cufunda. 

Odată mă duc să văd pe unul dintr-acești exaltaţi. Era 
bolnav, il prindea niște friguri rele; îmi zice: 

„Uite, mi-e rău de tot, o să mor; nu doar că mi-e frică 
de moarte, ştii cîte gloanţe am în trup; moartea am văzut-o 
de multe ori în faţă și sunt obicinuit cu dinsa, dar mă gin- 
desc că de-oi muri se prăpădește ţara !“ 

Într-o zi mă întorceam de la Cameră și întîlnesc pe un 
venerabil bătrîn străin, căruia tocmai în ziua aceea i se 
votase o pensie viageră de o mie de lei vechi pe lună, pentru 
sentimentele lui filo-române ; credeam că-i fac plăcere din- 
du-i o veste plăcută. Cînd, ce să mă pomenesc! că se întoarce 
furios la mine, zicîndu-mi: 


269 


„Ce? Atita au făcut americanii pentru La Fayette? Şi 
cum se poate compara ceea ce a făcut La Fayette pentru 
America cu ceea ce arm făcut eu pentru România?“ 

Un turist ne spune în cartea sa că mare noroc a căzut pe 
România cu venirea d-lui X..., francez venit acum cîțiva 
ani în urma împrăștierii Comunei din Paris, care, zice el, 
a înzestrat limba română cu gramatică şi cu dicţionar şi 
cu fel de fel de cărţi științifice şi literare.“8 

Un bacalaureat scrie într-o gazetă două-trei rînduri, 
într-o limbă ca vai de ea, şi îndată-l vezi că se esaltează pînă 
a se crede reformator, creator şi salvator. 

Nu se poate tăgădui că şcolile noastre, afară de Facul- 
tatea de drept și de medicină, au dat slabe rezultate pină 
acum. Tinerii care dobindesc bacalaureatul la noi nu se pot 
compara nici în limbile vechi, nici în istorie, nici în filozo- 
fie, nici în ştiinţe cu cei care ies din colegiile Franţei, Ger- 
maniei, Italiei, Belgiei sau Elveţiei ; învăţătura noastră 
gimnazială nu este destul de serioasă, profesorii nu sunt 
destul de exigenţi, nici destul de riguroşi la esamene; gradul 
universitar se acordă prea lesne și a devenit accesibil inteli- 
genţelor celor mai mediocre. Lipsa de seriozitate în învăţă- 
tura umanitară face ca părinţii care au mijloace să-și tri- 
mită copiii lor în şcolile străine; astăzi avem numai în 
Paris peste o mie de tineri la şcoli. În loc de-a încuraja 
inteligenţele slabe, ar fi mult mai bine a deturna curentul 
şi a împinge tinerimea și spre meşteștuaguri şi meserii, și a 
pune astfel inteligenţele mediocre îm stare de a deveni 
producătoare în loc de a fi sterile şi de multe ori perni- 
cioase prin pretenţiunile și exigenţele lor. A face oameni 
învăţaţi este un bine, a face numai advocaţi şi jurnaliști 
este un rău. 

Aud zicîndu-mi-se că un asemenea ssistem ar fi o tendinţă 
a impiedica pe fiii poporului de a putea să aspire la poziţiu- 
nile cele înalte ale societăţii, făcîndiu-le accesibile numai 
acelor cari au mijloace de-a sacrifica zecimi de ani la studii. 
Nu! Inteligenţele alese nu se opresc dinaaintea nici unui obsta- 
col; ar fi fatal să nu avem dulgheri, t împlari, zidari, croi- 
tori, cizmari și să avem numai oameni stropiţi cu literatură 
şi cu filozofie; am ajunge la agoraua Atenei şi în curind Filip 
ar fi în cetate. Dacă oamenii învăţaţi sî nt folositori, cei meş- 
teri sunt indispensabili. 

Ceea ce cred eu că ar conveni României şi fiilor ei ar 
fi ca învăţătura clasică şi ştiinţifică să devie serioasă, nu 
numai o spoială ; iar acelor cari nu sunt destul de bine înzes- 
traţi, ca să poată deveni adepţii literaturii şi ai ştiinţei, să 
li se deschidă şcoli în cari învăţătura să meargă mină în 
mină cu atelierul. Să se înfiinţeze în fiecare oraș trei, patru, 
zece, douăzeci de ateliere, în cari copiii să înveţe meseria la 
care se destină și totodată să aibă trei sau patru lecţii scurte 
pe fiecare zi, în cari să poată dobîndi cunoştinţe de religie, 
de limba națională, de istoria ţării, de calcul, de geometrie şi 
desemn aplicabil la meseria lui. Acolo unde s-a înființat 
asemenea şcoli cu numele de kalf-time au dat rezultatele cele 
mai norocite, rezultate neașteptate?. Meseria n-a oprit ge- 
niul lui Franklin, lui Edison și lui Watt dea se arăta, pentru 
că geniul pătrunde orice îmbulzeală socială, cum pătrunde 
un vulcan coaja pămîntului şi iese la iveaiă. Tinărul din ate- 
lier, cînd ar simţi că are dispozițiuni literare sau științifice 
serioase, lesne ar găsi drumul colegiului şi al facultăţii. 

Strigăm cu toţii industrie; dar pare că am crede că s-ar 
putea înfiinţa industrie fără meşteri și că s-ar putea produce 
fără producători. Un singur ram de producţiune, pictura, 
dă Parisului patruzeci de milioane pe an; micile oraşe ale 
Belgiei, Valenciena!0, Malina, Bruxela, trag cîte zece mi- 
lioane pe an de pe dantele. Dar nici tablourile nu se fac fără 
pictori, nici dantelele fără mini dibace. Geneva trăieşte în 
mare parte din ceasornicărie, și cu toate aceste nici de Saus- 
sure, nici de Candolle, nici de Jussieu, nici Lavater n-au 
fost opriţi de a deveni niște lumini ale ştiinţei.! 

TUNSU ȘI JIANU 


26 decembre 1882 


Iubite amice, 


Uitatu-te-ai vrodată printr-un ochean de inginer? Să 
vezi cum într-însul toate se arată întoarse cu susul în jos. 
Odată îmi aduc aminte că ridicam planul unui petic de 
moşie; o fetiță lăsase secerea şi venise lingă planșetă ; se uita 
la mine, parcă mi-ar fi zis: „Lasă-mă să mă uit și eu o dată, 
domnişorule“. l-am înţeles pofta, i-am îndreptat ocheanul 
spre un cioban, în depărtare, care şedea în mijlocul oilor cu 
piciorul încrucişat, rezemat în măciucă; îl potrivii bine şi 
poftii pe fată să se uite. Ea îşi astupă un ochi cu mina și 
pune pe celalalt la sticlă, se uită, ş-odată strigă: 

„Aoleo! A întors pe Niţă cu gaibele în sus!“ 

De atunci, ori de cîte ori îndreptam ocheanul spre tinăra 
fată, ea îşi stringea rochia cu amîndouă mîinile. . 

lată efectul ce-mi fac mie unii oameni cînd îi privesc 
prin consideraţia de care se bucură în societate, pe cînd îi 
ştiam şi-i ştiu că nu sînt şi n-au fost decit niște pigmei; 
ne-am pomenit cu dînşii oameni mari, ilustraţiuni fără ştirea 
lor şi a lui Dumnezeu, pe cînd alţii, de cari nici nu se pome- 
nește, ar avea poate statui şi epitafe, dac-ar fi o dreptate în 
lumea aceasta. 

Istorioara ce voi să-ți povestesc este un esemplu de fe- 
lul cum se scrie istoria. De-o fi pentru cineva o decepţiune, 
îmi pare rău, dar cum zice povestea vorbei latine: 

„Amicus Plato, sed magis amica veritas.“ * 
sau pe elinește: 
qidos utv Ilhdruov, odry d€ &Aldea 


Muscalii adusese ciuma în ţară de peste Dunăre. Maida- 
nele Bucureştilor gemeau de soldaţi cari zăceau cu sutele 
in ploaie şi în frig, ghemuiţi în noroi, înveliţi în mantale 
transparente de vechitură și de gloanţe turceşti. Era oprit de 
a se vorbi de năprasnica boală, nici măcar de a-i pomeni 
numele, sub pedeapsa pazarnicului. 

Pazarnicul era un fel de ovrei muscălit, cinovnic de cei 
citirnatit-clas* * ; bătrîn, scurt și slab, obrazul numai mustăţi 
şi favorite dese, albe şi zbirlite, printre care se zărea numai 
virful nasului, ca o cireaşă vinătă, şi un gol în bărbie, răsă- 
tură ca de o carboavă. Din desișul sprincenelor luceau doi 
ochi galbeni-căprii, ca de pisică sălbatecă. 

Întiiaşi dată cind am văzut o hienă la Schönbrunn am. 
strigat: 

„Mamă! Uite pazarnicul!“ 

El purta surtuc verde cu guler roșu, nasturi cu „pajură, 
pantaloni largi cu piele, șapcă de mușama, spangă şi un gir- 
baci cu care necontenit bătea. Călare pe un cal mic, vinăt. 
şi urmat de trei cazaci cu suliţele întinse, cutriera tirgul 
zi şi noapte. Era spaima orășenilor; cînd se ivea într-un: 
colţ de uliţă, bărbaţi, femei şi copii fugeau, făcîndu-şi cruce 
ca de Ucigă-l toaca. 

Una din operaţiunile pentru care părea că avea o deose- 
bită plecare şi pe care am văzut practicînd-o în mai multe: 
rînduri, cu un deplin succes, era de a porunci cazacilor să 
scoaţă nădragii bieţilor negustori şi de a-i pune goi pe vine 
in piramidele de noroi, grămădite morman pe lingă ușile pră- 
văliilor. Acea baie de șezut dura cînd mai mult, cînd mai 
puţin, după împregiurări; totdeauna însă pînă ce-i abătea 
să cadă pe o altă victimă. Tratamentul se termina cu trei 
patru giîrbace peste pielea goală și cu cite un Sukensen,. 
adică pui de cine. 

În toată dimineaţa, citeva sute de cară, aduse cu biciul 
de prin sate, pline cu cosciuge de la fabrica lui Buhuricul, 


* „Mi-e prieten Platon, dar mai mare prieten adevărul.“ Maximă: 
extrasă din Viaţa lui Aristotel de Ammonius. 
** De treapta a paisprezecea. 


ocolea toate maidanele şi aduna pe morţi, printre cari se 
strecura adesea şi cite unul sau doi vii. 

Doftorii de pe atunci, nişte doftorași nemți, ovrei sau 
greci: Mesici, Bubuki, Grunau, Sporer, Esarcu, Gusti etc. 
erau porunciţi să nu cumva să spuie cuiva sau undeva că 
bola de care mureau cu sutele era ciumă, ci să zică că era 
așa ceva, ca un fel de dalac amestecat cu bubă, cu fierbin- 
teală şi cu moarte. Poliţaiul Ieremia Pavlovici Birzof îi 
îmbrăcase în mușama şi le prescrisese să se frece la nas şi pe 
mini cu usturoi şi cu ladin. Era oprit d-a ţinea porţile închise, 
de-a arde gunoiul în curte, sau de a lua vreo altă măsură 
profilactică, ca să nu se sperie oraşul. 

Acei din locuitori cari aveau moșii sau rude la ţară 
părăsise capitala, iar ceialalţi se lăsau să moară cu miile, 
nespovediţi şi negrijiţi, şi se îngropau fără preot. 

Noi fugisem cu toată familia la ţară. 

Ți-aduci tuaminte de un stejar stufos din grădină? Lingă 
tulpina acelui arbore aşezasem soiîrageria.! 

Într-o seară, pe cînd eram la cină cu două luminări de 
său în sfeșnice de tinichea, cu băşici de sticlă, Marin isprăv- 
nicelul s-apropie încetişor de tata şi, cu un glas jumătate 
sfios, jumătate hotărit, îi zise: 

„Cocoane, cocoane! te cheamă un om la portiță lingă 
gard, zice că are să-ţi spuie o vorbă“. 

Tata, fără să pară cîtuşi de puţin atins de o invitaţiune 
așa de poruncitoare, lasă îurculița în friptură, pune şervetul 
pe masă și se îndreptează cătră locul arătat, unde se auzeau 
şoapte de mai multe guri. 

Scurt și coprinzător. 

„Cocoane Tache — i-a zis omul cu vorba — nu mai mînca 
seara acolo, că ni-e drumul uneori pe aici şi văzîndu-te la 
masă le faci poftă băieţilor. Că de!... oameni sunt și 
ei, rivnesc. Să nu mă pomenesc odată că face unul vreo 
boroboaţă.“ 

Trecătorul era fiorosul Tunsu, fost paracliser şi ţircov- 
nic şi candidat de diacon. Nu era săptămînă lăsată de la 
Dumnezeu să nu se audă cite o vitejie, două de ale lui, 
à la Fra Diavolo. Cu vreo zece zile înainte, călcase la moșie 
la Cocoşul pe vornicul Tache Rallet, vecinul şi vărul nostru ; 
îi luase şaluri, scule, argintărie, tot. Îl lăsase pe dinsul și 
pe cocoană numai în cămașe. 

Pas de nu asculta, dacă poţi, de poveţile amicale ale 
unui astfel de binevoitor. 

Tata, cum se întoarse, porunci să stingă luminările şi să 
ridice masa de acolo. A doua zi pină-n ziuă un dulgher cu 
cîteva scinduri de brad improviza un fel de pavilion rotund 
după modelul templului Vestei de pe malul Tibrului, cu 
singura deosebire că avea numai o fereastră spre apus, ca să 
nu se vază lumina de la drum şi să nu inducă pe băieţi în is- 
pită ; numai așa am putut urma a ne folosi de umbra şi de 
răcoarea bătrînului stejar. 

Eram încă sub impresiunea poveţelor banditului, cînd 
într-o zi intră în curte o căruţă cu patru cai şi trage la grajd. 
Ţată-meu trimite să întrebe cine a venit ; feciorul se întoarce 
fuga, spăriat. 

„Cocoane, Jianu!“ 

Mama şi noi, copiii, îngălbenisem, iar tata, uitîndu-se 
zimbind către fecior, îi zice: 

— Du-te de-i spune să poftească, că chiar acum ne-am 
pus la masă. 

Prin grădină se vedea venind un om scurt, îndesat, 
rumen la faţă, ras şi cu mustaţa deasă și scurtă; îmbrăcă- 
mintea lui: dulamă, pantaloni și scurteică, pe cap șapcă 
peste fes, la briu pistoale şi un cuţit cu plăsele de os, şi 
pușcă în cumpănă în mîna dreaptă. 

Tata îl primeşte vesel şi prietenește, dindu-i mina să 
i-o sărute. 

— Ce mai faci, lancule? Bine-ai venit! Șezi de mănîncă. 
Bre! să-i aducă ciorbă; vezi să fie caldă. 

Cind am auzit zicîndu-i şi lancule, mi-am zis: Nu mai 
încape îndoială, el e! Mi-a venit în minte cîntecul:? 


Iancule, Jianule! 
Îţi e murgul cam nebun, 
Trece Oltul ca pe drum. 


Cum să şedem la masă cu un hoţ de codru şi să ciocnim 

cu el pahare de pelin? Tot îmi părea că-l auzeam zicînd: 
Ține, gazdă, nu mă da, 
Că ţi-oi face-o malotea 
Cu samurul cît palma. 

Polcovnicul Ioniţă, cum l-a văzut de departe, a dat fuga 
la cornu de vînătoare: cînii alergau din toate părţile chelă- 
lăind, cu botul plin de mămăligă. Într-o clipă, Braica, Dudaș, 
Țica şi Neamţul săreau și jucau cu bucurie împrejurul cor- 
nului de vinătoare. 

— Auzi, lancule, nici să imbucăm nu ne lasă polcovni- 
cul; cum te-a zărit, numaidecît, hai la vînătoare! 

— Bine face, că e tirziu, de-abia o să avem vreme pînă 
diseară să intoarcem doi-trei vătui. 

. Se sculară de la masă, sorbiră din cafea, traseră de do- 
uă-trei ori din ciubuc. Pletea, Manta, Şuţă, Dobre puneau 
lănţugurile de gitul copoilor, cîte doi-doi, şi pornea fiecare 
cu părechea lui. 

Tata da ordine şi instrucţiuni pe a doua zi, căci asta era 
numai un preludiu de vînătoare. 

— Maneo, mine în zori să fii aici cu cojeştenii, și vezi 
dacă cumva vărul Costache o fi la Cornești, spune-i să ne 
găsească mine pe Crevedia, doar om încolţi lupoaicele cele 
fătate. 

Cind răsărea luna, de era două ceasuri pîn-a se crăpa de 
ziuă, curtea era plină de vînători de prin cătunele vecine. 

Polcovnicul Ioniţă, în mijlocul lor, cu o ladă plină de 
cutii dinainte, le împărțea iarbă şi alice, cîte patru umplu- 
turi de puşcă, desemniînd fiecăruia locul unde să se ţie, cind 
să dea gură şi încotro s-o apuce. 

— Voi, săbieştenilor, să vă ţineţi la mărul roșu. Tu, 
Dobre, să-mi pui pe colăceni pe Baranga, şi pe gămăneș- 
teni să mi-i așezi cu cojăştenii la lacurile din Mariuţa; 
Pletea să se ducă să caute la Boloboace; să nu cumva să vă 
aud gura, că vă ia dracul! Țineţi cînii legaţi lingă voi. Man- 
to, cînd îisimţicăa sărit lupoaica, dă drumul lui Samson, 
că ala, cînd o da de urma ei o dată, n-o mai slăbește; lăsaţi 
pe Ovreica acasă, că minte şi ne înșală. Na şi ţie, băieţică, 
zicea unui bătrin bondoc, vărsîndu-i iarbă în corn şi alice 
în basma. Vezi să mă dai iar de ruşine ca mai dăunăzi, de-ai 
lăsat bunătatea de lup să treacă pe lingă tine şi să se 
ducă sănătos. 

— Da” lasă, zău, cucoane Ioniţă, nu mai zice, că ţi-am 
adus alaltăieri doi lupi în loc de unul. De necaz m-am dus 
de am stat trei nopţi la pîndă lingă scorbura fagului celui 
mare; i-am adus pe amindoi la spinare tocmai de la ogrăzile 

ciobanului. Uite atunci parc-a fost un făcut. Cind era să 
treacă spurcăciunea, îmi răzemasem puşca de un copac 
şi scăpăram să-mi aprind luleaua, şi pînă să-i iau de veste, 
s-a făcut nevăzut prin hățiș, parcă avea tichiuţa dracului 
în cap. 

Seara, în aprinsul lumînărilor, un car plin cu lupi tineri 
şi bătrîni, cu vulpi şi cu iepuri venea cu vinătorii după 
dinsul. În mijlocul curţii, jupineasa Ilinca aşezase de cu 
ziuă o bute cu vin, împrejurul căreia aprinsese patru butoaie 
cu cîlți muieţi în păcură; zece fete, fiecare la vatra ei, unde 
se frigeau berbeci şi se fierbeau mămăligi, un ţigan zicea 
din gură şi din cobză istoria lui Alimoş. 

Pletea și cu Manta descărcau căruța cu vinat. 

Pusese pe bute un pat de mărăcini, pe care aşezase iepurii 
cu botul şi cu urechile afară şi cu picioarele la centru; la 
patru colţuri ale bazei ieşeau de un cot coadele bine îmblănite 
a patru vulpi legate impreună de git, de un par înfipt în 
mijlocul grămezii de iepuri și ţinute în picioare pe par, 
deasupra capetelor vulpilor. Pe o mescioară rotundă şedeau 
în patru picioare cinci pui de lup cu gurile căscate către vi- 
nători, și deasupra lor, două lupoaice năprasnice, legate 
spate la spate de parul înfipt în masă; forma astfel un fel de 
monument cinegetic, cam în forma fîntinilor moderne adop- 
tate în capitalele ţărilor civilizate. 

Chelăreasa umplea oale cu vin din bute şi fetele aju- 
toare cinsteau pe vinători, dindu-le împreună cu oala de 
vin şi cîte un hartan de friptură, o bucată de pastramă, un 
codru de mămăligă tăiată cu sfoară ș-o vorbă bună. 

— Căutat-o-ai în pintece, nea Gheorghe, să vezi dacă nu 
cumva are pe văcşoara noastră? Azi e o săptămînă de cînd ne-a 
mincat-o din cogar. 

— Bea, Gămănescule, că o să-mi dea mie coconul vulpea 
cea împuşcată de tine, să-mi fac de iarnă o scurteică cu care o 
să-ți joc la nuntă, că văd eu că de ciîșlegi îţi pui pirostriile 
în cap. 

— "Ţie, Comane, mi-a zis jupineasa să-ţi mai dau o oală, 
că tu ai dat întii în lupoaica cea mare, care i-a mincat scroafa 
cu purcei cu tot; i-a luat-o chiar din bătătură. 

— De ce n-ai împuşcat bine puiul de lup, măi Sgaberciu, 
şi l-ai trîntit viu în căruţă, de era să rupă mina, cu colții, 
lui nea Dumitru Ciuruian? Ia uite, colţi ca niște brice! 

Patru zile, cit a șezut Jianul, a fost numai veselie şi 
petrecere; toată noaptea cîntau lăutarii, și fetele intindeau 
hora şi bătuta cu îlăcăii. 

Mă obicinuisem să mă uit la dinsul fără să-mi fie frică, 
ba încă aveam și un fel de respect de cind îl văzusem nime- 
rind cu glontele, de trei ori de-a rindul, în piatra din margi- 
nea pădurii, care de-abia se vedea din foişor ; şi de cînd sărise 
peste şanţul din coada eleşteului mai bine decit caii de la 
ipodrom. Oricum, însă, cînd mă uitam în ochii lui, tot îmi 
părea că avea în mini tigaia cu ceară fiartă, cu care făcea pe 
ciocoi şi pe negustori să-i spuie unde aveau bani ascunşi. 

Dar apoi iar îmi ziceam: „Cum se poate, tata să fie prie- 
ten cu unul: 

Din cei cu pușca lungă, 

Care dau chioriş la pungă. 
Feciori de lele nebună 

Care noaptea-n frunză sună?« 


Iancu Jianu era de peste Olt, din judeţul Romanați, de 
pe valea Tasluiului. El a lăsat un nume de haiduc, dar nici 
n-a fost, nici gînd n-a avut să se facă vreodată hoţ de codru. 
Însă o poveste, dacă ajunge a deveni legendă, adevărul n-o 
mai poate scoate din capul poporului. 

Tată-său, boier de ţară, își crescuse băiatul la moşie, 
fără carte grecească și fără ambițiunea de-a-l face un concu- 
rent feciorilor de boieri mari la isprăvnicii și la divanuri. 
ÎI obicinuise lingă pluguri, cu cai și cu pușca; vara la munca 
cimpului, iarna la urşi și la capre negre; ajunsese de o dibă- 
cie vestită în călărie și în vînătoare; încăleca fără a pune 
piciorul în scară, nici mîna pe coama calului şi băga glonţul 
prin verigă de inel. 

Se îndrăgise cu o faţă de țăran şi vrea s-o ia de nevastă. 
Jianul bătriînul, deși habar n-avea el era strănepot al lui 
Cesianus, secretarul lui Traian, văr cu Salust și mai în urmă 
proconsul în Dacia; deși nu se potrivea cu banii Filipești, 
cu vornicii Creţuleşti şi cu logofeţii Bărcănești, dar purta 
ceacşiri roşii cu meşi galbeni și ișlic cu perna verde, în patru 
colţuri. Boierul, tot boier! Cum să lase pe fiul său să ia o 
mojică, să se încuscrească el cu un clăcaș. Văzind că se in- 
groaşă gluma și că dragostea se înteţea, a hotărît să-și ducă 
băiatul la Caracal. Tînărul, a doua zi după cea ajuns în oraş, 

a încălecat pe murgul, şi fuga înapoi; tată-său iar l-a luat, 
el iar a fugit; l-a închis în casă, ela sărit pe fereastră; l-a 
închis în pivniţă, el a spart uşa. Tată-său, dac-a văzut şi-a 
văzut că nu-i vine de hac, s-a adresat la stăpinire, cerînd 
să-l surghiunească. Caimacanul a şi poruncit ispravnicului 
să-l închidă la Strehaia; băiatul, ţeapăn, a trîntit slujitorii 
şi egumenul şi a scăpat; slujitorii s-a luat după dinsul; el, 
dacă s-a văzut strimtorat, s-a înhăitat cu vreo cîțiva flăcăi 
cu cari copilărise: 
Tot ca dinsul de bărbaţi 
7 Şi pe cai încălecați 


şi au apucat cimpii. 

Şapte ani a pribegit prin păduri şi prin munţi, hrănin- 
du-se cu carne necîntărită de pe la ciobani şi desfidind potira. 
Nici nu omora, nici nu schingiuia, nici nu jăfuia, ci numai se 
găzduia; fugea de potiră şi de panduri cit putea; dar cind 
îl încolţea, apoi se apăra: 

Căci nu vrea 
Viu să se dea. 


Gloanţele lui mergeau mai drept decit ale arnăuţilor 
domnești. Caragea pierduse doi cireserdari ş-un tufecciu, 
loviți de gloanţele Jianului drept în piept. 

Nu văzuse pe Stăncuţa de doi ani și-i era dor de se topea. 
Într-o noapte de ploaie şi de vijelie, lasă pe tovarăşi la gazda 
din Valea-Rea, îşi incalecă murgul şi zboară după dor. În 
sat, întuneric beznă, numai o zare de lumină la o casă. Se 
apropie, dă cu degetul în hirtia luminată, pune ochiul şi 
ce vede? Stăncuţa, gătită ca mireasă, lungită pe pat, cu o 
lumînărică de ceară galbenă în mină. Dă cu piciorul în ușă 
şi intră, cade în genuchi, pune iataganul şi pistoalele lingă 
moartă, îi dă cea de pe urmă sărutare, încalecă calul, şi 
drept la zapciu. 

„Sunt Jianul! Capul meu este pus la preţ; du-mă la vodă 
şi-ţi ia mia de lei.“ 

Bilbiia zapciul somnoros şi speriat, nu ştia unde să se 
ascunză de frică. 

Peste trei zile ciocoiul intra în curtea domnească glo- 
rios, cu viteazul legat cot la cot; tinăr, frumos, cu pletele 
lungi, cu poturi şi cu cepchen, la cap legat cu un tarabulus. 

Caragea se dăduse în capul scărei, ca să-l vadă; ferestrele 
erau împănate cu femeile curţii domneşti. 

Jianul impușcase oameni domnești și era osîndit la spin- 
zurătoare. 

Caragea ridică ochii in sus la fereastră, unde sta doamna, 
zicînd: 

— Kprua zò zodintăș! (Păcat de voinic!) 

Auzind aceste cuvinte, una din fetele casei cade la pi- 
cioarele doamnei. Caragea o vede, se îmblinzeşte şi zice 
fetei: 

— "Av z6v Bene cé tóv xapito (Dacă-l vrei, ţi-l dă- 
ruiesc |) 

Jianul n-a vrut să se însoare și a petrecut restul zilelor 
flăcău lingă plugul ce iubea și pe care în viaţa sa aventu- 
roasă îl cinta mereu cu dor: 

Dare-ar bunul Dumnezeu 

Să umble și plugul meu, 

Din baltag să-mi fac un plug, 
Pistoalele să le-njug 

Ca să brăzduiesc piezeș, 
Ş-unde a fi crîngul mai des 
Să trag brazda dracului 

În calea bogatului. 


Tata fusese isprăvnitel de curte cînd zapciul a adus pe 


Jianul la vodă. Acolo s-acunoscut amindoi şi făceau adeseori 
vinători impreună. 


ION GHICA | 


XV 


3 TEODOROS 


Londra, 27 iulie 1883 


Iubite amice, 


În mai multe rînduri am apucat condeiul cu gindul să-ţi 
spui o istorie; dar m-am tot oprit dinaintea temerii că ai 
obiceiul de arăţi scrisorile mele lui Negruzzi; și el, ca unul 
ce se află în capul unei publicațiuni cind pune mina pe ceva 
scris și trămis de tine, îl şi tipăreşte. M-am tot oprit, cum 
vezi, dinaintea temerii de a nu intra în gura lumii, care gă- 
sește pete chiar în soare. 

Am mai ezitat poate şi pentru că-mi ziceam că poate n- -oi 
fi crezut chiar nici de tine în spusele mele, și să nu mă pome- 
nesc tractat de om cu stafii şi cu strigoi. “Am însă convic- 
ţiunea că ceea ce voi să-ți spun este curatul adevăr şi că o să 
vie o zi cînd zisele mele să se poată întemeia pe documente 
şi pe dovezi. 

Cite din povestirile lui Herodot n-au fost, sute și mii 
de ani, tratate de fabule, pină ce au venit împrejurări cari au 
dovedit, limpede ca lumina zilei, veracitatea spuselor și 
observaţiunilor sale; şi au făcut ca marele istoric să nu mai 
fie tratat de băsnar! 
> În timpurile domnilor fanarioți, boierii ţărei ajunsese 

a nu mai avea glas î în stat; îi năpădise grecii cu totul. Rar se 
mai pomenea, pe ici, pe colea, de cite un Cantemir, un Da- 
bija sau de un Berendei; numai citeva boierii: logofeţiile 
şi vorniciile cele mari, de Țara-de-Sus şi de Țara-de-JG, cu 
vistieriile, se mai dau pămintenilor, şi aceasta pentru că 

nu se putea altfel; dar și acele puţine slujbe devenise apa- 
najul a trei-patru familii cari, fiind foarte avute în dia- 
manturi, argintării, șaluri şi moșii, domnii greci își re- 
crutau în casele lor ginerii şi nurorile pentru domniţe și 
beizadele. 

Totuși, însă la mir trebuia să lase să le treacă înainte 
plăcintarii, lăptarii şi bucătarii Fanarului. Un postelnic 
Vlăhuţi, un logofăt Arghiropulo sau un armaş Mano erau 
puși în arhontologie mai sus decit un Bărcănescu, un Ciîn- 
descu, un Cimpineanu sau un Dudescu. Tăuteşti, Calomfi- 
rești, Movileşti şi Buzești trăiau uitaţi pe la moşiile lor, 
fără a îndrăzni să aspire la slujbe mai înalte decit un zap- 
cilic, o vătăşie de plai sau o sămeşie; caftanele la cari le era 
iertat să se urce cu gindul, era mult, mult acele de șătrar 
sau de sluger, şi acestea dacă se învredniceau să cîştige pro- 
tecţiunea vreunui medelnicer Costacopulo, a unui căminar 
Rasti sau a unui becer Manolache. 

Cu toată decadenţa lor, boierii indigeni tot îşi păstrase 
multe din obiceiurile și tradiţiunile cele vechi ale ţării, 
mai ales acea de patroni și clienţi. În fiecare casă boierească 
se creșteau copiii de mazili, de boieri de neam şi de posluş- 
nici. Băieţii învățau carte românească unul de la altul, 
sub direcțiunea vătafului sau a vreunui logofăt din curte; 
şi fetele se dădeau pe mina unei mame Sande sau a unei jupi- 
nese Cristina, de le mustruluia și le învăţa cusături de vape- 
luri, de gevrele și de sangulii, împletituri de bibiluri, fier- 
turi de fel de fel de dulceţuri: rodozahar, șerbeturi de tran- 
dafir și de vişine, peltele de gutui şi de mere, tetrea de chitră 
şi deosebite vutci. 

Cînd un boier își căsătorea copiii, să da cuconaşului un 
băiat crescut în casă, ca să-l slujească pe procopseală; și 
fetei i se dădea copila cea mai cuminte şi mai învățată, ca 
s-o îmbrace şi să-i coasă, cu condiţiunea de-a o mărita dupe 
vreun logofăt cînd şi-o veni în vîrstă. 

La însurătoarea căminarului Tachi Ghica i s-a dat din 
casa banului Scarlat Ghica un flăcău anume Grigorie, fiul 
ișlicarului posluşnic, care dregea gugiumanele şi ișlicele casei 
banului; iar Mariţei, fetei vornicului Scarlat Cimpineanu, 
i s-a dat Sofiana, fata Aspasiei, greacă adusă din Țarigrad 
de cucoana Luxandra Cimpineanca, cînd s-a întors din sur- 
ghiun din Țara Turcească.! 

Grigorie, işlicarul, tinăr, nalt, rumen şi plăcut; Sofiana, 
fată numai de șasesprezece ani, oacheșă, sprincenată şi fru- 
moasă ; tot îmbrăcind și dezbrăcînd dimineaţa și seara, Gri- 
gorie pe cuconu şi Sofiana pe cuconiţa, deşi nu știau nici unu¥ 
limba celuialalt, dar tot şoptindu-și din ochi şi din sprincene, 
s-au înțeles la vorbă aşa de bine, încît a rezultat un copil 
care, deşi conceput din flori, dar graţie binecuvintării pă- 
rintelui Lesviodax, mai tirziu: chir Neofit, înaltpreasfinţit 
mitropolit al Ungro-Vlahiei, s-a născut fiu legitim şi s-a bo- 
tezat în Christos, după legea ortodoxă a Răsăritului, cu nu- 
mele de Teodor, fiindcă venise în lume în întiia simbătă a 
postului celui mare. 

Grigorie îi zicea Tudor și Tudorache, pe româneşte ; iar 
Sofiana, ca o greacă ce era, îi zicea Theodoros (0z63wpog), 
nume cu care ne obicinuisem mai toţi în casă atit pentru. 
că ni se părea mai original, cît şi pentru că eram, ca copii, 
în contact mai des cu chera Sofiţa decit cu logofătul Grigorie. 

În vremea molemii, feciorul care ne slujea în odaie, la 
dascăl, murind de ciumă la Mărcuţa, tata ni l-a înlocuit cu 
Teodoros, care vorbea grecește, citea şi scria românește, 
slovă de tipar, slovă popească şi slovă ciocoiască, după izvo- 
dul dat de logofătul Matache; era deştept și-i prindea mîna 
la toate. Am auzit mai tirziu că avea unghiile cam lungi. 

Sofiana, care era din insula Tinos şi călătorise prin Tesa- 
lia cu mama ei Aspasia, ce fusese zece ani chelăreasă la mi- 
tropolitul de la Larisa, ne povestea seara despre minunile 
şi frumusețile mănăstirelor de la Muntele Athos, ne spunea 
de sfinţenia călugărilor de la Stavros, de la Simopetra şi de 
la Vatopedi, unde nu călca picior de parte femeiască, unde 
nici în zbor nu putea să intre decît cocoșii. Cu cîtă evlavie 
ne istorisea scandalul ce fusese la Nimiios, cînd o barză 
obraznică a îndrăznit să-şi aşeze cuibul lingă coșul bucă- 
tăriei, cum sfinţii părinţi au stat trei zile şi trei nopţi în 
rugăciuni şi privigheri, cum au dărimat cuhnea cu ogeac cu 
tot şi au zidit alta nouă din temelie, pe care au stropit-o cu. 
aiasmă de sus pînă jos, răminînd trei săptămîni întregi, 
bieţii călugări, fără fiertură de fasole, încît slăbise de gin- 
deai că erau sfinte moaște. 

Teodoros asculta în estaz acele povestiri ale Sofianei, 
şi acum visul lui era să poată să meargă, cînd s-o face mare, 

să viziteze acele locuri sfinte, să se repeadă pină la Mănă- 
stirea Sfîntului Sava şi la Sfinta Ecaterina și chiar pină 
la Ierusalim. 

Nu ştiu, din sfinţenie sau din ce, dar Teodoros nu putea 
să sufere pe ovrei. Cind auzea strigind pe uliţă: „Marfă! 
marfă!“ lăsa tot şi alerga după jupînul cu bocceaua la spi- 
nare, răzemată la cot, miorlăindu-i ca pisicile, şi-i arunca 
raci vii în boccea [.. J 

Cind duceau ovreii pe cîte un mort la groapă, el, cu 
toată paza de arnăuți ai agăi cari întovărășeau totdeauna 
«cortegiul, făcea ce făcea şi trecea fuga pe sub cosciug, stri- 
gind: „Cruce!“ Ovreii, spărieţi şi disperaţi, arunca mortul 
Jos și cădeau cu rugăciuni, cerindu-i să treacă înapoi, ca să 
nu se facă mortul strigoi. Această complezenţă le-o vindea 
uneori foarte scump: pe un pepene sau cel puţin pe o oca de 
mere. 

Într-o vreme, tata, de jeluirile ovreilor, îl oprise de a 
mai ieşi pe poartă; atunci găsise alt marafet de a-i necăji. 
“Casa unde ședeam era lîngă Podul Girlei din Beilic, astăzi 
strada Șerban-Vodă, avea un sacnasiu scos la uliţă, pe sub 
care treceau ovreii cînd se plimbau gătiţi simbăta. Plăcerea 
lui Teodoros era să stea plecat pe fereastră, cu undiţa de 
prins pește în mină, o potrivea aşa de bine, încât apuca gugiu- 
manul ovreiului de fund şi-l ţinea spinzurat, de nu putea să 
ajungă judanul cu mînile ridicate în sus. 

Una iar din petrecerile lui favorite era să lege seara o 
:sfoară de parul de la casa de peste drum, și el, ascuns sub 
:gang, o trăgea de căpătiiul celalalt, tocmai cînd da tirtanul 
să pășească peste sfoară, și-l trintea în bot. 

Îmi aduc aminte că într-o seară, pe cînd era odaia cea 
mare plină de boieri şi de cucoane, intră un biet jidan cu 
falca umilată şi cu barba încălcită de nu putea să vorbească. 
Teodoros îi aruncase sfirleaza în barbă, după ce-l spoise 
pe obraz, mască, cu un pumn de mazăre făcăluită. Tata, 
-drept satisfacere, a chemat pe vătai şi i-a poruncit să lege 
pe Teodoros de piciorul patului, totdeauna de cu seară, 
ca să nu mai poată ieși la poartă. 

Teodoros era meșter de frunte în toate jocurile de copii. 
Reputația lui de giolar era mare de la Antim pînă în Lucaci; 
averea noastră în arșice se suia într-o vreme pînă la două 

mii, tot capre curăţite în var și îngropate în pămînt în do- 
niţe. El zicea totdeauna pe: 

Opus pocus imperator, 

'Tangăr mangăr nacaitu, 

Tacaftù melengher buf! 


Şi le potrivea așa de bine, că buful cădea totdeauna pe ceia- 
lalți jucători, şi rămînea tot €l baciul. Apoi dacă intra o dată 
cu ichiul în armean, se punea pe lenghi, de nu mai lăsa os- 
cior pentru ceialalți băieți. 

Nimeni nu ştia să dea pui de giol ca dinsul, nici să po- 
trivească spetezele la zmeu ; făcea nişte părăitori de gindeai 
că bate toba în cer, așa urla de tare zmeul nostru. Cind tre- 
cea sfoara vreunei zmeu strein peste grădină sau peste casele 
noastre, îl prindea de gușă cu glonţul de sfoară sau îl incurca 
cu al nostru, îl da peste cap şi-l trăgeam în curte. 

Teodoros creștea sub pat şi în podul casei porumbei de 
tot neamul şi de toată pana: şi de cei moţaţi, şi de cei încăl- 
țaţi, dar mai cu deosebire de cei jucători şi de cei şoptitori 
şi hoţi. Cind zărea unul strein pe sus, indată înălța un jucă- 
tor, care prin învirtiturile lui îl atrăgea, și cînd îl aducea 
bine în orizonul nostru, îi trimetea doi-trei şoptitori care-} 
lua între dînșii și-l aducea, vrind-nevrînd, drept în porumbă- 
rie la noi; atunci alergam de-l inchideam pină se obicinuia 
cu ceialalți porumbei şi-l făceam rob. 

Teodoros era ceea ce francezii numesc un gamin, iar pe 
românește, un ștrengar. 

Cînd m-a trămis tata în străinătate, l-am lăsat la Gher- 
gani pe lingă kir lanuş Ciobanoglu, arendașul moșiei; ii 
servea de isprăvnicel; păstra viu dorul de a se face hagiu. 
Cind m-am întors, l-am găsit ajutor logofătului Marinică, 
epistatul unei moșii ce aveam în Teleorman. Cunoştea hota- 
rele tuturor proprietăților de pemprejur şi știa pe dinafară 
claca şi dijma datorită de fiecare sătean din plasa Vedei. 
Îşi făcuse un nume așa de bun în specialitatea de căutare de 
moșie, încît trecea epistat de la o moșie la alta ori de cite 
ori tată-meu sau Costache Cantacuzin, Barbu Katargiu 
sau lancu Slătineanu nu găseau să-şi dea în arendă moșiile 
lor Secara, Piatra, Voievoda sau Lisa. Uneori căuta cite 
două şi trei deodată. 

În contact de afaceri cu Siştovul, vorbea bulgăreşte ca 
apa și legase cunoştinţe cu neguţători de peste Dunăre. 
Într-o zi, sau că nu putuse să încheie socoteli bune cu Iancu 
Slătineanu pentru gestiunea moşiei Lisa, sau că iar i se făcuse 
poftă de hagialic, s-a pus într-o şaică să treacă la Nicopoli, 
zicînd că se duce să cumpere vite; nu s-a mai întors nici pînă 
în ziua de astăzi. S-a făcut nevăzut, afantos, cum zicea biata 
mă-sa. 

Mult l-a mai jălit sărmana Sofiana, mult a mai alergat 
cu acatiste şi paraclise pe la biserici şi pe la icoane făcătoare 
de minuni; mult a mai umblat pe la vrăjitori și cărturărese 
să-i ghicească, să-i dea cu bobii și să-i cate la stele. Nimic 
şi iar nimic; parcă l-ar fi înghiţit pămîntul! 

Fel de fel de oameni veneau de-i spuneau bietei mume 
tot felul de poveşti: unii că ar fi aflat de bună seamă de la 
un corăbier că caicciul care-l luase să-l treacă Dunărea, sim- 
ţindu-l cu parale în chimir, l-ar fi omorît ca să-l jefuiască. 
Alţii îi spuneau că l-ar fi văzut în Tatar-Bazargic, unde se 
turcise de dragostea fetei unui muftiu, ca s-o poată lua de 
nevastă. Alţii iar îi spuneau că, prinzindu-l un imam la 
cadina lui, l-ar fi legat într-un sac c-o piatră de git şi l-ar 
fi aruncat în Dunăre. 

Sofiana șapte ani de-a rindul îi făcuse toate soroacele 
cu colivă și cu colaci, ca la morţi. Cind, într-o zi, vine veselă 
la mama, cu o scrisoare în mînă. Era de la Teodoros, care trăia 
şi scria: 

„Să nu spui la nimeni că sunt în viaţă. Voi să știi numai 
tu că trăiesc, sunt sănătos, tare și mare, şi de-o vrea Dum- 
nezeu am să mă fac şi mai mare. O să trimet să te aducă și 
pe tine aici, pentru că-mi eşti mamă şi bătrină.“ 

Nici dată, nici nume de loc! Scrisoarea i-o dăduse jupîn 
Stoian, băcan din hanul Gabrovenilor, căruia i-o trămisese 
trate-su din Uzungiova, căruia şi lui i-o dăduse tătar-mizilul 
care trecea cu iasacciul unui elciu. 

Un an după aceea, altă scrisoare, în care iar îi zicea că 
în curînd o să trimită s-o ia. Iscălit Teodoros şi dedesubt 
Magdala. 

Imaginaţiunea bietei bătrine se rătăcea în tot felul de 
ginduri. Aci i se părea că Magdala era fata muftiului de dra- 
gostea căreia se turcise, căci acum nu mai avea îndoială 
că-şi schimbase legea, de vreme ce în scrisoarea lui nu pome- 

nea nici de Maica Domnului, nici de vro mănăstire; aci iar 
credea, după esplicaţiunile unui manaf bătrin din curte, că 
nu era scris Magdala, ci Abdula, numele lui cel nou în Maho- 
med. Într-o zi vine veselă la mama, că-i spusese arhimandri- 
tul grec de la Stravopoleos că Magdala era nume de creştină, 
de la Maria Magdalina din Evanghelie, şi că trebuie să fie 
numele nevestei ce luase. 

Pe la 1848, cind am plecat din ţară, Sofiana se lipise: 
pe lingă fosta mea doică, maica Eudoxia, călugăriţă la Țigă- 
neşti, hotărită să se călugărească și ea. Cînd m-am întors în: 
țară la 1859, biata maica Eudoxia, bătrină şi căzută la aş- 
ternut, n-a ştiut să-mi spuie alta despre Sofiana decit că 
plecase de la schit de vreo opt ani, cu gindul să-și ia metania, 
sau la Mănăstirea Dintr-un Lemn, sau la vreun schit din 
Țara Grecească. Clucerul Scarlat Iarca mi-a spus că o văzuse 
cu vreo cinci ani în urmă prin Bucureşti și că, întrebînd-o: 
de ştie ceva despre fiu-său, i s-a părut că nu prea ţinea şir: 
la vorbă. 

Pe la 1864 eram mai mulți adunaţi la ceai la răposatul 
Tillos, consul general al Franţei; gazdele erau pline de peri- 
peţiile espedițiunei englezilor în Abisinia şi de marşul 
lor spre Magdala; nu mai era pe-atunci altă vorbă decit de 
vitejia negoşului.? Numele de Magdala din scrisoarea Sofia- 
nei mi-a adus aminte de Teodorosul nostru și, adresindu-mă 
către Slătineanu, îi zic: 

— "Ți-aduci aminte, cucoane Iancule, de epistatul tatā- 
meu de la Secara, pe care l-ai avut și dumneata la 
moșia Lisa? 

Nu isprăvisem vorba, și răposatul Slătineanu, bătîndu-se: 
pe frunte, îmi răspunde: 

— Ai dreptate, el trebuie să fie, să ştii că el e, numai 
el avea totdeauna vorba de împărat în gură: „Știu că n-o să 
mă facă împărat; doar nu mi-o lua împărăţia. Nu-ţi fie 
frică de mine, că doar nu sunt împărat.“ Una, două, şi 
împărat! 

Negoșul, după toate descripţiunile lui Bell şi ai altor 
călători englezi cu cari au fost în mare intimitate pe la 1861, 
cînd era cu oștirea lui la lagărul de la Dobra-Tabor, unde adu- 
nase 150 mii de oameni, seamănă cu totul cu Teodo- 
rosul nostru. Îl descriu oacheş, dar nu de o coloare etiopică, 
nasul pronunţat şi încovăiat, buzele subţiri, fără nici o 

asemănare cu a soiurilor africane; părul creţ şi despărţit 
în trei codițe impletite, obrazul mai mult rotund decit oval, 

multe fire de păr albe în barbă şi în mustăţe, talia de mijloc, 
dar legat şi țeapăn. 

La 1864, cînd au intrat englezii cu asalt în Magdala, 
Teodoros, după ce s-a luptat vitejeşte ca un leu, nelipsit din 
mijlocul soldaţilor lui oriunde era primejdia mai mare, apoi 
s-a închis într-un turn cu vreo cîţiva ofiţeri, zece la număr 
cu dînsul împreună, și de-acolo trăgea în englezi. Cind sir 
“Charles Staveley a spart turnul şi a intrat înăuntru, Teodoros, 
întorcîndu-se către servitorul său Valde Gabir, singurul 
duptăror care mai rămăsese în viaţă, îi zise: „S-a sfîrşit! Fugi, 
te dezleg de jurămînt ; cît pentru mine, eu nu pot cădea viu 
în minile inamicilor“, şi, punînd ţeava pistolului în gură, 
şi-a zburat creierii. 

Nimeni nu ştia că unul dintr-acele zece cadavre era al 
negoşului, cînd un prizonier abisinian, zărind inelul din 
deget, a strigat „Teodoros !“ 

Patru zile mai înainte de lupta de la Magdala postise și 
se împărtăşise. Markham spune că era foarte pios şi cumpă- 
tat, dar că de vro cîțiva ani căzuse la patima femeilor și la 
băutura de rachiu, se însurase cu o a doua femeie, căreia îi 
dăduse numele de Dedjatsh Vobye (Aur Curat), ceea ce nu-l 
oprea de a avea mai multe ţiitori, dintre care cea mai favo- 
rită era o gallas, anume Yatamanya. 

Un om, care din soldat aventurier ajunsese împărat, nu 
poate să fi fost un om ordinar, şi cu drept cuvint Plowder 
îl considera ca pe un om cum de multe veacuri nu s-a mai 
văzut în Africa. Venit în Abisinia pe la anul 1854, pe cind 
această ţară era într-o adevărată anarhie militară, a luat 
partea episcopului catolic (Abuna Salamah) Andrei în contra 
lui Kășa, un pribeag, cap al unei bande de tilhari, care ajun- 
sese stăpin pe toate posesiunile lui Ras Ali, pe care-l detro- 
nase. Kăşa nu voise să se supuie bisericei romane iacobite 
și favoriza biserica coptă. Andrei, cînd a văzut pe Kășa în- 
vins la Dobra l-a afurisit şi a proclamat, în mijlocul oștirii, 
pe Teodoros rege al regilor Etiopiei şi i-a pus coroana pe cap. 

Bell zice că avea concepţiuni mari, că cugeta la izgoni- 
rea tutulor musulmanilor din Abisinia şi întinderea crești- 
nismului în toată Etiopia, şi căuta sprijinul Engliterei la 
realizarea scopurilor lui; în arhivele engleze se păstrează o 

scrisoare a lui cătră regină, cu data de 12 februarie 1862, 
prin care cere să-i trimită un ambasador. 

„În numele Sfintei Troiţe, Eu, Alesul lui Dumnezeu, 
Regele Regilor, Teodoros al Etiopiei, cătră M.S. Victoria, 
Regina Engliterei,..“ 

Și incepe astfel: 

„Sper că M.V. este sănătoasă, că și eu cu mila Domnu- 
lui sint sănătos...“ 

Apoi să nu zicem că e după modelul românesc al logoiă- 
tului Matache, de la care Teodorosul nostru a învăţat carte, 
şi începea cu: 

„Mai întîi cercetez de fericita sănătatea dumneavoastră, 
ca, aflindu-se pe deplin, foarte să mă bucur, că și noi cu mila 
proniei cerești suntem cu toţii sănătăși..,“? 

Cauza de căpetenie pentru care s-a certat întiia dată cu 
consulul Cameron a fost speculaţiunea ce făceau bunii abisi- 
niani cu bieţii copii din Cordofan, pe care-i prindeau, vinin- 
du-i ca pe niște dobitoace sălbatice, îi scopeau, și pe cei cari 
supraviețuiau după această barbară şi periculoasă operațiu- 
ne îi vindeau la turci pentru paza haremurilor. Se făcuse 
bănuitor, rău și crud, și cînd era prins de băutură, orice ne- 
mulţămire a poporului, orice răscoală o atribuia “intrigilor 
lui Cameron ; intr-o zi a mers pînă a-l aresta și a-l] inchide 
de aci espediţiunea englezilor din 1864. 

Nu ştiu dacă, în intervalul de la fugirea lui din ţară 
pînă la 1854, Teodorosul nostru s-o fi frecat cu fruntea de: 
piatra cea neagră de la Kaaba sau de s-o fi scăldat în Iordan, 
dar nu mă îndoiesc că îmbrăţigşase catolicismul şi că s-a luptat. 
şi a murit ca un viteaz. Işlicarii pot îi mindri de un fiu a! 
isnafului lor. 

„Oportet imperatorem stantem mori.“ * 


ION GHICA 


* „Se cuvine ca împăratul să moară în picioare.“ Frază rostită, pe 
patul de. moarte, de împăratul roman Vespasian. 

TEODOR DIAMANT 


Brighton, octombre 1853 


Scumpul meu amic, 


Îndeobște englezii, precum ştii, sunt cunoscuţi de oame- 
nii cei mai activi și mai ocupați din lume. Nu pierd un minut 
din viaţa lor. Zic că: 

„Time is money.“* 

Dacă întilneşti pe drum vreun cunoscut și vrei să stai 
la vorbă cu dinsul: 

„How do you do?“ ** 

ŞI-L întrebi: 

„Da? ce mai faci, domnule? De cind nu te-am văzut! 

Ce-ţi face cucoana, copilaşii, sănătoşi?“... 
Sau îi spui că e vreme frumoasă: 

„Pine wether.“ 

El trece fără să-ţi răspundă, fără să te vază măcar. 

Dacă ai să-i vorbești ceva, e treabă lungă; trebuie să-i 
scrii, să-ţi răspunză, ş-apoi să vă inţelegeţi bine prin cores- 
pondenţă despre locul întilnirii, acasă la tine sau la dînsul, 
la club sau la office***, e afacere: 

„Business“. 


* Timpul este bani. 
** Formula de salut în limba engleză. 
*** Serviciu, 


Nu este tot astfel cu englezii de aici. Ăștia stau toată 
ziua pe malul mării la soare sau la lună, pe Deck* sau 
pe Pier**, ca farnienti napolitani, cu deosebirea că na- 
politanul se trinteşte orizontal pe nisip, cu pîntecele în sus, 
şi nu se mai mişcă toată ziua; pe cînd englezul din Brighton 
se ține ţapăn vertical, alergind de colo pină colo, cînd pe 
jos, cind călare, cind în trăsură, cînd cu velocipedul, cînd 
în perambulanter; sau se aruncă în mare, face match, îno- 
tînd ca un pește, aspirind să egaleze într-o zi pe nemuritorul 
Boyxton!. Apoi, fie soare, ploaie, vint, cald sau frig, puţin 
îi pasă. 

Dacă sunt eu aici, înţelegi că lenea şi marea m-au adus, 
dar eu sînt din cei plăpînzi, şi azi bate un vînt de nu te poți 
ţinea pe picioare, ba nici de fereastră să m-apropiu nu mă 
lasă; mă ţine închis în casă. De necaz, am luat condeiul să 
stau cu tine la vorbă. De două ori l-am aruncat din mină, 
zicîndu-mi: 

„Dar de m-oi pomeni cu scrisoarea mea în Convorbiri! 
Ce-o să zică publicul? Nu este aşa că are să dojenească pe 
bietul Negruzzi, care le dă să citească ce-i trece prin minte 
unui om fără titlu universitar, fie măcar de la Salamanca 
sau cel puţin de la Sadagura?“ 

Astfel cugetam şi mă smeream. Cînd mi-adusei aminte 
că nu sunt fără titlu. Și să vezi că n-o ştiam nici eu pină mai 
deunăzi. Ba ce incă? Mă credeam un prost, trăiam cufundat 
în viaţa cimpenească, cu oile și cu vacile; stam cu ochii sti- 
cliţi pe cer, doar oi vedea vreun semn de ploaie ; ascuțeam sece- 
rile şi coasele, cirpeam saci, dregeam şuruburile maşinelor şi 
oftam mereu după o recoltă bună, care de la o vreme încoace, 
nici din șapte în șapte ani, după Scriptură, nu se mai vede. 

Ştii ce s-a întimplat acum un an amicului nostru Hya- 
cinthe de la Vaudeville! Bietulom, burghezul cel mai liniş- 
tit şi mai pacinic din tot Parisul, bun fiu, bun soț şi bun 
părinte, face şi el odată un chef la birt cu cîţiva amici; dar, 
tot golind la pahare, cînd în sănătatea unuia, cînd a altuia, 
se scoală de la masă cam ameţit, încît, întorcîndu-se noaptea 
tîrziu acasă, mergea pe două cărări şi în colţul uliței Jeifroy 
Marie — „Mi-e frig Marghioală“, cum zicea Chiriţa2 — se 


* Covertă. 
** Debarcader. 

împiedecă de o femeie bătrină, căzută in noroi pe pietre. 
Milosul de Hyacinthe nu-şi caută de drum, ci, temindu-se 
să n-o calce vreo trăsură, dă s-o ajute să se scoale. Femeia se 
deşteaptă din somn şi începe să strige: 

„Săriţi, săriţi! Hoţi, asasini !“... 

El, speriat, o ia la fugă, ajunge într-un suflet acasă, oste- 
nit; se trînteşte pe pat, încălţat, îmbrăcat cum era, şi adoar- 
me ca un prea fericit. A doua zi, de 2 mai, se trezeşte cu capul 
cam greu. Nu-şi prea da seama bine despre cele petrecute. 
Cînd pune mina pe jurnalul care era pe toaleta nevestei, 
citeşte chiar pe pagina întiia jalnica povestire a unui grozav 
omor comis, în noaptea de 1 spre 2 mai, asupra unei sărmane 
bătrine în colţul uliţei Jeifroy Marie; tocmai în locul unde 
încercase să dea ajutor. Peripețiile înfiorătoarei drame erau 
povestite pe patru coloane. La citirea acestei povestiri, 
omul începe a se îngriji, caută să-și aducă aminte, se pipăie, 
se uită la mini, își vede miînile pline de singe: se zgiriase 
opintind să ridice pe femeia adormită; se uită la haine, hai- 
nele pline de noroi. Cu cît citea şi se gindea, cu atit se con- 
vingea că ucigașul nenorocitei bătriîne din jurnal era el. 
O sfeclește, îngălbenește, îl apucă fiori de moarte, tre- 
mură ca varga. Își închipuieşte că-l caută poliția, că-l ur- 
măreşte, că i-a dat de urmă; se vede arestat, acuzat, judecat, 
condamnat şi cu capul tăiat. Zăpăcit și desperat, se hotăreşte 
să fugă; părăsește casă, masă, nevastă, copii, tot, şi se duce 
de s-ascunde sub pămînt, în catacombe. 

Închipuieşte-ţi starea spiritului unui neguţător cinstit, 
blind ca o oaie, milos ca un copil, bun ca pîinea caldă, care 
ajunge a se convinge, el pe sine însuși, că este un hoț, un 
scelerat, un ucigaș... Norocire că în pripa de-a părăsi casa 
îi rămăsese jurnalul agăţat de căptuşeala surtucului, şi cînd 
aruncă ochii în capul foii citește: 

„Anul 1830, mai 2“. 

Era descripțiunea unei crime întimplate acum cincizeci 
şi trei de ani, pe cînd amicul nostru nici nu era născut. 

Jurnalul făcea parte din bogata colecţiune consacrată 
zulufilor madamei Hyacinthe. 

Cam aşa am păţit-o şi eu mai deunăzi: 

Căutind într-o ladă uitată, dau peste o gazetă de cele 
mari, şi ce văd: numele meu strălucea de-o sută de ori pe 
patru coloane, împodobit cu fel de fel de epitete, care mai 

de care. Citeam şi tot îmi puneam mina cînd pe inimă, 
cind pe cuget, chiar şi prin buzunare, întrebîndu-mă nu 
cumva din știință sau din neștiinţă, în vis sau de diavol 
ispitit, oi fi comis crimele ce mi se imputa; violaţiuni de 
legi, prevaricaţiuni, trădări etc?. Şi dacă îmi mai rămînea 
alta de făcut decit să-mi pui sacul cu cenușă pe cap șia o 
plecat pe uliţe, strigind: 

„Iertare, oameni buni, pentru un păcătos! Tinerilor, bă- 
trînilor, viilor şi morţilor, iertare!“ 

Acele patru coloane erau răzemate pe umerii puternici 
ai unui U. cu mai multe puncte (U...) Urus, Ursus, Urechia- 
tus sâu Urbanus. Ba nu! Urbanus nu putea fi, căci nu con- 
ţinea nici măcar un dram de urbanitate. 

După ce mă făcea cu ou și cu oţet, imi mai trăgea vreo 
cîteva sfichiituri cu muscal, turc, englez, aristocrat... Aristo- 
crat! e cuvintul cel mare al democraţilor de ocaziune. Ştii 
că nimica nu le place mai mult decit săse tragă dintr-un 
nume mare şi să fie decoraţi. 

Aveam la noi în sat un notar, secretarul primăriei, cum 
se zice; de cîte ori mă întilnea, îmi repeta: 

„Eu, domnule, nu sunt numai democrat, sunt chiar dema- 
gog. Îmi place egalitatea. Nu admit eu deosebiri și distinc- 
ţiuni d-alea între făpturile lui Dumnezeu. Cer să fim toţi 
o apă...“ 

Îl chema Gheorghe Bulamac, dar de la o vreme iscălea 
scurt: Burlamache; zicea că așa îl povăţuise un amic din 
București, om învățat, democrat şi demagog ca şi dînsul, 
Burlamache fiind un nume mai cunoscut și mai potrivit cu 
poziţiunea sa de depozitar al legilort. 

Odată, văzindu-l cu un inel de alamă în deget, pe care 
era săpată o iederă încolăcită pe un arbore, cu deviza: „Je 
tiens ferme“*, i-am zis în glumă că acea verigă părea a fi 
ceva preţios, un fel de monument istoric, și că acel „Je tiens 
ferme“ trebuie să fie o alteraţiune a cuvintelor: 

„Je, Etienne ferme.“ 

(Eu, Ştefan cel tare.) 

De atunci îl dedese de-l suflase cu aur; şi cînd m-a ru- 
gat să-i botez un copil și l-am întrebat ce nume să-i pui, mi-a 
răspuns: 


* Mă ţin tare. 

„Apoi Ştefan, tot îi am eu inelul“. 

Oricînd mă vedea, mă întreba ce s-a mai făcut cu statua 
lui Ștefan cel tare? Umbla cind cu barbă, cînd fără barbă, 
după cum era curentul săptăminei la şedinţa din urmă a 
Academiei. 

A făcut ce-a făcut, şi mai an l-am văzut cu „Serviciul 
credincios“, cu „Independenţa“ şi cu .„Trecerea Dunării“ 
pe piept, ca unul ce întovărășise pină la Zimnicea carăle 
cu făină din sate; mai avea şi la git o medalie mare, dobîn- 
dită nu ştiu la ce espoziţiune pentru lemne din pădurea 
statului. 

Mi se jeluia că era persecutat de guvern, care nu știe 
să-şi cinstească adevărații amici. 

„De! judecă şi dumneata — imi zicea — nu mi se cuve- 
nea şi mie măcar Coroana României?“ 

Dar să venim la diploma mea: 

Domnul U..., după ce mă spinteca de sus pînă jos, citea 
în inima mea ca într-o bucoavnă şi-o denunța neagră ca un 
bulgăre de smoală, îmi cerceta maţele unul cite unul și le 
declara pestriţe ca pielea de năpircă; apoi se suia la cap, 
ş-acolo îmi resfira creierii cutiuță cu cutiuţă şi-i proclama 
buni, foarte buni și, în sfirşit, incheia diagnosul său psiho- 
fiziologic prin sentinţa: 

„Om rău, dar inteligent“. 

Cum vezi, dar, am un titlu, şi încă de la un mare ziarist... 
şi ştii că ziarele fac și desfac reputaţiunile; ele leagă și 
dezleagă cum vor şi cum le vine. Te pot face patriot, onorabil, 
capabil, învăţat, ba şi frumos, numai să vrea. 

Așa! 

Am trecut buretele peste om rău şi m-am oprit la inteli- 
gent, salutind acest titlu cu recunoştinţă, îmi venea să 
strig: 

„Anch'io son’ pitlorel“* 

Îmi venea să parodiez pe marele Corneille și să zic: 

„La haine d'un grand homme est une recommandation des 
cieuz“**. 


* Şi eu sînt pictor! Exclamaţie a pictorului italian Correggio, 
în faţa unui tablou de Rafael; exprimă mîndria îndreptăţită a unui 
artist. 

** Ura unui om mare e o binecuviîntare a cerurilor. 


285 


State 


Sunt om inteligent de par Mr. U... 

Această aducere-aminte m-a făcut să ridic condeiul de 
jos şi să zic: 

„AU right !“* şi să m-apuc să-ţi vorbesc de un biet 
original, de un nebun, cum îi zicea unii, de un entuziast, 
“român cu inimă, despre care nu am văzut să se fi scris un 
rînd măcar. Un om uitat, deși poate a contribuit mai mult 
decît s-ar crede la starea de astăzi, cu toate că nu trăia la 48. 

Mulţi din oamenii cei mari ai secolului, Fourier, Michel 
Chevalier? și alţii, mi-au vorbit de dînsul cu cel mai mare 
respect şi consideraţiune, întrebîndu-mă: „Ce face, cu ce se 
ocupă?“ „A murit“, le răspundeam cu lacrimile în ochi, căci 
îl iubeam ca pe un frate; mi-a fost amic, mi-a fost dascăl, 
mie şi la mai mulți alții din generaţiunea noastră. 

Intrasem în anul 1828, pe cind se lupta primăvara cu 
iarna. 

De vreo doi ani se arătase pe cer, despre miazănoapte, 
o stea cu coadă ș-o sabie de foc; împăratul Alexandru murise 
şi frate-său, Nicolae se suise pe tron; lăcustele se îngropa- 
seră în Bărăgan ; s-auzea de ciumă și se vorbea de cirjalii, de 
zaporojeni şi de zaveră. 

Deși Ribeaupierre iscălise de curînd pace şi prieteșug 
cu Turcul la Cetatea Albă, Akerman; deși Metternich era 
mindru că asigurase prin dibăcia sa pacea în Europa, dar 
după eresul de la noi că fiecare ţar este dator ca cel puţin o 
dată în cursul domniei lui să încercesă ia Țarigradul cu sabia, 
toată lumea zicea că vin muscalii. 

Într-o dimineaţă, un fustaş de-ai curții domneşti intră 
într-un suflet zicind: 

„Cucoane Tache, te pofteşte măria-sa!“ 

Tată-meu, care pe atunci era hatman, se leagă în grabă 
cu şalul la cap, îşi pune capotul cel roșu şi încalecă calul. 
Îi plăcea să umble mai mult călare. Avea un armăsar ară- 
pesc cum n-am văzut mai frumos şi un manaf kurd, muchelef, 
numai fir de sus pînă jos, hagi Abdullah; îl avea numai și 
numai pentru a îngriji de mîndrul dobitoc. El trăia ziua şi 
noaptea alături de Nejdiu. 

Hagiului, fie zis în treacăt, îi cam plăcea vinul, şi Ilie 
Arnăutul, bosniac fanatic, profitind de acea slăbiciune, 


* Perfect! 

îl făcuse să crează că pentru mahometani apa e apă și pinea 
pîine, băutură şi mîncare proastă și fără gust; în vreme ce 
pentru creştini apa are gustul vinului de Drăgășani și pinea 
este întocmai ca curcanul umplut cu castane și fript la cuptor. 
Apuciîndu-l astfel de stomah și de cerul gurei, din Abdullah 
făcuse un Grigorie, drept-credincios, deşi găsea că linguriţa 
popei era prea de tot mică. 

Tata călare, cu hagi Grigorie manafu pe lingă cal, cu mina 
pe harşa, după şart, porneşte la curte. Dar nu trece mult, 
şi-l vedem venind în fuga calului, semn de grabă mare. 
Descalecă, vorbește ce vorbeşte cu mama, şi îndată ne pome- 
nim aruncaţi toţi copiii într-o trăsură, claie peste grămadă, | 
cu mama dimpreună, cu o mulțime de boccele, și, în treapă- 
dul cel mare al cailor, ne duce la Cimpineanca, în casele unde 
este astăzi Eforia spitalelor. 

Ş-acolo, spaimă şi pregătiri de drum. Unchii mei Cimpi- 
neni, Costache, Dumitrache şi Iancu se intorseseră şi ei de la 
curte foarte îngrijiţi. Vodă adunase pe boierii kalea şi paia, 
ca să le spuie că cazacii trecuseră Prutul, c-au arestat pe 
Ioniță Sturdza și că el pleacă la Braşov. 

Şeful garnizoanei turcești din București avea poruncă de 
la saraskierul ca, îndată ce-a afla că muscalii au păşit peste 
hotar, să părăsească Bucureștii cu toată ordia şi să se tragă 
în cetate la Giurgiu. 

Casa noastră era în drumul pe unde era să treacă turcii, 
în căpătiiul despre apus al podului de peste Dimboviţa, 
în ulița Beilicului, astăzi Şerban-Vodă. Dincolo de apă 
era Caslava (Cazarma Beilicului). Deşi miralaiul lusuf-beg, 
comandantul, ne era prietin şi, ca vecin, venea des în casă 
la noi, dar tata voia să fim la adăpost, temîndu-se ca nu 
cumva neferii, pleciînd, să facă neorînduieli, şi de aceea ne 
trimisese într-o casă depărtată. 

Nu am văzut oștirea turcească cînd a trecut pe sub feres- 
trele noastre, dar ni s-a spus că au pornit pe la amiazi, soi- 
tarii înainte îmbrăcaţi în haine pestriţe, cu coade de vulpi 
la căciuli, jucînd chiocecurile, strimbindu-se la lume pe 
uliţă şi făcînd fel de fel de caraghioslicuri; după dînşii 
veneau meterhaneaua și tumbechiurile în sunetul surlelor și 
tobelor, şi în urmă oastea, fiecare turc avind pe umeri sau 
pe cealma cite o pisică, o maimuţă sau un coroi. Răutăţi 

n-au făcut, dar speria lumea, dînd dezghinuri cailor şi tră- 
gind la pistoale în semn de bucurie. 

Am petrecut noaptea la bunica, şi a doua zi, în zori de 
ziuă, eram pe drumul Cimpinei. 

Cind treceam pe Podul Mogoşoaiei, de prin toate curţile 
ieşeau cară, căruțe şi calești încărcate cu lume şi cu calaba- 
licuri. Cînd am ajuns la pod la Băneasa, chervanul se ţinea 
lanţ; sute de trăsuri mergeau lin pe șleau, una după alta. 
De-abia se mișcau în pasul cel greu al cailor. Se ingropau 
roatele în noroi pînă la bucșă. De încet ce mergeam, primeam 
pe tot ceasul știri din Bucureşti, cu călărași de-ai hătmăniei: 

` „Bine, pace.“ 

„Filipescu a plecat, apucind spre Focşani.“ 

„Villara cu Nenciulescu se ceartă de-acu pe visterie.“ 

„Cumnatul Scarlat Grădişteanu rămîne în Bucureşti.“ 

„Brîncoveanu a ajuns la Pesta...“ 

Cînd era soarele de-o suliță, ajunsesem la Pociovaliște; 
făcusem aproape o poştă. Poposisem dinaintea hanului. 
Cit vedeai cu ochii, cîmpul era acoperit cu trăsuri; în mijlo- 
cul fiecăruia pile se ridica cîte un foc mare, cu flacăra pînă 
la cer, ocolit de feciori, de vizitii, de rindaşi şi de chirigii 
stînd pe vine, pe lingă căldările de mămăligă. Boierii și 
cocoanele dormeau prin calești şi prin căruţe. Dimineaţa ne 
urmam drumul, care mai de care s-apuce înainte. Am aflat 
că peste noapte trecuse și vodă cu toate beizadelele, mergind 
spre Brașov. 

Mai mulţi tineri cuconași şi negustori, îmbrăcaţi care 
turcește, care nemţeşte, urmau caravana, călări, încurind 
şi jucînd caii pe lingă caleşti. Între cei mai dichisiţi şi mai 
sprinteni, doi mai cu seamă trăgeau atenţiunea sexului: 
frații Mehtupciu. Unchiu-meu Creţulescu, care dibuia foarte 
bine poreclele, unuia îi zicea Gămălie, căci, în adevăr, modul 
cum își umfla părul şi favoriţii îi da aparenţa unei gămălii 
de ac, pe celalalt îl poreclise Zlatauz?, pentru că vorbea tot 
în sentinţe: l 

„Bogatul să nu asuprească pe cel sărac.“ 

„Legea e de la oameni, iar dreptatea de la Dumnezeu.“ 

„Iubeşte pe vrăjmaşul tău ca pe un frate rătăcit.“ 

„Sai în ajutorul celui ce se.găseşte în nevoie.“ 

„Jertfeşte interesul tău pentru fericirea aproapelui.“ 

Cuvîntarea lui Ion Ghica, principe de Samos, ținută la 25 apri- 
lie 1856 în fața senatului samiot 


„Folosul dobindit prin viclenie ți se strecoară printre 
degete...“ i 

Şi o mie de altele din Scriptură şi din filozofie, şi sfirșea 
omeliile sale cu: 

„Ce ţie nu-ţi place altuia nu face“. 

Pe cel dintii îl chema Barbu și-i zicea Bărbucică, pe 
celalalt Teodor, Tudorachi. Tatăl lor era unul Diamandi 
Mehtupciu, nepot sau strănepot de-ai sfintului Dimitrie 
de la Mitropolia din București. Era sau nu erarudă cu cuvio- 
sul, Dumnezeu știe; adevărul este că tatăl, mogul sau stră- 
moșul lui Iamandi venise în ţară de peste Dunăre cu moaştele 
făcătorului de minuni; îi zicea Mehtupciu pentru că fusese 
scriitor de limba turcească la postelnicie. Fiul său Tudorache i 
adoptase numele de Teodor - Diamant, sau mai scurt, 
Diamant. 

Pe Bărbucică l-am cunoscut. Ştii că nici natura, nici 
apucăturile nu-l împingeau la carte; n-a învăţat nici să 
scrie, nici să citească, era cam idiot. Îi zicea Bălbuitu din 
cauza anevoinţei ce avea la vorbire; nu era cu desăvirşire 
surd, dar era tare de ureche, foarte tare, într-atit de tare, 
încît glumeţii, mişcînd din buze, fără a scoate glas, îl făceau 
să creadă că-i spunea ceva, și el asculta şi-i răspundea 
ce-i venea, ca să nu lase să crează că n-a auzit. Devenise 
jucăria celor fără de ocupaţiune. Se credea omul cel mai 
frumos din lume și era convins că toate damele cele mari 
erau înamorate de dînsul. Trăia din munificenţa celor ce 
petreceau cu prostia lui. În urmă, închiriase un apartament 
în strada Victoriei; îl mobilase; aşezase în mij locul salonului 
o masă mare așternută cu postav verde, împrejurul căreia 
veneau de se adunau jucătorii de cărţi, ziua și noaptea, liberi 
de orice priveghere şi fără teamă de poliție sau de procuror. 

El plătea luminatul, încălzitul și serviciul şi-i scotea chiria 
şi toate cheltuielile, cu prisos, din monopolul cărţilor, şi 
trăia bine. 

După moartea lui, stabilimentul s-a contin uat de domnii: 
Ciocirlan, Puică și Cucu, în tovărăşie, sub f irma: „La trei 
păsări“ („Aux trois oiseauz“ ). 

Celalalt frate, Teodor, era un om de frun te, inteligent, 
muncitor, stăruitor şi plin de devotament. Cel dintii elev 
în Şcoala grecească, cel dintii la dascălul Lazăr, cel dintii 
la „Sfîntul Sava“, sub Etrosin Poteca, inimă Curată și senti- 

mente nobile. Vorbea şi scria mai multe limbi străine, tran- 
ţuzește, nemţește, grecește și italieneşte; știa bine limba 
latinească şi elinească. Băiat sărac, el se destină la cariera 
didactică. 

Cînd l-am întîlnit călare, pe drumul Cîmpinei, el se 
ducea la Miinich prin Braşov și Viena; dobindise o bursă 
din fondul mitropolitului Nectarie. 

Cît timp a ţinut acel ajutor, el a urmat regulat și cu cel 
mai mare succes în școala cadeţilor; dar a venit o zi cînd 
acea bursă a încetat; atunci orfanul a trăit citva din genero- 
zitatea lui Dinicu Golescu; îngrijea de băieţii lui cei mai 
tineri, de Radu şi de Alecu (Albu); dar în urmă, fraţii 
Golești mutindu-se la Geneva și la Paris, și ceialalţi tineri 
părăsind unul cîte unul capitala Bavariei, unde începuseră 
a trăi rău cu studenţii germani şi făceau pe toată ziua gilce- 
vuri și dueluri, Diamant s-a hotărît să se ducă și el la Paris, 
unde cunoştea pe toţi românii de acolo, cu speranţă că-i 
vor veni în ajutor, pentru a-şi complecta studiele incepute. 

În urma revoluţiunei franceze de la 1830, ideile de ino- 
vaţiuni sociale luaseră un aviînt așa de mare, încît cuprinseră 
toate spiritele, și tinerimea de pe atunci se aruncase ma: 
toată în virtejul reformelor celor mai estravagante şi mai 
chimerice. Prietenii şi camarazii pe cari i-a găsit în Paris: 
lancu  Vlădoianu, Costică Brăiloiu, lancu Bălăceanu, 
Niculache Niculescu, Barbu Katargiu, Stavrache Niculescu 
şi alţii erau pe atunci, care mai mult, care mai puţin, adepţi 
ai saint-simonismului, și încetul cu incetul s-a pomenit şi 
el distras de la învăţătură şi învăluit în cercul ideilor comu- 
niste, cu deosebirea că, fiind dotat cu un temperament entu- 
ziast, cînd îmbrăţișa o idee, o stringea cu toată căldura 
tinereţei şi se consacra cu trupul şi cu sufletul. Și iată-l 
devenit unul din cei mai înfocaţi și mai aprigi adepţi at 
şcoalei de la Menilmontant, apostol şi portar. Pere Enfantin$ 
îmi zicea, vorbîndu-mi de dinsul: 

„Diamant était un homme précieux; personne n-a fait 
autant de proselytes que lui; prêcher et convertir c'était sa vie“*. 

Dar vine catastrofa!... Guvernul lui Ludovic-Filip, 
îngrijat de lăţirea propagandei comuniste, decretează izgo- 


* Diamant era un om preţios; nimeni n-a făcut atiţi prozeliţi 
ca el; să predice şi să convertească, aceasta era viaţa lui. 

nirea sfinţilor părinţi de la Menilmontant, şi atunci saint- 
simonienii cei mai însemnați, Michel Chevalier, Félicien 
David şi alţii, se risipesc, care cum apucă, în Orient, în 
America, în Africa... Și Diamant al nostru, dat afară din 
cuib, rămîne pe drumuri, fără adăpost şi pieritor de foame. 
Atunci a trăit mai multe săptămini alergind din spital în 
spital, dindu-se de bolnav, dar era dat afară îndată ce medicul 
constata că starea sănătăţii sale nu avea trebuinţă de îngri- 
jire medicală, ceea ce i se intimpla din trei în trei zile; atunci 
pleca şi se ducea de bătea la uşa altui spital, pină ce le-a 
colindat pe toate. 

El se afla în cea mai mare nedumerire, cînd într-o zi 
întilnește pe un frate iubit de la Menilmontant, pe Considé- 
rant, un entuziast şi un vizionar ca şi dinsul?. Considérant 
găsise pe Fourier şi adoptase sistemul falansterian, despre 
care îi face o descriere încintătoare. Diamant îl urmează la 

"conferințele lui Fourier şi se pomeneşte falansterian, de o 
mie de ori mai fanatic decît fusese pentru sistemul lui Saint- 
Simon. El nu cunoaștea termin de mijloc în apucăturile lui; 
zicea că apoftegma „un3ev ăyav“ * a lui Socrat era o erezie 
filozofică antisocială și antiumanitară. 

Într-o duminecă, ducîndu-mă la un curs ce urmam la 
Grădina Plantelor, zăresc într-o răspîntie din strada Mosstar 
o figură care mi se părea cunoscută. Era el, încunjurat de 
cîţiva lucrători, bărbaţi și femei, destul de rău îmbrăcaţi, 
nespălaţi şi nepieptănaţi, cărora le esplica frumuseţele și 
mulțumirile atracţiunii pasionate în societatea armonică şi le 
descria mizeriile oamenilor din societățile civilizațiunii, 
dindu-le de esemplu, despre aceasta, starea nenorocită a 
celor ce avea dinaintea lui. Cît l-am cunoscut, i-am sărit 
în braţe strigindu-i: „Nene Tudorache!“ 

Din momentul acela n-a lipsit o zi dea veni să mă vază, 
de-a mă cerceta despre studiile mele, despre viaţa mea; mă 
punea de repetam cu dinsul lecţiile, îmi esplica nedumeririle 
ce aveam în geometria descriptivă, în analitică, în teoria 
seriilor şi mă pregătea pentru esamene. Era foarte tare în 
ştiinţele matematice și fizice; avea o aptitudine deosebită 
pentru integrarea seriilor algebrice și pot zice că putea să 


* Nimic (nu e) mult. 

ție piept lui Delaunay şi lui Puiseux în calculul diferenţial 
şi integral, | o 

Dumineca venea regulat de mă lua şi mă ducea la confe- 
rinţele lui Fourier. Era ceva încîntător elocinţa şi poezia 
ce bătrînul reformator punea în esplicarea cercurilor simpa- 
tice; avea atita putere şi dulceaţă în vorbirea lui, incit peste 
putinţă de-a nu captiva auditorul. Ieşeam de la acele confe- 
rinţe uimit şi esaltat, convins pot zice. Îmi părea că mă văd 
primblindu-mă în Cimpii Elizei, într-o trăsură trasă de doi 
mîndri lei, deveniți antilei, mai blinzi decît mieluşeii, numai 
prin puterea armonică; delfinii şi balenele, transformați în 
antidelfini şi antibalene, mă purtau lin pe toate mările; 
vulturii, deveniți antivulturi, mă suiau în slava cerului pe 
aripele lor. Era un farmec descrierea frumuseţelor, a plăceri- 
lor şi a desfătărilor spiritului şi ale inimii, în cetatea falan- 
sterianăle. 

Fourier a murit fără a-și vedea visul cu ochii, nu s-a 
învrednicit să ridice cel mai mic falanster. Economiștii au 
învins pe socialiști şi pe comuniști; şi şcoala lui Fourier, 
curind după moartea maestrului, a fost părăsită şi uitată. 

Diamant însă s-a întors în ţară, bine hotărît a persista 
în acele idei și a organiza societatea noastră în cvadrate 
pe ialanstere, ca tabla de joc de şah. 

Om de spirit, învăţat, plăcut la vorbă, Diamant a fost 
primit frăţeşte în toate casele gi a devenit amicul intim şi 
căutat al tuturor oamenilor liberali şi de progres, al lui 
Cimpineanu, al lui Grigorie Cantacuzino, al lui Manolache 
Băleanu, al lui Jancu Ruset, al tuturor oamenilor cu senti- 
mente și cu iubire de ţară. În casă la Cimpineanu era ca 
acasă la dînsul. Casa și masa îi era deschise oricind și la orice 
oră. Nu sunt la îndoială că era iniţiat în societăţile francma- 
sonice, judecind după intimitatea sa cu doctorul Tavernier, 
venerabilul lojei din Bucureşti, din care făceau parte cei 
mai luminaţi din tinerii noștri de pe atunci, Grigorie Ale- 
xandrescu, Iancu Voinescu şi alţii. l 

În societatea tinerilor noştri boieri, Diamant a găsit 
auditori, dacă nu și prozeliți. 

Cînd era să înceapă să vorbească, îl apuca o tremurătură 
din buze care dura două sau trei secunde, şi cele cinci-șase 
vorbe dintii ieșeau din gura lui cu anevoinţă, tremurate şi 
pripite, iar după ce-i trecea emoţiunea, el devenea de o elo- 

cinţă rară; vorbirea lui era pătrunzătoare şi convingătoare; 
era peste putinţă a nu-l asculta cu plăcere şi cu atenţiune. 
În timp de doi sau trei ani făcuse o propagandă atît de puter- 
nică prin toate clasele, încît numărul prozeliţilor şi adepților 
ajunsese a fi îndestul de mare ca să se poată gindi la organi- 
zarea seriilor şi la edificarea unui falanster. 

„Je ne compte pas sur les Français — zicea Fourier — 
pour la réalisation de mon système; ils sont, comme les Italiens, 
les Espagnols et les Allemands, trop enfonces dans la civilisa- 
tion, mais je compte sur Orient et surtout sur les Russes, qui 
sont très enclins au communisme, comme tous les peuples 
Slaves.“* | 

Tînărul Manolache Bălăceanu, fiul lui Nae Bălăceanu 
din Ploieşti, zis prin abreviaţie Naiba, care devenise unul din 
adepţii cei mai înfocaţi ai fourierismului, moştenise o avere 
însemnată. şi a consacrat moșia sa din Prahova, numită 
Scăieni, pentru înființarea unui falanster. Diamant era 
acolo marele mapa și domnea ca un suveran. 

Acel rudimentar falanster ar merita o menţiune cu totul 
specială, pe care ţi-o rezerv dacă te poate interesa: 

De-abia începuse stupul a se popula de albine și roata a 
se învirti, că guvernul, temindu-se ca să nu se înrădăcineze 
credinţele comuniste în ţară, a şi luat măsuri, a ordonat 
împrăștierea seriilor şi grupelor și trimiterea în exil a şefilor 
Manolache Bălăceanu şi Diamant. 

La liberarea lui din Snagov, Diamant n-a mai găsit 
ospitalitatea la care era obicinuit; Cimpineanu era închis la 
Caransebeş, Manolache Băleanu, confinat la moşia sa Bolin- 
tinu, alţii, intimidaţi, se temeau a-i face primirea ospătoasă 
şi cordială de mai înainte şi căreia datorea în mare parte 
succesele lui din anii trecuţi. 

Fără a renunţa la ideile lui şi la speranţa de a-și realiza 
planul, a îmbrățișat, ca mijloc de trai, meseria de inginer 
topograf şi hotarnic; ridica planuri de moșii pe un sfanţ 
stînjenul masă, cum se zice; bani n-a cîştigat, dar ceea cea 
cîştigat în munţii Telegei a fost un junghi bun, care în puţine 


* Nu mă bizui pe francezi pentru realizarea sistemului meu; ei 
sînt, ca şi italienii, spaniolii şi germanii, prea înfundaţi în civilizaţie, 
dar contez pe Orient şi mai ales pe ruşi, care sînt foarte înclinați spre 
comunism, ca toate popoarele slave. 

săptămîni l-a dat într-o oftică galopantă. Catinca Cîmpinea- 
nu, care se afla la moșie, a trimis de l-a transportat de la 
Telega la Cimpina; i-a fost însă peste putință a-l face să 
admită un medic şi a renunţa la tratamentul Leroy, pe care 
l-a urmat pînă s-a stins. El a murit cum a trăit, ca un stoic, 
nevoind să se abată de un lir de păr de la credințele sale; 
şi-a dat sfirșitul în braţele servitorului său, recomandindu-i 
sentinţa: 
- „Ceea ce ţie nu-ţi place altuia nu face“. 

O cutie din patru scînduri de brad, intr-o căruţă cu un 
cal, a dus rămăşiţele lui la biserică. Ca toţi ofticoşii, în 
ultimele momente vorbea de mijloacele ce cugeta şi proiecta 
pentru înfiinţarea unui falanster. 

Mulţi, foarte mulţi din oamenii cari au jucat un rol în 
ţară îi datoresc lui Diamant ideile generoase și patriotice. 
El a format inima şi spiritul multora din români; între 
alţii, Alexandru Constantin Golescu (Albu), zis Aime 
Martin, era unul din ucenicii săi; a trăit mult cu dinsul la 
Minich şi la Paris. 

Nu am cunoscut un om mai blind, mai modest şi ma: 
“devotat decit dinsul. Filantrop şi umanitar, era din neamul 
acelora din cari au ieşit apostolii, martirii și sfinţii. 

O fi avînd el, oare, o piatră pe mormint? 


ION GHICA 


XVIII* 


CĂPITANU LAURENT 


Londra, februarie 1884 


Scumpe amice, 


În epistola ta din... 1883 îmi vorbeşti de regretatul nostru 
amic, căpitanul Laurent!. 

N-ai putut pomeni acel nume, sunt sigur, fără să simți 
o lacrimă în geana ta. Ți-aduci aminte cît era de vesel şi cît 
me iubea? Se lipise de noi doi cu inima şi cu sufletul. 

Multe zile grele am împărţit cu dinsul! Şi pot zice că 
fără glumele lui cele plăcute, pline de duh şi de originalitate, 
nu ştiu, zău, cum aș fi dus-o; nu știu dacă moralul meu nu 
s-ar fi muiat înaintea dificultăților prin care am trecut. 

Cind l-am întîlnit întiiaşi dată, eram căzut într-o descu- 
rajare așa de mare, încît numai societatea unui voios şi 
nepăsător ca dinsul putea să mă ridice şi să mă susţie. 

Dar ca să-ţi poţi da seama de starea în care mă aflam, 
sunt silit să fac o digresiune cam lungă; să sui cu memoria 
în cursul evenimentelor cari se desfăşurau împrejurul meu 
cu o grăbire anevoie de urmat. 

Pe la anul 1852, vestitul vizir Reşid-pașa? căzuse de la 
putere; cumnaţii sultanului Feti Ahmet şi Mehmet Ali 
triumiau ; și, după obicei, zarafii armeni şi ovrei năpădise 
pe cel căzut. Acei care pină ieri îi lingeau cizma, acum îi 
mușca mina. Ca omul cufundat toată viaţa lui în trebile 


* În ediţia de bază, scrisoarea e precedâtă de: XVII. V. Alecsandri 
către Ion Ghica („Lată-ne cu iarna în ţară!...“). 

statului, el uitase pe ale sale; nu ştia nici ce are, nici ce 
nu are și era strimtorat, foarte strimtorat. 

În impletitura în care se afla, un singur bancher îi mai 
rămăsese devotat: bătrinul Anton Alleon, care avea şi dorin- 
tă, și bunavoinţă de a-i veni în ajutor; dar îi trebuia să 
cunoască ce avea și cit datora Reşid. Pentru acest sfirşit, 
fostul vizir rugase pe Ahmet Wefiyk, fostul comisar în Prin- 
cipate, la 1849 şi 1850, ca împreună cu Alleon şi cu mine 
să-i facem un bilanţ de starea sa financiară. Ajunsesem la 
patruzeci de milioane de lei (aproape zece milioane de franci) 
pasiv, care se balanţa cu valoarea proprietăţilor sale, case 
şi pămiînturi în Balta-Liman, moşiile din Tesalia, foste 
proprietăţi ale lui Ali Tebedelen de la Ianina și un mic 
ciflic lingă Silivria. 

Creditorii grăbeau, și realizarea unei averi atit de însem- 
nate nu era lucru lesne. Tot ce putea face Alleon era să con- 
vingă pe cămătari să păsuiască, dindu-le cite un mic acont 
şi asigurindu-le plata integrală, capete și dobinzi, cînd se 
vor vinde proprietăţile. Pînă atunci era urgent să se reducă 
cheltuielile şi să se sporească veniturile printr-o adminis- 
traţiune mai îngrijită. S-a redus mai întîi personalul casei 
de la cinci sute de guri la patruzeci şi s-a orinduit la. moșiile 
din Tesalia administrator confratele şi amicul nostru Ion 
Ionescu de la Brad, care de la o sută de mii a suit venitul, 
chiar din anul dintii, la nouă sute de mii de lei. 

Pe cind Reșid era urgisit, şi seraskierul Mehmet Ali 
devenise vizir cu Fuad Hargie Naziri (ministrul afacerilor 
străine), sosește generalul Mencikof cu o falcă în cer și alta 
în pămînt, cu sacul plin de fel de fel de cereri din partea 
ţarului. Nu voia nimic mai puţin decît a zice sultanului cu 
alte cuvinte: 

„Scoală tu, să mă pun eu!“ 

Pe de o parte, izbinda misiunii generalului austriac 
Leiningen, care storsese de la Poartă concesiuni şi despăgubiri 
însemnate în Bosnia, în Herzegovina, pe Narenta şi la Bocca 
de Cataro, între care şi plata diamantelor contelui Zichy ; pe 
de alta, dezvoltarea influenţei engleze, care mergea tot 
crescind, tulburase liniștea împăratului Niculae. Damele 
ambasadei rusești, mai înfocate patriote și decît bărbaţii 
lor, criticau sus şi tare politica prudentă şi rezervată a 
contelui Nesselrode, tratînd-o de molatică şi de umilitoare, 


296 


credeau că nu avea decit să se arate ca să dobindească ceea 
ce doreau, și multe dorea inima lor. În sfirşit, trimisul estra- 
ordinar sosește la Constantinopol. 

Deşi Manolache Arghiropol, fost dragoman și însărcinat 
de afaceri al legaţiunei eline, trecut de curind în serviciul 
rusesc, succedind răposatului dragoman Hangerliu de fio- 
roasă memorie, bun apreciator al stării spiritelor de pe atunci, 
declarase trimisului împărătesc, chiar de la inceput, că era 
peste putinţă ca Poarta să-i acorde acele cereri, generalul 
însă îi ordonă să meargă înainte. 

În toate serile, dragomanul Arghiropol se întorcea de la 
Poartă aducind numai făgăduieli, bacalimuri și iavașuri. 
Într-o seară, cînd ambasadorul estraordinar îl aștepta să-i 
vie cu ceva pozitiv, cu cheia Betleemului cel puţin în buzu- 
nar, îl vede venind cu mina goalăt; se iuţeşte, strigă, bate 
din picior, acuză pe bietul bătrin de necapacitate şi chiar 
de rea-credinţă; îl alungă furios din ambasadă şi cheamă 
pe logofătul Niculae Aristarche, pe capuchehaia lui vodă 
Știrbei, ca să-i serve de dragoman. 

Aici deschid o mică paranteză privitoare la fostul repre- 
zentant al principatului Ţării Românești, devenit totdeo- 
dată omul de incredere şi dragomanul ambasadorului rusesc. 

La biserica grecească de la Bebek, pe Bosfor, se afla o 
icoană făcătoare de minuni pe care erau atirnate o mulţime 
de ex-voto, mini, picioare, ochi, inimi de aur şi de argint, 
inele și cercei de pietre scumpe etc. Într-o zi, piere de la 
gitul Maicei Domnului un inel de diamant; popa Costa 
caută, cercetează şi nu găsește; se minie, își pune patrahirul 
de git, aprinde făclia de la epitaf, cheamă pe băieţii care 
măturau în biserică şi aprindeau candelele, îi pune în 
genunchi, şi, după ce le citeşte o molitvă, le spune că acelui 
care a furat inelul are să i se usuce un deget dacă nu se dă 
îndată singur pe faţă. 

O minune! Nu apusese încă bine soarele, cînd băiatul 
vinovat, ducindu-se cu alţi copii să se uite la o maşină cu 
vapor, adusă de reverendul părinte Hamelin, directorul 
şcoalei americane „Robert“, i se prinde degetul într-o rotilă 
şi rămîne numai cu patru degete la mina dreaptă. Atunci 
nenorocitul mărturisește păcatul. Vestea se duce în toate 
satele Bosforului, închinătorii curg cu miile din toate 
părţile, vapoarele se ţin lanţ pe chei, biserica nu se mai 

deşartă nici ziua, nici noaptea; sărindarele, acatistele, sfeş- 
taniile, maslurile şi paraclisele îmbogățesc epitropia bise- 
ricei și pe popi. 

Logofătul Aristarche, care de vro doi ani nu mai era 
primit de Reşid-pașa, profită de ocaziune, aleargă la Balta- 
Liman și spune paşei că venise ştire la Patriarhie că și icoana 
dintr-o peșteră de pe moșia alteţei-sale de lingă Silivria 
dăduse semne de făcătoare de minuni, propuind să se orin- 
duiască un vapor regulat ca să ducă pe închinători, ceea 
ce ar fi şi o afacere bună pentru cafeneaua, pentru bucătăria 
şi pentru cîrciuma proprietăţii. 

În mai toate peșterile de pe malul Bosforului se află 
cîte-o fintină, lingă care se obicinuieşte de se pune ciîte-o 
icoană, precum este la izvorul de la Balucli, unde trăiese 
vestiţii sfinţii peşti, jumătate fripţi, jumătate fierţi ; oricine, 
fie creştin, fie musulman, cînd trece pe dinaintea acelor 
fintîni, vara mai ales, intră de se:răcoreşte, bea un ceaun, 
două de apă rece, se spală pe mini şi pe obraz şi binecuvin- 
tează numele făcătorului de bine care a deschis vina apei. 

Reşid o fi crezut, n-o fi crezut în minunile sfintei icoane 
de la Silivria, dar minune tot s-a-făcut; căci uşa s-a deschis 
iarăşi marelui logofăt Aristarche, care între Mencikof şi 
fostul vizir avea perspectiva să joace un rol politic 
însemnat. 

Pe de altă parte, turcul dibaci putea ști prin capuche- 
haiaua lui Ştirbei-vodă, zi cu zi, starea în care se aflau 
negocierile dintre trimisul rus şi ministrul Porții. Turcul 
aduce așa de bine pe grec, încît îl face să creadă că dacă ar fi 
el, Reşid, ministru în locul lui Fuad-pașa, treaba s-ar împăca 
lesne; această credinţă ajunge a fi împărtăşită chiar şi de 
Mencikoif pînă într-atita, încît încalță cizmele cele cu 
pinteni și aleargă la palat, unde se jăluiește sultanului de 
tergiversaţiunile lui Fuad, tratîndu-l de om de rea-credinţă 
şi de mincinos, declarind că nu mai voiește să aibă a face 
cu dinsul şi că va părăsi Constantinopolul dacă nu se va 
numi un alt ministru al afacerilor străine. 

În vorbirea sa-cu sultanul, Mencikot face o mare laudă 
despre capacitatea şi spiritul politic al lui Reşid, zicînd că 
ar fi fericit să aibă a trata cu un asemenea om. Sultanul 
chiar în seara aceea cheamă pe fostul său vizir şi-l numește 
ministru trebilor dinafară în locul lui Fuad. 

Aristarche, între cei doi mari actori. politici ai zilei, 
ia tonul măreț și ameninţător al repauzatului Hangerliu, o 
ia pe o coardă sus de tot cu Mehmet Ali, devenit seraskier, 
care era un om de o violenţă proverbială. Turcul, înfuriat, il 
întreabă răstit să-i spună ce e. Logofăt al Patriarhiei, 
servitor al devletului, capuchehaia al unui principe vasal 
credincios sultanului, sau muscal, ghiaur hain, duşman al 
Imperiului otoman? întovărăşind cuvintelecu cîteva dinini... 
Aristarche, spăriet, trăgindu-se spre ușă, vede în oglindă 
că, după dinsul, seraskierul. trăsese sabia jumătate din 
teacă. La această vedenie, se răpede pe scară şi s-aruncă în 
cel dintii caic ce găsește pe cheiul de la Candili, şi trage 
drept la vaporul Lloydului austriac, care pornea spre 
Galaţi, fără a mai da pe acasă. S-a refugiat la București, 
şi de acolo la Viena, unde a rămas pînă s-a făcut pacea, şi 
atunci, numai după intervenirea lordului Redcliffe, i s-a 
permis a se întoarce la Constantinopol. Dar nu s-a mai 
întilnit cu postul de capuchehaia pe care-l uzurpase frate-său 
Miltiad, secretarul său, și l-a ţinut pînă ce s-a înlocuit. cu 
Negri, la înscăunarea lui Cuza-vodă,. 

Scurte și puţine au fost tratările generalului Mencikoi 
cu recomandatul său Reşid. Într-o dimineaţă, aviso amba- 
sadei rusești suia Bosiorul spre Marea Neagră, purtina 
steagul de onoare la catartul cel mare; ambasadorul estra- 
ordinar părăsea Constantinopolul, relaţiunile cu Poarta 
încetau și probabilitățile de război deveneau certitudine. 
Puțin după aceea, trupele rusești, sub comanda generalului 
Gorciakoif, treceau Prutul, fără declaraţie de război. Prin- 
cipatele erau secuestrate ca un otagiu, pînă ce Poarta se: va 
hotări a acorda cerinţele ţarului. 

Colonelul Rose, mai în urmă generalul sir Hugues Rose, 
şi astăzi mareșalul lord Strathnairn, atunci secretar însăr- 
cinat cu afacerile ambasadei engleze “în lipsa şefului său dus 
în congediu, îndată ce a văzut că se îngroașă treaba, a 
cerut de la guvern trimiterea flotei engleze în apropiere de 
Constantinopol, temîndu-se de vreo încercare îndrăzneață 
din partea flotei de la Sebastopol. Totdeodată sosea și 
lordul Redcliffe, care se ştia că nu putea fi dispus a pierde, 
în favoarea Rusiei, influenţa ce cîștigase asupra Porții și 
asupra persoanei sultanului, și mai avea și o veche pică 
personală pe împăratul Niculae, care la 1832. îi făcuse afron- 

tul de a nu voi să-l primească ca ambasador la Petersburg. 
Departe de a fi împăciuitor, ambasadorul reginei Engliterei 
încuraja, chiar fățiș, împotrivirea Porții, cu atit mai mult 
că alianţa Franţei era asigurată, căci generalul Aupick, 
ambasadorul Republicei€, şi contele Lavalette, ambasadorul 
noului împărat al francezilor fusese cauza inițială a-neînţe- 
legerilor dintre Poartă şi Rusia, punind înainte vestita 
chestiune a locurilor sfinte cu cheia Betleemului, cu steaua 
de deasupra ieslei în care s-a născut Mintuitorul, cu zugră- 
veala cupolei Sfintului Mormint şi cu biserica de la 
Ghetsemanie. Aliat cu Englitera, Napoleon III putea să 
inaugureze suirea sa pe tronul imperial al Franţei într-un 
mod glorios. 

Pe cind Reşid nu era încă ministru, îl vedeam des; îi 
eram vecin şi petreceam zile întregi la Balta-Liman, poli- 
ticînd cu dînsul și cu Wefiyk-efendi. Puneam lumea la 
cale împreună și făceam parte bună şi României. Mult 
regretatul și preţiosul nostru amic, Niculae Bălcescu, răpit 
aşa de timpuriu patriei sale, venise la Constantinopol cu 
sufletul în buze, avînd de gind să plece mai departe, spre 
a muri în patria sa, mingăiere pe care guvernul de atunci 
din Țara Românească n-a voit să i-o acorde și l-a silit să se 
ducă să moară izolat, departe de ai săi, sub cer străin, 
fără a avea pe mormiînt măcar un semn de trecerea lui 
dintr-această lume. Mi-aduc aminte cît își iubea sărmanul 
țara şi cum i se lumina faţa sa lividă şi i se ușura suflarea 
cînd trăgeam împreună pe harta Europei liniile care ar fi 
cu drept să fie fruntariile României. Visurile tinereţei 
noastre !7 Ce-ar fi zis autorul Puterei armate dacă ar fi trăit 
să vază cureanii noștri intrînd vitejește în Griviţa, cu stea- 
gul românesc în mînă, și ar fi văzut în ţara lui o sută cinci- 
zeci de mii de feciori bine armaţi, bine esersaţi şi bine 
disciplinaţi, comandaţi de ofiţeri români învăţaţi şi esperi- 
mentaţi |! Ori de cîte ori se face ceva fericit şi bun pentru 
România, nu mă pot opri de a-mi zice: 

„Ce mulţămire ar avea bietul Niculae Bălcescu dac-ar 
trăi! a 

Reşid-pașa considera Principatele ca un element impor- 
tant în chestiunea Orientului şi ca bariera cea mai serioasă 
ce s-ar putea ridica despre Rusia. El dorea la Dunăre un 
stat mare, puternic și bine armat, a cărui neutralitate să fie 

asigurată de puterile cele mari ale Europei, precum sunt 
Belgia și Sviţera. | E 

La 1853, după intrarea rușilor în Principate, publicasem 
sub pseudonimul de G. Chainoi o broșură intitulată Dernière 
occupation des Principautes şi înmînasem noului ministru 
al Porții un memoriu în care chemam atenţiunea asupra 
importanţei politice ce ar avea participarea României la 
războiul ce se pregătea. PE lingă acel memorand alăturasem 
şi un proiect de manifest, ce propuneam să fie dat la intra- 
rea trupelor otomane pe teritoriul Principatelor, un manifest 
prin care sultanul declara că trimite oștirea sa numai ca să 
respingă pe năvălitori şi că, îndată după săvîrşirea războiu- 
lui, va restabili relaţiunile dintre România şi Poartă pe 
baza vechilor tratate încheiate de domnii români cu Baiazid 
Ilderim, cu Mahomet Ii şi cu Soleiman IV, adaugind că 
sultanul nu va aduce nici o împotrivire la unirea ţărilor 
dacă locuitorii Principatelor o vor dori-0o.8 

Doream și credeam că românii puteau și trebuiau să 

joace într-acel război un rol şi să dea semne de deşteptare 
vitejească, dar totdeodată eram de părere să nu cooperăm 
fără serioase garanţii din partea Turciei. Mulţi însă din 
proscrişi și din emigraţii noştri se adunase din toate părţile 
la Constantinopol și porneau spre lagărul lui Omer-paşa, 
puniînd serviciile lor la dispoziţiunea generalisimului, fără 
condiţiune. 
" Trecuse mai multe săptămîni de la darea acelui memoriu, 
cînd fui chemat la Reșid-paşa acasă. L-am găsit în confe- 
rință cu ambasadorul englez; acesta avea în mînă scrierea 
mea. Ministrul turc îmi zice că voieşte să vază pe generalul 
Magheru, despre care era vorba în memoriul meu ; îi răspund 
că generalul Magheru se află la Viena.? Atunci îmi zice să-i 
scriu să vie îndată şi-mi dă un bilet către Alleon, ca să-i 
înlesnească cheltuielile de drum. Peste două săptămîni 
generalul Magheru era la Constantinopol. 

După mai multe întrevederi ale generalului Magheru cu 
Reşid-pașa şi cu lordul Redcliffe, la care întrevedere am 
servit de interpret, se hotărește să se tipărească manifestul 
ce pregătisem. L-am autografiat cu Niculae Golescu şi cu 
vărul său Alecu şi l-am dus lui Agop-efendi, secretarul intim 
al lui Reşid, ca să-l trimită lui Omer-pașa. Totdeodată, Reşid 
a ordonat să se facă firmanul prin care generalul Magheru | 

se numea caimacam, guvernor general, civil şi militar al 
amîndoror Principatelor, cu ordine cătră toți şefii oştirii 
să-i înlesnească intrarea în ţară pe la Calafat, ca să ridice 
oştire 'de români şi să-i procure armele şi muniţiunile de 
care va avea trebuinţă. Eu eram destinat să-l întovărăşesc 
ca secretar. 

Eram pe la sfirşitul lui fevruarie al anului 1854. Corpul 
lui Kiel Hassan-paşa trecuse Dunărea la Turtucaia și în 
insula Ramadan cu caice, atacase pe ruși la Olteniţa şi 
prinsese picior pe ţărmul sting al Dunării; un corp de başi- 
buzuci, sub comanda lui Skinder-pașa (contele Ilinski) 
trecuse la Calafat și surprinsese un regiment de husari la 
Cetate; o diviziune navală turcească, trimisă în Marea 
Neagră ca să observe mișcările flotei rusești de la Sebastopol, 
fusese surprinsă și arsă pe ancoră la Sinop de amiralul rus 
Nacimof ; flotele unite a trei puteri aliate părăsise Besica 
Bei şi ancorase la Beicos, gata a intra în Marea Neagră la 
cel dintii semnal; și ordinele erau date pentru concentrarea 
trupelor franceze și engleze la Toulon, la Marsilia şi la 
Malta!?. 

Magheru și eu ne pregăteam de plecare, cind, ducindu-mă 
la Poartă ca să activez lucrarea hirtiilor, Mustafa- -paşa 
Ghiritliu Arnăut, atunci mare vizir, tatăl faimosului amba- 
sador Veli-pașa, îmi spune că actele erau gata, dar că avea 
o scrisoare de la Reșid, prin care-i zicea să nu le dea încă 
afară. 

Neputind în ziua aceea intilni pe linisti afacerilor 
străine, m-am dus seara la ambasadorul englez să-i vorbesc 
despre intirzierea ce se făcea cu darea firmanului lui Magheru: 
Lordul Redcliffe, înainte de a începe eu vorba, ia un aer 
doctoral şi începe o lungă disertaţiune politico-umanitară, 
tratind despre nenorocirile şi calamităţile ce aduc războaiele 
şi despre răspunderea ce incumbă oamenilor politici şi mai 
ales diplomaților a căror misiune şi datorie sfintă este de a 
mănţinea pacea între state şi de a opri cit se poate întrebuin- 
tarea tunului, iar în caz de a nu putea să conjure răul, să 
eaute cel puţin a-l atenua, a-l circonscrie și a-i scurta durata ; 
și după ce trece în revistă situaţia diferitelor state faţă cu 
războiul ce izbucnea, ajungind la Austria, îmi zice că 
această putere era elementul de cea mai mare importanţă, 
un element de care trebuia să se ţie seamă, căci ea putea să 

silească pe Rusia la o împăciuire, izolind-o. Şi-mi spune, 
în fine, confidenţial, că internunţiul citise ministrului 
Porții o notă verbală, prin care Austria esprima dorinţa de 
a păstra în tot timpul războiului cea mai strictă neutrali- 
tate, aceasta însă dacă ar vedea că Turcia s-ar abţinea de a 
se servi de elementele revoluţionare de care putea dispune, 
şi anume, de elementul român şi polon, mai adăugind că, 
în asemenea caz, făgăduia să ocupe Principatele cu trupele 
sale îndată ce ruşii s-ar respinge peste Prut şi s-ar împotrivi 
cu armele dacă trupele ruseşti ar încerca să se reîntoarcă în 
Principate, ea astfel puterile aliate să poată opera liber 
într-alte punturi. Dar dacă, din contra, s-ar. da friu şi 
sprijin revoluţionarilor, s-ar vedea silită a veni în ajutorul 
Rusiei. Ambasadorul englez a adăugat că, deși Turcia nu 
răspunsese în mod categoric la acea notă, dar i se părea. că 
nu se putea să nu ţie seamă de o declaraţiune atît de impor- 
tantă, şi credea că Poarta va fi silită să depărteze din lagărul 
lui Omer-paşa pe românii și pe leşii adunaţi acolo. 

După aceste zise, a prins a-mi vorbi cu mult foc de situa- 
țiunea Greciei, de orbirea neesplicabilă a regelui Othon, care 
nu lua nici o măsură în contra propagandei ce se făcea de 
supușii săi, chiar şi de oamenii oficiali, in Epir, în Tesalia 
şi în insule, unde insurecţiunea în contra Turciei lua din 
zi în zi proporţiuni mai serioase. Mi-a vorbit lung de coră- 
biile încărcate cu muniţiuni și proviziuni pentru trupele 
aliate, atacate și jăfuite de piraţii greci din Arhipel!, 
al căror cuib și refugiu era insula Samos, spunindu-mi că 
guvernorul (caimacamul princepelui Calimak) ceruse. o 
corabie de război ca să poată părăsi insula, nemaiputind să 
conţie pe administrații săi. Aci, după ce se oprise puţin în 
vorbire, îmi zice deodată: 

„lată o poziţie unde ne poţi fi de mare folos. Viitorul 
țării dumitale depinde de soarta acestui război. Dacă Rusia 
va fi biruitoare, îți poţi închipui soarta ce vă așteaptă. 
Lupta cu Rusia astăzi nu este numai în Principate, ea este 
în Tesalia, în Epir, în Arhipel, ca și în Valahia şi în Moldova“. 

Eram atit de afectat de cele ce-mi spusese despre decla- 
rațiunile Austriei, care-mi închidea pentru mult timp 
încă porţile ţării, încît n-am putut răspunde decît printr-un 
ris trist, zicîndu-i că aceasta mi-ar procura plăcerea de a 
găsi pe vechii mei amici cin copilărie, pe Pitagora, pe Esop, 

pe Policrat și mai ales pe compatriotul meu Zamolx. Cu 
aceste cuvinte s-a terminat conversaţiunea dintr-acea 
seară. leşeam de la ambasadă cu sufletul amărit. 

„După cîteva zile am aflat că Omer-pașa alungase pe toţi 
românii din lagărul său, afară de unul, care l-a întovărăşit, 
în tot timpul cit a ocupat România în parte cu generalul 
Coronini. 

Sergentul austriac Mihai Lataci, grănicerul croat de la 
Otokar, pe care un fimfunsfanţihi îl prefăcuse, prin blagoslo- 
venia lui Mahomet, mai întii în Omer Mufti, îndată ce a 
ajuns ca dezertor la Tuzli în Bosnia, pe care apoi Husrev-pașa 
l-a făcut ciamașir-aga, espediţiunea în Liban l-a făcut colo- 
nel, campania din Kurdistan, liva (general de brigadă); 
1848 l-a făcut feric (general de divizie) la Bucureşti ; campa- 
nia din Bosnia, mușir (mareșal), şi războiul Crimeei sardar- 
ecrem (conetabil); era un om pe atit de vanitos pe cit era 
şi de ambițios. Compatriotul nostru, pe care-l păstrase 
lingă dinsul, îl făcuse să crează că nu era de origine croată- 
slavă, ci că se trăgea dintr-un Quirinus Latus, legionar 
roman, venit în Dacia cu Traian, și că putea să aibă mai multe 
drepturi decît oricare român la domnia Principatelor. 

Omer-pașa, cînd m-am dus să-l văd la Constantinopol, 
la 1857, cînd se întorsese din espediţiunea sa de la Ungur 
din Asia, văzînd că-mi vorbește cu mare interes despre 
viitorul Principatelor, am crezut momentul favorabil de a-i 
zice că putea să ne facă mult bine dacă ar stărui pe lingă 
Poartă să consimtă la cele patru punturi cerute de divanurile 
ad-hoc. Încuviinţa tot ce ziceam, dar, venind la punctul de 
principe străin dintr-o familie domnitoare în Europa, nu 
s-a putut opri de a-mi zice cu fața animată: 

„De ce să vă duceţi să căutaţi principe german sau fran- 
cez și să nu luaţi din sîngele vostru (del vostro sangue)? 
De ce să nu căutaţi printre descendenţii din legionarii 
romani veniţi cu Traian? Tot se mai află încă, căutaţi-i 
şi găsiţi-i.“ 

Două zile după conversaţia mea cu lordul Redcliffe, 
am fost chemat la Balta-Liman. Reșid-paşa, îndată ce m-a 
văzut, a venit către mine cu cuvintele: 

„Ai văzut pe lordul Redcliffe, ţi-a spus că avem trebuinţă 
de dumneata la Samos?“ 

La răspunsul meu că-mi vorbise și că am refuzat, îmi zice: 

„Trebuie să te duci, cel puţin pentru trei luni, pină ce 
vom fi liberi să facem în Principate ceea ce dorim.“ : 

După aceste cuvinte am ieșit zicîndu-i că nu mă puteam 
însărcina cu lucruri pe care nu le înţeleg și că voi aştepta 
în Constantinopol pînă ce voi putea intra în ţara mea. 

Citeva zile după aceea, fiind poitit la masă de Galib-beg, 
Reșid-paşa a venit de a mincat cu noi; părea foarte grăbit, 
aştepta pe ambasadorii Franţei şi Engliterei; trecînd în 
apartamentul său, îmi zice să nu mă duc, fiindcă avea să-mi 
vorbească. Fierberea era mare în palatul său, miniștrii 
ceilalţi ai Porții veneau, se duceau și iar se întorceau, 
nimeni nu intra în camera unde erau cei trei reprezentanți 
ai puterilor aliate, decit numai mutul ministrului, care din 
cînd în cînd venea de chema pe d. Brody, unul din atașaţii 
ambasadei engleze, pe care şeful său îl adusese cu dinsul nu 
ca să asiste la conferinţă, ci numai ca să înregistreze hotări- 
rile ce se luau. Era pe tapet încheierea unui tratat prin care 
Poarta consimţea la ocuparea Imperiului otoman de trupele 
Franţei și Engliterei, cu condiţiunea de a părăsi teritoriul 
turcesc îndată după sfirşitul războiului. Graba de a se încheia 
un asemenea act era mare, fiindcă corăbiile stăteau la Gali- 
poli încărcate cu oştire, fără a putea să le dezbarce. Reşid- 
paşa şi lordul Redcliffe erau în regulă, avind fiecare actele 
de plenipotenţă de la suveranii lor respectivi; dar ambasa- 
dorul Franţei, generalul Baraguay d'Hilliers, deși era înştiin- 
tat că plenipotenţa îi fusese espediată prin Marsilia, dar 
vaporul avusese întirziere din cauza vremii. Ceilalţi doi 
plenipotenţi primeau iscălitura ambasadorului Franţei pe 
temeiul depeșei, dar generalul nu se îndupleca, și a trebuit 
multă vorbă pînă l-au decis să subscrie. 

Se lumina de ziuă cînd Brody intră în salonul lui Galib- 
beg, cu portofoliul ambasadorului său la subţioară, spunîn- 
du-ne că se terminase conferinţa şi totdeodată intra şi 
mutul, făcîndu-mi semn să-l urmez. Mă credeam chemat 
ca să fiu trimis în Dobrogea, unde era hotărită trimiterea 
unei diviziuni franceze şi unde se afla de mai multe săptă- 
mâîni amicul meu Dupreuil, mai tîrziu nenorocitul conducător 
al cuirasirilor de eroică memorie de la Reishoffen. Atit 
Reşid, cît şi amindoi ambasadorii au insistat atît de mult, 
făcindu-mi atitea şi atitea făgăduieli pentru viitorul Româ- 

niei, încît nu știu cum s-a făcut, dar am ieșit de acolo 
angajat a mă duce pentru trei luni în Arhipel. 

Peste puţine zile mă îmbarcam pe Tahiri-Bahri vaşel, 
comandat de Riala-beg comandorul. Vintul fiind favorabil, 
în zori ancoram la Galipoli cu-mare lină ; a trebuit să rămi- 
nem douăzeci şi patru de ceasuri în mijlocul Dardanelelor, 
am petrecut ziua în cortul colonelului Danglar, unul din 
ofiţerii francezi instructori, cu care petrecusem ani mulţi 
la Constantinopol şi care acum comanda acolo dezbarcarea 
trupelor. Priveam în uimire colosalele vapoare americane 
care aduceau cai şi oameni cu miile deodată și primeau 
chirie: cîte o mie de lire pe zi; banii se vărsau nemilostiv 
cu chila, și buzunarele speculanţilor se umpleau cu milioa- 
ne. Am cunoscut ovrei desculți, care astăzi sunt bancheri 
mari în Londra și Paris şi care ne-au împrumutat şi pe noi 
cu milioane, cu dobindă mare şi cu comision bun, se înțelege. 
Un cunoscut al meu, un englez de la Smirna, Chartor Witell, 
a cîștigat într-un an un milion de lire, pe care cu încheierea 
păcii le-a pierdut în cîteva zile. : 

Patru zile după ieşirea mea din Bosfor, un vint violent 
cu viscol şi ninsoare lua corabia cît era de mare şi o învirtea 
ca pe o pană. În zadar am căutat un adăpost la Aivali, la 
Vurla, la Metilena și la Smirna; ne-a fost peste putinţă să 
intrăm în vreun port, am trebuit să ţinem marea trei zile şi 
trei nopţi, învirtindu-ne de la apus la miazăzi și de la 
răsărit spre miazăzi (de la nord la Suroa şi de la Suroa la sud), 
cum zic marinarii. Atunci am putut vedea ce viață grea duc 
marinarii pe corăbiile cu pînze cînd e vremea rea şi au vintul 
contrar, cînd pe tot minutul trebuie să vireze bord, mînuind 
pînzele cu fringhile ude, reci, încărcate de apă îngheţată ca 
sticla, suind şi coborînd pe scări de gheață pînă la catartele 
și la vergelele cele mai de sus ca să stringă și să dezvălească 
vîntrelele pe tot minutul. Trosnetele și jocurile corăbiei cu 
vremea cea rea le atribuiam prezenţei unui biet mitropolit, 
care, fără ştirea mea, dobindise de la Căpitan-paşa trecerea 
pe acea corabie, ca să-l ducă la eparhie, care era chiar în 
insula Samos. Și ca să conjur piaza-rea, gettatura, cum zice 
italianul, aruncam în mare, din timp în timp, cite trei 
gologani, doi pentru mitropolit şi unul pentru diaconul său. 
Nimic mai supărător pe o corabie mare de război, pe vreme 
rea, ca urletul ghiulelor din fundul de cală, cînd se rostogo- 

lesc de la babord la tribord şi se intorc iar la babord, după 
cum corabia se pleacă pe o coastă sau pe alta. 

Cind am intrat în portul Vathy de Samos, insula era 
acoperită cu zăpadă, ceea ce nu se văzuse de nu se ţinea 
minte. Locuitorii oraşului erau toţi adunaţi pe chei. După 
ce s-a aruncat ancora și s-au îndeplinit formalităţile de admi- 
tere în liberă practică, am espeduit pe singurul meu tovarăș 
de călătorie, un servitor francez, un fost spahiu, care-mi 
servea de camerier, de seis gi de bucătar; îmi era dat de 
colonelul Magnan, nepotul mareșalului Magnan ; îl avusese 
zece ani în serviciul său în Africa, şi în adevăr că ar fi fost 
un om preţios, dacă nu era atit de devotat rumului de Jamai- 
ca. L-am trimis cu o epistolă către guvernorul pe care veneam 
să-l înlocuiesc. Şi îndată a apărut o barcă mare venind către 
noi; era caimacamul intovărășit de patru senatori (fovcvzat,) 
şi de vreo zece consuli și viceconsuli setoşi de noutăţi poli- 
tice. După ce am comunicat guvernorului misiunea cu care 
veneam, el mi-a declarat că răspunderea sa încetind, voieşte 
să rămiie pe bordul vasului pe care ne aflam, dar observin- 
du-i că răspunderea sa nu putea înceta decit după ce-i voi 
remite scrisorile, pe care nu i le voi da decit în localul 
guvernorului, l-am obligat să dezbarce împreună cu mine. 
Îndată ce am pus piciorul pe uscat, am fost înconjurați de 
mulțime; atunci, zărind un preot bătrin, m-am dus drept 
către dinsul, salutindu-l respectuos, ṣi i-am cerut să-mi arate 
unde era Mitropolia. Într-o clipă, biserica a fost plină, şi 
preotul, punindu-şi odăjdiile, a citit rugăciunile de bună- 
venire, ceea ce a fost de un bun efect, dovedind locuitorilor 
că eram un coreligionar. 

Am rămas de prînz la predecesorul meu, împreună cu cei 
patru senatori, şi am petrecut seara ascultind povestiri de 
ţi se făcea părul măciucă. Mesenii se întreceau, care mai de 
care, să-mi dea o idee mai plăcută despre caracterul dulce 
şi blind al poporului ce veneam să administrez, cinstindu-l 
pe tot minutul cu epitetul de „popor lesne de condus“ (còdyw- 
Yos Xa). 

Unul din senatori, care și el în tinereţe dusese o viață 
zdruncinată pe mare şi pe uscat, un fost căpitan de corabie 
(motapxoc), îmbrăcat cu șalvari de pînză albastră, creţi 
și largi-de zece coţi, ciorapi lungi cafenii, pantofi și mintean 
strimt pe trup, și pe cap cu fes roş mare grecesc, pleoștit 

într-o parte, cam în formă de bonet frigian, om nalt, chipeș, 
mai mult bătrîn decit tînăr şi înzestrat cu un talent de nara- 
ţiune foarte însemnat, mi-a povestit amarul sfîrşit al unui 
biet fost guvernor, căutind în tot timpul naraţiunii să 
citească în ochii mei impresiunea ce-mi producea. 

Iată acea istorioară, minus talentul acelui ce mi-a po- 
vestit-o mie: 

„Ştefacnache-beg Vogoridi, care fusese principe de Samos 
înaintea lui Calimah, de la 1835 pină la 1849, trimisese 
caimacam al său pe un biet grec, pe care locuitorii, pe drept 
sau pe nedrept, ajunsese a nu-l vedea cu ochi buni, pentru 
că era din partidul Muzur, şi iată cum s-au cotorosit de 
dinsul: 

“ Într-o diraineaţă, nenorocitul caimacam se deşteaptă în 
sunet de clopote de moarte. Întreabă cine a murit şi ise 
răspunde că nu se ştie, dar arunciînd ochii pe fereastră vede 
alai mare, lume peste lume, popii orașului toţi în odăjdii, 
cu cădelniţe şi cu făclii aprinse în mînă, ducînd cu cîntări 
şi cu jale un sicriu frumos împodobit. Cortejul se opreşte 
la poarta lui, şi cîţiva zaplani de împuşcă-n lună intră în 
odaia lui, îl trintesc la pămînt, îl leagă fedeleș de mini și de 
picioare, îl iau în spinare, îl aşază binişor în sicriu cu fața 
în sus şi pornesc cu popi şi cu tot alaiul prin tirg, îl duc Ja 
biserică, unde i se citește toată slujba morţilor pînă la veci- 
nica pomenire, întovărășită de lacrimile şi de jaletele babe- 
lor, numai că, în loc de a-l arunca în groapă, îl duc la malul 
mării, unde aștepta un caic mare, gata a-l primi, și porneşte 
cu dinsul în alt oraş; acolo, alţi preoţi îmbrăcați, alt alai, 
altă pogribanie, altă vecinică pomenire şi iar pornirepe 
mare cu altă asemenea cinste în alt oraș. După patru repeţite 
plimbări prin cele patru capitale ale judeţelor, i s-a dezlegat 
minile și picioarele și i s-a dat drumul pe uliţă, cinstindu-l] 
toţi ca pe un şei al guvernorului. Dar după trei luni nenoro- 
citul muri nebun.“ 

Un alt senator mi-a narat vitejiile (tà âvăpayaYhpara) 
pe mare şi pe uscat ale căpitanilor jandarmeriei și ale şefilor 
mei de poliţie, mai toţi foști haiduci de mare şi de uscat 
(Amoronetparai), căpitan Danu, căpitan Marupa, Moru, Hio- 
toglul?, Gheki și alte celebrităţi de inspăimîntătoare me- 
morie, care făceau să se cutremure Asia, de la Smirna pînă 
la Mecca. Una din strategiile favorite ale acestor bravi era 


308 


să-pîndească la Podul Caravanelor, lingă Smirna, și, îndată 
ce se arăta la acea primblare o fată frumoasă sau un neguţă- 
tor bogat, să-i prindă și să fugă cu dinșii la munte, trimi- 
tind familiei răspuns să plătească o mie sau două de lire. 
Preţul unui englez sau al unei fete de negustor bogat se suia 
şi pină la cinci mii de lire. Banii se plăteau mai totdauna, 
căci de nu, moarte. Regula era, ca pentru poliţe, vadea de 
trei luni. Dar dacă avea nenorocirea ca în loc de bani să se 
trimită jandarmi în goana lor, termenul esecutării era anti- 
cipat, prizonierul era legat de un copac și împuşcat în pre- 
zenţa jandarmeriei, care sau nu-i dibuia, sau îi pierdea din 
ochi. O altă afacere bună, dar foarte periculoasă, dar și mai 
bănoasă, era de-a ataca caravana de la Mecca și a jăfui 
cămila care ducea darurile sultanului la mormîntul profetu- 
lui. 

Am avut prilejul a cunoaște pe toatecelebrităţile listo- 
pirateriei Arhipelului și ale Asiei, între cari şi pe vestitul 
Catargiu Iani, care, cind i-a lipsit baza de operaţiuni ce 
avea în insula Samos, a fost silit să se predea singur pașei 
de la Smirna. Ismail- -paşa îl avea de mare fală şi-l ținea 
liber în conacul său, ca un trofeu, cu un lanţ supțire de 
picior. El mi-a făcut cinstea a-mi aduce nargheleaua cînd am 
trecut odată prin Smirna și m-am dus de am făcut vizită 
valiului acelui vilaiet. Dar cea mai mare admiraţiune a 
tovarășilor mei de masă era pentru Hiotoglu, pentru care 
aveau cel mai mare respect şi admiraţiune. 

Secretarul guvernului era un epirot afiliat la toate ete- 
riile greceşti, subsecretarul, frate cu un consul general 
rusesc din vecinătate. În cine să mă încred? 

Pe la miezul nopţii am mers de-am petrecut mai întîi pe 
predecesorul meu pină la barca care l-a dus pe corabia cu 
care venisem, şi de acolo poliţaiul m-a întovărăşit pină la 
casa ce-mi pregătise. Am stat toată noaptea de mă gindeam 
la povestirile ce auzisem şi-mi ziceam, vorba românului: 

„La rea moară am dejugat“. 

Casa în care m-am așezat cu servitorul meu Louis şi cu 
un şef de jandarmi, cu bătrînul Carajani, da pe piaţă. Dimi- 
neaţa văd lume multă adunată în grupuri, dinaintea cafenele- 
lor, discutind şi gesticulind; o adevărată fierbere; intreb pe 
poliţai cauza acelei agitaţiuni şi-mi spune că poporul (6 Ax6ş) 
a văzut cu mare neplăcere reîntoarcerea mitropolitului şi a 

diaconului său, care erau din partidul Calcatzar Muzur, ceea 
ce nemulțămea partidul Carmaniol. Am convocat îndată 
pe senatori, cari, explicîndu-mi mecanismul acestor partide 
(x6uuara) și convingindu-mă că unele din griefurile în 
contra acelui prelat aveau cuvîntul lor de a îi, am ordonat. 
să-i pregătească o corabie, ca să-l ducă împreună cu diaco- 
nul său Ja Chios sau la Smirna, unde le-o plăcea mai bine. 
Măsura aceasta a fost bună, pentru că pe de o parte a potolit 
lumea și, pe de alta, a evitat sfinţiei-sale neajunsurile ce 
puteau să i se întimple. Pe sară, corabia care-i ducea își întin- 
dea pînzele și ridica ancora. Vintul le era favorabil. Am avut. 
în urmă o lungă corespondenţă cu patriarhul ecumenic, 
pînă l-am îinduplecat a înlocui pe acel mitropolit. Dar, 
deși am avut deplină satisfacţiune, insă n-a trecut mult 
şi m-am convins că nu cîştigasem nimic cu schimbul; căci 
şuccesorul sfințitului, venind și mai flămînd, vindea şi mat 
scump decît predecesorul său liturghiile şi parastasele; 
găzduirile sale prin sate și prin orașe devenise un impozit 
foarte împovărător pentru o populaţiune săracă, încît am 
trebuit să iau şi contra noului trimis aceleaşi măsuri de 
îmbarcare, şi aceasta cu deplina mulţămire a tot clerului 
de mir, a fraţilor și a egumenilor de prin mănăstiri şi a 
poporului care, în tot timpul petrecerii mele la Samos, a 
avut consolaţiunile religiunii și îndeplinirea datoriilor creș- 
tinești mai ușoare și cel puţin tot atît de bine primite la 
cer, de unde li s-a trimis însănătoșşirea viilor și a maslinilor, 
împreună cu încetarea holerei. 

Prin luna lui aprilie 1854 mă așezasem în orașul Chora, 
pe o înălțime, aproape de portul Tigani (antica Semos). 
Din privor puteam vedea marea şi insulele de la Palatia 
(vechea Milet) pînă la Scala Nova (antica Efes); aveam in 
fața mea pe de o parte zidurile ciclopeene pelasgice, şi dincolo 
pe partea Asiei Minore, maiestosul și gloriosul munte Mica? 
(Samsun Dagh), şi pe șesul mării presărate o mulțime de 
insule mici. Am putut asista cu ocheanul la mai multe 
vitejii piraticești, fără a putea fi de nici un ajutor nenoro- 
ciților cari cădeau în mrejele acelor sălbateci. Îndată ce o 
corabie apuca pe strimtoarea care despărţea insula Samos 
de coasta Asiei, năpădeau asupră-i două bărci, una din sus 
şi alta din jos, cari stau ascunse în încrețiturile malurilor 
stincoase, sau cufundate în mare, o apucau la mijloc. Bărcile 

piraților erau mai toate bărci mari cu două pinze latine, 
numite perama, care cu vînt bun alunecă pe mare mai iute 
decit orice altă corabie, iar pe vreme lină, fără vint, pot cu 
opt lopeţi desfide orice vapor. 

Am putut privi cum listopiratul Nicozara cu simoria lui 
de zece ingi au prins o goeletă cu pavilion turcesc, în dreptul 
insulei Gatos (Kedi Adasi) şi, după ce au legat pe oamenii 
echipajului de catarte și au jăfuit-o, i-au spart fundul şi au 
cufundat-o cu oameni cu tot. 

Altă-dată am văzut cînd, unul după altul, nouă listopi- 
raţi, simoria lui Moru, au sărit ca pisicile pe o barcă adăpos- 
tită la Ieronda, pe coasta Asiei, unde a fost odinioară vesti- 
tul templu al Branchiţilor, consacrat Didimilor Castor și 
Polux, şi cum, înfuriaţi că n-au găsit ceea ce sperau, au pus 
pe bieţii patru matrozi cu ochii la fum de pucioasă. Barca 
aducea la Samos cenușă vulcanică de la Nisiro şi de la Santo- 
rina, pe care cultivatorii o întrebuința ca prezervativ în 
contra boalei viilor (oidium). Pe seară, acei nenorociţi 
torturați au fost găsiţi de nişte pescari care i-au dus la Sa- 
mos. Unuia îi plesnise ochii și celorlalţi nu li se putea 
cunoaşte unde le era gura și unde nasul, obrazul lor era 
tot o rană. 

O corabie englezească, încărcată cu proviziune pentru 
armată, fusese jăfuită în drept de Cavo-Doro şi abandonată 
în mare, după ce au măcelărit pe toţi oamenii echipajului, 
în număr de nouă. Nu avusese vreme să o cufunde, 
fiindcă se zărise în depărtare un vapor și au fost grăbiţi să 
fugă. Acei pirați erau toţi ascunși în Samos, şi numărul 
lor era mare. 

Din deosebite părţi aveam ştire că se arătase spre apus 
de insulă nişte corăbii, venind despre Sira cu steaguri albe 
cu cruci albastre, ca cele din timpurile revoluţiei greceşti, 
că acele corăbii. era o espediţiune comandată de bătrinul 
viteaz căpitan Stamati, proscris stabilit în Grecia la Cal- 
chida, și că venea cu scop de a răscula pe locuitorii insulei. 

În împrejurările de atunci, pe cînd șefii pirați veneau 
de petreceau dumineca, ziua-n amiaza mare, de git cu căpi- 
tanii mei de jandarmi, chefuind prin cafenele, mă gindeam 
că o asemenea incercare nu putea să nu reuşească, şi mă aflam 
în cea mai mare nedumirire. Mă uitam în cer şi-n pămînt, 
şi nu vedeam cum puteam conjura răul. 

Într-o dimineaţă îmi iau, cum se zice, inima-n dinţi, 
pun de-mi găteşte doi cai, iau cu mine pe un căpitan de jan- 
darmi, pe Caravasili, şi, fără a spune nimănui nimic despre 
scopul escursiunii mele, pornesc spre portul cel mai. spre 
apus al insulei, unde dam cu socoteala că au să debarce 
acele corăbii. Pe la amiază căldura era de nesuferit şi mă 
opresc lingă o fintină la umbra unui platan. Învirteam o 
țigaretă, cînd aud pe Caravasili că-mi zice: 

— Eu, zău, mă mir de încrederea ce ai în mine; ştii 
dumneata că aş putea să te omor aici în bunăvoie şi s-apuc 
drumul pe ici încolo, că ceata lui Catargi Iani e pe aproape? 

Eu îl întrerup, zicindu-i: 

— Dar cu ce? Cu pistoalele care le ai la briu? Nu fac 
două parale. Ia să văd dacă ştii să dai; uite colo o cringă 
uscată. i 

Caravasili scoate mindru un pistol, ocheşte, pistolul 
ţăcăneşte şi nu ia foc. Eu aveam sub jachetă un bun revolver 
Colter, îl scot, dau şi nimeresc, şi îndată slobod şi un al 
doilea foc. Caravasili îmi zice: 

— Ți-e pistolul cu două ţevi. 

Nu isprăvise vorba bine, și aude ș-o a treia, ş-o a patra 
lovitură. N-am văzut în viaţa mea om mai în uimire; 
Caravasili rămăsese inmărmurit. Esistenţa de asemenea 
arme nu ajunsese încă nici la cunoștința, nici la auzul locui- 
torilor din Samos. 

Pe seară, ajungind la Calabactaş, țelul călătoriei mele, 
aflu de la şeful carantinei că se arătase în mai multe rînduri 
corăbiile despre care era vorba, că le văzuse chiar el despre 
insula Nicaria, patria lui Icar zburătorul, dar că vintul le 
era contrar şi, de s-a ridica austrul, ar putea sosi a doua zi 
pe la amiazi. M-am dus de am petrecut noaptea sus la orașul 
Maratocambo, de unde puteam să observ mișcările acelei 
flote. Tocmai a treia zi am putut vedea două dintr-insele 
ieşind dintre insulele Furni, și pe la amiazi una din ele a tras 
la un mal de nisip, aproape de casa carantinei, și oamenii 
ce conţinea săreau pe uscat unul după altul, în număr de 
douăzeci și cinci, toţi cu fustanele, cu pistoale la briu şi cu 
cîte un desag cu merinde la spinare. Toată populaţiunea de 
sus se coborise în port, şi formau împrejurul meu un cere 
în formă de potcoavă. O altă corabie, mult mai mare, arunca 
ancora şi strîngea pînzele. M-am adresat drept la acel care 

sărise cel întîi din barcă; voind să-i vorbesc, el mi-a-răspuns 
măreț şi laconic: „Vorbește cu generalul (uz tòv oprarty8v)“ 
arătîndu-mi în corabia cealaltă pe un tînăr nalt şi frumos, 
care sta în picioare la pruă şi poruncea. Am aşteptat.pînă ce 
a venit la mal într-o mică barcă, m-am apropiat de dînsul 
cu „Bine-ai venit, căpitane“, i-am declinat numele :şi cali- 
tatea mea, spunindu-i că eram venit într-adins ca să-l 
întilnesc, cerindu-i să ne tragem la o parte ca să vorbim, 
pentru că ne năpădise şi oamenii lui, şi populaţia venită 
de sus din oraş. 

În vorbirea mea i-am făcut o descriere sinceră şi adevă- 
rată a stării politice a lucrurilor, arătindu-i relele ce putea 
atrage asupra patriei sale; i-am adus aminte masacrele de 
la Chios, din vremea cînd samioţii s-a dus de a răsculat 
insula în contra turcilor, şi aceasta încă într-un timp cînd 
Turcia era izolată, dar acum, că are de aliate pe cele două 
mai mari puteri maritime din lume, i-am spus că în curînd 
trupe franceze aveau să dezbarce la Pireu şi să ocupe chiar 
Atena, de va fi trebuinţă, şi că un corp de başibuzuci sta 
gata la Aidin să intre în Samos, îndată ce ar fi o răscoală. 
Am discutat cu dînsul toate împrejurările şi am avut norocul 
că cele ce i-am zis să-l impresioneze l-am văzut mișcat, a 
scos un suspin și s-a depărtat trist, zicindu-mi: 

„Dumneata crezi că pot face cum voi!“ 

Îndată s-a făcut cerc împrejur toţi oamenii care dezbar- 
case şi au ținut un fel de sfat şi, după o lungă discuţiune 
care a durat mai mult de o oră, am văzut că vine către mine 
un bătrin care m-a salutat mindru cu cuvintele: „Să trăiești 
(vă Enone)! Eu sunt căpitanu Saltafero, samiot d-aici, de 
sus din Maratocambo, proscris, și viu să-mi liberez ţara. Voi 
independenţa patriei și unirea cu Grecia (thy dvetapriolav thc 
marpt5o6 xai tyv Eveootw uè thv 'EAhd8av)“. Vorbea o grecească 
elegantă și intona ca un orator. I-am lăudat sentimentele și 
elocinţa, dar i-am zis că părerea mea ar fi să nu le cheltuiască 
în zadar, ci să le păstreze împreună cu vitejia sa pentru 
timpuri mai favorabile, cînd jertfirea lor ar putea să aducă 
realizarea dorințelor sale. 

M-a ascultat cu atenţiune, dar aceasta nu l-a oprit d-a 
mai spune că poate face şi drege și că este angajat către 
aceşti voinici (è abră ză zodimxăpta), arătindu-mi oamenii 
care dezbarcau mereu. 

Tonul şi atitudinea ce luase Saltafero cu mine nu mă 
făcea să aştept nimica bun de la mijlocirea lui. Şi care 
nu-mi fu mirarea cînd, după ce făcuse cîțiva pași ducîndu-se 
Ste OTa lui, deodată se întoarce către mine, zicîn- 

u-mi: 

„Bine, dar cu băieţii aceştia ce facem?“ 

Eu, fără să pierd vremea, chem pe Caravasili şi-i dau 
ordin să se ducă cu căpitanul Saltaifero să cumpere oricite 
capre şi pini va trebui pentru băieţi (ŝı& ză madă); şi 
mă apropiai de tinărul şef pintre mulţime, îl iau de mînă 
şi dinaintea tutulor îl rog că, de va vedea pe viteazul căpitan 
Stamati, să-i prezinte salutările mele şi să-i spuie din par- 
te-mi că atit el, cît şi ceilalți proscrişi din Calchida se pot 
întoarce nesupăraţi de nimeni la căminurile lor, avind să se 
bucure de toate libertăţile, afară de acea d-a mai fi spaima 


„oamenilor cinstiți pe mare şi pe uscat. 


A doua zi flotila lui Saltafero rădica ancora și pornea 
spre apus, de unde venise, şi eu, întovărășit de șase jan- 
darmi din Maratocambo şi de căpitanul Temistocli Burneli, 
porneam spre Chora acasă.14 

Era o lună ca ziuă. Ajunsesem deasupra Mănăstirii 
Stavros, cînd aud în urma mea o detunătură de pistol şi pe 
Temistocli luindu-se la înjurături cu niște nevăzuţi dintre 
stincile pe lingă care treceam. După mai multe legi, cruci şi 
răscruci, întovărășite de ameninţări și laude: c-o să-și mă- 
nince suflete, inimi şi maţe, întocmai cum făceau strămoşii 
lor, eroii din Omer, înainte de a se lovi în spade şi în suliţi, 
încep la pistoale, și după cîteva descărcături aud un strigăt: 
„ut Epeyeconvil“ („M-ai mincat, cîne!“). Vestitul pirat 
Bilibas, care era ascuns acolo, fusese rănit de moarte, tova- 
rășii lui au fugit și l-au lăsat; am luat pe rănit cu mine şi 
l-am dus la Chora, unde am chemat îndată pe doftor, dar 
pînă în ziuă a și espirat. Era tatuat pe spate, mai jos de 
şale, cu portretele, de o parte, al regelui Othon cu sabia 
scoasă, pe cealaltă, cu al reginei, cu inscripţiunea ó "09%uov 
xal î) Audiva („Othon şi Amelia“). 

Acum temerile dinafară mai încetase. Saltafero se intor- 
sese la casa lui la Maratocambo şi se astimpărase; dar 
în contra piraților nu aveam nici o putere, căci îndată ce-i 
strimtoram în insulă, ei aveau: marea dinaintea lor, unde 
nu aveam cu ce să-i urmăresc. 

Nu știu de mă pîndea sau nu, dar pe toate zilele venea 
falşi amici cu poveți: că să nu mai trec prin cutare loc, că 
mă aşteaptă Iaurta, că să nu mă mai duc la vinătoare, că 
mă pîndea Buiuca etc. Deşi nu ţineam seama de acele prie- 
tenești prevestiri, și amorul propriu și demnitatea mea mă 
făcea să apuc tocmai spre locurile desemnate, dar mărturi- 
sesc că aseminea vorbe nu-mi făcea un efect plăcut, așa că 
mă hotărăsc a pune capăt acelor intrigi. Şi într-o zi, cînd 
vine unul să-mi denunțe confidenţial un complot în care 
viaţa mea era în joc, chem pe procuror şi-i ordon să-l închidă 
pînă ce va dovedi arătările sale. De aici încolo am putut 
trăi liniştit despre asemenea temeri. 

Într-o seară tirziu mi se anunţă doi ofiţeri francezi, veniţi 
din portul Tigani, unde se vedea fumul unui vapor mare, 
şi intră în casă doi tineri: unul era Bastard, locotenent de 
vasel, adjutantul amiralului de Tinan, celalalt, un dragoman 
armean. Înțelegerea cu locotenentul Bastard a fost mai 
scurtă și mai amicală cind ne-am convins că puteam vorbi 
fără intermediar. M-am dus chiar într-acea seară de am 
intilnit pe amiral pe bordul său. El mergea să ia comanda 
trupelor franceze care dezbarcau Ja Pireu ca să ocupe Grecia. 
I-am esplicat că, fără un vapor cu care să se poată urmări 
piraţii pe mare, era peste putinţă a se pune capăt răului. 
El mi-a făgăduit că, îndată ce va ajunge la Pireu, va trimite 
la dispoziţia mea un vapor pentru urmărirea spumegătorilor 
de mare. Puţine zile după aceea mă întorceam cu o barcă 
mică de la orașul Carlovas, unde fusesem pentru o cercetare; 
căpitanul bărcii mele deodată dă ordin cîirmaciului să vireze 
către un mic port care se afla în apropierea noastră, văzuse 
fumul unui vapor; eu îi zic să ţie marea înainte; nu ispră- 
visem vorba, şi auzim un tun ; era avertismentul să stăm pe 
loc şi să arătăm pavilionul; am pus îndată pînzele în pană, 
vaporul bătea bandiera franceză în pruă şi la pupă, și cu 
flamure de război la catart; un cuart de oră ne ajungea și se 
oprea în dreptul nostru, un aspirant de marină se coboară 
într-o barcă şi vine să ne ceară hirtiile; acest ofiţer era 
tînărul Corea Souza, astăzi consilier de ambasadă la legaţiu- 
nea braziliană din Londra, cu care ne aducem adesea aminte 
de viaţa de la Samos. Vaporul era corveta cu elisă „Chaptalu“, 
cel mai iute mergător de atunci al marinei franceze; coman- 
dantul era căpitanul de fregată Pouthier, un vechi şi vestit 

lup de mare, -care în tinereţa lui, abia ieşit din școala de la 
Brest, avusese nenorocirea să fie îmbarcat pe „Meduza“ 
şi să trăiască cu carne de om șapte săptămini pe dramaticul 
radou,: pe care marele pictor Géricault l-a prezentat cu atita 
măiestrie în îngrozitorul tablou care se află în salonul cel 
mare patrat de la Louvre. Pouthier era unul din puţinii 
scăpaţi dintr-acel vestit naufragiul5. Locotenentele de vasel 
Laurent era secondul corvetei. 

Ne-am împrietenit îndată ce am ştiut cine suntem și 
unii, şi alţii; ne-am împrietenit în mijlocul mării şi am 
petrecut șase luni împreună, pînă ce „Chaptalul“, dehulat 
de alergături, a fost trimis mai întîi la Camieş şi de acolo 
la bazinu de la Toulon în reparaţie. Căpitanulu: Pouthier, 
înaintat la gradul de căpitan de vasel, i s-a dat altă comandă. 
Locotenentul Laurent, un ambițios care vrea să ajungă 

_ amiral, a rămas după cererea şi stăruința sa la bateriile de 
marină care băteau Malacofu, Redanu și Mamelonu verde, 
sub comanda amiralului Rigault de Genouille; împărțea la 
toate bateriile d-a rîndul iarba și projectilele trebuincioase 
şi trebuia să le inspecteze regulat de două ori pe zi, pe ploaie, 
pe ninsoare şi în noroi pînă la genuchi, de unde s-a întors 
comandant al avisului „Averne“, staționat la Constanti- 
nopol la dispozițiunea ambasadorului, dar prăpădit de şale, 
cum l-ai cunoscuti$. Ceilalţi ofiţeri al „Chaptalului“, Roc- 
mor Hugo şi Corea Souza, au fost imbarcaţi pe vasele cele 
mari de război descărcate de tunuri, armés en flâte*, cum se 
„zice, şi cărau în tot timpul războiului trupe proaspete din 
Franţa şi luau de la Camieș și de la Balaclava de ducea în 
Franţa bolnavi și răniţi. 

Amiralul de Tinan mi-a mai trimis totodată o covertă 
englezească cu abur, „Waspu“, comandată de lordul John 
Hay, astăzi amiralul care comandă diviziunea navală din 
Mediterana în Egipet. „Chaptalul“ a fost înlocuit succesiv 
cu „Heron“, cu „Prometeu“ și cu „Narvalu“, mai tot timpul 
de 6 ani cît am stat la Samos. 

Deși Laurent a putut să-ţi povestească viața noastră de 
la Samos, dar noi, bătrinii, trăim cu suvenirile, şi de multe 
ori aducerea-aminte a zilelor: grele pare că: ne intinereşte. 

în d ION GHICA 


+ Corăbii de transport. Sanji 

CĂPITANU LAURENT 


“Londra, 2 mai 1882 


Scumpe amice, 


Cuvintele „va urma“ de la sfîrşitul epistolei mele din bro- 
şura din aprilie m-au cam pus pe gînduri”, Mi-am zis că: 

„Nu cumva așteaptă de la mine ceva alt decit ceea ce 
pot da?“ 

Dacă voiești să-ţi scriu citeodată, nu-mi cere, te rog, 
şir la vorbă, căci nu sunt în stare a-mi restrînge suvenirile 
şi a le clasa pe date, ci lasă-mă să fac cum pot şi cum 
îmi vine. 

Eu cînd citesc ceva scris de mine, îmi pare că aud pe re- 
pauzatul Isailof, pe bunul român, în casa căruia am fost 
de mai multe ori ospătaţi împreună cînd eram la Constan- 
tinopol. Acel bun bătrîn a început de o sută de ori să-mi is- 
torisească cum din sadea Isaia s-a pomenit deodată goşgo- 
gea Isailof. Am ascultat cu toată atenţiunea, nopţi întregi, 
povestirea acelei metamorfoze; dar din digresiune în digre- 
siune, atit a lungit-o, incit l-a ajuns sfirşitul vieţii, fără de-a 
apuca să-mi spuie cum acea codiţă s-a agăţat ca scaietele 
de numele său. Tot ce am putut înţelege este că pozna i s-a 
întîmplat cam pe anul 1807, în zilele lui Miloradovici sau 
ale lui Michelson?8. 

Dar să viu la amicul nostru Laurent şi la corveta pe care 
era imbarcat ca locotenent sau ca al doilea*. 


* Second (n.a.) 

Cum am pus piciorul pe „Chaptal“ și am dat ochi cu coman- 
dantul Pouthier, el mi-a scos și mi-a citit o pancartă pecet- 
luită cu armele Franţei; erau instrucţiunile cu care ami- 
calul Le Barbier de Tinan mi-l trimitea la Samos ca să mă- 
ture* Arhipelul de piraterie şi de baraterie, dîndu-i putere 
de viaţă şi de moarte în Cicladele Orientale de la Rod pină 
la Aivali**. Acele instrucţiuni sunau cam astfel: 

„1. Îndată ce vei zări un vas pe mare, vei porni drept 
asupră-i și cînd vei ajunge la o depărtare de două incabluri*** 
vei slobozi un tun încărcat cu iarbă, ca să-și arete pavilio- 
nul**** şi să stea pe loc pe pinze. 

2. Dacă după aceasta vasul şi-ar urma drumul înainte, 
îl vei ajunge la o incablură şi-i vei trimite o ghiulea, cău- 
tind ca proiectilul să-i treacă destul de aproape, încit să-i 
audă şuierătura. 

3. Dacă și după acest al doilea avertisment tot nu s-ar 
opri din mers, vei alerga asupră-i cu toată puterea mașinei, 
și de va fi mic, vei trece cu corveta peste dinsul*****, iar de 
va fi prea mare, încit să poată pricinui vătămare „Chapta- 
lului“ prin ciocnire, vei trage asupră-i cu ghiulelex* xx 
pină îl vei cufunda. 

N.B. Vei căuta să pescuiești******* pe oamenii căzuți 
în mare, îi vei lua pe bord şi-i vei ţine cu fiarăle de picioare, 
sub bună pază. 

4. Cînd vei constata că prinșii sunt pirați, îi vei spin- 
zura de subţiori la verguriler******* de sus şi te vei arăta 
cu dinșii, astfel spinzuraţi, în porturile de primprejur.“ 

- Comandantul Pouthier, care în viaţa lui de marinar tre- 
cuse prin multe nevoi și era cel mai renumit lup de mare, era 
un bătrîn gutos, cunoscut în toată marina franceză de regele 
podagroşilor** ****+** ; zăcea trei săptămîni pe fiecare lună, 


* Balayer (n. a.). 

** Metilena (n.a.). 

*** 800 de metri (n.a.). 

**+* Bandiera (n.a.). 

*a*** Vous lui passerez sur le corps (n.a.). 
****** A boullet (n.a.): 

******* Repecher (n.a.). 

***x*a** Verzues (n.a.). 

+*+et**t* Le roi des gouteuz (n.a.). 

cu picioarele și cu minile coceloşite în flanele, chinuindu-se | 
şi văitîndu-se. Cind îl apuca durerile, nimeni nu-i putea. 
intra în voie. Cine mai îndrăznea să s-apropie de el? Coman- 
da rămînea atunci pe seama locotenentului. Cînd era sănă- 
tos, deşi tot n-o scotea din mille-millions de bombes cu f... 
şi cu F..., era vesel şi glumeţ, adevărată grădină, bun ca 
pînea caldă, dar totdauna straşnic şi posomorit cu ofiţerii 
şi cu oamenii echipajului său. El avea o poftă nespusă de-a. 
aplica instrucţiunile amiralului, mai ales pe acele cuprinse 
la capitolul 4. Îşi frăminta mintea ziua şi noaptea, născo- 
cind fel de fel de stratageme ca să poată pune mîna pe un 
pirat. 

Deşi combinaţiunile sale izbuteau foarte rar, dar şi cînd 
se nemerea, apoi nu era de glumă cu viaţa acelor cari-i că- 
deau în gheare. Îţi voi cita numai două cazuri care i-au um- 
plut inima de mulţumire. 

Se afla de mai multe săptămîni în portul Vathy o goe- 
letă de comerţ care fusese urmărită de banda lui Buiuca. 
Piratul atlase că corabia avea sirmaia* de o sută de mii 
de lei pentru cumpărături de grîu ; de două ori îndrăzneţul 
bandit încercase s-o atace chiar în port; și căpitanului îi 
era îrică să iasă pe mare. Pe o noapte întunecoasă întrodu- 
cem încetişor într-acea navă, cite doi-doi, cinci matrozi 
francezi armați şi cinci jandarmi samioţi; îi ascundem în 
cală cu ofițerul Hugo și o pornim din port în port, ca să f 
vinză şi să cumpere. După zece zile de primblare, goeleta e 
atacată într-o noapte în golful Mandalii ; şi pe cînd bandi- 
ţii erau ocupați a lega pe căpitan și pe lostrom şi căutau 
a sparge cicmigeaua, iese Hugo cu oamenii lui din magazie, 
ia pe hoţi în baionetă și mi-i aduce la Samos numai buni 
de dat pe seama chirurgilor. 

O altă espedițiune și mai fructuoasă, care a pus, pot zi- 
ce, capăt pirateriei, a fost distrugerea bandei lui laurta. 

Prinzisem pe „Chaptal“, soarele apusese, luna se arăta 
luminoasă pe un cer albastru şi transparent și ne hotărim 
deodată să facem o inspecţie insulelor pină la Rod. 

A doua zi pe la zece dimineaţa intram în Portul Cava- 
lerilor. Nu aruncasem încă bine ancora, şi vedem venind către 
noi o barcă frumos împodobită, purtind pavilion francez; ea 


* Capital (n.a.) 

aducea pe un mindru consul cu haina muiată numai în fir, 
cu un guler nalt pînă la urechi, cusut scoarță ; în cap, o slapa 
monumentală în trei colţuri, cù fulgi de jur împrejur; era 
vestitul sior * Tevenain, cunoscut de aproape un secul în 
toate insulele Arhipelului ; el venea să salute pe comandantul 
„Chaptalului“. Ofiţerul de cuart dă semnal cu fluierul, garda 
de onoare se adună lingă scara** vaporului cu fiferi înainte, 
cîntînd marșul Partant pour la Syrie***, şi consulul Franţei e 
primit pe bord cu toate onorurile militare, condus de locote- 
nent în salonul comandantului, cinstit, după obicei, cu un 
pahar de. mader şi-un biscot; după aceea, întovărășit 
de comandant pînă la scară, soldaţii prezentindu-i din nou 
armele și fiferii zicînd din fluiere marșul lui Napoleon, şi 
la coborirea în barcă salutat cu şapte sloboziri de tun, cum i 
se cuvenea după regulament. 

De-abia ajunsese barca la mal, cînd iar o vedem venind; 
iar haină cusută cu fir, iar spangă, iar tricorn, iar consul; 
astă dată cu pavilion englezesc. Altă primire cu onoruri 
militare, fiferii cîntînd pe God save the Queen****, pahar 
de mader şi șapte lovituri de tun. 

Nu trecuse zece minunte, cînd altă barcă,aceasta cu pavi- 
lion olandez. Este primit şi acest consul ca predecesorii săi; 
dar pe cînd sorbea din mader, Laurent, îndesindu-şi bine 
sticla în ochi și observîndu-l cu atenţiune, îl întreabă dacă 
nu cumva este frate cu consulul Franţei și al Engliterei, 
că prea le semăna mult. 

„Nu, domnule, nicidecum — răspunde el — sunt tot eu; 
am să mai vin încă de patru ori, că sunt consul a opt puteri; 
dar acum am rămas numai cu șapte, din cauza războiului, 
căci, deși reprezentant al maiestăţei-sale împăratului 
Nicolae, dar n-o să pot veni ca consul rusesc, relațiunile 
noastre cu puterile aliate fiind întrerupte.“ 

Comandantul, speriat de perspectiva atitor vizite, îl roagă 
să-l scutească, spunîndu-i că-l iartă pentru celelalte patru; 
dar tot împingindu-l spre uşe cu un F... și consulul tot 
trăgindu-se, salutind de-a-ndăratele, i se prinse peruca 


* Seigneur sau signor (n.a.). 

** Echelle (n.a.) 

*** Plecind spre Siria”. 

**** Dumnezeu s-o apere pe regina— imnul național englez. 

într-un cui și rămîne cu capul tigvă; muzzi încep a ride 
cu hohote și fiferii intonează aria Marlborough s'en va-t-en 
guerre;*. 

Sunt mulţi levantini în Turcia, cu cite trei sau patru 
steaguri consulare pe casă; am cunoscut la Șumna peun Te- 
deschi, cam neamţ, cam ovrei, care pe la anul 1849 era 
consul al Franţei şi al Austriei totodată. Ca reprezentant 
al Franţei, avea ordine de la generalul Aupick să dea refu- 
giților unguri și poloni pasapoarte franceze și să le înles- 
nească scăparea, procurîndu-le mijloace de a se duce în 
Franţa, în Anglia sau în America ; avea totodată ordine de la 
baronul Sturmer, internunţiul, să ceară concursul autorită- 
ţilor locale ca să aresteze pe orice refugiat ungur sau polon 
ce va afla în circonscripţia sa. Refugiații se duceau plini 
de încredere la consulul Franţei, acesta se metamorfoza în 
consul austriac, cerea ajutorul poliţiei turceşti, în puterea 
tratactului de estradiţiune, și punea de aresta pe nenoro- 
citul a căruia scăpare o voise atît de sincer cu un minut mai 
înainte. Astfel, conştiinciosul Tedeschi esecuta cu sfinţenie 
şi zel instrucţiunile şi ale ambasadorului Franţei şi pe ale 
internunțiului maiestăţei-sale apostolice. Mulţi unguri şi 
poloni au păţit-o şi au fost victima acelui agent cu două 
ipostaze, pînă cînd a luat de știre ambasada franceză despre 
acest joc tragicomic. 

După ce am petrecut toată ziua la Rod, la otelul „Cavale- 
rilor“, în strada Cavalerilor, pe Piaţa Cavalerilor, am pornit 
seara spre nord-vest şi, stecurindu-ne pe nesimţite printre 
labirintul insulelor Furni, ne-am arătat fără veste în faţa 
Nicariei, unde tot orașul era adunat în port, dar, la apari- 
iunea vaporului, spaima a fost mare printre vinzători și 
cumpărători — era acolo un fel de bilci; fugeau toți in 
toate părţile cu ce apuca a lua. 

Patria lui Icar este o ţară curioasă; locuitorii ei diferă 
mult de acei ai celorlalte insule; vorbesc o grecească mai 
elinească decît a celoralalți greci, au un tip mai pronunţat, 
mai caracteristic, îndesaţi, ţapeni și sănătoși, femeile 
frumoase, graţioase şi foarte inteligente; casele lor nu au 
nici uşi, nici ferestre, nici paturi, nici dușumele. La dinșii 
nu este nimănui permis să aibă obiecte aduse din alte 


* Marlbrough pleacă la război. 

țări ; poartă, vara ca şi iarna cămeși de pinză groasă, nădragi 
largi de postav prost, femeile îmbrăcate numai cu stofe 
ţesute şi cusute în casă. 

Cind un nicariot a voiajat şi se întoarce în patrie, fi 
ies toţi înainte în port și-l pun de-şi arde tot ce nu este din 
Nicaria. Aceasta însă nu-i opreşte de-a avea mărfuri fine de 
vînzare, căci sunt depozitari pradelor făcute de pirați, pe 
cari dumineca le scot în piaţă şi le vînd cu ocaua pe la negus- 
tori veniţi de prin alte insule şi din Asia Mică. Cite doi lei 
ocaua de atlas, trei lei ocaua de catifea, patru lei ocaua de 
postav subţire. 

“Cînd am dezbarcat, am găsit piaţa pustie; fugise toţi în 
toate părţile. Ca să putem vorbi cu cineva, a trebuit să tri- 
metem jandarmii să ne aducă pe ciorbagii şi pe un biet mudir 
turc, reprezentantul autorităţii sultanului, trimis acolo de 
paşa de la Rod. La orice întrebare a noastră, ciorbagiii ne 

răspundeau cu: 

„Așa, domni Dar wie se pomeneşte pirați pe la noi? 
Dacă ar îndrăzni vreunul să calce în insula noastră, şi copiii 
cei mici l-ar lua de goană și l-ar omori cu pietre. Noi suntem 
săraci lipiţi, ne hrănim cu cărbuni, suntem cărbunari cinstiţi 
și pescuitori de bureţi, muncă grea, domnilor! că ne dăm 
afund în mare la douăzeci şi la treizeci de staturi de om, 
uite, suntem surzi şi cu unghiile rupte.“ 

Pe cînd ei vorbeau astfel, mudirul ne făcea semn din ochi 
şi din măsea că tot ce ne spun erau minciuni. 

Am adunat toate bărcile la un loc şi le-am pus sub pazaa 
doi jandarmi, dindu-le ordin să nu lasepenimeni să facă semne 
telegrafice piraţilor, aprinzind focuri pe dealuri, și noi am por- 
nit spre Calimnos, unde am întilnit bricul turcesc comandat 
de Abdin-beg, care aştepta o suflare de vint ca să poată intra 
în canal, la locul stațiunii sale; i-am dat amară și l-am 
remorcat. Dar pe cînd se făcea manopera legatului îringhiei, 
comandantul turc ne spune că zărise o barcă care trăgea spre 
Leros și că, măcar că-i dăduse semnal cu tunul, ea în loe 
dea se opri, ca să fie vizitată, se ascunsese prin crețiturile ma- 
lurilor insulei şi dispăruse. Abdin-beg bănuia că erau pirați și 
debarcase în Leros. Ne-am dus de am postat bricul turcesc 
în portul despre răsărit ; şi noi cu vaporul, după ce am încon- 
jurat insula și am ridicat toate bărcile, am luat poziţie în 
portul despre apus, unde am scos cite zece oameni armați 

din fiecare vas şi am cutreierat insula dintr-un capăt 
pînă în celalalt, fără de-a întilni altă suflare decit ciobanii 
cu turme de capre, de la care nu am putut afla nimic. La ame- 
nințările de a-i împușşca şi de a-i spînzura, ne răspundeau 
mereu cu: „Nu ştiu, n-am văzut“ ; dar cînd am început a îm- 
puşca din capre, doi ciobani au început a plinge şi ne-au dus 
la un zăvoi unde ne-au arătat intrarea unei peştere care comu- 
nica cuun turn dărimat care făcea parte din ruinele unui vechi 
castel din timpul Cavalerilor. Am băgat în acea peşteră patru 
soldaţi, ordonindu-le să înainteze, împușcind în întunerec, și 
noi ne-am dus de am înconjurat turnul. De-abia luasem poziţi- 
une, cînd am fost salutaţi cu o ploaie de gloanţe care ne-a rănit 
doi matrozi francezi şi au omorit un jandarm. Piraţii ieșise 
acum din peşteră şi trăgeau din turn de la meterez; pușştile 
lor băteau mai departe decit ale marinarilor francezi. Am 
fost siliţi să scoatem din corăbii două tunuri de munte*, pe 
care le-am pus pe unul de-o parte şi altul de cealaltă parte a 
turnului și am început o bombardare în regulă. O bombă de 
la tunul francez, nemerind printr-o crăpătură a turnului, 
a zbucnit în mijlocul piraţilor, rănind și omorind; şi i-a 
speriat atit de mult, încît, nemaiavind pe unde să scape, au 
ieşit din turn, aruncînd armele și cerînd graţie în genuchi. 

Cu toată silinţa ofiţerilor francezi și turci, care dădeau 
cît puteau cu latul săbiei în soldaţii lor, a fost peste putinţă 
a opri măcelul, încît din doisprezece, numai patru au rămas 
cu viaţă, dar şi aceia: în ce stare! 

Aduşi pe bordul „Chaptalului“, comandantul a ordonat 
să li se aplice capitolul patru din instrucţiunile admiralului 
și i-a primblat spiînzuraţi de catarturi prin toate porturile 
de la Leros pînă la Smirna, ceea ce a aruncat spaimă n mare 
în toată pirateria?! 

De atunci tilharii, nemaiîndrăznind să iasă pe mare, 
nici să treacă în Asia sau să scape dintr-o insulă într-alta, 
erau siliţi să se ascundă prin peşteri și prin munți în Samos, 
şi-i puteam prinde vii sau morți. Cei mai mulți se predau 
singuri, de frică de a nu cădea pe miînile comandantului 
Pouthier. Numărul lor trecea de şase sute, îi ştiam pe toţi 
anume. Uneori, mergînd pe drum, mă pomeneam cu cite 
unul căzind în genuchi, spuindu-și numele și cerînd iertare. 


* Pierriers de montagne (n.a.) 

Într-o dimineaţă eram ocupat cu secretarul administra- 
ţiunii în espeduirea afacerilor, cînd mi se anunţă un om care 
cerea să-mi vorbească şi se întroduce un tînăr nalt, frumos, 
blond şi elegant ; el purta mindru o fustanelă curată şi creaţă, 
mintean de postav alb, bogat cusut cu mătasă albastră, 
încins cu un sileah roșu, cusut cu fir şi cămașă de borangie 
subţire, prin care se străvedeau două braţe viguroase, pă- 
roase și tatuate; ochii săi erau albastri și aveau o căutătură 
fioroasă. Îl invit să-mi spuie ce avea de spus. El îmi răspunde 
că voiește să fim singuri. Zic secretarului și ofițerului de 
jandarmi să se retragă; ei, în loc de-a ieși, îmi fac semne de 
temere, dar sunt siliți să ne lase singuri cînd îi invit de-a 
doua oară. Îndată ce rămînem numai amindoi, streinul se 
repede la ușă, învirtește cheia și ia în fața mea o postură 
înțepată, zicîndu-mi cu un ton care semăna mai mult a 
amenințare decît a pocăință: 

„Ce fel de om crezi că sunt eu?“ 

La aceste cuvinte îi răspund că datoria mea de creştin 

i de dregător era să consider pe toţi oamenii de buni pină 
Ía proba contrară, și cit pentru dinsul, văzindu-l înzestrat 
de Dumnezeu cu putere şi sănătate, îl credeam un bun și 
onest muncitor, meseriaş sau marinar. 

La aceste cuvinte, băgiînd mîna în sin, el scoate o legă- 
tură cu hirtii, pe care mi-o trinteşte dinainte pe masă, zi- 
cindu-mi: 

„Te înşeli! Eu sunt un om rău, na, citește!“ 

Deschizind pachetul, dau peste diploma unui bastiment 
englez jăfuit şi echipajul de nouă inși* măcelărit. Îl întreb 
dacă nu cumva fusese și el cu mizerabilii care comisese acea 
oribilă crimă, şi-mi mărturiseşte că era căpitanul lor, că 
banda fusese echipată şi armată la Sira şi trimisă să atace 
corăbiile cari aduceau hrană şi muniţiuni armatelor aliate. 
El îmi dă numele tuturor tovarășilor, optsprezece la număr, 
nume pe cari le avea scrise într-o listă ascunsă în opincă. Îmi 
spune că săvirşise mai multe omoruri, între care și pe socru- 
său. Pe acesta, după ce-l omorise, îi tăiase capul şi-l adusese 
peșcheş nevestei sale într-o traistă, aceasta numai pentru că 
bătrînul îi scrisese dojenindu-l pentru relele purtări ce avea 
cu fiică-sa. 


* Oamenii, matrozi ai corăbiei (n.a.). 

La observaţiunea ce i-am făcut că, de crede că, predin- 
du-se singur, scapă de urmările ce trag după dinsele faptele 
ce-mi destăinuise, se înşală, pentru că eu nu eram duhovnic 
şi că datoria mea îmi impunea a-l da pe mîinile poliţiei și 
a procurorului, îmi răspunde: 

„Eram liber şi puteam să stau ascuns, precum am stat, 
sau să mă duc în lume; dacă am venit aici, esteca să mă pui 
în spinzurătoare, fiindcă nu pot trăi în pace cu conștiința 
mea și n-am avut curajul să mă sinucid.“ 

Condus la Sira pe o fregată de război engleză, comandată 
de căpitanul King*, ca să fie confruntat cu persoanele pe cari 
le denunţase ca complici, a fost adus înapoi la Samos și 
dat judecății. Macri Iani, după şase luni, muri de oftică în 
închisoare. 

Pe toată ziua puneam mîna pe cinci sau șase listopiraţi. 
Arhipelul era măturat de piraterie, și acum mărfurile 
şi călătorii puteau circula pe mare și pe uscat în toată 
siguranţa. 

Cînd comandantul Pouthier era pe picioare, Laurent 
rămînea fără ocupaţie pe bord şi venea de se instala acasă 
la mine cu săptăminile; venea cu spiritul lui cel plăcut și 
vesel, cu miile sale de anecdote; era omul pe care l-ai văzut 
la Sevastopol22, unde în cortul său se adunau la petreceri 
toţi generalii, la orele cînd bombardarea şi canonada se 
odihnea de-o parte şi de alta. Legat la cap cu un prosop, 
devenea un Orosman, capabil să ţie concurs cu Ligiez și cu 
Beauvallet; înfăşurat într-un ceargaf, se făcea o Fedră sau o 
Hermionă, la care putea să rivnească chiar vestita Rașelă; 
cînta partițiunile lui Robert și a lui Raul, ca Nourrit și 
ca Duprez, imita cu bastonul în gură întoarcerea vacilor din 
Guillaume Tell, cu toate îfioriturile clarinetei de la operă; 
cu un scaun şi cu o mescioară îşi făcea o tribună sau o cate- 
dră, de pe care vorbea ca Thiers și ca Guizot la Cameră, sau 
ca Cousin şi ca Villemin la Sorbona. Ți-aduci aminte cum 
a gonit din otelul de „Byzance“ pe neplăcutul său vecin de 
cameră, desperindu-l cu mirosul unui șoarece mort pe care-l 
ţinea în foile de suflat în cămin; pîndea cînd armeanul 
lipsea din odaie şi-i sufla pe gaura uşei duhoarea șoarecelui 
împuţit, pînă ce-i făcea aerul odăiei nesuferit. 


* Astăzi amiral (n.a.). 

Laurent era amestecul cel mai plăcut de om serios și de 
ceea ce se numește un gamin; era învăţat, foarte învăţat, 
brav ca Du Guesclin, bun cu amicii și camarazii săi, devotat 
pînă la abnegaţiune, dar și cînd se minia pe cineva, acela 
n-avea decit să se ducă să se înece. Era considerat în toată 
marina franceză ca unul din tinerii ofiţeri cei mai capabili 
şi cu viitor, iubit de toţi cîţi îl cunoşteau. Pentru mine era 
imaginea vie a Franţei vesele, pline de știință şi de spirit, 
fără pretenţiune. 

Am petrecut cu dinsul la Samos şase luni, pînă ce într-o 
zi „Chaptalul“ a primit ordin să meargă să se repare la Tou- 
lon. Comandantul Pouthier, înaintat la gradul de căpitan 
de vașel, era chemat la un comandament mai mare; ofițerii 
Hugo, Rocmor și Corea Souza, îmbarcaţi pe vaşelele dezar- 
mate, transformate în corăbii de transport, duceau proviziuni 
şi trupe proaspete la Camieş, la Eupatoria, de unde luau și 
duceau în Franţa bolnavi, răniţi și schilogiţi în starea în 
care i-am întîlnit la Dardanele, cind eram împreună pe „Jour- 
dain“, cu diviziunea generalului Chamfroid. Laurent, mai 
ambițios şi mai setos de înaintare, a cerut să rămiie cu ami- 
ralul Rigault de Genouille la bateriile de marină formate cu 
tunurile scoase din vase, tunuri mari, cu care s-a bombardat 
Malacoful, Mamelonul verde și mai toate forturile de la Sevas- 
topol. Era însărcinat a aproviziona zilnic cu praf și projectile 
toate acele baterii, pe ploaie, pe ninsoare şi pe noroi pînă la 
genuchi, serviciu de la care s-a întors în starea în care l-ai 
găsit la Constantinopol, cînd în schimbul sănătăţii pierdute 
1 se dăduse comanda avizului „L'Averne“, staționat la Con- 
stantinopol la dispozițiunea ambasadorului, o poziţiune 
plăcută şi foarte căutată, căci ducea la înaintări repezi, cum 
dusese pe locotenentul de vasel La Roncière le Noury, pe 
Exelmans şi pe Roussin, ajunși în puţini ani amirali. 

Ambasadorul, petrecînd pe atunci mai mult la Pera decit 
la Terapia, Laurent îşi stabilise domiciliul în casă la noi, un- 
de mult regretatul nostru amic Costache Negri, providenţa 
bravilor ofiţeri din lagărul de la Maslac, făcuse ca salonul 
nostru să fie un adevărat cuartier general al ofiţerilor 
celor mai distinşi.22 

După plecarea „Chaptalului“ mi s-a trimis la Samos, în 
timpul cît am șezut acolo, cite un staționar francez sau englez, 


326 


„Waspul“, corvetă comandată de lord J ohn Hay*, „Heronul“, 
comandat de baronul Roussin**, „Prometeu“ sub comanda 
căpitanului de fregată Lefâvre***, care avea de locotenent 
pe Conrad****, „Narvalul“, comandat de Bastard*****, 
şi la fiecare trei sau patru luni aveam vizita amiralului Bouet 
Villaumez, care urmase după amiralul de Tinan. Noul ami- 
ral era un om vesel şi de duh, povestea Cu un talent rar'pe- 
trecerea lui în Insulele Marchize, unde staționase mulţi 
ani şi trăise în cea mai strînsă intimitate cy regina Pomarea. 
El ştia să învăluiască aşa de frumos anecdotele modernei 
Cleopatre, încît putuse să fie ascultat CU Plăcere chiar de re- 
gina Amelia şi de madame Adelaide, fără de a se scandaliza; 
şi Domnul ştie dacă acele aventuri erau Sărate şi pipărate.24 

Pe la anul 1855, liniştea în Arhipel Era completă; reuşi- 
sem:a organiza administrația, finanțele Și justiţia în insulă 
într-un mod, pot zice, satisfăcător; ÎM1 credeam misiunea 
mea acolo împlinită și-mi dădusem deMiSiunea în mai multe 
rînduri, dar în loc de descărcare primeam congedii limitate 
şi nelimitate pentru a mă duce la Constantinopol, înaintări 
şi decoraţii. Cind ne-am intilnit la Smirna, veneam călare 
de la Stankey******, unde fusesem să âSist la escavaţiunile 
ce făcea învățatul arheolog Newton laMausoleul Artemisei.25 
Vizitasem în treacăt leronda*******, E alaţiar rr şi 
Aiasulucul ter, 

Sevastopolul căzuse şi negocierile Pentru pace, începute 
şi lăsate în mai multe rînduri, acum S€ deschisese din nou 
cu mai multă şansă de reuşită. Ele erâu conduse mai mult 
de Austria. Baronul de Beust era axa pe Câre se învirtea toată 
diplomaţia europeană. Acest ministru Cugetase chiar de la 
începutul ostilităţilor să se iolosească 48 acest război, fără 


* Astăzi admiral, comandă flota în Mediterana (n.a.). 

** Astăzi admiral (n.g.). 

*** Surnumit Tâte de fer; astăzi admiral (n.a.). 

**** Care a comandat escadra franceză ' apele Tunisiei (.n.a.). 

*++** Fostul adiotant al admiralului d Tinan (n.a.) 

=+xax* Vechea insulă Cos, patria lui HiPOtrate (n.a.). 

***#+*+ Templu Didimilor Castor şi Polux (n .a.). 

s++sx*** Antica Milet (n.a.) 

saxexss+* Aghios Teologos, din care tUteii au făcut Aiasuluc 
(anticul Efes) (n.a.). - 

de a risca nici bani, nici oameni. Printr-o dibăcie rară, izbu- 
tise a ocupa milităreşte Principatele Române şi a închide 
drumul întoarcerii trupelor rusești la Dunăre, fără de-a intra 
în luptă pe faţă cu Rusia, dar spera mai mult ; mergea cu gîn- 
dul pină a visa încorporarea Principatelor, sau cel puţin a 
se substitui protectoratului rusesc; dar negăsind eco la 
aceste aspiraţiuni nici la Berlin, nici la Frankfurt, Austria 
se văzuse silită a-și mărgini dorinţele şi se mulţămi numai 
cu depărtarea rivalei sale de la malurile Dunării. Simţise 
că Napoleon, satisfăcut cu succesele militare ce dobîndise în 
Crimeea şi totodată ingrijat de marele cheltuieli ce făcea 
cu un război depărtat, era dispus sau să trateze de-a dreptul 
cu Rusia, chiar şi fără consimţemîntul Engliterei, sau să 
facă apel la naţionalităţi, şi mai ales la cea polonă. Împăratul 
francezilor mai dorea pacea şi dintr-un alt punct de vedere: 
vedea că se apropia momentul cind flota rusească din Bal- 
tica era să fie nimicită, caz în care era să fie silit să caute o 
compensare în estinderea fruntariilor sale, ceea ce putea 
să ridice Europa Centrală în contra lui; pentru această luptă 
însă el nu se credea pregătit. 
Toate aceste consideraţiuni făceau că puternicul împărat 
să se mulţumească cu respingerea Rusiei de la Dunăre și 
cu neutralitatea Mării Negre. Pe de altă parte, deși Englitera 
ţinea mult la îndreptarea îruntariilor turcești din Asia, în 
„ partea despre Kars, mai mult decit la retrocesiunea Basa- 
i4_rabiei, la care nu se interesa decît ca la o cestiune de apă, 
-3 darnu voia să împingă stăruinţele sale mai departe decit 
„aliata sa, căci nu se simţea în stare de a continua războiul 
singură, numai cu ajutorul Turciei. Rusia era obosită de luptă 
şi se temea foarte mult pentru flota ei de la Kronstadt, pe 
care o considera foarte compromisă față cu puterile navale 
ce Englitera concentra în Baltica, şi în condiţiunile de pace 
finale ale Austriei nu vedea decit o singură dificultate, re- 
trocedarea unei părți a Basarabiei, punct din care repauzatul 
împărat Nicolae făcuse o chestiune de onoare. Acum însă, 
că bătrinul împărat dispăruse, succesorul său putea face 
rpartea focului, fără de a se considera atins în amorul propriu. 
- În aceste împrejurări și dispozițiuni, Austria, care spera 
mult de la continuarea războiului și care credea propune- 
rile ei de pace neadmisibile la Petersburg şi la Londra, se 
pomenește pe neaşteptate că ele sunt primite şi de-o parte 

şi de.alta, că se iscălesc preliminările de pace şi se hotărăşte 
întrunirea Congresului la Paris. 

În Tratatul de Paris se stipula ca să se trimită o comi- 
siune europeană în Principate, ca să studieze şi să cunoască 
trebuinţele şi aspiraţiunile românilor, convocindu-se adu- 
nări, Divanuri ad-hoc, la București și la Iași. 

Dar, fiindcă la 1 mai 1856 espirau puterile domnilor 
Ştirbei şi Grigorie Ghica, numiţi la 1849 pe termen de șapte 
ani, ei erau să fie înlocuiţi prin caimacami numiţi de Poartă, 
pînă la alegerea domnilor de către Camerele elective ce erau 
să se aleagă după prescripţiunile unei convenţiuni încheiate 
ulterior între puterile semnatare ale Tratatului de Paris. 

Venind pe atunce la Constantinopol și mergind la Feti- 
Ahmed-pașa, acesta, cumnat al sultanului, începu a-mi vorbi 
de chestiunea Principatelor, de situaţiunea ce făcea Tratatul 
de Paris acelor ţări şi m-a întrebat dacă cunoșteam pe fostul 
domn al Valahiei, Alexandru Ghica, spuindu-mi că l-a cunos- 
cut la Șumna, cînd fusese să intimpine pe sultan Mahmud; 
îmi zise că a fost un domn bun şi credincios sultanului, m-a 
întrebat dacă trăia și unde se afla. Am profitat de aceste bune 
cuvinte ca să-i răspund că acum sultanul avea o bună oca- 
ziune să-i arate recunoştinţa sa pentru devotamentul său, 
numindu-l caimacam. El îmi zice: 

„Şi crezi că Redcliffe ar susține numirea aceasta?“ 

Eu îi răspund că eram sigur de sprijinul ambasadorului 
Engliterei, dacă alteţa-sa mă autoriză să-i vorbesc ca din 

arte-i. 

i Astfel autorizat, am văzut pe lordul Redcliffe chiar în 
seara aceea, și el a chemat îndată pe întiiul său secretar Ali- 
son şi l-a pornit la București, ca să se înţeleagă cu fostul 
domn Alexandru Ghica, care în curind a fost numit caima- 
cam în Valahia deodată cu, Toderiţă Balş în Moldova; acesta 
era susținut de baronul Prokesch, după recomandaţiunea 
contelui austriac Goedel. pt 

n vara anului 185726, comisarii europeni se adunase la 
Constantinopol și porneau unul după altul la Bucureşti. În- 
tr-o zi primisem vizita principelui Labanoi, care venise să 
mă vadă la Hissar, împreună cu comisarul francez Talley- 
rand şi cu Laurent. Îi petreceam pînă la mal, cînd Talleyrand, 
puind piciorul în barcă, se întoarce și-mi zice: l 

„Ştii că Balş caimacamul este bolnav pe moarte?“ 

Nu ajunsesem bine pe deal acasă, cind vine un cavas şi 
mă cheamă la Emirghian, la Reșid-paşa. Cum intru, vizirul 
îmi spune că primise chiar atunci ştirea că Balș murise 
şi-mi cere să-i însemnez cîteva nume de boieri care ar putea 
înlocui pe caimacamul repauzat, zicînd că ar voi să facă nu- 
mirea chiar în noaptea aceea prin telegraf, pînă a nu serăs- 
pindi știrea, ca să nu lase cîmp intrigilor compeţitorilor. Am 
însemnat pe o foaie numele următoare: 


Costache Negre, 
Ştefănică Catargiu, 
Vasile Alecsandri și 
Lascar Rosetti. 


Reşid-paşa cheamă pe secretarul său Riza-beg, îi încre- 
dinţează lista, ordonîndu-i să colinde pe citeșişase ambasa- 
dorii, cerîndu-le să însemneze dacă au a face obiecţiune la 
numirea vreuneia din persoanele însemnate. 

Era pe la miezul nopţii, cînd vine şi mă cheamă de la 
Reșid-paşa. Îmi arată lista însemnată cu cruci de sus pină 
jos: fiecare ambasador ştersese cîte un nume; atunci însem- 
nez alte nume, între care Rallet, Kogălniceanu și Mavrogheni. 
Pină a doua zi acele nume avusese soarta celor dintii; știrea 
se răspindise şi intrigele începuse la palat. Pe tot momentul, 
sultanul, nerăbdător, trimetea de întreba pe vizir ce făcea 
cu numirea caimacamului Moldovei, pînă în sfirșit trimite 
scris chiar de mîna lui numele lui Niculache Vogoridi; acest 
nume, trimis prin Riza-beg în colindul ambasadorilor, nu 
întimpină nici o împotrivire ; fiecare răspund că, necunoscîn- 
du-l, nu poate face nici o observaţiune. Și a doua zi, Fotiadi, 
unul din ginerii lui Ştefanache-beg, pornea pe „Lloydul“ 
austriac la Galaţi, ducînd la Iași firmanul de numirea lui 
Niculache Conache Vogoridi. 

Chiar în ziua aceea, ducîndu-mă la Terapia, găsesc pe 
ambasadorul Franţei furios de această numire; îi observ 
că atirna de la el ca să nu fie numit, căci nu avea decit să fi 
făcut ce făcuse ceialalţi ambasadori pentru persoanele însem- 
nate în cele două liste dintii. El îmi răspunde că nu i-a putut 
trece prin gînd că numele lui Vogoride era o cugetare serioasă 
şi că considerase propunerea mai mult ca o glumă. La obser- 
vaţiunea ce i-am făcut, că era o lovire dată unirii Principa- 

telor, căci bătrinul Vogoridi asigurase pe Poartă că fiul său 
Niculache era singurul în Moldova care putea să facă ca majo- 
ritatea aleşilor la Divanul ad-hoc să fie în contra unirii, 
Touvenel imi răspunde: 

„Ha! par exemple, je voudrais voir qu'il s'amuse à influ- 
encer les élections !“* 

Vogoridi şi-a ținut făgăduiala. Întrebuinţind tot felul 
de mijloace, răspîndind titluri de boierii pînă şi evreilor, a 
reuşit a face o Cameră după pofta inimei separatiştilor, 
dar n-a putut opri indignaţiunea generală de-a izbucni, 
încît din toate părţile curgeau protestaţiunile. Partidul 
unirii surprinsese și dase publicării, în streinătate, corespon- 
denţa secretă a lui Vogoride, şi această dezvălire de intrigi 
bizantine a făcut pe ambasadorul Franţei să ceară oficial 
anularea alegerilor frauduloase.2? 

Poarta, sprijinită de lordul Redcliffe şi de baronul 
Prokesch, susținea cu tărie validitatea alegerilor, pînă ce 
împăratul Napoleon, ducindu-se la Osborne, a cerut de la 
regina Victoria ca să dea instrucţii ambasadorului ei; în 
urmă, lordul Redcliffe a fost silit să lase ca cestiunea anu- 
lării alegerilor să se dezbată între Poartă cu ambasadorul 
Franţei. Poarta însă, deși părăsită de Englitera, tot persista 
cu tărie şi incăpăţinare într-atit, încît Touvenel se văzu 
silit a întrebuința chiar ameninţarea de a cobori pavilionul 
şi de a întrerupe relaţiunile diplomatice. 

Într-o dimineaţă, Laurent, trecînd de la Terapia la Pera, se 
oprește să dejune la mine; îi espun starea chestiunii, el ascultă 
și, în loc de a se pune la masă, își ia şapca şi pleacă, zicînd: 

„Las, să vezi ce am să fac e 

Îndată ce ajunge la Terapia, intră în cabinetul ambasa- 
dorului, unde era și d. Ferdinand de Lesseps?8. Ambasado- 
rul, agitat şi esprimîndu-se cu minie în contra încăpăţinării 
lui. Reșid-pașa, zicînd că, de nu s-ar teme de complicaţiuni 
mai mari, ar cobori indată pavilionul, Laurent, nici una, 
nici două, se duce în grădină lingă catartul steagului, chea- 
mă o scuardă de marinari, salută steagul şi-l coboară cu toate 
onorurile după regulă. Touvenel aude salutarea şi se dă jos 
neliniștit, Laurent se face că nu-l vede și întorcindu-se 


* Hal asta-i bună, aş vrea să-l văd că se amuză influenţind ale- 
gerile | 

către soldaţi cu cuvintele: „Quand la France a versé tant de 
sang, elle doit ctre ccoutee“*. Ambasadorul, la aceste cuvinte, 
de unde părea supărat, se duce la Laurent şi-i stringe mina, 
zicîndu-i: „Après tout, maintenant, que c'est fait, ma foi, 
c'est bien fait. Il faut que les tures cedent“**. De-abia ajunge 
la palat ştirea că ambasadorul Franţei a coborit steagul, şi 
sultanul trimite grabnic pe întiiul său secretar la Reșid-pașa, 
ordonîndu-i să se anuleze îndată alegerile din Moldova. Din- 
tr-acel moment, unirea Principatelor devenea numai o ches- 
tiune de timp! 

Amicia lui Laurent pentru tine şi pentru mine îl făcuse 

român, el studia ziua şi noaptea apărările de la gurele Ebru- 
lui și ale Tajului, pentru că le credea aplicabile la Dunăre. 
Ce s-or fi făcut planurile şi proiectele ce ne-a trimis cînd 
eram la minister împreună? Mi-aduc aminte că le-am dat 
lui vodă Cuza. 
„Laurent era un caracter independent şi cavaleresc. Pe 
cînd comanda staţionarul ambasadei, vine la Constantinopol 
principele de Joinville, sub ordinele căruia servise pe îre- 
gata „Bellepoule“. Cum află de sosirea fostului său şef, se 
prezintă ambasadorului, zicindu-i că-şi face o datorie "a-l 
prevesti că el nu putea să nu se ducă să vază pe un fost 
amiral francez, sub care a servit și pentru care, ca toţi ofi- 
terii din armata franceză, avea cea mai mare veneraţiune. 
Ambasadorul îi răspunde că putea să se ducă să-l vadă şi 
fără a i-o spune, dar că în tot cazul il roagă să nu se înfăţo- 
şeze în ţinută. Laurent a fost nedespărţit de principele de 
Joinville tot timpul cit acest principe a stat în Constanti- 
nopol. Şi nota bene că prin escepţiune de ceialalți ofiţeri 
de marină, care mai toţi erau legitimişti sau orleanişti,el 
era un bonapartist „de la veille“*** ; cum se zicea.2? 

“Sănătatea lui Laurent ajunsese într-o stare de jale, de- 
abia se tira și a fost silit să renunţe la un viitor strălucit 
şi să ceară punerea sa la reformă pentru infirmităţi incura- 
bile. Prin mijlocirea mătuşei sale, doamna Heine?0, dobîndise 
de la ministrul Fould un post de perceptor de contribuţiuni 


* Cind Franţa a vărsat atita sînge, trebuie să fie ascultată. 
** La urma urmei, acum, că s-a făcut, pe cinstea mea, e bine 


făcut. Trebuie ca turcii să cedeze. 
*** Din ajun, 

directe la Pontoise, unde am fost de l-am văzuţ .. | 
puţin timp pînă a nu înceta din viaţă. ṣi tu şi eu 

Cind i-am anunţat vizita mea la Pontoise, a venit de 
m-a primit la gară; cum m-a văzut, de departe ş început 
a trimbiţa: „Turlututu! Pontoise! Deux minutes darrei «+ 

Laurent a murit în cele mai grozave dureri, dar tot 
glumeţ; ultimele sale cuvinte au fost: 

„Sic transit gloria Laurentii“**, cîntate pe aria Lisetei 
din Béranger. 

ION GHICA 


* Oprire două minute. 
*< Așa trece gloria lui Laurenţiu. 


XXI 


LEGILE 


Londra, 1 naiembre 1884 


Iubite amice 


Puterea, ca să fie suferită și respectată, trebuie să eman e 
de la naţiune, să-și aibă rădăcinile ei înfipte în spiritul 
şi trebuinţele poporului. 

Cind principiul de la care purcede a fost cucerirea, 
violenţa sau spiritul militar, guvernul acela n-o poate 
duce decit timpul cit principiul care l-a impus se mănține 
întreg, păşind din victorie jin victorie și din concistă în con- 
cistă; îndatăj însă ce i-o lipsi acel prestigu, slăbeşte din 
zi în zi, devine din ce în ce mai arbitrar şi mai tiranic, se 
corumpe și cade în descompunere, dovadă starea provinciilor 
romane în timpul decadenţei; dovadă guvernele provinciilor 
Imperiului otoman. 

Esistenţa şi durata unui guvern devine numai o cestiune 
de oportunitate, cînd el a fost opera unei influenţe străine, 
dovadă, în anticitate, guvernul Atenei, sub cei treizeci de 
tirani; dovadă, în seculul nostru, restaurarea Burbonilor, 
dovadă şi mai recentă Convenţiunea de la Paris, institui - 
une a cărei ramuri, în loc de a fi implintate în sufletul și în 
inima naţiunii, răsărise din spiritul a cîtorva străini care, 
deşi oameni din cei mai ispitiţi și mai eminenţi, inspirați 
de cugetări binevoitoare, dar inima lor nu putea să bată în 
diapazonul cel românesc. 

Cînd instituţiunile unei ţări stabilesc un antagonism 
între puterea supremă și o clasă privilegiată, sau între mai 
multe clase ale societăţii, atunci partea poporului dezmoş- 
tenit se încruntă şi hrănește speranţa de a se folosi de cea 
dintii împrejurare ca să se scuture; dovadă Regulamentul 
organic, impus Principatelor în timpul unei ocupaţiuni ru- 
sești, pe cînd autoritatea supremă era în minile unui general 
străin, a cărui voință era sprijinită numai pe baionetă. În- 
dată ce națiunea a putut crede că starea în care se afla Euro- 
pa, în urma revoluţiunii franceze de la 1848, era favorabilă, 
l-a ars în cîmpul Filaretului.? 

Regulamentul organic era o chartă, care printre dispo- 
zițiuni de drept public constituțional, precum reprezentați- 
une naţională, alegere de domn etc., conţinea şi dispoziţiuni 
administrative, judecătorești, financiare şi militare, chiar şi 
de drept internaţional. 

La anul 1831, boierii cei mari ai Principatelor au fost 
convocați de generalul conte Kisselef, cei din Bucureşti 
ia Dealul Mitropoliei, cei din laşi la Curtea domnească, 
unde, sub președinţa consulului muscălesc, au votat în cite- 
va zile, cu voie, fără voie, voluminoasa lucrare ce li s-a pre- 
zentat numai de formă. Botezul acelei colecţiuni de legi, a 
cărei naș a fost perotul Minciaki, a fost, cum s-ar zice, un fel 
de leturghie cu bragă; nici boierii chemaţi nu puteau face 
cum ar fi crezut că era bine, nici poporul român lua direct 
sau indirect vreo parte la facerea acelor legiuiri, sub domnia 
cărora a stat pină la anul 1859, cind au fost înlocuite, una 
cite una, cu acele izvorite din Convenţiunea de la Paris. 

Toţi cunoaștem origina Convenţiunii din 1857 2 și ştim 
că ea a fost rezultatul unui compromis între cele şapte puteri 
mari ale Europei, dar poate puţini își mai aduc aminte de 
cum și de unde a luat naștere charta numită Regulament 
organic. Ca să ne împrospătăm memoria, cată să ne suim cu 
investigaţiunile în susul curentului evenimentelor care au 
preces venirea lui la lumină; numai astfel putem afla care 
i-a fost sorgintea. 

Tratatul de la București se încheiase la anul 1812, sub 
presiunea esersată asupra Porții de puterile aliate, de En- 
glitera mai cu seamă, care voia cu orice preț să facă să ince- 
teze războiul dintre Turcia și Rusia, ca ţarul să poată dispune 
de toate puterile sale în lupta cu Napoleon cel Mare. Sul- 

tanul, siluit şi grăbit, o îi cunoscut, n-o fi cunoscut însemnă- 
tatea clauzelor acelui tratat, așa cum se încheiase între 
plenipotenţi la Bucureşti, faptul este că nu le-a ratificat pe 
toate, încît tot au rămas nedumeriri, săminţă de gilceavă, 
cum s-ar zice. Cît pentru cedarea Basarabiei, acea greşeală 
neiertată şi neînţeleasă, marele dragoman beizadea Aleco 
Muruzi, care asistase pe plenipotenţii Porții la redactarea 
preliminarielor păcii, precum şi la încheierea tratatului, 
a plătit-o cu capul.4 

Virtejul în care s-a aflat Europa de la 1812 pînă la 1815 
şi temerea de a nu se uni Turcia cu Franţa n-au dat răgaz 
împăratului Alexandru să stăruiască mult asupra esecutării 
clauzelor rămase în suspens sau echivoce ale tratatului de la 
București. Sultanul era și mai puţin grăbit, pe cit ştia că 
era să aibă mai mult de dat decit de luat, astfel că lucrul 
sta încurcat.5 

Cedarea Basarabiei băgase pe Austria la mare grijă; 
vedea că, la fiecare gilceavă cu Turcia, Rusia se tot întindea, 
ciupind cîte o provincie din posesiunile sultanului, şi pindea 
o ocaziune ca să poată pune stavilă acelei ambițiuni fără 
sațiu. Congresul deschis la Viena, unde Turcia nu era repre- 
zentată, îi părea că poate a fi momentul psihologic de a 
lua în mînă interesele Porții şi să propuie garantarea inte- 
grităţii Imperiului otoman; dar principele Metternich, te- 
mîndu-se de o împotrivire din partea împăratului Alexandru, 
a împins pe lord Castelreigh să-i sondeze dispoziţiunile. 

„Nu numai că nu mă opun la o asemenea idee, dar chiar 
aș dori să se puie în dezbatere, căci voiesc cu acea ocaziune 
să se aplaneze niște neînţelegeri care au mai rămas în privinţa 
unor posesiuni pe coasta Mării Negre“ a fost răspunsul 
țarului. 

În urma veleităţii ruseşti de a căuta să se mai întindă 
şi cu această ocaziune, marele cancelar al Austriei a trebuit 
să renunţe la ideea sa. 

Neinţelegerile la care făcea aluziune împăratul priveau 
mai cu seamă fruntaria din Asia. Rusia voia să aibă o schelă 
pe coasta maritimă, pentru transportul de muniţiuni, și 
să-și asigure o cale de comunicaţie între Marea Neagră și 
Marea Caspică; pretindea să aibă Anakria, Redut-Kal6 
şi Suchum-Kal6, sub cuvint că acele posesiuni îi erau cedate 
de principii Georgiei, pe cînd erau suverani, pină a nu fi 

supuși încă suzeranității sultanului. Într-această privinţă, 
deşi la Bucureşti fusese înţelegere între plenipotenţi ca 
Rusia să aibă pe coasta maritimă o schelă la două ore de 
malul drept al Phasului şi la patru ore de Anakria, dar acel 
articol rămăsese neratificat de sultanul.’ 

Poarta se impotrivea de a satisface acea pretenţiune a 
Rusiei, și temerea de un nou război îngrijea pe celealalte 
puteri și le făcea să stăruie pe lingă Poartă ca să cedeze, 
cu cit ea vedea că pe toată ziua contele Strogonof ridica 
cereri nouă. La 1817 cerea insulele Dunării de la Ismail pînă 
la gura Chiliei, chiar și insula Leti, ca parte din Basarabia. 
Stăruinţa Austriei era așa de mare, încît internunţiul, aju- 
tat de ambasadorul Engliterei, izbutise a aduce lucrurile 
la-o înţelegere, cînd la martie 1821 izbucnește răscularea 
grecilor, condusă în Principate de doi ofițeri favoriţi ai 
împăratului Alexandru, în Moldova de colonelul principe 
Gheorghe Cantacuzino şi în Muntenia de generalul Alexan- 
dru Ipsilanti. Poarta, respingind propunerea Rusiei de a 
ocupa Principatele împreună, le ocupă singură, potoleşte 
răscoala şi numeşte principi pămînteni pe Ioniţă Sturdza 
şi pe Grigorie Ghica. Atunci stituaţiunea devine şi mai în- 
cordată, mai ales în urma executării patriahului, cînd amba- 
sadorul Strogonof, încetînd relaţiunile cu Poarta, părăsește 
Constantinopolul. Şi acele două guverne nu-și mai pot comu- 
nica unul altuia păsurile și cerinţele decit prin reprezen- 
tanţii puterilor care urmau a stărui pentru o împăciuire. 
Principele Metternich, considerind cestiunea fruntariei în 
Asia ca cea mai anevoie din toate, sfătuia pe ministrii 
sultanului să cedeze poziţiunile cerute de Rusia, zicindu-le 
că, deşi recunoaște că Poarta avea toată dreptatea, dar că 
Imperiul otoman putea trăi seculi fără de a avea Phasul de 
îruntarie, pe cînd un război cu Rusia putea să-i aducă pieirea. 

Pînă la finele anului 1822, nici o vorbă în favoarea gre- 
cilor, nici la conferințele de la Troppau, nici la Laibach; 
chiar impăratul Alexandru avea pentru dinșii cuvinte aspre, 
îi trata de răzvrătitori, şi Rusia își mărginea pretenţiunile 
sale tot în cele vechi, la care mai adăugase cererea ca trupele 
turcești să iasă din Principate și să i se comunice în mod ofi- 
cial numirea noilor hospodari. La congresul de la Verona, 
însă, împăratul Alexandru esprimă ideea că ar fi de dorit ca 
Poarta să dovedească printr-un şir de fapte că respectă reli- 

giunea grecilor și că caută să-i liniştească. Aceasta fără de a 
propune vreo măsură de luat, ci numai ca un simplu dezide- 
rat”. 

La cererea de a goli principatele de beșliii turci, minis- 
teriul Porții răspundea că numărul lor era cu totul neînsem- 
nat în comparaţiune cu puterile ce suveranii aliaţi ţineau 
în Franţa, în Neapol şi în Piemont, ţări străine lor, pe cind 
Principatele erau posesiuni ale sultanului; dar, cu toate: 
acestea, declară că era gata a retrage acele trupe. La 16 mar- 
tie 1823 şi încunoștiinţează pe lordul Strangford, amba- 
sadorul Engliterei, şi pe contele Ottenfeld, internunţiul: 
Austriei, că Poarta, doritoare de pace, redusese numărul 
beşliilor din Principate la 1.500, câţi erau mai înainte de 
1821, și că era gata să notifice oficial numirea hospodarilor 
îndată ce ar sosi la Constantinopol un ambasador al Rusiei.. 
La comunicarea aceasta, cabinetul din Petersburg declara 
că nu putea considera evacuarea Principatelor ca efectuată 
pe cîtă vreme pașii de la Giurgiu și de la Vidin, avind co- 
manda beșliilor, erau mai puternici decît hospodarii, şi ca 
dovadă de o asemenea stare de lucruri da de exemplu ares- 
tarea lui Villara, cerind şi liberarea acelui boier; totodată. 
cerea să se asigureze și soarta grecilor. Cu toate acestea, mai 
în urmă însă, la întîlnirea celor doi împărați de la Cernăuţi, 
impăratul Alexandru consimte a se mulțămi cu reducerea. 
beșliilor la numărul de 1.500, dacă ei vor fi puși sub autori- 
tatea hospodarilor, şi anunţă că va numi pe Minciaki con- 
sul general la Bucureşti, dar că, mai înainte de a se duce la. 
postul său, va merge la Constantinopol pentru a regula nişte: 
afaceri de comerţ, şi cînd înţelegerea va fi completă, va tri- 
mite pe Ribeaupierre ca să trateze celealalte afaceri ca am- 
basador. 

Beșliii fusese reduși, Villara liberat şi înţelegerea părea 
făcută, se aştepta din zi în zi sosirea lui Ribeaupierre la 
Constantinopol, cind, pe neașteptate, ambasadorul Rusiei 
la Viena supune principelui Metternich din partea guvernului 
său un plan de împăciuire pentru greci: propune formarea 
sub suzeranitatea sultanului a trei principate: 

1. Grecia orientală, cu Tesalia, Beoţia și Atica. 

2. Grecia occidentală, cu Epirul şi Acarnania. 

3. Grecia meridională, cu Moreea și Candia, deosebit. 
de un al patrulea grup, insulele, acordîndu-le regimul muni- 

cipal ce avusese în vechime. Iar ca mijloc de presiune asupra 
Porții, ocuparea Principatelor dunărene. 

Un asemenea proiect nu putea fi bine primit de celealalte 
puteri, căci era cu neputinţă ca Turcia să consimtă la 
aceasta fără un război, mai ales că Poarta îşi regula atitudinea 
totdauna după starea în care se afla lupta sa cu grecii, şi 
atunci avusese izbinzi însemnate la Psara și la Chio, încît 
turcii erau îndirjiţi. Beșli-aga de la Iaşi arestase pe un sluj- 
baş al domniei, pe boierul Hasanache, şi-i tăiase capul sub 
cuvînt că fiind creștin îmbrăţișase credinţa lui Mahomet, 
luînd numele de Hasan, şi că după aceea se întorsese iarăși 
la religia creștinească, ca să evite urmărirea pentru un omor 
ce săvirșise asupra unui musulman. 

Cît a trăit Ludovic al XVIII, împăratul Alexandru, 
care, de la o vreme, începuse a se interesa de soarta grecilor, 
întîmpina din partea guvernului francez împotriviri la 
propunerile şi la cugetările sale, îndată însă ce s-a suit Carol 
al X pe tron, la 6 septembre 1824, ambasadorul Franţei se 
declară gata a lua parte la conferinţa convocată la Peters- 
burg, iar Englitera, deşi refuza de a participa la acea confe- 
rință, dar atitudinea noului său ambasador, sir Stratford 
Canning, care în trecerea sa la Constantinopol se oprise la 
Hydra şi avusese înțelegere cu membrii guvernului revoluţio- 
nar, dovedea că guvernul Marei Britanii trata pe greci mai 
mult ca beligeranţi decît ca insurgenți. 

Cabinetele Europei erau mai toate puţin favorabile re- 
voluţiunii grecești. Noul ţar, împăratul Nicolae, care suc- 
cedase la 26 decembre 1825 fratelui său Alexandru, zicea 
într-o convorbire cu împăratul Ferdinand că nu se credea 
în drept de a susținea pe greci, precum nu ar putea permite 
nici el sultanului să se amestece în afacerile musulmanilor 
de sub coroana Rusiei, precum nu s-ar permite să intervie 
într-o revoltă a supușilor ortodoxi din Austria. Cu toate aceste 
dispoziţiuni personale ale împăratului, la Petersburg, ca şi 
la Paris şi la Londra, opiniunea era mai tare decît voinţa 
monarhilor, şi în curind afacerea grecilor devine cestiunea 
cea mai importantă între cabinete, toate celealalte dificul- 
tăţi se aplanează, și Rusia, la 8 iunie 1826, numește pleni- 
potenţi ca să se înţeleagă la Akerman cu murahașii Porții 
asupra punctelor rămase în litigiu de la tratatul de la 
Bucureşti. 

La aceste conferinţe în zadar plenipotenţii turci caută 
să evite de a ceda la ultimatul ce li se propune inainte de 
principele Voronzof şi de Ribeaupierre, căci în starea 
de slăbiciune în care se afla Turcia cu distrugerea ienicerilor 
şi cu nizamii neorganizaţi, nu era în stare de a se espune la 
un război; şi Poarta este silită a subscrie condiţiunile puse 
de Rusia. La 14 februarie 1827, după încheierea Convenţiu- 
nii de la Akerman, Ribeaupierre sosește ca ambasador la 
Constantinopol, și pacea se crede asigurată. 

Dar atunci începe a se desfăşura o nouă serie de dificul- 
tăţi. La iunie 1827 se încheie la Londra, între Rusia, Franţa 
şi Englitera, un tratat, prin care acele trei puteri convin să 
se dea grecilor un guvern naţional, sub suzeranitatea sulta- 
nului, plătindu-i un tribut anual. 

Cînd s-a comunicat ministrului Porții dispoziţiunile 
acelui tratat, acel ministru a respins nota ambasadorilor cu 
indignaţiune, nevoind nici măcar să puie mina pe dinsa, şi 
acum nu mai putea să rămiie nici un dubiu despre un război 
apropiat; printr-acea alianţă Rusia îşi asigurase neutrali- 
tatea Franţei şi Engliterei în caz de război cu Turcia. 

Nu a trecut mult, şi flota otomană, la 20 octombrie 
1827, a fost distrusă la Navarin, și pe cind Austria, în urma 
acestor evenimente, se silea din răsputeri să înduplece pe 
Poartă să primească condiţiunile tratatului de la Londra, 
sultanul da vestitul manifest prin care denunța musulmanilor 
pe împăratul Rusiei de dușman jurat al Islamului și al 
Imperiului otoman, la care cabinetul rusesc răspunde prin 
nota din 9 martie 1827, prin care face cunoscut cabinetului 
din Londra că împăratul, provocat prin manifestul publi- 
cat şi prin purtarea guvernului otoman, se consideră în 
stare de război cu Turcia şi că va ocupa Principatele. 

La 26 aprilie declaraţiunea de război este și espeduită la 
Constantinopol, unde soseşte la 12 mai, pe cînd oştirile 
rusești ocupase Principatele. La 7 mai, generalul Roth intrase 
în lași și la 11 mai 1828 era în București. 


Dar să ne întoarcem la Convenţiunea încheiată la Aker- 


man, la 25 septembre 1826, la acea convenţie esplicativă a 
tratatului de la Bucureşti, a cărei negoţieri au ținut patru- 
sprezece ani, de la 1812 pină la 1826. 

Convenţiunea esplicativă de la Akerman, în partea 
care privea Principatele, regula mai întii modul numirii, 

confirmării și duratei de şapte ani a hospodarilor ş-apoi 
adăuga că: 

„Turburările întimplate în anii din urmă, în Moldova şi 
în Valahia, aducind cele mai grele loviri ordinei, în deose- 
bitele ramuri ale administrațiunii dinlăuntru, hospodarii 
se vor ocupa îndată, impreună cu divanurile lor respective, 
de măsurile necesare pentru îmbunătăţirea stării Principa- 
telor, și acele măsuri vor face obiectul unui regulament pentru 
fiecare principat, măsuri ce se vor lua de îndată.“ 

Condiţiunea aceasta comunicată domnilor, Ioniță Sturdza, 
ca şi Grigorie Ghica s-au grăbit a numi comisiuni pen- 
tru prelucrarea Regulamentului; boierii cei mai ispitiţi 
şi mai consideraţi au fost însărcinaţi cu acea lucrare, dar ei 
de-abia începuse a lucra, cind, la mai 1828, au intrat oşti- 
rile ruseşti; atunci guvernul trecînd în mînile generalului 
rus, contele Pahlen, au numit alţi boieri, după placul şi 
conveninţa rusească, în locul celor ce se numise de dom- 
nitori. 

La încheierea Tratatului de pace de la Adrianopol, la 
14 septembre 1829, plenipotenţii, contele Alexis Orlof gi 
contele Pahlen cu Mehemet Sadyk-efendi şi Abdul Kadir- 
beg, revenind asupra ideei unui regulament, au înscris în 
actul separat privitor la Principate clauza următoare: 

„Înalta Poartă, dorind să asigure prin toate mijloacele 
buna stare viitoare a ambelor Principate, se obligă solemn 
a confirma regulamentele de administraţiune care ar fi făcute 
în timpul ocupaţiunii acelor două Principate de către adună- 
rile celor mai notabili locuitori ai ţării şi care vor servi în 
viitor de bază regimului interior, bineînţeles,:pe cît zisele 
regulamente n-ar aduce vreo atingere drepturilor de suzera- 
nitate ale Înaltei Porţi.“ 

Aci, după cum vedem, nu mai era vorba ca acele regula- 
mente să se facă de ţară şi să se aplice îndată de guvernul 
ţării, fără de a fi trebuinţă de vreo sancțiune străină; acum 
se vorbea de confirmarea Porții, încît autonomia ţării era 
călcată în picioare. 

Comisiile nou numite de guvernatorul rus lucrau sau nu 
lucrau, însă principiile şi dispoziţiunile de căpetenie le ve- 
neau de-a; gata de la cancelaria generalului Kisselef, după 
instrucţiunile trimise de la Petersburg; și ședințele membri- 
lor, cînd se întruneau citeodată să lucreze împreună, erau 

totdauna prezidate de către un funcţionar rus sau de 
consulul Minciaki?. 

Într-un timp de ocupaţiune militară, cînd boierii cei 
mai mari erau siluiţi prin esecuţiuni de cazaci a se supune 
ordinelor ruseşti; cînd mitropolitul ţărei, Grigorie, om 
sfint, venerat și adorat, era luat pe sus din scaunul arhi- 
păstoresc și trimis în esil în interiorul Rusiei, pe cînd guver- 
nul era în minile unui general, Zaltukin, reputat în toată 
Rusia de năbădăios, cine îndrăznea să cugete sau să ridice 
vocea în contra voinţelor președintelui cu deplină putere 
al ambelor Principate? Într-o asemenea stare de lucruri, 
adeziunea boierilor la dispoziţiunile cuprinse în proiectul 
de Regulament, oricare ar fi fost ele, era asigurată şi prin 
clauza mai sus citată din Tratatul de la Adrianopol; Poarta 
le dăduse o confirmare anticipată. Rusia putea dar acorda 
Principatelor legile ce-i convenea. 

Secretul asupra lucrării ce se pregătea, deși era recoman- 
dat, dar nu era şi bine păstrat; dispoziţiunile principale 
erau cunoscute și comentate în adunările de seara ale boie- 
rilor, şi încetul cu încetul, prin discuţiunile dintre dinşii, 
ajunsese a se forma un grup hotărît a se opune cel puțin arti- 
colelor cari loveau în drepturile și în autonomia ţării. Grupul 
era puţin numeros, compus numai de boieri mai tineri, dar 
erau încurajați în secret şi pe sub mînă de cîţiva din cei mai 
bătrîni, precum banu Barbu Văcărescu, banu Constantin 
Bălăceanu şi chiar fostul domn Grigorie Ghica. 

Dintre toţi, cel mai înfocat şi mai îndrăzneţ era Iancu 
Văcărescu, tinăr, plin de spirit şi de învăţătură, patriot entu- 
ziast şi poet de un mare talent. 

Văcărescu era născut cam pe la anul 1791, fiu al poetu- 
lui Alecu Văcărescu şi al Elenchii Dudeasca, nepot de fiu 
lui lenăchiţă Văcărescu, unul din părinţii literaturei noastre: 
cultul limbei româneşti şi-a patriei iubire îi erau lăsate moşte- 
nire. Rămas de copil orfan, de cînd clucerul Alecu, tată-său, 
ridicat într-o noapte de arnăuţii lui Alecu-vodă Moruzi, a 
fost dus nu se ştie unde nici pînă în ziua de astăzi.? Văduva 
sa mumă l-a crescut în cea mai mare iubire şi solicitudine, 
diîndu-i dascălii cei mai în renume; mai tirziu l-a trimis la 
Viena, împreună cu nepoţii ei, Alecu Filipescu, Drăjneanu 
şi cu fraţii Dimitrie, Niculae şi cu Iancu Ghica, sub îngrijirea 
profesorului Colson. Din şcolile de la Viena, tînărul Văcă- 

zescu a trecut la Universitatea de la Pisa şi a petrecut mai 
mulţi ani în patria lui Dante şi a lui Michelangelo, unde a 
asistat la deşteptarea spiritului de naţionalitate și de liber- 
tate al marelui popor italian!0. 

Întorcîndu-se în ţară pe la anul 1814, s-a consacrat cu 
totul literatureiii. Românismul deșteptat în lupta contra 
domnilor fanarioți a început a cinta slava strămoşească. 
Poeziile lui, ca şi ale tată-său şi ale bunu-său, se copiau şi 
treceau din gură în gură. Tinerii și tinerele le ştiau pe de rost 
şi se întreceau care mai de care să le declame mai frumos. 
Copiii învățau de la tinerele lor mume această strofă, că: 


Se întinde o cîmpie 
De sub poale de Carpaţi, 
Cîmp deschis de vitejie 
La românii lăudaţi. 


Cînd un tînăr voia să arate simţirile sale unei tinere, re- 
cita poezia că 
La Carpaţi mi-am adus jalea. !? 


Cine nu știa pe dinafară Oda la stema României? La 


181513, vodă Caragea, voind să publice noul Cod, a cerut lui 
Văcărescu să-i facă citeva versuri, care să figureze pe fronti- 
spiciul cărţii; spera că poetul îi va trece numele la nemurire. 
Văcărescu, inspirindu-se de la sigiliul domnesc, corbul cu 
crucea în gură, încunjurat de insemnele celor șaptesprezece 
judeţe, a făcut acea frumoasă odă în care se află strofele: 


Ah! d-ar putea-a ne dobîndi 
Şi cîte-avem pierdute! 

Atunci ce duhuri n-ar gîndi!! 
Ce guri ar mai fi mute? 


Atunci ş-acest Corb sîrman 
Iar Acvilă s-ar face; 

Ş-orice rumân ar fi roman, 
Mare-n război şi-n pace. 


Mare a fost decepţiunea lui Caragea cînd a citit-o; și-a 
esprimat nemulțămirea cu proverbul grecesc, care, ca și la 
noi, însemnează „cheamă pe nebun la nuntă, ca să-ţi zică: 
şi la anul!“. 

Iancu Văcărescu era poet în toată puterea cuvintului; 
s-a distins în toate genurile și putem cita ca frumoase giuvaie- 
ruri ale literaturei noastre Primăvara amorului, Păstorul 
întristat, Orologiul îndreptat şi multe altele. Versurile: 


La faptă bună puţini s-adună, 
Mult pot puţini buni împreună 


sint de dînsulit. 
În vremea lor, toţi știau pe dinafară satira: 


Prea mult te umili-n pene 
Cocon Balsamigene, 


adresată unui fiu de rachier îngimfat. 

La 1824, Grigorie Ghica-vodă a ridicat pe Văcărescu la 
gradul de logofăt, ceea ce, după obiceiul ţării, îi da dreptul 
de a lua parte la obşteștile adunări ale boierilor. La 1831, 
chemat la acea adunare, el era hotărît să ia iniţiativa ca să 
dea amicilor săi ocaziunea de a se retrage şi să-i împingă a 
face un protest către puterile Europei în contra călcărilor 
ce se făceau drepturilor ţărei. 

Secretul înțelegerii era bine păzit între boieri, mai toți 
erau rude şi prietini; dar Văcărescu mai avea un confident, 
pe un frate în literatură, tinăr, inteligent şi de talent, căruia 
îi destăinuia toate cugetările, planurile şi speranţele lui. 

În ziua de 1 mai 1831, toţi boierii cei mari sunt adunaţi 
la Mitropolie. Generalul guvernor, contele Kisselef, sosește 
încungiurat de un strălucit stat-major, se suie pe estradă, 
rostește un cuvînt în care desfășura binefacerile ce ţara datora 
Rusiei şi, după ce declară deschise lucrările Obșteștei Adu- 
nări extraordinare pentru cercetarea Regulamentului organic 
şi depune pe biurou voluminosul proiect, se retrage chemînd 
pe consulul general Minciaki, să prezideze. Atunci, Văcă- 
rescu ia cuvintul, întreabă unde era mitropolitul, președin- 
tele legal al adunărilor obștești ale boierilor, zicînd că un 
străin nu poate prezida. 

Nu isprăvise cele ce avea de zis, cînd fu luat între baio- 
nete şi dus la obahtul rusesc, de acolo sub pază de soldaţi la 
casa lui Filip Leng, unde a fost Ministerul de Război şi 
unde atunci se afla în cvartir şeful cancelar al contelui Kisse- 
lef. Introdus în cabinetul acestui funcţionar, este supus unui 

interogatoriu în toată regula, al cărui scop era de a afla ţesă- 
tura complotului și procedura adoptată. 

Văcărescu, deși întrebările ce i se făceau îi dovedeau 
că generalul rusesc era bine informat şi cunoştea toate amă- 
nuntele, dar el persista a tăgădui tot ce privea pe ceialalţi 
boieri, negind orice înţelegere, ca să nu compromită pe ni- 
meni. Atunci șeful cancelar deschide paravanul şi-i arată 
pe omul prin care generalul Kisselef era informat, zi cu zi, 
oră cu oră, de tot ce se plănuia. Amărit a fost sufletul lui 
Văcărescu cînd a recunoscut în denunţător pe amicul său, 
semeţ la confruntare, confirmind raporturile ce făcuse. După 
acea cercetare, Văcărescu a fost trimis sub bună pază la 
moșia sa Moţăienii din plaiul Dimboviţei, unde a fost deţi- 
nut tot timpul cît a ţinut sesiunea Obşteştei Adunări extra- 
ordinare și pînă s-a întors Villara de la Petersburg cu Regu- 
lamentul organic confirmat de împăratul Nicolae. 

De la Moţăieni este datată epistola sa către falşul său 
amic. 

„El e luda“s... 

Cu toate intimidările şi cu toate măsurile ce s-au luat, 
tot s-au găsit mai mulţi boieri, unii cari au refuzat de a lua 
parte în acea adunare, şi alţii cari n-au voit să iscălească, 
încît au făcut să rămiie nevotate multe dizpoziţiuni vătă- 
mătoare drepturilor ţării. 

La 1838, cind s-a propus de consulul general al Rusiei, 
baronul Rukman, să se intercaleze în Regulament un arti- 
col rămas nevotat, care prescria că orice lege făcută de domn 
împreună cu Obşteasca Adunare să nu poată fi pusă în lu- 
crare pînă ce mai întîi nu ar dobindi sancţiunea curților pro- 
tecioare și suzerane, logofătul Dimitrie Chrisoscoleu Buzo- 
ianul6 zicea în plină Adunare: 

„Fie-i ţărina uşoară lui Costache Cimpineanu, care mi-a 
zis să nu votez acel articul!“ 


ION GHICA 


XXII 


BĂLTĂREȚU 


Londra, 15 august 1884 


Scumpul meu amic, 


După un lung şir de ani de invaziuni, răzmirițe şi răz- 
boaie, litfele streine, nemți, turci şi muscali, cari se băteau 
mereu pe biata ţară, se retrăseseră peste Dunăre, peste Car- 
paţi şi peste Nistru, Împărații iscăliseră între dînşii la Pas- 
sarovitz, la Ruciuk-Kainargic, la Şiştov, la Iași şi la Beli- 
grad tot felul de convențiuni şi de tractate. Oltenia fusese 
luată de nemţii cu coadă comandaţi de principele Eugeniu 
de Savoia ș-apoi dată înapoi Valahiei după biruinţele tur- 
cilor asupra mareșalului Miinich. Bucoyi terpelită, şi 
Grigorie Ghica, domnul Moldovei, asasinat la lasi Mavro 
gheni omorît la Rusciuc, Hangerliu descăpăţinat la Bucureşti 
şi Pasvantoglu cu turcii rebeli alungat peste Dunăre. Boie- 
rii pribegi şi surghiuniți, care luaseră parte unii cu turcii, 
alții cu nemții sau cu muscalii, se întorseseră unul cite unul 
din ţara turcească sau din ţara ungurească.! 

Ciumă și calicie! Spitalele şi mănăstirile, pline de bol- 
navi şi de cerșetori; românii țărani, rămaşi în sapă de lemn; 
codrii şi drumurile, împănate de cete de hoţi cari jefuiau 
şi căzneau cît ieșea omul din streaja Bucureştilor afară. 

Se călcase pe secolul al XIX-lea, şi cerul politic, atit 
în Occident, cît și în Orient, era încărcat cu nori negri şi 
groși, printre cari nimeni nu putea zări ce era să ne aducă 
veacul cel nou. Boierii, îngrijaţi de soarta ţării, alergau 
unul de la altul, se adunau, se sfătuiau şi nu mai știau la 

ce sfint să se mai închine, că şi nemții, și muscalii, dacă 
băteau pe turci, tot pe turta lor trăgeau spuza. 

La cererea d-a se da țării domn pămintean, pe bătrinul 
Părscoveanu, Poarta răspunsese trimițind pe un alt fanariot 
în locul lui Alexandru Moruz, pe Mihai Suţu. 

În seara de Mucenici, boierii cei mai colţaţi erau adu- 
naţi la sfat la banul Dumitrache Ghica, fratele lui Grigorie- 
vodă, asasinat pentru împotrivirea ce făcuse la darea Buco- 
vinei. 

Erau adunaţi la banul bătrinul, cum îi ziceau ca să-l 
deosebească de doi fii ai săi, Costache și Scarlat, cari amin- 
doi ajunseseră tot bani mari şi ei.2 

Curtea banului Ghica era cît o moşie de mare; începea 
din capătul despre apus al Podului Girlei, devale de Zlătari, 
mergea în jos pe malul apei pînă în dreptul caselor Văcă- 
rescului, unde este astăzi casa lui Barbu Belu; d-acolo cotea 
spre Sfinții Apostoli, pînă unde sunt băile lui Mitraszewski, 
apuca la dreapta pe uliţă înainte, tăia de-a curmezișul strada 
Mihai-Vodă, trecea gîrla la cazarma pompierilor şi apoi la 
vale prin Gorgani, cuprinzind toată mahalaua Domnița 
Nastasica, și se încheia cu ocolul la Podul Girlei la Zlătari.? 

Dacă timpul distruge tot fără milă, cel puţin memoria 
vie se restaurează pe cît se poate! Norocită cînd izbutește a 
face să se vază cu ochii sufletului ceea ce nu mai esistă și 
nu se mai vede cu ochii din cap și cind face să se auză cu 
gindul cuvintele care sunau la urechi! 

Casele bătrinului Ghica și ale fiului său Scarlat se aflau 
amîndouă în curpinsul de mai sus; erau două namile de 
case, cu pridvoare, săli mari, tinzi și paratinzi, sagnasie, 
odăi mari de musafiri, sofragerie de iarnă şi de vară, iata- 
curi şi cămări, cu arcade şi bolte învirtite, beciuri şi pimniţe 
pe dedesubt; învelitoarea de şindrilă, mai naltă decit casa 
şi cu streaşina scoasă de jur imprejur de doi coţi. D-a rindul, 
pe lingul zidul curţii în şir, cuhnii, odăi de slugi şi de logo- 
feţi, grajduri, şoproane, grădini de flori și de zarzavaturi, 
livezi de pomi roditori, finărie şi lemnărie. Acele două pala- 
turi, unul în faţa altuia, erau despărțite numai prin strada 
Mihai-Vodă și prin girlă. 

Casa banului bătrînul a trecut prin moștenire la fiul 
său cel d-al patrulea, banul Mihail, nenea-mare, cum îi 
ziceau, fiindcă era cel dintii născut din căsătoria de a doua, 

și s-a restaurat de fiul său cel d-al cincilea, Alexandru-vodă 
Ghica, la anul 1834, cind s-a suit acesta pe scaunul domniei. 
Acum este proprietatea judeţului și a devenit Palatul Pre- 
fecturei de Ilfov. Iar de casa de pe malul sting, a banului 
Scarlat Ghica, care a trecut-o fiului său celui d-al treilea, 
Neculae, ginerele domniţei Nastasichii Muruz, de unde 
s-a și dat numele mahalalei5 — casă mare cît o cazar- 
mă — nici urmă nu se mai vede: a putrezit din temelie 
pînă în virf din pricina deselor înecări ale Dimboviţei ş-a 
căzut bucăţică cu bucăţică în fărămături. 

Mi-aduc aminte acolo o sală mare, zugrăvită pe pereţi 
şi tavan cu toţi zeii Olimpului, de un pictor Kaufimann. 
În sala aceea, la zile mari şi la aniversări, înfocatul Aris- 
tia, preceptorul copiilor, traducătorul Cintului întîi al 
Iliadei şi autorul Stanţelor epice, cu cîteva perdele de la 
ferestre, cu cearșafuri înnădite unele de altele, cu costume 
croite din rochii lepădate, punea în scenă cîte o bucată de 
teatru în limba grecească: pe Orest, pe Fiii lui Brutus sau 
vreo idilă din Florian. Mătușă-mea Smărăndița Ghica se 
deosebise așa de mult în rolul Clitemnestrei, încît îi rămă- 
sese numele. Aristia avea totdauna rolurile cele mari; el 
făcea pe Agamemnon, pe Cezar, pe Edip; rolurile mai mici 
erau ale lui Eugenie Prădescu, ale lui Manole Anghelescu, 
ale demoazelelor Iosefina şi Cecilia Raymondi sau ale copii- 
lor casei. Doamna Efrosina Bogdan făcea o încîntătoare 
Estelă, cînd n-o podidea plinsul în scenă; frate-său Scarlat 
Ghica, fostul procuror general la Curtea de casaţie, era tot- 
dauna un mediocru Nemorin’, iar colonelul Iancu Ghica, 
îmbrăcat numai cu aripi şi cu tolbă cu săgeți, gindeai că 
era chiar fiul cel. iubit al Afroditei. 

Pe cînd s-au zidit acele case, Dimboviţa în București 
era o girlă pe care nu fiecine o putea trece înot. Populaţiu- 
nea capitalei era puţină, şi apa curgea adiîncă și curată; mur- 
dăriile aruncate mereu pe dînsa nu-i urcaseră fundul, ca 
la cea mai mică viitură de apă să treacă peste maluri şi să 
înece orașul, cum se întîmpla de la o vreme încoa, mai în 
toţi anii, pînă a nu se face derivaţiunile din sus la Arcuda. 
Cine nu s-a plimbat pînă mai acum vreo zece-doisprezece 
ani cu luntrea prin mahalaua Izvorul, pe strada Brezoianu, 
prin Dudescu, pe la Antim şi pe dinaintea bisericei Doamna 
Bălașa? Astăzi, grădina, curtea, paraclisul şi casa banului 

Scarlat Ghica s-au împărţit în bucățele pătrate şi numero- 
tate, s-au tras printre dînsele strade şi s-au clădit case și 
căscioare. 

În sfaturile boierilor, numele eroului de la Marengo era 
de cîtăva vreme foarte adesea pomenit; speranţele tuturor 
erau întoarse către-Franţa și către minunile ce se auzea că 
se petreceau acolo. Deşi unii dintre boieri, ca Pană Fili- 
pescu, ca banul Costache Ghica şi alţii, se gindeau la ce 
era să zică de dinși împăratul Alexandru al Rusiei sau împă- 
ratul Leopold al Austriei cînd or afla că au trimis soli la 
desculţii de francezi, nimeni nu îndrăznea să iasă din vorba 
banului bătrinul şi a fiului său Scarlat cu cumnaţii lui, 
Dudescu și Văcărescu, a spătarului Grigorie, fiul al treilea 
al banului Ghica, care a domnit mai în urmă, la 1822, a 
vornicului Scarlat Cimpineanu, a vornicului Ştirbei, a logo- 
fătului Băleanu — cari, cu toţii într-un gind, erau de părere 
'să ducă păsurile ţărei la cunoștința întiiului consul. Se cre- 
dea chiar că generalul Bonaparte umbla să se suie pe scaunul 
Țarigradului, ca unul ce era viţă de împărat din neamul 
Calomerilor Porfirogeneţi, şi că la lafa îmbrăţișase legea lui 
Mahomet numai și numai ca să-și facă mînă bună la turci.? 

Boierii erau bogaţi, foarte bogaţi, dar averile lor erau 
în moşii, în scutelnici, poslujnici și ţigani. Bani, argin- 
tării, șaluri şi scule cite avuseseră le vindură şi cheltuiră 
în băjenii. Niculae Dudescu, care știa bine franţuzeşte, se 
oferea să se ducă la Paris, să pledeze cauza ţărei cu cheltu- 
iala lui; dar, deşi averea lui era colosală, insă nu era în stare 
să găsească nici o mie de lei bani bătuţi. Ce bruma monetă 
mai rămăsese pe ici, pe colo d-abia ajungea ca să încropească 
haraciul către Poartă și, în strimtoarea de bani în care se 
aflau, trimiseră să aducă pe Băltăreţu. 

Trecură două ore după sfinţitul soarelui, și cerul era 
fără lună și fără stele, cînd o butcă — numai bronzuri şi 
poleieli, dinainte, d-a dreapta și d-a stinga caprei vizitiu- 
lui, cu două sirene aurite, cu coadele încolăcite şi cu cape- 
tele cătind spre două mirţoage de cai cu hamurile legate cu 
sfoară, vizitiul cu cojoc peste cămașa lungă, și cu doi fe- 
ciori dindărăt cu cauce pe cap — cobora la vale spre curtea 
banului Ghica, urmind la pas după un ţigan desculţ şi zdren- 
turos, cu o masala mare pe spinare. Podelele jucau ca clapele 
unui clavir sub roatele buicei și aruncau în sus din hazna 

stropi de noroi apătos, care la lumina păcurei luminau 
parc-ar fi fost pietre scumpe. Acel straniu echipaj purta un 
fel de boier cu ceacșiri şi cizme roșii, cu o giubea soioasă îm- 
blănită cu nafă și în cap cu un işlic în patru colţuri; degetele 
boierului erau pline de inele de rubin, de smaragd și de 
diamant. Era așteptat la sfatul boieresc, şi de la dînsul de- 
pindea realizarea cugetărilor patriotice ale boierilor. El 
mînuia banii ce mai rămăseseră în țară; el avea daraveri cu 
Țarigradul şi cu Beciul; iscălitura lui ajunsese să aibă tre- 
cere chiar și dincolo de Lipsca. Șoproanele lui și lăzile din 
pimniță gemeau de scule, şaluri şi argintării, tot amane- 
turi de pe la boieri. Butca în care se zdruncina, adusă pentru 
o nuntă mare, nu-i fusese plătită şi sta amanet în şopronul 
său; iar inelele din degete erau marfă de vînzare. 

În curte la banul, aproape de scară, stau o mulţime de 
masalale înfipte în pămînt, cu masalagiii roată pe lingă 
dinsele ; vizitiii, plecaţi într-o rină pe capră, cu hăţurile în’ 
mină, își petreceau vremea cu glume și păcălituri între dîn- 
şii; fiecare la rîndul său povestea cite o batjocură, o trîn- 
teală sau o bătaie bună mîncată de la turci, de la nemți sau 
de la muscali, şi făceau haz nespus — că aşa e făcut românul, | 
ride de toate și de toţi, chiar de necazuri și de nenorociri. | 

Băltăreţu, coborit din trăsură, suia greoi scara, ţinut | 
de subţiori de cei doi feciori. Scara da în pridvor, și pridvo- | 
rul într-o sală mare, lungă, unde fumul de tutun din ciubu- 
cele ce slugile aprindeau şi duceau în casă la boieri d-abia 
lăsa să se zărească o luminare de său care ardea într-un feli- 
nar atîrnat în tavan. În sală, acolo, lume de toată mina, 
boieri mai mici, calemgii, coconașşi, ciocoi și slugi, fel de 
fei de ișlice. 

P-atunci forma ișlicului nu era numai o fantazie, cum 
este astăzi cu pălăriile, mai nalte sau mai scurte în pereţi, 
mai rotunde, mai gogoneţe sau mai ţuguiate, mai tari sau 
mai moi, după pofta fiecui: fiecare trebuia să poarte ișlicul 
după teapa lui. 

Boierii cei tineri şi eleganţi şi feciorii de boier mare pur- 
tau în cap un glob rotund de hărşie brumărie; mărimea 
acelui balon era aproape patru coţi în circumferenţă şi avea 
la unul din poli o gaură pe unde intra capul pină dasupra 
sprincenelor, și la celalalt pol un fund de postav de mărimea 
şi forma unui cuib de rindunică, de unde boierul, plecîndu-și 

niţel gitul la dreapta, putea să-şi apuce ișlicul cu patru 
degete. 

Boierii mai în vîrstă purtau ișlic tot atit de umflat, dar 
sfera nu era întreagă, era tăiată neted orizontal, ceva mai 
sus de cercul cel mare, iar pe acel şes era întins un fund de 
postav. Ișlicul acesta se lua din cap cu ajutorul amînduror 
mînilor. 

Calemgiii, ciocoiaşii, slugile de dindărătul caleştilor 
boierești și negustorii cei mari purtau ișlic mic, de forma 
unui borcan întors cu gura în jos şi de un diametru mult- 
mult de o jumătate de cot și dasupra o pernă mare în patru 
colţuri, umplută cu bumbac sau cu păr de cal. 

Boierii cei mari se îmbrăcau cu ceacșiri roșii cu meși, 
papuci sau cizme galbene de meșină, cu botul ascuţit, întors 
în sus şi fără toc; antiriile erau de ghermeşit, de citarie, 
calemcheriu, cutnie, selimie sau sevai; se încingeau la briu 
cu şal de Indii; vara, fermeneaua scurtă, vara şi iarna, scur- 
teică îmblănită cu pacea de samur, singeap sau cacom; pe 
dasupra, giubea de postav sau, la sărbători, biniş. La alaiuri 
şi la ceremonii, protipendada și veliţii purtau pe cap gugiu- 
man de samur cu fundul de postav roșu; vara, feregea, și 
iarna, contoș; baş-boierul purta hanger la briu; boierii cei 
halea stau împrejurul domnului cu bastoane lungi în mînă. 
Numai vodă cu beizadelele purtau fund alb la gugiuman. 
La zile mari, domnul îmbrăca cabaniţa, care era un fel de 
contoș cu ceaprazuri de fir gi cu profiruri de samur. La ala- 
iuri, boierii cei mari mergeau călări pe cai arăpeşti acoperiţi 
cu harga mare cusută cu fir. 

Băltăreţu, cum intră în sală, se duse drept la un boier 
bătrin, căruia toţi îi ziceau „arhon medelnicerul“, şi-l rugă 
să vestească banului sosirea sa. 

Într-un colţ, împrejurul unui mangal, lumea sta gră- 
madă, ascultind cum se ciriiau unul pe altul trei inşi age- 
zaţi pe o laviţă. Doi din ei își urmau glumele, fără să se tur- 
bure, mutînd cu multă seriozitate bobii din ţintarul săpat 
pe laviţă; iar cel d-al treilea, cum îl văzu pe Băltăreţu, 
îl salută cu un ton măreț şi protector, zicîndu-i: 

— Bine-ai venit, Ştefanache. Am primit scrisori de la 
frate-meu; te-a făcut baron. 

Acel care anunța Băltăreţului această știre înveselitoare 
era un om între două virste, mai mult bătrîn decit tînăr; 

gros la burtă, alb și rumen la față și cu mustăţile rase; 
purta pantaloni de nanchin galben cu capac, băgaţi în cizme 
ungurești cu pinteni, jiletcă vărgată, frac cafeniu cu bumbi 
de metal cu pajură împărătească, cravată roşie de pambriu, 
în care îi intra bărbia cu totul, pînă la gură, lăsind să iasă 
d-o palmă două colţuri ascuţite de guler scrobit. Din buzu- 
narele jiletcei atîrnau d-o parte şi de alta, zornăind, două 
lanţuri groase de chei şi peceţi mulţime. Era „prinţipul 
Zamfir“, amicul intim și nedezlipit al banului Pană Fili- 
pescu. Odinioară bogasier cu prăvălia lîngă Bărăţie, iar 
acum fiu din flori al Mariei Terezii, şi prin urmare frate 
vitreg cu Iosif şi cu Leopold al Austriei. La moartea împă- 
ratului Iosif, după cum spunea chiar el, renunţase la tron 
şi-l trecuse fratelui celui mai mic, Leopold, numai și 
numai de dragostea Filipescului, pe care nu se îndura să-l 
lase singur. 

— Ştii, Ştefanache, că de nu eram eu, prinţipul Zamfir, 
o păţeai, puiule, cu Mavrogheni? Eu te-am scăpat! 

La aceste cuvinte se scoală unul din jucătorii de ţintar 
și-i zice cu viviciune: 

— Şi gindești, măi ticălosule, că tu l-ai scăpat? Mavro- 
gheni era pui de om, mă! Ala, cînd punea gheara pe cite unul, 
ca d-alde dumnealui, mă! îl juca în labe cum joacă pisica 
pe şoarece, mă! Ținea cu săracii, mă! aşa să știi tu, mă! 
Pe boieri îi stringea de gît, mă! Numai ce-i auzeai: Miorc!... 
ş-atita le era, mă! Unde, în zilele lui, să vezi tu cerşetori 
pe uliţe, îi strinsese pe toţi, mă! la spital la dinsul, și-i 
ţinea pe bere şi pe mîncare, mă? Mi-aduc aminte că într-o 
noapte era un îrig,mă! de crăpa lemnele şi pietrele, şi i-a 
fost milă de săraci, mă! să nu degere; și a poruncit de le-a 
aprins zece mangale cu cărbuni ghiveci, mă! şi pînă în ziuă 
nu mai sufla nici unul, mă! Și să zici tu că l-ai scăpat pe 
dumnealui?... Ptuu!... nu ţi-e ruşine obrazului, om bătrin, 
în toată firea! L-a scăpat Dumnezeu sfintul, mă! că e mai 
puternic, măl... 

Acel care vorbea astfel era protejatul banului Ghica; 
era vestitul Manea Nebunul.? 

— Ai dreptate, Maneo! întrerupse Băltăreţu, ai vorbit 
ca un om cu minte; m-a scăpat Dumnezeu şi sfintul Spiri- 
don, făcătorul de minuni. . 

— Nu sunt eu numai de florile mărului prințipul Zam- 
fir; cînd te-i mai afla la strimtoare, vino de-mi spune mie, 
că te scap. 

— Aşa! vorba aia, ştii, pînă la impăratul te trece sufle- 
tul... zise celălalt jucător de ţintar, care sta ginditor cu 
un bob în mînă — un spin cu trei fire de barbă, slab şi 
sfrejit, numai pielea și osul de dînsul, zbircit şi bondoc, 
mititel ca un copil, dar elegant la haine, încins cu taclit 
şi purtînd ceasornic cu lanţ la briu. 

Acesta era Sgabercea, făt-frumos din curte de la Dudes- 
cu; el adăogă: 

— Dar nu zici că eu era s-o paţ și mai rău cu Mavrogheni! 
Cășunase pe mine; ba nu! că să-mi dea pe fie-sa și mai multe 
nu !... Dar o luam eu p-aia?! Și începu să cinte de dor, 
oftind: 

„Oh! Ilinco, mor!“ 

— Tăceţi din gură, nebunilor — zise un logofăt — să ne 
spuie conul Ştefan cum a fost cînd era să-l arunce Mavro- 
gheni de sus din Turnul Colţei. 

— Aşa e, nene Ştefane — întrebă un fecior de boier — 
că Mavrogheni era arap negru, cu buza d-o palmă şi cu colții 
scoşi afară ca de mistreţ? Dumneata l-ai văzut d-aproape; 
se zice că avea o gură la ceafă, pe unde scotea oasele cînd 
înghiţea mielul nemestecat. 

— Nu e adevărat, coconașule, răspunse un logofăt bă- 
trin; nu l-am văzut eu cînd trecea cu alai? Era om ca toţi 
oamenii, atita numai că avea dinţii de oţel, uite, îi aducea 
saci cu rubiele şi cu icosari, îi băga în gură, îi făcea praf cu 
dinţii ş-apoi îi înghițea. Era scris pe mini şi pe picioare cu 
slove turceşti pe sub piele, tipărite cu iarbă de pușcă, ca să 
nu se lipească glonţul de dînsul. Ce-a mai tras paşa de la 
Rusciuc pînă l-a omorît; numai cu iataganul i-a putut veni 
de hac! 

— Ci lăsaţi să ne spuie nenea Ștefan cum a fost cînd era 
să-l arunce din clopotniţă, repetă tînărul băiat. 

Şi Băltăreţu începu povestirea: 

— Era cam pe la Vinerea Mare, cind mă pomenesc pînă 
în ziuă că mă cheamă vodă; zic îndată de-mi pune gaua pe 
cal şi alerg la curte. Mavrogheni sta la fereastră; cummă 
vede, se dă jos în capul scărei, sare ca o maimuţă pe armă- 
sar, parcă-l văz, bată-l Dumnezeu! cu poturi scurți pînă 

la genuchi, picioarele goale în iminei, mintean fără mineci 
şi legat la cap turceşte. N-apucasem să mă dau dupe cal, 
şi-mi zice: „Vino după mine!“ ş-o retează la fugă la deal, 
d-abia mă ţineam de dinsul!... Dodată văd că se opreşte la 
Colțea, descalecă, intră în biserică, se închină la toate icoane- 
le și, cînd să iasă, stă la ușă și mă întreabă răstit: „Trimis-ai 
haraciul la Poartă?“ Eu îi răspunsei: „Da, măria-ta, dar 
n-am găsit mahmudele şi am fost silit de am pus dea topit 
nişte scule de aur şi toată argintăria cite le aveam lăsate 
de unii și de alții amanet la mine, le-am făcut bulgări de 
aur şi de argint şi i-am trimis la Stavracolu ca să-i bată la 
tarapana cu tura de mahmudele şi beşlici. Aştept din ceas 
în ceas să pice lipcanul cu pidula pașii de la Rusciuc.“ „Afe- 
rim! îmi zise, bătindu-mă pe spate. Vino sus să măninci 
cu mine.“ Şi-o ia la fugă pe scara clopotniţei. Mă suiam după 
dinsul gifiind, mă gindeam la cinstea cea mare la care am 
ajuns şi la cîștigul ce era să-mi aducă știrea cind s-o duce 
vestea prin tîrg că am mîncat cu vodă la masă. Cînd ajun- 
serăm sus de tot dasupra clopotului celui mare, de unde 
vezi omul jos numai cît o vrabie, deodată mă cheamă lingă 
dînsul la o ferestruie şi-mi zice: „Ia te uită de ici; mult e 
pînă jos?“ „Mult, măria-ta — îi răspunsei — d-ar cădea 
cineva d-aici, ar fi vai de el; nici praful nu s-ar alege de 
dînsul.“ „Ştii c-am visat pe sfintul Nicolae azi-noapte?“ 
îmi zice rizind.i0 „Eşti bun la Dumnezeu, măria-ta, și d-aia 
a venit sfîntul să te vază.“ „Aşa cred şi eu — îmi zise, ui- 
tîndu-se în ochii mei — dar nu ştii că mi-a zis să te azviri 
d-aicea jos.“ Cînd am auzit aşa, am îngheţat; mi s-a tăiat 
picioarele şi mi s-a muiat vinele, de era să cad, fără să mai 
m-arunce cineva. Ştiam că era în stare s-o facă, fiara! Cind 
aud încetișor un glas că-mi zice la ureche: „Zi-i că ai visat, 
şi tu pe sfîntul Spiridon, ţi-a cerut să-i aprinzi o făclie de 
cincizeci de pungi de bani şi că, de te-o arunca după fereas- 
tra aia, mori şi rămîne sfintul fără lumînare“. Acel care-mi 
şoptea aceste cuvinte era Sava Arnăutul. Repetai și eu vor- 
bele lui ca papagalul, clănţănindu-mi dinţii în gură de frică. 
„Ei, dacă e așa — îmi zise atunci Mavrogheni — trimite 
pe Sava să-i cumpere făclia.“ Muiai condeiul în călimările 
de la briu, scrisei zarafului meu din hanul „Sfintului Gheor- 
ghe“, şi peste o jumătate de ceas Sava se întoarse cu o lumi- 
nărică de trei parale; mi-o dete în mînă, făcu cu ochiul 

lui vodă şi ne deterăm jos binişor cu toţii din turn. Eram 
mai mult mort decît viu. Cum am ajuns acasă, am căzut 
la aşternut şi am zăcut trei săptămîni de gălbinare. 

— O sfecliseşi, zise prinţipul Zamfir. 

— Ce o sfeclise, mă! n-auzi tu că era galben ca turta de 
ceară! Nu ştii tu ce este gălbinarea, mă! faţa morcovului, 
mă! întrerupse Manea, și Sgabercea adăogă: 

— Zi mai bine ca galbenii olandezi; Mavrogheni îi tră- 
gea suflețelul de sfoară. 

— Toţi boierii să moară, numai Manea şi cu banul Ghica 
să trăiască, mă! strigă deodată Manea, bătind cu pumnul 
în laviţă, și se sculă cîntînd cintecul lui favorit: 


Zon, zon fivrilzon ! 


— Ci tacă-ţi gura, nebunule — ripostă supărat prinţipul 
Zamfir — nu ţi-am spus d-o mie de ori că Filipescu e mai 
mare? 

— Nebun ești tu, mă păcătosule! îi răspunse Manea. 
Ce adică, pentru că-mi zice Manea Nebunul!? Da’ nu ştii 
tu, mă! că-mi zice aşa tocmai pentru că nu sunt nebun, mă! 
cum îţi zice şi ţie prinţipul Zamfir, tocmai pentru că nu 
ești prinţip, mă! Banul Ghica să trăiască, mă! Soarele să-mi 
fie cu bine, iar luna s-o mănînce vircolacii, mă! Mavrogheni 
ţinea cu turcul, mă! De la turc belşug, iar de la neamţ cali- 
cie; neamţul umblă tot cu Ucigă-l toaca în buzunar, mă! 
scoate foc şi panglice pe nas, mă! Merge cu chinele la patalie 
călare pe porc, mă! Franţuzul, în zbor pe sus, ca pasărea, 
şi englezul, ca rața pe apă, iar muscalul porcos, cu ritul d-un 
cot, mă! în toate alea își bagă botul. Voia la dumneata ca la 
banul Ghica! Nu ştii tu, mă! că de n-ar fi nu s-ar povesti, mă! 

— Ba tot Filipescu e mai mare! strigă indignat prinţipul 
Zamfir, arătind pumnul, ameninţare la care Manea răspunse 
cu o palmă de răsună sala şi îndată se sculă cîntind: „Fivrel- 
zon! fivrelzon !“ Aşa pronunţa el pe româneşte cuvintele 
cîntecului său favorit: „Dansons la Carmagnole! vive le son! 
vipe le son du canon !“* 

— Brel da” ce mai palmă, neiculiţă! Adormisem, şi 
m-a deșteptat din somn; aşa e, nea Maneo, c-ai crezut că 
era falca lui Mustafa-pașa? zise Sgabercea. 


* Să dansăm Carmagnola! trăiască bubuitul! trăiască bubuitul 
tunului! — începutul unui cîntec revoluţionar francez de la 1793. 

La cuvintele acestea, prinţipul Zamfir, care se temea să 
nu întărite mai rău pe Manea, începu a ride cu hohot, fre- 
cîndu-se pe obraz și zicînd: 

— Intri şi tu în vorbă nepoftit, păianjene! Bine să-i 
fie lui Mustafa-paşa! Aşa să paţă dacă e turc! Să se facă și 
el creştin odată şi să se isprăvească. O mîncă cît de bună 
Mustafa; ș-acu mă ustură. Dă spurcatul de nebun, nu se 
încurcă, parc-ar da într-un bou. Așa e dacă mănîncă numai 
lumînări de seu, ca ungurii; ș-aseară era cu o lumînare în 
gură; a înghiţit-o cu feștilă cu tot. 

— Măniîne luminări, mă! răspunse Manea, ca să mă lu- 
minez pe dinăuntru, mă! Dar tu, care bei la vin ca o butie, 
ce-o fi în capul tău, întuneric beznă, mă! ca într-o pimniță 
oarbă, mă! 

— Vino-ţi în fire, omule! îi zise prinţipul Zamfir, vă- 
zînd că iar se înteţeşte. 

— În firele părului tău, mă! Să-ţi mai încrețesc zulufii, 
că nu te-am jumulit de mult, mă! De la lăsata secului, 
de la masă de la Dudescu; ce! pesemne ţi-ai uitat, mă? 

Manea nu rîdea niciodată. Umbla pe uliţă strigind în 
gura mare: „Toţi boierii să moară, mă! numai Manea să 
rămiie, mă!“ Daca îi zicea cineva ceva, arunca cu pietre. 
Nu se temea de nimeni pe lume, decit de banul Ghica. Acolo 
în curte la banul se adăpostea, avea odaie, îmbrăcăminte 
şi mîncare. Manea era milos şi darnic; tot ce avea da la să- 
raci; dacă-i da cineva o haină bună, un anteriu, o giubea 
blănită, el se ducea la croitor sau la cojocar şi le schimba 
pe haine groase mitocănești, pe cari le împărțea la săraci, 
păstrind pentru dinsul pe cea mai proastă; uneori răminea 
numai cu cămaşa. Nimeni nu ştia de unde era, nici de unde 
venise. Singurul său amic era Cloşcă vizitiul, care se zice că 
era rudă cu Cloşcă cel vestit în răscularea din Ardeal. Cloşcă 
vizitiul a murit cam pe la anul 1829, în curte la tată-meu, 
cînd şedeam în Gorgan, peste drum de cazarma pompierilor. 

Cind venea cîteodată vorba cu el despre Manea, Cloşcă 
răspundea oftînd: „Bine că e ș-așa, după cîte văzură ochii 
lui...“ şi îndată schimba vorba, parc-ar fi fost un secret între 
ei doi. Manea era un om de mare probitate și discreţiune. 
Banul Ghica, cînd vrea să ajute pe vreun sărac, chema pe 
Manea, și lui îi încredința banii ce voia să trimită, știa că 
nu era om să se atingă de o lăscaie. 

Pe cînd urmau glumele și palmele întrei cei trei nebuni, 
iată că vine medelnicerul din casă de la boieri și poiteşte pe 
Băltăreţu. După ce-şi întinse bine giubeaua la guler, apucă 
işlicul de un colţ al pernei, păşi în cadență și intră respectuos 
în odaie la boieri, ploconindu-se în dreapta și în stinga, cu 
mîna la piept pe inimă. Banul îi arătă lingă ușă un sipet aco- 
perit cu un covor și-i făcu semn să şază, iar vornicul Scarlat 
Cimpineanu, cel mai limbut din toţi, începu a-i vorbi astfel: 

— Nene Ştefane! acu te-ai făcut şi dumneata rumân, 
că te-ai căsătorit cu o păminteancă ; ai case şi moşii în pă- 
mintul românesc și trebuie să te doară inima şi pe dum- 
neata de ţara asta, că vezi c-a îngenuncheat, nu o mai poate 
duce cu greutăţile care au năpădit pe dînsa; numai biruri 
şi angarale; n-a mai rămas bieţilor creștini nici cenuşe în 
vatră; le-au murit vitele tot cărînd la zaherele pe la serha- 
turi. Bir peste bir și lude peste lude; sferturile din patru 
le-a făcut douăsprezece pe an; oieritul de la patru parale 
l-a suit la douăzeci şi cinci, bez ploconul; acu a mai adăo- 
gat văcărit şi gostină; vinăriciul, douăzeci de parale de 
vadră ; capanliii au tăiat nartul griului la schelele Dunării 
pe şase lei chila şi pe cinci parale ocaua de unt și de miere! 
Bătaie de joc nepomenită| fuge lumea peste Dunăre; s-au 
spart o mulțime de sate. După celealalte toate a început gre- 
cul să ne şi omoare hoţeşte: vărul Alecu Văcărescu, rădicat 
noaptea de oamenii lui vodă, nu se ştie nici pînă azi ce s-a 
făcut. Trebuie cu orice chip să scăpăm ţara de necazurile 
ce au dat peste dînsa, să o cotorosim de lăcustele din Fanar, 
care nu se mai satură. Ne-am chibzuit în tot felul şi iată ce-am 
hotărit: să se ducă vornicul Niculae Dudescu cu o hirtie din 
partea ţării către Bonaparte. Dar uite! n-avem bani, și d-aia 
am trimis la dumneata, nene Șteiane, să ne înlesneşti, să ne 
împrumuţi, cu siguranţă, se înţelege, cu amanet de moșii. 

Băltăreţu își pune bărbia în pumn, se gîndeşte, tușeşte 
şi răspunde: 

— De! boieri dumneavoastră! cum știți că e mai bine, că 
acu dumneavoastră sunteţi ţara, cum se zice, pinea şi cuţi- 
tul; le ştiţi pe toate şi de bine, și de rău. Noi suntem niște 
păcătoşi, nişte proşti! Facem cum ne ziceţi; dar unde să vă 
găsesc eu bani în ziua de astăzi, păcătosul de mine?! Că am 
să iau din toate părțile; stau cu sipeturile pline de amane- 
turi şi de sineturi, și nimeni nu-mi plăteşte; că de! ce să 

zică cineva, nici n-au de unde. La vreo doi-trei armeni nu- 
mai a rămas ceva parale; dar unde te poţi apropia de ei? 
Săptămîna trecută, nu mai departe, am avut o trebuinţă 
de-mi crăpa buza de două sute de mahmudele şi m-am impru- 
mutat de la Manuc, zece la pungă pe lună (24%); i-am dat, 
ce să fac? eram strins de git. 

După multe rugăminte și făgăduieli de tot felul, că i 
se va înlesni luarea otcupului vămilor, al ocnelor ş-al poș- 
telor, Băltăreţu s-a induplecat în sfirşit a împrumuta pe 
Dudescu cu 7 iJa la pungă pe lună (18%), primind amanet 
toate moșiile. La dobindă adăogind comisionul bancherilor 
şi schimbul banilor cu Lipsca și cu Viena, imprumutul venea 
la 30 și la 40% pe an. 

Pe cînd ieşise cloşca pe cer, boierii intrau unul după 
altul în butcile lor, fiecare precedată de două masalale; 
Dudescu intră acasă, ca să-și facă pregătirile de drum. 

Nu trecuseră trei ani de la acea seară, şi averea cea mare 
a Dudescului, case şi moşii, trecuse în mîinile Băltăreţului*. 
Pe fiecare lună, acest cămătar îi scotea cîte o moșie la mezat 
și, negăsindu- se concurenţi, moşia răminea pe seama lui, 
pe nimic; moșii cari dau astăzi cinci și șase mii de galbeni 
pe an, le- a luat Băltăreţu de la mezat, la Cochii-Vechi, pe 
trei și patru mii de lei, galbenul valorind şapte lei. 

Unde e astăzi averea Băltăreţului? Nimeni nu știe. 


ION GHICA 


* Cine era Băltăreţu şi de unde venise el nimeni nu ne-a putut 
spune alta decit că venise din Tiîrnova, unde avusese băcănie, dar că 
nu era originar dintr-acel oraş; pronunția lui la vorbă era cam de cuţo- 
vlah sau de arnăut. Bucureştenii s-au pomenit cu dînsul deodată lip- 
scan mare şi bogat, cu daraveri de bani și de mărfuri cu Viena, cu Pesta, 
cu Braşovul şi cu Lipsca, avînd palat mare boieresc între strada Ver- 
gului şi biserica Stelea în partea oraşului care a ars cînd cu focul din 
1847. Bl a murit sărac cam pe la anul 1823, lăsînd o singură fată şi 
drept avere numai casa cea mare de la Stelea. Ginere-său, un mie 
negustoraș cuţovlah, după moartea socrului, a luat numele de Băltă- 
reţu și a avut trei băieţi, dintre cari cel mai mare a murit acum în 
urmă la 1874, iar ceialalţi doi sunt şi astăzi în viaţă, unul mic funcţio- 
nar la vamă, iar celalalt trăind cum poate. Sic transit gloria mundi Fai 


(n.a.). 

XXI(| 


BÎRZOF 


Londra, 1 ghenarie 1885 


Scumpul meu amic, 


Auzit-ai de unul Birzoi? Dacă n-ai auzit, eu să-ţi spui 
cine şi ce era; căci l-am văzut și l-am auzit cu ochii şi cu 
urechile mele. 

Birzoi era, cum zice românul, un om cit un munte: 
înalt, gros şi chipeș, ochi mititei în fundul capului, umerii 
obrazului scoşi şi nasul numai o fărimiţă de sfirc: tipul de 
mongol cel mai bine caracterizat. După celealalte toate, 
era și ciupit de vărsat, şi ciupit așa de adînc, că în fiecare 
gropiţă se putea ascunde bobul de mazăre. 

Născut în Bugeag, fusese însă crescut printre românii 
de pe malul drept al Bugului, unde tată-său a fost ani mulți 
cinovnic la spirtoase şi vorbea românește ca apa. Intrat 
de copil ca piser în cancelaria poliţiei, ajunsese nacealnic 
şi dobiîndise cinul de calejki saveinik*, încît, cînd îi vorbeai, 
trebuia să-i zici cu respect „Vasi-visoko-blagorodie“**. El 
cînd vorbea începea cu: „Șiotakoi2“***... şi încheia cu 
„Durak Moldavan! ptiuuu!“ în obraz. Ceva-ceva să-l fi 
contrariat, apoi striga „Ja tebe siceas dam palki“****. Se 
plimba prin oraș călare p-o scîndură pusă pe patru rotile, 


* Consilier departamental. 
** Preanobile născut. 

*** Ce-i asta? 

**** Acum îţi trag palme. 

stind înţepat cu mina în şold. Căruciorul lui era tras de 
trei cai negri în front; cel din mijloc, cu un cerc mare peste 
cap, trepăda de abia se puteau ţine de dînsul cei doi lăturaşi, 
galopînd în fuga mare, cu capetele lăsate în jos, încordate la 
dreapta şi la stînga, de le da coamele de pămînt. Vizitiul, 
Timofei, un băieţel cu o pernă mare de catifea roşie în cap, 
cît dinsul de înaltă, mina caii d-a-n picioarele, strigînd 
într-una cu glas ascuţit și prelungit: „Padii!“*..., de fugea 
lumea de se prăpădea, căci Timofei nu căta peste ce da. 
Cind trecea pe uliţă, auzeai pe bieţii creştini vestindu-se 
unii pe alții cu: „Fugi, mă, că trece căruţul lui sfintu Ilie“. 
Era totdauna urmat de trei- -patru cazaci de Don, plecaţi pe 
cai, cu suliţele înainte ca la bătălie, şi băteau de zvintau, 
căci Birzof era polițai nacealnic. 

Mi-l aduc aminte cind a venit acasă la noi. Cum a ajuns 
la scară, a descălicat de pe scîndură şi s-a suit în fugă pe 
scară, zdrăngănind sabia de toate treptele; cum a găsit pe 
tata, i-a dat în mină un plic cu o pecete mare roşie. Tata, 
după ce a citit scrisoarea, îi zise: 

„Am spus generalului că nu mă mai pot duce la comisie; 
mi-au murit pîn-acuma trei oameni în curte din cauza 'ser- 
viciului ; destul un an de zile; mi-am făcut rîndul, acu mai 
slujească şi alţii“. 

Birzoi ascultă cu atenţiune cuvintele tatii, dind din cap 
ca semn de aprobare, şi plecă salutînd şi strîngind mîna lui 
tata. Dar nu trecu nici o jumătate de oră după plecarea lui, 
şi vedem că intră în curte vestitul pazarnic, urmat de un 
cazac; mai trece niţel, şi mai intră un alt cazac, ș-apoi 
altul, tot unul cîte unul, pînă se făcură doisprezece la număr. 
Care cum intra, descălica, lua friul din capul calului şi-i 
da drumul la finărie; iar ei, atrași de mirosul bucatelor, 
trăgea care cum venea drept la bucătărie, unde într-o clipă 
nu mai rămînea nimica nici în tingiri, nici prin dulapuri; 
mănîncă tot și beau tot și tot cer nencetat; apoi, beți şi sătui 
peste măsură, se suie prin odăi şi în salon, cîntă şi joacă 
chiuind, se tăvălesc pe mobile şi pe așternuturi cu cizmele 
pline de noroi și cu mantalele ude de ploaie. Noi, copiii, cu 
mama am fugit de acasă şi am mas noaptea la un vecin, căci 
tocmai a doua zi a venit un ofiţer de a ridicat cazacii, după 


* Du-te, păzea, 

ce tata, de nevoie, se prezentase dis-de-dimineaţă la ser- 
viciul la care refuzase d-a se mai duce. 

Aceasta se numca execuţie. 

Serviciul ce făcea tata de mai mult de un an era foarte 
periculos. Se înființase un fel de comitet sanitar compus de 
mai mulţi boieri; scopul acelui comitet nu era atît d-a opri 
boala a se întinde, ci era mai mult a alege în oraş curţi, 
grădini şi maidanuri, unde să se depuie soldaţii bolnavi, 
a îngropa pe morţi și mai ales a îngriji să se adune şi să se 
trimită la corpurile respective puștile, raniţele și mantalele 
rămase de la soldaţii morţi. Membrii comitetului erau în 
contact necontenit cu epistaţii, cu vătăşeii și chiar cu cio- 
clii, cu tot ce era molipsit, fără a se lua nici o măsură pro- 
filactică, căci era oprit sub pedeapsă grea a zice că boala 
de care mureau cu miile pe zi era ciuma, sau a crede că era 
boală lipicioasă. Din cele dintii zile ale intrării lui tata în 
acel seriviciu, ni s-a bolnăvit vizitiul, şi moartea lui ne 
procurase neplăcerea d-a fi duşi pe vreme de iarnă la Mănăs- 
tirea Cernica, unde am petrecut șapte săptămîni la fum, în 
covergi de scînduri şi de rogojini, de ne sufla „vintul din 
toate părţile și ne uda ploaia şi de sus, şi de jos. D-abia ne 
întoarserăm acasă; și cade bolnav arnăutul care întovărăşea 
pe tata; atunci, altă purificare, de astă dată la Plumbuita. 
Un al treilea caz a fost moartea feciorului care înlocuise 
pe Ivancea arnăutul, apoi alte şapte săptămîni la fum și la 
aer. Ne întorsesem numai de zece zile de la lazaretul de la 
Plumbuita, cînd primirăm vizita de care am vorbit mai sus. 

Relaţiunile de serviciu făcuse pe Birzof prieten cu tata 
şi ne venea adesea în casă. Cind i pomenea cineva de cei 
doisprezece cazaci cu execuţia, Birzof îşi făcea cruce mare 
pe piept, zicînd: „Na ia i Bogu*, cocon Tache, la mine nevi- 
novat; slujba!“ şi urma partida înainte, întorcind pe riga 
cu un chef nespus. 

În vara anului 1829 războiul era în toiul lui; boierii cei 
mai mulţi erau trimiși pe afară, unii după coasa finului 
pentru oştire, alții după proviant, alţii ca comisari și dra- 
gomani pe lingă generalii corpurilor cari împresurau cetă- 
tile de pe malurile Dunării ; cei cari mai rămăseseră în Bucu- 
rești se adunau ziua-noaptea la Cornescu, unde sta totdauna 


* Nu, eu zăul 

pe masă un morman de aur la dispozițiunea aceluia care avea 
cartea mai năzdrăvană. Acel metal avea o mare putere de atra- 
gere asupra ofiţerilor muscali în general și asupra lui Birzof 
mai ales; el avea pe sotnica* lui, care nu-l înşela niciodată. 

Boierii nostri pe atunci erau mai toţi vinători mari și 
călăreţi vestiți; le plăceau caii arăbești şi ungurești ; aveau 
poştalioane de cite şase şi opt cai româneşti iuți ca zmeii; 
ţineau prin curţi şi în casă cini, lupi, urși, vulturi, corbi, 
privighetori, cocori, tot felul de păsări şi de lighioane. Ca 
să nu citez decît citeva celebrităţi, voi aminti cinii zăvozi 
(moloși), cit viţeii de mari, ai lui Grigorie-vodă Ghica, pe 
care îi hrănea ca să-i puie să se bată pină la moarte ca urşii. 
Cînd se dau asemenea spectacole, Bucureştii toţi alergau 
la Colintina care cum putea, pe jos, călare, în căruţă, în 
calească sau în teleguţă ; îşi luau merinde de acasă, şi cimpul 
de la Obor pînă la Plumbuita părea un bilei. Emoţiunile 
cocoanelor erau la aceste lupte tot atit de vii ca și ale dame- 
lor spaniole. la luptele de los toros*+. 

Alecu Ghica Barbă-Roşie avea pe Bercea, un cîne-lup 
cu coada şi urechile tăiete din rădăcină, dobitoc fioros şi 
rău, care sta ziua și noaptea culcat la uşa lui stăpinu-său, 
dormind numai dintr-un ochi. Pe mulţi a mai speriat, pe 
mulți a mai mușcat şi la mulţi a rupt din carne fiorosul 
Bercea. La asemenea întimplări, Barbă-Roşie cădea cu do- 
jana tot pe bietul păţit cu: „Na! bine ţi-a făcut, neghiobule, 
dacă nu-l laşi în pace!“, deși omului nici prin gind nu-i tre- 
cuse să-l atingă sau să-l aţițe. Bercea nu s-a putut împăca 
nicidecum cu muscalii; sărea la ei cind îi vedea trecînd pe 
la poartă, așa că într-o zi, luindu-se la harţă cu trei soldaţi, 
a căzut străpuns cu baionetele. Rănile ce a primit erau așa 
de adinci, încît toate îngrijirile doctorilor şi veterinarilor 
n-au putut să-i prelungească zilele şi și-a dat sfirşitul bietul 
cîne cînd era încă în floarea vieţii: împlinise numai patru 
ani cînd a căzut victima invaziunii ruseşti din 1828. 

Costache Cornescu avea pe Moş Martin, un urs mare negru, 
pe care-l crescuse de mititel cu o îngrijire cu totul părin- 
tească. Cornescu adesea povestea cum îi fusese milă de Moş 
Martin cînd era pui: l-a văzut orfan, fără tată și fără mamă, 


* Sută. 
** Tauri. 

căzuţi amindoi într-o bătaie la Petroşiţa sub gloanţele cojeş- 
tenilor, corneştenilor și ghergănenilor. Pînă la virsta de doi 
ani, Martin era blind ca un miel şi plăcut; trăia prin casă, 
se plimba liber de git cu boierii, cu cocoanele și cu oameni: 
din curte; noaptea dormea în braţele lui Vintilă; dar mai 
tirziu, începînd a da la palme în dreapta şi în stinga, în 
urma citorva zgirieturi cu unghiile, Cornescu fusese silit 
să-l izoleze, şi de vreo zece ani îl ţinea în lanţ în fun- 
dul curţii, legat de un stilp nalt, în vîrful căruia era o roată 
de car, unde se urca de-și lua tainurile ce i le aducea amicul 
său Vintilă la orele hotărite. 

Timofei, vizitiul lui Birzoi, luase obicei de îndată ce 
lăsa pe stăpinu-său la scară de se suia la cărţi, el se ducea 
în fundul curţii şi se juca cu ursul; se punea la o distanţă 
afară de lungimea lanţului cu care era legat dobitocul şi 
tăbăra cu biciul pe dinsul, şi-l bătea, și-l bătea ceasuri 
întregi. De trei luni, Moş Martin înghiţea această umilinţă, 
dar pe mormăite; își făcea el planul său de răzbunare, și 
într-o zi, cînd începe bătaia biciului, ursul se tot trage înce- 
tul cu încetul înapoi, din ce în ce mai aproape de stilp; cu: 
cît ursul se trăgea, cu atit Timofei înainta, ca să-l poată 
ajunge să-l bată peste ochi şi peste bot; pînă ce deodată 
fiara, făcîndu-și vînt, se repede din toată lungimea lanţu- 
lui, îl ajunge cu laba, îl trage la dinsul și-l sfişie în bucăţi. 
A strigat bietul băiat cît a putut, dar cine să-l auză tocmai 
în fundul curţii Cornescului, care era cit un bărăgan 
de mare! 

Ca să-ţi faci o idee de întinderea cuprinsului lui Cornes- 
cu, închipuiește-ţi că pornești din colţul casei Blaremberg, 
unde este Ministrul Afacerilor Străine, și mergi pe strada 
Academiei pină în dreptul bisericei Sfintul Nicolae Dintr-o 
zi, și apoi de acolo o iei în sus pe strada Ienii pînă în poartă 
la Mazar-Pașa şi închei pătratul cu două linii paralele, una 
stradei Academiei, și cealaltă stradei Ienii; vei avea astfel 
cuprinsul curţii lui Cornescu, o adevărată moșie: tot spa- 
tiul pe care se află astăzi otelurile „Ioji“, „Union“, „Regal“, 
cu strada Regală şi cu o mulţime de case din fund şi din 
strada lenii. Glasul nenorocitului se pierdea în pustietate.! 

După ce Birzoi a isprăvit talia la cărţi și şi-a băgat: 
în pungă purcoiul de galbeni care se grămădise dinaintea lui, 
iese în scară şi strigă, strigă pe Timofei în zadar; dar în loc 

de Timofei cu trăsura, vine Vintilă, sărind într-un picior, 
zicîndu-i rizînd: 

„Au! Dumneata să trăieşti, că pe Timofei l-a mîncaaa...t 
Moş Martin, și nu mai striga degeaba.“ 

A trebuit toată iscusinţa lui Vintilă şi toată încrederea 
de care se bucura pe lîngă urs ca să-i lase din labe cadavrul 
nenorocitului băiat. 

Mai răi şi decît ursul erau cînii din curtea Cornescului. 
Cind treceai pe acolo, noaptea mai ales, te pomeneai deodată 
ocolit din toate părţile; ulucile erau ciur de găurile prin care 
ieșeau la uliţă cînii cu grămada cît simțeau pe un trecător; 
părăsise lumea drumul pe acolo. Eu, într-o noapte, am vrut 
s-o paţ cît de bună, căci din nebăgare de seamă apucasem pe 
strada lenii; am scăpat cu faţa curată numai mulţumită 
săbiei sublocotenentului Brătianu ; ne-am pus spate în spate, 
dînd în dreapta şi în stinga, eu cu băţul, el cu sabia, și 
numai așa de-abia am putut opera o retragere onorabilă 
pînă acasă la mine, unde este astăzi otelul „Brofft“. 

Tot se mai găsesc şi acum pe la noi oameni cărora le place 
să aibă în curte sau în casă cite un dobitoe fioros, un lup, 
un vultur sau chiar un mindru leu. 

Birzof cu pazarnicul şi cu generalul Zaltukin, președin- 
tele cu deplină putere asupra Principatelor, formau o treime 
tot de o fiinţă sub firma: „Ia nevinovat, slujba!“ sub care 
se ocroteau toate abuzurile şi nedreptăţile ruseşti. Sistemul 
lor era de a nu asculta niciodată o jăluire, ci d-a apuca cu 
gura înainte, ca să inspire spaimă, ca jăluitorul să fugă 
de teamă să nu paţă una și mai rea decît pricina pentru care 
venea să se plingă. Şi iată cum procedau. Era poruncă straj- 
nică de la impăratul să nu supere pe sudiţi (supuși străini), 
să nu le puie cuartir, să nu le ceară rechizițiuni etc. Banul 
Brincoveanu, fiindcă era principe al sfintului Imperiu roman, 
era în idee că trebuie să fie tratat ca un sudit austriac. Într-o 
zi se pomeneşte cu Birzof că-i aduce în cuartir:pe mareșalul 
Dibici, care venea să ia comanda: oștirilor, înlocuind pe: 
bătrinul mareșal principe Witgenstein, și scoate pe Brinco- 
veanu din casele de sus, înghesuindu-l cu toată familia în 
citeva beciuri. Atins în mîndria sa, Briîncoveanu trimite pe 
un nepot al lui să esplice generalului Zaltukin situațiunea 
excepţională în care se afla şi să-i ceară să fie cruțat. Tinărul 
sol vorbea franțuzeşte ca apa şi era elocuent; ajuns la palat, 

începe pe un ton oratoric a expune generalului Zaltukin 
scopul pentru care era trimis, după regulile retoriceşti, cu 
trope, figuri, gesturi şi jocuri de fizionomie; Zaltukin, în 
loc de a-l asculta pînă la sfîrşit şi a-i răspunde în cestiune, 
deodată se înfuriază și bate din picior, strigind: „Afară! 
afară ! paşol! ce te strîmbi la mine?“, încît bietul sol a luat-o 
la fugă speriat, uitînd și exord, şi naraţiune. 

Se cutremura lumea cînd auzea de Zaltukin. El era ves- 
tit în toată Rusia pentru violenţa și strășnicia sa. Cind po- 
runcea ceva, nu încăpea vorbă, trebuia să se facă. Dacă 
cerea cară pentru transporturi trebuincioase pentru oștire 
şi se răspundea că vitele au murit de epizootie, el răspundea: 
„Ei bine, să se inhame oameni“, și bieţii locuitori erau supuși 
cu biciul cazacilor să ducă carăle înhamindu-se în locul 
boilor. Dacă vreun boier îndrăznea în divan să facă cea 
mai mică observațiune asupra vreunei măsuri ordonate de 
diînsul, era îndată surghiunit. Mitropolitul Grigorie, mer- 
gind într-o zi la dinsul să-l roage să fie mai îngăduitor cu 
creștinii, el, în loc de a-i răspunde, chemă îndată pe Birzof 
şi-i ordonă să-l trimită peste graniță. Peste douăzeci şi 
patru de ore, acel om sfint era dat afară din eparhia lui şi dus 
surghiun în fundul Rusiei, unde a fost deţinut cinci ani.? 

Aceia însă cari cunoșteau bine pe generalul Zaltukin 
şi cari trăiseră cu dinsul în intimitate spuneau că era omul 
cel mai drept, cel mai cinstit şi mai milos, şi că ordinele 
crude ce da le da cu inima sîngerindă. Mulţi asigurau că 
adresase împăratului raporturi sfișietoare asupra stării de 
jale în care se aflau Principatele, zicînd că purtarea Rusiei 
în Principate merită reprobarea lumei întregi. 

Rușii au privilegiul de a fi răi, cruzi şi nedrepţi şi d-a 
fi totodată oamenii cei mai buni la suflet şi cei mai plăcuţi; 
ei pun toate faptele cele neomenoase sub firma: „Ja nevino- 
val... slujba!“ cum zicea calejki-sovetnikul Birzoi, care afară 
din slujbă era omul cel mai plăcut, sufletul cel mai bun şi 
mai milostiv, omul lui Dumnezeu cum s-ar zice. 

Zaltukin a murit de ciumă, voind să dovedească că boala 
de care mureau soldaţii cu miile în curți şi pe maidanuri nu 
era nici ciumă, nici boală lipicioasă. A fost înlocuit cu un om 
inteligent, plăcut și binecrescut cu generalul conte Pavel 
Kisselef, un camarad al împăratului Alexandru. 

Touvenel, ministrul afacerilor streine al lui Napoleon 
III, vorbind de contele Kisselef cînd era ambasador la Paris, 
zicea: „Je wai pas connu de vieillard plus accessible auz idées 
grandes et gentreuses“*. Pe atunci generalul Kisselei era 
trecut de optzeci și cinci de ani. 

Cînd i-am fost prezentat, la 1862, la un prînz la Minis- 
terul Afacerilor Streine la Paris, a stat mult de vorbă cu 
mine, întrebindu-mă de o mulţime de oameni pe cari îi 
cunoscuse și din cari mulţi trăiau pe atunci, şi mi-a zis: 
„Je me rappele avec bonheur des cinq années que j'ai passé dans 
votre pays, et tout ce qui lui arrive d'heureuz me fait plaisir; je 
regrette beaucoup que vous n'ayez pas su rendre heureuse la 
partie de la Bassarabie que le Traité de Paris a donné à la 
Moldavie. Ce pays, que la solicitude de l'empereur Alexandre 
et empereur Nicolas avait rendu si riche et si prospère, votre 
administration l’a réduit à la plus complète misère: il arrive 
tous les jours à Pétersbourg des plaintes et des lamentations de 
la part des habitants d’ Ismaïl et de Bolgrad.“ ** 

Am raportat atunci aceste cuvinte. domnitorului Cuza, 
zicîndu-i că ele îmi făcuseră mie mare impresiune și că mi 
se păreau un rău prognostic pentru viitorul Basarabiei. 


ION GHICA 


* N-am cunoscut bătrîn mai accesibil ideilor mari şi generoase. 

** Îmi amintesc cu fericire cei cinci ani pe care i-am petrecut 
în țara dumneavoastră, și tot binele ce i se întîmplă îmi face plăcere; 
regret mult că n-aţi știut să faceţi fericită partea din Basarabia pe 
care Tratatul de la Paris a dat-o Moldovei. Această ţară, pe care soli- 
citudinea împăratului Alexandru și a împăratului Nicolae o făcuse 
atit de bogată și prosperă, administraţia voastră a redus-o la cea mai 
completă mizerie: zilnic sosesc la Petersburg plingeri şi jeluiri din 
partea locuitorilor din Ismail şi Bolgrad. 

INSULA PROSTA 


Londra, 30 mai 1885 


Scumpe amice, 


Citisem, nu mai ţin minte în ce autor, că în gura Atlan- 
ticei, cam printre gradele 50°34’ și 51* nord, 1* și 1°59 ost, 
se află o insulă numită Prosta; un mic pămînt pe suprafaţa 
mării, care seamănă cu o broască ţestoasă cu gitul întins şi 
cu gura căscată, de parc-ar vrea să îmbuce trei viriuri de 
stinci de piatră ce ies din apă şi care se numesc Acile. Întin- 
derea insulei, măsurată în zbor de pasăre, ne spune geogra- 
ful, este de 60.000 de hectare, cam cît moşia repauzatului 
logofăt Alecu Balş.i 

Numărul prostenilor sau prostilor, adică al locuitorilor 
insulei, se suie cu mic, cu mare la 90.000 de suflete, plugari, 
marinari, pescari, meseriaşi şi comercianți; iarna însă popu- 
laţiunea merge pînă la 150.000 şi chiar la 200.000 cu streinii 
cari merg de petrec acolo lunile cele reci ale anului. 

În călătoriile mele trecusem de multe ori pe lingă Prosta, 
fără să îi avut curiozitatea să o vizitez, ba încă de vreo două 
ori bastimentul pe care eram a şi abordat într-una din sche- 
lele ei, avind a lua şi a lăsa mărfuri şi pasageri; dar atunci, 
fie lene, fie lipsă de timp, n-am pus piciorul afară din cora- 
bie. În toamna anului 1884, însă, vaporul „Urania“ al Com- 
paniei „Cunard“, pe care mă aflam, abordind într-un port 
al acelei insule numit Vacile şi, simţindu-mă răcit şi prins 
de friguri, mi-am luat sacul şi pătura şi m-am coborit la 
otelul „Braţele deschise“ din faţa debarcaderului, pe cheu. 

Cum am intrat în camera cemi s-a dat, am cerut un 
ceai fierbinte cu mult rum, pe care l-am băut pe nerăsuflate, 
după ce m-am înfășurat într-o plapomă de flanelă groasă. 
Cind m-am trezit a doua zi, un soare binefăcător umplea 
camera de lumină şi de căldură; simţeam în plămîni un aer 
curat şi plin de viaţă. Nici vine încordate, nici durere de 
cap; toate pieriseră ca prin descîntec. Pornisem de pe con- 
tinent pe o zi de toamnă rece, umedă, ploioasă și întunecoa- 
să, şi după trei ore de călătorie găseam cea mai frumoasă zi 
de primăvară, într-o climă ospătoasă și plăcută. 

Simţindu-mă bine de tot, m-am coborit în sala de mînca- 
re, am dejunat cu o poftă necunoscută mie de multă vreme, 
am cerut un servitor de piaţă şi am pornit să vizitez curio- 
zităţile orașului, luînd-o în sus pe stradă. 

La tot pasul admiram frumuseţea caselor și a grădinilor, 
varietatea de arhitectură de bun-gust și starea de curățe- 
nie a stradelor; în tot d-a lungul uliţei mă aflam între două 
grădini d-a dreapta și d-a stinga; casele, nici una ridicată 
mai sus de două caturi; simţeai bine că aerul şi razele soa- 
relui se plimbau liber printr-însele; fațadele cele mai multe 
erau acoperite, pînă la streaşină, cu plante suitoare: tran- 
dafiri, glicină, iederă, pasifloră, bignonii şi iasomii, cari 
încadrau ferestrele şi ușa de la scară de păreau niște tablouri. 
Zidurile de la uliţă dinaintea caselor, numai de trei sau 
patru palme de la nivelul pavelei, erau înălțate printr-un 
gard viu tuns pe culme, format de copăcei ghimpoșşi, mără- 
cini de tot neamul şi glădici, printre cari se ridicau ceva mai 
sus lauri, oleandri și mirt; între case şi zidurile din uliţă, 
grădină cu poteci de nisip roșu, încunjurau partere de gazon 
insmălţate cu florile cele mai delicate, mai rare și mai fru- 
moase. În fiecare grădină, cite trei şi patru copaci mari, 
cedri de Liban, arocarii, ciparoşi; grădinele despărțite una 
de alta numai prin gărduleţe vii, şi la spatele fiecărei case 
grădină de pomi roditori şi de legume. Starea stradelor, 
admirabilă: pavaj de lemn cubic, brad cătrănit, stropit, mă- 
turat şi spălat ziua şi noaptea; la fiecare zece pași, guri de 
apă țişnitoare care se urcau cu repeziciune pînă în virful 
ce! mai înalt al caselor; necurăţeniile luate de apă curgeau 
prin gratii de fier în canalul colector de sub stradă, încît 
paveaua părea un adevărat parchet de salon; trotoarele, 
toate de asfalt sau de lespezi de piatră. 


368 


Din distanţă în distanţă, linia grădinilor era întreruptă 
de un şir de magazii, care se ţineau lanţ una de alta, ieşite 
în faţa stradei: o brutărie, o băcănie, o librărie cu tot felul 
de cărţi scolastice şi de ziare, o măcelărie, o pescărie, o păsă- 
rărie şi vinătorie de cea mai mare curăţenie, cu mese de 
marmură, acoperite cu bolovani de gheaţă, ca să nu fie nici 
stricăciune, nici miros, după aceea o tutungerie, o cîrciumă, 
o cizmărie, o croitorie, o magazie de stofe, o fierărie și o 
timplărie. 

Ajuns la punctul culminant al stradei, ciceronele mi-a 
propus să vizitez biserica veche, povestindu-mi toate min- 
iunile ce le auzise şi el de la moşi-strămoși. Mi-a spus cum 
ctitorul bisericei, vestitul cavaler Zalatar, s-a călugărit de 
ciudă fiindcă nu se putuse să se ţie în zidurile lerusalimu- 
lui, unde intrase de trei ori cu asalt, urmat de cinci tovarăşi 
ai lui, tot ca dinsul de viteji, şi cum acel cavaler călugăr, 
acum prefăcut în strigoi, vine din cînd în cînd de cere armă- 
tură de bătălie nouă de cite ori se schimbă vicarul. Chiar 
în cea dintii noapte ce noul prelat petrece în palatul vicaria- 
tului, Zalatar îi apare în haine rupte şi soioase şi cere să i se 
dea armătură nouă. Vicarul nu lipsește de a-i împlini cere- 
rea, îi pune lîngă piatra sub care a fost înmormîntat o că- 
maşe de zale, gambiere, brăţare, coif, pavăză și paloş, pe 
cari cavalerul vine pe nevăzute de şi le ia, și pleacă, lăsînd 
în loc pe cele vechi sparte și scofilcite de lovituri de dagă 
şi de buzdugan. Apoi nu se mai arată iar cu anii, pînă la 
numirea altui vicar. Ciceronul meu, profitind de mirarea 
ce mă cuprindea la povestirea acestui basm, mi-a recomandat 
cu stăruinţă să nu cumva să închiriez casă fără să-l consult 
pe dinsul, ca să nu dau și eu peste vreo stafie sau strigoi, 
cum au păţit-o mulți. 

— Uite, vezi, îmi zise el, casa cea de colo, un adevărat 
castel domnesc încunjurat de cea mai frumoasă grădină, îl 
poţi închiria cu două sute de franci pe lună, mobilat gata; el 
stă de zece ani închis, căci nimeni nu îndrăzneşte să doarmă 
acolo; este jos o cameră în care vine în toate nopţile 
vechiul călău al baronului și face zgomot, ascuțindu-şi 
satîrul, de nu poţi dormi. 

Eu, văzînd uşa de la scara clopotniţei deschisă, am apucat 
pe dinsa în sus şi m-am suit pînă la galeria cea mai înaltă, 
care este în punctul cel culminant al insulei. De acolo are 

cineva o vedere din cele mai încîntătoare. În port și afară. 
de port, pe marea albastră şi încreţită, vezi sute de corăbii 
mari și mici, cu pinzele albe întinse, bărci de toate mări- 
mile şi de toate formele, vapoare de tot felul, care se duc şi 
vin în sus şi în jos, lăsînd în urmă-le dungi argintii. 

De la semicercul portului pornește în sus la deal ca o: 
apărătoare o mulțime de strade d-a curmezişul stradelor cir- 
culare paralele cu cheiul. În toate părţile vezi cimpia verde: 
presărată cu case, pavilioane şi casteluri încunjurate de- 
parcuri şi grădini. Mai în depărtare, cît vezi cu ochii, cimpul 
vesel și bogat străbătut de tot felul de mașini și instrumente: 
pluguri, grape, tefeluge, secerători, cositoare, fănoase cu 
cîte un cal, cară încărcate cu snopi cît casele de mari, ducînd 
griul la treierători; pămîntul tot împărţit în parchete în 
care vedeai vite cornute, cai şi oi tolănite în iarbă; fiecare 
parchet ocolit cu şanţuri pline cu apă, tarlalele de deosebite: 
mărimi despărțite unele de altele prin garduri vii, și la mijloc 
casă cu un rînd acoperită cu trestie, ocolite cu parter de gazon: 
şi flori, la spate curte, şi jur împrejur grajduri, șoproane, 
clăi de snopi de griu și șire de fin şi de paie. 

Adresindu-mă cătră servitorul de piaţă, i-am zis arătin- 
du-i unul din acele așezăminte: 

— Cunoști pe vreunul din posesorii acelor case? Aş dori 
să vizitez una dintr-acele ferme. 

El îmi răspunse cu mirare: 

— Dar ce să vezi acolo, domnule? Aceia sunt niște oa- 
meni săraci, niște proşti, nu știu să vorbească decit de plug 
şi de creșterea vitelor, n-ai ce vedea la dinşii, aidem mai bine 
să te duc pe cheu, că de acum încolo începea veni lumea cea 
elegantă la plimbare şi la băi; uite, s-a şi adunat muzica, să 
vezi doi înotători vestiți, care au pus rămășag să se ducă în: 
mare cale de două kilometri. Avem două fete frumoase care 
înoată aşa de bine, încît ai zice că sunt chiar naiade; vin de 
se scaldă în mare în toate zilele. 

Cu tot îndemnul iscusitului meu conducător, coborîndu- 
mă din clopotniţă, am luat-o pe un drum care ducea spre 
una din acele case de cultivator. Trăgînd clopoţelul de la 
portiţa grădinii din şosea, a venit o fetiță ca de zece ani, 
veselă, ușoară, albă, cu ochi mari albastri și cu părul galben. 
buclat pe spate, îmbrăcată foarte simplu, dar curat, o rază 
veselă de primăvară. Spuindu-i că doream să vorbesc cw 

stăpinul acelui cuprins, ne-a întrodus grațios într-o cameră 
din stînga tindei, salon cu masă de mahon, fotoliuri şi scaune 
de piele, şi după cinci minute de așteptare ne aflam în faţa 
proprietarului ; un om ca de cincizeci de ani, care mă întrebă 
cu cea mai mare amenitate despre scopul vizitei noastre; 
'spuindu-i că eram doritori d-a cunoaşte cum trăiesc în acea 
insulă oamenii de la ţară, el s-a dus şi a scos din dulap o 
tavă pe care era o sticlă de vin de Porto şi cîțiva pesmeţi, 
a umplut trei pahare şi ne-a salutat de buna noastră venire 
la casa lui, oferindu-sesă ne arate tot ce posedă şi să ne dea 
toate lămuririle ce-i vom cere și va fi în stare să cunoască. 

La întrebarea mea dacă făcea plugărie sau creştere de 
vite, s-a părut mirat și mi-a răspuns: 

— Cum aș putea face una fără alta? Cum aș putea lucra 
pămîntul dacă nu l-aş îngrășa, și cum l-aş îngrășa dacă n-aş 
ținea vite? De-aș ținea numai vite, cum le-aș hrăni dacă n-aş 
cultiva pămînt? Ce-aș face cu gunoiul dacă nu l-aş pune pe 
semănături? Sistemul nostru, al prostilor cultivatori, este 
de a nu lepăda nimica și d-a nu scoate din cuprinsul nostru, 
al fiecăruia, decit ceea ce putem duce la tirg, adică producte 
curate și vite bune. 

Esprimîndu-i dorinţa de a-i vedea vitele, el ne-a dus pe 
ușa din fundul tindei într-o curte în dosul casei, de unde am 
intrat într-un grajd cu trei despărţituri, de o curăţenie dem- 
nă de a figura chiar în Olanda. Acolo îmi zise, arătindu-mi 
o vacă galbenă culcată într-un aşternut de paie, o vacă fără 
coarne, de talie mijlocie, mică la oase, dar grea la carne, cu 
ugerul cît o baniță de mare, plin de lapte: 

— lată cea mai bună amică a familiei, ea ne dă pe toată 
ziua zece pînă la doisprezece litri de lapte, pe care îl împăr- 
tim în trei: doi litri pentru cafea, ceai şi bucătărie, cinci 
pentru unt, iar cu ce mai rămîne și cu cît mai luăm de la 
celealalte vite facem brînză. 

— Dar viţelul unde este? 

— Viţelul l-am vîndut pe şasezeci de franci cînd era de 
șase luni. Vaca vine singură la muls, şade mai mult prin 
curte, pe lingă casă, se duce foarte rar la păşune; hrana ei 
mu ne costă mai nimica ; mănîncă tot ce rămîne de la ospeţele 
noastre: coji şi răsături de legume, fărămituri de pine; îi 
plac cu deosebire lăturile de la spălatul farfuriilor şi tingi- 
rilor; ea este blindă ca un copil, e născută şi crescută în grajd 

la mine; am cumpărat pe mă-sa cu opt sute de franci de la urm 
crescător de vite de aici de la noi, este de un soi foarte căutat 
chiar și afară din insulă, pe continent, atit pentru bunătatea, 
laptelui, cît şi pentru calitatea cărnii. 

— Trebuie să fie vacă de Sviţera, semăna cu vacile din: 
cantonul Uri. 

— Nu, domnule, este un soi alnostru curat indigen, do- 
bindit de un proprietar de aci prin selecţiuni succesive. Bă- 
trinul Magnus, om foarte bogat, a cheltuit o avere mare tot. 
încercînd să introducă fel de fel de soiuri; a adus tauri și 
vaci din cele mai vestite cirezi din lume; două-trei generaţii 
se păstra soiul, da rezultate frumoase, dar apoi, de la a treia 
generaţie, începea să degenereze, vitele deveneau osoase, 
cornorate, ușoare la cintar, slabe de picioare, sărace de lapte; 
carnea devenea buhavă şi fără gust, vitele erau foarte espuse 
la boalele de gură şi de unghii. Fiul lui Magnus a desfăcut 
toate vitele ce-i rămăsese moștenire şi a apucat alt sistem ;; 
a cumpărat tauri și vacile cele mai bune şi mai frumoase: 
din insulă, soi de ţara noastră şi, împărechindu-le cum a 
ştiut el, a ajuns încet-încet și din generaţie în generaţie 
a dobindi vite din ce în ce mai bune; astăzi avem a zecea 
generaţie, şi vitele merg tot îmbunătăţindu-se, încît cine 
le vede nu crede că sunt neam curat autohton. Magnus-fiul 
a făcut o afacere strălucită, pe tot anul vinde patruzeci 
pină la cincizeci de părechi de boi, și-i vinde pe şapte sute 
şi o mie de franci bucata; a cîştigat tot ce pierduse tată-său 
şi a adus și un mare folos agriculturei noastre; vitele de 
acest soi mănîncă mai puţin decit celealalte, sunt mai pă- 
roase, rabdă la frig şi la ploaie; nu au trebuinţă să fie ținute 
la grajd, șed toată iarna în livezi, iar cînd le răzbește vintul 
sau ploaia, se duc singure de se adăpostesc sub şură. 

Trecind în al doilea compartimental grajdului, am găsit 
o iapă mare, frumoasă, fără căpăstru, slobodă în grajd ; mîn- 
zului ei d-abia i se vedea botul din paiele în care sta culcat. 
Cum ne-a simţit, a sărit voiniceşte în picioare și a venit la 
stăpîn, cătindu-i în buzunar, dor d-o găsi ceva zahăr. 

— Asta e o iapă, îmi zise, pe care n-o înham pînă nu 
s-o face minzul de un an; armăsarul ei era de neam; a fost 
plătit de comuna noastră șase mii de franci, Cind s-o face 
mâînzul tretin, sper să iau pe dinsul cel puţin o mie de franci. 

Mai am încă cinci iepe cu mînzi, care sunt la ham la cîmp, 
la muncă; eu vind tot anul cîte un tretin sau doi. Un cal 
crescut de mine a cîștigat an la alergări un premiu de trei 
mii de franci. 

În mijlocul curţii, între grajd şi magazii, zăcea în lene 
un porc mare negru, golaş. Sătulul dobitoc, după mai multe 
îmboldiri cu bastonul, de-abia s-a ridicat; picioarele lui nu 
se vedeau din paie, pintecele îi da de pămînt. 

— De vreo două zile a început să mănînce mai puţin, 
semn că a ajuns la apogeul grăsimii; de acum încolo o să 
înceapă a slăbi, a-şi mînca din grăsime cum se zice; am fost 
azi-dimineaţă de m-am învoit cu măcelarul; o să-l taie 
mine şi o să-i cîntărească toate părțile, una cîte una. M-am 
tocmit să-mi dea la orice cerere a mea'din fiecare parte jam- 
bon, muşchi, slănină, cîrnaţi, cît or trage la cintar mîine 
cînd voi tăia porcul. Măcelarul face o afacere bună, căci 
el poate să ia pe porc bani chiar îndată, pe cînd cu mine se 
răfuiește treptat; căpăţina i-o las cîștig pe dasupra. 

În fundul curții lucra o treierătoare cu o locomobilă 
de putere de patru cai, un car tras de două iepe aducea snopi 
de griu, și pe cîţi nu-i prididea maşina să-i bată din car, 
îi descărca într-o claie rotundă, terminată în virf ca un 
con. Claia era așa de bine îndesată şi ticluită, că părea zi- 
dită, era pusă pe un pat de scînduri pe o groapă în care se 
putea scurge apa în caz de ploaie, așa că grîul putea sta ani 
întregi nebătut în snopi, netreierat, fără a se teme de a fi 
răzbit de udătură sau spulberat de vijelie. Carul, după ce 
descărca snopii, se întorcea iar la urma secerătoarei şi, dacă 
nu găsea destui snopi gata ca să facă o încărcătură, se punea 
pe urma cositoarei și încărca fin. Finul era dus şi aruncat 
într-o groapă adiîncă și, cînd se făcea grosimea finului de 
două sau trei palme, se așezau peste dînsul scînduri, pe care 
se puneau după aceea bolovani de piatră, bucăţi de fier și 
orice alte greutăţi de apăsa finul. A doua zi, cînd se stringea 
alt fin de pe cîmp, se ridica patul de scînduri, se arunca 
finul cel nou peste cel îndesat, şi cînd se făcea noul strat de 
alte două-trei palme, iar se punea peste dinsul patul de 
scînduri cu greutăţi, și tot astfel pinăse făcea grămada mare 
de ieșea din groapă afară. Acesta se numește fin incilat. Vite- 
le îl mănîncă foarte bine, e mai hrănitor, pentru că păstrează 
tot mustul, şi nici nu mucezeşte, nici nu miroase. 

Am întrebat pe cultivator dacă mașina de bătut era pro- 
prietatea sa și cît plătea maşinistului şi fochistului, şi mi-a 
răspuns că el nu se încurcă cu astfel de belele, că plătea pro- 
prietarului maşinei cu suma de snopi traşi prin mașină; că 
astfel îl ținea un franc costul treieratului unui hectolitru de 
grîu, pe cînd pe acei cari au încercat cu maşinele lor îi costă 
mult mai mult, cîte doi și trei franci bătutul unui hectoli- 
tru, fără a mai vorbi de necazurile cu mașiniștii și cu repa- 
rațiile maşinei. 

Într-o livede ca de un hectar și jumătate, păşteau în, 
linişte vreo douăzeci de oi din cele mai frumoase, cu mieii 
cît şi diînsele de mari; ele trăiau acolo fără cîni şi fără cio- 
ban, toată îngrijirea lor erau trei jgheaburi de piatră pline 
cu apă împrejurul îîntinii şi, într-un colţ al livedei, o șan- 
drama de scinduri rezemată pe cîţiva stilpi de zidărie; acolo 
se duceau oile singure de se adăposteau de vreme rea. 

— Cum se face, îl mai întrebai, că cimpul este acum pe 
toamnă de un verde aşa de viu și griul aşa de sănătos? Nu am. 
văzut nici un fir de iarbă îngălbenit de secetă sau de ploaie, 
nici un spic de grîu care să nu fie plin de boabe pînă în virf. 

Iată răspunsul ce mi-a dat: 

— Sunt vreo douăzeci de ani, holdele noastre erau mai 
în toţi anii mai mult sau mai puţin bîntuite, mănate şi pă- 
lite, sau de ploaie multă, sau de secetă; se mănau mai ales 
de cite ori după ploaie da un soare fierbinte; picăturile de 
apă rămase pe foi produceau prin razele soarelui efectul 
lintelor de sticlă cari concentrează razele și ard. Acum aceste 
inconveniente nu mai esist de cînd am drenat cimpiile. De 
vreo zece ani încoa, mai că nu găseşti în Prosta o palmă de 
pămînt nestrăpuns, d-a lungul și d-a curmezişul, de olane 
de pămînt, prin porii cărora asudă apa dintr-însele; apa din 
olane se strecoară în pămînt, cind pămîntul este uscat de se- 
cetă, sau petrece din pămînt în olane cînd plouă prea mult. 
Drenurile sunt îngropate la o adincime la care nu poate 
ajunge fierul plugului să le spargă; ele comunică la deal şi la 
vale cu șanțurile de irigațiune și dau unele într-altele, for- 
mâînd ca un fel de reţea. Cind e secetă, astupăm drumurile. 
la vale, ca să rămiie pline cu apa care le vine din șanțurile 
de la deal; atunci apa din drumuri strecurindu-se prin porii 
olanelor, ţine reveneală. Dacă, din contra, plouă mult, 
încît ar sta apa băltace pe cîmp, închidem gurile drumurilor 

in şanţurile de la deal, ş-atuncei olanele se golesc, și apa 
din ploaie, în loc de a sta pe holde, se infiltrează prin porii 
olanelor și se scurge în șanțurile de la vale. 

— Dar aceasta trebuie să fie o cheltuială mare! 

— Întiia așezare a drenurilor costă; un hectar nu se 
poate drena cu mai puţin de cinci sute de franci, dar după 
aceea întreţinerea în bunăstare nu costă decît zece pînă la 
doisprezece franci pe an de hectar; dar apoi face, căci pro- 
ducțiunea este asigurată şi calitatea productelor devine mai 
bună, bobul mai mare şi mai hrănit. 

— Cite hectare ai dumneata, domnule, în cuprinsul dumi- 
tale? 

— Eu am, domnul meu, patru loturi şi un sfert, din care 
două mi-au rămas moștenire, iar celealalte le-am cumpărat 
succesiv de la nişte vecini. 

— Dar ce înţelegi dumneata prin cuvintul lot? 

— La noi, un lot de pămînt este de patru hectare. O 
fermă nu poate fi mai mică de un lot. Este dovedit prin 
esperienţă că o fermă mai mică de patru hectare, în loc de a 
da venit, aduce pagubă, căci nu poate să facă şi plugărie 
și să ţie şi vite. Agricultorii cari au numai un lot îl împart 
astfel: o jumătate îl destină pentru casă, grădină, curte, 
grajd şi magazie, iar celealalte trei hectare și jumătate le 
împart astfel: un hectar şi jumătate îl cultivă cu arătura 
de griu, cu cartofi, bob, fasole, napi, şi două hectare le 
are pentru vite, păşune şi fin. 

— Dar acei cari au mai puţin de un lot de patru hectare, 
cari au numai două hectare, de exemplu, cum fac? 

— Aceasta nu se poate, fiindcă lotul este o unime agri- 
<olă indivizibilă. Un om poate să aibă mai mult de patru 
hectare, dar nu poate avea mai puţin; o fermă mai mică de 
patru hectare este ruinătoare și dă naştere sărăciei. 

— Cum? Un om are un lot şi lasă trei copii; la tmpărțea- 
ia moștenirii o să le vie la fiecare cîte un hectar şi o treime. 

— Aceasta nu se poate, căci după legea noastră, a prostilor, 
numai unul din moştenitori ia lotul întreg, fiul cel mai mic, 
iar ceialalţi fraţi se despăgubesc din cealaltă avere, ei rămîn 
cu drept de creanță asupra acelui care a luat pămîntul; 
dacă a rămas, să zicem, trei copii, partea dreaptă a fiecăruia 
era să fie de un hectar și o a treia parte din hectar, a- 
șadar dreptul de creditor al fiecăruia din cei doi frați cari 

au rămas fără pămînt este de o anuitate de 4% pe timp de 
douăzeci de ani asupra valorii unui hectar şi o treime. 
Dacă fratele cel mic e în vîrstă şi nu voiește să primească 
această sarcină, dreptul lui trece la fratele care-l precede 
imediat la vîrstă ; în caz de a nu voi nici acesta să primeas- 
că, dreptul trece atuncea la fratele cel mai mare, și cînd nici 
acesta n-ar voi, lotul se pune în vinzare şi preţul dobindit 
se împarte îrăţeşte. Dacă sunt frați majori şi frați minori, 
frații majori sau rudele cele mai de aproape numesc un admi- 
nistrator, care esploatează ferma pînă la venirea minorilor 
în vîrstă. 

— Foarte bine; dar cum se face dacă un om lasă mai 
mult de un lot, însă mai puţin de trei loturi, dacă lasă 
şapte hectare, de pildă, și a avut trei copii? 

— Lucrul este foarte simplu. Fiul cel mai tinăr primeşte 
lotul întreg, iar celealalte trei hectare se pun în vinzare şt 
se cumpără de un proprietar care poate dovedi că mai are 
pămint sau că este invoit cu cineva care-i cedează cel puţin 
încă un hectar ca să poată completa un lot întreg sau mai 
mult ; se găseşte totdauna asemenea combinaţii și asemenea 
cumpărători. Atunci valoarea acelor trei hectare se îm- 
parte între cei doi fraţi rămași fără pămînt, și calculul e 
uşor. Se ţine seamă de partea dreaptă a fiecăruia — acea 
parte în cazul de faţă era să fie de 7/3 de hectare sau de două 
hectare și o treime — şi fiindcă unula luat patru hectare şi 
ceialalți numai valoarea unui hectar și jumătate, adică cu 
5/6 de hectare mai mult, fiecare din ceialalți fraţi rămîn 
cu dreptul de rentă de 4% pe an, în timp de douăzeci 
de ani, pe valoarea 5/6 de hectar. Dacă s-ar întimpla să 
nu se găsească cumpărători pentru acele trei hectare stin- 
ghere, atunci unul le ia pe cite şapte, şi dreptul celoralalți 
devine de 4% pe valoarea a două hectare şi o treime. 

Un lot o dată format în fermă şi dat agriculturei nu 
mai poate fi ştirbit şi nu poate fi espropiat decit întreg și 
numai pentru interesul comun al judeţului sau al comunei, 
şosea, drum-de-fier, canal, salubritate sau estindere de 
oraș. Cind comuna nu are trebuinţă de lotul întreg, ci 
numai de o parte, ea găseşte totdauna mijloc de a vinde 
ceea ce rămîne sau să o alipească la alt pămint, ca să for- 
meze un lot întreg sau o fermă mai mare. 

— Bine! dar cînd un om are numai un lot de pămînt 
şi lasă mai mulţi copii? Unul ia pămîntul şi se face agricul- 
tor, dar ceialalți ce se fac? 

— Devin marinari, pescari, neguțători sau meseriaşi. 
La noi toţi au o meserie, toţi ştim minui o corabie şi să 
pescuim. Peștele proaspăt şi sărat, stacojii şi crabii sunt 
un mare ajutor la hrana locuitorilor şi la alimentarea comer- 
ţului nostru. 

Legea asta rurală a noastră începe a fi cam rău văzută 
de cîtăva vreme; unii găsesc că are mari neajunsuri, deşi a 
dat un mare avînt agriculturei noastre. Concurența ce ne 
fac americanii și indienii cu cerealele și cu vitele lor a scăzut 
preţurile productelor noastre, și mulţi din posesorii ferme- 
lor nu pot plăti coerezilor regulat renta de 4%, cu care au 
rămas datori și sint siliţi să vindă loturile lor. 

— Cum se face, domnule, că la o latitudine atit de sep- 
tentrională ca aceea a acestei insule clima să fie așa de dulce 
şi temperată? S-ar crede că suntem în Italia sau tn Grecia. 
Văd aici grădini în cari înfloreşte mirtul și cresc afară din 
florării arocarvi, cedri și rododendri. 

— Aceasta provine mai cu seamă din cauza curentului 
celui mare al Mexicului, a Golfstrimului, cum îi zic ameri- 
canii. Acest curent, sau, mai bine zis, acest fluviu de apă 
caldă curge prin mijlocul oceanului cum curge o gîrlă p-o 
cîmpie. Această girlă curioasă curge împrejurul insulei 
noastre. Venind de la s.o., întilneşte insula noastră la punc- 
tul numit Nisipa, acolo se rupe în două, o parte apucă pe 
coasta sudică spre e., cealaltă o ia pe coasta nordică tot 
spre e., şi, după ce linge coastele şi o coastă şi alta, se tm- 
preună iar, la căpătiiul celalalt, la apus la Ace, astfel că 
pămîntul nostru se află într-o baie de apă încălzită, cum 
ar fi o îlorărie ocolită cu olane pline cu apă caldă. Dacă o 
mai trece o lună, ai să poţi vedea de colo, din clopotniţa 
bisericei, un fum alb pe suprafaţa mării învirtindu-se ca 
un şarpe; acel fum este aburul cald care se ridică din curent 
şi se condensează în contact cu apa mai rece a oceanului. 

— De unde aduceţi dumneavoastră săminţa de griu? 
Am văzut curgind din treierătoarea dumitale un bob foarte 
frumos, mărunt, dar potrivit, tare, sticlos şi greu; trebuie 
să tragă cel puţin 61 de livre; seamănă cam cu un griu care 
se numeşte ghircă. Ce neam de griu este acesta? 

— Nu aducem săminţa noastră de nicăieri, este soiul 
indigen îmbunătăţit prin selecțiune, un grîu care acum cîțiva 
ani nu trăgea mai mult de 60 de livre acum mai în toţi anii 
se suie la 65 de livre; sunt proprietari cari au ajuns a dobindi 
griu și de 67 de livre. Pentru facerea seminței alegem cea 
mai bună tarla; tarlaua aceea n-o secerăm în pirgă, lăsăm 
griul dintr-însa de se coace bine pînă e aproape d-a se scu- 
tura din spic, atunci îl tăiem şi-l trecem prin tarare pînă 
îl aducem la a cincea parte, numai bob ales, care n-a putut 
trece prin găurile cele mai mari ale tararului, apoi chiar și 
boabele acelea tot le mai inspectăm cu ochii, ca nu cumva 
să se fi strecurat vreun bob stricat sau pălit. Nu semănăm 
mai niciodată griul din anul acela; s-a observat că sămința 
este totdeauna mai bună dacă este ceva mai veche. Păzind 
aceste prescripţiuni, am ajuns a avea din an în an un grîu 
mai frumos, mai sănătos, mai greu, mai bogat în gluten şi 
care dă tărițe mai puţine la măcinat; un grîu care nu dege- 
nerează. Tot astfel facem și cu celealalte producte. Am 
dobîndit credința că soiurile indigene îmbunătăţite sunt 
cele mai folositoare, pe cînd cele streine, oricît de bune şi 
de bine cultivate ar fi, după cîțiva ani degenerează. 

— Aş voi să ştiu cum îngrășați pămîntul. 

„.— Aceasta este o cestiune mare în agricultură, căci pă- 
mintul nostru este foarte sărac; stratul vegetal la noi nu e 
mai gros de două degete și ne trebuie gunoi mult. Locurile 
de pășune se îngraşă singure; prin şederea vitelor pe dinsele 
devin din an în an mai bune, dar îngrășatul arăturilor este 
mai anevoie; aruncăm pe diînsele tot ce găsim, tot ce ne 
putem procura: așternuturile de la vite, băligarul, gunoiul 
şi toate necurăţeniile ce putem aduna; mai aducem și cu 
carăle noastre ce putem găsi sau cumpăra din oraşe. Sunt 
proprietari cari îngraşă cu guano şi cu îngrăşăminte arti- 
ficiale, dar aceasta costă foarte scump. 

— Ce industrii aveţi în insulă? n-am văzut coşuri de 
fabrici nici prin oraș, nici pe cîmp. 

— Mă întrebi ce industrii avem, dar nu v-am spus că 
avem mai întîi agricultura, apoi pescăria, corăbieria şi 
comerțul; mai avem și meserii de tot felul, cizmari, croi- 
tori, cusătoare, pălărieri, curelari, timplari, zugravi, zidari, 
bucătari etc., dar poate că vrei să zici fabrici de pinză, 
de postav, de zahar, de hirtie, fabrici de acelea la cari tre- 

buie mașini mari și complicate, capitaluri de milioane, 
fabrici cari nu se pot ţine decit cu un debit mare, cu o 
populaţiune numeroasă și cu colonii întinse. S-au încercat 
unii și la aceasta, dar se vede că nu prea le-a venit la soco- 
teală. Cunosc vreo doi-trei capitalişti cari s-au încercat să 
fabrice ţesături de bumbac, de lină și de mătase, dar au 
păgubit bani mulţi și au încetat. Ziua de lucru la noi e prea 
scumpă, cărbunele trebuie să-l aducem tocmai din Belgia 
sau din Englitera, maşinele trebuincioase la asemenea 
lucrări sunt foarte complicate şi scumpe; trebuie să le 
aducem de afară şi sunt anevoie de mînuit; ele au trebuinţă 
de meșteri speciali: aceste greutăţi şi multe altele nu ne 
permit să ținem la luptă cu ţesăturile cari vin din America 
şi de pe Continent. 

La prostii nostri s-a încuibat crezul că mîna omului e 
mașina cea mai perfectă care poate esista şi că de la acest 
instrument făcut de Dumnezeu a izvorit toată civilizaţiunea 
în lume, că din ea a ieșit pictura, sculptura, arhitectura, 
toate artele, toate meșteșugurile și toate meseriile şi chiar 
literatura. Nu avem fabrici propriu-zise, dar avem, precum 
v-am spus, meseriaşi de tot felul. În şcoalele noastre copiii 
toţi, fete şi băieţi, trebuie să învețeun meșteșug, să aibă 
o meserie; băieţii se dau la meșteșugul zidăriei, dulgheriei, 
timplăriei, cizmăriei ; fetele, la cusături, la confecţionare 
de rochi, la impletituri de tot felul; nu esistă casă în insula 
noastră unde să nu găsești două sau trei mașine de cusut 
şi de împletit; aceste magine, atit de utile, au ajuns cum 
era odinioară roata de tors, cum era mai dinainte vreme 
furca. Avem croitorese de femei și modiste, dar nu prea fac 
treburi, fiindcă la noi nu este femeie care să nu știe să-și 
facă singură rochile, cămăşile şi pălăriile, destul să li se dea 
stofă și un jurnal de modă; du-te pe cheu, pe seară, și vei 
vedea toalete din cele mai elegante; femeile noastre sunt 
aşa de bine îmbrăcate ca și la Londra şi la Paris, hainele 
noastre, ale bărbaţilor, sunt făcute în casă, cumpărăm 
postav, flanelă, pînză, le croim și le coasem. 

— Şi cum? nu faceţi nici pambriuri, nici flanelă, nici 
postav, nici măcar stambă? Sunteţi tributari străinilor? 

— Nu, domnule, pentru că ne-ar veni mai scump decit 
le cumpărăm acum. Este de mirat cum negustorii ne pot 

vinde unele stofe mai ieftin decît se vind chiar în ţările de 
unde leaduc, şi deosebirea aceasta merge uneori pînă la 25%. 

— Remediul este uşor: ca să puteţi avea fabrici, opriți 
mărfurile streine de a intra la voi sau trintiţi-le o vamă grea, 
cu care să-i faceţi să nu mai vinză ieftin. 

— Dar apoi dacă şi ei ar opri vitele şi grinele noastre 
sau le-ar impune cu o dare vamală grea, ce am face? Aşa e 
că ne-ar sărăci cu totul, pe cind acum trăim în pace? Noi le 
vindem productele noastre pe cît fac şi cumpărăm ieftin de 
la dinșii lucrurile de cari avem trebuinţă. Dacă, de pildă, 
am pune o vamă de un îranc pe cotul de postav, nu este așa 
că negustorul care aduce postavul din streinătate ar fi 
silit să ni-l vindă cotul cu un franc mai scump decit ni-l 
vindea mai înainte? Şi cine ar plăti francul acela? Nu l-am 
plăti tot noi, consumatorii? Şi în loc să fim bine şi curat 
îmbrăcaţi, am umbla cu haine vechi şi rupte. Așa cum este 
acum, este mult mai bine; că trimitem lină, unt, brînză 
şi grine, şi ei ne trimit postav, pinză, stambă, mătăsării, 
ceasornice și porţelane. Liberi sunt să puie dări pe produsele 
noastre dacă le place să le plătească scump, dar noi e mai 
bine să căutăm să ne imbrăcăm cît de ieftin. 

— Va să zică vreţi să fiţi în veci tributari streinului? 
Nu ştiţi că prin proibiţiuni şi prin impozite vamale grele 
ţările cele mari şi puternice au izbutit să-și creeze industrii 
naționale? 

— Nu, domnule, voim să avem relațiuni de schimb cu 
dinşii, să le vindem şi să cumpărăm de la ei, precum şiei 
să ne vînză și să cumpere de la noi în plină libertate, fără 
să fim nici noi tributarii lor, nici ei tributarii nostri. Prostii 
nostri nu vor să crează că dările vamale şi proibiţiunile au 
creat industria în statele cele mari, ci zic că trebuie să fi 
fost multe alte împrejurări, precum că transporturile erau 
înainte vreme grele, pe cînd nu esistau nici vapoare, nici 
drumuri-de-fier şi că aducerea din depărtări, fie pe apă, 
fie pe uscat, costa mult, apoi mai zic că inlesnirile de 
mașini, abundanţa fierului şi a cărbunelui și numărul 
mare al consumatorilor cari se cifrează aci cu patruzeci și 
cu şasezeci de milioane, ieftinătatea mînei de lucru, ieftină- 
tatea capitalului, coloniile şi războaiele prin cari se im- 
puneau tractate de comerţ, acestea au contribuit la stabili- 
rea de fabrici mari. 

— Maşinile de cari vă serviţi le fabricaţi aici în insulă, 
sau le aduceţi de afară? Aveţi mine de fier? 

— Noi nu avem fabrici de maşini; piatră de fier avem 
multă și de foarte bună calitate, dar nu o esploatăm pentru 
că nu avem cărbuni de pămint; estragerea fierului ne-ar 
veni foarte scump şi n-am ţinea piept nici cu englezii, nici 
cu belgii, în ţara cărora sunt localităţi unde piatra de fier 
se găseşte amestecată cu cărbunele de pămînt, încît n-au 
decit să le ia cu lopata și să le arunce in cuptor, ca să curgă 
din el fierul topit ca o girlă de foc, avantaj carea fost poate 
una din cauzele cele mai mari ale bogăției acelor ţări. 

— Daram băgat de seamă că pentru o esploatare agricolă 
cum este acea a dumitale ai trebuinţă de un capital însem- 
nat. 

— Negreșit, dar avem instituţiuni de credit. La noi un 
proprietar muncitor și onorabil, care nu este nici beţiv, 
nici jucător de cărţi, găseşte totdauna credit pină la suma 
de 75%, a valorii proprietăţii sale, bani cu 3% dobindă și 
12%, amortizare. Este destul să mă prezint la banca noastră 
rurală cu un certificat iscălit de trei proprietari cunoscuţi 
și înscriși în tabela băncei, ca să mi se dea hirtii d-ale 
băncii pe cari le trec drept bani bătuţi oriunde. Datoria 
se stinge în şasezeci de ani; dar nu este esemplu ca un pro- 
prietar să nu se exonereze în mai puţin de treizeci de ani, 
plătind sau o amortizare mai mare, sau dind aconturi de 
cîte ori nimereşte un an bun. 

— Dar evrei aveţi în insulă? 

— Avem destui; noroc numai că de la o vreme s-au mat 
împuţinat; s-au impuţinat încă bine, de cînd legea nu mai 
permite împliniri de datorii contractate de trintori şi de 
risipitori. 

După legea noastră actuală, o datorie, ca să poată fi 
exigibilă, trebuie să se dovedească că imprumutul a avut, 
originea sa în trebi de comerţ sau de industrie, într-o afacere 
reproductivă ori care putea să devie reproductivă, sau că s-a 
contractat pentru vreo neapărată trebuință de familie, iar 
nu pentru lux, joc de cărți sau băutură. Datoriile contrac- 
tate de risipitori, oricare ar fi vîrsta lor, nu sunt ţinute în 
seamă de justiţie, precum nu sunt ţinute în seamă nici cele 
cu camătă, nici cele făcute pentru joc de cărţi sau pe 
băutură. 

— N-am văzut nici o sinagogă în oraş. 

— Da’ de ce să avem sinagogă dacă nu sînt israeliți? 
Noi nu avem decit vreo zece-douăzeci de familii cari apar- 
ţin cultului mozaic, prea puţini ca să poată zidi şi ţinea o 
sinagogă cu pompa necesară. Aceştia au o casă unde se 
adună de-și împlinesc datoriile religioase şi un cahal care 
vine din cînd în cînd de le citeşte.[...] 

— Dar parcă-mi spuseşi adineaorea că aveţi destui 
evrei... 

— Credeam că mă întrebi de oameni cari fac afaceri 
evreieşti, evrei prin obiceiuri, prin caracter și apucături; 
oameni cari speculează banii lor evreiește. Israeliţii care au 
mai rămas sunt mai toţi meseriași, lucrători, meşteri 
sau negustori, oameni producători. Cunose pe unul care a 
cumpărat pămînt şi a devenit bun cultivator; creşte niște 
oi foarte căutate pentru bunătatea linei; mai cunosc pe 
un altul care produce cei mai frumoși porci; la el se găsesc 
şuncile cele mai vestite. 

— Credeam că evreii consideră porcul ca un animal 
spurcat. 

— Spurcat cit îi vrea, dar cînd e vorba de cîştig, evreul, 
fie creștin, fie israelit sau mahometan, nu se dă înapoi 
dinaintea nici unei consideraţiuni. 

— Drept să spun, am admirat foarte mult starea cea 
bună a şoselelor voastre; stradele din oraș sunt așa de bine 
pavate şi de curate cum n-am văzut nici în Olanda; mi-am 
zis că ţara asta trebuie să fie foarte bogată, că trebuie să 
aibă venituri mari de tot. 

— În adevăr, dările noastre sunt mari; cei de la ţară 
plătim pînă la 10% pe an din venitul nostru curat, iar la 
oraş dările se suie şi pînă la 20%. Apoi mai avem dările pe 
tutun de 500% şi pe băuturi de 200%. Mai înainte vreme 
mai erau şi accisele, dar acum, slavă Domnului, s-au des- 
fiinţat. 

— Şi cum se percep acele dări pe tutun şi pe rachiu? 
Aveţi monopoluri sau regie? 

— Nici monopol, nici regie. Oricine voiește să vinză 
tutun sau rachiu este dator să se înscrie mai întîi la o autori- 
tate comunală urbană, și primăria aceea îl pune sub prive- 
gherea şi controlul unuia din inspectorii săi, pe care tra- 
ficantul este dator să-l înştiinţeze de cite ori voiește să se 

bage marfa în prăvălie. Acela vine îndată de deschide marfa, 
desparte calităţile de tutun, ţigări şi țigarete, fiecare în şase 
părţi, iar spirtoasele numai în trei; una din acele părţi se 
dă negustorului pentru a o pune în vînzare, iar celealalte 
se închid într-o magazie separată, cu cheia și sigiliul ins- 
pectorului, și nu se liberează traficantului spre vinzare 
decit atunci cînd plătește integral valoarea lor în bani. 
Pachetele poartă toate marca inspectorului şi o etichetă 
care indică calitatea și preţul. Contravenţiunile sunt pedep- 
site cu amenzi grele. 
Veniturile acestea, bine administrate și întrebuințate 
cu chibzuinţă și economie, ajung pentru plata impiegaţilor, 
a siguranţei publice și a drumurilor. Cît despre căile ferate, 
ele sunt ale companiilor: statul nu are la ele nici un amestec 
altul decit de a aproba regulamentele de esploatare şi dea 
priveghea la buna stare a lucrărilor din punctul de vedere al 
siguranţei călătorilor. Inspectorii şi inginerii statului cari 
fac acest serviciu sunt plătiți de companii. 
La noi serviciile publice se fac bine şi cu esactitate, 
pentru că aici domnește la toţi ideea că orice impiegat, fie 
de orice rang, mare sau mic, șef sau subaltern, este servi- 
torul publicului, iar nu stăpin. 
— Spune-mi, mă rog, dumneata ești cooperativ? 
— Ce vrei să zici, că nu te înţeleg; cuvintul acesta l-am 
auzit de multe ori, dar nu prea ştiu bine ce însemnează; 
văd că se întrebuinţează la fel de fel de lucruri. 
— Deși nu înţelegi, nu face nimic, zi înainte! Pe cip? 
n-am auzit eu vorbind şi scriind despre lucruri de cari n-au 
habar și nu le înțeleg, şi aceasta nu opreşte ca lumea să-i 
asculte cu gura căscată şi să-i admire. Mi-aduc aminte, 
sunt cîțiva ani, pe cînd ocupam un post important într-o 
cancelarie, şeful meu, un om omnibus, bun la toate, era aga 
de ocupat cu trebile cele mari ale ţărei, încît era silit să 
alerge toată ziua de colo pînă colo şi să-mi lase mie grija 
afacerilor celor neînsemnate, așa că într-o zi, fiind chemat. 
să decid asupra unui proiect de şosea, am pus pe raportul 
ce mi se prezenta apostilul următor: 
„Domnul inginer este invitat să continue traseul înainte. 
pînă la Obor, ca să se completeze o linie de circumvalaţiune 
împrejurul oraşului, spre a nu mai fi silite carăle încărcate 

cu proviziuni să treacă prin oraş şi să împiedece circulaţi- 
unea pe strade“. 

Cuvintul circumvalaţiune, care nu fusese întrebuințat 
pină atunci în cancelarie, a plăcut așa de mult impiegaţilor, 
încît nu mai puteam scăpa de diînsul; îl întîlneam în toate 
sdelcile, în toate otnoşeniile, în toate pisaniile; nu era 
ordin, circulară sau raport care să nu conție de două şi de 
trei ori cuvintul circumvalaţiune. Era vorba de o şosea-linie 
dreaptă între două sate, găseam cuvîntul circumoalaţiune ! 
Era vorba de o şosea peste un deal sau peste o vale, circum- 
valațiune! Era să se facă undeva un pod, un podeţ, un deb- 
leu, un rambleu sau o împietrire? Era circumvalaţiune! 
Dacă îmi permiteam uneori să întreb pe redactori ce înţele- 
geau prin acel cuvint, îmi răspundea: circumvalațiune! 
încît, ca să scap de acel cuvint, am fost silit, să dau ordin, 
oprind întrebuinţarea lui. 

— În adevăr, sunt oameni cari vorbesc ore întregi fără 
a şti ce spun, şi merg înainte, nu le pasă. Învăţătorii de 
şcoală, la noi, au de sistem de a nu permite copiilor să vor- 
bească fără a şti ce spun, și-i esercitează a se esprima curat 
şi limpede, cind au cite ceva de zis, ca să poată fi în- 
țeleşi la vorbă. 

Eu, dragul meu domn, nu ştiu cum se petrec lucrurile la 
cooperativă, ştiu numai că este o băcănie mare, foarte 
mare în oraş, la Vacile, deasupra căreia stă scris cu litere 
mari de aur: 

adică magazin sau depozit cooperativ, dar nu ştiu ce o îi 
înțelegind ei cu acele cuvinte, însă dacă eşti doritor să afli, 
am eu un văr impiegat acolo, un fel de contabil sau de secre- 
tar; el trebuie să ştie; îţi pot da o scrisoare cătră dinsul. 

După două zile mă prezentam la d. Peter, impiegat la 
cooperativa din Vacile, cu o scrisoare de recomandaţie din 
partea bunului agricultor Paul, și iată rezumatul celor ce 
am putut afla de la dînsul. 

— Ai observat, domnule, sunt sigur, îmi zise înda- 
toritorul Peter, că orice este lucrat de om, orice product, 
cum se zice, cizmă, haină, ceasornic, orişice, este rezultatul 
combinării a două puteri distinse una de alta: a capitalului 
şi a muncei. 

Una dintr-aceste două puteri, capitalul, purcede obicinuit 
de la meşter, de la patron sau stăpîn, pe cînd cealaltă putere, 
munca, procede de la lucrător, muncitor sau impiegat, 
caltă, ucenic. Şi iată cum se petrece treaba: 

Un meșter care are ceva parale, cu alte cuvinte un capital, 
închiriază un local, cumpără mașinile, uneltele și materia- 
lul trebuincios meseriei sale, iar cu simbrie sau cu plată 
zilnică pune cîţiva lucrători, calfe sau ucenici de-i muncesc, 
şi obiectele dobindite prin lucrarea acelora devin proprie- 
tatea jupînului sau meşterului. El le vinde în profitul său, 
şi cu banii dobindiţi din vînzare îşi scoate cheltuielile făcute 
pentru chirie, unelte și plata lucrătorilor; iar ce-i mai 
rămîne, dacă rămîne, este beneficiul sau ciștigul său. 

În cazul acesta, oricît ar cîştiga meşterul patron, precum 
şi oricît ar păgubi, nu priveşte de loc pe lucrători, ei şi-au 
avut plata lor regulată. 

Dar cînd lucrătorii participă şi ei la beneficiul realizat, 
cînd treaba este înjghebată așa că, deosebit de salariu, munca 
să aibă și ea parte în ciștigurile ce patronul a putut realiza, 
aceasta se numeşte cooperaţiune, adică cointeresare a muncei 
în capital, combinarea sau contopirea interesului capitalu- 
lui cu interesul muncei, 

De la credinţa că, în mai multe cazuri, patronul, adică 
capitalul realizează prea mari beneficii în comparaţiune 
cu plata ce se dă lucrătorilor, s-a născut ideea de a face ca 
şi lucrătorii să aibă o parte în beneficiile realizate de capi- 
tal, fie acel capital format de patron, de acţionari sau de 
însăşi asociațiunea muncitorilor. Asociaţiunea capitalului 
cu munca, într-un cuvînt, combinarea acestor două puteri, 
s-a numit cooperațiune, adică conlucrare sau contopire a 
interesului muncii cu interesul capitalului. 

Cooperaţiunea se poate face prin asociațiunea patronu- 
lui cu lucrătorii sau prin asociațiunea numai a lucrătorilor 
între dinşii, ei fiind și conducătorii afacerii. 

Dacă la înființarea unei băcănii, de esemplu, banii nece- 
sari pentru cumpărarea zahărului, cafelei, maslinelor, 
pentru plata chiriei localului şi toate celealalte cheltuieli 
s-ar aduce de către băieţii din prăvălie, de oameni care lu- 
crează acolo, încît băcănia să fie proprietatea lor, o ase- 
menea întreprindere se numeşte asociațiune cooperativă. 

Dacă cîțiva lucrători tîimplari s-ar asocia şi ar forma 
un capital cu care să închirieze casă, să cumpere maşini, 
unelte şi materialul necesar, lemne, scînduri, fierărie, 
astfel ca stabilimentul să fie al lucrătorilor chiar, aceasta 
s-ar numi asociațiune cooperativă. 

Dacă capitalul s-ar forma de un patron sau de o societate 
de acţionari cu învoirea ca lucrătorii, deosebit de salariul 
lor zilnic, să aibă și o parte oarecare în beneficiile realizate, 
ar fi aceasta tot o asociațiune cooperativă. 

Asociaţiunile cooperative se pot deosebi în două cate- 
gorii: în cooperative de distribuţiue şi cooperative de produc- 
jiune. Scopul celor dintii este de a petrece producte, de 
a le plasa, de a le vinde, pe cînd a celoralalte, a cooperati- 
velor de producere, este de a produce, de a face, de a fabrica. 

În Englitera, în Franţa şi în Germania există astăzi o 
mulțime de aceste asociaţiuni, dar acele cari au reuşit mai 
bine sunt acele formate pentru plasare; se poate zice că 
nouă părţi din societăţile cooperative existente au drept 
țel plasarea. Încercările făcute de a se aplica sistema la 
producţiune n-au fost totdeauna norocite; foarte puţine au 
reuşit ; și lucrul se înţelege de la sine: fabricarea este expusă 
la o mulţime de împrejurări şi de fluctuaţiuni. O fabrică 
sau un atelier ajuns în stare de o mare estindere, de o mare 
producere anevoie îşi poate restringe operaţiunile cînd vin 
împrejurări grele: scădere de preţuri, criză de bani sau o 
concurenţă neașteptată ; adesea o mică invenţiune răstoarnă 
şi ruinează fabrici mari și vechi şi afundă în mizerie mii de 
lucrători. Pe cînd o asociaţiune pentru plasare își poate 
modera şi chiar opri operaţiunile sale mai lesne nu are 
decit să nu își reînnoiască aprovizionările. 

Fabricile sunt adesea obligate a continua lucrarea lor 
şi a vinde în pagubă, ca să-și poată păstra clienţii cu spe- 
ranța că în curînd vor veni vremi mai bune sau să grămă- 
dească în magaziile lor product peste product, sporind capi- 
talul închis; alternativă care una şi alta duce adesea la 
ruină şi la catastrofă. 

Ceea ce englezii numesc cooperative stores (depozite sau 
magazii cooperative) sunt nişte prăvălii mari, înfiinţate 
sau prin acţiuni, sau prin asociaţiunea clienţilor deveniți 
chiar ei acţionarii întreprinderii. În cazul cel din urmă ei 
şi numai ei, asociaţii clienţi, beneficiază de cîștigurile rea- 

lizate, iar servitorii stabilimentului, secretarii-contabili, 
casierii şi impiegaţii de deosebite categorii nu au nici o 
parte la cîştig, sunt nişte simbriași, și nimic mai mult. Este 
bine să vă dau aci o mică idee despre cum au luat naștere 
acele societăţi, căci ele astăzi au ajuns la o mare dezvoltare. 

Cam pe la 1844, lucrătorii dintr-o fabrică de flanele de 
la Rochdale, douăzeci şi opt la număr, văzînd că băcanul de 
la care cumpărau cu mărunţișul zahărul, cafeaua şi ceaiul 
le da obiecte de calitate proastă şi chiar falsificate, pe 
cind la băcănia care vindea cu ridicata (en gros) aceleași 
obiecte erau şi de calitate mai bună, și mai ieftine, s-au 
învoit între dinşii, puind fiecare cite o Mică sumă la mij- 
loc, cu cari bani s-a făcut o aprovizionare de la băcănia 
en gros, din care aprovizionare apoi lua fiecare cît îi tre- 
buia, plătind ceea ce lua cu bani gata, tot pe preţurile cu 
cari cumpăra mai înainte acele obiecte de la băcanul detai- 
lant. Cu banii ce se adunau de la acele cumpărături se 
reinnoia proviziunea cînd se isprăvea. Astfel aveau zahărul, 
ceaiul şi cafeaua de calitate mult mai bună și mai spornică. 
Nici prin gînd nu le trecuse că aveau să tragă vreun alt 
folos decit acela al calităţii, cînd la încheierea socotelilor 
s-au pomenit pe neaşteptate că se realizase un beneficiu în- 
semnat, pentru că obiectele, fiind calitate bună şi curată, 
erau mai spornice, şi ei îşi îndestulau trebuinţele cu o can- 
titate mai mică, şi fiind şi mai ieftine, rămiînea în casă deo- 
sebirea preţurilor cumpărărilor, încît lucrătorii asociaţi, 
în sistema aceasta, găsise un plasament producător şi sigur 
pentru economiile ce făceau pe nesimţite.2 

După zece ani de existenţă, asociațiunea flanelarilor 
de la Rochdale devenise vestită și atrăsese o mulțime de 
lucrători. Numărul asociaţilor se suise la 10.894, şi capita- 
lul adunat ajunsese să fie de 322.500 franci. Atunci depozi- 
tul cooperativ nu se mai mărginea numai la d-ale băcăniei, 
ci se aproviziona cu carne, pine, haine și încălțăminte tot 
pe baza principiului iniţial. Asociaţii cumpărau cu acelaşi 
preţ ca de la prăvăliile de mărunţiş (detalianţi), dar dobin- 
deau calităţi mai bune; capitalul asociaţiunei sporea pe 
toată ziua, şi sporea aşa de repede, că la 1856 înființase din 
beneficii mori cu vapor pentru măcinatul făinei trebuitoare 
la fabricarea pînei consumată de asociaţii săi, casa în care 
era storul central, cu zidirea căreia se cheltuise 350.000 

franci, era proprietatea asociaţilor, şi înființase optsprezece 
sucursale, din cari una este și asta a noastră de aici. Bene- 
ficiul realizat era de 814.425 franci, de la care se da aso- 
ciaţilor un venit fix de 5% pe an; iar escedentul se adăuga 
pe tot anul la capital. Vinzarea făcută în acel an a fost de 
6.865.675 franci. 

La 1882, capitalul social ajunsese să fie de 7.881.075 
franci, din care parte s-a băgat în cumpărare de acţiuni de 
drumuri-de-fier și parte în ipoteci pe case zidite pentru 
lucrătorii asociaţi, aşa că mai mulţi din ei au putut deveni 
proprietari pe casele în cari locuiau, cumpărindu-le de la 
societăţile de construcţiuni cu plăţi în anuităţi. 

Astăzi Englitera are 782 de storuri cooperative al căror 
debit se suie la 346.712.450 franci pe an. Unul dintr-aceste 
storuri, „Army and navy“, înfiinţat prin asociaţiunea ofi- 
țerilor de mare și de uscat pentru a se aproviziona cu obiec- 
tele trebuitoare lor, are un local cel puţin de trei ori cît 
magazinele „Luvrului“ din Paris. Acolo se găsește orice ar 
căuta cineva: pine, carne, peşte, păsări, vînat, unt, poame, 
legume, bucate gata, îmbrăcăminte, arme, trăsuri, cai, 
mobile, cuţitărie, argintărie, porţelane, diamanturi, cea- 
sornice, cărți, hîrtie, într-un cuvînt, orice ai căuta, şi dacă 
bazarul nu are obiectele cerute, ţi le procură. 

Storul „Whiteley“, care poartă numirea de „Universal 
provider“ (furnizor universal), este poate cel mai, mare 
store din lume. El aparţine unei societăţi de acţionari. La 
acel store se pot aproviziona nu numai acţionarii, dar și 
oricine, tot pe sistema de bani gata. Nu cunosc lucru în 
lume care să nu se găsească la „Whiteley“. Este destul să 
amintesc că la un incendiu, anul trecut, care a distrus o 
aripă a acelui stabiliment, au fost siliți să se lase să arză 
mai multe fiare sălbatice şi veninoase, lei, tigri și şerpi 
veninoși, care se găseau acolo de vinzare. 

La acest store obiectele se vind mai ieftin decît la prăvă- 
liile particulare, căci aci nu este cestiunea de a se forma 
un capital păstrat asociaţilor, ci de a le da un dividend 
bun. Pe acest principiu sunt formate şi magaziile cele mari 
din Paris: „Le Louvre“, „Le printemps“, „Le petit St. Tho- 
mas“ etc. 

Unele asociaţiuni de lucrători au adoptat la storurile 
lor principiul de a cumpăra obiectele mai ieftin, în loc de a 

se forma un capital cu diferenţa preţurilor. Aceasta însă 
este a se depărta de la principiul iniţial prin care se for- 
mează asociaţilor muncitori un capital, bani albi pentru 
zile negre, cum se zice, principiu salutar și umanitar, care 
asigură existenţa săracului cind vine boală, bătrineţe, ne- 
putinţă sau vreo nenorocire. 

Binele ce au produs storurile cooperative este imens; 


unele au putut consacra pînă la 21% din beneficii la dezvol- 


tarea educaţiunii şi învăţăturii copiilor lucrătorilor in 
ştiinţe şi arte industriale. 

Prosperitatea storurilor din Englitera a fost așa de mare, 
incit au înfiinţat fabrici pentru a produce chiar ele multe 
din obiectşle trebuincioase debitului lor; storurile posedă 
corăbii mari cu vapor ale lor, cu cari aduc de peste mări 
obiectele cu cari se aprovizionează; au cumpărat moșii 
(ferme) în cari cultivă cerealele, legumele şi poamele de 
cari au trebuinţă, cresc vite şi pasări cari le procură laptele, 
ouăle, untul şi carnea cu care aprovizionează magaziile lor; 
au înființat bănci pentru daraverile lor de bani, daraveri 
cari s-au suit în anii din urmă la suma de 300.000.000 franci 
(trei sute de milioane). Unul singur dintr-aceste storuri, 
acela al linarilor (whkoolesale), a avut afaceri de bani de 
peste nouăzeci şi cinci de milioane (95.000.000 franci). 
Societatea aceasta a linarilor a ajuns la o mare perfecţiune 
de fabricare; astăzi produce numai pentru storuri, aprovi- 
zionează cu fabricatele sale 622 de storuri. 

Căutind bine, tot secretul prosperității storurilor este 
principiul de a nu vinde decit pe bani gata, de a nu face 
nimănui credit([...]. 

Legea care a pus capăt vinzării băuturilor pe datorie a 
făcut un mare bine: patima beţiei a scăzut, moralitatea 
publică a cîştigat sută la sută și crimele s-au împuţinat. 

Un alt serviciu mare adus lucrătorilor de către societă- 
ţile cooperative înfiinţate de dinşii este formarea şi dezvol- 
tarea societăţilor de construcţiuni de case pentru locuinţele 
muncitorilor: building societies, cari s-au fondat și ele tot 
pe principiul cooperativ şi în conecțiune cu dinsele. Scopul 
acestor societăţi este de a procura lucrătorilor locuinţe 
comode, curate şi de a-i pune în poziţiune chiar dea deveni 
proprietari pe acele case. 

Precum am spus mai sus, storurile cooperative, în loc 
de a da societarilor parte din beneficiile ce trec peste fixul 
de 5% sau de a întrebuința acel excedent la scăderea pre- 
ului obiectelor ce cumpără clienţii asociaţi, acel excedent 
s-a consacrat la formarea de societăţi de construcţiune, astfel 
că lucrătorii asociaţi pot avea locuinţe bune şi igienice, 
aerate şi bine drenate, aprovizionate cu apă în abondenţă 
şi cu gaz. Precum își procură de la storuri obiecte de consu- 
maţiune de calitate bună, tot astfel își pot procura locuinţe 
comode și sănătoase. 

Scopul societăţilor de construcţiuni fondate din ciîști- 
gurile realizate de storurile cooperative este de a pune pe 
lucrători în stare de a satisface una din trehuinţele cele 
mai neapărate ale omului: locuinţa. 

Cu partea de beneficiu ce-i revine de la storul coope- 
rativ şi cu ce mai pune doparte un lucrător econom şi dili- 
gent poate foarte bine cumpăra sau zidi casă, plătind cu 
amortizare banii avansați de societăţile de construcţiuni, 
ipoteca pe acea casă servind de garanţie pină la răfuirea 
datoriei. Sunt acum peste 71.000 de lucrători membri ai 
societăților de construcţie. Acele societăţi proced astfel: 

O building society cumpără un loc întins, pe care însem- 
nează stradele, face pe sub ele canalele trebuincioase, pune 
olanele pentru ducerea apei și a gazului, hotăreşte locurile 
pe cari se pot zidi case, lăsînd din distanță in distanță 
spaţiuri slobode, ca să nu fie prea grămădite; drenajul și 
ventilațiunea se fac în cele mai bune condițiuni igienice. 
Locurile destinate zidirilor sunt despărțite fiecare în trei: 
grădină, curte și casă. Casa între curte şi grădină, grădina 
în faţă, strada și curtea la spate; curţile a două case sunt 
despărțite una de alta printr-un mic zid. 

Casa se zideşte sau de chiar lucrătorul asociat, cu banii 
ce i se avansează succesiv de societatea de construcţiune, 
rămiîind ipotecată la acea societate pînă la răfuire. Anuită- 
tile se plătesc din beneficiile capitalului cooperativ şi din 
economiile lunare sau săptăminale ce pot realiza munci- 
torii. Casele sunt mai toate pe același plan de distribuire. 

Societăţile cooperative de producţiune, deși nu au dat 
rezultate aşa de satisfăcătoare ca cele pentru plasare, nu 
trebuie însă să se creadă că ideea este sterilă şi că trebuie 
părăsită, cu atit mai mult că unele au reușit foarte bine. 

În Paris s-au făcut mai multe încercări de producţiuni 
cooperative, dintre cari vreo patruzeci tot există şi astăzi, 
deși toate nu sunt într-o stare de invidiat. În timpul revo- 
luţiunii de la 1848 s-a făcut în Paris încercarea d-a se în- 
curaja asemenea stabilimente cu avansuri de bani din casa 
statului, de a se înfiinţa ceea ce s-a numit „des ateliers na- 
tionauz“ *. Existenţa lor însă a fost efemeră. Poate că mo- 
mentul chiar nu era bine nemerit, într-un timp cînd spiritele 
erau cuprinse de preocupaţiuni politice. 

Una din societăţile cooperative care a avut un succes 
deplin, fără concursul statului, este Societatea lucrătorilor 
clavirişti, înfiinţată la 1849. Patrusprezece ingi au pus cîte 
50 de îranci fiecare şi au înfiinţat un atelier. Acea societate 
a prosperat așa de bine, încît astăzi fabrica şi uneltele,a 
căror valoare este de 275.000 franci, a devenit proprietatea 
limpede a acelor lucrători asociaţi. Ei iau şi lucrători cari 
lucrează cu ziua, fără de a fi asociaţi. Altele însă, deşi au 
început foarte bine și au mers tot prosperind pînă la un timp, 
mai la urmă însă au fost silite de împrejurări sau să se di- 
zolve, sau să se abată de la principiul primordial al coopera- 
tivelor. Voi cita aci esemplul societăţii bumbăcarilor din 
Suffolk. 

La anul 1855 ciţiva lucrători bumbăcari, asociindu-se 
prin formarea unui mic capital, au închiriat o sală, au 
cumpărat cîteva războaie de ţesut şi au început a lucra pe 
contul lor. La început lucrul mergea bine de tot; industria 
bumbacului era p-atunci în floarea ei, şi asociaţii, încura- 
jaţi de succesul întreprinderii, au dat atelierului lor cu 
încetul o întindere din ce în ce mai mare; au înfiinţat 
chiar un atelier de tors; capitalul lor, din beneficii, ajun- 
sese la 125.000 franci. Sistema adoptată deci era simplă 
şi bună: un beneficiu de 25% era luat pe tot anul de la capi- 
tal, iar ce mai prisosea se făcea în două, şi o parte se îm- 
părţea asociaţiilor ca supradividend, iar cealaltă se împărțea 
lucrătorilor cari lucrau cu plată, cu ziua, peste salariul 
ce li se cuvenea, ceea ce făcea că acei lucrători, primind 
afară de salariu și o plată potrivită cu munca și cu silința 
lor, dezvoltau şi zel mare, și activitate la lucrare, încît 
beneficiul mergea crescind răpede; şi fabrica mergea așa 


* Ateliere naţionale. 

de bine, încît pe la 1860 au putut zidi o fabrică mare, cu 
care au cheltuit 1.250.000 franci, şi se pregătea să mai zi- 
dească şi o alta. Dar de-abia se mutase în zidirea cea nouă, 
cînd deodată izbucnește războiul civil în Statele Unite ale 
Americei ; atunci fumul încetează de-a mai ieși pe cogurile 
fabricelor de bumbac. Manchester devenise în cîteva luni 
un oraș mort. Industria bumbacului se cuiundase într-o 
criză fără esemplu în istoria industriei. Lucrătorii asociaţi 
din Lancaster au luptat cu curaj şi energie, însă deși au 
urmat încă şi după ce mai multe fabrici particulare stinsese 
focurile maşinelor, dar tot în sfîrșit au fost şi dinșii con- 
strînşi de necesitate să înceteze. 

Nu încape îndoială că sistema cooperativă se poate aplica 
mai bine la distribuire decit la producţiune, fiindcă, precum 
am mai spus-o, aceste din urmă își pot modera şi restringe 
operaţiunile mai lesne şi mai repede decit celelalte, mai ales 
că au o clientelă fixă, pe cînd celelalte, ca să subsiste, tre- 
buie să producă neîncetat sau să suspendeze. Cu toate aces- 
iea, nu încape îndoială că asociaţiunea muncei cu capitalul 
la producţțiune este un principiu salutar, care, bine aplicat, 
poate da în multe cazuri rezultate foarte bune. Sistema 
aceasta o credem aplicabilă mai ales în agricultură, şi voi 
cita exemplul fermelor din Suffolk ale domnului Gurdon. 

Acest proprietar, avînd în comitat mai multe ferme 
(moșii), s-a hotărît să puie pe una dintr-insele în tovărășie 
cu cîţiva lucrători de pămînt. Şi iată cum a procedat. A 
evaluat arenda fermei drept 150 de livre (3.750 franci)pe 
an; deosebit de această arendă a mai pus în tovărăşie un 
capital necesar pentru o plată zilnică, modestă la lucrători 
şi pentru cumpărare de unelte şi de seminţe. Întreprinderea 
aceasta cu unsprezece tovarăși, lucrători agricoli, fiecare cu 
o parte deopotrivă, a avut un deplin succes. În puţini ani 
s-au plătit toate avansurile făcute, încît instrumentele și 
maşinile au devenit proprietatea acelor 11 lucrători. 

Gurdon, încurajat de succesul dobindit nu numai în 
privinţa îmbunătăţirii stării muncitorilor de pămînt, a 
aplicat această sistemă la cele mai multe din fermele sale, 
şi sistema Gurdon a meritat un nume special. Unii din 
economişti l-au desemnat sub denumirea de colectivism. 

Ceea ce-mi spunea amabilul Peter despre răposatul 
Gurdon mi-a adus aminte învoiala făcută de un bun și regre- 

tat amic al meu, de Grigorie Filipescu, la moşia sa Filipești- 
Gropăriile din judeţul Brăila, unde țăranii foşti clăcaşi 
au devenit arendaşii moșiei, întovărășiţi între dinşii sub o 
bună direcţiune, cu un comitet dirigent ales dintre dinşii; 
plătesc şi au plătit regulat totdeauna prin anticipație ciș- 
tiurile; au sporit arenda cu 10 și 20% la fiecare termen 
de 5 ani și urmează așa de mai mult de cincisprezece ani, 
încît putem zice că experienţa este făcută, căci a rezistat 

într-acest interval la ani de recoltă slabă, la ani de preţuri 

scăzute şi la ani de necăutare de producte. Aceștia sunt 
poate ţăranii plugari cei mai înstăriți din toată Ro- 
mânia. 

Asociaţiunea între locuitorii ţărani împroprietăriți prin 
legea de la 1864 ar avea avantagiul de a face să dispară 
neajunsurile culturei celei mici ; cincizeci sau o sută de mici 
proprietăţi, avind cîte trei, patru şi şase hectare, de le-ar 
pune în tovărăşie, ar face o fermă de 300 sau de 400 hectare, 
care ar da un folos mai mare decit părticele esploatate în- 
deosebi. Un alt bine ce ar rezulta din acele asociaţiuni ar 
îi că s-ar stimula amorul propriu al fiecăruia la lucru, 
s-ar scutura apatia izolării și s-ar învinge ignoranţa prin 
luminele aduse de fiecare asociat. 

În Germania, ca încurajare şi dezvoltare a agricultu- 
rei, s-au întrebuințat băncile cooperative după sistema 
imaginată de Schulze Delitsch.5 

Este invederat că o colectivitate de lucrători inspiră 
totdeauna mai multă încredere decit un individ izolat, 
oricît de mare ar fi aptitudinea, aplicarea și moralitatea 
lui. Solidaritatea între oamenii cari au interes comun este 
garanţia cea mai bună ce se poate oferi unei instituţiuni 
de credit, căci răspunderea fiind colectivă, membrii 
asociaţiei se priveghează, se încurajează unul pe altul și se 

i întrec la muncă. 

Principiul stabilit de Delitsch este de a se face credit 
de băncile agricole numai adevăraţilormuncitori de pămînt 
şi numai după o minuțioasă cercetare asupra purtării şi ca- 
pacităţii muncitorului și a condiţiunii de a deveni acționa- 

rul băncii. Pe aceste principii, în anul 1865 existau în 
Germania 961 de asemenea asociaţiuni, din care 498 numă- 
. rau 170.000 de asociați; sumele avansate de dinsele se 
suiau la 250.000.000 franci. Numărul ajunsese la 1877 a îi 

de 1.827. Suma banilor împrumutaţi era de 500.000.000 
franci şi daraverile erau de 2.750.000.000 franci, treceau 
adică peste 2!/, miliarde. 

Aceste asociaţiuni au dat agriculturei din Germania 
un foarte mare avint. 

Pe cînd Peter începuse a-mi esplica mecanismul băncilor 
agricole şi-mi vorbea de socialismul creştin al lui Taafe€, de 
tendinţa lui d-a interesa pe cei cari au mult la soarta 
celor cari nu au, îmi descria organizaţiunea industriilor mici 
în cooperaţii cum o introdusese Belcredi? în Austria ; tocmai 
vorbeam de ideile socialiste ale lui Lassstlle gi ale lui Karl 
Marx şi de organizaţiunea „Internaţionalei“8, cind auzim 
o gălăgie mare în uliţă. Doi inşi cam iuți la fire, după mai 
multe cuvinte proaste zise unul altuia, ajunsese la pumni 
şi la păruială şi se formase în jurul lor un cerc mare de gură- 
cască, Ceea ce m-a mirat mai mult a fost să văd atitudinea 
impasibilă a doi-trei sergenţi de oraş, cari stau şi ei şi se 
uitau cu curioşii dimpreună, fără să se amestece şi să ia 
măsuri ca să puie capăt acelei gilcevi sau să ia pe luptători 
să-i ducă la poliție, ca să-i înveţe minte de a se mai 
certa. Exprimînd această mirare a mea, Peter îmi răs- 
punde: 

— Dar de ce să se amestece dacă nimeni nu le cere 
nici intervențiune, nici asistență? Ți-am mai spus că la 
noi oamenii autorităţii sunt servitori, iar nu stăpini; aci 
nu este vreo crimă comisă, pare a fi un simplu delict, şi 
dacă cineva se simte năpăstuit, nu are decît să reclame și să 
ceară să i se facă dreptate. Sergenţii au alergat acolo tocmai 
ca să fie la dispozițiunea acelui sau acelor cari ar reclama 
serviciile lor şi ca să împrăştie pe curioşi, în caz că s-ar 
grămădi, aşa încît să împiedice circulaţiunea. 

— Dar unde ar putea reclama şi cine ar judeca gilceava? 

— S-ar judeca la primărie de trei din cetăţeni cari își 
fac acolo rindul cu săptămîna tocmai pentru a cerceta ase- 
menea cazuri; iar de ar fi crimă, s-ar trimite pricina dom- 
nului justiţiei ca s-o dea judecătorului de instrucţie, care, 
dacă o poate califica crimă, să o trimită procurorului ca să 
susție acuzaţiunea înaintea juriului. Aceşti tre funcţionari 
sunt aleși dintre doctorii în drept cei mai consideraţi şi 
sunt retribuiți. Acei aleşi sunt obligaţi, vriînd-nevrind, să 
primească aceste funcțiuni cel puţin pe un an. 

— Dar afacerile civile cum se judecă? cite tribunale 
şi cîte curți aveţi, de cîţi judecători se compune fiecare 
instanță şi cine îi numeşte? 

— Avem justiţie, dar nu avem tribunale şi curți pro- 
priu-zise. La noi, cînd un om crede că este năpăstuit, trebuie 
să-şi dobindească dreptul ce i se cuvine. Acel care bănuiește 
că i s-a făcut o nedreptate sau că i s-a răpit un drept şi 
voiește să se judece nu are decit să se adreseze la judecători 
şi să-l ceară. 

— La care judecători? căci îmi ziceai că nu aveţi nici 
curţi, nici tribunale propriu-zise; la care judecători să se 
adreseze? cine sunt ei şi cine îi numeşte? 

— Cum, cine îi numeşte! Cine numește pe medici, pe 
ingineri, pe arhitecţi? Îi numește Facultatea de drept, dind 
titlul de licenţiat sau de doctor acelor cari au făcut studii 
şi au dobindit cunoștințele necesare pentru a studia o pri- 
cină și a o judeca conform legilor existente. Precum Facul- 
tatea de medicină numeşte pe medici, dindu-le o diplomă 
prin care li se recunoaşte că au destule cunoştinţe pentru a 
căuta un bolnav şi a-i prescrie ce trebuie să facă ca să-şi 
redobindească sănătatea; asemenea, oricine a dobindii 
diploma de licenţiat sau de doctor de la o facultate de drept 
recunoscută are dreptul de a conduce o pricină ca avocat, 
ca judecător, procuror sau judecător de instrucţie. Oricine 
este licenţiat sau doctor în drept poate să judece, precum 
oricine este doctor în medicină poate căuta şi vindeca bol- 
navii cari se adresează la dînsul. 

— Să ne lămurim bine, mă rog; să ne închipuim că am o 
moşie, că vecinul mă calcă şi că mi-a luat, fără să aibă drept, 
o bucată de pămînt pe care voiesc să o iau înapoi şi să fiu 
despăgubit de pierderile ce mi s-au pricinuit. Cum fac și 
la cine mă adresez? 

— Lucrul este simplu. Cum face acel care sufere de o 
boală? El sau cunoaște un medic, sau află din zvon că X... 
este un bun medic, expert mai ales în boala de care sufere; 
se duce la un medic în care crede că poate să aibă confienţa 
şi speranţa că-l va vindeca. Se duce la diînsul, îi espune 
cazul, durerile şi suferinţele ce simte; acesta îl cercetează 
şi caută a-l tămădui, dacă poate. Se adresează la mai mulţi 
dacă voieşte și se caută cu ei individual sau colectiv, cu 
medicul curent sau cu consultanţi. Întocmai astfel faci 

şi dumneata în cazul de care îmi vorbeşti. Te adresezi la 
un judecător, adică la un licenţiat sau doctor în drept, la 
doi sau la mai mulţi, dacă voiești: la oamenii în cari ai 
confienţă ; le espui pricina, le arăţi actele pe care te înte- 
meiezi, și ei sunt datori să te lumineze și să te sfătuiască 
să nu cauţi pricină dacă cred că nu ai dreptate; iar dacă 
îţi spun că ei cred că ești în dreptul tău, atunci însărcinezi 
pe unul, doi sau trei, pe ciți vrei, cu conducerea şi judecata 
pricinei, le faci procură în regulă, după formele prescrise 
de lege. Şi iată ce faci cu ei: 

Printr-o petițiune adresată domnului justiţiei îi faci 
cunoscut că doamna A... cere cutare lucru de la domnul B... 
şi că-l cheamă în judecată, avind rînduiţi judecători pe 
domnii X... Y...Z... Domnul justiţiei este obligat să comu- 
nice acea petiție domnului B..., invitîndu-l ca pînă la data 
ce se fixează de domnul justiţiei să aibă a-i face cunoscut pe 
judecătorul sau pe judecătorii săi; totdodată determină și 
ziua înfăţişării pricinei. 

Judecătorii astfel numiţi de părţi se adună cu trei zile 
înaintea înfățișării în camera destinată lor la primărie şi 
acolo numesc un judecător complimentar pentru cazul de 
divergență de opiniuni. Şi dacă judecătorii numiţi de părţi 
nu se pot învoi asupra alegerii judecătorului complimentar, 
el se numeşte prin sorţi, scoţindu-se un bilet dintr-o urnă 
în care se află numele tuturor doctorilor în drept. 

Fiecare poate să aibă unul sau mai mulţi judecători, 
dar nu pot avea decit un egal număr de voturi la fiece 
hotărire, deși numărul judecătorilor unuia poate fi diferit 
de al celuialalt. 

În ziua înfăţișărei, pricina este espusă de părţi sau de 
asistenții lor și se poate lua cuvintul cel mult de trei ori 
pentru fiecare; după aceea, părţile se retrag și judecătorii 
intră în deliberare faţă şi cu judecătorul complimentar, 
care nu poate lua cuvîntul în deliberare, dar care votează 
împreună cu ceialaţi judecători numiţi de părți. Sentința 
astfel dată trebuie să fie motivată și bazată pe lege. 

— Dar dacă se dă o sentinţă greșită, căci cu toată ştiinţa 
lor oameni sunt și pot greşi, judecata aceea să rămiie fără 
remediu? l 

— De ce fără remediu? îmi răspunse Peter. Partea care 
s-ar crede năpăstuită nu are decit să apeleze la alți judecă- 

tori, tot după procedarea ce am arătat mai sus, şi dacă 
judecata a fost greşită, sentinţa dată se poate reforma 
în apel. 

Deosebit de aceasta, orice judecată se poate supune 
cercetării unei adunări de doisprezece doctori în drept în 
etate trecută de 45 de ani și care practică profesiunea de 
judecător de cel puţin zece ani. Acești învăţaţi se pronunţă 
asupra interpretării şi aplicării legii și asupra respectului 
procedurei. 

— După sistema aceasta oricine voiește să trăiască din 
banii statului nu are decit să se ducă la şcoala de drept să 
dobiîndească diploma de licenţiat, ş-apoi trăiește toată 
viaţa lui din buget. 

— Nicidecum, domnule; judecătorii, precum nici me- 
dicii nu se plătesc de stat, ci se plătesc de acei cari au tre- 
buinţă de serviciile lor. Sunt judecători mulțime fără pri- 
cini, precum sunt şi medici și avocaţi fără clientelă. Acei 
cari sunt învăţaţi și experimentați, cari se bucură de stimă 
şi de consideraţie sunt căutaţi, chemaţi și cîștigă bani 
mulţi. Acei cari nu se bucură de un nume bun sunt lăsaţi 
după uşe, cum se zice. Precum bolnavii nu se duc la medicii 
cari nu au nume bun, asemenea nici împricinaţii nu se duc 
la judecători proşti. Precum la medicii cari și-au făcut o 
reputațiune specială pentru unele boale aleargă mai cu 
preferință bolnavii cari pătimesc de acele boale, asemenea 
aleargă și la judecătorii cari şi-au făcut un nume în cesti- 
unile ce voiesc a le încredința. Avem aici vreo trei-patru 
judecători vestiți în cestiunile de delimitare ; ei sunt chemaţi 
de clienţi mai totdeauna cînd au cîte un proces de delimi- 
tare. Avem alţi patru-cinci, celebrităţi în cestiuni de mog- 
tenire, cari ei sunt chemaţi a judeca mai toate aceste liti- 
| giuri; sunt alții speciali în afaceri comerciale și de conta- 

bilitate etc. 

Judecătorii cari sunt plătiți regulat cu luna sunt doi de 
justiție, doi judecători de instrucțiune și doi procurori ce 
avem la cele două circumscripțiuni judiciare. Ei sunt plă- 
tiți din taxele ce se percep asupra timbrelor obligatorie 
ce se pun pe deosebitele acte. Serviciile lor sunt puțin retri- 
buite, fiindcă judecățile s-au împuținat de cind s-a introdus 

| această sistemă. Nu este drept ca cetățenii cari nu au pri- 
cini de judecată şi cari trăiesc o viață pacinică să plătească 

pentru acei cari au daraveri între dinşii, pe cari nu le pot 
rezolva altfel decit supuindu-le judecății. 

— Cu modul acesta săracii sunt privaţi de justiţie, fiindcă 
ei nu pot plăti judecătorii. 

— Nicidecum nu există acest inconvenient, căci primă- 
riile, precum plătesc medicii pentru căutarea bolnavilor 
săraci, tot asemenea plătesc judecători obligaţi a împăca 
pe acei cari se înfăţişează cu un act de paupertate. 

Amicul meu, întinzîndu-se la vorbă, îmi spune că de 
cîtva timp se făcea o propagandă foarte activă printre mun- 
citorii din fabrici şi din ateliere, de către unii oameni veniţi 
de peste mări, din Sviţera, din Franţa şi din Germania şi că 
lumea era ingrijată, căci cestiunea era arzătoare. Era vorba 
de starea cea tristă a muncitorului care nu are un capital 
acumulat și trebuie să muncească ca să poată trăi; era 
vorba de omul sănătos, vrednic și activ, care dacă o zi 
nu găsește de lucru, nu are ce minca. 

— În ţările cele mai înaintate în civilizaţiune, îmi 
zicea el, acolo mai ales unde orașele au luat o întindere fără 
măsură, populaţiunea proletară, atrasă de speranța unui 
cîştig mai mare decit la ţară, se grămădeşte cu prisos, 
așa că o mulțime de muncitori bat la uşile meșterilor și 
fabricanţilor, cerind să le dea de lucru ca să poată căpăta 
cu ce să-și ție viaţa dintr-o zi pînă într-alta, şi nimeni nu le 
deschide. Magaziile pline pînă în pod cu producte, care 
așteaptă cu anii pînă să fie cerute, ţin banii închişi și mai 
lasă ca să se întoarcă ca să înceapă alt rînd de operaţiuni; 
astfel lucrarea se împiedică și pune pe fabricanți în neputinţă 
de a ocupa pe toţi cîţi cer de lucru, încît o mulţime de mun- 
citori nu au uneori altă perspectivă decît a se culca nemin- 
caţi şi a muri de foame. 

Numărul nenorociţilor cari nu găsesc de lucru şi al acelor 
a căror remunerare nu este îndestulătoare crește din zi în 
zi și a adus o stare care merită atenţiunea şi solicitudinea 
cugetătorilor şi oamenilor de stat. Numai în oraşul Londrei 
numărul acelor cari au trebuinţă de existenţă şi cărora le 
vin în ajutor parohiile cu legea săracilor (poor law), trece 
de 150.000, deosebit de cei susținuți de nenumărate societăţi 
de caritate; cu toate acestea, nu este dimineaţă să nu se 
găsească în parcuri și pe strade oameni morți, pe cari me- 

dicul legal îi declară de starvation (mort de foame), precum 
ar zice mort de holeră sau de apoplexie. 

În casele de lucru (work-house), stabilimente cari se 
deschid acelor cari nu au unde petrece noaptea, de li se dă 
acolo o saltea și o bucăţică de pine cu condiţiunea dea plăti 
acea ospitalitate a doua zi în muncă, nu se găseşte a li se 
da alta de făcut decît de a sparge pietre pentru macadamul 
stradelor ; deşi printre dînşii sunt unii lucrători, meşteri de 
frunte, care ar putea produce obiecte de preţ. 

Cerșetoria este oprită de lege, dar la tot pasul te îm- 
piedici de mini care-ţi ofer flori, jucărioare, chibrituri, 
cerşetori de cari nu poți scăpa decit dind un gologan, nu 
ca să le iei marfa, dar ca să poţi trece înainte. Nu te poți 
arăta la o fereastră fără să nu înceapă să-ţi urle un minavet 
sau o primadonă de doi-trei anișori, nu ca să-ţi facă plăcere, 
dar ca să-ţi rănească urechile și să-i dai să tacă. Nu poţi 
chema o birjă fără ca doi-trei flăcăi să nu-ţi sară în ajutor, 
fără a fi trebuinţă, dar ca să-ţi întinză mîinile la plată. 

Presa a relevat, acum în urmă, pentru Londra și pentru 
Berlin, niște fapte atît de hidoase și de dureroase, că se 
îngrozește mintea omenească, fapte cari nu pot avea originea 
lor decît în mizeria cea mai desperată, „la faim est un 
mauvais conseiller“*. 

Răul provine, zic unii, din cauză că producţiunea a 
devenit prea mare şi întrece trebuinţele consumaţiunii. 
Este adevărat că unele obiecte, precum sunt cele mai multe 
obiecte de lux şi de artă, trăsurile, bijuteria, stofele bogate 
şi altele, nu pot găsi cumpărători decît numai în clasele 
avute, puţin numeroase; dar nu este mai puţin adevărat că 
partea cea mare a populaţiunilor nu-şi poate procura nici 
hrană îndestulătoare, nici îmbrăcăminte potrivită cu cerin- 
ţele anotimpurilor, nici locuinţe comode şi sănătoase; cu 
atît mai puţin le rămîne un prisos pentru obiecte scumpe 
de podoabă, ca să poată duce o viaţă potrivită cu starea de 
civilizaţiune în care ne-au adus știința, artele şi meşteșu- 
gurile. 

Partea cea mare a poporului consumă puţin nu pentru că 
nu are trebuinţe, dar pentru că n-are ce da în schimb, nu 


* Foamea este uu rău sfetnic. 

are cu ce cumpăra. Este o vorbă a românului: „Postește 
robul lui Dumnezeu pentru că nu are ce minca“. 

Cine poate să zică că zdrenţurosul și desculțul nu s-ar 
îmbrăca mai curat şi mai elegant dacă ar avea putinţă să-și 
cumpere haine şi încălțăminte mai bune și mai îndestulă- 
toare; că, în loc dea tremura iarna în haine de vară, nu şi-ar 
cumpăra palton sau blană; că nu i-ar fi mai bine să locuiască 
în casă de zid curată și mobilată, în loc dea sta ghemuit 
în bordei sau colibă, fără aşternut şi fără scaun; că i-ar 
plăcea să-l ploaie din tavan şi să-l fluiere vintul din toate 
părţile, și că n-ar fi mulţumit să mănînce în toate zilele o 
bucată bună de carne cu pine în loc de mămăligă în zeamă 
de știr. 

Decit a susţinea că producţiunea întrece trebuinţele, 
ar fi mai exact a zice că marea majoritate a populaţiunii 
nu are mijloace de a-și procura cele de trebuinţă, că numărul 
acelora cari pot consuma este prea mărginit și că mulțimea 
este săracă.? 

Starea muncitorului astăzi este lăsată la voia întim- 
plării. Nu este sigur să poată căpăta totdauna, prin muncă, 
ce să mănînce mine, încît muncitorului conştiincios nu-i 
rămîne uneori decît să se lase să moară de foame el şi copiii 
lui, iar celui slab de înger să-l ispitească viciul, corupţiunea 
şi crima. | 

Studiul acestor rele a dat naştere la o mulţime de teorii 
şi de sisteme. A espune aci ideile deosebiţilor economiști, 
moraliști şi socialiști ar fi şi lung de spus, și afară din cadrul 
ce mi-am tras. Voi încerca însă a espune pe cît voi putea 
mai scurt teoriile cari ating direct sau indirect starea 
muncitorului plugar și interesele agriculturei în general. 

În vechime, ca şi astăzi statele cele puternice au căutat 
să-și aproprieze pămînturi întinse în ţări depărtate, unde 
să-şi poate devărsa escedentul populaţiunii şi să-și creeze, 
printre neamurile barbare și sălbatice, consumatori pentru 
productele naţionale. Luptele pentru Algeria, pentru Ton- 
chin, Congo, Asia Centrală, Insulele Caroline au fost urmă- 
rile ideei coloniale. Fiecare stat caută să ocupe pe faţa pă- 
mâîntului o întindere cît s-ar putea mai mare şi s-a creat o 
sistemă completă. 

Coloniile, deşi au fost și sunt un mijloc puternic de 
îmbogăţire pentru patria mumă şi răspîndesc civilizațiunea 

europeană în ţările barbare, dar nimic nu dovedeşte că ele 
să fi adus vreo uşurare muncitorilor. 

Englitera, deși a prins o mare parte a globului, colo- 
nizînd într-un mod sistematic și inteligent, procurînd pro- 
ductelor sale consumatori cu milioanele şi cu sutele de mi- 
lioane, imbogăţind pe mulţi din supușii săi, așa cum nu s-a 
mai pomenit, şi astfel sporind bogăţia sanaţională, dar n-a 
adus nici o uşurare mizeriei muncitorilor, din contra, mi- 
zeria lor a mers tot crescind; s-ar zice că cu cît se ridică 
mai mult nivelul bogăției unora, cu atît creşte şi sărăcia mul- 
ţimii: ban la ban trage.10 

Nu este o jumătate de secol de cînd California era o 
țară săracă şi San-Francisco un sat mic, unde locuitorii 
duceau toţi o viaţă modestă, dar îndestulată. Astăzi Cali- 
fornia este una din ţările cele mai bogate din lume și San- 
Francisco un oraş strălucit, înzestrat cu tot luxul, cu toate 
inlesnirile și perfecţiunile ce știința şi arta inginerească 
a putut născoci; dar deodată cu bogăţia s-a introdus şi 
mizeria. 

Un mijloc de îmbogăţire naţională a cărui popularitate 
merge crescind de cîtăva vreme, deși a fost blamat și con- 
demnat pînă ieri de toţi părinţii științei economice şi sociale, 
este sistema vamală, punerea de dări grele pe producte şi 
obiectele venite din streinătate, ca să nu poată concura cu 
cele indigene. Ceea ce se numea protecționism astăzi s-a 
intitulat încurajarea industriei naţionale. Este susţinut cu 
multă persistență de mulți liberali, deși deasupra porţii 
secolului în care am intrat acum optzeci şi cinci de ani stă 
libertatea, chemînd la dinsa pe cei mîhniţi și scîrbiţi, căci 
numai de la diînsa puteau să aștepte mîntuire şi mîngăiere. 
Adevăratul liberalism este de a asigura fiecăruia, fără dis- 
tincțiune de naștere şi de poziţiune socială, libertatea cuge- 
tării, a cuvîntului și a acțiunii, libertatea acţiunii indivi- 
duale, căci acestea sunt puterile cele adevărate ale societăţii 
şi ale vieţii. 

Franţa, al cărei singe generos a curs mai mult de o 
jumătate de secol pentru apărarea libertăţilor, s-a făcut 
astăzi campionul protecţionismului; l-a adoptat ca baza 
regimului său economic și social, regim care o va duce 
incetul cu încetul d-a-ndăratele la corporaţii şi stărostii, 
la o feodalitate burghezească. 

Pentru încurajarea agriculturei, care la dinsa, ca pretu- 
tindeni, se află în suferinţă, n-a putut chibzui alt mijloc de 
mâîngăiere şi de ajutor decît a lovi grinele streine cu o dare 
de trei franci de fiecare hectolitru, ceea ce echivalează cu 
un impozit de o centimă şi jumătate pe kilogramul de pîine, 
impozit analog cu acel din Italia asupra măcinișului, care 
a ridicat atitea nemulțumiri și blesteme pînă ce tinguirile 
săracilor l-au făcut să înceteze. 

Pentru grîul românesc în special, deosebit de cei trei 
franci, a mai adăogat încă o dare de 50% pe valoare, astiel 
că o chilă de 400 de oca de grîu românesc, al cărui preţ ar fi, 
să zicem, 100 franci, ar plăti mai întîi 50 franci, aproape 
8 franci de hectolitru, şi după aceea alţi 3 franci darea gene- 
rală, adică 11 franci de hectolitru ; încît, dacă o nevoie ar duce 
pe francezi să mănînce pine de grîu românesc, eiar plăti un 
impozit de cel puţin 10 centime pe kilogram de pine; 
asupra cui ar apăsa mai greu această dare dacă nu asupra 
oua voua, care el mănîncă mai multă pîine decit bo- 
gatul? 

În Englitera mai toate sistemele puse înainte pentru a 
putea ajunge la îmbunătăţirea stării muncitorilor sunt 
bazate pe asociațiunea liberă a capitalului cu munca. Am 
arătat rezultatele norocite ce a produs această sistemă în 
agricultură, asociaţiunea proprietarului cu muncitorii plu- 
gari, unul aducînd în tovărăşie pămîntul şi instrumentele 
agricole, iar celalalt munca lui, braţele. Nu numai că așa 
se face o cultură mai bună, fiecare muncitor fiind direct 
interesat ca pămîntul să fie cît se poate de bine lucrat, ca 
productul să fie mai abundent și de calitate mai bună, 
căci cîştigul este pentru toţi, dar ceva mai mult: moralul 
şi demnitatea muncitorului se ridică în contact cu proprie- 
tarul, care este un om de o educaţiune şi o învățătură mai 
înaltă. Acolo unde s-a întrodus această sistemă viciul bău- 
turei a scăzut în mod simţitor. 

O idee care de cîtva timp găsește răsunet chiar și în 
Englitera este aceea a naţionalizării pămîntului. 

Karl Marx a susţinut că ar fi un mare cîştig pentru stat 
dacă şi-ar apropria pămîntul, plătindu-se proprietarilor 
actuali o rentă fixă, un număr de ani mărginiţi. 

Din două una, răspund acei cari combat această sistemă: 
sau că în rentă, deosebit de venitul anual al pămîntului, ar 

fi cuprinsă şi o sumă pentru amortizare cu care să se poată 
compune pînă la finitul termenului valoarea pămîntului, 
și atunci nu este nici un cîştig pentru stat, sau că în acea 
rentă nu s-ar cuprinde decit venitul anual, și atunci nu ar 
fi răscumpărare, ci o adevărată spoliațiune. Așa ar îi cîştig, 
şi cîştig:mare pentru stat; dar ce se face cu dreptatea? Și 
chiar aşa, adaogă ei, să zicem pentru un moment, ca să 
trecem peste toate consideraţiunile de morală şi de justiţie, 
şi că statul a devenit proprietarul pămîntului, se naște în- 
trebarea: ce ar putea face cu dinsul decit a-l închiria la 
muncitori pe termene lungi sau scurte, pe 5, pe 10 sau pe 
99 de ani, cu rentă în bani sau în natură, cu rentă fixă sau 
proporţionată cu producţiunea? Apoi o asemenea sistemă 
a fost şi este în practică în mai multe ţări; rezultatele ce dă 
sunt cunoscute și judecate. Este ceea ce se practică în mai 
multe părți ale Asiei, şi chiar în Turcia europeană, unde 
mai tot pămîntul, afară de puţine escepţiuni de pămint 
mulkin (proprietate), este sau al stabilimentelor pioase 
vakuf, sau al sultanului, miri, cultivatorul fiind un simplu 
locatar sau arendaş care plăteşte o rentă anuală, în unele 
localităţi în bani, în altele în natură, cam 10%, din produc- 
tul dobindit. Cu toate acestea, muncitorul agricol din 
Turcia nu poate fi citat ca un model de prosperitate. 

S-a zis poate că turcii n-au ştiut să organizeze şi să admi- 
nistreze cum ar fi fost bine, dar avem un alt esemplu, acela 
al Indiilor, unde nu se zice că englezului i-a lipsit spiritul 
şi geniul organizator. Şi acolo pămîntul este al statului 
sau naționalizat; cultivatorul, în loc de a plăti arenda sau 
renta la un particular, o dă statului sub numire de impozit 
fonciar, impozit care produce 550.000.000 franci pe an, cam 
jumătatea venitului Imperiului indian şi, cu toată buna 
organizaţiune, nici acolo nu se poate susține că starea agri- 
cultorului ar fi mai fericită decit în ţările unde există pro- 
prietatea individuală. 

Cu toate acestea, naţionalizarea pămîntului are mulţi 
adepţi nu numai în Irlanda şi Scoţia, dar și în Marea Brita- 
nie. Însă nici cei mai înfocaţi partizani, nici Wallace în 
scrierea sa Land-naturalisation*, nici  Henry-George în 

Progress and poverty* n-au mers pînă a pretinde că s-ar putea 
lua pămîntul altfel decît plătindu-se proprietarului valoa- 
rea cea adevărată, care valoare, după apreţierile lui Rolland 
Giffon, ar fi pentru Englitera de 50.000.000.000 franci 
(cincizeci miliarde de franci sau două miliarde de pfunți 
sterling), iar venitul de 1.650.000.000 franci (un miliard 
şase sute cincizeci de milioane de franci sau şasezeci de 
gase de milioane de pfunţi sterling), pe venit de 314%. 

Deși aceste sume sunt colosale şi nepomenite, dar să zicem 
că plata ar fi posibilă şi că pămîntul Engliterei ar deveni 
deodată al statului. Cum s-ar regula închirierea anuală, cum 
s-ar face repartiţiunea fiecărui muncitor? Prin concurenţă 
sau prin bună tocmeală? Prin concurenţă, muncitorului nu 
i-ar rămânea nimica, pentru că lupta între muşterii ar urca 
în unele cazuri preţul pînă a trece peste ceea ce cultivatorul 
poate scoate din cultura acelui pămînt. Prin tocmeli libere 
ar fi a se da pămiînturi de aceeași calitate la unii mai scump 
şi la alţii mai ieftin; de unde ar urma tot felul de bănuieli 
şi de acuzări drepte și nedrepte. Dar cînd nu s-ar dobîndi 
preţurile cerute, a cui ar fi vina şia cui paguba? 

Argumentul cel mai puternic al partizanilor naționali- 
zării pămîntului este creşterea sau suirea naturală şi progre- 
sivă a preţului pămîntului, acea supravaloare de care ei zic 
că nu este cu drept să profite proprietarul şi că se cuvine socie- 
tăţei întregi. Acest argument a părut așa de serios, încît 
a făcut pe unul din cei mai mari economiști ai veacului, pe 
învățatul şi ilustrul profesor de la Oxford, John Stuart 
Mill, să susţie că statul este în drept să-și aproprieze acea 
creştere a valorii pe care a numit-o el unearned increment 
(spor necîștigat), care nu provine nici din muncă, nici din 
iscusinţa proprietarului, ci numai din mersul natural al 
progresului social. 

Dar atunci consecinţa logică a acestui argument ar fi 
ca şi statul, la rîndul său, să fie dator a despăgubi pe pro- 
prietar cînd s-ar întimpla ca prin forţa împrejurărilor valoa- 
rea pămîntului să scază în loc de a crește, ceea ce se întimplă 
de cînd în America, în Indii, în Australia s-au dat culturei 
cerealelor cîmpii întinse şi virgine. Acolo traiul fiind mai 
lesnicios, şi munca este mai ieftină și productul mai abon- 

dant; aceasta a adus în Europa o scădere însemnată în pre- 
urile productelor şi, prin urmare, o depreţiare a valorii 
pămintului, depreţiare care în Franţa a ajuns la 33% şi 
merge a înainte, incit este temere că va ajunge in puțin 
la 50%. 

În fața acestei crize, mulți agricultori şi-au pierdut 
cumpătul şi, în loc de a se lupta cu nevoia şi acăuta să facă o 
cultură mai perfecționată, în loc de a transforma unele cim- 
pii de arătură în islazuri şi livezi, ca să dea o mai mare dez- 
voltare creşterii de vite, s-au lăsat descurajării, părăsesc 
fermele, lasă cimpii nelucrate, fug de la ţară și aleargă la 
oraşe cu speranţa d-a găsi acolo un salariu mai bun, şi nu fac 
decit să adaoge la mizeria meseriașilor, scăzîind preţul 
muncei prin concurenţa lor. Populaţiunea oraşelor merge 
tot crescînd, pe cînd cea de la ţară scade, şi munca agricolă 
devine din zi în zi mai dificilă cu cit raportul între intinde- 
rea pămîntului şi numărul braţelor scade. 

În România acest raport este de 16 hectare de agricul- 
tor, din cari 9 hectare pămînt cultivabil. Fiecare lăcomin- 
du-se a cuprinde cu plugul, cu sapa cit poate mai mult loc, 
pe care nu-l poate lucra cum trebuie, pămîntul se ostenește 
hrănind buruieni şi pai, și producțiunea merge scăzind. Sunt 
acum douăzeci şi cinci de ani, cultivatorii români contau 
producțiunea medie în grîu de 18 hectolitre pe hectar (114 
chilă de 400 de oca pe pogon); astăzi producţiunea medie 
nu e mai mult de 10 hectolitri pe hectar (14 sau 16 baniţe 
de pogon), ceea ce nu este nici a patra parte din cît produce 
hectarul în ţările unde cultura este înaintată și unde plu- 
găria merge înjugată cu creșterea de vite şi se ajută cu în- 
grăşșări, drenajuri și irigaţiuni. La noi, dacă vom escepta 
vreo două-trei județe din Moldova, agricultura nu se poate 
zice că a ieșit încă din starea primitivă. Îi luăm puţinul ce 
putem fără a-i da nimica. 

Carreyi! compară pămintul cu o bancă care nu împrumută 
pe cel ce hrăneşte decit cu condiţiunea de a-i plăti datoria; 
şi cu cît îi plăteşte mai bine şi mai regulat, cu atit îl împru- 
mută mai mult, dar cînd datornicul nu-i înapoiază regulat 
ceea ce s-a împrumutat, creditul scade, împrumuturile se 
micşorează, pină îl dă afară din casă. 

Din toate industriile, agricultura cere mai multă cunog- 
tinţă şi ştiinţă, cunoștință de fizică, de chimie, de geologie, 

de meteorologie, fiziologie vegetală și animală, de ştiinţa 
electricităţii și o cunoştinţă adincă a obiceiurilor şi avieţei 
plantelor și a animalelor; cu toate acestea, educaţiunea și 
instrucțiunea agricultorului este mai necăutată decit a tir- 
goveţului ; ţăranul plugar este mai expus la pagube de lă- 
custe, de grindină, de înecuri şi de foc fără despăgubire. 
Şi cînd comparăm modestele mașini de cari se servă agricul- 
tura cu mulțimea şi cu colosalele corăbii şi vapoare cari sunt 
la serviciul comerțului şi cu mașinile complicate și inge- 
nioase de cari se servă industria manufacturială, să nu ne 
mai întrebăm de ce agricultura a rămas înapoi de celealalte 
două ramuri surori, nici de unde provine criza. O cauză 
însemnată a crizei a fost şi este ruperea echilibrului ce exista 
mai înainte între mijloacele de caridispuneau deopotrivă 
cîteşitrele ramuri ale producţiunii bogăției naționale, care 
echilibru de la o vreme a încetat d-a mai esista. 

De la începutul veacului, și mai virtos în a doua jumă- 
tate a sa, instituţiunile de credit s-au înmulţit, au luat o dez- 
voltare care le-a permis să puie capitaluri mari, mijloace 
puternice în serviciul comerţului şi fabricaţiunilor, înlesniri 
de cari agricultura nu s-a putut folosi. Băncile de scont și de 
circulaţiune, casele de credit de tot felul, societăţile ano- 
nime și în comandită au putut procura comerţului şi indus- 
triei bani cu 4, cu 3 şi cu 2%,, pe cind agricultura nu s-a putut 
ajuta decît cu hipotecă, cu casele de credit fonciar cu 5 şi cu 
612%, rate cari întrec venitul ce poate da pămîntul. Chiar 
în patria creditului, în bogata Engliteră, agricultorul tre- 
buie să dea cel puţin 7% ca să-şi procure bani, pe cind co- 
merţul şi industria găseşte cu 2 și uneori cu 1%, dar cu 3% 
oricînd. 

Un fabricant sau un comerciant este destul să fie ceva, 
ceva cunoscut în piaţă de om activ şi onorabil și să aibă cu ce 
să întimpine micile cheltuieli ale unei instalaţiuni, pentru ca 
prin emitere de bilete la ordin și prin poliţe să-şi poată des- 
chide credite de zeci și de douăzeci de ori mai mari decit 
capitalul ce posedă. Cu un capital de 10.000 lei îşi poate 
procura bani şi marfă pentru 100.000 şi 200.000 lei cu 4% 
şi cu 3%, pe cînd agricultorul care ar avea un pămînt de 
aceeași valoare de 10.000 lei nu şi-ar putea procura decît un 

credit de 5.000 lei, plătind 6 și 614% pe an; natura opera- 
ţiunilor agricole nu permite a se angaja, ca fabricantul şi ca 
comerciantul, a plăti în termene scurte. Şi nu numai că 
agricultura nu se poate servi de nouăle şi numeroasele insti- 
tuţiuni de credit cari există astăzi, dar multe fonduri cari 
mai înainte serveau ipotecile s-au mutat și au trecut în ser- 
viciul industriei şi comerţului, unde probabilitățile de cîş- 
tiguri sunt mai mari. 

Într-adevăr, în repartițiunea nedreaptă a puterilor lu- 
crătoare esistă învederat o mare lacună, o lipsă de echilibru 
în defavoarea industriei agricole, a industriei care merită 
mai multă solicitudine şi îngrijire. Domnul Frédéric Fleury 
a căutat să facă să dispară acea nedreptate prin adoptarea 
unei sisteme de credit care, de s-arrealiza, ar aduce mari şi 
însemnate servicii agriculturei. 

Ideea domnului Fleury este de a mobiliza o parte a pro- 
prietăţii fonciare ; el propune ca proprietarul să fie autorizat 
să emită bilete ipotecare pentru o sumă echivalentă cu a 
patra parte a valorii proprietăţii sale, bilete platnice la o 
scadenţă determinată, la 5 sau la 10 ani; acele bilete garan- 
tate de state să fie autorizate să circule libere ca biletele 
Băncii Franţei, statul percepind 21⁄0), pentru autorizarea şi 
garanţia sa. 

Aceste bilete, zice domnul Frédéric Fleury, ar fi mai 
sigure decit biletele Băncii Franţei, care nu sunt asigurate 
decit, pe o valoare reală de o treime, valoare care și aceea 
poate să dispară; aurul din pivnițele băncei se poate fura 
sau jăfui, sau valoarea lui poate să scadă prin descoperirea 
unei mine abondante de aur, pe cînd garanţia biletelor ipote- 
care ar fi de 12 ori mai mare. Garanţia biletelor Băncii Fran- 
tei este pe o valoare de trei ori mai mică, pe cînd biletele 
ipotecare ar fi garantate pe o valoare de patru ori mai mare, 
valoare care nu se poate nici fura, nici jăfui. 

În toţi timpii vechi și moderni s-au ivit idei de reforme 
sociale, unii reformatori mergind cu gîndul pînă la răstur- 
narea completă a societăţii actuale şi la edificarea de sis- 
teme ieșite din imaginațiunea lor şi așezate pe alte baze şi 
pe alte principii. Astfel a fost de exemplu societatea saint- 
simoniană, fourrieristă cu falansterele și altele, cari au apă- 

rut lucriînd pe faţă în Franţa, îndată după revoluţiunea de 
la 1830, sisteme cari nu ţineau seamă nici de familie, nici 
de proprietate, nici măcar de religie, utopii cari nu puteau 
să aibă o viaţă lungă și care au dispărut lăsind numai un 
suvenir istoric. 

Revoluţiunea de la 1848 a scos la lumină ideea ateliere- 
lor naţionale, care s-au stabilit domneşte în Palatul Luxem- 
burg, sub direcţiunea lui Louis Blanc. Ideea nu era nouă, 
căci se întemeia pe principiul asociațiunei muncei cu capi- 
talul, idee aplicată în multe cazuri cu succes în Englitera, 
cu deosebirea numai că acolo erau asociaţiuni libere formate 
prin iniţiativa muncitorilor cari aduceau în asociaţiune şi 
munca, şi capitalul lor, pe cînd în atelierele naționale din 
Paris muncitorii aduceau în asociaţiune numai munca, iar 
capitalul era pus de guvern, de la stat, un capital pentru 
care muncitorul francez nu putea să aibă acea iubire şi durere 
de inimă ce avea muncitorul englez pentru capitalul adus 
de dinsul, fruct al muncei sale anterioare, al silinţei, al 
economiei și al privaţiunilor, capital pentru care avea grija 
să se păstreze şi să sporească. Aci puţin îi păsa uvrierului 
francez dacă se periclita sau se pierdea un capital care 
nu era al lui. Şi de unde în Englitera sistemul asociaţiunilor 
cooperative au dat rezultate bune, în Franţa rezultatul ate- 
lierelor naţionale a fost descurajător. 

Focarul ideilor socialiste era în Germania, de unde au 
ieşit o mulțime de sisteme de asociaţiuni, avînd toate de scop 
organizarea muncei. Nomenclatura chiar ar fi lungă. Voi 
cita însă pe unii din reformatori şi organizatori. 

Schulze Delitsch, care era de şcoala engleză, vedea min- 
tuirea muncitorilor numai în ajutorul lor mutual, în înfiin- 
ţarea de ateliere prin asociațiunea muncei cu capitalul adus 
de muncitori din economii și păstrare. El zicea că munci- 
torul trebuie să înveţe a nu aștepta îmbunătăţirea soartei 
sale decît numai de la propria sa inițiativă, iar nu să recurgă 
la ajutorul guvernului şi să nu aștepte de la stat. 

Lassalle era şi el partizan al asociaţiunei celor două pu- 
teri productive, munca şi capitalul, dar zicea că mijloacele 
nu iartă pe muncitori să aducă în asociațiune un capital 
suficient şi cerea ca şi statul să vie în ajutor. Pentru formarea 

acelui capital, propunea o dare generală precum este aceea 
pentru săraci în Englitera (poor law), cari bani să nu se 
împartă zilnic la cei lipsiţi, ci să se formeze cu ei un fond 
special, o bancă centrală administrată de asociaţiunea 
generală a muncitorilor. E] credea că putea să aplice sis- 
temul său cu un ajutor de la stat de o sută de milioane de 
talere (372 milioane franci). Ideea lui era ca în puterea aces- 
tui fond să se emită bilete pentru suma de trei sute de mili- 
oane de talere (1.116.000.000 franci). 

Lassalle era un socialist conservator, care atribuia mize- 
ria muncitorilor industrialismului şi bancocraţiei; tînăr, 
ager, erudit şi elocinte, cuvintele lui aveau un mare răsunet 
mai ales în Germania. Principele Bismarck avea o mare 
consideraţie pentru caracterul şi ideile ce propaga. Iată ce 
zicea marele cancelar la 1878 în Parlament: 

„Dacă cineva ar voi să încerce o întreprindere de aseme- 
nea natură, s-ar putea foarte bine să aibă trebuinţă de o 
sută de milioane de talere; un asemenea lucru nu mi s-ar 
părea nici nebunie, nici absurditate. În Ministerul de Agri- 
cultură facem încercări asupra deosebitelor sisteme de cul- 
tură, n-ar fi oare bine să facem asemenea încercări și în pri- 
vinţa muncei omului, ca să încercăm a rezolva, prin îmbu- 
nătățirea soartei muncitorului, cestiunea numită democra- 
ţia socială. Imputarea ce mi s-ar putea face este că m-am 
oprit în cale, ar fi să mi se zică că n-am stăruit pînă la dobin- 
direa unui rezultat satisfăcător; dar mi-a lipsit timpul. 
Politica dinafară mi-a absorbit toate gindurile. Îndată 
însă ce voi avea timp și ocaziune, sunt foarte hotărît a mă 
ocupa de această cestiune.“ 

Aceste cuvinte au făcut pe mulţi să prenumere pe prin- 
cipele Bismarck între adepţii lui Lassalle, cu atit mai mult 
că la congresul economist de la Eisenach la 1876 a trimis 
acolo pe amicul său Wagener, care a dezvoltat teza regali- 
tăţii, zicînd că instituţiunea monarhică nu poate avea viitor 
decit întorcîndu-se la originea sa, adică arătiîndu-se atit în 
teorie, cît şi în practică scutul dreptului celui slab și pro- 
tectorul nenorociţilor. Jar de va căuta sprijinul printre 
baronii industriei și printre principii bursei, autoritatea îi 
va scădea și se va cufunda. 

Karl Marx și Bakunin!2, exagerind mai în urmă ideea 
asociaţiunilor, au ajuns dintr-o iubire rău înţeleasă a munci- 
torilor la naţionalizarea pămîntului, la naţionalizarea ins- 
trumentelor de muncă; e de observat că nici Lassalle, nici 
Karl Marx n-au pus înainte şi cestiunea naţionalizării ba- 
nilor!?. [...] Ţelul către care tindeau colectiviştii era: 

Proprietatea pămîntului și a instrumentelor de muncă să 
fie colectivă a tutulor; 

familia de astăzi să fie înlocuită cu o familie egalitară 
şi liberă, căci cea de astăzi este opresivă, căci ţine pe femeie 
şi pe copii robi ai bărbatului și ai tatălui; 

înlocuirea stării actuale printr-un organism social bazat 
pe cea mai completă autonomie a grupelor şi a comunelor 
federate pentru organizarea serviciilor publice; cultura 
completă a pămîntului, înfrumusețarea globului şi fericirea 
comună; 

egalitatea civilă, politică şi economică a tuturor ființe- 
lor omenești, fără distincţiune de sex, de coloare, de soi și 
de naţionalitate; 

garanţia independenţei individuale, lăsînd în posesiunea 
fiecărui producător escedentul valoarei obținute prin lucra- 
rea sa asupra materiei ce a lucrat; 

asigurarea fiecărui membru a societăţii va dobindi cu 
cheltuiala colectivităţii o instrucţiune integrală şi profe- 
sională în raport cu totalitatea cunoștințelor din timpul 
său.14 

O idee care a avut un mare răsunet și care într-o vreme 
ajunsese a dispune de mari mijloace este Internaționala ; nu- 
măra membrii săi în Europa și în America cu milioanele. Dar, 
în loc de a întrebuința fondurile ei a susține şi a încuraja 
asociaţiunile de muncă, a întrebuințat contribuţiunile mem- 
brilor a susţine și încuraja grevele. Astăzi muncitorii au 
început a înțelege că grevele au reușit uneori a sili pe pa- 
troni să acorde o sporire de salariu, dar n-au întirziat a 
scumpi preţul obiectului și, prin urmare, a împuţina nu- 
mărul mușteriilor, şi mulți lucrători rămîn pe dinafară fără 
a li se putea da de lucru. 

Din exageraţie în exageraţie, unii din adepţii lui Karl 
Marx și ai lui Bakunin au mers pînă a propaga că: 

Dumnezeu este un mare inimic al poporului, 

că 

nu trebuie nici credinţă, nici supunere, căci numai ast- 
fel se poate edifica o societate nouă, democratică, socialistă, 

că 

nu trebuie nici patrie, nici naţiune; nimic alt decit 
comuna şi omenirea, 

că 

patria este o idee abstractă şi seacă, în numele căreia 
regii împing popoarele a se măcelări unele pe altele, 

că 

patria este un fapt fiziologic care se mărginește în casa 
ce locuieşti, în comuna în care munceşti, iar mai încolo nu 
trebuie să vezi decit cercul în care domnesc aceleași principii 
şi unde se dezvoltă aceleaşi trebuinţe. 

lată la ce aberaţiuni poate ajunge spiritul omenesc cînd 
pierde din vedere principiile primordiale ale moralei, ale 
drepturilor și ale datoriilor.15 


ION GHICA 


XXV 


IOAN CÎMPINEANU 
Discurs rostit la Academia Română la 28 martie 1880 


Științele naturale au fost obiectul principal al studiilor 
mele din tinereţe. Descoperirile lui Cuvier şi ale lui Elie de 
Beaumont asupra formațiunilor geologice şi asupra succe- 
siunii locuitorilor pămîntului deschideau în spiritul meu un 
orizont plăcut vieţei în care voiam să intru. Admiram cum 
Arago și Dumas! făceau inteligibile, chiar diletanţilor ştiin- 
ţei, cestiunile cele mai complicate şi mai transcendentale 
ale filozofiei naturei şi cum învățații secolului al XIX-lea 
înavuţeau pe toată ziua ştiinţa cu o mulțime de descoperiri. 
Urmam cu religiozitate miile de observaţiuni şi esperienţe 
cu cari Humboldt pregătea marea operă ştiinţifică ce a lăsat 
lumii. Dară evenimentele, la cari mi-a fost cu neputinţă să 
nu iau şi eu parte, m-au distras de la studiile mele de predi- 
lecţiune, m-au dezlipit de acele ocupaţiuni liniștite şi plăcute 
şi m-au aruncat în vîrtejul luptelor politice, atit de crincene 
şi de pasionate, cari se urmează la noi continuu de atiția ani. 

Nu aș fi cutezat niciodată să solicit un fotoliu într-această 
incintă; dar a fi chemat de libera voastră mişcare a fost un 
onor prea mare pentru mine ca să nu simt cea mai adincă 
recunoştinţă și mindrie. Şi, dacă interpret bine intenţiunile 
de cari ați fost animați cînd m-aţi admis între voi, îmi zic 
că aţi voit să daţi o probă că în spiritul ce animă învățatul 
vostru corp nu despărțiți legile lumii morale și politice de 
acelea ale lumei fizice și că priviţi studiul societăţilor ome- 
neşti ca o situaţiune care ţine și de ştiinţele naturei, şi de 

ale spiritului. Aţi voit să arătaţi că aliaţi morala și politica 
cu științele exacte și că cereţi de la oamenii de stat a nu măr- 
gini lucrarea lor numai în apărarea drepturilor ţărei şi în 
organizaţiunea administraţiunilor, dară că cereţi să ingri- 
jască totdodată şi de dezvoltarea ştiinţelor, a artelor și a 
meseriilor, căci numai astfel s-ar înţelege misiunea ce au de 
îndeplinit către ţară şi către naţiune. 

Dintr-acest punct de vedere nu cred că aș fi putut să aleg 
un subiect mai potrivit cu intenţiunile voastre decit vor- 
bindu-vă de un om care a luptat o jumătate de secol pentru 
dezvoltarea morală, intelectuală şi naţională a poporului 
român, pentru răspindirea ştiinţelor, artelor şi meşteşugu- 
rilor în cari el vedea redobindirea drepturilor naţionale ale 
patriei noastre. 

Acei cari au auzit de Ioan Cimpineanu? la tribună vă pot 
spune că el a fost un orator mare şi un apărător aprig al 
drepturilor naţionale. El este acela care a redeschis în Româ- 
nia lupta pe tărimul politic şi care, prin apărarea ce a sus- 
ţinut în contra acelor cari voiau să ne răpească autonomia, 
ne-a lăsat o pagină frumoasă în istoria politică a ţărei. 

Prin cugetările sale înalte, prin elocinţa sa și prin încu- 
rajările ce a dat literaturei române, numele său are drept 
la un răsunet în mijlocul învățatului vostru corp. Prin devo- 
tamentul şi prin sacrificiile ce a făcut pentru ţară, el a do- 
bindit drepturi imprescriptibile la recunoştinţa tuturor 
românilor. 

Suferințele şi nenorocirile unei ţări fac de multe ori edu- 
caţiunea oamenilor politici; ele, cînd nu corump şi nu omoa- 
ră spiritul, înalţă inima, întăresc credinţele şi devin o şcoală 
de patriotism, de sacrificii și de abnegaţiune. 

Într-o noapte de iarnă Luxandra, soţia lui Scarlat Cim- 
pineanu, era chemată la Curtea domnească. Niculae Mavro- 
gheni, domnul de atunci, o primeşte cu toate onorurile cuve- 
nite rangului și familiei sale, îi vorbeşte cu respect şi blin- 
deţe, făcînd o mare laudă despre meritele soțului său; cînd 
deodată acel domn maniac începe a plinge și a se bate cu 
pumnii în cap, povestindu-i visul ce zicea că avusese chiar 
într-acea noapte: îi spune că o văzuse în somn călătorind 
pe drumul Giurgiului către Țarigrad şi că-i confisca averea. 
Cînd tinăra femeie ajungea în capul scărei palatului, se 
întilnea cu realizarea visului domnesc. Era luată pe sus de 

arnăuţii curții și aruncată într-un car mocănesc. Vodă ridea 
privind această scenă după fereastră, strigindu-i: „ xaħóv 
xateßBóðtov“ (călătorie bună). 

A doua zi, o şaică dezbarca la Rusciuc încă o familie de 
exilați; d-acolo era dusă la Eskizara şi, mai în urmă, în 
temniţa de la Edi-Kule (Şapte-Turnuri) din Constantinopol, 
unde afost deținută mai mulți ani, pînă cînd Rusciucli Ha- 
san-pașa a pus un termen tiraniei lui Mavrogheni, luindu-i 
capul. Atunci s-au liberat familiile surghiuniţilor, și refugi- 
aţii s-au întors la căminurile lor. 

Vina Cimpinencei era că bărbatul său nu voise să rădice 
oaste românească, ca să meargă să se bată alături cu turcii 
în contra austriacilor, nemților cu coadă, cum le ziceau 
românii.3 

Iacă epoca în care loan Cimpineanu a văzut ziua. 

Născut dintr-un tată pe care nu l-a putut cunoaște decit 
prin numele lăudat ce a lăsat printre boierii ţării şi dintr-o 
mumă model de iubire şi devotament, albită înainte de timp 
în suferinţele celei mai nemiloase închisori 

Constantin Cimpineanu, fiul cel mai mare al lui Scarlat 
Cimpineanu şi frate lui loan Cimpineanu, om de o înaltă 
învăţătură, elevul cel mai lăudat al renumitei școale a lui 
Lambru Fotiadi, şcoala în care s-a format inima și spiritul 
multora din grecii cari au ilustrat patria lor prin sabie și 
prin condei, în timpul luptei pentru regenerarea Greciei. 

Acel frate mai mare al lui Ioan Cimpineanu, care de copil 
împărtăşise cu maică-sa întemnițarea de la Edi-Kule, i-a 
servit de tată. El i-a vorbit de tirania şi de corupţiunea fana- 
rioţilor, de umilirea ţărei, de drepturile ei nesocotite şi 
călcate în picioare; l-a trimis să urmeze în şcoala lui Varda- 
lah şi a lui Comita și i-a dat de institutor pe Laurengon, un 
nobil francez care, după ce luase o parte activă şi entuziastă 
în revoluțiunea cea mare a Franţei, neputind mai în urmă 
să se împace nici cu excesele iacobinilor, cari făcuse din te- 
roare un mijloc de guvernare, nici cu regaliștii care chemau 
pe streini în ajutorul Burbonilor, scăpat ca prin minune din 
temniţa din care Chenieri și Lavoisierit ieşeau numai ca să se 
urce pe eşafod, trăia pribeag în București, cîștigindu-și hrana 
vieţei dind lecţii de limba lui Voltaire și a lui Rousseau, 
semănînd în ţară depărtată ideile cele mari şi generoase ale 
Revoluţiunii franceze, alinîndu-şi astfel durerea ce simţea 

în sufletul său, văzind cum ideile extreme compromit cauze- 
le cele mai bune şi fac ca omenirea să se învîrteasca într-un 
cerc viţios, trecînd de la libertate la licenţă şi la anarhie, 
de la anarhie la despotism şi tiranie, ca să înceapă de la 
căpătii același cerc, şi cu toate acestea păşind tot înainte. 

Sub îngrijirea unor asemenea învățători şicu exemplele 
cele frumoase ce avea de la un frate model de virtute și de 
patriotism, un spirit deștept ca acela al tinărului Cîmpi- 
neanu nu putea să nu primească adînc întipărirea binelui 
şi a frumosului. 

Dintr-o familie din cele mai vechi ale ţărei, nepot al lui 
Cantemir şi al vornicului Cîndescu, frate cu boierul cel mai 
considerat și mai stimat de Grigorie-vodă Ghica, locul lui 
loan Cimpineanu era însemnat la curte și în mijlocul boie- 
rimii, dară inima lui îl trăgea mai mult către lumea învățată, 
către profesori, către oamenii de litere și către artişti, către 
oamenii de talent, de spirit şi de gust, către aceia cari tot- 
deauna şi pretutindeni pregătesc viitorul unei ţări. 

Un om pentru care el avea o deosebită afecţiune era un 
umil călugăr din Mănăstirea Căldărușani, care știa să-i 
vorbească de originea românilor, de vitejiile lor, de tractatele 
domnilor celor vechi cu sultanii, de trecerea Bucovinei din 
minile muscalilor într-ale Austriei printr-un act inic și fără 
valoare în drept, de cesiunea Basarabiei, călcindu-se în 
picioare principiile cele mai sacre ale dreptului ginţilor. 

Într-o seară, pe cind se afla în serviciu la Curtea dom- 
nească, auzind pe Grigorie-vodă că zicea către un boier că, 
în lipsa mitropolitului Dionisie Lupu, nu mai putea lăsa 
scaunul arhipăstoresc vacant şi că, de ar cunoaște un călu- 
găr român cu inimă şi cu învățătură, l-ar face mitropolit 
şi ar scăpa ţara de călugări străini. La aceste cuvinte, loan 
Cîmpineanu nu s-a putut stăpîni ; multumirea lui a fost atit 
de mare auzind aceste cuvinte din gura domnului, încît cu 
riscul de a fi înfruntat, a strigat din colţul unde sta respec- 
tuos: 

„Este unul măria-tal“ 

Informaţiunile luate de domn confirmind recomanda- 
țiunea Cimpineanului, călugărul Grigorie fu chemat la palat, 
unde erau adunaţi toţi boierii. Domnu\, urmat de postelnicul 
său Alexandru Ghica, înaintează către călugăr şi-i pune în 
mină cîrjea arhipăstorească, zicîndu-i: 

„Nici celui care a alergat, nici celui care s-a rugat, ci 
celui care a binevoit Dumnezeu“.5 

Surprinderea boierilor fu mare, criticele multe, dară 
țara dobîndise un mitropolit virtuos, adevărat român, căruia 
îi era dat să devie un martir al credințelor și al patriotis- 
mului său. Mănăstirile închinate s-au luat atunci din minile 
grecilor şi egumeniile s-au dat toate clerului român. 

Era în natura lucrurilor de atunci ca, deodată cu intrarea 
trupelor rusești, călugării greci să fie reinstalaţi în mănăsti- 
rile zise închinate. 

După instalarea guvernului rusesc, la 1828, cu Pahlen şi 
Zaltukin, ca prezidenţi plenipotenţi, a început pentru vir- 
tuosul nostru mitropolit o eră de persecuţiune gi de suferințe; 
puţine luni după intrarea trupelor rusești a fost exilat la 
Kiev. Un exil de șase ani într-o climă aspră şi viaţa ascetică 
ce petrecea ca călugăr i-au ruinat sănătatea. Numai la veni- 
rea noului domn Alexandru Ghica, la 1834, mitropolitul 
Grigorie s-a liberat din exil, deodată cu încetarea ocupați- 
unei străine; a venit în scaunul arhiepiscopal bolnav, pră- 
pădit în sănătate, ca să-și dea obştescul sfirșit. A adormit 
în Domnul ca un sfint, binecuvintind ţara şi turma pe care 
a iubit-o atît de mult. Memoria lui scumpă românilor va fi 
totdeauna încungiurată de aureola martiriului. 

Grigorie Ghica, care se suise pe scaunul domniei la 1822, 
în urma morţii lui Tudor Vladimirescu, era dintre boierii 
aceia cari lucrau de mulţi ani pentru redobîndirea dreptu- 
rilor strămoşeşti. 

Ideea care predomina în acel partid era că dreptul de 
suzeranitate, astfel cum rezulta din capitulaţiunile încheiate 
de vechii nostri domni cu Înalta Poartă, erau o garanţie - 
pentru păstrarea naționalităţii noastre; exemplele celor ce 
se petreceau în Bucovina şi Basarabia, de cînd aceste pro- 
vincii românești încăpuse pe minile nemților și ale ruşilor, îi 
întărea şi mai mult în această credinţă. Acei boieri recunoș- 
teau că turcii, deținind fortărețele de pe ţărmul românesc, 
numind domni d-a dreptul, fără de a fi aleşi de ţară, monopo- 
lizind exportul productelor noastre şi trimiţind firmanuri, 
nesocoteau tractatele. Dar îşi ziceau totdeodată că de la o 
vreme încoace Imperiul otoman mergea tot slăbindu-se şi 
că, mai curînd sau mai tirziu, era să vie ziua cînd acel im- 
periu să se desfacă în elementele sale constitutive şi că atunci 

independenţa României va fi o consecinţă naturală a eveni- 
mentelor ce au să se desfășure. 

“Lucrarea acelui partid, în care figurau pe la finitul seco- 
lului în întiiul rind banul Briîncoveanu, banul Dumitrache 
Ghica cu fiii săi, banul Scarlat și Grigorie Ghica, logofătul 
lenăchiţă şi fiul său cluceru Alecu Văcărescu, Constantin 
Bălăceanu, vornicul Scarlat și fiul său Constantin Cimpi- 
neanu, logofătul Nicolae Dudescu, era de a pregăti națiunea 
din vreme, ca acea desfăşurare de evenimente care se pregătea 
să o găsească destul de luminată şi de pregătită ca să poată 
profita de dinsele pentru întărirea statului român ; căci dacă, 
din contra, ar îi fost să ne găsească într-o stare de inferiori- 
tate în comparaţiune cu populaţiunile de cari suntem încun- 
giuraţi, nu numai că nu am fi știut să ne servim de drepturile 
noastre, dară chiar independenţa ce s-ar fi dobindit nu era 
să aibă alt rezultat decit acela'de a aţiţa și mai mult lăcomia 
puternicilor vecini și ar fi fost necontenit ameninţată de a 
trece sub un jug mai anevoie de purtat, precum s-a întimplat 
cu tătarii din Crîm şi cu Polonia. 

Pentru a nu deveni dar victima acelor jocuri politice, ei 
credeau că nu era de dorit ca disoluţiunea Imperiului otoman 
să fie precipitată, ca să lase românilor timpul să se deștepte 
şi să se lumineze; dară își ziceau totdodată că trebuie să lu- 
creze neincetat la dezvoltarea simțului naţional şi să caute 
a se folosi de toate împrejurările ca să se redea ţărei drep- 
turile ei călcate, reintrind în litera şi în spirital tractatelor 
celor vechi. 

Pe aceste baze boierii nostri au vorbit generalului Sebas- 
tiani, cînd a trecut prin București, la ducerea sa la Constan- 
tinopol ca ambasador al lui Napoleon cel Mare. 

Pe lingă acest partid mai exista pe la începutul secolului 
şi un altul. Unii din boieri simpatizau cu politica propagată 
de Eteria grecească, care lucra la răscularea tuturor crești- 
nilor din Orient şi la desființarea imediată a dominaţiunii 
otomane — politică încurajată în Franţa și în Englitera de 
lumea universitară. și patronată în România de consulii 
rusesc... 

Din punctul lor de vedere, grecii aveau cel mai mare 
interes să urmărească realizarea acelui scop, căci la ei învă- 
tătura era răspîndită în toate clasele, pe cînd celealalte popu- 
laţiuni nici nu se gindeau încă la înfiinţarea de alte școli 


27 — Opere vol. I — Ion Ghica 417 


decit cele grecești. Clerul ortodox pretutindeni în imperiu 
era grec, avind în mîinile sale toate averile bisericești; grecii 
erau poporul cel mai luminat şi mai avut din Orient. Simţul 
naţional era la ei dezvoltat în cel mai mare grad, pe cînd 
celealalte popoare ale Orientului confundau încă naționali- 
tatea cu biserica, încît bulgarii, arnăuţii, românii din Mace- 
donia se credeau greci, fiindcă biserica lor se numea biserica 
ritului oriental grec. 

Grecii, în starea în care se aflau, puteau să aspirea înlocui 
pe turci în dominaţiunea imperiului. Ei se răsculau în nu- 
mele patriei: d thv rarpida şi în numele naţionalităţi: 
elene: ŝı& tó £XAmvindv E9vos, iară celealalte popoare se 
sculau pentru religiune, za vera. 

Cu cit Imperiul otoman ar fi căzut mai curînd, cu atit 
grecii, acest neam mic, numărînd cel mult două milioane de 
suflete, aveau mai multă probabilitate de a creşte numărul 
lor, absorbind naţionalităţile Turciei, pe cari încă şi astăzi 
tot cred că le pot deznaţionaliza prin şcoli şi prin biserică, 
precum caută să facă cu românii din Macedonia şi cu alba- 
nezii, lucru ce era să devie cu neputinţă mai tirziu, cind 
simţul gintii s-ar fi deşteptat în acele populaţiuni, precum 
s-a deșteptat și se deşteaptă pe toată ziua mai mult. 

loan Cîmpineanu era unul din adepţii cei mai călduroși 
partidului curat românesc, al căruia unul din membrii cei 
mai activi şi mai importanţi era fratele său Constantin. 

Pe la începutul mișcării din 1821, guvernul în amindouă 
principatele era în mîinile grecilor şi boierilor eterişti, cari 
se puseseră la discreţiunea lui Ipsilante, venit din Rusia ca 
să ia comanda insurecţiunii. Insurecţiunea luase un avint 
însemnat prin puternicul concurs al lui Vladimirescu, om 
de arme, energic și foarte influent în judeţele de peste Olt, 
unde se păstra încă viu spiritul războinic. 

Cei mai mulţi din boieri, şi chiar dintr-acei cari se reali- 
ase la acţiunea zavergiilor eteriști, speriaţi de prădăciunile 
cetelor răspindite a căpitanilor lui Ipsilante, părăsise ţara 
și refugise în Braşov şi în Sibii peste Carpaţi, de unde nu 
s-au întors decit atunci cînd atitudinea luată de Ipsilante 
începuse să deşchidă ochii lui Vladimirescu și-l făcuse să 
vază cursa în care căzuse, puindu-se cu totul şi în toate la 
discrețiunea Eteriei, deşteptare tirzie pentru el sărmanul, 
care a expiat crud încrederea ce a avut. El, care putea să 

moară ca Botzari sau să trăiască ca Coletti, și-a plecat capul 
călăilor lui Ipsilante, ca să nu compromită viitorul ţărei 
sale, expuind-o la vindicta turcească. 

Sacrificiul lui Vladimirescu a fost un act de cel mai 
mare patriotism. El a început ca un erou șia sfirșit ca un 
martir, deschizîndu-ne nouă calea către redobindirea drep- 
turilor naţionale. 

La chemarea românilor sub steagul naţional la 1831, 
Ioan Cimpineanu, deşi de o sănătate foarte delicată, a fost 
din cei dintii a răspunde la apel. Rangul său de paharnic îi 
da dreptul la gradul de căpitan; mai în urmă, ajuns maior, 
i s-a dat comanda unui batalion din regimentul staționat în 
Ploiești, avind ofițeri subalterni pe Nicolae Golescu, pe 
loan Voinescu II, pe Nicolae Teologu, pe Dimboviceanu şi 
pe alţii tineri ofiţeri, cari toţi s-au distins şi s-au ilustrat 
in viaţa publică. 

O împregiurare cu totul neașteptată a făcut ca generalul 
K isselef, guvernorul rus de atunci, să cunoască pe Loan Cim- 
pineanu. 

Orăşenii ploieşteni și locuitorii satelor de prinprejur, 
lipsiţi de hrană și nemaiputind duce numeroasele sarcini și 
biruri, podvezi și angarale, se răsculase, pusese mîna Pe arme 
și campau de mai multe zile pe strade şi pe maidanuri, ne- 
maivoind să recunoască nici o autoritate. Ameninţările şi 
încurările cazacilor rusești nu putuse să-i facă să reintre în 
linişte; începuse să ridice șanțuri de apărare pe piața oboru- 
lui. Curierii se succedau pe tot minutul între București şi 
Ploieşti. Generalul guvernor se găsea în cea mai mare ne- 
odihnă și nedumerire, căci nu-i convenea Rusiei să se ştie în 
lumea politică că românii nu erau mulţumiţi de guvernul 
rusesc, aceasta mai ales într-un moment cind cabinetul de 
Petersburg își da toate silinţele să facă pe Europa să crează 
că românii erau atit de fericiţi, încît toate aspiraţiunile lor 
naţionale se rezumau în dorinţa de a fi încorporaţi în impe- 
riul ţarului. Poziţiunea în care se afla generalul Kisselef era 
dificilă, căci pe de o parte nu-i convenea să înăbuşească . 
răscoala prin vărsare de sînge, şi pe de alta nu putea să lase 
lucrurile să ia proporţiuni mari într-un timp cind lupta de 
pe malurile Vistulei făcea să răsune Europa de strigătul: 
„Să trăiască Polonia!“ și cînd victoriile lui Hlopinsky, lui 
Skrisnewsky și lui Denbinski sileau pe împăratul Nicolae 

să-și tragă oştirile din România ca să le întrebuinţeze în 
contra Poloniei. 

După mai multe zile de iritațiune, generalul Kisselei s-a 
hotărit să ceară concursul miliției române; atunci batalionul 
comandat de Cimpineanu a fost insărcinat cu trista misiune 
de a restabili liniștea prin arme. Maiorul comandant, lăsind 
trupa la o parte, intriînd singur în mijlocul poporului, a avut 
nespusa consolațiune de a potoli răscoala prin puterea cuvin- 
tului, făcînd pe fiecare să se retragă fără a vărsa cea mai 
mică picătură de singe românesc.6 

Cîmpineanu era totdeauna ascultat de popor, pentru că 
cuvintele sale erau pline de rațiune şi de distincţiune ; vorbea 
din curăţenia inimei şi din puterea convicţiunilor. 

“Generalul i-a mulțumit trimiţindu-i „Crucea Sfintului 
Vladimir“. 

Tot în acele vremi, generalul Kisselef s-a adresat la fra- 
tele cel mare al Cîmpineanului, oferindu-i Ministerul Culte- 
lor, zicindu-i că, deși cunoștea aversiunea ce avea dea servi 
sub un guvern strein, dară credea că, oferindu-i un serviciu 
cu totul fără amestec în politică, nu putea să se atingă întru 
nimic credinţele şi convicţiunile sale. După o convorbire, 
care a fost o profesiune de credinţă francă și leală din partea 
lui Constantin Cimpineanu, generalul rus i-a strîns mina, 
zicîndu-i că-l stimă pentru sentimentele sale cu atit mai mult 
cu cît, de ar fi român, nu ar cugeta altfel pentru ţara lui. 

Generalul Kisselei avea inima și spiritul deschis senti- 
mentelor celor mari. Cind era ambasador la Paris, pe la anul 
1862, om în etate de 80 de ani, Touvenel, ministru trebilor 
dinafară al lui Napoleon III, zicea, vorbind despre dinsul, 
că nu cunoştea în toată diplomaţia europeană un spirit mai 
tînăr prin sentimentele sale și mai accesibil la ideile mari şi 
generoase. 

Mai în urmă, maiorul Cimpineanu, dind dovezi de apti- 
tudine politică și administrativă, a fost numit director de 
minister; atunci cariera militară a devenit pentru dinsul 
numai nominală, și iacă-l aruncat în virtejul şi în preocupa- 
ţiunile luptelor politice. 

La 1833, rămas singur Cimpineanu, prin moartea fratelui 
său Constantin, stăpîn pe o avere din cele mai însemnate, 
stabilit în Bucureşti, casa lui a devenit locul de întîlnire al 
tuturor oamenilor de talent. Şi dacă prin poet înţelegem pe 

omul care are simţul a ce este mare şi frumos, a cărui inimă 
bate la orice faptă nobilă şi patriotică, la orice cugetare înaltă 
şi carerespinge de la dînsul orice nu este demn și curat, putem 
zice că el era un adevărat poet. El nu numai că iubea litera- 
tura şi artele, dară simţea ca poetul şi ca artistul. S-a pus în 
capul Societăţii filarmonice, a înfiinţat școala în care s-au 
format mai mulți artişti dramatici români şi a devenit fun- 
datorul Teatrului Naţional. Într-acest ram al literaturei el 
vedea ceva mai mult decit o şcoală de moravuri; pe lingă 
glorificarea faptelor şi caracterelor celor mari, era pentru 
diînsul un mijloc de a da românismului un avînt și de a deș- 
tepta simţul naţional. Memoria lui va fi neştearsă în inimile 
autorilor şi artiştilor noştri dramatici. Printr-iînsul românii 
au putut cunoaşte pe Racine, pe Corneille, pe Molitre și pe 
Alfieri. 

Într-o luptă continuă de mai mulți ani în contra indife- 
renței şi a relei-voințe, lesne de înțeles, în contra teatrului 
național, din partea unui guvern care nu putea decit să caute 
să placă streinului, şi-a mistuit o mare parte a averii sale. 

Cimpineanu n-a scris nici o carte, dar a făcut mai mult: 
a îndemnat pe toți oamenii de talent dintr-acea epocă să 
scrie. Acei cari l-au auzit judecind o operă sau dînd consiliile 
sale judicioase asupra unei scrieri pot spune cit era de dezvol- 
tat într-acel om gustul literar și artistic. 

Stenografia, cu totul necunoscută pe atunci la noi, nu 
ne-a transmis elocintele cuvinterostite de dinsul în Obșteasca 
Adunare; dar acei cari l-au auzit în Camera de la 1835 pînă 
la 1839 ne pot spune că ela inspirat la o generațiunea întrea- 
gă simţemintele patriotice. 

Humboldt, vorbind de marele Arago, zicea că descoperi- 
rile şi lucrările sale științifice erau mari şi numeroase, dară 
că mai mari şi mai numeroase erau acelea ce a pus pe alţii să 
facă prin consiliile şi prin indicaţiunile sale. 

Într-un timp cînd în lumea noastră robia și claca erau 
considerate ca nişte drepturi naturale de cari uzau, fără a 
simţi conştiinţa lorcîtuşi de puţin vătămată, elera din micul 
număr al acelor care deplorau nedreptatea care apăsa două 
clase foarte numeroase ale ţărei. Devenit deplin stăpin pe 
averea sa, a liberat îndată mai multe sute de suflete din robie 
şi a desfiinţat claca la moşia sa, împroprietărind pe locui- 
tori. Vestitul lăutar Dumitrache, care sub un alt cer ar fi 

dobindit un renume european, acel menestrel al tuturor 
veseliilor şi întristărilor caselor boiereşti, vioara care a făcut, 
mirarea lui Artot și a lui Liszt”, povestea chiar el cum deve- 
nise om liber: boierul al cărui rob fusese, simţindu-l cu bani, 
i-a propus să-i vînză libertatea pe o mie de galbeni, dar el, 
neavînd decit trei sute, restul de șapte sute de galbeni l-a 
găsit în generozitatea colonelului Cimpineanu. Îşi plătea 
datoria de recunoştinţă cîntind la orice ocaziune, de ar îi 
fost chiar la masa domnească, cintecul popular: 

Aideţi, frați, la Mărgineanu, 

Să scăpăm pe Cimpineanu.8 


La 1834, Cîmpineanu fu ales deputat al judeţului Brăila. 
Intrînd în Obșteasca Adunare, s-a găsit alături cu fostul său 
şei deregiment, cu vornicul Emanoil Băleanu, şi cu doi amici 
din copilărie, cu Iancu Ruset și cu Grigorie Cantacuzino, cu 
cari în tinereţe visase îmbunătăţirea soartei României, citeși- 
patru boieri şi feciori de boieri din cei mai consideraţi pentru 
spiritul lor cultivat, pentru caracterul lor onorabil şi inde- 
pendent. Chiar de la cele dintîi şedinţe s-a stabilit într-aceşti 
buni români o comunitate de idei şi de acţiune. 

Deşi boierii ţării fusese chemaţi, patru ani mai înainte, 
la 1830, în Adunarea Extraordinară să discute Regulamentul 
organic, dar o lege redijată şi votată sub presiunea unei ocu- 
paţiuni armate şi sub președinţa consului rusesc, pe cînd ţara 
era guvernată de un general strein, nu putea fi considerată 
decît ca o operă impusă de streini. 

Acești patru bărbaţi au pus baza principielor cari tre- 
buiau să-i conducă la reformarea acelui Regulament, căutind 
totdodată a se folosi de dispozițiunile cele bune cuprinse în- 
tr-insul, pentru a dota țara cu școli, a înfiinţa comunicaţiuni 
lesnicioase între centrurile de producţiune și export cu cen- 
trurile de producţiune, a regula cursul girlelor și a le face 
plutitoare, a sili pe impiegaţii administraţiunii a se ţine în 
marginile atribuţiunilor lor, a face justiţia independentă de 
influenţa guvernului și de fluctuaţiunile politice, a pedepsei 
abuzurile și prevaricațiunile şi a obliga pe fiecare la paza 
legilor. 

Pe aceste baze s-au unit aceşti patru bărbaţi, formînd un 
grup modest şi nebăgat în seamă la început, dar pe lingă care 
au venit de s-au adunat unul cîte unul toţi acei deputaţi cari 

doreau binele și înaintarea țărei; în mai puțin de doi ani, 
acest. partid devenise majoritatea Camerei şi conta în sînul 
său pe doi din prelații cei mai cuvioşi şi mai învăţaţi: pe 
Cesarie de la Buzău şi pe Ilarion de la Argeș. Țara întreagă 
era cu partidul Cîmpineanu, partid care prin tăria convinc- 
ţiunilor și prin curajul său a lăsat urme neșterse în istoria 
noastră parlamentară. 

Majoritatea acelei Camere n-a lipsit niciodată de la dato- 
riile sale, a cenzurat cu scrupulozitate actele guvernului, a 
cercetat totdeauna fără preget socotelele. vistieriei, şi pentru 
cheltuielile ce găsea făcute fără de a putea fi justificate prin 
voturile Adunării sau prin legi speciale obliga pe miniştri a 
le restitui tezaurului, împreună cu acele deturnate de la des- 
tinaţiunea lor, impotrivindu-se necontenit la cheltuieli neso- 
cotite şi nefolositoare. 

Strinse erau p-atunci baierile pungii statului! 

Nu ne putem opri de a aveaun mare respect pentru bărbaţii 
cari compuneau Adunarea condusă de Cimpineanu, cînd 
considerăm importanţa legilor prelucrate și votate de dinsa, 
şi nu putem să nu admirăm pe acei bărbaţi şi să nu-i bine- 
cuvintăm cînd considerăm curajul şi devotamentul lor în 
faţă cu împrejurările dinîntru și dinafară. 

Guvernul, constrins în marginile legalităţii, a voit să 
scape de asprul control al acelei Camere prin intimidare; 
dar la ofisul sau mesagiul prin care domnul recomanda mitro- 
politului, ca preşedinte al Camerei, să distrugă spiritul răz- 
vrătitor şi primejdios ce zicea că se întrodusese în Adunare 
şi să nu o lase să se conducă de nişte intriganţi şi ambiţioşi ca 
Ioan Cimpineanu, loan Ruset şi Grigorie Cantacuzino (sic), 
Camera a răspuns printr-o adresă prin care punea sub ochii 
domnitorului incapacitatea şi neîngrijirea ministrilor. 
~ Dar era în suspens o cestiune mare, menită să aducă o 
adevărată furtună politică şi o luptă criîncenă în Obşteasca 
Adunare. Această cestiune era revizuirea Regulamentului 
organic, cerută de guvernul rusesc, lucrare rezervată legisla- 
turei celei nouă, pentru care se pregăteau din vreme ale- 
gerile. 

Consulul rusesc, interesat a se admite modificările pro- 
puse de dinsul, se coborise însuşi şi fără nici o rezervă în 
arena electorală, chema pe boieri şi pe proprietari, rînduri- 
rinduri, acasă la el, la consulat; îi povăţuia să înlăture 


423 


partidul naţional, îi amenința și le desemna oamenii 
ce trebuiau să trimită în Adunare, ca să placă puterni- 
cului protector. x 

De la atitudinea şi de la voturile acelei Adunări era să 
se ştie dacă românii țin la dreptul lor şi dacă sunt deciși să 
aibă o ţară autonomă sau dacă abdic în favorul streinului. 

Alegătorii au răspuns injoncţiunilor consulatului, respin- 
gind candidaturile oficiale și trimiţind in Obșteasca Adunare 
pe bărbaţii combătuţi de consul și de guvern; ţara se deștep- 
tase și era hotărită a-și apăra drepturile. Acea luptă glori- 
oasă, în care s-au distins loan Cimpineanu, loan Ruset şi 
Grigorie Cantacuzino, a însemnat redeschiderea campaniei 
pentru redobîndirea drepturilor noastre strămoşeşti. 

Mă cred în drept, domnilor, a abuza de pacienţa voastră 
cînd amintesc fapte pe cari tinerimea care ne înconjoară 
trebuie să le aibă totdeauna vii în suvenirele ei, ca să dea 
memoriei acelor cari au apărat cu atita tărie drepturile aces- 
tei patrii tributul de respect și de recunoştinţă ce le datorăm 
şi ca să-i imite, cînd vrodată streinul ar încerca să se atingă 
de drepturile României. 

În articolul 55 al Regulamentului se zicea că „orice act 
sau hotărire a Obicinuitei Obşteşti Adunări şi a domnului, 
ce ar fi împotriva tractatelor sau a hatișerifurilor încheiate 
în favorul său, trebuie să fie socotite fără de nici o putere şi 
neființă“. 

Consulul rusesc cerea să se adaugă fraza: „ori împotriva 
drepturilor curţii suzerane şi protectrice“. 

La finele Regulamentului se cerea o modificare şi mai 
mare, ceva care nu ar fi fost nimic mai puţin decit ştergerea 
autonomiei, căci de unde se zicea în Regulament că: „Adu- 
narea va putea cu concursul domnului să facă Regulamentu- 
lui schimbările și reformele ce trebuinţa va cere“ ; consulul 
cerea să se adaugă acestui paragraf un altul cu cuprinderea 
următoare: „Toate acele măsuri sau schimbări cari ar fi urmat 
în vremea ocupaţiei acestui principat de către oştirile împărăției 
Rusiei vor avea o putere de pravilă și se vor cunoaște ca parte 
din însuşi trupul Regulamentului. 

Pe piitorime orice schimbare domnul ar voi să facă în Regu- 
lamentul organic, nu va putea să aibă loc, nici să se puie în 
lucrare decit după înadins împuternicire a Înaltei Porţi cu 
impreuna unire a curții Rusiei,“ 

În tot timpul discuţiunilor provocate de aceste propu- 
neri, Cimpineanu a stat la tribună, arătind cu o elocinţă 
rară că prin această modificare se atacă nu numai drepturile 
ab-antiquo* ale ţărei, dară chiar și tractatele dintre Rusia cu 
Poarta, şi mai cu deosebire tractatul de la Adrianopol şi hati- 
şeriful dat cu ocaziunea investiturei principelui Alexandru 
Ghica la 1834, precum şi manifestul comitelui Wittgen- 
stein de la 1828, cind a intrat cu trupele rusești în ţară, acte 
cari toate recunoșteau esistenţa politică a principatului şi 
drepturile acestui stat, 

Adunarea, pătrunsă de puterea argumentelor aduse la 
tribună, a respins cu o mare majoritate modificările cerute. 

Un asemenea act nu putea să nu atragă asupra Adunării 
fulgerele consulatului rusesc, care a şi cerut îndată printr-o 
notă cominatorie încetarea oricării discuţiuni ulterioare 
asupra Regulamentului; iar peste cîteva săptămîni ţara a 
avut durerea şi umilinţa de a vedea pe agentul său de la 
Constantinopol, pe logofătul Aristarchi, transformat în 
capugiu al Porții, venind și citind de la tribuna Obşteștii 
Adunări un fi irman, prin care se poruncea Obșteştii Adunări 
să intercaleze în Regulament modificările cerute de consulul 
rusesc și invitind pe deputaţi să iscălească un act de căinţă 
ad-hoc pe care logofătul l-a depus pe tribună. 

Atunci Cimpineanu, luînd cuvîntul, protestă cu energie 
în contra călcărilor ce se făceau drepturilor r țărei. Cuvintele 
lui elocinte şi atitudinea sa demnă şi inspirată umple de 
lacrămi ochii tuturor deputaților, şi toți refuză de a iscăli 
actul adus de logofătul Aristarchi. l 

Astfel s-a închis acea Obștească Adunare! Dintr-acel 
moment lupta nu mai putea fi urmată pe tărimu! parlamen- 
tar, ea era transportată în afară, şi nu rămăsese altă speranţă 
şi alta de făcut decit dea lumina opiniunea Europei şi a face 
ca puterile occidentale să cunoască situațiunea ţărei noastre, 
să le facă să se intereseze la viitorul României, puind o sta- 
vilă acţiunii omnipotente a Rusiei. 

Cimpineanu n-a ezitat un singur moment d-a lua 
această cale. 

Plin de încredere în viitorul românilor, și-a făcut o da- 
torie sacră d-a continua lupta pe acel tărim. Profitind de 


* Din vechime. 


îngheţul Dunării, scăpă supravegherii poliţiei, se duce întîi 
la Constantinopol, unde explică situaţiunea noastră politică 
ambasadorilor Franţei şi Engliterei, amiralului Roussin şi 
lordului Ponsomby ; ei îl ascultă, îl înţeleg și-l sfătuiesc să 
se ducă la Paris și la Londra, recomandindu-l călduros guver- 
nelor lor respective. 

Cimpineanu a pledat prin vorbă şi prin scris drepturile 
ţărei la Paris şi la Londra, a fost în cele mai strînse relaţiuni 
cu Garnier Pages, cu Cormenin, cu Dupont de Leure, Berier, 
cu principele Czartorysky, comitele Zamoysky, cu lordul 
Dudly Stuart, cu lordul Morpith şi cu mai mulţi din oamenii 
influenţi în parlamente; a fost ascultat cu cel mai mare in- 
teres de Thiers şi de Palmerston, șefii cabinetelor englez și 
francez; însă tot ce a putut dobindi a fost asigurarea că nu 
era depărtat momentul cînd Europa se va hotărî a lua măsuri 
în contra acţiunii Rusiei în Orient și că atunci memorandele 
şi arătările 'sale vor fi luate în foarte serioasă consideraţiune. 

La întoarcerea sa pe la Viena, voind să vază pe principele 
Metternich, cancelarul i-a trămis răspuns că cunoaşte cestiu- 
nea despre care vrea să-i vorbească, dar că sunt considera- 
ţiuni politice cari nu-i permit a se ocupa de dînsa; ajuns la 
Lugoj, Cimpineanu a fost arestat şi dus sub pază la închisoa- 
rea de la Caransebeş, de unde, predat guvernului român, 
care l-a deținut închis doi ani la Mănăstirea Mărginenii, şi 
de acolo transferat la Mănăstirea Plumbuita; nu s-a liberat 
din închisoare decît la anul 1941, deodată cu sosirea unui 
firman prin care, după o înţelegere între ambasadorul rusesc 
şi vizirul, se ordonă domnului să deschidă Obşteasca Adu- 
nare.? 

Alexandru Ghica lăsase să se înţeleagă în mai multe oca- 
ziuni că se supunea cu nemulțumire la sfaturile şi injoncţiu- 
nile consulatului rusesc, şi astfel pierduse simpatiile împă- 
ratului Nicolae. 

Deşi ciştigase mult în opiniunea ţării în ultimii ani ai 
domniei sale, dară nu i se putea uita slăbiciunea ce arătase 
în lupta de doi ani susținută de partidul patriot în revizuirea 
Regulamentului. Adunarea din 1841 se deschidea nu ca să 
îndrepteze abuzurile și să cheme pe domn la paza legilor, 
dar ca să-l răstoarne, căci aşa era voinţa ţarului. Îndată 
după cetirea ofisului de deschidere şi verificarea titlurilor 
deputaţilor aleși, a ieșit la iveală faimoasa doleanţă carea 

provocat venirea comisarilor: generalul Duhamel! și Sekib- 
efendi, precursorii maziliei lu: Ghica și a simulacrului de 
alegere care în anul 1842 a suit pe George Bibescu pe scaunul 
domniei. 

A fost ceva duios a vedea o tînără femeie, una din fetele 
celei mai mari case din Bucureşti, pe nepoata Dudescului, 
alergînd pe vreme de iarnă cu copilul la sin, cutreierînd pă- 
mintul din oraș în oraș, din închisoare în închisoare, căutînd 
pe soţul ei; aşa a făcut Catinca Cimpineanu, pînă ce a desco- 
perit pe bărbatul ei în temniţa de la Caransebeș. 

Dintr-acel moment ea nu s-a mai despărţit de dinsul, a 
împărtăşit cu el exilul şi temniţa. 

Trei ani de închisoare şi sănătatea sa ruinată nu a putut 
să-i slăbească credinţele, nici să-i înăsprească caracterul 
blind şi voios. El n-a păstrat în inima lui nici resimţemîn- 
tul, nici dorinţa de răzbunare; făcea fiecăruia:partea slăbi- 
ciunilor omeneşti şi a necesităţilor politice; el zicea că ro- 
mânii sunt toţi patrioţi şi că între oamenii cari își iubesc 
țara se află totdeauna puncturi de contact şi idei asupra că- 
rora totdeauna se pot uni într-o lucrare comună. Nimeni 
n-a fost mai îndrăzneț și mai înfocat decit dinsul în dezbateri 
şi nimeni n-a păstrat mai puţină mînie decît dinsul. În viaţa 
politică ştia că nu trebuie nici pizmă, nici resimțemint 
personal. 

Din convorbirile sale cu oamenii politicei de atunci do- 
bindise convingerea că, cu toată indiferența ce arăta Franţa, 
Englitera și chiar Austria pentru drepturile românilor, ele 
însă hrăneau ideea de a se folosi de cea dintii împrejurare 
pentru a pune o stavilă influenţei ruseşti şi planurilor sale 
ambiţioase în Orient şi că de la acel moment și de la impre- 
jurările în cari se va afla atunci Europa va depinde viitorul 
României. „în 

Cimpineanu nu a avut altă ambiţiune decit aceea de a 
servi ţara lui prin sfaturile sale luminate și de a deștepta 
opiniunea publică a Europei asupra drepturilor noastre. Pe 
atunci aspiraţiunile sale şi a celor mai înaintați patrioţi se 
mărgineau în redobindirea autonomiei și în stabilirea unui 
regim constituțional; invidioşii şi curtezanii nu vedeau alta 
în zelul şi în devotamentul său decît un ambițios de rind și-l 
denunţau domnului ca pe un conspirator şi ca un aspirant 
la domnie, încit Alexandru Ghica, amicul său din copilărie 

şi camaradul său de arme, avusese slăbiciunea de a-l crede 
astfel, cum îl depingeau acei cari-l săpau, lingușindu-l, și 
ajunsese a-l persecuta. 

Guvernele cari nu-și au puterea și sprijinul în stima și 
iubirea naţiunii şi caută a se susține numai prin străini sunt 
totdeauna temătoare, atribuie nemulţumirile și dezafecţiu- 
nea poporului numai intrigilor opoziţiunii şi vînării de pu- 
tere ; în zel şi devotament pentru binele public nu văd decît 
interes personal, invidie şi ambițiune proastă. 

Nu ştiu dacă mulţi români au avut boala domniei; dară 
ceea ce este sigur este că acest ponos l-au purtat toţi aceia 
cari s-au bucurat de oarecare consideraţiune între concetă- 
ţenii lor; toţi acei cari n-au putut să se împace cu abuzurile 
şi cu călcările de lege. Curtezanii au profitat totdeauna de 
slăbiciunea omenească, la adăpostul cărora nu au fost tot- 
deauna domnii nostri; lingușitorii, ca să-şi facă mînă bună 
la domnie, arăta pe omul care apăra drepturile ţărei ca pe un 
compeţitor care voieşte să răstoarne şi să se suie el pe tron. 
Cimpineanu zicea într-o zi unuia dintr-aceşti falşi amici ai 
puterii, însărcinat să-i sondeze cugetările: 

„Spune măriei-sale să nu se teamă de un aspirant la dom- 
nie, care-şi pierde timpul căutind-o aiurea decit acolo de 
unde se poate da.“ 

Numai după căderea sa din domnie, Alexandru Ghica a 
înţeles cine-l surpase și că acela nu era vechiul său amic. 

Înainte cu citeva luni de căderea lui Ghica, Cimpineanu 
scria domnului Moldovei, Mihai Sturdza, că schimbarea 
domnului Țărei Românești devenise inevitabilă şi că sosise 
momentul de a uni amîndouă coroanele pe capul unui singur 
domn. Mihai Sturdza n-a îndrăznit nici să ia el iniţiativa, 
nici să lase pe boierii din Bucureşti să o facă, temindu-se să 
nu displacă curților împărătești. 

La ieșirea sa din închisoare, Cimpineanu și-a găsit averea 
foarte redusă şi a fost obligat a duce o viaţă de privaţiuni; 
însă casa lui modestă era totdeauna deschisă cu afabilitate 
tuturor amicilor sinceri ai românismului și ai libertăţii; oa- 
menii de inimă și de spirit, de toate virstele şi de toate con- 
diţiunele, erau siguri a găsi la dinsul o primire plină de ame- 
nitate, exemple bune și sfaturi frățeşti. Jocul de cărţi, 
răspîndit pe atunci în toate casele, la dinsul era inlocuit prin 
convorbiri instructive despre istorie, literatură și ştiinţă. 

Tinerii, atrași către dinsul de numele mare ce-şi făcuse, gă- 
seau în casa sa o viaţă simplă, fără lux şi fără ostentaţiune, 
o familie unită, o primire afectuoasă şi o societate aleasă; 
clasele şi generaţiunile se apropiau în loc dea sta arazna unele 
de altele ; se făcea între dinsele un schimb de idei şi de senti- 
mente înalte și generoase. Acolo s-a făcut cimentarea oame- 
nilor de sus cu cei de jos, între cei tineri şi cei bătrîni. 

La 1848 sosise timpul ca ideile de libertate şi de egalitate 
să ceară a trăi la lumina mare. Misiunea Cimpineanului era 
împlinită. 

„Restaurarea Regulamentului, îmi scria el la Constanti- 
nopol, după căderea guvernului provizoriu, s-a făcut cu o 
mare pompă dinaintea unui public confundat în întristare; 
oamenii cari prezidau la acea solemnitate simțeau că galva- 
nizează un corp mort. Cele trei luni de libertate au lăsat 
urme adinci în inimile românilor; gurile se pot astupa, dar 
ideile nu pot fi omorite. Se pregăteşte pentru voi o listă de 
proscripţiune şi de confiscare a averilor. Acei cari vor brava 
exilul şi privaţiunile şi vor rezista la cursele cari se vor 
întinde şi la tentaţiunile la cari veți fi espuși se vor întoarce 
peste cîțiva ani într-o patrie liberă.“ 

Sunt departe de noi acei timpi de convicţiuni profunde, 
de lupte stăruitoare, de devotamente entuziaste cari animau 
atitea inimi nobile și generoase, o viaţă plină de abnegaţi- 
une, de privaţiuni și de suferinţe ; mulţi au mai sunt, mulţi au 
căzut sub povara suferințelor. În tinerimea română domnea 
numai credinţa în idei, iubirea binelui ; și nu era loc în inimi 
decît pentru virtuțile acelea cari se cer de la un popor ca să 
poată zdrobi lanţurile și fără cari virtuţi nu se poate conserva 
libertatea. 

Acum viaţa politică fiind mult mai lesne, pasiunile de 
partid, luptele personale și ambițiunile mici apar mai mult 
la suprafaţă ; dară nici sentimentul binelui, nici patriotismul 
nu au părăsit poporul român, plin de inimă și de vioiciune; 
nu avem decit să vedem abnegaţiunea cu care au alergat 
toţi, de la mic pînă la mare, la fruntarie, cînd ţara le-a cerut 
braţul şi pieptul; nu avem decit să vedem eroismul cu care 
s-au luptat cind li s-a spus că este pentru liberarea patriei 
şi pentru gloria ei. Nu! scepticismul nu a cuprins inima ro- 
mânului; vedeţi întristarea şi lacrămile lui cînd pierde pe 
cîte un om de bine, un om deo viaţă pură şi plină de devota- 


429 


ment, precum l-am văzut la moartea Cimpineanului și la 
moartea fraţilor Golești. 

La apelul Cimpineanului toţi românii răspundeau pentru 
că el știa să apropie inimile și să cimenteze ideile; ştia să 
puie poezie în logica sa. 

Intrarea oștirilor streine la 1848, moartea tinerei și vir- 
tuoasei sale soţii, suflet nobil, spirit ornat, căzută victimă 
a iubirei şi a devotamentului către familia sa în timpul 
holerei, şi exilul amicilor săi cei mai afecționaţi — Nicolae 
Bălcescu, Ruset, Voinescu II etc. — au fost pentru Cimpi- 
neanu trei lovituri de sub cari nu s-a mai putut rădica. Întris- 
tarea a cuprins sufletul său voios şi a acoperit cu un văl de 
melancolie caracterul cel mai vesel şi mai glumeţ, și spiritul 
său vioi a mers scăzind din zi în zi. 

Văzut-aţi un bătrin girbovit înainte de ani, care d-abia 
îşi ducea picioarele pînă în grădina Cişmegiului, unde rămi- 
nea ore întregi pe o laviţă, cu capul plecat spre piept? Acelor 
care-i vorbeau le răspundea cu ris sau cu plins, după cum 
„subiectul vorbei îi aducea suveniri vesele sau triste ale vieţei 
sale; trecătorii se descopereau cu respect dinaintea lui, iară 
bătrînii se opreau şi-l arătau copiilor. 

Acela era Cîmpineanu, marele patriot, o umbră care tre- 
cea ca o protestare vie în contranedreptăţii, a persecuţiunilor 
şi a apăsărilor. 


ION GHICA 


XXVI 


AMINTIRI DESPRE GRIGORIE ALEXANDRESCU 


Londra, 15 ghenarie 1886 


Scumpe amice, 


De cite ori am venit în Londra, una din întiiele mele 
vizite a fost pentru Muzeul Britanic, acel palat în care se 
află adunate manuscriptele cele mai prețioase ale lumii 
învățate şi minunile artei antice, unde se desfăşură ca într-o 
panoramă istoria geniului omenesc. 

Într-una din zile, pe cînd eram acolo, în sala în care sunt 
expuse de jur imprejur, pe piedestal: şi pe păreţi, vestitele 
marmure Elgin, și stam admirind frumoasele metope dintre 
trigrifele frizei exterioare ale Partenonului, pe cari sunt 
reprezentate în ronde-bosse luptele grecilor cu centaurii, aud 
pe cineva că-mi zice: 

„Nu te mai uita la mizerabilele astea de pietre!“ 

Mă întore să văz cine mă apostrofează, şi dau cu ochii 
de lordul Ald..., un vechi amict, turco-fil fanatic, care-şi 
. urmează vorba înainte în modul următor: 

„Vezi pietrele astea, cu rapsodiile lui Homer, cu trage- 
diile lui Sofocle, lui Euripid și cu scrierile lui Platon, lui 
Aristotel și Herodot, au fost cauza că puterile Europei nu au 
lăsat pe turci la 1821 să strivească pe greci, cînd s-au răsculat 
în contra sultanului. Astea au făcut pe Byron cu tinerimea 
din Cambridge, din Oxford şi din toate universităţile să 
alerge în ajutorul grecilor, să exalte opiniunea publică pînă 
a sili pe Europa să ardă îlota turcească la Navarin şi să pro- 
clame independenţa Moreei!“ 

Avea dreptate nobilul lord. Aşa e! Arta şi literatura, 
oameni de acum trei mii de ani, au luptat pentru liberarea 
Greciei alături cu cei mai eroici palicari ai agoanei. 


. Şi daca s-o-ntimpla 
Cu vreme România s-ardice fruntea sa, 
Pe-a Dimboviţei vale oştiri de s-ar ivi, 
Al luptelor cumplite părtași ei iar vor fi! 


Alexandrescu? 
(Trecutul. La Mănăstirea Dealului) 


În seculul în care trăim, cînd toate se măsoară cu bulgări 
de aur, o pînză a lui Rafael s-a plătit mai zilele trecute 
75.000 de lire st., aproape două milioane (450 de oca de aur). 
Apoi întreb cum ar putea să piară o naţiune care a produs 
astfel de oameni, care a dat naştere lui Dante, lui Michel- 
angelo, Tasso şi Petrarca? Şi cine ar putea vreodată să-i 
tăgăduiască rațiunea și dreptul de a fi? Potcoava ungurului 
şi a croatului a putut s-o calce, dar n-a putut s-o nimicească, 
nici s-o oprească de a se ridica. 

Naţiunile trăiesc şi se glorifică prin oamenii ce au produs 
şi prin lucrările lor geniale. Vai de acele popoare cari nu au 
proieţi ! Fie ele cît de mari, cît de puternice; numere suflările 
cu sutele de milioane, cucerească lumea întreagă, ele sunt 
condemnate pieirii şi uitării. Urmele biruitorilor se pot şter- 
ge, dar ale lui Moliere, Racine, Hugo, Cuvier și Lamartine, 
niciodată! Cît de mari şi de puternici fie un Moltke, un Bis- 
marck, gloria lor este trecătoare, pe cînd a lui Goethe, Hum- 
boldt ş-a lui Beethoven va rămiînea eternă. 

Mai an, capitala noastră era în picioare; alergau toţi în 
toate părţile, da om peste om. Oştirea pe jos şi călare, înși- 
rată pe strade, cu arma la pămînt şi cu steagurile în zăbranie 
negru, muzici la toate răspintiile; clopotele mari și mici 
sunau la o sută de biserici, de luau auzul, urla oraşul de vuiet 
şi tunul se auzea în depărtare, trăgind a "jale. Corpurile con- 
stituite toate, unul după altul, cu președinții în frunte, fa- 
cultăţile şi şcoalele cu profesorii lor, corporaţiile cu baniere 
urmau în cadență. Lumea alerga pe capete să vază carăle 
încărcate cu sute de coroane de lauri și de flori, urmate de 
dricul poleit care ducea la ultima locuinţă pe un bărbat de 
stat, fost de zece ori ministru, aopen de sus pină jos cu 
cruci, stele şi cordoane. 

Acu nu demult, tot pe aceeaşi cale şi tot către acel locaș, 
mergea în tăcere și nebăgat în seamă, fără steaguri, fără tobe 
şi fără surle, dricul modest în care erau rămășițele pămin- 
teşti ale poetului Alexandrescu. Tăcutul şi puţin numerosul 
acest cortegiu făcea contrast cu acea măreaţă şi zgomotoasă 
petrecere a fostului ministru. Mi-am zis că pentru marele 
poet era momentul care răsărea ziua din care incepea a trăi 
şi a trăi etern în inima și memoria românilor. 


...Mulţi oameni mari şi buni 
Lumii folositori 

Au fost persecutați 

În vremea ce-au trăit 

Şi foarte lăudaţi 

După ce au murit. 


Alexandres cu 
(Răspunsul cometei din 1858)! 


Mi-aduc aminte din copilărie, cind dascălul Vaillant, 
venit de curînd în ţară, cam pe la anul 1831, deschisese o 
clasă de limba franceză într-o odăiţă în „Sfintu Sava“.5 Adu- 
nase cîţiva băieţi, dintr-acei cari mai aveau ceva cunoştinţe 
de acea limbă, căpătate pe ici, pe colea, de pe la dascălii 
Luigii,. Coulin, Janeloni şi Vanzand. Clasa se compunea, 
după cit mă ajută memoria, de: 

Costache C. Bălăceanu, 

Nae I. Budișteanu, 

Ion D. Ghica, 

Grigorie Sc. Grădişteanu, 

Scarlat N. Filipescu, 

Costache A. Rosetti. s 

Vaillant ne dicta din Grandeur et décadence des Romains 
de Montesquieu; făceam versiuni în proză din La Henriade 
a lui Voltaire şi ne da de învățam pe dinafară satire și epis- 
tole d-ale lui Boileau. 

Noi ceşti şase ne credeam mai tari în ‘imba franceză decit 
toţi băieţii din Bucureşti, ba unul din noi făcea și versuri. 
Deși îi spuneam că erau cam din topor lucrate, el tot stăruia 
să ne împuie urechile citindu-ne odele şi satirele sale. Cele 
româneşti începeau mai totdeauna a la Paris Momuleanu cu: 


O, ce ciudă, cît mă mir 
D-al cutărui (sau cutărei) haractir... 

Rosetache era mai modest, ne înveselea cu spirituoasele 
cuplete ce adăoga pe toată ziua la cîntecele de modă. 

În primăvară, Vaillant mai recrutase un elev. Se ivise 
pe banca din fund, lingă perete, un tinăr — parcă-l văd! — 
înfășurat într-un surtuc cafeniu, oacheș, foarte oacheș, 
părul negru, sprincenele groase îmbinate, ochii căprii şi 
scînteitori; mustaţa îi mijea pe buză. Nu ştiu, mica deose- 
bire de virstă sau superioritatea ce credea că avem noi în 
limba ce venea să înveţe şi el îl făcea să se ţie arazna. La 
sfîrşitul clasei, noi ieşeam grămadă și zgomotoşi, pe cînd: 
el se strecura binişor și își lua drumul singur spre casă. 
Acesta era tînărul Grigorie Alexandrescu. 

Odată, Vaillant, după ce ne ia d-a rîndul să-i recităm: 
epistola lui Boileau către Molière: 


Rare et fameuz esprit dont la fertile veine 
Ignore en écrivant le travail et la peine*... 


şi cei vechi ne încurcăm toţi, unul după altul, care la versu? 
dintii, care la cel de al doilea, fără ca unul măcar s-o putem 
scoate la căpătii, se îndreptează către noul-venit, zicindu-i: 

„Voyons, monsieur Grégoire, pouvez-vous me débiter cela > 
Allons, du courage !“** 

Tinărul se roşeşte, clipeşte de două-trei ori din ochi, 
începe a recita şi o duce pină la sfirşit fără cea mai mică 
ezitațiune, fără îngînare şi fără o singură greșeală, indicind 
cu preciziune punctuaţiunea şi trecînd peste rimă fără a o 
căuta. Ceilalţi ne uităm unul la altul, exprimînd mirare, 
admiraţiune sau gelozie. Niciodată pînă atunci nu auzisem. 
o dicţiune mai corectă și mai plăcută; deși citisem și reciti- 
sem de o sută de ori acea epistolă, dar pot zice că numai: 
atunci i-am înţeles spiritul şi eleganța. 

La ieşirea din clasă, m-am simţit atras către acel tînăr, 
m-am apropiat de dinsul şi, fiindcă mergeam tot pe o cale, 
ne-am luat la vorbă, pe drum. Mi-a recitat cu entuziasm 
scene întregi din Andromaca şi din Fedra de Racine. La între- 


* Spirit vestit şi ales, al cărui rodnic talent 
Nu ştie, scriind, ce înseamnă osteneala și chinul... 
**: Să vedem, domnule Grigore, poţi să-mi reciţi asta? Hai, curaj! 

barea mea dacă n-a cercat să scrie românește, mi-a răspuns 
citîndu-mi Adio la Tîrgovişte: 

Culcat p-aste ruine, sub care adîncită 

E gloria străbună şi umbra de eroi... 


Dintr-acea zi am fost amici, şi iubirea noastră unul pen- 
tru altul nu s-a dezminţit niciodată.6 

Eu şedeam pe Podul Caliţii (strada Craiovei). Alexan- 
drescu locuia într-un beci, sub scară la Mitropolie, la un- 
chiul său, părintele Ieremia. Eram vecini şi ne vedeam în 
toate zilele; pregăteam lecţiile noastre împreună.” 

Iancu Văcărescu, venit de la moşie, de la Moţoieni, tră- 
sese în gazdă la tată-meu şi, intrind odată în camera mea, 
ne găseşte, pe Alexandrescu şi pe mine, învăţindu-ne lecţia; 
eu, cu Boileau în mină, ascultam cum camaradul meu zicea 
pe dinafară L’Art poétique. Văcărescu, în mirare de modul 
cum acel tinăr recita versurile, a petrecut toată seara cu noi. 
Alexandrescu, care, cum ştii, avea o memorie extraordinară, 
i-a recitat toate poeziile ce publicase într-o broșurică în 12°: 

Ceasornicul îndreptat, 

Oda la stema tării, 

Primăvara amorului etc.8 

Văcărescu, încîntat, l-a luat în braţe și l-a sărutat zicîn- 
du-i: „Băiete, tu o să fii un poet mare“. Alexandrescu mi-a 
zis de multe ori că acea seară a fost una din cele mai fericite 
ale vieţei sale. A face cunoştinţa lui Văcărescu fusese visul 
copilăriei lui. 

A doua seară, adunare numeroasă în salonul tatălui meu. 
Între musafiri se găseau: Văcărescu, Efrosin Poteca, Eliad, 
popa Grigorie, fraţii Cimpineni și alţi doi-trei, rude şi amici. 
Alexandrescu a recitat scene întregi din Sofocle şi Euripid 
în limba elenă; ştia pe Anacreon din scoarță pină în scoarță. 
Anacreon era poetul favorit al Văcărescului care adesea lua 
versul din gura lui Alexandrescu, pînă ajungea la cite o 
strofă care-i scăpa din memorie, de unde apoi urma iar Ale- 
xandrescu înainte, și seara s-a încheiat după cum se obicinuia 
pe atunci, în sofragerie, cu un curcan fript, admirat de în- 
treaga adunare, blagoslovit de părintele Grigorie Poenăreanu 
şi salutat de tinărul poet cu fabula sa, care se termina cu: 

Prinţule, în loc de plată, 
Aș pofti cîţiva curcani. 
(Vulpoiul predicator) 

D-atunci vedeam pe Alexandrescu mai rar; îl luase Eliad 
acasă la dinsul, în mahalaua Dudescului. 

În ajunul Sfintului Ion a venit de mi-a adus un plic mare 
pecetluit, rugîndu-mă să-l pun, fără să știe nimeni, în aşter- 
nutul Văcărescului sub căpătii. Acel plic conţinea oda: 


Tu, care ai fost din pruncie al muzelor favorit 
Şi ca strămoșească-avere geniul l-ai moştenit, 
Cîntăreţ al primăverei?... 


Mai tirziu s-a mutat la maiorul Cimpineanu, unde se 
adunau zi şi noapte Manolache Băleanu, Grigorie Cantacu- 
zino, lancu Ruset, Aristia, Costache Bălăcescu, ofiţerii 
români dintr-un regiment cu Cimpineanu, căpitanii Golești, 
Ştefan și Nicolae, căpitanii Creţulești, Costache şi Scarlat, 
căpitanul Teologu, căpitanul Voinescu II, sublocotenentul 
Rusetache și mai mulţi tineri de pe atunci, cari petreceau 
citind istorii militare: campaniile lui Napoleon, memoriile 
lui Frederic cel Mare și scrieri de ale poeţilor în renume: 
Lamartine, Hugo, Béranger etc. Alexandrescu înveselea 
auditorul cu cîte o elegie, o satiră sau o fabulă. 

Acolo s-a format Societatea filarmonică, pentru care 
Eliad a tradus pe Mahomet al lui Voltaire, Aristia pe Saul 
din Alfieri, Alexandrescu pe Alzira, tragedii cu cari s-a inau- 
gurat scena română. Atunci s-au tradus mai multe din come- 
diile lui Molière, dintre cari Amfitrion a avut un mare succes 
pe scenă. Interpreţii acestor opere au fost: 

d-nii Andronescu, 

Curie, 
Iamandi, 
Mihăileanu, 
Caragiali, 
Lăscărescu ; 
d-nele Caliopi, 
Raliţa Mihăileanu, 
Efrosina Vlasto (Eifrosina Popescu).19 

Contactul cu tinerii ofiţeri a făcut pe Alexandrescu să 
dorească a deveni camaradul lor de arme. Recomandat spă- 
tarului ca bun scriitor, el a fost admis în mica noastră armată 
de atunci ca iunker, ataşat la djurstvă; pînă cînd într-o zi 
şeful său, dindu-i să-i copieze o prețioasă otnoşenie, proză pe 
care autorul ei se aștepta s-o vază trecută la nemurire în li- 


436 


tere gotice cu flori, s-a speriat de icoana noului iunker și l-a 
trimis la graniţă, la Focșani, să studieze știința caligrafică, 
dindu-i importanta misiune de a întreba de pasaport pe toţi 
ciţi voiau să treacă șanțul care despărțea partea orașului 
moldovenesc de cea muntenească, şi să taie la răboj oile cari 
venea dintr-un mal în cellalt al Milcovului. Neputindu-se 
împăca cu această slujbă, deşi fusese înălţat la rangul de 
sublocotenent, Alexandrescu şi-a dat demisiunea, ca să se 
poată consacra cu totul literelor. 

lată cum descria poetul punctul de pază ce i se încredin- 
tase: 


Spre apus, curge o apă între două ţări hotar, 

Frați a căror neunire au avut sfirșit amar; 

Pe o margine e zimbrul, iar pe alta un vultur, 

Care nici nu mai visează la al Tibrului murmur, 

Care sub o nouă formă şi numire ce-a luat 

Ca mulţi, cintecul, purtarea şi năravul şi-a schimbat. 
(Epistolă către D.I.C.) 


P-atunci eu eram la Paris, și tată-meu, care avea o mare 
afecţiune pentru Alexandrescu, îl luase acasă la dînsul, unde 
a șezut mai mulți ani, în camera dedesubtul aceleia ce o+”- 
pai acum doi ani în otelul „Brofft“ peste drum de teatru. 
Într-acea cameră a scris cele mai multe din meditații: Feri- 
cirea, Mulţumirea, dedicată fetiţei Voinescului II (acum 
contesa de Rochemonteaux), Viața cimpenească, dedicată 
lui Grigorie Cantacuzino, proprietarul moșiei Floreşti, unde 
a petrecut o vară, Epistola către Voltaire şi altele. Acolo a 
scris Anul 1840: 


Să stăpînim durerea care pe om supune, 
Să aşteptăm în pace al soartei ajutor... 


A scris Miezul nopţeill: 


..„„Frumoasa primăvară acuma se grăbeşte 
La caru-i să înhame pe zefirii ușori, 
Păşeşte şi în urmă-i verdeață se ivește, 
Şi cerul se dezbracă de viforoşii nori. 


Acolo a scris fabulele Toporul şi pădurea, Cînele și căţeii, 
Boul şi vițelul, Lupul moralist, Vulpea liberală, Lebăda și 
puii corbului etc. 

Cind m-am întors în ţară, pe la anul 1841, am găsit pe 
Alexandrescu tot la djurstvă în mahalaua Gorgani, unde ił 
lăsasem ; dar de astă dată nu ca iunker, nu ca copist, ci ca 
pensionar, sub cheie şi cu pază de soldat cu pușcă la ușă. 

lată cum meritase el aceste onoruri: general-consulul 
găsise în înalta-i judecată că în fabula Lebăda și puii corbu- 
lui vulpea cea vicleană semăna aidoma cu guvernul ce repre- 
zenta,că puii corbului erau nevinovaţi de români, și lebăda, 
omul care dă sfaturi bune, şi ceruse pedeapsa cutezătorului 
autor: 


A zis... , 

Că lupii, urșii, leii vorbesc de stăpinire; 
Că lupul e cutare ce judecă, despoaie 
Şi ia după om pielea ca lupul după oaie, 
Că lebăda e omul ce dă povăţuire 
Acelor care umblă pe calea de pieire... 


Alexandrescu 
(Epistolă către Voinescu II) 


Așa era p-atunci; o vorbă rea la palat, o simplă bYnuială 

a consulului te ducea nejudecat și de-a dreptul la puşcărie 
sau cel puţin la vreo mănăstire, fără a ţi se permite să vezi 
altă figură amică decit a păzitorului. Ştii că, voind să văd pe 
Alexandrescu la spătărie, unde era închis, mi-a trebuit să 
alerg o săptămînă să mă căciulesc pe la toate autoritățile 
civile și militare, de la dorobanţ pînă la vornicul cel mare, 
pînă să dobindesc o scrisoare cu trei iscălituri, în puterea 
căreia un ofiţer mi-a deschis uşa odăiei prizonierului. Tînă- 
rul ofițer care m-a întovărăşit simpatiza, sunt sigur, mat 
mult cu prizonierii, precum îi numea cu emfază, decit cu 
acei cari îi dedese în pază. Cînd am ieşit din camera lu? 
Alexandrescu, nu mai era nimeni prin curte; se întunecase și 
plecase toţi amploiaţii;; tînărul ofiţer mi-a propus să mă ducă 
să văz și pe Nicu Bălcescu, căci și iunkerul Bălcescu era 
închis acolo de mai multe luni, pentru că spusese unor ser- 
genţi din regimentul său că Mircea, Mihai și Ștefan fusese 
nişte domni viteji; în anul de graţie 1841 nu era iertat a 
răspindi asemenea vorbe. Tot atunci colonelul Ciîmpineanu, 
. închis vreo doi ani la Mărgineni, fusese transferat îi închi- 
soarea de la Plumbuita; Manolache Băleanu era surghiunit 
la Bolintin; Marin Serghiescu (Naţionalu), la ocna de sare 

la Telega, iar Bolliac, mai norocit, respira aer curat la 
munte, surghiunit la schitul Poiana-Mărului, unde un cucer- 
nic călugăr rus îi citea în toate dimineţile molitfele sfin- 
tului Vasilie.12 

Poliţia, după ce şi-a satisfăcut pe deplin curiozitatea- 
citind trei luni, zi și noapte, toate hirtiile și cărticelele lui 
Alexandrescu, a declarat tată-meu, dindu-i cheia odăiei, 
că nu mai pune peceţi pe uşă și că avea ordin să libereze pe 
prizonier. 

A doua zi m-am dus de l-am luat de la închisoare să-l 
aduc acasă, dar a stăruit să se mute în otelul „Conduri“, 
unde a închiriat o odaie. Însă după vreo trei sau patru luni, 
plecind eu la Iaşi, s-a mutat iar la tată-meu, unde a șezut 
pînă la 1844. 

Cind m-am dus de l-am văzut la inchisoare, avea un vrai 
de hîrtie pe masă, pline de ştersături și de cruci în toate păr- 
tile. Cînd scria, avea mania de se citea, și tot ştergea și în- 
drepta; dobîndise patima asta, citind adesea versul lui 
Boileau: 


Si j'éċris quatre mots, j'en effacerai trois.* 


Acel vraf de hirtii era traducțiunea Meropei, cu care se 
ocupase în închisoare, ca să-i treacă de urit. Ce s-a fi făcut 
acea traducere?! 

În vara anului 1842, profitind de vacanțele Academiei 
din laşi, venisem în Bucureşti. Unul din concesionarii ocne- 
lor de sare, răposatul Oteteleșanu, care pe atunci îmi era 
cam rudă, ne invită, pe Alexandrescu și pe mine, să-l 
întovărășim la Baia-de-Aramă. Se propunea companiei să 
cumpere acea moşie pentru esploatarea metalului ; ocaziunea 
era favorabilă ; puteam fără mare cheltuială să ne satisfacem 
o dorinţă veche ce aveam de a vizita mănăstirile de peste 
Olt. Într-acea călătorie am mers din mănăstire în mănăstire 
şi din schit în schit, de la Cozia pînă la Tismana; ne-am 
coborit la Turnu-Severin ș-apoi ne-am întors, urmînd obir- 
şia munţilor, din stină în stină, călătorind cînd pe jos, cînd 
călare, din gura Bahnei în Dunăre pînă în valea Oltului, la 
"Turnu-Roşu. Alexandrescu a descris o parte din acea călă- 


* Dacă scriu patru cuvinte, voi şterge trei. 

torie într-un memorial. În pelerinajul la Cozia a scris Umbra 
lui Mircea: 


...Mircea, îmi răspunde dealul, Mircea, Oltul repetează, 
Acest sunet, acest nume, valurile îl primesc, 

Unul altuia îl spune, Dunărea se-nştiinţează, 

Ş-ale ei spumate unde către mare îl pornesc. 


Lumea e în așteptare... turnurile cele nalte, 
Ca fantome de mari secoli pe eroii lor jălesc 
S-ale valurilor mîndre generaţii spumegate 
Zidul vechi al mănăstirii în cadență îl izbesc. 


(Umbra lui Mircea. La Cozia) 


La Tismana a scris Răsăritul lunei. 

La Drăgășani, Mormintele!5 şi mai multe alte poezii pline 
de cugetări măreţe ca aspiraţiunile sufletului său şi de tablo- 
uri descriptive, vesele şi înflorite ca frumoasele locuri ce 
vizita și ca zburdările inimei sale. 

Lăudată fie memoria marelui poet, a cărui pară a ştiut 
să învieze umbrele glorioase ale eroicului nosiru trecut 
ş-a împodobit vechile tradiţiuni legendare ale istoriei naţio- 
nale, îmbrăcindu-le în strălucitele colori ale bogatei sale 
imaginaţiuni. 

La anul 1842, Alexandrescu a fost numit impiegat la 
postelnicie, la masa jălbilor. Serviciul cu care-l însărcinase 
şeful său era de a ceti toate petiţiunile adresate domnului, 
de a face pentru fiecare cite un estract şi de a le adresa auto- 
rităților respective, cu apostila domnească. Vodă Bibescu, 
mulţumit de modul cum își îndeplinește datoria, a voit 
să-l aibă lingă dinsul, îl luă la Breaza, unde petrecea lunile 
de vară. 

Deşi în mare favoare la curtea lui vodă Bibescu, dar nici 
intriga, nici linguşirea nu s-a putut apropia vreodată de 
dinsul. Vorbea tare, fără a-şi ascunde gîndurile și credinţele. 

Odată, aflindu-mă cu unchiu-meu la Cimpina, m-am 
dus să-l văz la Breaza. Doamna Bibescu, aflind că eram în 
odaie la Alexandrescu, a trimis de m-a poftit la masă. Prin- 
zul a fost vesel; Alexandrescu, bine dispus, a povestit o 
mulțime de istorioare ţărăneşti în care vestitul Carcalechi, 
ziaristul curţii, juca rolul principal. Doamna, care-l asculta 

cu plăcere şi ridea mult la acele povestiri, ii zice: „Să vii 
să mănînci în toate zilele cu noi“. Apoi, intorcîndu-se cătră 
vodă cu un ton poruncitor: 

„Numește-l poet al curţii“. 

Alexandrescu, fără să aștepte care era să fie hotărirea 
domnească, răspunde: „Să măninc, foarte bine, merge, dar să 
fiu poet de porunceală, văd că măria-ta n-ai citit o satiră ce 
am făcut acum vreo cîțiva ani unui poet de curte de atunci, 
pe care-l povăţuiam cu versurile: 


Ia-ţi nădragii de atlas 
De-ţi fă steagul la Parnas ! 16 


Apoi ce fac eu cu acele versuri cînd voi îmbrăca nădragii de 
atlas?“ 

Mai tirziu a fost numit director la Departamentul Credin- 
tei, pe cînd moşiile mănăstirilor inchinate şi neînchinate 
se arendau cum da Domnul, post important şi ambiţionat 
de toţi acei cari căuta să facă averi mari. E], care l-a ocupat 
atiîţi ani, a ieșit de acolo sărac precum intrase. 

În anul 1853 se auzea de război. Alexandrescu, ca și Nicu 
Bălcescu au avut totdeauna credinţa că România numai 
prin arme se putea ridica la rangul ce i se cuvine. Era 
vorba ca o armată auxiliară franceză să vie să ocupe valea 
Dunărei de jos, iar flota engleză să cuprindă Marea Neagră; 
se suna şi de venirea lui Magheru cu proscrişii români, și 
tinerimea începuse a bate din pinteni. Atunci Alexandrescu 
a scris Cîntecul soldatului: 


Pe cîmpul României 
Trompeta cînd răsună, 
La glasul datoriei 
Oştirea se adună... 


Tot atunci a salutat pe Halcinski cu un lung adio în ver- 
suri.17 

De ce n-a voit soarta să poată vedea și el pe români 
urcînd ca vijălie printre gloanţe și mitralie dealul Griviței, 
înfigind în creștet gloriosul lor. steag, și pe viteazul şi fio- 
rosul Osman-pașa închinind sabia lui unui tinăr colonel 
român. 

La 1859, după suirea lui vodă Cuza în scaunul domnesc 
al Principatelor Unite, Alexandrescu a ocupat postul de 

ministru interimar la Culte. Modestia care-l caracteriza nu 
i-a permis să primească a fi numit la acel interim ca titular. 
Mai în urmă, la 1860, a fost trimis la Focșani ca membru la 
Comisia centrală. Acolo a fost lovit de o boală nemilostivă, 
care l-a ţinut aproape un sfert de secol mort între cei vii. 

De copil, Alexandrescu cunoştea poeţii greci vechi şi mo- 
derni; la vîrsta de șaptesprezece ani citise pe toţi clasicii 
francezi şi ştia pe dinafară tot ce era măreț şi frumos în lite- 
ratură. 

Cine era şi de unde venise acel băiat în şcoala lui Vail- 
lant şi unde studiase el pîn-atunci, în ce şcoală şi cu care 
dascăl? Studiase acolo unde au studiat oamenii de felul lui, 
oamenii de geniu: la școala inimei şi a spiritului, sub direc- 
ţiunea dorinţei și a plăcerii de a ști și de a admira. Ştiu 
numai că în podul casei la Mitropolie stau aruncate vreo 
mie de volume, claie peste grămadă, neclasate, necatalogate. 
Acolo se închidea Alexandrescu de citea. Multe ore plăcute 
am petrecut noi împreună, în mijlocul acelor in-folio, citind 
cînd Vieţile oamenilor ilustri de Plutarh, cînd viețile sfinți- 
lor în Cazanie, cînd pe Tucidid sau Xenofon! 

Alexandrescu era născut în Tirgovişte, în patria Văcă- - 
reştilor, a lui Eliad şi a lui Cîrlova. Zina care a prezidat la 
nașterea lui l-a inzestrat cu îmbelșugare cu o mare memorie 
și cu darul armoniei. Poeziile lui se deosibesc prin mari cali- 
tăţi de stil, de cugetare și de simţire, cari îl pun între frun- 
taşii poeziei române. 

Meditaţiile au un zbor înalt, care le ridică alături cu 
acele ale lui Lamartine. 

Satirele lui sunt înarmate cu împunsături de felul lui 
Boileau. 

Fabulele, cari formează o parte însemnată şi originală 
din scrierile lui Alexandrescu, multe, precum Lebăda și 
puii corbului, Pădurea şi toporul, Vulpea liberală şi altele, 
le-ar fi subsemnat însuși La Fontaine. 

A zice de dinsul că a fost poet, şi poet de un talent supe- 
rior, nu este destul. El a fost un suflet mare şi nobil, o 
inimă curată gi generoasă, vesel şi glumeț ; îi plăcea socie- 
tatea aleasă, şi dacă citeodată căuta singurătatea, era mai 
mult ca o alinare la amărăciunile vieţei, de aceea şi scrierile 
lui dintr-acele momente respiră o stare de întristare melan- 
colică a sufletului său. 

Era de şcoala aceea care consideră darul poeziei ca un 
depozit sacru, pe care omul înzestrat de sus este dator să-l 
păstreze curat, neatins de patimele și slăbiciunile omeneşti, 
aşa că el privea de sus, în liniște senină splendoarea adevă- 
rului şi frumosului care luminează binele şi loveşte viciul 
şi nemernicia; în mindra şi majestoasa sa indignaţiune, 
condeiul său stigmatiza înjosirea,:cinismul şi lipsa de pro- 
bitate, precum o vedem în unele din poeziile sale. 

Viaţa lui a fost o viaţă de luptă şi de martir; a luptat 
pe faţă cu curaj, la lumina mare, pentru libertate în contra 
despotismului, pentru dreptate în contra abuzului şi năpăs- 
tuirii, păstrînd totdeauna căldura şi devotamentul tinereţii. 
A luptat fără altă ambiţiune decit aceea de a îi folositor 
ţării sale. Condeiul său original şi plin de spirit şi de graţie 
nu s-a inspirat decit de pulsaţiunile mari şi patriotice ale 
sufletului său. 

Generaţia veche a admirat cu iubire scrierile lui Alexan- 
drescu. Le-a avut ca un catehism de virtute şi de patriotism, 
şi mulţi poate că au pășit pe calea cea dreaptă de teamă să 
nu-şi recunoască abaterile în vreo satiră sau vreo fabulă 
d-ale lui Alexandrescu. Tinerilor români ai generaţiunii 
care se ridică le zic: „Fiţi patrioţi şi modeşti ca Alexandrescu, 
şi cînd voiţi să ştiţi cum se glorifică faptele cele mari, 
citiţi odele şi elegiile lui; cind voiţi să ştiţi cum se ride de 
ambiţioșii de rînd şi cum se biciuiește viciul, citiţi satirele 
și fabulele lui Alexandrescu“. Dotat cu un talent mare, 
el şi-a iubit ţara, s-a respectat pe sine și a lăsat în memoria 
noastră operele spiritului şi ale inimei sale. 


ION GHICA 


Londra, 25 octombrie 1886 


Scumpe amice, 


lată câteva aduceri-aminte din tinereţe, în cari vei găsi 
multe despre viaţa unora din oamenii generaţiunii noastre: 
cu cari în tinerețe te-ai găsit în contact și pe aceeași cale, 
oameni ageri, a căror viaţă, deşi scurtă în ani, dar a fost 
bogată în fapte; căci au ştiut a suplini timpului printr-o 
activitate şi un devotament fără preget, aşa că au putut 
lăsa nu numai regrete în sufletele acelor cari au avut noro- 
cirea de a-i cunoaşte de aproape şi a le aprecia cualităţile 
inimei şi ale inteligenţei, dar au lăsat urme neșterse în 
literatura şi în istoria ţărei noastre. 

Armează-ţi dar răbdarea și așteaptă-te la o serie lungă de 
epistole. 


Nr. 4 
NICU BĂLCESCU 


Odată, ieșind de la școală, apucasem drumul spre casă, 
luînd prin scurta ulicioară care începea în poarta Colegiului 
„Sfîntu Sava“, între curtea Petrescului și casa cu privor a 
egumenului grec al mănăstirii, şi se sfirșea în unghiul bule- 
vardului şi a stradei Academiei, unde era de o parte, la 

dreapta, casa Dobrotineanului, şi la stinga, casa Spahiului. 
Poarta şcoalei era la cîțiva paşi de uşa bisericei, cam în locul 
unde s-a ridicat statua lui Lazăr. Acolo se aşezau pe vine 
în şir, unul lingă altul, merari, simigii şi bragagii cu tabla- 
lele şi panerele lor. 

Un găligan de școlar, cit un bivol de mare, tăbărise pe 
un băiat slab și pirpiriu, îl trîntise la pămînt și-i căra la 
pumni, căutînd să-i ia din mină o bucată de halviţă. 

Goliatul, căruia toţi îi ziceam Sotea, pentru că era de 
o putere de care numai vărul meu Mavru* îi venea de hac, 
îşi petrecea timpul mai mult la poarta şcoalei, între plăcin- 
tari şi salepcii, decit în clasă. Îndată ce cumpăra cineva un 
covrig sau un măr, el se repezea ca un erete și i-l smulgea din 
mină; graţie puternicilor săi pumni, răspindise o aşa groază 
printre băieţi, încît mulţi îi plăteau tribut în natură sau în 
parale, ca să nu-i bată sau ca să-i protege în contra altor 
camarazi, 

De astă dată, însă, găsise împotrivire, băiatul, deşi 
trintit la pămînt, dar nu lăsa să-i scape halviţa; o apăra din 
mini și din picioare, cu dinţii şi cu unghiile. 

Fie din indignaţiune, fie că puteam conta pe camarazii 
care veneau în urmă, mi-am luat inima în dinţi şi m-am 
aruncat în ajutorul celui slab și asuprit. 

Cea dintii grijă a băiatului cînd s-a ridicat de la pămînt 
a fost să caute să-și adune după jos foile caietului său, 
zdrenţuite şi risipite în luptă, operaţie lungă şi migăloasă, 
la care i-am dat și eu mînă de ajutor. 

A doua zi cînd m-am dus la şcoală, l-am găsit în uşa cla- 
sei a IV-a de umanioare; cum m-a văzut, și-a scos şapca, 
arătindu-mi cu mulţumire caietul, zicindu-mi: 

„Uite cum l-am dres de bine; noroc, zău, cu dumneata, 
că mi se pierdea, păcat, o grămadă de muncă“. 

Foile rupte erau lipite și cîrpite fiecare la locul lor, 
cu o minuțioasă îngrijire. Dar ce m-a mirat mai mult a fost 
să văz pe unele pagine scris cu litere majuscule fraze ca 
acestea: 

„Petru Maior spune...“ 


* Comitele Dimitrie Mavru, general de divizie în armata rusească, 
fiu al generalului Nicolae Mavru şi al Profirei Moret de Blaremberg, 
născută Ghica (n. a.). 


445 


„Fotino zice...“ 

„Din Constantin Căpitanul...“ 

„După logof. Radu Greceanu...“ 

Aceasta m-a mirat cu atît mai mult că p-atunci nu se 
pomenea în şcoalele noastre de istorie națională. D-abia de 
citeva luni Florian Aaron începuse un curs elementar de 
istorie generală, în care vorbea despre asirieni şi egipteni; 
nu ajunsese nici la greci, nici la romani.! 

La întoarcerea mea din Paris, la anul 1841, ducîndu-mă 
să văd pe poetul Alexandrescu la dejurstfă în Gorgani, unde 
se afla închis într-o cameră în fundul curţii lingă girlă, după 
ce am stat acolo pină înnoptase, cînd am ieșit, ofiţerul de 
pază, după ce inchide ușa bine și bagă cheia în buzunar, 
îmi zice: 

„Vei să te duc şi la Nicu Bălcescu? Nu ne vede nimeni, 
c-au plecat toţi de la cancelarie; numai să nu spui cuiva, că 
dau de belea.“ 

În camera în care am intrat, un tînăr căruia d-abia îi 
mija mustaţa pe buze şedea pe marginea unui pătucean de 
scînduri, fără alt aşternut decît o manta soldăţească ghemuită. 
căpătii şi o lumînare de seu într-un sfeşnic de pămînt, care 
lumina un Ceaslov, singura carte ce-i fusese permisă. Acel 
arestant era băiatul pe care cu cîţiva ani îndărăt îl scosesem 
din miînile fiorosului Sotea*. 

La liberarea lui din închisoare şi din armată, el a deve- 
nit unul din tinerii cu cari mă vedeam mai des, a devenit 
un bun şi preţios amic, cu care m-am înţeles totdeauna la 
vorbă şi la ginduri; eram împreună ziua şi noaptea. 

Fiu mijlociu al serdăresei Zinca Petreasca Bălcescu, co- 
coană văduvă foarte stimată și cunoscută în toată ţara pentru 
minunata doftorie cu care tămăduia de albeaţă la ochi, 
Nicu Bălcescu, tînăr de o complesiune delicată, o fiziono- 
mie blîndă şi simpatică, intrat foarte de timpuriu în servi- 
ciul militar ca iunker, era arestat și dat în judecata unui 
consiliu de război ca culpabil de înaltă trădare. 


* Pe acel Sotea, un Petresc, nu ştiu din Bucureşti sau de aiurea, 
l-am găsit, cîţiva ani mai în urmă, ofiţer la graniţa dintre Muntenia 
şi Moldova, la punctul Vădeni, la Seret; de atunci nu i-am mai auzit 
de știre (n. a.). 

Se dovedise că mersese de mai multe ori in casă la Mitică 
Filipescu, că făcuse cunoștință cu dascălul francez Vaillant 
şi că era amic cu căpitanul Deivos; ceva încă şi mai mult: 
se știa că la cazarmă aduna pe lingă dinsul, în orele de 
recreaţie, mai mulți sergenţi și soldaţi, cărora le povestea 
despre vitejiile românilor în luptele cu turcii, cu tătarii, 
cu ungurii şi cu lehii, de pevremile lui Mircea, lui Mihai şi lui 
Ştefan ; ba chiar ii învăţa să scrie şi să citească.? 

Nicu Bălcescu avea o mare dorinţă d-a învăţa; dotat cu 
înlesnire şi aplicaţiune la studii, inteligent, ardent şi entu- 
ziast, predilecțiunea lui era mai cu deosebire pentru studiile 
istorice şi mai ales pentru partea militară a istoriei. Din 
copilărie citise cu atențiune Vieţile oamenilor lui Plutarh, 
Anabasul lui Xenofon, Războiul peloponezian al lui Tucidid ; 
citise şi recitise pe Tacit, Comentariile lui Cezar, Campaniile 
lui Napoleon și ale lui Frederic cel Mare și studia cu dinadin- 
sul pe Gibbon şi scrierile generalului Jomigny asupra stra- 
tegiei. Avea credinţa că România nu se va putea rădica decit 
prin arme şi că românii trebuia cu orice preţ să se arate pe 
un cîmp de bătaie, să dea dovezi de vitejie, să se afirme ca 
națiune; idee pe care o vedem dominind d-a lungul în toate 
scrierile sale. 

La etate de douăzeci de ani, citise tot ce putuse găsi, 
pe ici, pe colea, despre istoria noastră naţională; petrecea 
zile întregi cufundat în studiul documentelor adunate de 
repauzatul căpitan Cornescu Olteniceanu, colecțiune pre- 
țioasă, care mai tîrziu a trecut în posesiunea părintelui epis- 
cop de Buzău, Dionisie. 

Nicu Bălcescu era de o modestie rară; anevoie îl făceai 
să-ți citească cite ceva din cele ce scria. 

Într-o seară ne aflam mai mulți amici adunaţi la maiorul 
Voinescu Il; acolo, după ce ne-am luptat şi ne-am trintit, 
după cum ne era obiceiul (căci Bălcescu, deși cel mai slab 
dintre noi toţi, dar căuta trinteala cu luminarea), cînd ne-am 
potolit, l-am pus d-a sila de ne-a citit opera sa: Puterea 
armată la români. Manuscriptul acela l-am luat eu de l-am 
dus lui Kogălniceanu la Iași?, unde s-a tipărit în Foaia ști- 
ințifică şi literară ce publicam împreună cu Alecsandri, 
Negruzzi şi Kogălniceanu, revistă hebdomadară fără nume, 
căci marele cenzor al Moldovei, Procopie Florescu, găsise 

că titlul Propăşirea, cu care o botezasem, era un cuvint revo- 
luţionar şi îl .ştersese din capul foaiei. - 

Acea scriere a lui Bălcescu a fost foarte apreciată de citi- 
torii dup-atunci şi a avut chiar onorurile unei ediţiuni sepa- 
rate, tipărită tot în tipografia lui Kogălniceanu. 

Mai tirziu, pe la anii 1844, 1845 şi 1846, el a publicat 
mai multe lucrări istorice în revista întitulată Magazinul 
istoric, ce redacta în colaborare cu eruditul profesor Tre- 
boniu Laurianu. Într-acea colecţiune se găseşte scrierea 
asupra familiei Cantacuzineştilor, după documente ce-i 
încredinţase generalul Rudolf Cantacuzino din Rusia. 

Nicu Bălcescu scria lesne, stilul său era limpede, strîns, 
nervos şi elegant, precum îl vedem în Istoria lui Mihai 
Viteazul și în Istoria muncitorilor plugari din România; 
adeseori înflorit şi poetic, precum îl găsim în traducerea 
făcută de el a Cintării României. 

Domnul Vasilie Alecsandri atribuie unui alt tinăr plin 
de talent conceperea şi compunerea în limba franceză a 
acelui cap d-operă, Alecu Russu, răpit şi el, ca şi SERIER 
de timpuriu familiei și patriei sale. 

lată ce ştiu eu despre acea scriere epică din care, încă pe la 
anul 1847, Bălcescu îmi citise mai multe fragmente şi pe 
care, mai tirziu, ne-a citit-o întreagă, în cabinetul generalu- 
lui Mavru, unde se afla şi Laurianu şi Bolliac, susținind că 
găsise acel manuscript la un călugăr. lată cu ce ocaziune 
ne-a făcut el acea citire: 

Generalul Mavru, filolog și numismat de frunte, era l de 
mai mulţi ani în relaţiune cu Laurianu şi cu Bolliac, cu unul 
pentru studiul de medalii antice şi schimburi de dublete, cu 
celalalt pentru citirea și transcripţiunea de inscripţiuni 
lapidare. Mavru poseda o colecţiune de anticităţi impor- 
tante, adunate cele mai multe după malurile stîng şi drept al 
Dunărei, colecțiune pe care, încă în viaţă fiind, a făcut-o 
donaţiune muzeului nostru naţional. 

Pentru studiul arheologic, generalul Mavru avea consa- 
crată o zi pe săptămînă, marţea, dacă nu mă înşel, zi în 
care se închidea în cabinetul său cu Laurianu şi cu Bolliac 
şi nu primea pe nimeni. Acei doi colaboratori rămineau la 
masă; se prinzea p-atunci pe la 3 ore după amiazi, şi lucrau 
și după prinz pînă seara. 

Cu ocazia căsătoriei mele, generalul Mavru a făcut cunoş- 
tinţă cu Nicu Bălcescu, care de la 1847 a început a lua şi el 
parte la acele şedinţe de studii istorice. 

Într-una dintr-acele marţi, la care asistam gi eu cite- 
odată, făcînd eu elogiul manuscriptului aflat de Bălcescu la 
călugăr, după o mare stăruinţă a noastră a tuturor, Băl- 
cescu a trebuit să se ducă acasă, să-şi aducă caietul să ni-l 
citească. Era scris de mîna lui, cu multe ștersături şi îndrep- 
tări. Cetirea a fost ascultată cu admiraţiune, iar după ce 
am terminat cu laudele şi cu critica, generalul Mavru se uită 
la Bălcescu rizind și, bătindu-l pe umăr, îi zice: 

„Mon cher! Si non è vero, è ben trovato; c'est une oeuvre 
du plus haut merite et fait beaucoup d'honneur d Pauteur ici 
present.“ * 

Mavru a urmat cu sistemul de studii arheologice pină 
în ultimele zile ale vieţei sale; numai că colaboratorii nu 
mai erau aceiași. În anii din urmă lucra cu Dumitru Beren- 
dei, cu Dumitru Sturdza, cu Mişu Suţu gi Alexandru Odo- 
bescuf. 

Noi toţi ciţi am auzit atunci citirea Ciîntării României, 
deşi admiteam că Bălcescu poate că găsise la vreun călugăr 
ceva scris în felul biblic, dar credeam că scrierea, așa 
cum ne-o citise, fusese prelucrată de pana şi de imagi- 
națiunea sa. j 

El, in anul 1845, sau 1846, a făcut o călătorie de cerce- 
tări istorice pe marginea Dunării, de la Celei pină la Turnu- 
Severin, şi a vizitat mănăstrile de peste Olt în tovărăşie 
cu Laurianu şi cu Bolliac”, călătorie în care s-au descoperit 
mai multe inscripţiuni cari au fost transcrise, completate şi 
publicate de Laurianu în Magazinul istoric, lucrare pe care 
Bolliac voise să şi-o aproprieze și pentru care a fost mai 
multe contestaţii între Bolliac şi Laurianu. Într-acea călă- 
torie pretindea Bălcescu că ar fi găsit la un călugăr manu- 
scriptul Cîntării României; dar limba în care era scris acel 
poem şi aspiraţiunile autorului poartă într-însul dovada 
netăgăduită că trebuie să fi fost scris cam printre anii 1838 
şi 1846. Tot cam pe la anul 1846, Nicu Bălcescu a mai făcut 
şi o altă călătorie, în Moldova, cu Costăchiţă N. Filipescu, 


* Dragul meu! Chiar dacă nu e adevărat, e nimerit; e o operă 
de mare valoare şi face multă cinste autorului aci de faţă. 

unde s-a găsit în strinsă legătură cu Alecu Russu, şi nu este de 
mirat că acești doi tineri să-şi fi esersat în comun pana 
şi imaginaţiunea lor, unul în limba română, celalalt în limba 
franceză.8 

Oricum o fi şi oricine o fi fost autorul, călugăr sau mirean, 
din veacuri trecute sau din timpul nostru, uşoară să-i fie 
ţărina, căci cu frumoasă şi mindră floare a înzestrat lite- 
ratura română !° 

În tinerețea mea, eu obicinuiam a mă culca tirziu, de 
multe ori după ce să făcea ziua; adesea îmi făceam somnul 
pe scaun, rezemat de masă, fără a mă atinge cu săptămînile 
de pat. Cind eram student la Paris, vara, după ce-mi pre- 
găteam lecţiile pentru a doua zi, apoi pe la miezul nopţei 
porneam pe jos d-acasă de lingă poarta Luxemburgului, de 
despre Şcoala de mine, și mă duceam pînă la Tortoni, pe 

* Boulevard des Italiens, unde luam o înghețată și mă întor- 
ceam pe cînd se ingina ziua cu noaptea. 

Într-o vreme găsisem un tovarăș cu care mă potriveam 
la felul acesta de trai, pe Grigorie Romalo, tînăr de spirit 
şi de inimă, devenit victima devotamentului său pentru 
ţară. Grigorie Romalo, esilat la Brusa la 1848, a murit la 
Constantinopol, la Pera, în primăvara anului 1849, în spi- 
talul surorilor de caritate lazariste, în urma hemoptiziei 
ce i se pricinuise de loviturile de paturi de puşcă în piept 
Ja afacerea din laşi de la martie 1848. L-am dus de l-am 
înmormîntat la cimitirul de la Baclucli. Alecsandri a scris 
atuncea o poezie asupra morţei lui.10 

Cu Grigorie Romalo, cînd eram la Paris, duceam uneori 
pe lună plimbările noastre nocturne pînă la Neuilly şi la 
Boulogne lingă Saint-Cloud. i 

În Bucureşti, obicinuisem şi pe Nicu Bălcescu la acest 
fel de viaţă, aşa că, după ce petreceam serile cu mai mulţi 
amici, apoi, pe la orele unsprezece sau douăsprezece, noi 
doi, Bălcescu şi eu, porneam pe jos d-acasă de la mine, de 
peste drum de hanu lui Filaret (astăzi Piaţa Teatrului) şi 
ne duceam dincolo de Malmaison, la grădină la Cimpineanu 
(fosta grădina lui Scufa)!!, unde găseam companie bună și 
petreceam ore plăcute pină pe la patru și pe la cinci după 
miezul nopţei; ne întorceam acasă în ziua mare. Pe drum 
aveam mai totdeauna cîte o sfadă, două cu ciînii mahalale- 

lor. Era mai ales două staţiuni anevoie de trecut cu pace, 
una la cotu girlei de lingă grădina lui Mimi, și alta pe mai- 
danul de r.inaintea bisericei Popa Tatu, unde stau niște 
dulăi cît vijeii de mari, culcaţi covrig, risipiţi pe drum d-a 
curmezișul, şi cum ne simțeau, se sculau cu toţii într-o lă- 
trătură şi săreau la noi. 

Într-o noapte pin culesul viilor, pe la 1843, pe cînd lu- 
mina lunei începea a se contopi în razele dimineţei şi ajun- 
sesem în dreptul caselor lui Simeon Marcovici, după un mic 
sfat între noi doi, în răspintii, în loc s-o luăm la deal, pe la 
Oteteleşeanu, să ieşim la mine acasă, ne-am hotărit să 
urmăm pe strada Brezoianu, să ieşim la Mihai-Vodă, și 
d-acolo s-o apucăm spre Filaret, să ne ducem să dejunăm cu 
cîte o pereche de cîrnaţi trandafiri şi un pahar de must. 
Ne apropiasem de biserica Sfinţii Apostoli, cînd întîlnim 
în cale pe căpitanul Tell, mergînd spre cazarma lui de la 
Mihai-Vodă ; şi ne luăm citeșitrei pe drum înainte, pe subt 
Mitropolie, la viile din deal. Cu cît ne suiam pe coastă, cu 
atit vorbirea noastră devenea mai aprinsă. Subiectul dis- 
cuțiunei era acel de toate zilele și de toate serile. Ne impu- 
tam unul altuia lipsa de patriotism și de energie; ne făceam 
răspunzători de starea nenorocită și umilită a ţărei, așa că 
la întoarcerea noastră în vale, la fintină, jurasem să ne con- 
sacrăm patriei cu trupul și cu sufletul, ne legasem fraţi de 
cruce şi ca fiecare dintre noi trei să se supuie, cu pericolul 
vieţei şi al averei, la hotăririle celoralalți doi; chiar în ziua 
aceea ne-am adunat de am AVAS DA, statutele şi regulamen- 
tele „Frăției“. 

Inițiații erau formați în grupuri de cite zece, fiecare 
frate cunoscînd numai pe şeful său imediat, diacon, 
preot sau arhiereu, acel care-l catichisese, îl inițiase, de / 
la care şi prin care primea ordine şi instrucțiuni și 
căruia datora ascultare şi supunere cu pericolul vieței şi 
al averei, păstrind secretul cel mai absolut. Deviza era: 
Dreptate, Frăţie. 

Statutele, scrise în cifre cu cheie, erau păstrate la mine 
în bibliotecă, în scoarțele „Algebrei lui Bourdon. La mai 
1848, cînd m-am decis să mă duc la Constantinopol, am dat 
acel volum în păstrarea Bălcescului, dar el peste două zile 
mi l-a adus inapoi, zicind că se temea de vreo perchezițiune 
sau d-o arestare şi că-l credea mai in siguranţă la mine. La 

plecarea mea din București am pus acea carte împreună cu 
alte cărţi şi cu notele şi caietele mele din școală într-o ladă 
pe care am lăsat-o în beciu de sub scară, în casa generalului 
Mavru de la Jicniţă, unde locuiam, astăzi legaţiunea Ita- 
liei, casă care a ars la 1856, cînd devenise spital militar 
în timpul ocupaţiunei austriace. Acolo, împreună cu casa, 
s-au mistuit în cenușă cărțile, hirtiile, tablourile, mobilele 
şi-cu toate obiectele ce posedam. l 

Situaţiunea politică de pe-stunci se rezumă cam astfel: 

Pe la mijlocul anului 1834, spătarul Alexandru Dimitrie 
Ghica, fratele fostului domn Grigorie Dimitrie Ghica, 
fusese rădicat la scaunul domniei după recomandaţia ami- 
cului său, generalului rus comite Pavel Kisselef, care a gu- 
vernat Principatele de la anul 1829 pină la 1834 cu titlul 
de prezident cu deplină putere al divanurilor. 

Alexandru Ghica, om plin de probitate, stimat şi iubit 
de toată tinerimea pentru caracterul său leal și plăcut, era 
pizmuit, ca toţi domnii indigeni, de mulţi din boierii cei 
mari. 

El, la anul 1838, comisese o mare greșeală politică: nu 
apărase cu tărie drepturile ţărei atunci cind împăratul Nico- 
lae al Rusiei ceruse să se intercaleze în Regulamentul or- 
ganic o clauză prin care orice lege votată de Obşteasca 
Adunare şi sancţionată de domn să nu poată fi pusă în 
lucrare pînă mai întîi nu ar dobindi aprobarea curților 
suverane și protectoare (Turciei şi Rusiei), ceea ce echivala 
cu suprimarea autonomiei ţărei. Deși se știa că pe sub 
mînă Alexandru Ghica făcuse să cază acea propunere în 
Cameră, dar avusese slăbiciunea sau nedibăcia d-a o sus- 
ține, cel puţin în aparenţă, şi astfel îşi pierduse popularita- 
tea și încrederea de care se bucura pînă atunci. Pe de altă 
parte, își alienase simpatiile Rusiei prin măsurile luate în 
contra espediţiunilor bulgarilor cînd au încercat să treacă 
Dunărea ca să răscoale Bulgaria în contra Turciei.12 Ares- 
tarea şefilor şi organizatorilor acelei espediţiuni, Deşu şi 
Costache Suţu, a decis la Petersburg căderea lui Alexandru 
Ghica din domnie, și nu rămînea decit a se crea un incident 
care să dea prilej Husiei d-a cere mazilia lui de la Poartă. 

Boierii inimici domnitorului s-au folosit de aceste îm- 
prejurări ca să-l răstoarne printr-o doleanță a Obșteştei 
Adunări. 

Unul din boierii de ve atunci, Gheorghe Bibescu, gine- 
rele bătrinului Alecu Mavrocordat de la laşi, a publicat la 
Paris la anul 1840 în limba franceză o broşură întitulată 
Le général Kissilef et son administration, o biografie al cărei 
scop era d-a cufunda pe Ghica, exaltind ştiinţa şi virtuțile 
generalului rus, scriere pe care a ilustrat-o propuind împă- 
mîntenirea lui. Cu această scriere, acel Gheorghe Bibescu a 
devenit favoritul consulatului rusesc destinat a înlocui pe 
Alexandru Ghica îndată ce se va îndupleca Poarta să dea 
firmanul de mazilie. 

A doua zi după alegerea noului domn, consulul general 
Daşkof zicea că într-acea noapte doamna Dașkoi născuse o 
fată, şi el, Daşkof, un băiat, înţelegind pe vodă Bibescu; 
şi avea dreptate, căci pentru a scoate din urna electorală 
pe candidatul său de predilecție fusese silit să născocească 
fel de fel de procedări, căci lui Bibescu, deşi îi lipseau două 
din însușirile prescrise de Regulamentul organic, etatea de 
patruzeci de ani și cualitatea de boier de trei generaţii, adică 
boier, fiu de boier şi fiu de fiu de boier; dar printr-un opus 
cocus a ieșit ca prin minune din urna electorală. 

Vodă Bibescu, rădicat astfel la scaunul domniei contra 
voinţei naţiunei și chiar în contra boierilor partidului său, 
s-a crezut dator să își arate recunoştinţa sa către acei care-l 
ajutase şi a încercat să se concedeze esploatarea tuturor 
mineralelor din principatul Valahiei ca monopol unui in- 
dustriaș rus, vestitului Trandaffirof și, printr-o încheiere a 
sfatului administrativ, interpretind legea regulamentară 
într-un mod meșteşugit, acorda acelui Trandaifirof dreptul 
şi monopolul de a esploata toate mineralele din țară. 

Ca să fie bine înţeles, voi aminti că Regulamentul orga- 
nic regula dreptul de esploatarea minelor în modul următor: 

1. Orice proprietar avea dreptul de a esploata minele 
după proprietatea sa, dînd statului 10% din productul curat — 

2. Descoperindu-se o mină pe o moşie particulară și 
guvernul voind ca acea mină să fie esploatată, avea dreptul 
să previe pe proprietar şi să-i ceară a o esploata, iar în caz 
cind, după 18 luni după somaţiune, proprietarul nu ar pu- 
nea-o în esploatare, guvernul era în drept a o esploata pe 
seama statului, dind proprietarului 10% din productul curat. 

Sfatul administrativ, trecînd peste drepturile de pro- 
prietate a moșiilor statului şi ale clerului, acordase lui Tran- 

daffirof dreptul de a se substitui proprietarilor; şi s-a văzut 
deodată circulind două broşuri conținînd dreptul acordat lui 
Trandaffirof, prevenind pe proprietari a avea să se con- 
forme cu încheierea făcută întru aceasta de Sfatul admi- 
nistrativ. 

Apariţiunea acelor broşuri şi planurile lui Trandaitirot 
d-a aduce 5.000 de lucrători ruși a înspăimîntat ţara, incit 
un strigăt s-a ridicat dintr-o margine la alta, și Obşteasca 
Adunare a trebuit să facă un raport la domn, blamînd înche- 
ierile Sfatului administrativ, cerind anularea — un adevărat 
blam dat ministerului; acel act merită a fi raportat aci: 


„Preainălțate doamne, 


Obșteasca Adunare a văzut cuprinderea ofisului înălţi- 
mei-voastre, cu nr. 154, ce aţi binevoit să-i adresaţi la ra- 
portul cu nr. 166, şi s-a pătruns de multă mîhnire pentru 
băgările de seamă ce-i faceţi, că ar fi ieşit din hotarele a- 
tribuţiilor sale și că ar fi călcat regulele bunei-cuviinţe 
şi a căzutului către înalta oblăduire respect, cerind prin 
al său raport desființarea jurnalului încheiat de Sfatul 
administrativ extraordiner în privinţa esploataţiei mine- 
lor şi întărit prin ofisul înălțimei-voastre; mai adăogindu-se 
şi că nu s-a pătruns de cuprinderea pomenitului jurnal, ce 
este întemeiat chiar pe dispoziţiile articolelor acelora cu 
cari s-a slujit la întru-expunerea din raportul său atins 
de prezisa pricină; la acestea luînd Adunarea voie de la 
înălțimea-voastră, vă supune cu respect că, avind supt 
vedere în toată vremea par. de la art. 54, art. 56 şi par. de la 
art. 57 a Regulamentului organic, ce pe lingă altele o înda- 
torează ca să judece folosul tuturor măsurilor ce s-ar lua 
în pricini ori deobşte sau întimplătoare, socoteşte că n-a 
păşit peste ale sale atribuţii, dacă privind pricina minelor, 
unul din obșteştile folosuri ale ţărei, a chibzuit potrivit 
cu îndatoririle la care a supus-o pravila organică, să roage 
pe înălţimea-voastră, în urma desluşirilor ce luase despre 
cuprinderea jurnalului, ca să porunciţi a se desputernici pre 
cît el nu se va fi aflind coglăsuitor cu legiuirile în fiinţă, 
precum și a se desfiinţa tipăritele şi obștitele examplare și 
a se popri de a nu mai țircula pentru depărtarea lor de la 
temeiurile prăvilei, pe care nu le-ar fi socotit că ar putea 
însemna cevași dacă nu le-ar fi recunoscut îmbrăcate cu 

caracter oficial. Acestea au fost, preaînălțate doamne, 
cuvintele pentru care Adunarea a întins plecata sa rugă- 
ciune doveditoare a singurii dorinţi ca să vază prescrise 
chibzuirile atingătoare de esploataţia minelor înlăuntrul 
cercului articolilor 178 şi 179 a Regulamentului organic; 
avind subt vedere, osebit de alte consideraţii ce privea la 
măsurile cerute spre asigurarea venitului statului, şi darea 
sorocului de doisprezece ani, punct de căpetenie și vrednic a 
se lua în băgare de seamă, nefiind nicicum cuprins în pome- 
nitele articole; care soroc, pentru ca să se dea de s-ar fi 
judecat folositor, trebuia ca o adăogire la pravilă să se aşeze 
după formele legiuite prin art. 35 a Regulamentului spre a 
nu se împedica altmintrelea nici sloboda dispoziție a fie- 
căruia proprietar întru cele de bunăvoie tocmeli. 

Nu nădăjduia însă Adunarea a priimi de la înălțimea- 
voastră răspunsul, prin care nu numai sentimentele sale să 
cunosc altele decit cele adevărate şi respectuoase către 
înalta oblăduire, ci şi îndatoririle puse asupra ei prin arti- 
colile 54, 56 şi 57 se lasă neluate în băgare de seamă. Aduna- 
rea dar se mărginește şi acum întru a repeta plecata sa rugă- 
ciune, cerînd cu supunere cele cuprinse în raportul său cu 
nr. 166. 

lar cît pentru ceea ce priveşte la viitorul ei, după cum 
bine aţi voit înălțimea-voastră să adăogaţi în sfîrşit, ea mai 
întii socotește de netăgăduit a vă încredința că nu uită, nici 
va uita vreodată datoriile sale către înalta oblăduire, avind 
după aceasta deplină mulţumire a se mingiia de nădejde, 
că fiinţa şi locul ce înfăţişează stau supt suzeranitatea şi 
ocrotirea amîndorora făcătoarelor de bine prea înalte puteri. 

Acest raport s-au primit de Obşteasca Adunare după | 
cele mai multe glasuri potrivit cu par. g de la art. 48 din 
Regulament. 

Preşedintele Obșteştei Adunări: 

(Semnat) Neofit mitropolitu Ungro-Vlahiei. 

(Semnaţi) Alexandru Ghica, Const. G. Filipescu, Scarlat 
Gr. Ghica, Const. Gr. Ghica, Gr. Cantacuzino, 1. Slătineanu, 
C. Filipescu, N. A. Nicolescu, C.N. Brăiloiu, A. Cocorăscu, 
I. Bălăceanu, C. Costescu, I. Văcărescu, M. Filipescu, 
A. Racoviţă, C. Gr. Suţu (şi un indescifrabil). 


Nr. 205, 1844, februare 29.“ 

În dezbaterile asupra cestiunei Trandaffirof s-a relevat 
pentru întiiași dată talentul de orator politic a răposatului 
Barbu Catargiu, care, ca director al Departamentului Drep- 
tăţii şi deputat, a susținut cu multă căldură cauza concesio- 
narului; dar elocinţa sa a trebuit să se aplece dinaintea 
cuvintelor patriotice a lui Costache Niculae Filipescu, a lui 
Niculae Niculescu și a celoralalţi deputaţi. 

Această victorie a Parlamentului din Bucureşti din 
anul 1843 a fost urmată de satira plină de spirit a poetului 
Eliad, intitulată Măceșul.B 

Cestiunea 'Trandaffirof era la ordinea zilei și făcea obiec- 
tul tuturor vorbirilor, şi a noastre cînd suiam dealul Fila- 
retului. .. 

© > Nicu Bălcescu, unul din cei trei şefi ai societăţii „Fră- 
ţia“, a fost apostolul şi iniţiatorul cel mai ager şi mai zelos 
Maiorul loan Voinescu II, Bolliac, Bolintineanu, Deivos, 
Golescu (Alecu Negru), Marin Serghiescu Naţionalu, Fili- 
pescu şi mulţi civili şi militari făceau parte dintr-acea aso- 
ciaţiune. Nu ştiu dacă dintre ofiţeri mai este astăzi în viaţă 
altul decît căpitanul Christoți. 

Mai tot într-acelaşi timp s-a format în București Socie- 
tatea literară, al căreia scop nu avea nimic ascuns, ci era pur 
şi simplu dezvoltarea și încurajarea literaturei naţionale.Pre- 
şedintele ei a fost tot timpul poetul Iancu Văcărescu, avind 
de secretari pe maioru Voinescu II şi pe Nicu Bălcescu. Mai 
mulți români din Moldova, Vasilie Alecsandri, Kogălni- 
ceanu, Negruzzi și alţii făceau parte şi, cînd unul dintr-acești 
bărbaţi veneau la București, era pentru noi toţi o adevărată 
sărbătoare. Ne adunam o dată pe săptămină, lunea seara, 
îmi pare, de cele mai multe ori la Văcărescu, în strada Poe- 
tului, sub Mitropolie 14, sau la advocatul Ștefan Ferechidi, 
în strada Dionisie. Nicu Bălcescu, prin activitatea sa, a 
făcut multe servicii Societăţii literare. Din contribuţiunile 
membrilor ei s-au publicat multe opere literare, precum scrie- 
rile lui Iancu Văcărescu, Călătoria lui Guliver, ilustrată de 
Granville, tradusă de I. Negulici, și multe alte cărți. 

Pe la 1846, Bălcescu, procurindu-și mijloace băneşti din 
familie, a pornit în streinătate, unde a petrecut aproape doi 
ani, citind şi notind tot ce a putut găsi în biblioteci şi în 
arhive despre viaţa și vitejiile lui Mihai-vodă, eroul căruia 
plănuise să-i scrie istoria. Într-acea călătorie a găsit în co- 

lecţiunea de portrete din Biblioteca Naţională din Paris 
portretul eroului român, scos şi săpat de vestitul pictor Sad- 
ler, contimporanul lui Mihai, care l-a cunoscut la Praga; 
tot într-acea colecţiune a găsit şi portretele domnitorilor 
Gheorghe şi Grigorie Ghica. 

La 1846, pe cînd mă găseam şi eu la Paris, s-a mai 
înfiinţat şi o altă societate: Societatea studenţilor români, 
cu scop d-a ajuta și a încuraja la studii pe tinerii fără 
mijloace bănești. Erau membri acelei societăţi mai toți 
românii aflători atunci în Paris: C.A. Rosetti, Kogălnicea- 
nu, Nicu Bălcescu, fraţii Brătieni (Dumitru şi Iancu), 
lancu Bălăceanu, Al. Catargiu și îrate-so Calimac, Grigorie 
Romalo, Scarlat Virnav (mai în urmă devenit Popa 
Virnav), Nicu Ruset, Bălănescu, Ion Ghica şi mai 
mulţi alţi. Societatea aceasta era pusă sub patronajul poe- 
tului Alfons de Lamartine și avea un comitet compus de Ion 
Ghica, preşedinte, C.A. Rosetti, secretar, şi Scarlat Virnav, 
casier. 

Pe la finele anului 1846, un vînt de libertate sufla peste 
toată Europa. În Berlin se vorbea de constituţie, la Viena 
de libertate şi la Pesta de sancţiunea pragmatică. Genova 
devenise focarul de unde să răspindea ideea de unitate în 
toată Peninsula Apenină. Toscana, Siciliile, Lombardia, 
Veneţia și toate micile state de o parte şi dealtaa Apenini- 
lor aveau speranţele ţintite asupra cavalerescului rege 
Carol-Albert. şi contau pe concursul armatei piemonteze; 
strigătul de libertate şi de naţionalitate se ridică din toate 
unghiurile lumei civilizate. Deodată cu apariţiunea scrieri- 
lor lui Gioberti, Filip al Franţei trimisese la Roma, ca 
ambasador al său, pe refugitul napolitan, pe învățatul 
Rossi, naturalist francez şi devenit pair de France!5. Cardina- 
lul Mastai Ferreti, episcopul de Imola, urmase bătrinului 
Grigorie XVI pe tronul pontifical; şi biserica catolică, de 
sus, după Sfintul Scaun, propovăduia toleranța; într-aceeași 
vreme, în Franţa, agitaţiunea creştea, ideile democratice şi 
chiar republicane ciștigau din zi în zi aderenţi şi partizani; 
la cursurile lui Michelet, lui Quinet şi Mickiewicz se îmbul- 
zeau studenţii cu miile, unul peste altul; fiecare lecţie se 
termina cu un tunet de aplauze și cu strigătul de: „Vive la 
Republique“. Oameni politici din cei mai ispitiţi şi oratori 
elocinţi ai Camerei luau parte la banchetele naţionale și 

cereau împreună cu radicalii și cu republicanii reforma legei 
electorale. 

Românii, de o parte și de alta a Carpaţilor, nu puteau 
ei să rămiie simpli spectatori la cele ce se petreceau în Unga- 
ria, în Austria şi în tot Occidentul! căutau să se afirme şi ei 
prin adunarea de la Blaj, prin revendicarea drepturilor au- 
tonomice ale Transilvaniei. În Iaşi și în Bucureşti, actele 
lui Sturdza și lui Bibescu începuse a îi aspru judecate fără 
sfială. Chiar în adunările Societăţei literare, la care luau 
parte mai mulţi oameni d-ai guvernului și rude de ale pala- 
tului, se alunecau discuțiuni politice, se critica şi se 
condamna îndoitul divorţ al perechii care era pe tronul Vala- 
hiei!7, se blama vinzarea averii lui Hagi-Moscu în detrimen- 
tul creditorilor şi în folosul familiei falitului, precum şi 
trecerea mai tuturora din moșiile acelei case în posesiunea 
domnitorului; de pretutindeni se rădica un glas în contra 
venalităţii ce domnea în justiţie și în administraţie, căci 
ajunsese a fi fără teamă şi fără ruşine. Cuvintul care se 
auzea mai des în lași și in Bucureşti era că: „Peştele de 
la cap se-mpute“. 

Îndată după revoluţiunea franceză de la fevruarie 1848, 
cei mai mulţi din tinerii români care se aflau la Paris s-au 
întors în ţară, ca mişcaţi printr-o gindire electrică ; spiritul 
de naționalitate şi de libertate se deşteptase în toate stra- 
turile societăţei noastre. 

Librăria lui C.A. Rosetti şi Winterhalder, de peste drum 
de Oteteleşanu, devenise un punct de întilnire al tinerimei, 
de unde se împrăştiau în oraș şi în toată ţara ştirile politice 
ce soseau din Europa; şi nu era zi de la Dumnezeu fără d-a 
înregistra evenimente de acelea cari emoţiona și îmbărbăţea ; 
mai ales noutăţile venite din Franţa, unde oamenii chiar 
cei mai devotați monarhiei din iulie 1830, ca Thiers, Odi- 
lon Barrot, de Lamartine, sfătuiau din răsputeri pe rege și 
pe ministrul său Guizot să cedeze curentului popular şi să 
consimţă la o întindere mai largă a dreptului de a vota. Spi- 
ritele ajunsese atît de iritate, că un pistol tras pe Bulevar- 
. dul Capucinilor, în dreptul Ministerului Afacerilor Streine, 
nu se ştie de ce, nici de cine, nemerind într-un om din mul- 
time, rănitul purtat de popor cu strigăte pe strade devine 
semnalul unei lupte singeroase, care răstoarnă tronul și 

proclamă republica. Atunci revoluţia aleargă din sapr 
tală în capitală, din popor în popor.*8 

În Bucureşti, deși fierberea era mare, dar era aşa de 
ascunsă, încît vodă Bibescu, răspunzind” felicitărilor ce-i 
aduceau boierii în ziua de Paște, le zicea cu mindrie că 
toată Europa era turburată și în foc, numai Țara Românească, 
graţie inţelepciunei guvernului său, se bucura de cea mai 
mare linişte și securitate. Nu ştia că chiar în ziua aceea 
revoluţiunea era gata să izbucnească şi că se aminase 
numai dintr-o impregiurare despre care voi vorbi mai 
la vale. 

În lași, unde lumea fiind și mai iritată și mai impa- 
cientă, agitațiunea era mai aparentă, se lucra mai pe faţă, dar 
fără o "înţelegere prealabilă cu Bucureștii* ; iar vodă Stur- 
dza, profitind de o adunare de tineri la Alecu Mavrocordat 
(Ursu), trimite toată armata sa, înconjoară casa și arestează 
pe cîţi poate pune mina. Fraţii Rosetteşti (Răducanu și 
Mitică), Manolache Epureanu, Al. Moruzzi, Sandu Miclescu, 
Ion Cuza, Grigorie Romalo, fraţii Cazimir, Nicu Catar- 
giu și cîţiva alţii sunt trimiși peste Dunăre, daţi pe mîna tur- 
cilor la Tulcea și internați la Brusa. Ciţiva din cei arestaţi, 
precum Alecu Cuza, Alexandru Moruzzi, Epureanu și 
alţi, ajungînd la Galaţi, scapă din mîna soldaţilor, se ascund 
la amicul lor Cunningham, consulul Engliterei, care îi 
îmbarcă mai în urmă pe un vapor austriac. 

Acei pe cari nu i-a putut prinde şi au scăpat, precum Va- 
silie și Iancu Alecsandri, Leon Cantacuzino, Alexandru 
Cneazu, Alecu Russu, au alergat la Hangu, în munţi, cu 
speranța să ridice plăieşii și să pornească cu toate satele 
asupra Iaşului. Dar, nereușind în speranţele lor, au trecut 
în Transilvania, în Bucovina, care încotro a apucat. Alecu 
Russu şi Iancu Alecsandri, luînd prin Vrancea și pe la 
Focșani, au venit deghizați în Bucureşti, unde i-am ţinut 
ascunşi acasă, la mama, mai multe zile, pînă au putut lua 
drumul spre Brașov. 

Tinerimea venită din Franța luase parte la luptele de pe 
stradele Parisului, în zilele de îevruarie, văzuse pe regele 
Filip căutind, el și familia lui, refugiu în ţară streină, asis- 


* Alecsandri răspîndi în oraş cintecul său revoluţionar intitulat 
Deșteptarea României (n.a.). 


459 


tase la revoluţia din Viena și întilnise pe principele Metter- 
nich căutînd să se ascundă de furia poporului, şi veneau gata 
de luptă. 

În faţa unei asemenea stări de lucruri, comitetul „Fră- 
ţiei“ s-a hotărit la o mișcare revoluţionară. Societatea conta 
deja ca fraţi mulţi din oamenii cu influenţă în ţară și în 
orage; se putea rezema pe concursul batalionului maiorului 
Tell şi pe dezatecţiunea ce esista în toate clasele în contra 
guvernului Bibescu. 

Principiile în numele cărora era să se ridice poporul ro- 
mân erau discutate şi hotărite cu mulţi ani dinainte: 

1. Libertatea individuală, libertatea cugetării şi a ti- 
parului. 

2. Desființarea castelor şi a privilegiurilor. 

3. Împroprietărirea clăcaşilor, cu despăgubirea proprie- 
tarilor. 

4. Respectarea suzeranității sultanului şi a autonomiei, 
conform vechilor tractate ale domnilor nostri cu Poarta. 

5. Desființarea Regulamentului. 

6. Încetarea protectoratului Rusiei. 

Poporul român se scula în numele Dreptăţii și a Frăției. 

Înainte chiar de luna martie 1848, Nicu Bălcescu a fost 
însărcinat de comitet a redacta proclamația revoluţionară; 
şi s-a provocat îndată o adunare de mai mulți amici acasă la 
Nicolache Golescu și în camera ocupată de căpitanul Teo- 
logu, unde s-a citit acea proclamaţiune astfel cum a 
apărut în București şi la Islaz, în ziua izbucnirei revo- 
luţiunii. 

Asistau la acea adunare de la N. Golescu patru fraţi Go- 
leşti (Ştefan, Niculache, Radu și Alecu), Alecu Golescu (Ară- 
pilă), doi fraţi Bălcescu (Constantin și Nicu), doi fraţi Bră- 
tieni (Tache și Iancu), Bolliac, C.A. Rosetti, maioru Voi- 
nescu, căpitanu Teologu, Costache A. Creţulescu şi Ion 
Ghica. 

După ce s-a citit proclamaţiunea şi s-a adoptat în una- 
nimitate, aşa cum fusese redactată de Nicu Bălcescu, s-a ales 
îndată un comitet executiv compus de trei membri, anume: 
Nicu Bălcescu, Alecu Golescu (Negru) şi Ion Ghica, cu 
deplină putere d-a organiza ş-a conduce acţiunea. Toţi luînd 
îndatorirea d-a ne supune dispozițiunilor şi ordinelor emanate 
de la acel comitet. 

Tell, în care se concentra tăria noastră, era informat de 
N. Bălcescu şi de Ion Ghica de tot cese petrecea atît în 
acele adunări, precum şi de toate dispoziţiunile și hotărîrile 
comitetului executiv ; dar, ca să nu dea bănuieli, el nu asista 
nici la adunările, nici la dezbaterile noastre. El era şezător 
în Giurgiu, din cauza serviciului său militar. Batalionul 
ce comanda avea paza cordonului Dunărei, pină la gura 
Oltului. 

Pe aproape de Paște am fost trimis de comitet să mă în- 
țeleg cu Tell, ca să fixăm ziua rădicărei. M-am dus mai întii 
la o moşie Cucuruzu, ce aveam în Vlașca, și d-acolo ca în 
plimbare am fost la Giurgiu, unde am tras în gazdă la pre- 
fectul judeţului, căpitanu Costache Villara, fiul puternicului 
ministru și ginerele lui Ştirbei. Acolo a venit seara, la petre- 
cere, maiorul Tell, cu care m-am înţeles despre ora şi locul 
unde să ne întilnim. Am luat rendez-vous pentru a doua zi 
în răsăritul soarelui, pe zăgazul care se lucra afară, în susul 
orașului, destinat a apăra portul de viitura apelor Dunărei. 
Acolo ne-am învoit ca revoluţiunea să izbucnească în Bucu- 
rești și în Ploieşti în ziua de Paşte şi totodată batalionul lui 
Tell să fie concentrat la Islaz, unde se afla compania căpi- 
tanului Pleşoianu, de unde să pornească spre Craiova răscu- 
lind Oltenia. 

În starea Europei de atunci nu ne temeam nici de inter- 
venire, nici de ocupaţie streină. 

Mijloacele băneşti de cari dispuneam erau foarte mărgi- 
nite. Cu banii ce putusem aduna, cumpărasem pe sub mină 
toate puştile şi pistoalele cari se găseau în prăvăliile din 
Bucureşti şi din Ploiești, puşti proaste de vinătoare cu o 
țeavă, şi le împărţisem tinerilor și oamenilor din popor cari 
cereau a se arma. 

lată cum se făcea operaţia cumpărătorii de arme: Ruset* 
depunea, din banii ce erau strînși la dînsul, o sumă oarecare 
la un neguțător afiliat, către care dam aceluia care voia să 
se armeze o ţidulă în termenii următori: 

„Daţi aducătorului un ghiuden şi doi cîrnaţi“, ceea ce 
însemna: „Daţi aducătorului banii trebuincioși pentru cumpă- 
rarea unei puşti şi unei perechi de pistoale“. 


* C.A. Rosetti. 

E CE: 


Banii de cari dispuneam erau toţi ca la 2.500 de galbeni 
(29.000 de franci), aduşi anume: 

1 000 de galbeni de C.A. Rosetti, 

1.000 de galbeni de Ion Ghica, 

480 de galbeni (15 000 lei vechi sau 5.600 franci) aduşi 
pe neașteptate de Niculae Alexandru Nicolescu, care vine 
într-o zi la mine şi fără nici un preambul îmi zice: 

„Nu știu nimica și nici nu am venit să aflu, dar am con- 
vingerea că se pregăteşte o mişcare în ţară şi că trebuie să fii 
în curent de cele ce se petrec, şi am venit să-ţi aduc 15.000 
de lei (aproape 5.600 franci) de cari dispune cum crezi. Să 
ştii însă că voi fi cel dintii la luptă.“ 

Acei bani îi avea cu dinsul în trăsură, în două trăisti 
cu sfanțihi, pe cari i-am luat şi i-am dus la librăria lui Ruset, 
unde i-am depus în lada de fier în care se aflau şi ceialți 
2.000 de galbeni. 

Deşi mulţi din boierii cei mai însemnați simţise că se 
pregăteşte ceva şi veneau pe la unii din noi, încurajindu-ne 
şi chiar escitindu-ne, făgăduind că erau gata a da tot 
concursul lor moral şi bănesc, dar nici unul n-a venit să 
aducă un gologan măcar. Ei, în agitațiunea ce simțeau, 
nu vedea alta decit răsturnarea lui Bibescu din domnie și 
putinţa fiecăruia din ei d-a-l înlocui. 

La începutul lui aprilie rolurile noastre a fiecăruia erau 
împărţite. 

Nicu Bălcescu cu Teologu erau destinaţi a merge la Te- 
lega, unde Marin Serghiescu (Naţionalu), Telegescu şi Duca 
erau înţeleşi cu ciocănașşii, ca d-acolo să pornească să răs- 
coale Ploieştii, unde aveam înțelegere cu mai mulţi dintre 
negustori. 

Ștefan Golescu cu frate-său Radu și cu văru-său Alecu 
Golescu şi Dumitru Brătianu să meargă să găsească pe Tell 
în tabăra de la Islaz. 

Iar ceilalţi, Nicolae Golescu şi frate-său Alecu, cu 
C.A. Rosetti, Bolliac, Costache Bălcescu, Ion Brătianu şi Ion 
Ghica să rădice tabacii, mărginaşii şi tinerimea din Bucu- 
reşti, să meargă gloată la palat, să ceară lui vodă Bibescu 
sancţionarea constituţiunei. 

Stam toţi gata și aşteptam ordinele comitetului ca să 
pornim fiecare la destinaţia noastră, cînd d-l de Nion, con- 
sulul general al Franţei, cheamă pe C.A. Rosetti şi-i arată 

o depeșă prin care Lamartine, atunci ministru trebilor din- 
afară, îi scria să-l prevestească că trimetea într-adins la Bucu- 
rești pe un amic al său credincios, pe doctorul Mandl, care 
avea să ne facă comunicaţiuni importante din partea sa şi că, 
inainte de sosirea acelui trimis al său, să nu facem nici o 
mișcare. Lamartine fusese prevestit de noi de tot ce proiec- 
tam. În urma acelei depeșe, a trebuit să contramandăm 
toate dispoziţiunile luate şi să aşteptăm sosirea doctorului 
Mandl. 

Pînă in luna mai 1848, nu esistase nici o relațiune, nici 
o înțelegere între noi şi Eliad, iar în timpul pe cînd aștep- 
tam să vie doctorul Mandl cu "comunicațiunile ce avea să 
ne facă din partea lui Lamartine, vine la mine Alecu Dedu, 
unul din cei mai activi şi mai zeloşi membri ai „Frăției“, 
care-mi propune o întîlnire din partea lui Eliad, zicîndu-mi 
că avea să-mi facă destăinuiri de o mare importanţă. După 
ce am luat încuviințarea colegilor mei, am convenit cu 
Dedu ca întilnirea cu Eliad să fie la Colentina, în aleea 
cu tei. Acolo, în chioşcu de dasupra lacului, Eliad, în: pre- 
zenţa lui Dedu, imi zice că el, deși se află în cele mai bune 
relațiuni cu palatul și chiar cu aga Iancu Manu, dar:că fna- 
inte de toate era român și credinţa lui era că sosise timpul ca 
românii să dea semn de viaţă; şi că el pune la dispoziţiunea 
noastră toată influenţa de care se bucură în tinerime și în 
burghezie, adăogind că era sigur că chiar lui vodă Bibescu 
nu i-ar displace poate să vază o manifestare a țărei în contra 
influenţei rusești. 

Raportind acea convorbire colegilor mei, s-a luat hotă- 
rirea d-a se admite Eliad în rîndurile noastre. 

Tot cam p-atunci, trecînd într-o seară cu Nicu Bălcescu 
pe Podu Beilicului (strada Şerban-Vodă), întîlnim o droșcă 
cu felinare aprinse, cu opt cai de poștă, mergind spre barieră, 
și a doua zi aflăm că într-acea trăsură era colonelul Bibescu, 
aghiotantul domnesc, trimis la Giurgiu să aresteze pe maio- 
ru Tell. 

Tell, adus în Bucureşti, după esplicațiunile ce a putut 
da lui vodă Bibescu, s-a intors înapoi la comanda sa la Giur- 
giu. Înainte de a pleca ne-am întîlnit la otel IA Caracaș, şi 
iată ce se petrecuse. 

Între damele din familiile Tell şi 1 Magheru esistau rela- 
tiuni de amiciţie şi de corespondențe şi, într-una din epis- 

tolele ce-şi scriau una alteia, se făcea menţiune de o întil- 
nire între Tell şi Magheru, cari de mulţi ani nu se aveau 
bine între ei. Acea scrisoare, interceptată de Radu Ruset, 
prefectul de Gorj, şi trimisă ministrului de interne Villara, 
dăduse bănuieli și fusese cauza măsurei ce se luase în contra 
lui Tell. 

N-a trecut mult, şi a fost chemat şi Magheru la Bucureşti, 
care, după mai multe convorbiri cu vodă Bibescu, a fost 
numit comandant-şef al tuturor dorobanţilor şi plăieșilor 
de peste Olt. 

Magheru, la plecarea lui la postul ce i se crease, întil- 
nind pe Nicu Bălcescu, i-a zis, strîngindu-i mina: „Să ştiţi 
că m-am împăcat cu Tell“. 

Guvernul incepu a fi neliniștit şi cugeta a face arestări; 
dar, viind aga lancu Manu în sfatul domnesc cu propunerea 
să aresteze trei inși, şi anume, pe C.A. Rosetti, pe Grigorie 
Scarlat Grădișteanu şi pe Ion Ghica, se scoală Costache 
Cornescu, logofătul bisericesc (ministru cultelor), și zice că 
era de prisos să aresteze pe nepotul său Ruset, căci nu. mai 
putea fi primejdios, fiind gata să plece la Paris, Atunci un 
alt membru al sfatului, Grigorie Grădişteanu, zice că el nu 
admite escepţiuni şi că ori să se aresteze cite trei sau nici 
unul, căci dacă era să se facă favoruri, atunci va cere şi el 
escepțiune pentru nepotul său, Grigorie Sc. Grădişteanu, 
căruia și lui i-ar fi mai plăcut a se plimba pe ulițele Parisului 
decit a sta închis la gros. 

În urma acestor cuvinte, preşedintele Villara a închis 
discuțiunea, zicînd că să se mai amine arestările pînă se 
va vedea cum se sfetesc lucrurile. 

Într-una din adunările noastre la Ştefan Golescu, Eliad 
ne-a citit o invocaţiune adresată lui Dumnezeu, poporului 
român și puterilor streine, operă mai mult literară decit 
politică, plină de poezie şi de misticism, dar care anevoie ar 
fi fost înţeleasă chiar de clasele cele culte. Acea scriere o 
propunea ca proclamaţie şi manifest al şefilor revoluţiunei. 
Atunci i s-a spus că proclamația către popor era deja redac- 
tată, discutată și adoptată de noi toţi înainte de venirea 
sa între noi, că nu mai puteam reveni şi i s-a citit redacţiu- 
nea lui N. Bălcescu, asupra căreia Eliad nu a făcut decit 
o singură obiecţiune, la partea privitoare la împroprietărirea 
ţăranilor, zicînd că aceasta va face pe boieri să nu fie cu noi, 

obiecţiune la care i s-a răspuns că, oricum s-ar face, cei mai 
mulţi boieri o să fie în contra şi că ei vor căuta în acţiunea 
Rusiei un sprijin pentru privilegiile lor, și că singurul mi- 
jloc de a se paraliza acţiunea, înîntrul ţărei cel puţin, era de 
a interesa gloata la susţinerea revoluţiunei, ceea ce nu se 
putea face decit satisfăcind dorinţei drepte a clăcașilor d-a 
fi proprietari pe pămîntul ce muncesc, măsură care va pune 
capăt urei ţăranilor către haina albastră şi că, la din contra, 
inimicii ţărei se vor servi ei de această cestiune, rădicînd 
vreun Tzela ca la Tarnov în anul trecut. 

După discuţiunea ce a urmat asupra acestui punct, 
Eliad a convenit de necesitatea acelui articol, a aderat la 
redacțiunea lui Nicu Bălcescu și a doua zi a venit acasă 
la mine, unde a scris cu mîna lui acea proclamaţie sub dic- 
tarea Bălcescului şi a luat-o s-o tipărească în tipografia 
sa de la Obor; exemplarele tipărite s-au păstrat ascunse 
intr-o claie de fin, în curtea sa de la vie, pină la pornirea la 
islaz. 

Puţine zile după înțelegerea noastră cu Eliad și întoar- 
cerea lui Tell la Giurgiu, a sosit în Bucureşti doctorul Mandi, 
trimisul lui Lamartine; instrucţiunile ce aducea erau con- 
semnate în portofoliul său, scrise chiar de mîna lui Lamar- 
tine, adresate lui C.A. Rosetti şi lui Ion Ghica. Ele prescriau 
ca să nu facem nici o mișcare pînă nu ne vom înţelege mai 
întii cu guvernul otoman, şi că generalul Aupick, noul amba- 
sador al republicei la Constantinopol, avea instrucţiuni spe- 
ciale de a înlesni trimisului nostru relaţiunile cu Poarta. 

Ca să urmăm poveţelor lui Lamartine, am hotărît să tri- 
metem pe unul din noi la Țarigrad, și alegerea comitetului 
a fost unanimă pentru Eliad; dar, făcîndu-i-se cunoscută 
dispoziţiunea ce se luase, Eliad a declinat, obiectind că era 
singurul susţiitor al numeroasei sale familii, care, de i s-ar 
intimpla lui vreo nenorocire la Țarigrad, ar rămînea pieri- 
toare de foame. Așa că a trebuit să ne gindim la altul, şi am 
ales pe Ştefan Golescu, care el, deşi s-a dat gata a se duce, 
dar ne-a observat că el, fiind în mare intimitate cu vodă 
Bibescu, se va afla în strîmtorare cînd se va duce să-i ceară 
concediu ca membru al Curţei înalte şi l-ar întreba vodă 
despre scopul mergerei sale şi nu-i va putea răspunde nimic, 
şi că aceasta va deştepta bănuieli. Atunci comitetul a găsit 
cu cale să mă trimită pe mine. 

Hotărindu-mă eu să plec, am trebuit să cer paşaport de 
la postelnic, pretextind un voiaj de agrement în Italia şi ìn 
Franţa prin Constantinopol. Îndată după acea cerere, am 
fost chemat la palat, unde, după ce am așteptat vreo două 
ore într-o cameră singur, s-a deschis deodată o uşă cu mare 
zgomot şi a apărut vodă Bibescu, viind către mine, cu ochii 
mari deschişi și tîrind picioarele, şi-mi zice: 

„Vous voulez aller à Constantinople? Qu'est ce que vous 
allez chercher là?“ Şi, fără să aştepte vreun răspuns, adăogă: 
„Je dirai à votre beau-père de vous en empêcher“ *. 

Îmi întoarce spatele şi iese precum intrase. 

Eu, în previziunea că nu mi se va acorda cererea, imi 
procurasem un pașaport englez de la consulul general al 
m.-sale britanice Colquhon, de care mă puteam servi după ce 
voi trece fruntaria, hotărît a mă strecura noaptea printre 
pichete cu o barcă, să trec Dunărea la Rusciuc, lăsînd ca 
nevasta să vie să mă găsească la Constantinopol. 

Îmi luasem toate dispoziţiunile și eram gata de plecare, 
cind primesc vizita bunului român colonelului Năsturel 
Herescu. Ocupa atunci postul de postelnic (ministru tre- 
bilor dinafară), către care adresasem cererea mea de paşa- 
port; ţinea în mînă un plic, pe care mi-l dă, zicînd: 

„Uite, m-am certat furcă cu vodă pentru dumneata. I-am 
zis: «Eu cunosc pe Ghica de un bun român și sunt sigur că, 
chiar de s-ar duce la Țarigrad cu gind să se ocupe de politică, 
el nu va lucra în contra intereselor ţărei». Iancu Manu ţine 
mult să facă arestări; chiar adineaori venise în sfat cu o listă 
de vreo cincizeci de persoane. Tot Villara mai cuminte: i-a 
răspuns că, și d-ar fi fost poate o bună măsură acum vreo două 
luni, dar acum era prea tirziu, că nici o sută, nici o mie de 
arestări, de s-ar face, nu va opri buba d-a sparge; că toată 
lumea era amestecată şi că el nu știa pe cine să bănuiască.“ 

Pornind eu la Constantinopol, am fost înlocuit în comi- 
tetul executiv prin C.A. Rosetti. 

Peste puţine zile dupe plecarea mea din București, făcîn- 
du-se arestări, s-a precipitat izbucnirea revoluţiunii. 

Atentatul în contra lui vodă Bibescu nu avea nici o 
conexitate cu partidul revoluţionar. 


* Vrei să pleci la Constantinopol? Ce cauţi acolo?... Am să-i 
spun socrului dumitale să te împiedice. 

Proclamarea revoluţiei la Islaz, răscularea din Bucureşti 
şi abdicarea lui Bibescu și toate peripeţiile cite au avut loc 
din ziua arestărilor pină la intrarea lui Omer-pașa şi a lui 
Liiders cu Fuad-efendi şi cu generalul Duhamel în ţară sunt 
consemnate, zi cu zi, oră cu oră, în ziarele publicate în tot 
timpul guvernului provizoriu și a căimăcămiei de trei, de la 
iunie pînă la septembrie. Faptele sunt descrise pe larg în 
colecţiunea Pruncului român. Eu am voit să-ţi narez aci 
numai episoadele cari au precedat revoluţia de la iunie 1848, 
pe cît le-am putut cunoaşte. 

La citirea celor dintii rînduri ale acestei epistole, ai 
crezut, sunt sigur, că-mi propuneam o biografie a mult regre- 
tatului şi preţiosului nostru amic Nicu Bălcescu, şi ai avut 
dreptate. Acesta îmi era scopul cînd am luat pana în mină. 
Dar, cu cît înaintam, scormonind şi dezgropînd în memoria 
mea cele petrecute de este acum mai mult de o jumătate de 
secol, şi treceam de la copil la tinăr și la bărbat, de la scri- 
itor şi istoric la omul politic, cu atit viaţa lui Nicu Bălcescu 
se înfășura şi se împletea cu viața mai tuturor oame- 
nilor cari au jucat un rol în ţara noastră de la 1841 pînă 
la 1853, anul în care el a părăsit lumea, lăsînd un gol 
mare între noi.1% 

Voi urma în epistola următoare vorbindu-ţi despre rolul şi 
activitatea lui Nicu Bălcescu în timpul cît a trăit proscris, 
de la anul 1848 pînă la 1853. 

Am auzit și am văzut pe mai mulți atribuindu-și lor, 
numai lor, tot meritul revoluţiunii de la 1848, și mi-am zis 
adesea: Căci nu trăieşte Nicu Bălcescu, că le-ar spune cu 
pana lui cea ageră, în stilul său cel pătrunzător, că deștep- 
tarea de la 1848 nu a fost opera unui singur om, nici a unui 
grup sau a unui partid, ci a fost opera simțului național al 
României întregi, a fost rezultatul a trei generaţiuni; le-ar 
spune că acea mare revoluţiune nu putea fi oprită de nimeni 
şi că ea s-ar fi făcut chiar în lipsa fiecăruia dintr-acei cari 
au sau au avut cutezanţa a-i revendica paternitatea20. Cuge- 
tătorul şi organizatorul a fost națiunea, iar Tell şi Magheru 
au fost braţul care a executat voinţa ei. 

În tot timpul cît a trăit Nicu Bălcescu, am fost în cea 
mai strînsă legătură de amiciţie și de comunitate de cuge- 
tări. Am trăit mult în același oraş, la București, la Paris şi 
la Constantinopol, și, cînd am fost despărțiți unul de altul, 

am fost în corepondenţă continuă, ne-am comunicat tot- 
deauna tot ce cugetam, tot ce lucram. 

Eu am păstrat un mare număr de epistole de la dinsul şi 
cuget a publica pe toate acelea cari ar putea avea un inte- 
res public; în ele va putea vedea fiecare că, tot timpul cit 
a fost proscris și pribeag, nu a lipsit un singur moment pină 
la moarte de a lucra pentru ţara lui cu pericolul vieţei și af 
sănătăţei. 

Scrisorile mele către dinsul s-au răpus, deşi el, prin tes- 
tamentul său olograf, aflat la domnul Nicolae Ionescu la 
Consulatul otoman din Palermo, testament care mi s-a trans- 
mis în original de ministrul cultelor Bolintineanu, îmi lega 
mie toate hirtiile sale; dar ele au căzut in minile altora şi 
nu le-am putut avea. 21 Dintre scrisorile mele către dinsul, 
am găsit numai opt, rămase din întimplare la frate-tău 
Iancu, cu care conlocuia la Paris, la 1850. Iancu Alecsandri 
i le-a trimes acum trei ani, însoţite cu următoarea epis- 
tolă: 


„Paris, 6/20 noiembre 1853 
Iubite prietine, 


Voind a pune în ordin niște hirtii invechite la noi, am 
descoperit o serie de epistole adresate la anul 1850 de” Ion 
Ghica din Constantinopol lui Nicu Bălcescu, care locuia 
cu mine la Paris. 

Cite suvenire în cîteva cuvinte! Pe cît mi-aduc aminte, 
acele epistole au fost lăsate la mine de mult regretatul nostru 
amic, cînd a plecat la Palermo, de unde a plecat apoi Ia sfe- 
rele înalte. 

Nu ştiu dacă ele, cu toate că private, nu aparţin istoriei, 
care sub acţiunea unora din voi începuse deja a pomeni de 
țara noastră; în orice caz, eu le restituiese autorului. Facă 
el cum va crede mai bine şi primească această restituire ca o 
reamintire de nişte timpi fără preţ şi de o amiciţie statornică 
şi devotată. 


Iscălit: J. Alecsandri“. 
În ziua de 17/29 mai 1848 porneam la Constantinopol şi 


duceam cu mine următorul act, prin care eram autorizat a 
lucra şi a tracta în numele persoanelor iscălite într-însul. 

Acel act era redijat astfel: 


„Quelques uns des Valacs les plus influents, desireuz das- 
surer la prospérité intérieure de leur pays sous l'égide de Vin- 
tégrité de l’Empire Ottoman, ont l'honneur d'envoyer monsieur 
Ion Ghica comme agent confidentiel et comme représentant de 
deurs idées et de leur voeux près du Ministere Impérial de sa 
Hautesse le Sultan. 

Les bons Valacs nourrissent la ferme espérance de voir réus- 
sir la mission de Monsieur Ion Ghica, mission qui a pour but 
de faire rentrer la Principauté dans le sens véritable de ses an- 
ciennes capitulations avec la Sublime Porte, conformément 
aux instructions données a Monsieur Ion Ghica et que celui-ci 
est autorisé à communiquer oralement ou par écrit au Minis- 
tère Impérial.“ * 

Iscăliți: 

Nicolae Golescu, C.A. Rosetti, Ştefan Golescu, Dimitrie Brătianu, 
N. Bălcescu, Rodolf Golescu, Démetrius Ghica, I. Eliade, C. Bălcescu, 
A.G. Golescu, I.C. Brătianu, C. Bolliac, Alexandru C. Golescu, 
1. Cîmpineanu. 


Doctorul Louis Mandl mă recomandă prin următoarea 
scrisoare generalului Aupick, ambasadorul Republicii Fran- 
ceze: 


„Bukarest, ce 14 juin 1848 
Monsieur le Général! 


Envoyé par Mr. Lamartine comme agent confidentiel du 
Gouvernement Francais, pour lui rendre un compte exact de la 


* Unii dintre valahii cei mai influenţi, dornici să asigure prospe- 
ritatea interioară a ţării lor sub egida integrităţii Imperiului otoman, 
au onoarea să trimită pe domnul Ion Ghica ca agent confidenţial şi ca 
reprezentant al ideilor şi aspirațiilor lor pe lingă guvernul imperial 
al înălţimii-sale sultanul. 

Bunii valahi nutresc nădejdea nestrămutată de a vedea reuşind 
misiunea domnului Ion Ghica, misiune care are drept scop de a face 
“ca principatul să reintre în sensul adevărat al vechilor sale capitula- 
ţiuni cu Sublima Poartă, conform instrucţiunilor date domnului Ion 
Ghica şi pe care acesta este autorizat să le comunice verbal sau în 
scris guvernului imperial. 

situation politique de la Valachie, j'ai eu deja plusieurs fois 
l'occasion d'adresser des rapports au Ministre des Affaires 
Etrangeres, dans lesquels j'ai du fizer son attention principale- 
ment sur les points suivants: 

La Valachie et la Moldavie sont actuellement des provin- 
ces russes. Toute la partie intelligente du pays se révolte contre 
une administration pareille; ont est pret d faire une revolu- 
tion, on pourrait même compter sur une succes heureux, si les 
menaces d'une intervention russe n'ctaient a chaque instant 
mises en avant. Le prince regnant lui-même se dit porté aux 
réformes, mais il est empêché par la Russie. Le parti national 
du pays a donc résolu d'envoyer un agent confidentiel, Mr. 
Ghica (Jean), à Constantinople, à fin de s'entendre avec le 
Cabinet Turc. Il espère trouver pres de vous, Monsieur le Gent- 
ral, tout l'appui moral que vous pourrez lui prêter. J'ai déjà 
prévenu Mr. Lamartine, il y a quelques jours, du prochain 
départ de ce délégué, et il est possible que dans une des prochaines 
dépêches que vous recevrez de Paris, il en sera question. Seu- 
lement, comme il avait été d'abord décidé que ce serait Mr. 
Etienne Golesco, qui partirait, j° ai donné ce nom. 

J espère, Monsieur le Général, que les espérances des patrio- 
tes valaques ne seront point trompés et que l’ insuffisance de ma 
recommandation ne diminuera en rien l'appui moral, que la 
politique de la République vous permettra de donner au délé- 
gué, Mr. Ghica. 

Veuillez agréer, Monsieur, l'expression de ma plus haute 
estime. 


Votre très humble serviteur 
Dr. Louis Mandl“ * 


* Domnule general! 

Trimis de d-l Lamartine, ca agent confidențial al guvernului 
francez, pentru a-l informa exact asupra situaţiei politice din Valahia, 
am avut deja de mai multe ori prilejul să adresez 'rapoarte ministrului 
afacerilor externe, în care a trebuit să-i atrag atenţia în principal 
asupra următoarelor puncte: 

Valahia şi Moldova sînt acum prov incii ruse. Toată partida inte- 
ligentă a ţării se revoltă împotriva unei asemenea administrații, este 
gata a se face o revoluție, s-ar putea chiar conta pe un succes fericit, 
dacă amenințările unei intervenţii ruse n-ar sta în faţă în orice clipă. 


470 


Voi urma în epistolele următoare cu peripeţiile 
emigrării. 


ION GHICA 


Prinţul domnitor, el însuși, se declară înclinat spre reforme, dar e 
împiedicat de Rusia. Partidul naţional al ţării a hotărît deci să trimită 
un agent confidenţial, d-l Ghica (Ion), la Constantinopol, cu scopul 
să se înţeleagă cu cabinetul turc. El speră să găsească la d-voastră, 
domnule general, tot sprijinul moral pe care i-l veţi putea da. L-am 
și prevenit pe d-l Lamartine, de cîteva zile, despre plecarea acestui 
delegat, şi este posibil ca într-una din depeşile viitoare pe care le veţi 
primi de la Paris să fie vorba despre aceasta. Numai că, întrucît se 
hotărise mai întîi că cel ce ar pleca ar fi d-l Ştefan Golescu, am dat 
acest nume. 

Sper, domnule general, că speranţele patrioţilor valahi nu vor fi 
de loc înşelate şi că insuficiența recomandării mele nu va micşora cu 
aimic sprijinul moral pe care politica republicii vă va îngădui să-l 
daţi delegatului, d-l Ghica. 

Primiţi, vă rog, domnule, expresia stimei mele celei mai înalte. 


Al d-voastră prea umil servitor, 
dr. Louis Mandl. 


NOTE ȘI COMENTARII 


SCRISORI CĂTRE V. ALECSANDRI 


INTRODUCȚIUNE 


A fost tipărită pentru prima oară în Convorbiri literare, nr. 8, 
4 noiembrie 1886, cu titlul Introducere la scrisorile lui I. Ghica către 
“V. Alecsandri, XXVI. Ziarul România liberă a reprodus-o în numerele 
"9.719, &[46 noiembrie; 2.773, 5/17 noiembrie ; 2.774, 6/18 noiembrie ; 
2.776, 8/20 noiembrie; 2.777, 11/23 noiembrie 1886. 


Aflat la Londra, ca ministru plenipotenţiar al României, Ion 
Ghica a scris această introducere tm vara âiiului 1886, cu intenţia de a 


o aşeza în fruntea celei de a doua ediţii a scrisorilor către V. Alecsan- 
dri. La 16 iulie o trimitea lui Iacob Negruzzi, cu rugămintea de a o 
publica în Convorbiri literare. Precum se vede, redactorul revistei s-a 
executat cu destulă întirziere. 

Prefaţează ediţia din 1887 a Scrisorilor către V. Alecsandri. 

Din rîndurile către Negruzzi reiese că Ghica intenţiona să publice 
a doua ediţie a Scrisorilor în două volume (I.E. Torouţiu, Studii și 
documente literare, Buc., 1932, vol. III, p. 62). Ediţia a apărut într-un 
singur volum, îmbogăţit. La primirea Introducţiunii, Alecsandri a folo- 
sit prilejul pentru a-şi elogia prietenul şi pentru a-l îndemna să con- 
tinue seria scrisorilor: „Îţi trimit manuscrisul, care s-a lăsat citit aşa 
cum se lasă sorbit un pahar cu apă limpede şi rece în vremea marilor 
călduri. Prefaţa ta nu are decît un păcat, acela de a fi prea scurtă, atît 
te captivează tabloul unui trecut așa de apropiat de noi și cu toate 
acestea atit de necunoscut noii generaţii. 

Puţine lucrări au avut şi vor avea succesul scrisorilor tale, pentru 
că ele sînt scrise cu o vervă de bună calitate şi într-un stil personal 
simplu, fără pretenţii, dar de o originalitate cu totul românească. 

Sînt deci în drept să reclam de la tine, în numele cititorilor pre- 
zenţi şi viitori, continuarea galeriei de oameni şi evenimente, pe care 

ai început-o cu o paletă așa de bogată în culori naţionale, Vina este de- 
parte de a fi secată, exploateaz-o pînă la fund și vei lăsa după tine o 
adevărată comoară“ (V. Alecsandri, Corespondenţă, E.S.P.L.A., 1960, 
p.152). 

1 Ca urmare a slăbirii Imperiului otoman în urma loviturilor 
primite din partea Rusiei, Austria a revendicat partea de nord a Mol- 
dovei şi a şi ocupat-o, mai înainte ca guvernul turc să-și dea consimţă- 
mîntul. După semnarea convenției din 7 mai 1775, prin care Poarta 
consfințea faptul, Austria a mai anexat încă 30 de sate, profitînd de 
venalitatea comisarului şi a miniştrilor otomani. Grigore Ghica, pro- 
testînd impotriva actului samavolnic, a fost acuzat de hainie şi ucis, 
la 1 octombrie 1777 de un capugiu anume trimis de la Constantinopol 
(Istoria României, III, Editura Acad. R.P.R., 1964, p. 484 şi 715). 

2 Originea românească a fost într-adevăr o condiţie principală 
la numirea noilor domni, în 1822. Grigore Dimitrie Ghica aparţinea 
unei familii de altă origine, totuşi a fost „considerat pământean, deoa- 
rece familia sa avea din secolul al XVIII-lea locul de reşedinţă şi mo- 
şiile în ţară“ (ibid., p. 910). 

3 Amănunte despre ocuparea Ţării Românești în 1821, ca şi 
despre imixtiunea otomană în treburile interne sînt date de Ion Ghica 
în scrisoarea Din timpul zaverii. Tot acolo, scriitorul citează cazul 
boierului moldovean Hasanache şi al lui Alecache Villara, asupra 
cărora revine și în alte scrisori. 

4 La începutul secolului al XIX-lea, incursiunile cetelor de „cir- 
jalii“ otomani, comandaţi chiar de unii din paşii cetăților de la Dunăre, 
deveniseră o calamitate naţională. Cel mai sîngeros jefuitor a fost 

„Pasvan-Oglu, pașă al Vidinului. În 1802, pătrunderea în țară a acestuia 
i-a obligat pe boierii şi pe fruntașii clerului muntean să se refugieze 
la Brașov, de unde au adresat o plîngere lui Napoleon Bonaparte, pe 
atunci prim-consul. Teama lor nu era fără temei: cu doi ani înainte, 
Pasvan-Oglu prădase și arsese Craiova, Cerneţul, Tirgu-Jiul şi Caraca- 
lul, ducînd în robie numeroşi locuitori (Istoria României. ILI, p. 604, 
609 şi 718), Amintirea teribilului paşă s-a fixat în expresia: „din vre- 
mea lui Pasvante“, 

"5 Beriitorul se referă la călătoria prin Oltenia, pe care a între- 
prins-o în vara anului 1842, împreună cu Grigore Alexandrescu. Cu 
unele deosebiri de amănunt, păţania „banului“ Nicolae este povestită 
şi de Grigore Alexandrescu în primul capitol din Memorial de călă- 
torie. 

6 Ultima răscoală a ienicerilor s-a produs în 1826. Sultanul Mah- 
mud II (1809-1839) a dizolvat atunci acest corp militar insubordonat, 
iar majoritâtea răsculaților au fost masacrați. 

Ca mare vizir, Mustafa Bairactaru a ocupat temporar Bucureștii, 
în timpul războiului ruso-turc din 1809-1841. 

7 Un exemplu de felul cum se putea face avere prin otcupuri îl 
constituie afacerea încheiată în 1823 de Polisache (Polizache). Acesta 
a luat în arendă venitul vămilor cu 750.000 de taleri şi l-a subarendat 
numaidecit cu 793 000 taleri, realizind un cîştig de 43.000 taleri. 

Manuc este proprietarul celebrului han din București, construit 
în 1808, care poate fi văzut și astăzi, renovat, în Piaţa de Flori. 

8 Pasajul se referă la părăsirea Bucureştilor de către trupele oto- 
mane în 1828. Momentul este evocat de memoralist în scrisoarea Teodor 
Diamant. Cum reiese de acolo, în realitate el n-a văzut plecarea uni- 
tăţilor („Nu am văzut oştirea turcească...“). 

9 Contele 'Peodor Petrovici Pahlen, generalul Zaltukin (Jeltuhin) 
şi generalul Pavel Kiseleff au administrat ţările româneşti în timpul şi 
după războiul ruso-turc din 1828—1829, respectiv în 1828, 1828—1829, 

4829—1834. "Referitor la generalul Zăltukin, a se vedea scrisoarea Birzof 
şi discursul despre Ioan Cîmpineanu. 

10 Căpitan Costache, figură sinistră a epocii, e tipul reprezenta- 
tiv al autorităţii polițienești samavolnice. Instrument zelos al despo- 
tismului, a terorizat Bucureștii în anii premergători revoluţiei de la 
1848. La 11 iunie, s-a dat la fund, ca să reapară spre sfîrşitul lunii, 
în zilele cînd guvernul provizoriu părăsise Capitala, alarmat de zvo- 
nulcă o armată străină e gata să intre în ţară. Reapariţia zbirului a fost 
consemnată de Poporul suveran, care cita ameninţarea rostită de el pe 


ulițele oraşului rămas la voia întimplării: „Îmi voi împleti biciul cu , 


piele de român, îmi voi zugrăvi casa cu sînge de român, ca să poată; _ “ 


ținea mai bine minte românul ce pate libertatea cînd se încearcă să | 
vie pe aici“, Figura satrapului e evocată de Al. Antemireanu în roma- 

“Ti Dizolvarea Adunării Naţionale de către Al. I. Cuza la 2 mai 
1864. 

12 Detronarea lui Cuza. 

13 Corespondenţa cu străinătatea a fost preluată de Poşta română 
în anul 1869. 

1% Pe Charles Eugâne-Delaunay (1816-1872), matematician fran- 
cez, Ghica l-a putut cunoaște în timpul studiilor la Paris. Erau de-o 
virstă ; Delaunay și-a luat diploma de inginer de mine cu cîţiva ani 
înaintea studentului român. Victor-Alexandre Puiseux (1820-4883) era 
în 1837 elev la Şcoala normală din Paris. Matematician şi astronom, a 
publicat în 1854 lucrarea Funcţiuni algebrice, operă capitală în specia- 
litate. 

15 Răscumpărarea căilor ferate de la concesionari s-a votat în de- 
cembrie 1879, iar pînă în 1881 toate căile ferate din ţară au devenit 
proprietatea statului român. 

16 Împrejurarea este relatată şi de Vasile Alecsandri, în una din 
cele trei epistole literare adresate lui Ion Ghica, anume în aceea 
datată Mircești, decembrie 1883 („lată-ne cu iarna în ţară...“). 

„Această idee m-a îndreptat către tine, amice, cu propunerea ca să 
începem între noi o corespondenţă menită de a continua convorbirile 
noastre şi să le publicăm într-o foaie literară pentru plăcerea noastră 
intimă. M-am măgulit totodată cu slaba sperare că acea corespondenţă 
va fi bine primită de unii din compatrioți care binevoiesc a recunoaște 
puţine merite predecesorilor şi ceva mărire evenimentelor petrecute 
înainte de venirea lor pe lume“ (V. Alecsandri, Dridri, culegere de 
proză, B.S.P.L.A., 1960, p. 164). 


CLUCERUL ALECU GHEORGHESCU 


Cu titlul Corespondenta dintre d-nii Vasile Alecsandri și Ion Ghica 
(la sumar: Din vremea lui Grigorie Ghica v.v.), a apărut în Convorbiri 
literare, nr.1, 4 aprilie 1880. S-a retipărit în Analele Academiei Române, 
seria II, tom. II, sect. II, 1881, p. II și în ediţiile din 1884 şi 1887. 

Redactată efectiv în mai 1879, conform datei, scrisoarea a fost 
trimisă destinatarului, care a păstrat-o în sertare aproape un an, timp 
în care a adunat şi altele. Ion Ghica nu părea grăbit să-și publice epis- 
tolele. În noiembrie 1879 (dată probabilă), Alecsandri îi scria din Mir- 
ceşti: „Am deja trei scrisori cu amintiri, scrise pe hîrtie de același for- 
mat, şi te rog să-mi scrii pe celelalte pe același fel de hîrtie ca să dau 
să le lege pe toate — mai tirziu — într-un volum frumos,care va ră- 
miîne fiicei mele. Ea însăși mi-a făcut această propunere ieri seară. 
La rîndul meu îţi voi urma exemplul, căci, chiar de mîine, voi începe 
să-ţi răspund. Pînă atunci, vrei să public aceste trei scrisori ale tale 
în Convorbiri sau preferi să le rezervi un loc în! Analele Academiei?“ 
(V. Alecsandri, Corespondenţă. Ediţie îngrijită și note de Marta Ani- 
neanu. Cu o prefață de G.C. Nicolescu, 1960, E.S.P.L.A., p. 89.) Obţi- 
nînd consimţămiîntul pentru publicarea în Convorbiri literare, poetul 
s-a adresat la 5 februarie 1880 lui Iacob Negruzzi: 

„Portofoliul meu e gol de tot. lată însă ce-ţi propun: ne-am decis 
„ cu Ion Ghica să preschimbăm un şir de scrisori amintitoare de timpu- 
rile trecute. Posed pin-acuma trei epistole foarte interesante ce mi-a 
trimes Ghica. 

Dacă-ţi convine, sînt gata a le pune la dispoziţia foaiei Convorbiri 
lor. Acele scrisori nu se ating de politica zilei; ele sînt nişte preţioase 
schiţe de moravuri vechi şi de datini istorice. Aştept răspunsul d-tale, 
păn-a nu-ţi comunica copie după dînsele“ (V. Alecsandri, Scrisori, 1. 
Publicaţie îngrijită de IF. Chendi şi E. Carcalechi, p. 115). Precizarea 
finală era menită să-l liniştească pe conservatorul junimist Iacob 
Negruzzi în ceea ce priveşte vreo referire politică nedorită în episto- 
lele liberalului Ion Ghica. Răspunsul redactorului Convorbirilor lite- 
rare n-a întîrziat. N-a fost însă o acceptare fără rezerve a publicării 
materialului propus. Dimpotrivă. Negruzzi s-a plins poetului de sen- 
timentele neamicale faţă de el ale lui Ghica. La 11 februarie, Alec- 
sandri fi scria din nou: „Cît pentru simţirile lui Ion Ghica către d-ta, 
eu cred că eşti înşelat. Oricum, cînd voi merge la Bucureşti, voi avea o 
explicare cu el“ (ibid., p. 116). Explicaţia va fi fost satisfăcătoare, 
de vreme ce redactorul revistei ieşene s-a decis să înceapă publicarea 
ciclului de scrisori. 

1 Gara Mircești. Ion Ghica își vizita adesea prietenul la Mircești 
şi fusese acolo în prima jumătate a lunii aprilie 1879, ca să asculte, 
împreună cu Alexandru Cantacuzin, lectura dramei Despot-vodă. Cei 
doi auditori „au părut destul de satisfăcuţi“. Cum era director general 
al teatrelor, Ghica a hotărît de îndată punerea în repetiţie a dramei la 
Teatrul Naţional din București, astfel că premiera a putut avea loc 
la 80 septembrie (cf. V. Alecsandri, Scrisori, I, p. 114). 

2 „Ghiţă Cuţui a fost căpetenie de panduri în oastea lui Tudor 
Vladimirescu. S-a numărat printre cei patru comandanţi nemulțu- 
miţi de severitatea lui Tudor, care au refuzat să se angajeze în scris 
că-i vor da ascultare în toate. După înfrîngerea răscoalei, s-a refugiat 
în Transilvania, de unde, împreună cu Simion Mehedinţeanu, s-a în- 
tors în ţară în 1826. Adunînd o ceată de foști panduri, Cuţui şi Mehedin- 
ţeanu au dat o proclamaţie adresată poporului şi au întreprins unele 
acţiuni. Chemarea lor n-a avut decit un ecou restrîns, astfel că au putut 
fi prinşi. Aduşi la Bucureşti, Ghiţă Cuţui și Simion Mehedinţeanu au 
fost spînzuraţi, Alţi nouă răsculați au fost condamnaţi la ocnă (Istoria 
României, 111, p. 898, 917-918). Despre mişcarea încercată de Ghiţă 
Cuţui scrie şi Ghica în Din timpul zaverii. - 

3 Ca şi ceilalţi pașoptişti, inclusiv Bălcescu (cf. Istoria Romá- 
niei, III, p. 851), Ion Ghica nu a descifrat caracterul antiotoman al 
răscoalei de la 1821. 

4 Prin caracterizarea făcută de Niculae Păunel, memorialistul 
pune într-o lumină idealizată domnia lui Grigore Ghica. Este adevărat 
că primul domn pămintean a luat unele măsuri favorabile maselor 

populare: a impus pe scutelnici şi pe poslușnici (slujitori boiereşti și 
mănăstirești scutiţi de bir) la plata unor dări; a cerut boierilor să 
plătească şi ei vinăriciul; a stabilit mai riguros, printr-un regulament, 
atribuţiile şi drepturile ispravnicilor, cu scopul de a împiedica abuzu- 
rile acestora. Sancţionarea clucerului Alecu Gheorghescu se înscrie deci 
într-o acţiune reală istoriceşte. De asemenea, o măsură bună a fost 
înlăturarea egumenilor greci. După repetate cereri, guvernul otoman a 

` datunfirman prin care mănăstirile închinate au fost trecute sub adminis- 
traţie românească, în 1827. Din veniturile acestor mănăstiri, vistieria 
a putut acoperi marile ei deficite. Dar, în anii de după înăbuşirea răs- 
coalei de la 1821, numai belșug, veselie generală şi linişte nu au exis- 
tat în Țara Românească ! Ca urmare a cheltuielilor făcute pentru între- 
ţinerea trupelor turceşti de ocupaţie, datoriile ţării s-au ridicat la 
uriașa sumă de 5.360.000 taleri. Fireşte, greutăţile au fost suportate în 
primul rînd de ţărăiiime. Locuitorii, spune un document contemporan, 
contrazicînd aserțiunea lui Ion Ghica — „nu au mijloace] de a-și 
întîmpina hrana cea de toate zilele a familiilor lor“. Dacă adăugăm 
procesele deschise chiar şi celor numai bănuiţi de a fi ajutat într-un 
fel pe răsculați, procese încheiate întotdeauna cu condamnarea la 
plata unor mari despăgubiri, obținem o imagine foarte întunecată a 
primei domnii pămiîntene. Am citat mai sus mişcarea inițiată de Si- 
mion Mehedinţeanu şi Ghiţă Cuţui ; s-au mai produs şi alte frămîntări, 
nesupuneri la lucru etc. „Bine“ n-a fost nici pentru negustori și meş- 
teşugari, impuși să plătească în fiecare an taxe pentru obţinerea drep- 
tului de a activa (cf. Istoria României, III, p. 910-921). 

5 Strășnicia cu care Grigore Ghica îl pedepseşte pe prevaricator 
îşi află o paralelă în osîndirea de către acelaşi domn a unui alt isprav- 
nic zăcaş, Dinu Păturică, trimis la ocnă. Paralelismul este semniti- 
cativ. Scriitorii, exagerind virtuțile primului domn pămîntean, îşi 
exprimă satisfacția de a vedea încheiată perioada domniilor fanarioate. 


POLCOVNICUL IONIȚĂ CEGANU 


Cu titlul Corespondenţa dintre d-nii Vasile Alecsandri și Ion Ghica 
(la sumar: Ioniță Ceganu,), a apărut în Convorbiri literare, nr. 2, 4 mai 
1880. S-a reprodus în Analele Academiei Române (cu precedenta) şi 
în ambele ediţii ale Scrisorilor către V. Alecsandri. 

1 Din precizarea lui Ghica „să fie aproape şaptezeci de ani“ dedu- 
cem că războiul la care a luat parte Ioniţă Ceganu, ca şi Tudor Vladi- 
mirescu, pomenit de acesta, este cel ruso-turc. din 1806-1812, cînd la 

comanda armatei ruse s-a aflat într-adevăr generalul N.M. Kamenski, 
urmat în 1811 de generalul Kutuzov. aro este general-locote- 


Rimnicului. 

- 2-Cei doi domni au fost scoși din scaun după patru ani (1802— 
1806), nu după doi, cum afirmă Ghica. Această mazilire n-a fost decît 
un pretext pentru guvernul țarist de a declanșa ostilitățile. De altfel, 
la protestul ambasadorului rus Italinski, sprijinit de ambasadorul 
Angliei, Poarta a şi anulat, în octombrie 1806, hotărîrea pe care o 
luase în august. 

„Cerni-George Sîrbu“ este Caragheorghe, conducătorul răscoa- 
lei ai “4804 a strbilor. 

4 Generalul Horace Sebastiani (1772-1851), viitor mareşal şi 
ministru de externe sub Ludovic-Filip, era ambasadorul Franţei la 
Constantinopol. La începutul războiului ruso-turc, a jucat un rol 
important, reuşind să determine retragerea flotei engleze care inter- 
venise în sprijinul Rusiei. : 

5 Sub autoritatea militară rusă, Constantin Ipsilanti a domnit 
din decembrie 1806 pînă în mai 1807 şi în lunile iulie-august 1807. 
Administraţia militară rusă a durat efectiv din decembrie 1806 pînă 
în mai 1812. 

6 Scriind aceste rînduri despre Nicolae Mavrocordat, Ion Ghica 
a avut înainte, probabil, lucrarea lui Bălcescu Puterea armată și arta 
militară de la întemeierea principatului și pină acum. În orice caz, cifra 
de 40. 000 de ostaşi este dată de Bălcescu, pentru domnia lui Şerban 
Cantacuzino (1688). Tot Bălcescu îl acuză, ca şi Ghica, pe primul 
domn fanariot de a fi minat organizarea militară a ţării „spre a pregăti 
neamului său o lungă domnire“. A. se compara cu afirmaţia memoria- 
listului: „ca să rămiie ei, fanarioții, stăpîni pe ţară“. În sfîrşit, în 
aceeaşi lucrare (v. Opere, vol. I, Editura Academiei R.P.R., 1953, p. 
32), Bălcescu situează, la fel cu Ghica, venirea la domnie a lui Nicolae 
Mavrocordat în 1716. De fapt, înscăunarea a avut loc în decembrie 
1715. 

7 Drept recompensă pentru vitejia sa și a pandurilor pe care-i 
comandase în lupte şi care aduseseră un aport considerabil în obţinerea 
victoriei finale, Tudor Vladimirescu a primit, o dată cu inelul trimis 
personal de ţarul Alexandru, gradul de porucic (locotenent) şi „Crucea 
Sfîntul Vladimir“ cu spade. i 

8 Cneazul Gheorghe Cantacuzino a fost numit de Alexandru Ipsi- 
lanti comandant militar al Moldovei, cu sarcina de a recruta ostași 
pentru Eterie şi de a veghea asupra ordinii. Cneazul, care năzuia, se 

pare, să ajungă domn la Iaşi, şi-a ratat misiunea și, la vestea că turcii 
au pătruns în ţară, s-a grăbit să se pună la adăpost, trecînd în Basara- 
bia. Deci, el nu se mai afla cu Ipsilanti cînd acesta şi-a părăsit armata 
şi a fost arestat și închis la Munkács. (Munkacevo). 

9 După uciderea lui Tudor Vladimirescu şi dezastrul de la Drăgă- 
__ sani, nu numai „vreo sută“, ci mai mulţi panduri s-au întărit în diferite 
mănăstiri din Oltenia, sub comanda, între alţii, a lui Papa Vladimi- 
tescu, fratele eroului. Venirea lui Grigore Ghica nu i-a salvat de repre- 
siune, întrucît unităţile otomane i-au urmărit şi în lunile următoare, 
măcelărindu-i chiar cînd se predau în urma făgăduinţei că li se va cruța 
viaţa. 

ro Căpitanul Ioan Solomon se afla, la începutul răscoalei din 
1821, în serviciul stăpînirii. Primind, din partea divanului Craiovei, 
porunca de a împiedica extinderea răzvrătirii, a trecut curînd de partea 
lui Tudor Vladimirescu. Ca polcovnic, comandant al detaşamentelor 
de panduri încadraţi în armata rusă în timpul războiului din 1828, 
a fost tovarăș de arme cu Gheorghe Magheru. Cum se ştie, cei doi vor 
îi, peste douăzeci de ani, în timpul revoluţiei de la 1848, de-o parte şi 
de alta a baricadei. 

11 Nota, adăugată de scriitor în a doua ediţie a cărţii sale, era 
inutilă: despre confuzia gazetarului ignorant se vorbeşte pe larg în 
scrisoarea Din timpul zaverii. 

12 La ciuma izbucnită în 1828 Ghica se mai referă în scrisorile 
:Tunsu şi Jianu, Teodoros şi Birzof. După ce s-a extins pe tot teritoriul 
Țării Româneşti, cu o violenţă înspăimîntătoare, pustiind sate întregi 
şi decimînd populaţia orașelor, molima a trecut şi în Moldova. Admi- 
nistraţia a luat măsuri energice: s-a instituit o linie de carantină de-a 
lungul Dunării; s-au închis hanurile şi s-au interzis iarmaroacele, 
s-au suspendat cursurile şcolilor. Comisiile sanitare din cele două 
capitale şi comitetul superior de salubritate publică au activat intens, 
cu mijloacele primitive de combatere a bolii. Epidemia s-a stins la 
sfîrşitul anului 1829. 

13 În calitatea sa de părtaş la vînătorile organizate pe moşia de 
la Ghergani, polcovnicul Ioniță Ceganu apare în scrisoarea Tunsu și 
Jianu. . 


DIN VREMEA LUI CARAGEA 


Cu titlul Corespondenţa dintre d-nii Vasile Alecsandri și Ion 
Ghica (la sumar: Domnia lui Caragea), a apărut în Convorbiri literare, 
nr. 3, 4 iunie 1880. S-a reprodus, cu titlul de la sumarul revistei, în 
ediţia 1884; cu titlul definitiv, în ediţia 1887. 

Spre sfîrşitul lunii noiembrie 1879, Alecsandri i-a confirmat auto- 
rului primirea scrisorii care, pe bună dreptate, îi făcuse o impresie 
deosebită. Din vremea lui Caragea e o capodoperă a genului epistolar | 
şi a şi devenit cea mai cunoscută din serie. „Primind-o ieri seară! 
— scrie Alecsandri — am citit-o cu voce tare la toţi ai mei strînşi în 
jurul mesei şi am constatat cu plăcere că această lectură ne-a făcut: 
pe toţi să petrecem o seară plăcută. Asta pentru că scrisoarea ta con- 
ţine tablouri colorate cu multă iscusinţă şi care se remarcă prin con- 
trastul lor, acela al ciumei din timpul lui Caragea şi acela al nunţilor, 
aşa cum se făceau ele îndată după dispariţia acestui flagel“ (V. Alec- 
sandri, Corespondenţă, p. 89). De notat că, în prima versiune a scrisorii 
(din Convorbiri literare), textul era secţionat în două capitole: Ciuma 
lui Caragea şi După ciuma lui Caragea. Nunţile bătrinești. 

1 Friedrich von Gentz (1764—1832) putea obţine intervenţia lui 
Metternich în favoarea protejatului său, deoarece era colaboratorul 
cel mai apropiat al cancelarului. La rîndu-i, Metternich, care-şi 
consolida cu abilitate rolul de arbitru: al Europei, era interesat ca pe 
scaunul Țării Românești să se afle un domn obligat Austriei. 

2 Biserica Curtea-Veche (cu hramul Bunavestire), ctitorie a lui 
Mircea Ciobanul (1545—1554; 1558—1559), este cea mai veche bise- 
rică din Bucureşti, desigur, renovată şi transformată în mai multe 
rînduri. Situată în centrul oraşului, lingă Piaţa de Flori, a fost 
biserica celei dintii curţi domneşti din Bucureşti (secolul XV), ale 
cărei temelii au fost scoase la iveală, de săpături arheologice recente. 
Aici a fost reşedinţa domnitorilor Ţării Româneşti, pînă la Constantin 
Brîncoveanu, inclusiv. Devenind necorespunzătoare, a fost părăsită: 
în 1776, cînd Alexandru Ipsilanti s-a instalat în palatul ce şi-l con- 
struise în Dealul Spirii, cam pe unde se află strada Cazărmii de astăzi. 

Curtea nouă a ars într-adevăr curînd după venirea lui Caragea, 
dar nu chiar în prima lui noapte bucureşteană. G.I. onnescu-Gion, 
a cărui informaţie documentâră e mai riguroasă decît a lui Ghica, 
situează incendiul în noaptea de 22 decembrie 1812, „la unul după 
miezul nopţei“; (Istoria Bucureștilor, Socec, 1899, p. 353). 

După ce s-a adăpostit vremelnic la Cotroceni, Caragea şi-a con- 
struit un palat pe Podul Mogoşoaiei (Calea Victoriei), a cărui descriere 
o face N. Filimon în Ciocoii vechi și noi. 

O  inexactitate încă şi mai mare decit aceea privitoare 
ia Curtea arsă comite Ion Ghica afirmînd că teribila ciumă a lui 
Caragea a izbucnit în ziua de 13 decembrie 1812. Documentele vremii 
restabilesc adevărul: molima a apărut după mai bine de o jumătate 
de an (cf. Elena Piru, Bucureştii din vremea lui Caragea în evocarea lui 

Jon Ghica, în Studii și cercetări de istorie literară şi folclor, VIIL, nr. 
3—4, 1959. Tot acolo, şi despre alte inadvertenţe din scrisoarea lui: 
Ghica).! 

În Istoria Bucureștilor, Gion citează aproape douăzeci de epi- 
demii de ciumă atestate documentar pe teritoriul României, unele: 
dintre ele succedîndu-se la cîte zece ani. 

3 C. D, Aricescu numeşte aceste versuri provera cunoscut“ 
şi le dă în forma: 


„Belu (vist. 11) beleşte, 
Golea (vist. I) golește, 
Chiriac (postelnicul) pecetluieşte“ 


(Istoria revoluțiunii române de la 1821, Craiova, Editura Tipogratiei 
române, 1874, p. 8). 

4 Filimon îl numeşte pe beizadea: Costache Caragea „acest nou 
Paris“ și face din el întîiul amant al Kerăi Duduca. Într-o notă, roman- 
cierul narează o aventură galantă, autentică, din care donjuanul 
fanariot abia à reușit să se salveze, ca şi din aceea pomenită de Ghica. 
Înclinăm să credem că pasajul lui Ghica despre felul cum erau pedep- 
siţi de către soţi „galanţii“ surprinși la nevestele lor nu este de tot 
străin de Ciocoii vechi și noi. Întocmai ca în acest pasaj e sancţionat. 
hatmanul Cărăbuș: „apoi îl despuie în pielea goală, îl unse cu păcură 
peste tot trupul și după ce-i puse o păreche de coarne...“ (la Ghica: 
„după ce l-a despuiat în pielea goală, l-a uns cu catran din creştet 
pînă în tălpi, i-a pus o pereche de coarne...“). A se compara şi amenin- 
ţarea Kerăi Duduca: „te voi unge cu miere şi te voi lega de stilpul 
porţii, ca să te mănînce mușştele...“ cu fraza lui Ghica: „l-a uns cu. 
miere pe piele şi l-a lăsat o zi întreagă prada muștelor și a viespelor“. 

5 Mai amănunţit, mişcarea artistică din București, în vremea 
lui Caragea, este reconstituită în cunoscutele pagini din romanul lui 
N. Filimon (capitolul XX. Teatrul în Țara Românească), care dă şi 
o colorată descriere a sălii de la „Cișmeaua roşie“ (capitolul XXII. 
„Italiana în Algir“), construită din iniţiativa domniţei Ralu, pe un 
teren de la întretăierea actualei Căi a Victoriei cu strada Nuferilor. 

Dafnis și Chloe este o dramatizarea după Longus; Oreste aparţine 
lui Alfieri, iar Moartea fiilor lui Brutus [intitulată de Ghica — în 
Dascăli greci și dascăli români — Fiii lui Brutus) este, de fapt, tragedia 
Brutus de Voltaire, tradusă în limba greacă. Pentru marele reprezen- 
tant al iluminismului, cărturarii greci aveau o adevărată adoraţie. 
„Se poate spune — observă D. Popovici — că toată renașterea neo- 
greacă s-a desfăşurat sub influenţa marelui scriitor francez“ (Le 

Littérature roumaine à l'époque des lumières, 1945, p. 66). La înce- 
putul secolului al XIX-lea, tragedia Brutus a fost tradusă la Bucureşti, 
în greacă, de două ori: o dată de Hristaris, care a şi publicat-o în 
1820 (acesta trebuie să fi fost textul pe care „parastiseau“ Ghica şi 
colegii săi), a doua oară de C. Psomakis şi C. Seruios. Ultima versiune 
este cea folosită pentru punerea în scenă a piesei. Asupra răsunetului 
pe care l-au avut reprezentațiile cu piese de Voltaire, Alfieri şi alţii, 
N. Filimon scrie: „Cel ce voiește să afle dacă aceste piese au produs 
sau nu efectul lor, să întrebe cîmpiile Drăgăşanilor din România 
şi pe ale Greciei sclave pe atunci, şi ele vor răspunde arătîndu-i un 
popor liber...“ (Ciocoii vechi și noi, E.S.P.L.A., 1957, I, p: 211—212), 

6 Evident, Ghica nu comite eroarea de a trece tragedia Brita- 
nicus în seama lui Molière, ci omite să citeze autorul, pe Racine. 


_ SCOALA ACUM CINCIZECI DE ANI 


Cu titlul Corespondenţa dintre d-nii Vasile Alecsandri şi Ion 
Ghica (la sumar: Întiile școli românești din București), a apărut în 
Convorbiri literare, nr. 6, 1 septembrie 1880. Cu titlul definitiv, s-a 
retipărit în ediţiile din 1884 şi 1887. 

După ce-i trimisese lui Iacob Negruzzi o copie a scrisorii a treia 
(manuscrisele originale le păstra pentru sine), Alecsandri își încuraja 
prietenul; „Scrisorile acestea interesează mult şi au mare succes, 
trebuie să le continui“. Poetul se referă, desigur, la impresii culese 
din cercul cunoștințelor sale; în presă, interesul față de epistolele 
lui Ghica se va manifesta mult mai tîrziu. Scrisoarea lui Alecsandri, 
din care am citat, datată 7 mai 1880, pune în lumină rolul activ al 
poetului în stimularea corespondentului său. El însuşi, dej)oc har- 
nic, are meritul de a-i îi propus lui Ghica unele teme, pe care acesta 
le-a şi luat în considerare: „Mi-ai povestit cîteva aspecte din viaţa 
lui Pelimon (Filimon, n.n.), autorul Ciocoilor vechi. Este un excelent 
subiect de scrisoare şi care ţi-ar da prilejul să vorbeşti despre meritul 
literar al romanului său, aruncînd în același timp o privire retrospec- 
tivă asupra epocii în care a trăit acest nenorocit Pelimon. Se va vedea 
ce era un autor în acea epocă şi pînă la ce punct literatura a fost în 
toate timpurile o mamă vitregă, care nu-și hrăneşte copiii“ (V. Alec- 
sandri, Corespondenţă, p. 92—93). Este sigur că, în scris, Alecsandri 
repeta, în aceiaşi termeni, o propunere orală făcută mai înainte. 
Școala acum cincizeci de ani cuprinde solicitatul tablou de epocă, date 
despre Filimon şi lasă să se înţeleagă, deşi fără accentul pus de Alec- 

Sandri, că literatura era o „mamă vitregă“, dar epistola e datată: 
februarie 1880, anticipind cu două luni scrisoarea poetului. Cum data 
acesteia din urmă e certă, presupunem că Ghica s-a aşternut la scris 
îndată după ce a povestit poetului cele ce ştia despre Filimon. Din 
corespondenţa particulară a celor doi, ar reieşi că s-au văzut la Bucu- 
rești chiar în luna februarie 1880. 

1 Asupra şcolii greceşti din Bucureşti, Ghica va reveni şi în alte 
scrisori (Din timpul zaverii, Dascăli greci și dascăli români). Această. 
şcoală, „academia“, cum i se spunea, s-a aflat un timp sub direcţia 
lui Lambru (Lambros) Fotiade. Reorganizind-o în 1816, cînd a 
înfiinţat şi un curs de drept, Caragea-vodă a chemat la direcţia ei pe 
Neofit Duca, director în acelaşi timp al şcolii grecești din Corfu. 
Duca venea de la Viena, aducînd cu sine şi pe profesorul Ştefan Comi- 
tas, coautor al enciclopediei publicate în 1812. Amîndoi n-au rămas 
în funcţiune decît scurtă vreme. Incidentul care i-a determinat să 
demisioneze e foarte concludent pentru starea de spirit ce domnea în 
cercurile cărturarilor greci şi pentru violenţa ce caracteriza discuţiile 
lor filologice, la care se referă Ghica. Neofit Duca și Ştefan Comitas 
reprezentau în filologie un punct de vedere purist, oarecum similar 
celui adoptat în cultura română de latinişti. Anume, ei susțineau 
modificarea limbii literare în sensul apropierii ei de greaca veche. 
Instigat de un nou pretendent la direcția academiei, un elev l-a lovit 
în plină stradă pe Neofit Duca. Acesta, demisionînd o dată cu Comitas, 
instigatorul, Veniamin din Lesbos, şi-a atins scopul, însă în 1818 a 
fost destituit în urma unei anchete. Noile cadre didactice, dintre care 
Ghica pomeneşte pe Constantin Vardalah, nu au reușit să restabilească 
prestigiul academiei greceşti. Starea de spirit din ţară devenise favo- 
rabilă progresului școlii în limba română, ceea ce a şi dus la reuşita 
lui Gheorghe Lazăr. 

Pe „vestiţii elenişii“, pe care-i citează, Ghica îi numeşte „ernulii 
lui Corai“. Adamantie Corai, învăţat grec stabilit la Paris, a fost 
într-adevăr un fruntaş al întoarcerii spre elenism, acţiune păgubitoare 
prin aceea că a jugulat libera dezvoltare a literaturii grecești, dar 
pozitivă pe plan politic prin faptul că a atras atenţia opiniei publice 
europene asupra drepturilor la libertate ale urmaşilor unei culturi 
ilustre. Corai a avut şi el legături cu mişcarea culturală din Țara 
Românească: a fost membru corespondent al Asociaţiei filologice 
greco-dace, înfiinţată în 1811 la Bucureşti, sub preşedinţia banului 
Grigore Briîncoveanu, citat de asemenea de Ghica printre elenişti. 
Respectiva asociaţie a publicat la Viena, începînd din 1841, revista 
*'Epufic ô Aòytoç. Adamantie Gorai, partizan al ideilor iluministe, 

ca şi ceilalţi eleniști, a tradus în grecește cartea iluministului italian 
Beccaria, Despre delicte și pedepse. Versiunea lui Corai a fost tălmă- 
cită de două ori în românește; una din tălmăciri aparţine lui Vasile 
Virnav (cf. D. Popovici, op. cit.; D. Russo, Studii istorice greco-române, 
1939). 

2 La începutul deceniului al nouălea, purismul și fonetismul 
pumnist primeau ultimele lovituri. Chiar în vremea în care Ion Ghica 
făcea aluzia critică la „unii din învățații noștri“ care „caută să curețe 
limba română de tot ce nu se termină în ciune“, Academia Română 
era preocupată de fixarea, în sfîrşit, a unor reguli ortografice care să 
se aplice în toate tipăriturile academice. Atitudinea lui Ghica în 
această chestiune era comună multora dintre academicieni. În şedinţa 
din 25 martie 1880, înaltul for alegea o comisie formată din Alec- 
sandri, Barițiu, Hasdeu, Quintescu și Maiorescu, sub preşedinţia 
celui de-al doilea, care să stabilească respectivele reguli, Peste numai 
două săptămîni, la 8 aprilie, Titu Maiorescu a prezentat raportul 
comisiei care propunea „o ortografie întemeiată pe un fonetism tempe- 
rat prin necesităţi etimologice“ [cf. Raport cetit în Academia Română 
(sesiunea generală de la 1880) asupra unui nou proiect de ortografie, în 
Titu Maiorescu, Critice, II]. 

3 Nu dintr-o scăpare din condei, ci pentru că s-a înşelat întot- 
deauna asupra paternităţii poeziei, scriitorul trece Păstorul întristat 
de Cirlova în zestrea lui Văcărescu (Iancu). Aceeaşi greşeală, în Gene- 
raiul Coletti la 1835, Dascăli greci şi dascăli români, Legile. 

4 Critica la adresa unor publicişti veniţi de curînd în ţară, care-şi 
revendicau merite exagerate în cultura noastră, este reluată în scrisoa- 
rea Dascăli greci și dascăli români. Pentru amănunte, a se vedea nota 
noastră la respectiva scrisoare. 

5 La şcoala lui Chiru de la biserica Enii a învăţat N. Filimon, 
despre care se zice că, îngrozit de asprimea dascălului, şi-a găsit sal- 
varea fugind. 

6 Petre Efesiu a fost mai mult decît ctntăreț în strana din dreapta 
a Patriarhiei. De altfel, el nici nu-şi are locul alături de ceilalți das- 
căli băştinași citați de Ghica. Stabilit în Bucureşti pe la 1816, a înfi- 
înţat o şcoală de psaltichie pe lingă biserica Sf. Nicolae-Şelari, unde 
„Anton Pann se înscrise printre cei dintii elevi şi-i urmă cursurile doi 
ani de zile“ (G.Dem. Teodorescu, Viaţa și activitatea lui Anton Pann, 
1893, Tipografia Gutenberg, p. 26). Petre Efesiu a instalat în Bucu- 
reşti şi o tipografie de cărţi bisericeşti, pe care mai tirziu avea s-o 
cumpere Mitropolia (Anton Pann, Introducere la Bazul teoretic și prac- 
tic al muzicii bisericeşti, Bucureşti, 1845, Întru a sa tipografie de mu- 

zică bisericească, p. XXXV). La tipografia lui Petre Etesiu, Anton 
Pann a fost „director“ prin 1820. 

7 În anul 1818, cînd Gheorghe Lazăr și-a deschis şcoala de la „Sf. 
Sava“, Eufrosin Poteca (1786—1859) nu mai era chiar aşa de tînăr; 
în vîrstă de 32—33 de ani, el a trecut de la şcoala grecească la aceea 
a dascălului ardelean, ca să devină profesor de geografie. O dată cu el, 
Eforia şcoalelor a mai trimis în străinătate, ca bursieri la Pisa, Viena 
şi Paris, pe ceilalţi tineri citați: Simion Marcovici (1802—1877), Ion 
Pandele, Costache Moroiu (mort în 1847). Aceştia au fost cei dintii 
bursieri români peste hotare (cî. G. Bogdan-Duică, Gheorghe Lazăr, 
Cultura naţională, Bucureşti, 1924, p. 106—108). 

8 Prezenţa lui Anton Pann printre elevii de la „Sf. Sava“ a stat 
multă vreme sub semnul îndoielii. Deşi în vîrstă de 36 de ani, el a 
urmat totuşi cursurile clasei a IV-a de la Școala centrală din Bucu- 
reşti („Sf. Sava“), în anul şcolar 1831—1832 (cf. Şerban Cioculescu, 
Date noi despre un poet vechi: Anton Pann la „Sf. Sava“, în Gazeta lite- 
rară, 18 octombrie 1962, p. 6). 

9 Grădinile de vară din Bucureştii de altădată sînt menţionate 
şi de N. Filimon, în Ciocoii vechi și noi, capitolul XV. Seene din viața 
socială, care începe cu o pitorească descriere a petrecerilor la iarbă 
verde. Grădina lui Breslea, pomenită şi de Anton Pann (în Îndreptă- 
torul beţivilor, Cintarea a 9),se afla cam pe terenul actualei grădini 
„Puşkin“ (fostă „Ioanid“), iar a lui Giafer, peste drum de biserica 
Sf. Constantin, de pe strada cu acelaşi nume. 

10 Patru din cîntecele citate apar şi în Ciocoii ee și noi: Ah! ? 
amor, amoraş| Vedea-te-aș călugăraș; Piatră de-ai fi, te-ai desface| Şi la 
mine te-ai întoarce; Frunză verde ș-o lalea] N-am cuţit că m-aș junghia; 
Cine la amor nu crede] N-ar mai călca iarbă verde. Faptul că Ion Ghica 
le înşiră exact în ordinea în care se succed şi la Filimon, reproducînd 
textul, din care reţine numai două versuri, în aceeaşi formă, ne 
îndreptățește să presupunem că autorul scrisorilor le-a împrumutat 
din romanul Ciocoii vechi și noi, pe care era firesc să-l aibă în faţă, de 
vreme ce tocmai îl evoca pe prozator. Ipoteza se confirmă şi prin aceea 
că, între cîntecele de lume, Ghica intercalează şi stihurile Fă-te om de 
lume nouă] Să furi cloșca de pe ouă, din care Filimon face titlul capi- 
tolului XVI. 

-Pom eram eu, pom, cu subtitlulPovestea unui gingav despre zavera 
de la 1821, se află în broşura lui Anton Pann Poezii populare, în tipo- 
grafia sa, 1846, p. 84—97. 

11 În realitate, versurile citate aparțin lui C. Facca și sînt desprinse 
dintr-o replică a Elencăi, personaj din Comodia vremii: ( Franţuzitele ). 

12 Aşa cum remarcă Q. Călinescu, în monografia N. Filimon, 
Ghica simplifică lucrurile şi face afirmaţii nefondate. Filimon va fi 
fost într-adevăr corist în trupa „madamei Carl“ (Henrieta Karl a con- 
dus opera italiană din București începînd din 1844) şi mai apoi flau- 
tist în orchestră, ca angajat al lui Papanicola, director al aceleiași 
instituţii din 1849. Dar, cînd impresarul a încetat salarizarea persona- 
lului, Filimon nu putea rămîne „muritor de foame“ şi nici nu trebuia 
să devină, de nevoie, în 1856, foiletonist la Naţionalul. Încă înainte 
de 1850 pare să fi fost profesor la o școală de psalţi. În orice caz, înce- 
pind din 1852 şi pînă la sfîrşitul vieţii, a fost epitrop al bisericii Enii, 
cu salariu şi locuinţă. În acelaşi an apare ca funcţionar în scriptele De- 
partamentului Credinței, iar în anii următori îl găsim urcînd trepte 
ierarhice şi îndeplinind felurite însărcinări oficiale (N. Filimon, în 
Studii și cercetări de istorie literară și folclor, IV, 1955, p. 228—229) . 

13 Dacă cineva ar dori să urmărească colaborarea lui N.Filimon 
la Naţionalul pe baza trimiterilor lui Ghica, ar întîimpina de la bun 
început dificultăţi. Oare memorialistul a notat parţial numerele de 
ziar din... memorie? Mai întîi, Filimon îşi începe activitatea de foile- 
tonist la Naţionalul în 1857, nu în 1858. Numărul 1 al gazetei apare la 
5 decembrie 1857 şi cuprinde o primă contribuţie a cronicarului: 
muzical. Urmează altele, în numerele 3, 4, 6, 7. Pentru anul II al 
gazetei (noua numerotare începe în decembrie 1858), Ghica dă nume- 
rele 2, 3, 4 şi 5. Dar Filimon colaborează numai la numărul 2. Pentru 
anii 1859 şi 1860, numerele indicate de memorialist corespund, dar nu 
sînt toate în care a publicat Filimon. Cu 1860, trimiterile făcute de 
Ghica se încheie. Să nu fi ştiut autorul Serisorilor către V. Alecsandri 
că excelentul cronicar muzical şi dramatic și-a continuat activitatea 
şi în anii 4861—1865 în diverse publicaţii? 

1% Fragmentele din romanul lui Filimon sînt mai curînd niște 
parafrazări, exacte însă ca idee. 

Pentru editorii operei lui Filimon, Ghica dezleagă cîteva din şara- 
dele iniţialelor prin care romancierul indică numele patronilor slu- 
jiţi de diverşii ciocoi: Grigorie B...= banul Grigorie Băleanu; Constan- 
tin Bă]... = banul Constantin Bălăceanu; Isaac R... = Isac Ralet;, 
armaș M... = armașul Manu. 

15 Iordache Calemgiu cîntă la ferestrele Kerăi Duduca versurile: 
„Pe pod pe la Spiridon/ Toate paserile dorm...“ Stihul grecesc citat de 
Ghica e intonat nu de fiul căpitanului Gheorghe Basma, ci de Kera 
Duduca însăşi. În trecere pe stradă, Andronache Tuzluc aude melodia, 
priveşte pe fereastră şi o zăreşte pentru prima dată pe frumoasa curte- 
zană. . 

16 Să fi fost Filimon însuși maestru în prepararea mielului fript 
thaiduceşte, sau Ghica pune pe seama lui procedeul folosit de hoţii de 
codru cu care s-a întîlnit Dinu Păturică în drum spre moşia Răsucita? 
În orice caz, toate amănuntele, şi chiar în termenii respectivi, sînt 
împrumutate din Ciocoii vechi și noi: înjunghierea mielului, scoaterea 
pîntecului (termen impropriu, luat ca atare de Ghica), cusutul pielii, 
folosirea, pentru foc, a curpenilor de viţă-sălbatică. În pasajul lui 
Ghica răsună şi pocnetul de tun, care-l sperie pe Dinu Păturică. Reţeta 
sosului, despre care memorialistul afirmă că l-a inventat Filimon, 
trece de asemenea direct din Ciocoii în Scrisori. În roman: „un fel de 
ssalţă compusă din vin amestecat cu usturoi pisat şi sare“; la Ghica: 
„un fel de salţă inventată de dînsul, făcută cu vin amestecat cu ustu- 
“oi pisat şi cu băcănii, cu lămîie şi cu sare“. 

Lista delicateselor înşirate de Ghica, la pronunţarea cărora detec- 
“ul de vorbire al lui Filimon pierea, provine tot din Ciocoii vechi şi 
noi. Marinată de stacoji, icre proaspete, lămîie de Messina, măsline 
«dulci de Tesalia, icre de chefal se găsesc din belşug pe masa întinsă 
«de Dinu Păturică oaspeţilor săi. La acelaşi ospăț se servesc: „ciorbă 
“de ştiucă fiartă în zeamă de varză cu hrean“, iahnii și plachii, crapi 
'umpluţi cu stafide, feluri pentru care Filimon ar fi avut mare slăbi- 
ciune: „Îi plăcea cu deosebire ciorba de ştiucă fiartă în zeamă de varză 
:acră cu hrean, iacniile şi plachiile, crap umplut cu stafide...“ Evident, 
“Ghica a scris pasajele respective cu romanul Ciocoii vechi și noi deschis 
iînainte. 

17 „Detfectul ce-l avea la vorbire“ Filimon trebuie să fi fost bil- 
ibtiala. Poate că, interpretînd rolul lui Colivescu din vodevilul lui 
Alecsandri Florin și Florica, Matei Millo imita felul de a vorbi al auto- 
vului Ciocoilor. Dar bilbîiala personajului este indicată chiar de textul 
wodevilului. 


DIN TIMPUL ZAVERII 


Cu titlul Corespondenţa dintre d-nii Vasile Alecsandri și Ion Ghica, 
WI (la sumar: Eteria), a apărut în Convorbiri literare, nr. 9, 4 decembrie 
1880. S-a retipărit în ediţiile 1884 și 1887, cu titlul derinitiv. 

Scrisoarea este de fapt a cincea din seria celor semnate de Ion 
“Ghica, dar revista a numerotat-o cu VI, deoarece între timp, la 1 au- 
gust, fusese publicată sub titlul general comun epistola lui Alecsandri 
Vasile Porojan. Referitor la Eteria, poetul formula aprecieri elogioase 
şi-şi îndemna prietenul să continue: „Am citit scrisoarea ta, este tot 
atit de interesantă ca şi precedenta şi va face încîntarea lui Negruzzi, 


. 

de aceea mă voi grăbi să i-o încredinţez, ducîndu-mă la laşi. Aştept 
urmarea“ (V. Alecsandri, Corespondenţă, p. 101). Referirea la buna 
primire a scrisorii de către redacţia Convorbirilor literare pare a îi fost 
un mijloc de stimulare a memorialistului. De fapt, Alecsandri se cam 
temea că Negruzzi va avea rezerve asupra unor pasaje. La 9 noiembrie 
îi scria acestuia: „Sper că ceea ce ţi-am dat va apare întreagă în numă- 
rul ce are să iasă“. Speranţa nu i-a fost înşelată. 

1 Lordul Possomby (în David Urquhard, Ghica ortografiază: 
Ponsomby) a fost ambasador al Angliei la Constantinopol, avîndu-l 
ca secretar, înainte de 1839, pe David Urquhard. 

2 Episcopul Ilarion al Argeşului (1777—1845) a fost un bărbat. 
foarte instruit şi un remarcabil vorbitor. Era într-adevăr omul indicat 
să dea relaţii despre răscoala din 1821, fiindcă s-a aflat tot timpul în 
apropierea lui Tudor Vladimirescu, ca sfetnic intim. „El fu pentru 
Tudor — zice Eliade — ceea ce este o muză pentru poeţi“ (cf. C.D. Ari- 
cescu, op. cit., p. 51). Legăturile sale cu răscoala şi cu Eteria fiind bine 
cunoscute, la 16 mai 1821, după înfrîngerea mişcării, s-a refugiat la 
Braşov, împreună cu mitropolitul Dionisie Lupu şi episcopii de Rîm- 
nic şi de Buzău. Cei din urmă s-au reîntors curînd după numirea nou- 
lui domn. Deşi rechemat în repetate rînduri de către Grigore Ghica, 
Ilarion nu s-a lăsat ispitit de tăgăduinţe şi n-a revenit la Curtea-de-. 
Argeş decit în 1828, cînd şi-a reluat funcţia. : 

În afară de relatările orale ale episcopului Ilarion, Ghica a putut. 
avea la dispoziţie o serie de lucrări străine şi româneşti cu referiri 
asupra răscoalei de la 1821: F.G. Laurangon, Nouvelles observations sur 
la Valachie, sur ses productions, sur son commerce, les moeurs et costumes 
des habitants et sur son gouvernement, Paris, 1822; Elias de Regnault, 
Histoire politique et sociale des Principauies Danubiennes, Paris, 1855 
(tradusă în limba română la 1856); I. Fotino, Tudor Vladimirescu şi 
Alexandru Ipsilanti în revoluţiunea din anul 1821, supranumită Za- 
vera, București, 1874; C.D. Aricescu, op. cit. etc., etc. 

3 Pentru a satisface exigenţele Porții, Scarlat Callimachi (1812 
—1819) a mărit o serie de impozite, ceea ce i-a adus ostilitatea pătu- 
rilor birnicilor. „Răbdătorii“ locuitori ai cartierului ieșean Tataraşi 
s-au răsculat și au asaltat Palatul domnesc în 1819. Dar guvernul oto- 
man nu a avut nici un motiv de nemulţumire împotriva domnului 
fanariot. Dimpotrivă. Aşa se explică de ce Callimachi a fost singurul 
domn, din cei numiţi pe șapte ani, lăsat în scaun pînă la expirarea 
acestui termen. Deci nu se poate vorbi de mazilirea lui. Printr-un ha- 
tişerif, sultanul i-a recunoscut meritele şi l-a chemat la Constantinopol, 
unde i s-a dăruit o blană de samur. După moartea lui Alexandru Suţu; 

Scarlat Callimachi a fost învestit domn al Ţării Românești, dar nu a 
putut ocupa tronul din cauza evenimentelor. 

4 Baronul Grigorie Alexandrovici Stroganov era ambasadorul 
Rusiei la Constantinopol. 

5 Situînd în 1815 executarea lui Rigas, Ghica greșește cu nu mai 
puţin de 17 ani! De altfel, întregul pasaj despre Eterie este punctat 
şi de alte confuzii, datorite fie intidelităţii memoriei sale, fie datelor 
inexacte pe care i le furnizaseră episcopul Ilarion şi ceilalţi informatori 
ai săi. Mai întîi trebuie precizat că n-a existat o singură „eterie“, 
ci mai multe. Pe de altă parte, numele respectivelor asociaţii va fi fost 
ales astfel ca să nu trezească suspiciunile turcilor, dar acest nume, cu 
sensul de prietenie, societate, era şi o aluzie la vechile grupări secrete 
câre se constituiseră în Elada, cu scopul preluării puterii politice. 

Întemeietor al celei dintii eterii, în 1795, Constantin Rigas este 
o figură interesantă a vremii sale. I se mai spunea Rigas Velestenlis, 
fiindcă era originar din Velestin, aşezare aromânească. Scriind despre 
el, D. Popovici precizează că era „român de origine, dar nu mai puţin 
primul martir al luptei pentru independenţa greacă“ (La littérature 
roumaine à l'&poque des lumières, p. 60). Fost profesor de limba greacă 
la Bucureşti, secretar domnesc şi boieresc, Rigas a scris versuri revo- 
luţionare, printre care şi un imn similar Marsiliezei, ceea ce a făcut 
să fie supranumit „Tirteu al Greciei moderne“. În colaborare, a tra- 
dus în grecește opera eruditului abate francez Barthélemy, Voyage du 
jeune Anacharsis en Grèce. Părăsind Ţara Românească, a desfăşurat o 
vie activitate revoluţionară filo-elină secretă în Imperiul austriac, la 
Viena şi la Triest. Planul său, de-a dreptul fantastic, era crearea unui 
mare stat grecesc, în care s-ar fi încadrat toate naţiunile din Balcani. 
Sudat prin factorul comun religios — creștinismul ortodox — acest 
stat urma deci să aibă caracterul unei confederaţii. Sub aspect social, 
Rigas așeza la baza lui principiul Revoluţiei franceze: libertate, ega- 
litate, îraternitate. În acest scop a şi tradus și adaptat constituţia 
franceză. În 1797, poetul a redactat o proclamaţie revoluţionară, cu 
tipărirea căreia s-au însărcinat frații Marchides Puliu, librari şi edi- 
tori din Viena. Cei doi frați, pe adevăratul lor nume Marcu Puiu, tot 
aromâni (D. Popovici, op. cit., p. 73), împărtăşeau şi ei ideile înain- 
tate ale epocii, ceea ce s-a reflectat şi în ziarul lor 'Eqnuepis, pri- 
mul periodic grec (Viena, 1791 —1797). Pe seama lor se pune difuzarea 
în ţările româneşti a unor cărţi franceze cu conţinut raţionalist şi 
republican (D. Russo, Studii istorice greco-române, p. 367). Tipărirea 
proclamaţiei revoluţionare a fost fatală autorului şi a adus grave pre- 
judicii editorilor. Deşi îşi luaseră serioase măsuri de prevedere, docu - 

mentul, imprimat în cursul a două nopţi, a ajuns în: mîinile poliţiei 
judiciare din Viena, prin trădarea zeţarului, un austriac. Fraţii Mar- 
kides Puliu au fost arestaţi, dar, fiind supuşi austrieci, n-au fost pre- 
daţi turcilor, ci exilați în Saxonia. În schimb, Rigas, cetăţean otoman, 
prins la Triest, a fost dat în seama turcilor. Din ordin superior, paşa 
de la Belgrad a pus să fie ucis, împreună cu alţi opt compatrioți, în 
aprilie 1798. (Pentru Rigas, a se vedea şi Anastase Hiîciu, Aromânii, 
Focşani, 1936, p. 565—566.) 

O altă „eterie“ a fost întemeiată la Atena în 1844, cu numele de 
„Filomuzele“, de către contele Ioan Anton de Capo D'Istria, fost prim- 
ministru al ţarului Alexandru I. În sfîrşit, în acelaşi an, la Odesa, a 
luat fiinţă Societatea amicală (Philike hetairia), ultima și cea mai 
importantă dintre „eterii“, Această eterie odeseană e aceea care și-a 
creat o vastă reţea de filiale în orașele grecești, în Țara Românească 
şi în Moldova, la Viena şi la Londra. Conducătorul ei este, din 1820, 
Alexandru Ipsilanti, general în armata rusă, fiu al fostului domn fana- 
riot Constantin Ipsilanti. 

6 În 1814, Tudor Vladimirescu s-a dus la Viena, pentru a rezolva 
unele probleme familiale, nu pentru a scăpa de „urgia“ lui Caragea. 
De altfel, vătat de plai la Cloşani era încă din 1806 (Istoria României, 
III, p. 867—868). 

7 În Dascăli greci și dascăli români, moartea neașteptată a lui 
Alexandru Suţu e pusă pe seama rudelor domnului. În Ciocoii vechi și 
noi, Filimon e mai categoric şi mai precis: Suţu a fost otrăvit de doc- 
torul Cristali (Cristari), fiindcă refuzase să se încadreze în Eterie şi, 
la curent cu secretele mişcării, ar fi putut-o trăda. Pe baza unor măr- 
turii orale, C.D. Aricescu (op. cit., p. 39) înclină să accepte altă ver- 
siune, care atestă, de asemenea, otrăvirea domnului, dar de către doc- 
torul Depalte, caimacamul Craiovei. 

8 C.D. Aricescu menţionează şi el această solemnitate de naivă 
infatuare, declariînd că o ştie din relatarea orală a lui C. Aristia. 

9 Trădarea căpitanilor de panduri a fost un fapt decisiv, care a 
dus la sfîrşitul tragic al lui Tudor Vladimirescu. Aflînd că unii dintre 
ei uneltesc împotriva lui, din cauza strășniciei cu care sancţiona aba- 
terile de la disciplină, Tudor a ordonat să fie spînzurat de o salcie, fără 
judecată, căpitanul Urdăreanu. Toate celelalte căpetenii au hotărit 
în aceeaşi noapte pierderea comandantului. În privinţa stîrșitului lui 
Tudor, relatările istorice și chiar mărturiile contemporanilor au pus în 
circulaţie versiuni diferite. Ion Ghica, pentru a sublinia miîrşăvia șefi- 
lor eterişti, arată că Vladimirescu a fost scos din tabăra lui şi dus la 
Tîrgovişte printr-un şiretlic, Istoricii noştri de astăzi stabilesc că 

„domnul Tudor“ a fost arestat de eteriști de faţă cu căpitanii săi, care 
au consimţit să fie judecat de un tribunal militar. Trădat astfel, Vla- 
dimirescu a fost scos din tabără legat și dus la Tîrgovişte, unde Ipsi- 
lanti l-a încredinţat pe loc „celor mai odioși dintre ofiţerii săi, lui Las- 
sani şi Caravia, care, după ce l-au torturat o noapte, l-au căsăpit cu 
săbiile (27 mai)“ (Istoria României, III, p. 889). De comparat cu acest 
pasaj: „Iordache izbuti să cîştige de partea lui pe căpitanii lui Tâdor; 
dă ordin oamenilor săi să aducă pe Vladimirescu la cartierul lui Ipsi- 
lanti; acesta porunci ca Tudor să fie ucis cu lovituri de sabie. Asasinat 
mirşav“ (K. Marx, Însemnări despre români. Publicate de acad. A. Oţe- 
tea şi S. Schwann, Editura Academiei R.P.R., Buc., 1964, p. 112— 
113). 

10 Carol-Robert, conte de Nesselrode (1780—1862), era ministrul 
de externe al Rusiei. 

11 Mehmet (Mohamed) pese este considerat astăzi întemeieto- 
rul Egiptului modern. 


LIBERALII DE ALTĂDATĂ 


Cu titlul Corespondenţa dintre d-nii Vasile Alecsandri şi Ion Ghica, 
VII (la sumar: Partidele politice), a apărut în Convorbiri literare, nr. 41, 
1 februarie 1881. S-a reprodus în ediţia din 1884, cu titlul Libertatea 
de altădată şi cea de acum, iar cu titlul definitiv, în ediţia din 1887. 

În decembrie 1880, Iacob Negruzzi se afla în posesia scrisorii 
şi-l anunţa pe Alecsandri că o va publica în numărul pe februarie 
1881 al revistei, deşi considera lucrarea cam „personală“. Poetul îi 
răspundea: „Articolul lui Ion Ghica este în adevăr mai personal decît 
scrisorile precedente, însă el nu este decît ca o prefaţă la o serie de 
studii foarte interesante, pe care le-aş vedea cu mare mulţumire în 
coloanele Convorbirilor“. Fraza conţine o! presiune amabilă asupra 
redacţiei Convorbirilor literare, care nu putea fi prea bucuroasă de 
condamnarea în bloc a activităţii politice și a partidelor din ţară. 
În continuare, Alecsandri se recunoştea dator cu „multe răspunsuri 
ui Ion Ghica“ și făgăduia a le scrie „în curînd“ (V. Alecsandri, Scri- 
sori, I, p. 119). 

4 În diatriba sa la adresa lui Ion Eliade Rădulescu — „eroul cu 
mantia albă“ — Ghica se întîlneşte cu ceilalți pașoptişti din apro- 
pierea lui Bălcescu, de pildă cu D. Bolintineanu (v. Z"Autriche, la 
Turquie et les Moldo-Valaques, Paris, 1856). Pe cît de ezitant în timpul 
revoluţiei, pe atît de exclusivist şi autoritar în exil, Eliade a făcut 

mult rău cauzei, împiedicînd realizarea unei unităţi de acţiune a pros- 
crișilor. Afirmația lui Ghica referitoare la revoluţia de la 1848: „acea 
răsculare, acel strigăt de durere și de indignare al naţiunii era opera 
unei lucrări stăruitoare de mai multe generaţiuni“, reia ideea ce stă la 
baza studiului lui Bălcescu, Mersul revoluţiei în istoria românilor 
(Paris, 1850): „Revoluţia română de la 1848 n-a fost un fenomen nere- 
gulat, efemer, fără trecut şi viitor, fără altă cauză decît voinţa întîm- 
plătoare a unei minorităţi... Cauza ei se pierde în zilele veacurilor.“ 

2 Iniţialele denunţă cîțiva dintre faimoșii ageng electorali. añ 
vremii: Popa Tache, Chipiliu, Geambaşu. 


GENERALUL COLETTE LA 1835 


A apărut în Convorbiri literare, nr. 12, 4 martie 1884, cu titlul 
Corespondenţa dintre d-nii Vasile Alecsandri şi Ion Ghica, “VIII (la su- 
mar: Din piaţa socială de pe la 1835—1836). În ediţia din 1884: Gene- 
ralul Coletti; în ediţia din 1887: Generalul Coletti la 1835. 

La Mirceşti, unde termometrul coborise pînă la 24° sub zero, cum 
are grijă să noteze,: Alecsandri se găsea în posesia scrisorii încă de 
la 41 ianuarie 1881. Ghica își datează lucrarea „ghenarie 18841“. E greu 
să admitem că în numai zece zile scrisoarea a fost redactată şi expe- 
diată, ajungînd de la Ghergani la Mircești, pe timp de iarnă grea. Pro- 
babil că Ghica punea .uheori în fruntea scrisorilor sale o dată mai 
tîrzie decît cea reală, a redactării. 

Paginile despre generalul Coletti au avut un ecou deosebit în 
sufletul lui Alecsandri, fiindcă îi aminteau anii adolescenţei, petre- 
cuţi la Paris. „Am primit — îi comunica lui Iacob Negruzzi — o nouă 
scrisoare de la Ion Ghica, care conţine detaliuri interesante asupra 
celor întîi tineri români la Paris, la anii 1834—1835, şi asupra gra- 
dului de ignoranță a francezilor despre ţările: noastre. Îmi propui 
să-i răspund spre a completa suvenirile lui, şi amîndouă scrisorile ţi 
le-oi comunica, dacă doreşti“ (V. Alecsandri, Scrisori, I, p. 120). 
Negruzzi o dorea desigur, mai ales că de data aceasta scrisoarea, evo- 
cînd împrejurări situate cu aproape o jumătate de veac înainte, nu 
conţinea. nici o aluzie politică actuală. Interesul său va fi fost cu atît 
mai mare cu cît poetul îi făgăduia şi un pandant la epistola lui Ghica. 
Probabil spre regretul său, sigur spre al nostru, Alecsandri nu şi-a 
realizat nici această făgăduinţă. La 28 ianuarie 1881, după ce expe- 
diase scrisoarea la Iaşi, îi cerea lui Ghica urmarea şi se justifica: „Ce 
de răspunsuri îţi datoresc! şi cu toate acestea nu mă pot achita. 

O sfintă lene m-a cuprins de la 4 ianuărie şi degeaba mă zbat, nu vine 
nimic. Mă simt tot atît de gol ca un discurs de Brătianu şi ca un articol 
din L'Indépendance roumaine“ (V. Alecsandri, Corespondenţă, p. 107). 
ȘI totuşi, în februarie, poetul scrie şi-i trimite lui Ghica cele cîteva 
pagini despre „pîinea amară a exilului“, dar nu în completarea evocării 
anilor de tinereţe din Generalul Coletti la 1835, ci a pamtletului politic 
din Liberalii de altădată. Ca şi Ghica, şi tot numai la modul foarte 
general, publicistic, poetul îi ironizează pe politicienii demagogi ai 
vremii, reţinînd două categorii: cei cecaută a trage profituri de pe urma 
calităţii lor de foşti exilați la 1848 şi cei care se consideră în exclusivi- 
tate autori ai progresului ţării. Sugestia caracterizării celor din urmă 
provine direct din scrisoarea lui Ghica. Acesta scrisese: „Dorinţa ce 
are fiecare de a face să se crează despre sine că el şi numai el a făcut 
tot ce este bine, tot ce este mare...“ Alecsandri reia: „omul care singur 
el a făcut tot în ţara aceasta și a ghiftuit-o de glorie, de libertate, de 
măriri şi de prosperităţi, fără ştirea ei“. Poetul anunţă că despre acest 
tip va scrie „altădată“. Nu a mai scris niciodată şi nici nu a dat urma- 
rea, făgăduită, a scrisorii despre „pîinea amară“ a exilului. Coroborată 
cu corespondenţa sa particulară, epistola adresată lui Ghica în februa- 
rie 1881 dezvăluie dezgustul resimţit de bardul de la Mirceşti în faţa 
bilciului politicianist al vremii, la care se referise cu puţin înainte 
şi în feeria Sinziana și Pepelea. În această privinţă, el se află pe o plat- 
formă comună cu Ghica. Memorialistul de la Ghergani este însă term în 
atitudinea sa critică; retras din viaţa politică, e hotărît să nu se mai 
întoarcă în arenă. Alecsandri, dimpotrivă, rămîne ezitant și gata la 
toncesii, cum reiese şi din soarta scrisorii despre „pînea amară a exi- 
lului“. Primind-o, Ghica o trimite numaidecit lui Iacob Negruzzi, 
aşa cum făcea şi poetul cu lucrările lui. La 10 martie, Alecsandri îl 
caută pe Negruzzi la Bucureşti şi, negăsindu-l, îi scrie la Iași: „Mă 
grăbesc dar a-ţi trimite aceste rînduri: pentru ca să te rog de a nu 
publica încă epistola mea asupra Pinei amare d exilului, ce ţi-a comu- 
nicat Ion Ghica, fiindcă nu este completă; 

Îmi propun să o stirşesc cînd mă voi întoarce la Mircești, şi atunci 
voi trimite-o foaii Convorbirilor“ (V. Alecsandri, Scrisori, I, p. 121). 
„Ei greu să spunem — comentează G. C. Nicolescu — dacă într-adevăr 
el n-a mai avut răgaz, furat de alte lucrări, să termine această scri- 
soare, sau în fond nepublicarea ei era semnul unor concesii, unor aco- 
modări ale scriitorului în faţa regimului politicianist dominant. Ținind 
seama de evoluţia lucrurilor, ultima ipoteză pare mai plauzibilă“ 
(Viaţa lui V. Alecsandri, E.P. L., 1962, p. 492). „Pinea amară a exi- 
lului“ s-a tipărit postum, în 1890. 

1 Filip Furnaraki, profesor, publicist şi editor al operei lui Ada- 
mantie Corai, al cărui secretar fusese, venise de la Paris la Iași, în 
vara anului 1834. Întorcîndu-se numaidecît în capitala Franţei, a 
condus la studii cîţiva tineri ce i se dăduseră în grijă: moldovenii Va- 
sile Alecsandri, Alexandru I. Cuza, viitorul domn, Nicolae Docan, 
Panait Radu, munteanul Negulici, pictorul. La Paris, Furnarachi i-a 
instalat în casa lui şi s-a îngrijit de studiile lor. (A se vedea G. C., Ni- 


colescu, op. cit., p. 24—25.) 

2 Ghica, din discreţie, nu-l numeşte pe tînărul moldovean atît 
de infatuat. După cum reiese din scrisoarea lui Alecsandri către prie- 
tenul său, tînărul „muchelef“ era „contele Radu“, mai sus pomenitul 
Panait Radu, aflat şi el sub tutela lui Furnarachi. 

3 Versurile sînt desprinse din elegia Adio. La Tirgoviște. Ghica 
citează după culegerea Meditaţii, elegii, epistole, satire și fabule, ediţia 
1863. De fapt, în 1835, cînd cei doi tineri se aflau pentru studii la 
Paris, Ghica nu putea recita decît versiunea apărută cu trei ani înainte, 
în Curierul rumânesc: 


Culcat p-aste ruinuri, subt care adîncită 
E slava strămoşească... 


4 Acest Picolo va fi fiind autorul traducerii în greceşte a romanu- 
lui Paul et Virginie de Bernardin de Saint-Pierre, publicată la Paris 
în 1824—1825? 

5 Giovenale Vegezzi-Ruscala (1798—1886), om politic şi scriitor 
italian, a intervenit eficient pentru realizarea năzuinţelor patrioţilor 
români în cursul evenimentelor premergătoare Unirii. Mai tîrziu, în 
1866, i s-a acordat titlul onorific de cetăţean al ţării noastre. 

6 Henri Patin (1793—1876), clasicist francez, a publicat studii 
despre tragicii greci şi despre poezia latină. 

7 Cum o spune și Ghica, generalul Ioan Coletti (1783—1847) 
'era aromân. Originar din Seracu, a fost un comandant viteaz al unită- 
ilor greceşti angajate în lupta antiotomană, obţinînd o serie de vic- 
torii răsunătoare şi decisive. Între 1828 și 1831, a făcut parte din guver- 
nul lui Capo D’Istria. După asasinarea acestuia, a devenit de fapt 
conducătorul Greciei, rol pe care-i joacă şi după ce regele Othon 
(1832—1862) devine major. Trimiterea sa ca ambasador la Paris a 
egalat cu un exil, dorit de camarila regală. Cînd l-a cunoscut Ghica, 
în salonul doamnei Champy, cariera strălucită a omului politic nu se 
încheiase. Întoarcerea sa în ţară a fost un triumf. Ales vicepreşedinte 
al Adunării Constituţionale, a colaborat la redactarea constituţiei. 
Regele, speriat de prevederile liberale ale legii fundamentale, a ezitat 

să semneze. Se spune că, în acei moment critic, Coletti, fiind de faţă, 
a rostit cu o superbă cutezanţă următoarele cuvinte care au forţat mina 
lui Othon: „Am văzut popoare fără regi, dar regi fără popor n-am văzut. 
Iscăleşte, rege!“ Ulterior, curtea i-a acordat încredere, numindu-l 
ministru şi prim-ministru (cf. A. Hiciu, op. cit., p. 567—569). 

8 Cruntul Ali, paşă de Ianina, cuceritorul Albaniei, a fost ameste- 
cat în răscoalele ienicerilor, din care cauză sultanul Mahmud a poruncit. 
să fie prins şi sugrumat. Coletti, înainte de a se angaja în lupta pentru 
libertatea Greciei, a fost secretar şi medic al lui Ali-paşa. 


9 Ca şi ceilalţi tineri numiţi de Ghica, Marcu Boţari (Botzaris, 


Bociari) (1790—1823) era aromân. Fugind de la curtea lui Ali-pașa, a 
luat parte la diverse bătălii împotriva turcilor și s-a remarcat prin vite- 
jie în cursul vestitei lupte de la Missolonghi, unde a şi căzut. Numele 
acestui comandant suprem al oștirii revoluţionare din Etolia şi orga- 
nizator al apărării de la Missolonghi a pătruns în cîntecele populare 
grecești, iar de aici în poemul lui Stavrinos (A. Hiciu, op. cit., 
p. 567, şi D. Russo, op. cit., p. 125). 

10 Volumele pe care Ghica le-a procurat lui Coletti nu puteau fi 
decit Eliezer și Neftali (1832), în care Alexandrescu introdusese și 
cîteva poezii proprii; Poeziialese din ale marelui logofăt lancu Vă- 

4. “Anton. Maria del Chiaro, fost secretar al lui Constantin Brin- 
coveanu și Ştefan Cantăcuzino, a publicat la Veneţia (1718) Istoria 
revoluțiilor moderne:din Țara Românească. William Wilkinson a publi- 
cat la Londra, în 1820, volumul An account of the principalities of 
Wallachia and Moldavia. În franceză, lucrarea s-a tipărit la Paris (a 
doua ediţie) în. 1824, cu titlul Tableau historique, geographique et 
politique de la Moldavie et de la Valachie. Să adăugăm că scrierea lui 
Wilkinson, fost consul al Angliei în principate între 1806 şi 1818, 
a mai apărut în două traduceri franceze și într-un rezumat italian, 
ceea ce evidenţiază ecoul pe care l-a avut în Occident. Cind Ghica 
l-a cunoscut pe Coletti, de la prima apariţie a cărţii lui Wilkinson nu 
trecuseră decit 15 ani, răstimp scurt în care se publicaseră în Europa 
citeva volume despre ţările românești. Memorialistul, regretind că „nu 
se scrisese nici măcar o linie despre români“, uită cel puţin volumul lui 
Laurancon, citat de noi mai sus, cartea din 1833 a lui David Urquhard, 
la care ne vom referi mai departe, şi nu cunoaşte lucrarea lui R. Lindau, 
Die Walachei und Moldau, apărută la Dresda-Leipzig, în 1829. . 

12. Saint- Saint-Marc Girardin (1801—1873), al cărui curs de literatură 
a fost audiat şi de studenţii români aflați la Paris, a vizitat Principa- 
tele în anui 1836. Întreprinzînd o instructivă călătorie pe Dunăre 

şi la Iaşi, a cules informaţii despre situaţia politică şi despre moravu- 
rile din ţările românești. Relatarea acestei călătorii acoperă capitolele 
X—XX (p. 197—329) din volumul I al cărţii publicate de omul de 
litere francez în 1852—1853: Souvenirs de voyages et d'études, Paris, 
Amyot (2 volume). În localităţile citate de Ùhica, Saint-Marc Girardin 
s-a oprit într-adevăr înregistrînd unele inscripţii romane, de pildă, 
pe aceea de pe Tabla lui Traian, pe care a găsit-o înnegrită de fumul 
focurilor de popas ale păstorilor turci. Imaginea generală asupra stării 
economice şi morale a românilor e cam sumbră. De notat că, între 
altele, călătorul face observaţia: „La Bucureşti şi la Iaşi, limba franceză 
şi uzajul francez sînt lucruri de lux“. Cu atît mai mult, credem, el n-ar 
fi uitat să menţioneze surprinzătoarele cunoştinţe de limbă franceză 
şi latină ale tinărului ofiţer ce i s-a detașat ca însoțitor. Reproducînd 
pe larg conversații în franceză cu nişte boieri, scurte dialoguri cu local- 
nici, o convorbire în latină susţinută la întoarcere, nu se referă însă la 
nici o discuţie cu vreun ofiţer român. Ion Ghica va fi aflat anecdota, 
completată cu examinarea atît de binevoitoare a fratelui respectivu- 
lui ofiţer, fie de la Saint-Marc Girardin însuşi, într-o discuţie avută 
cu acesta la Paris, fie de la altcineva. 

Vizita literatului francez în Bucureşti, unde a cercetat aşezămîntul 
de la „Sf. Sava“, a fost consemnată de Curierul românesc din 9 oct. 1836. 

13 Citarea acestor inscripţii dovedeşte o dată mai mult că memo- 
rialistul obişnuia să se documenteze. Inscripţiile, cu textul lor între- 
git, sînt extrase din studiul lui August Treboniu Laurian: Istriana 
sau descrierea antichităţilor dinpregiurul Dunării, descoperite într-o 
călătorie din vara 1845, publicat în Magazinul istoric pentru Dacia, 
1846, tom. II, p. 65—128. De altfel, cum se ştie, Ion Ghica s-a ocupat 
în mod special de antichităţile romane din Dacia în studiul Dacia 
veche, publicat în 1861. 

14 În răspunsurile sale anapoda, ignorantul candidat înşiră pe 
"Tisaferne, satrap persan în Asia Mică (414 î.e.n. — 393 î.e.n.); patla- 
goni, locuitori ai unei țări vechi din Asia Mică; Tigran cel Mare, rege 
al Armeniei (89—36 î.e.n.). 


DAVID URQUHARD 


Cu titlul Corespondenţa dintre d-nii Vasile Alecsandri și Ion Ghica, 
IX, a apărut în Convorbiri literare, nr. 5, 1 august 1881 (la sumar: 
Scrisoarea IX — David Urquhart). În ediţiile 1884 şi 1887: David 
Urquhard. 

Scrisă în martie 1881 (în orice caz, purtînd această dată), epis- 
tola David Urquhard a fost primită de Alecsandri abia la începutul 
lunii iulie, împreună cu altele două: Libertatea (datată: iunie 1881} 
şi O călătorie de la București la Iaşi înainte de 1848 (datată: 20 iunie). 
Cu data de: iulie 1881, Ion Ghica mai trimitea poetului și scrisoarea: 
intitulată Egalitatea. Expedierea unei recolte atît de bogate se explică 
prin evenimentul ce survenise în viaţa scriitorului. Numit ambasa- 
dor la Londra, unde urma să plece chiar în primele zile ale lui iulie, 
Ghica, prudent, îşi crease o rezervă, pentru a nu sista prea multă vreme 
publicarea corespondenţei. Primele trei lucrări au fost expediate nu- 
inaidecit de Alecsandri la Iași. Tipărirea lor n-a întîrziat. Golul din: 
martie pînă în august, de la Generalul Coletti la David  Urquhard, 
s-a produs din cauza autorului. În august, Ion Ghica se instalase la: 
Londra, şi Alecsandri îi scria acolo, vestindu-i apariţia primei scri- 
sori din cele lăsate. Poetul adăuga: „Ocupațiile tale politice îţi vor 
permite să continui redactarea amintirilor tale? Ar fi foarte regretabil 
să renunţi la literatură. Lumea se teme. Dar eu nu cred. Cine a băut 
va mai bea“ (V. Alecsandri, Corespondenţă, p. 114). Ghica va mai 
„bea“ într-adevăr şi nu va renunța la literatură, dar obligaţiile poli- 
tice îl vor împiedica multă vreme să scrie. Abia după mai bine de un an 
de la plecarea la Londra va pune mîna pe condei, ca să redacteze o nouă 
scrisoare. 

1 „Feeria naţională“ Sinziana și Pepelea a fost primită detavora- 
bil de unii cronicari dramatici, desigur datorită şi aluziilor critice la 
adresa politicianismului. Ca director general al teatrelor, Ghica a fost. 
vizat direct, ceea ce l-a afectat tot atît de mult ca şi pe poet. Conside- 
rațiile lui pe marginea naţionalităţii celor ce criticaseră feeria se referă 
la francezul Frédéric Dame, care a publicat în Românul (1881, p. 298) 
o cronică negativă, scrisă cu lipsa de măsură ce-i era caracteristică, 
Cu doi ani înainte, Dame tratase cu exagerată severitate şi drama isto- 
rică Despot-vodă. Atunci, într-o scrisoare către directorul general at 
teatrelor, Alecsandri explicase iritarea cronicarului prin incapacitatea. 
acestuia, ca străin, de a înţelege și gusta o operă dramatică româ- 
nească. Numindu-l pe Damă, poetul scria în 1879 că acesta „trebuie să 
se îi simţit atins de versurile pe care Tomşa le aruncă în faţă aventu- 
rierului grec: 


atra, SR a Văzut-am pe la noi 
Mulţi pribegi, vermi palizi de gunoi 
Ce viu şi-n sînul nostru fac cuiburi veninate“ 


(V. Alecsandri, Scrisori. Însemnări, p. 39). Ion Ghica reia, cum se vede, 

argumentul naționalității, adus în discuție mai întîi de poet. Nici cri- 
ticile lui Damé nu erau drepte, dar nici acest fals argument nu putea 
constitui o replică justă și convingătoare. 

2 Episodul se situează înainte de începutul anului 1854, cînd 
“Ghica a fost numit bei de Samos. În 1881, indicaţia temporală a me- 
morialistului „acum cîțiva ani“ se referă la o perioadă de peste un sfert 
de veac! 

Căuzașii români exilați au consemnat cu firească uimire absenţa 
sentimentelor patriotice la peroţi (locuitori ai cartierului Pera din Con- 
stantinopol), despre care D. Bolintineanu spune: „Peroţii sînt de origină 
din toate ţările Europei, veniţi aici din deosebite timpuri şi împros- 
pătaţi sau prin prăsilă, sau prin venirea altora. Cei mai mulţi sînt 
neguţători ; o mică parte, impiegaţi pe la ambasade. La dinșii nu există 
simţămîntul de naţionalitate; dacă întrebi pe vreunul din ei de ce 
nație este, răspunde: catolic. Parcă ar fi o nație catolică în lume! 
Simţimîntul religios ţine locul naţionalităţii“ (Călătorii, vol. I, Mi- 
nerva, București, 1915, p. 100). 

3 Despre „teribilul an 1840“ a scris şi Bolintineanu, în legătură 
cu poemul lui Grigore Alexandrescu: „an fatal anunţat de adoratorii 
lui Agatanghel ca anul în care o să fie o turmă și un păstor“ (de com- 
parat cu Anul 1840: „Ado fără zăbavă o turmă şi un păstor“). Cum re- 
iese și din scrisoarea lui Ghica, se preziceau nu numai mari răsturnări 
sociale, ci şi calamităţi cosmice. O aluzie în acest sens şi la Gr. Ale- 
xandrescu: „Si ce mai rău ar face o stea, un comet mare/Care să arză 
globul ş-ai lui locuitori!“ 

4 Jules Simon (1814—1896), mai mare decit Ghica numai cu doi 
ani, era student la Filozofie, Elev preferat al filozofului idealist Victor 
Cousin (1792—1867), reprezentant al eclectismului, s-a bucuratde 
sprijinul acestuia și i-a continuat opera. Jules Simon a devenit pro- 
fesor la Sorbona, a publicat mai multe lucrări (Religia naturală, Li- 
bertatea de conștiință etc.) şi, de pe poziţii ostile socialismului, a desfă- 
şurat o activitate politică marcată de un liberalism moderat. 

5 Chestiunile expuse în acest alineat sînt reluate pe larg de Ion 
Ghica în discursul său despre Ioan Cîmpineanu. 

Revizuirea Regulamentului organic s-a făcut în anul 1838. În 
principal a fost vorba de votarea unui articol care prevedea ca orice 


„ lege trecută prin Adunarea Obştească a ţării şi sancţionată de domn să 


mu poată fi pusă în aplicare decit după aprobarea guvernelor otoman 
şi țarist. Articolul, care anula orice independenţă a puterii legislative 
româneşti, fusese adăugat de administraţia rusă „pe îuriș“, iar baronul 
Riickmann primise sarcina de a-i convinge pe deputaţii români s-o 

subscrie. Sub presiunea baronului, vodă Ghica și majoritatea boierilor 
au semnat. 


Petru Ivanovici Riickmann, consul general după plecarea genera- 
lului Kiseleff, s-a căsătorit la București cu o nepoată a lui Iancu Văcă- 
rescu. Rătrîn şi foarte gelos, ajunsese de risul lumii, ceea ce a deter- 
minat guvernul țarist să-l îndepărteze în 1840 din postul de la Bucu- 
reşti, încredinţîndu-i-se alte misiuni diplomatice în diverse oraşe euro- 
pene. A murit, dement, la Viena. 

6 Personalităţile citate de Ghica au avut fiecare în felul său, 
ca de altiel şi memorialistul român, o viaţă agitată, dramatică, ilus- 
trativă pentru un secol atît de frămîntat. Armand Carrel (1800—1836), 
fondator împreună cu Thiers al ziarului Le National (1830), profesa 
idei liberale şi s-a manifestat ca un adversar al monarhiei din iulie. A 
fost ucis în duel de către un alt publicist, Emile de Girardin. Mihail 
Czayka Czaykowski (1804—1886) era „refugiat“ la Paris, ca unul ce 
participase la răscoala din Polonia (1830—1831). După zece ani de 
exil, s-a dus la Constantinopol şi a trecut la mahomedanism, ceea ce 
au făcut şi alţi europeni, din dorinţa de a obţine funcțiuni în cadrul 
Imperiului otoman. Czaykowsky a fost primit în armata turcă, a deve- 
nit paşă — Sadik-paşa — şi a luat parte la războiul Crimeii. În sfîrşit, 
Adam Jerzy Czartorysky (1770—1861) și-a părăsit patria după a treia 
împărţire a Poloniei (1795) şi s-a stabilit în Rusia, unde, la 34 de ani, 
a devenit ministru de externe. În această calitate, a putut aduce o 
parte însemnată de contribuţie la reconstituirea statului polonez, sub 
protectoratul Rusiei. Prezident al guvernului provizoriu polon în 
timpul răscoalei din 1830—1831, a apărat interesele magnaţilor şi s-a 
opus înarmării maselor. Cînd s-a produs insurecția populară din Var- 
şovia (15 august 1831), s-a salvat, plecînd în refugiu la Paris. 

Ion Ghica şi-a menţinut de-a lungul deceniilor legăturile sale cu emi- 
graţia polonă. În septembrie 1863, principele Wladyslaw Czartorysky, 
şeful „Hotelului Lambert“ din Paris, i-a scris la București pentru 
a-l ruga să obţină adeziunea lui Cuza la cauza polonă. Ghica, trecut 
atunci în tabăra adversarilor lui Cuza, a refuzat să intervină, insinuînd 
că domnul e partizan al politicii ţariste (cf. Gh. Duzinchevici, Joan 
Ghica și Wladyslaw Czartorysky, în Arhiva, nr. 3—4, iulie-octombrie 
1934, p. 122—125). 

7 Cum reiese din consultarea colecției ziarului Le National, cola- 
borarea lui Ion Ghica cu a sa Correspondance valague a început abia 
după moartea lui Armand Carrel, la 19 octombrie 1839 (deci cu trei 
ani mai tîrziu decît își va aminti scriitorul), continuînd pînă la 
18 martie 1840. De remarcat, de asemenea, că cele 12 corespondențe au 

apărut nu „regulat, mai în toată săptămîna“, ci la răstimp de o lună, 
două (D. Păcurariu, Ion Ghica, E.P.L., 1965, p. 44—45). 

8 Cartea lui Felix (și nu Filip, cum îl numeşte Ghica) Colson a 
apărut la Paris, în 1839, cu titlul De létat present des Principautés 
de Moldavie et de la Valachie... 

9 David Urquharăd a publicat cartea amintită de Ghica în 1833, 
la Londra, cu titlul Turkey and its resources, its municipal organisation 
and free trade; the state and prospects of english commerce in the east, 
the new administration of Greece, its revenue and national possesions. În 
traducere franceză, lucrarea a apărut în 1836 la Paris şi în 1837 la 
Bruxelles. În anii următori, Urquhard a publicat şi alte cărţi dedicate 
problemei orientale, ceea ce probează o dată mai mult zelul său în 
slujba cauzei căreia i se devotase. 

10 Anton Prokesch-Osten (1795—1876) era diplomat austriac, iar 
Edouard Drouyn de Lhuys (4805—1881), diplomat pisică Yiitor 
ministru de externe sub Napoleon al III-lea. 

44 J.A. Vaillant (1804—1886) se raliase şi el mişcării din 1840 
conduse de Mitică Filipescu. După descoperirea conspirației, el pără- 
sise ţara, dintr-o justificată prudenţă, trecînd în- Moldova, la Iași. 
Deci nu fusese „izgonit“. Abia după un an, în urma unor noi bănuieli 
pe care le stîrnise, s-a văzut constrîns să plece la Paris, prin Constan- 
tinopol. 


LIBERTATEA 


Cu titlul Corespondenţa între d-nii Vasile Alecsandri și Ion 
Ghica, XI (Libertatea), a apărut în Convorbiri literare, nr. 7, 14 octom- 
"brie 1881. În ediţiile 1884 şi 1887: Libertatea. 

Din prima frază şi din datare reiese că aceasta era, de fapt, con- 
tinuarea anunţată în Liberalii de altădată. Redacţia Convorbirilor 
literare a tipărit mai întîi Egalitatea, probabil din eroare. În volum, 
scrisorile au fost reașezate în ordinea normală. Iacob Negruzzi a fost 
cam alarmat din cauza caracterului politic luat de corespondenţa lui 
Ghica, pe care ar fi dorit-o pur literară. La 27 septembrie 1881, 
după publicarea scrisorii Egalitatea, Alecsandri ţinea să-l liniștească: 
„ion Ghica va continua şirul scrisorilor, însă cu totul afară din do- 
meniul politic. Acele două care tratează despre egalitate și libertate 
au fost făcute cu scop şi de varietate, şi de a proba cum înţelegem 
libertatea şi egalitatea oamenii generaţiei cărunte.“ Convorbirilor le 
era greu să întrerupă seria şi să cenzureze corespondenţa dintre am- 
basadorul României la Londra şi poet. Redacţia voia să se asigure 

totuşi pentru viitor, ceea ce reiese şi din încredințările pe care Alec- : 
sandri le dădea lui Negruzzi în legătură cu dorința fratelui său, j 
Iancu, de a deveni corespondent al revistei ieşene: „am să-l îndemn ' 
şi eu din parte-mi ca să se ferească de politică, politica fiind filoxera 
literaturii“ (V. Alecsandri, Scrisori, I, p. 124). | 

1 „Filozoful antichității“ care a exclamat: „O, patrie! cîte crime i 
nu se comit în numele tău!“ nu este altcineva decît... doamna Roland 
(1754—1793), soţia lui Roland de la Platiere, partizan al girondinilor, 
Arestată, şi-a scris în detenţiune memoriile, iar cînd a fost suită pe 
eșafod a rostit cuvintele devenite celebre: „O, liberté! que de crimes 
on commet en ton nom!“ Precum se vede, Ghica, înşelat de memorie, 
greşeşte nu numai în ceea ce priveşte autorul spusei, ci şi în reprodu- 
cerea ei, ceea ce îl determină să adauge: „Acest cuvînt s-ar aplica încă 
şi mai bine libertăţii“. Dar chiar libertăţii îi fusese aplicat! 

2 Cesare Cantu (1804—1895), om politic și istoric italian, este 
autorul unei Istorii universale, care a avut o mare circulaţie în epocă, 
Kogălniceanu, Bălcescu, Filimon îl citează adesea. 

3 Charles Brook Dupont-White (1807—1878), jurist şi economist, 
francez, considera autoritatea de stat ca un factor care garantează 
libertatea individuală, împiedicind afirmarea anarhică a acesteia. 

4 Jurisconsultul francez Edouard-Ren6 de Laboulaye (1811— 
1883), om politic cunoscut, șef al liberalilor, era apreciat la noi şi ca 
scriitor. Paralel cu alte traduceri din opera sa, Grigore Alexandrescu 
a tălmăcit, în 1872, cîteva din ale sale Contes bleues (Povești albastre). 

5 Henry Thomas Buckle (1821—1862), a cărui operă principală 
este Istoria civilizaţiei în Anglia, reprezintă în sociologie concepţia 
pozitivistă. După el, factorul esenţial în progresul istoric al popoare- 
lor îl reprezintă mediul geografic, teză profund eronată, favorabilă 
capitalismului şi colonialismului, 

6 Filozoful şi economistul englez John Stuart Mill (1806—1873), 
epigon al şcolii economice clasice, era apreciat de Ghica mai ales 
pentru concepţia sa liber-schimbată. | 

7 Adam Smith (1723—1790) este economistul perioadei manufac- 
turiere, reprezentant de frunte al economiei politice clasice burgheze, 
care a constituit un pas înainte în progresul gîndirii economice, mai 
ales prin afirmarea ideii că valoarea, în toate sectoarele de produc- 
ţie, rezultă din muncă. 

8 Un Humboldt este citat şi în /ntroducţiune. Cum acolo e po- 
menit, în enumerare, alături de Cuvier, presupunem că e vorba de 
Alexander von Humboldt (1769—1859), naturalistul și geograful, 
reprezentant al materialismului ştiinţific-naturalist. Wilhelm von: 

Humboldt (1767—1835), celebrul lingvist (e unul dintre creatori: 
metodei comparativ-istorice în studierea limbilor) şi filozof al istoriei 
(de pe o bază idealistă), a desfăşurat și o importantă activitate politică, 
militind pentru unificarea Germaniei, și mai tirziu, ca ministru, în- 
cereînd să realizeze unele reforme liberale. 

9 Abatele Emmanuel-Joseph Sieyts (1748—1836) a fost unul 
dintre conducătorii iacobinilor şi a făcut parte din Constituantă, 
Convenţia națională şi Consiliul celor cinci sute. 


EGALITATEA 


Cu titlul Corespondenţa dintre d-nii Vasile Alecsandri și Ion 
Ghica, X (la sumar: Scrisoarea X — Egalitatea), a apărut în Con- 
vorbiri literare, nr. 6, 4 septembrie 1881. În ediţiile 1884 și 1887 are 
același titlu: Egalitatea. 

Ultima, prin datare, dintre sc iisartle lăsate de Ghica la plecarea 
din ţară a fost publicată înaintea celor două redactate în iunie (Li- 
bertatea şi O călătorie de la București la Iaşi înainte de 1848) . Împre- 
ună cu Libertatea, formează continuarea promisă lui Alecsandri în. 
Libertatea de altădată. 

4 Imaginînd acest dialog între două „tranţuzitet, Ghica reactuali- 
zează în 1881 o constatare făcută de Costache Negruzzi în 1838: „Apoi 
cum socotea cineva ca să ne placă un teatru românesc? 

Rezoanele noastre erau mai tot acele ce le avea parte din parte- 
rul Bucureştilor, pe care cu mult gust ni le spune un tînăr poet român: 

Pînă acum nu sunt nebună, zice d-na B. către d-l A., care o în- 
treabă de a fost la reprezentațiile româneşti. 


Pîn-acum nu sunt nebună, ca să hotărăsc să merg 
La un loc unde bacalii și cizmarii toţi alerg. 

Fi done! Cu astă idee poate vrei ca să glumești? 
La Paris se dau vreodată vodeviluri românești? 
Caliope, Andronescu se pot socoti actori, 

Vrednici ca să mulțumească nişte nobili privitori?“ 


(Costache Negruzzi, Păcatele tinereţelor, ediţie comentată de V. Ghia- 
cioiu, Scrisul românesc, Craiova, p. 61.) 

Pasajul lui Ghica e aproape o parafrazare a orga citate, pe 
care Negruzzi le-a extras din Conversaţii de C. Facea. Că dintre piesele 
reprezentate pe la 1880 memorialistul alege o comedie mai veche a lui 
Alecsandri, e o atenţie față de poet şi faţă de Millo. Noul interpret. 

al rolului titular era tînărul, dar foarte talentatul Mihail Mateescu 
(1856—1888), care, în 1879, îl întruchipase pentru prima dată pe scenă 
pe Rică Venturiano din O noapte furtunoasă. Millo juca la grădina 
„Raşca“, fapt de eare, încă din mai, se interesa și Alecsandri: „Am vă- 
zut în Timpul că Millo a organizat reprezentații în nu ştiu ce grădină. 
Măcar de ar cîştiga ceva în timpul verii“ (V. Alecsandri, Corespon- 
dență, p. 109). 

Stavri, pe care-l pomenesc cele două bucureştence franţuzite, era 
antreprenorul unei grădini de pe strada Academiei (mai tirziu: „Lie- 
dertafel“), unde se dădeau reprezentații estivale. În vara anului 1881, 
Stavri angajase o trupă franceză care juca L'Etincelle şi Une demoiselle 
en loterie, comedii mult gustate de protipendada bucureșteană, după 
cum ne încredințează faimosul Claymoor de la L'Independance rou- 
maine: „Les loges sont bien garnies, quelques figures connues [...] madame 
Alexandrine Floresco, en capot duchesse, madame Candiano toujours 
gracieuse [...]. Dans les fauteuils, la jeunesses dorée, la haute gomme, 
tout le high life masculin“ (C. Bacalbaşa, Bucureștii de altădată, Uni- 
versul, București, 1927, I, p. 265—266). 

2 Filon (din Alexandria, supranumit Judeul) (c. 25 în e.n. — c. 40 
€.n.) e un precursor al teologiei creştine, prin strădania lui de a rea- 
liza o sinteză între religia iudaică şi diverse concepţii filozofice eline. 

3 Pasajul despre „lucrarea mîinilor“ este cam sofistic. Toţi cei 
citați, chiar şi Bernard Palissy (1540—1590), unul dintre creatorii 
ceramicei, au fost niște mari artişti. Exemplul lor nu poate fi folosit 
pentru demonstraţia în favoarea importanţei activităţii productive 
meșteșugărești. 

4 Îndemnul adresat guvernului exprimă cu deosebită claritate 
concepţia social-politică a lui Ghica, pe care, în ansamblu, epistola 
Egalitatea o sintetizează în datele ei esenţiale. În numele „concordiei“, 
ca o condiţie a „întăririi naţionale“ — slogan mereu reluat de apologeţii 
orînduirii burgheze — scriitorul neagă, cum o face şi în alte părţi, nu 
numai lupta de clasă, ci însăşi existenţa claselor, evident doar în 
ceea ce priveşte stadiul contemporan lui al societăţii româneşti. Dar 
chiar, admiţînd împărţirea în clase a societăţii precapitaliste, el in- 
troduce în dezbatere o eroare semnificativă. În feudalism, de pildă, 
diferenţierea ar fi derivat numai din instituţia privilegiilor (titluri, 
ranguri nobiliare). Ghica exclude deci în întregime factorul fundamen- 
tal, care este cel economic, fapt de altfel explicabil, prin convingerea 
lui că proprietatea este un drept sfint și inviolabil (cf. Convorbiri 
economice). S-ar putea spune că, făcind abstracţie de mijloacele de 
producţie, în raport cu care se definesc clasele, el confundă clasele cu 

castele. Confuzia naşte altele. Privilegiile fiind desfiinţate prin lege, 
aiurea şi în ţara noastră, egalitatea socială a fost instituită de drept, 
aşa dar progresul social al insului depinde exclusiv de capacităţile cu 
care e înzestrat de natură. Aici Ghica introduce altă eroare, constind 
în modul mecanic în care înţelege ideea de egalitate, tradusă prin uni- 
formizare. Că oamenii nu pot fi — şi nici nu vor fi vreodată — absolut 
„egali“, reprezintă un fals argument. Constituţia fizică, temperamen- 
tală, aptitudinile personale, datele accidentale (infirmităţi etc.) vor 
introduce întotdeauna note distinctive. Egalitatea, în sensul ei real, 
major, adică social-economic, se asigură prin rezolvarea problemei 
de bază, eludată de Ghica: înlăturarea inegalităţii materiale prin socia- 
lizarea mijloacelor de producţie. 

Dincolo de erorile semnalate, ceea ce rămîne totuşi pozitiv în 
Egalitatea constă în prețuirea muncii şi în afirmarea ideii că trebuie 
asigurată o continuă mişcare socială de jos în sus. 


O CĂLĂTORIE DE LA BUCUREŞTI LA IAŞI 
ÎNAINTE DE 1848 


Cu titlul Corespondenţa dintre d-nii Vasile Alecsandri și Ion 
Ghica, XII (la sumar: Drum din București la Iași în 1841), în Convor- 
biri literare, nr. 9, 1 decembrie 1882. În ediţiile 1884 şi 1887: O călă- 
torie de la București la Iași inainte de 1848. 

1 Situate unul lîngă altul, cele două localuri — „Hugues“ şi 
„Brofft“ — se aflau pe Calea Victoriei, peste drum de fostul Teatru 
Naţional. În special „Hugues“ era restaurantul cel mai agreat de 
high-life-ul bucureştean. Imobilul în care era instalat „Brofit“ fusese 
proprietatea lui Tache Ghica. 

2 În 1881, şaptesprezece ore de la Bucureşti la Iaşi,cu trenul, 
i se păreau lui Ghica nimica toată. Astăzi, aceeaşi distanţă este par- 
cursă cu rapidul în cinci ore şi jumătate, cu personalul în cca unspre- 
zece ore | Dar chiar numai cu un deceniu înainte de relatarea memoria- 
listului, o călătorie de la Iași la Bucureşti se desfăşura încă în condiţii 
izbitor de asemănătoare acelora de prin 1840, așa cum reiese dintr-un 
articol publicat de ziarul Informaţiuni bucureștene, în 1870: „Seara 
a plecat diligenţa din laşi, și după ce abia se putu smulge din prăpas- 
tia unui glod, prin ajutorul a cîţiva boi, pentru a căror bun serviciu 
fiecare pasager a fost nevoit a plăti cîte doi sorcoveţi, joi pe la două 
ore dimineaţa a sosit la Podu-iloaiei. Dar cînd a ajuns acolo o roată 
i s-a sfărîmat cu desăvirşire. La poşta Podu-lloaiei este ştiut că nu se 

află nici o căruţă, şi astfel a urmat o mare confuziune care însă n-a 
durat mult timp, căci găsindu-se în tirguşor o căruţă, se trimise în 
grabă mare un om de la Iaşi, pentru a aduce o altă roată. Omul a 
sosit îndărăt pe la 9 ore, dar din nenorocire roata nu se potrivea. Nu 
era timp de pierdut, prin urmare, a venit la Iaşi însuși conductorul“... 
Numai de la Iași la Tirgu-Frumos călătoria a durat 34 de ore! (cf. 
T. Caranfil, Un vehicul uitat, în Informaţia Bucureștiului, 16 ianuarie 
1965, p. 2). 

3 Slam-Rimnic e numele mai vechi al fostului judeţ Rîmnicu- 
Sărat. 

4 „Vestitul“ Privilegiu (Privilegio, Privileghe), fost antreprenor 
al poştelor, împlinea în 1888 nouăzeci de ani și îi făcea încă diverse 
servicii lui Alecsandri. 

5 Călătoria lui Ghica de la Bucureşti la Iaşi se situează către 
începutul iernii anului 1841. Anul e indicat, de altfel, în titlul scri- 
sorii, așa cum apare în revistă, la sumar. Mama lui Alecsandri a murit 
ia 2 februarie 1842, în timp ce vornicul Alecsandri se afla în străină- 
tate, bolnav şi el. Poetul a plecat să-şi aducă tatăl de la Viena, pe la 
sfîrşitul lunii februarie. Probabil că, între timp, își şi instalase prie- 
tenul în casa lor. 

6 Scrisoarea la care se face trimitere este David Urguhard. 

7 În 4842, cînd Ghica devine profesor al Academiei, Mihail 
Sturdza hotărîse ca, de atunci înainte, nimeni „să poată intra într-o 
slujbă publică fără să îi petrecut cursul regulat al învățăturilor şi fără 
să întăţişeze atestat sau diplome adeverite“. Materiile care se predau 
erau „religia, clasecii latini, matematică, literatura, iconomia po- 
litică, agronomia, limba franţeză, hemia şi fizica teoretică“ (dintr-o 
«dare de seamă asupra examenului „gheneral“ ţinut în iulie 1842, în 
Cantor de aviz și comers, & august 1842; cf. Reflector peste timp, 
Din istoria reportajului românesc de George Ivașcu, E.P.L., 1964, 
p. 141—112). 

8 În Amintiri despre Grigorie Alexandrescu, Ghica afirmă din nou 
că poetul a fost arestat din cauza semnificației politice a fabulei Le- 
băda și puii corbului. Atunci, însă, nu mai tălmăceste alegoria lebedei 
prin „Franţa, care voia să ne scape...“, ci prin „omul ce dă sfaturi 
bune“, reformulare luată de-a dreptul din Epistolă către Voinescu II: 
„Că lebăda e omul ce dă povăţuire/Acelor care umblă pe calea de peire“. 
Inversind lucrurile, autorul ediţiei critice a operei lui Gr. Alexan- 
drescu găseşte în versurile din Epistolă o confirmare a părerii lui Ghica, 
pe care o consemnează fără a o pune la îndoială (Gr. Alexandrescu. 
Opere, ediţie îngrijită de I. Fischer, E.S.P.L.A., 1957, p. 497). Dar 

fabula Lebăda și puii corbului a fost scrisă şi publicată cu aproape tref 
ani în urmă, în 1838, astfel că era de mult cunoscută şi, dacă ar fi 
constituit un motiv de sesizare pentru consulul rus, acesta ar fý 
cerut sancţiunea mai înainte. Pe de altă parte, la relativ scurtă vreme 
după detenţiunea sa, poetul și-a retipărit fabula în ediţia din 184% 
(apoi în aceea din 1846), ceea ce desigur că n-ar fi făcut-o dacă ar ff 
pătimit realmente anume din cauza ei. Nu din cauza fabulei, maï 
exact, nu numai din cauza fabulei, ci şi a altor versuri, mai ales a Poe- 
mului Anul 1840, poetul a devenit suspect pentru autoritatea: de stat. 
Arestarea sa trebuie pusă în legătură cu măsurile represive luate la 
descoperirea complotului lui Dimitrie Filipescu. 


DASCĂLI GRECI ŞI DASCĂLI ROMÂNI 


Cu titlul Corespondenţa dintre d-nii Vasile Alecsandri și Lor 
Ghica, XIII (la sumar: Dascăli greci), în Convorbiri literare, nr. 9, 
1 decembrie 1882, în ediţiile 1884 și 1887, cu titlul definitiv. 

Această cea dintii scrisoare redactată de Ghica după plecarea la 
Londra reia şirul evocărilor, părăsind domeniul politic, lucru pe Care 
Alecsandri îl subliniază, cu un bănuit sentiment de ușurare, trimi- 
tind lui Iacob Negruzzi textul: „Iată o nouă scrisoare a lui Ion Ghica, 
de soiul acelora care au plăcut lectorilor foii Convorbirilor. Ea cuprinde 
notițe foarte interesante asupra pleiadei de dascăli greci care au for- 
mat educaţia generaţiei bătrîne din Bucureşti. Cred, prin urmare, că 
va găsi un loc în coloanele Convorbirilor, ca un pastel al timpului tre- 
cut“ (V. Alecsandri, Scrisori, I, p. 129). „Politica“ nu e totuşi complet, 
abandonată. În finalul scrisorii, Ghica alunecă iar spre critica politi- 
cianismului, în pasaje de un izbitor paralelism cu Liberalii de altă- 
dată. 

Înainte de a o expedia la Iaşi, poetul a citit noua epistolă 2 lui 
Ghica soţiei sale, care era suferindă: „Sărmana bolnavă a rîs din inimă 
şi şi-a uitat suferinţele la povestea acestor eroi care criticau actele lui 
Botzari și ale lui Miauli. Scenele cu bunica ta au distrat-o de aseme- 
nea foarte mult, de aceea a visat o bună parte din noapte pe Maria. 
Tereza. Articolul tău va avea succes pe lîngă directorii Convorbirilor, 
căci conţine amănunte interesante cu privire la o epocă cu totul necu- 
noscută, deşi foarte apropiată de noi, ridică un colţ al perdelei trecutu-. 
lui şi lasă să se întrevadă siluete comice, este, adevărat, dar care au 
exercitat o mare influenţă asupra ideilor şi obiceiurilor vechilor boieri (** 
(V. Alecsandri, Corespondenţă, p. 124.) 

1 Aceste versuri umoristice sînt reproduse de Anton Pann, cu par- 
titura' respectivă, în Spitalul amorului, broșura III-a, împreună cu 
alte două cuplete umoristice de acelaşi gen (Cali spera, spera... și 
Of, of, te rog aibi milă...; cf. Anton Pann, Cintece de lume, transcrise... 
de Gh. Ciobanu, E.S.P.L.A., p. 281—283). Textul întreg din Spitalul 


amorului: 

S-a dus vremea ‘ta frumosa, Atunţi varga pe spinare 
Chind. un dascalos grecos, Tipto, tiptis arata; 
inarmat c-o varga grosa Si falanga la piţoare 
Paradosa faneros: . Chiar din talpe-l învăţa, 
Aritmetichi, me gramatichi, Aritmetichi, me gramatichi, 
Che istorichi, aped-opechi. Che istorichi, aped-opechi. 
De-acum lumea s-a strica Ma acus lumea s-a strica, 
Si de ris noi am remas, Si de ris noi am ramas, 
Chiţi baeții fara frica Chiţi copii fara frica 

Ne dau noua peste nas. f Ne dau noua peste nas. 


2 Pentru prima dată tîrgoviştenii s-au ridicat în octombrie 1820. 
Cînd slujbașii domneşti s-au prezentat în oraș pentru a executa porunca 
domnească, localnicii au vrut să-i ucidă. Oamenii stăpînirii au scă- 
pat cu fuga. Trei sute de delegaţi ai tirgoviştenilor au pornit îndată 
la Bucureşti, cu jalbă la Alexandru Suţu. Speriat, acesta a făgăduit 
că va rezolva cererea mai tîrziu, dar, după plecarea grosului delega- 
tiei, cei cîţiva. tîrgovişteni rămași în Bucureşti pentru tratative au fost 
trimiși în surghiun, iar boierii au semnat un hrisov prin care moșia 
era răpită obştiei. În februarie 1821, deci după moartea dornnitorului 
şi izbucnirea răscoalei, patru sute.de tirgovişteni, ceea ce constituia 
un convoi într-adevăr impresionant, au venit din nou la Bucureşti, 
dînd jalba în mîinile doamnei văduve. Guvernul provizoriu s-a văzut 
nevoit să convoace Divanul, care a restabilit drepturile de proprietate 
ale oraşului Tîrgovişte. 

3 Miaulis (Mihaulis) era albanez de origine; a fost „amiral“, 
comandant al flotei greceşti în luptele pentru libertate. 

4 Documentele şi lucrările ulterioare îl confirmă pe Ghica: mulți 
dintre comandanții unităților greceşti au fost aromâni şi albanezi. 
Teodor Colocotroni, comandantul suprem al oştilor revoluționare din 
Peloponez, era supranumit „Garibaldi al Greciei“. În cîntecele popula- 
re i se spunea „Vlaho Vasileas“ sau „Vasileas ton Vlahon“, adică „regele 
aromânilor“, deoarece sub ordinele lui se aflau foarte mulți români 
macedoneni (A. Hîciu, op. cit., p. 566). 

5 Pasajul despre ostaticii lui Ali-paşa Tebedelen trebuie corobo- 
rat cu scrisoarea despre generalul Coletti. Pe Gheorghe Şeriful, fostul 
om de încredere al lui Marcu Botzari, Ghica l-a putut cunoaşte bine, 
deoarece, la Bălteni, lîngă Ghergani, îi era vecin. 

6 Tipărită pentru prima dată la Sibiu în 1801, Istoria preafru- 
„mosului Arghir și a preafrumoasei Elena era bine cunoscută şi dincoace 
de munţi, în anii copilăriei lui Ghica, probabil în ediţiile ulterioare, 
braşovene, din 1809, 1812 etc. Cartea nu trebuia să ajungă aici neapă- 
rat în bagajele vreunui călător venit din Transilvania, căci putea fi 
găsită şi în librăriile bucureştene. Într-un Catalog cărților istoricești 
(laice) ce se află în Librăriad. I. Romanov și I. Popovici și Visarion Rus, 
în București..., catalog tipărit la sfîrşitul culegerii Poezii deosebite 
de Anton -Pann (1837), printre alte cărţi figurează şi Istoria lui 
Arghir de 1. Barac. 

7 'Pentru Oda la marca ţării, titlul corect este: La pravila ţării. 

8 Pasajul reia, aproape în aceeași termeni, idei din Școala acum 
cincizeci de ani. „Venerabilul bătrîn străin“ căruia Camera i-a votat 
o pensie viageră ar putea să fie chiar J.A. Vaillant, căruia, într-adevăr, 
în 4864, i s-a acordat o recompensă naţională. În ceea ce-l priveşte pe 
„d-nul X..., francez venit acum cîţiva ani în urma împrăştierii Comunei 
din Paris, care, zice el, a înzestrat limba română cu gramatică şi cu 
„dicţionar și cu fel de fel de cărţi ştiinţifice şi literare“, considerăm că 
e Frederic Dame. Un argument în acest sens ne oferă scrisoarea, citată 
mai sus, pe care Alecsandri i-a adresat-o lui Ghica după cronica defa- 
vorabilă publicată de Damă la premiera dramei Despot-vodă. În acea 
scrisoare, poetul face o aluzie maliţioasă la adresa cronicarului drama- 
tic francez, similară aceleia din epistola lui Ghica: „Acest domn care 
se bănuieşte că este o interesantă epavă a Comunei din Paris...“ Dame, 
detractor înverşunat al lui Caragiale, dar și autor al unui bun dicțio- 
nar francez-român, a venit într-adevăr în România curînd după căde- 
rea Comunei din Paris, în 1872. 

9 Asupra şcolilor half-time, Ghica stăruie în Convorbiri economice. 

10 Orașul Valenciennes, vestit pentru dantelele şi ţesăturile sale, 
se află în Franţa, nu în Belgia! 

11 Evident, în şirul oamenilor de ştiinţă elveţieni nu are ce căuta 
numele de Jussieu, pe care l-a purtat o adevărată dinastie de mari 
botanişti francezi, printre care Bernard (1699—1777) şi Antoine-Lau- 
rent (1748—1836) au fost cei mai iluştri. Dintre ceilalţi, Jean-Gaspard 
Lavater (1741—1801), teolog și scriitor mistic, nu poate fi considerat 
om de ştiinţă, întrucît fiziognomia, al cărei creator a fost, nu are nici o 
bază ştiinţifică. Horace de Saussure (1740 — 1799) a fost fizician 
şi geolog, iar Augustin Pyrame Candolle (1778 — 1841), botanist, 
elev şi colaborator al lui Lamark. 

TUNSU ȘI JIANU 


Cu titlul Corespondenţa dintre d-nii Vasile Alecsandri și Ion 
Ghica, XIV (la sumar: Jianu), a apărut în Convorbiri literare, nr. 2, 
4 mai 1883. În ediţiile 1884 și 1887: Tunsu și Jianu. 

Prins de obligaţiile sale de serviciu, ca ministru la Londra, 
Ghica îşi găsește mult mai rar decît atunci cînd se afla în ţară ră- 
gazul să scrie, Pe de altă parte, între data scrisorilor şi aceea a apa- 
riţiei în Convorbiri literare se scurg intervale foarte mari. Tunsu și 
Jianu, datată „26 decembrie 1882“, apare abia peste vreo patru luni. 

1 Stejarul multisecular din grădina casei Ghica de la Ghergani 
a dăinuit pînă acum cîțiva ani, cînd s-a prăbușit. Se pare că impu- 
nătorul monument al naturii ar fi putut fi salvat dacă se luau măsurile 
corespunzătoare (v. Flacăra din 1 aprilie 1957). 

2 Versurile din balada despre Iancu Jianu au fost introduse în 
scrisoare de către Alecsandri, la rugămintea prietenului său, care 
nu dispunea la Londra de vreo culegere de folclor românesc: „Am 
completat — îi scrie poetul lui Ghica, la 20 decembrie 1882 — frag- 
mentele din legenda Jianul şi am trimis articolul tău lui Negruzzi, ca 
dar de Anul nou. Va fi încîntat, căci scrisoarea ta conţine amănunte 
asupra sfîrșitului lui Jianu, necunoscute de noua generaţie, care de 
altfel nu cunoaște atîtea lucruri“ (V. Alecsandri, Corespondenţă, 
p. 127). E curios că Alecsandri nu a extras citatele din balada Jianul, 
publicată de el, ci din altă variantă. În culegerea sa, poetul dă nota: 
„Jianul era neam de boier. El a hoţit, ca şi Bujor, pe la începutul vea- 
cului XIX şi şi-a săvîrşit zilele la Tîrgovişte, fiind iertat de guvern.“ 

Alte versiuni ale baladei publicate pînă în 1882 și care ar fi 
putut sta la dispoziţia lui Alecsandri sînt N-aţi auzit d-un Jian... 
(A. Pann, Spitalul amorului, broşura 2), Cintecul Jianului (tipărit 
de Gr. Alexandrescu, în Românul, 20 septembrie 1873). 

Amintirile lui Ghica şi baladele populare se confirmă reciproc, 
dar numai în parte. Astfel, baladele precizează originea oltenească a 
haiducului: De-un Jian, de un oltean (A. Pann, V. Alecsandri), rețin, 
între detaliile portretului fizic și moral, faptul că era „om mic la 
stat“ (A. Pann; Ghica scrie: „un om scurt, îndesat“); în sfirsit, con- 
semnează arestarea și ducerea lui la curtea lui Caragea-vodă: și-l 
ducea la Caragea (A. Pann, V. Alecsandri). Ion Ghica, introducînd în 
biografia haiducului episodul romantic al dragostei nefericite a aces- 
tuia pentru Stăncuţa, dă o întorsătură corespunzătoare modului în 
care viteazul şi-a încheiat cariera. Se spune însă că lucrurile s-au petre- 
cut de fapt altfel. După ce a haiducit într-adevăr şapte ani (de ce n-o 

văzuse totuşi pe Stăncuţa numai „de doi ani“?), Jianu nu s-a predat, 
zdrobit suiletește de moartea iubitei, ci a fost prins de poteră. De ase- 
menea, chiar dacă l-a iertat de spinzurătoare, fie şi la rugămintea uneia 
din fetele casei domnești, Caragea nu i-a redat libertatea, ci l-a trimis 
la ocnele de la Telega. Într-o cronică dramatică din 1861, Nicolae 
Filimon schiţează biografia haiducului astfel: fiu al unui boier din 
Caracal, Jianu a rămas, după meartea tatălui său, tutore al fraţilor 
săi măi mici. Cînd „un infam violă pe sora lui, «tutorele» deveni mai 
teribil decît leoaica căreia îi răpește puii“. Neobţinînd sancţionarea pe 
căi legale a ticălosului, Jianu „deveni tîlhar de codru“. În cele din 
urmă, „se închină lui Caragea-vodă şi intră iarăşi în societate“ („Ji 
nul“, vodevil,.. de dd. Anestin și M. Millo, în Țăranul român, 
47 decembrie 1861). 


TEODOROS 


Cu titlul Corespondenta dintre d-nii Vasile Alexandri și Ion Ghica, 
XV (la sumar: Theodoros), a apărut în Convorbiri literare, nr. 7, 4 oc- 
tombrie 1883. În ediţia 1884: Theodoros, împăratul Abisiniei; în ediţia 
1887: Teodoros. 

Prima dintre scrisorile care poartă ca indicație a locului unde a 
fost redactată numele capitalei engleze a intrat în posesia lui Alec- 
sandri cu prilejul călătoriei întreprinse de acesta, în vara anului 1883, 
în Anglia. Trecînd în Franţa, poetul îi vestea lui Iacob Negruzzi, 
de la Aix-les-Bains, în 5 august, „trimiterea pentru Convorbiri a 
unui articol foarte interesant asupra lui Teodoros de Abisinia, care a 
fost român, după multe probabilităţi bine expuse şi lămurite în zisul 
articol“ (V. Alecsandri, Scrisori, I, p. 136). 

1 Luxandra Cîmpineanu, născută Cîndescu, era soția marelui vor- 
nic Scarlat Cîmpineanu. În timpul domniei lui Mavrogheni, Scarlat 
Cimpineanu a fost trimis, în fruntea unui corp de oștire, să se opună 
înaintării trupelor austriece, care, în urma alianţei încheiate de Aus- 
tria cu Rusia, intraseră în ţară în 1788. Nutrind sentimente ostile față 
de fanariotul aproape dement, Scarlat Cîmpineanu a folosit prilejul 
pentru a trece în Transilvania, şi de aici la Viena. Asupra modului 
în care à fost trimisă în surghiun soţia vornicului, a se vedea discursul 
academic al lui Ion Ghica despre Ioan Cimpineanu. 

2 Convorbirea din salonul consulului francez n-a putut avea loc 
în 1864, ci în 1868, căci în acest din urmă an se situează expediția en- 
gleză în Abisinia. Întringerea negusului a fost atunci consemnată de 

gazeta ardelenească Albina (din 17 aprilie 1868) astfel: „Comandantul 
Napier a devins pe Teodor, regele abisinilor în față de Magdala“. Pro- 
poziţia e citată de Titu Maiorescu în articolul polemic Limba română 
în jurnalele din Austria (1868). 

Să fie într-adevăr negusul Teodoros fostul fecior din casa lui Tache 
Ghica? Argumentele memorialistului nu schimbă nicidecum ipoteza 
într-o certitudine. Unele coincidenţe nu pot fi totuşi trecute cu vede- 
rea: numele, vîrsta, scrisoarea primită de Sofiana de la Magdala 
(dacă această scrisoare, cu însemnarea respectivei localităţi, a existat 
într-adevăr !). Negusul Teodoros al II-lea s-a născut în 1818; era deci 
cu doi ani mai mic decît Ion Ghica, astfel că, dacă va îi fost într-ade- 
văr fiul Sofianei, putea fi tovarăşul de joacă al acestuia. Teodoros a 
jucat un rol important în istoria Etiopiei: a reunificat ţara, a realizat 
o serie de reforme economice şi politice, a luptat cu eroism împotriva 
englezilor. Ultima rezistenţă a opus-o în fortăreața de la Magdala, 
situată la sud de oraşul Gondar (lingă lacul Tana). Cind dezastrul a 
devenit inevitabil, s-a sinucis. 

Originea românească a lui Teodoros a fost pusă în discuţie şi de 


Cezar Bolliac, în 1869: „regele Abisiniei era român din satul Voevoda, . 


în districtul Teleorman și... se rudea cu Tudor Vladimirescu“. Asupra 
acestei afirmaţii, Alecsandri face haz într-o scrisoare către I. Negruzzi 
(Alecsandri, Scrisori, p. 49), 


TEODOR DIAMANT 


Cu titlul Corespondenţa dintre d-nii Vasile Alecsandri și Ion Ghica, 
XVI (la sumar: Mehtupciu), a apărut în Convorbiri literare, nr. 10, 
1 ianuarie 1884. În ediţiile 1884 şi 1887, cu titlul definitiv. 

1 „Nemuritorul Boyxton“ este căpitanul american Paul Boyton 
(născut în 1848). Fost ofiţer de marină în timpul războiului de secesiune, 
Boyton a devenit dacă nu nemuritor, în orice caz celebru datorită apa- 
ratului de înot pe care l-a inventat şi cu care a întreprins numeroase 
demonstraţii în fluvii şi mări. În 1875 a traversat Canalul Mînecii. La 
doi ani după scrisoarea lui Ion Ghica, conducea o faimoasă şcoală de 
înot la New York. 

2 Coana Chiriţa traduce numele Geoffroi Marie prin „Mi-e frig, 
Marghioală“ în canţoneta comică Cucoana Chiriţa în voiaj de V. Alec- 
sandri. 

3 „Violaţiuni de legi, prevaricaţiuni, trădări“ sînt acuzaţii 
curente aduse lui Ion Ghica în anii cît a fost angajat în politica activă. 

În 1869, Pressa, referindu-se de altfel la învinuiri mai vechi, îl întreba 
ce ar spune dacă cineva ar afirma că „acel bei este vestitul samsar al 
împrumutului Oppenheim, care din greșală a făcut a se vărsa în lăzile 
sale particulare o bagatelă de 600.000 franci...?** Ziarul continua: „Ar 
striga negreşit la calomnie, şi ar avea dreptate!“ Deși ostilă, gazeta 
Pressa făcea remarca obiectivă că Ghica „a suferit atît de mult de acest 
venin (calomnia) ce s-a vărsat asupră-i...“ (Pressa, II, nr. 218, 3 nov. 
1869, p. 869). Postul ministru a răspuns Pressei printr-o scrisoare cal- 
mă, respingind cu argumente solide calomnia. După cum se vede, nici 
după mai bine de un deceniu, în perioada Scrisorilor către V. Alecsan- 
dri, memorialistul nu s-a eliberat de amărăciunea pricinuită de cam- 
paniile duse împotriva lui. 

4 Numele de Burlamache, luat de notar — nume „mai cunoscut 
şi mai potrivit. cu poziţiunea sa de depozitar al legilor“ — ar putea 
fi o aluzie la Jean-Jacques Burlamaqui (1694—1748), filozof şi publi- 
cist genovez, adept al iluminismului, autor al tratatului Principii 
de drept natural. 

5 Întrebarea dacă Stefan cel Mare a avut sau nu barbă fusese la 
ordinea zilei în cursul anului 1882, cînd se comandase sculptorului 
francez Fremiet o statuie a voievodului. Academia Română a luat 
de repetate ori în dezbatere chestiunea, părerile fiind împărţite. Au 
învins partizanii... bărbii. Cînd episcopul Melchisedec va descoperi 
miniatura, astăzi foarte cunoscută, din FEvangheliarul de la Mănăs- 
tirea Humor, se va vedea că voievodul moldovean se purta ras. În 
1883, însă, s-a inaugurat la Iaşi o statuie cu barbă, așa cum îl pre- 
zenta Gh. Asachi pe Ştefan cel Mare într-o stampă a sa. 

6 Pe Charles Fourier (1772—1837), celebrul socialist utopic, şi 
pe Michel Chevalier (1806—1879), economistul care a trecut din 
tabăra saint-simonismului în aceea a liberalismului, Ion Ghica i-a 
putut cunoaşte la Paris, în timpul anilor săi de studiu. Dar lui Charles 
Fourier, mort în 1837, nu-i putea răspunde „cu lacrimile în ochi“ 
că Diamant a murit, deoarece utopistul român a decedat peste patru 
ani, în 1841. 

7 Zlataust, adică „Gură de aur“, supranumele sfîntului loan 
Hrisostomul (347—401). 

8 Barthélemy Prosper Enfantin (1796—1864), supranumit Père 
Entanţin, a fost unul dintre reprezentanţii de frunte ai saint-simonis- 
mului. I se spunea pere (părinte) deoarece, în organizarea nucleelor 
social-economice, socialiștii utopici reprezentanţi ai „noului crești- 
nism“ calchiau ierarhia și ritualurile religioase. Père Enfantin n-a 
rămas nici el consecvent în concepţiile sale. După instaurarea monar- 

hiei din iulie, cînd experimentele utopice au luat sfirșit, fostul „pă- 
rinte“ a devenit director al unei companii feroviare. 

9 Victor Considérant (1808— 1893}, fost saint-simonian, devenise 
într-adevăr adept al lui Fourier în timpul anilor de studenţie petre- 
cuţi de Ghica la Paris. Ulterior, Considérant a transformat socialismul 
utopic într-o doctrină mic-burgheză filistină. În 1847 a publicat 
Manifestul democraţiei din secolul al XIX-lea, în care pleda pentru 
împăcarea între clase. 

10 Doctrina lui Charles Fourier, care, în învelișul fantezist şi 
mistic cuprindea și „germenii unor idei geniale“ (Engels), avea într-a- 
devăr, în expunerea maestrului, o căldură cuceritoare. Fourier așeza 
la temelia progresului societăţii umane, ca şi la aceea a naturii fizice, 
„legile gravităţii şi a atracției universale“. După el, lumea socială e 
guvernată de atracţia pasională, caracteristică omului. Această idee 
a stat şi la baza organizării falansterului, care trebuia să fie centrul 
activităţii economice şi intelectuale a falangei. 

41 După ce s-a întors în țară, Teodor Diamant, care tipărise şi 
la Paris, în 1833, o broşură de propagandă — Auz amis de la justice 
et de l'ordre... — a căutat să cîştige prozeliţi nu numai prin viu grai, 
ci şi prin scris. Articolele pe care le-a publicat în Curierul românesc 
(1884) vădesc efortul de adaptare a fourierismului la relaţiile econo- 
mice din ţările româneşti. Diamant propunea lucrarea colectivă a 
pămîntului într-un fel de întovărăşiri libere care să dispună de mi- 
jloace moderne, mecanizate. Deşi într-o ţară în care agricultura a 
putut părea multora, încă vreme îndelungată, ramura economică spe- 
cifică, el a evidenţiat şi necesitatea dezvoltării unei industrii autoh- 
tone. Dincolo de aceste idei juste și îndrăzneţe pentru acea vreme, 
„modul în care Teodor Diamant concepea reorganizarea socială rămîne 

utopic şi naiv, fapt pe care l-au dovedit concret dizolvarea falansteru- 
lui său de la Scăieni (1835) şi respingerea propunerii, pe care a făcut-o 
în 1841, de a se crea în Moldova „colonii agricole-industriale“. Din 
ideile propagate de Teodor Diamant mai sînt de reţinut: afirmarea 
necesităţii de a se lichida analfabetismul și propunerea ca instruirea 
teoretică a copiilor să fie completată cu o activitate practică, legată 
de munca productivă. 

Falansterul de la Scăieni, moşie în fostul judeţ Saac, la numai 
cîţiva kilometri nord de Ploieşti, se numea Soţietatea soţilor agro- 
nomi. Fourier propunea pentru organizarea unui falanster un număr 
de cel puţin 1 500 de membri. La Scăieni nu s-au putut aduna însă 
decît cîteva zeci de oameni. Adepții erau însă foarte zeloşi şi, cum ar 
reieşi din documentele vremii, înjghebarea a fost apărată împotriva 

oamenilor stăpînirii cu armele. Înainte de Ghica, despre Teodor 
Diamant a scris Cezar Bolliac (articolul Explicarea citoroa vorbe, în 
Românul, nr. 29, 10/22 martie 1859). 

Activitatea şi opera fourieristului român este prezentată şi studiată 
temeinic de profesorul G. Mladenatz, în volumul Scrieri economice 
de Teodor Diamant (Editura ştiinţifică, 1958). Profesorul Mladenatz 
corectează cîteva din afirmaţiile lui Ion Ghica: nici Teodor Diamant, 
nici Victor Considérant nu au fost „apostoli“ în casa de la Mânil- 
montant a lui Pėre Enfantin; funcţia de „portar“, pe care, după 
Ghica, ar fi avut-o Diamant, nu există în organizarea respectivei case. 

Un capitol despre Teodor Diamant, redactat de Gh. Dobre, anexă 
la cartea lui I.B. Kan: Istoria ideilor socialiste, Editura politică, 1963, 
p. 279—293. 


Spre sfîrșitul anului 1883, Ion Ghica s-a decis să-şi adune scri- 
sorile către Alecsandri într-un volum. Cu acel prilej a ieşit la iveală 
un fapt destul de ciudat: nici autorul, nici poetul şi nici chiar Iacob 
Negruzzi nu posedau colecţia întreagă a numerelor din revistă în 
<are apăruseră aceste scrisori ! Ghica s-a adresat lui Alecsandri, acesta 
lui Negruzzi şi lui Ion Bianu. Cu contribuţia tuturor, dar mai ales 
datorită diligenţelor celui din urmă, pe atunci tînăr funcţionar al 
Academiei Române, exemplarele necesare au putut fi adunate. Alecsan- 
„dri a fost încîntat de intenţia scoaterii unui volum. „Ai avut o idee 
bună — îi scria lui Ghica, în 14/23 noiembrie 1883 — de a pune să se 
strîngă toate scrisorile tale într-un volum. Va fi citit cu nesaţ“ 
{V. Alecsandri, Corespondenţă, p. 134). Mai mult ca oricînd, poetul a 
regretat cu acest prilej că n-a fost tot aşa de harnic ca prietenul său: 
„Mărturisesc cu ruşine că la multele și spinitualele scrisori ale amicului 
meu, nu am răspuns decît numai o dată. Acel răspuns îl veţi găsi în- 
tr-unul din numerii Convorbirilor, sub titlul Vasile Porojan, pe care 

, îl veţi publica la sfîrşitul volumului dacă veţi găsi cu cale“ (Scrisoare 
-din 20 octombrie 1883, către Ion Bianu, în V. Alecsandri, Corespon- 
„denţă, p. 33). Ga să facă „o surprindere plăcută iubitului nostru amba- 
ssador“, poetul s-a angajat să scrie o prefaţă. A și scris-o — e Zată-ne 
cil iarna în ţară — şi i-a trimis-o lui Ghica, la Londra, cu rugămintea 
de a îndrepta eventualele erori: „Nu știu dacă memoria m-a slujit 
bine în ceea ce priveşte arestarea lui Hiotoglu, stîrpirea piraţilor din 
Arhipelag şi întîlnirea ta cu Saltafero, comandantul flotei pe care ai 
făcut-o să se întoarcă din drum. Corectează greșelile de memorie, dacă 
“este necesar, completează amănuntele, dar nu suprima ceea ce ar face 
să roşească modestia ta. Să lăsăm ipocriţilor aceste false schimbări de 
culoare“ (Alecsandri, Scrisori, Însemnări, p. 63). Pe manuscrisul lui 

Alecsandri, corectările lui Ghica nu sînt numeroase (v. ms. rom. 804, 
f. 112—1183 şi 117—431, Biblioteca Academiei Republicii Socialiste 
România). Cum se ştie, scrisoarea-prefaţă a lui Alecsandri e, în acelaşi 
timp, o spirituală autocaracterizare (spaima de iarnă, înclinația spre 
visare melancolică), o evocare a serilor în care, împreună cu prietenul 
său, a retrăit întîmplări din trecut, o reamintire a unor episoade din 
viaţa lui Ghica, în sfîrşit, un îndemn insistent şi plin de căldură adre- 
sat acestuia de a continut șirul epistolelor. În alcătuirea ei amorfă 
scrisoarea e o excelentă introducere la volumul cu o alcătuire tot atît 
de eclectică și care este caracterizat astfel: „Oaspe iubit, el va veni 
să ia loc în familiile române, spre a le povesti cu graiul său limpede, 
vesel, plăcut cîteva scene de la începutul secolului nostru sau din 
zilele noastre şi a desfăşura o galerie originală de figuri ce poartă 
sigiliul caracteristic epocei lor“. Ca şi cu alte prilejuri, poetul pro- 
pune memorialistului cîteva teme concrete — perioada Samosului, 
anii de tinereţe petrecuţi la Iaşi, vremea cînd au fost împreună la 
Pera, în timpul războiului Crimeii, evenimentele de la 11/23 februarie 
1866 (detronarea lui Cuza) — şi încheie: „Spune-mi, în fine, tot ce 
ştii din trecut prin alții şi prin tine însuţi. Te gîndeşte, amice, că 
dintre contemporanii noştri tu ai fost şi încă ești unul din cei mai 
activi pe tărîmul politic şi posedezi, prin urmare, un tezaur de suve- 
niri care cer imperios să iasă la lumină în ochii generaţiei actuale 
şi a celor viitoare. Urmează dar şirul epistolelor tale cu acea vervă 
fericită ce distinge cuprinsul volumului tău, și să-ţi ajute Dumnezeu 
a lăsa în urma ta un complet de schiţe pitoreşti, de memorii istorice, 
de tablouri sociale care să îmbogăţească analele Academiei noastre şi 
comoara literaturii române, Ele vor adăugi un titlu mai mult la cele 
dobîndite de tine în ochii ţării, ca unul din introducătorii României 
în era sa de lumină, de mărire şi de glorie.“ 
Încă înainte de a primi prefața, Bianu, care-i purta lui Ghica 
„un adevărat cult“, dăduse desigur materialele la cules. Imprimarea 
volumului, ia Tipografia Academiei Române, s-a făcut foarte repede. 
La 25 octombrie 1883, exemplarele din Convorbiri literare abia erau 
adunate; la 30 ianuarie 1884, cartea apăruse. Culegerea însumează 
“toate scrisorile tipărite în revista ieșeană, pînă la a XV-a, inclusiv, 
dar, parţial, în altă ordine (v. Bibliografia), începe cu „lată-ne cu 
iarna-n ţară“ (purtînd însă titlul Prințului Ion Ghica de V. Alecsandri) 
şi se încheie cu Vasile Porojan. 
Nici în intenţia autorului, apariţia volumului nu trebuia să în- 
{ cheie seria scrisorilor. La făgăduinţa, în acest sens, făcută de Ghica, 


Alecsandri îşi exprima satisfacția: „Ce de bunătăţi pentru Convorbiri 

şi de bogății pentru literatura noastră! De data aceasta, mă angajez 
să fiu mai exact în răspunsurile mele“ (Alecsandri, Scrisori. Însemnări, 
p. 66). Angajamentul poetului a rămas fără nici o acoperire: dacă 
„pînă în 4884 el a contribuit, totuşi, cu trei scrisori (una neterminată 
şi nepublicată), după 1884 nu va mai scrie nici măcar un singur rînd! 


CĂPITANU LAURENT 


Cu titlul Corespondenţa dintre d-nii Vasile Alecsandri și Ion 
Ghica, XVII (la sumar: Samos), a apărut în Convorbiri literare, nr. 1 
şi 3, aprilie şi iunie 1884. Retipărită în ediţia 1887. 

Îndată după apariţia ediţiei întîi a scrisorilor, Ghica, venit în 
ţară, l-a vizitat pe Alecsandri la Mircești şi i-a lăsat prima epistolă 
din noua serie. În aceeaşi zi — la 24 februarie — poetul îi expedia 
lui Negruzzi textul, cu aceste rînduri: „El [Ghica] începe o nouă 
serie de epistole interesante, cari vor cuprinde notițe istorice, schiţe 
de moravuri dispărute din societatea română şi tipuri caracteristice, 
bine colorate. Am convingerea că-ţi fac mari mulţumiri oferindu-le 
toaii care a reprodus seria întîi.“ Poetul se gîndea, de altfel cu îndrep- 
tăţire, că volumul apărut va avea „un frate gemine“ (V. Alecsandri, 
Scrisori, I, p. 141). Dacă Ghica ar fi scris în ritmul anilor 1879— 
1883, materialul ar fi fost suficient pentru un al doilea volum. Där 
memorialistul nu mai dă, anual, decît una pînă la patru scrisori, astfel 
că s-a putut alcătui nu un al doilea volum, ci doar o a doua ediţie, 
mai bogată. 

Scrisoarea despre căpitanul Laurent a apărut în revistă ca a 
XVII-a, din dorinţa autorului, care voia astfel să marcheze continuarea 
seriei. 

4 Ghica se referă la scrisoarea-prefaţă „lată-ne cu iarna în ţară“, 
datată: „Mirceşti, decembrie 1883“. Memorialistul începe prin a răs- 
punde îndemnului lui Alecsandri: „Istoriseşte-mi întrevederile şi con- 
vorbirile tale cu oamenii politici din Turcia şi din Englitera, în chestia 
intereselor noastre...“ 

2 „Vestitul“ Mustata Reșid-paşa (1802—1858) a fost mai întîi 
ministru al Turciei la Londra, apoi mare vizir (1846—1852 şi 4856— 
1858) şi ministru de externe (1853—1856). 

3 Ion Ionescu de la Brad (1818—1891), cunoscutul economist, 
statistician şi agronom român, se afla atunci în exil, ca fost partici- 
pant la revoluţia de la 1848. 

BERELT. 


4 Cum se ştie, Rusia a cerut guvernului turc, în 1853, dreptul 
de protectorat asupra tuturor creștinilor aflaţi în cuprinsul Imperiu- 
lui otoman. În refuzul său, Turcia se sprijinea pe ajutorul şi făgă- 
duinţele Angliei și Franţei, care se temeau de puterea şi influenţa 
crescîndă a Rusiei, într-o vreme în care Semiluna începuse să coboare 
spre apus. 

5 Armata rusă a ocupat Moldova şi Țara Românească în iulie 
1853. Turcia a declarat război Rusiei în octombrie. 

6 Generalul Aupick, ambasador al Franţei la Constantinopol şi 
în 1848, cînd Ion Ghica i s-a prezentat ca emisar al revoluţionarilor, 
cu o scrisoare de recomandare din partea doctorului Mandl, este tatăl 
vitreg al lui Baudelaire (cf. nota de H. Jaquier, în Steaua, nr. 7, 1957, 
p. 55). 

7 Nicolae Bălcescu, grav bolnav, a venit la Constantinopol în 
mai 4852. Clima dulce a Bosforului îl mai înviorase oarecum, totuşi, 
sfîrşitul său devenise, vădit, iminent. Înflăcăratul patriot continua să 
fie preocupat de opera sa capitală, însă „visuri“ în legătură cu o apro- 
piată întorsătură a situaţiei politice în favoarea patriei îşi făcea Ghica, 
nu el. Cu numai o lună înainte de a pleca din Hyères; îi scrisese vii- 
torului bei de Samos: „Nu am iluziile tale asupra prezentului şi nu 
mai aştept nimic bine şi de la nimeni pe mulţi ani încă pentru ţara 
noastră“ (N. Bălcescu, Scrisori către Ion Ghica, Bucureşti, Ed. Leon 
Alcalay, p. 263).” 

i 8 La aceleași vechi tratate cu Poarta, despre care se spunea că 
stipulau independenţa de drept a ţărilor românești, s-a referit şi Băl- 
cescu în articolul Drepturile românilor către Înalta Poartă, publicat 
în Poporul suveran, în numerele din 2 şi 6 august 1848, cînd armata 
turcească a lui Soliman-paşa se afla în ţară. Cum avea să se dovedească 
mult mai tîrziu, respectivele tratate nu erau autentice (cf. N. Băl- 
cescu, Opere, I, Editura Academiei R.P.R., 1953, p. 372). 

9. Generalul Gh. Magheru a fost cel din urmă dintre fruntașii revo- 
luţiei care a părăsit ţara. Mai mult de două săptămîni, retras dincolo 
de Olt, a ţinut în fiinţă o puternică tabără militară, pe care a dizol- 
vat-o la insistenţele consulilor Franţei şi Angliei, spre regretul săw 
şi al celor de sub comanda sa, ostași şi săteni înarmaţi. Trecînd munţii 
la Sibiu, împreună cu alţi douăzeci de ofiţeri, generalul a predat autori- 
tăţilor depozitul de arme, „spre a se înarma gardia naţională româ- 
nească din Ardeal“. Guvernul austriac i-a făcut o bună primire, auto- 
rizîndu-l să poarte uniforma militară a imperiului (cf. corespondența 
publicată în Suplement la gazeta românească „Bucovina“, 22 octom- 
brie 1848, și reprodusă în Reflector peste timp, p. 213—244). 

10 Nimicirea flotei otomane la Sinope de către amiralul Nahimov. 
a alarmat puterile occidentale. Flota anglo-franceză a blocat Marea 
Neagră, iar în ziua de 27 martie 1854 Anglia și Franţa au declarat 
război Rusiei. 

41 Din relatările căpitanului Laurent, Alecsandri ştia şi el că 
„în timpul războiului de la Crîm, pirateria luase o mare dezvoltare 
în Archipel. Grecii ostili armiilor aliate, franceză și engleză, care fă- 
ceau asediul Sevastopolului, atacau adeseori corăbiile încărcate cu 
provizii pentru Camieş şi Balaclava, le prădau şi le scuftundau în 
adincul mării“ („lată-ne cu iarna în ţară..,“). Evident, listopiraţii 
greci loveau în flota aliată pentru că aceasta sprijinea Turcia într-un. 
moment prielnic pentru interesele naţiunii greceşti. 

12 Patrie a lui Pitagora, insula Samos, din grupul Sporadelor de 
Sud, este situată în imediata apropiere a coastelor Asiei Mici, avind 
astfel o poziţie-cheie, ceea ce a și făcut din ea centrul activităţii: 
listopiraţilor: Cu o suprafață de peste opt sute de kilometri pătraţi, 
străbătută de munţi înalți de aproape 1.500 de metri, oferea locuri 
bune de aprovizionare şi adăpost. La numirea ca bei a lui Ghica, in- 
sula se bucura de autonomie administrativă, sub suzeranitatea. oto- 
mană. În prezent, aparţine Greciei şi are. o populație ı de aproape 
10.000 de locuitori. 

13 Fostul pirat a devenit unul din şefii de poliţie ai lui Ghica; 
În „Lată-ne cu iarna în ţară...“ Alecsandri povesteşte, după spusele 
lui Laurent, cum l-a înfruntat, beiul Ghica pe acest Hiotoglu şi l-a 
convins să se predea. Pus în libertate, fostul pirat — adaugă poetul— 
s-a întors în Samos şi s-a făcut tutungiu. Deși pasajul: respectiv. îl. 
contrazice, Ghica nu a intervenit în text. Memorialistul menţionează 
şi el puternica impresie pe care a făcut-o pistolul său cu şase focuri; 
dar asupra jandarmului Caravasili, nu asupra lui Hiotoglu. 

1% Despreț intilnirea beiului de Samos cu căpitanul Saltatero 
ştia şi Alecsandri: „Măreaţă a trebuit să fie scena întilnirii tale cu 
şeful energic al flotei, în capătul insulei Samos, la Calabactas, avind 
de cadru cerul albastru al Asiei și întinderea albăstrie a mării; avind. 
tu, în urma ta, poporul adunat din Samos, și Saltafero avînd în urma, 
lui flotila cu steaguri jumătate albe şi jumătate albastre!“ (la Ghica: 
„steaguri albe cu cruci albastre, ca cele din. timpurile revoluţiei gre- 
cești“). 

15 În 1854, căpitanul de fregată Pouthier era într-adevăr un 
„vechi lup de mare“, căci se apropia, dacă nu chiar îi depăşise, dă 
şaizeci de ani. Zguduitoarea tragedie, căreia îi supravieţuise, a avut 
loc în 1816. În ziua de- 2 iulie a acelui an, fregata „Meduza“, pe care 

se afla, a eşuat pe bancul de nisip de la Arguin, din vestul. Africii, 
în dreptul coastei sahariene a Mauritaniei. Numerosul echipaj (pe 
bord erau 149 de oameni) a făcut totul pentru a salva vasul. Cind 
lucrul acesta s-a dovedit imposibil, marinarii au construit din lemnă- 
ria „Meduzei“ o plută uriaşă, sperînd că vor ajunge cu ajutorul ei 
pînă pe continentul african, aflat relativ aproape, la 40 de leghe (cea 100 
de kilometri). Miînată de valuri şi de vînt, pluta s-a îndreptat spre 
largul oceanului. Lipsiţi de alimente şi de apă dulce, naufragiaţii au 
trăit o înspăimîntătoare agonie. Mulţi au fost smulșşi de valuri, alţii 
au fost mîncaţi de supraviețuitorii sălbăticiţi de foame. După două- 
sprezece zile, pluta a fost descoperită de bricul „Argus“, care a ridicat 
pe bord cincisprezece muribunzi. Nautragiul „Meduzei“ a fost zugrăvit 
de pictorul Géricault într-o pînză celebră. 

16 În legătură cu intirmitatea căpitanului Laurent, Alecsandri 
dă următoarele amănunte: „În asediul oraşului Sevastopol, el coman- 
dase o baterie şi cîştigase un reumatism ca şi dînsul de poznaş. Boala 
lui se dezvoltase mai tîrziu într-un mod straniu, aducîndu-l în starea 
jalnică de a nu putea păşi înainte, însă lăsîndu-i facultatea de a merge 
îndărăt şi de a coborit astfel scările cu o repejune miraculoasă“ („Lată- 
ne cu iarna în ţară...). 

17 Prin „broşura din aprilie“, Ghica înţelege numărul pe acea 
lună al Convorbirilor literare. 

18 J.J. Michelson (1740—1807) era comandant al armatelor 
rusești care au ocupat Principatele; generalul N.A. Miloradovici 
(1771—1825) a învins armata otomană, în 1806, la Obileşti, nu 
departe de Bucureşti. 

19 Insula Rodos a fost teritoriul de reședință al cavalerilor ioaniţi, 
începînd din anul 1310 pînă la ocuparea insulei de către turci, cînd s-au 
strămutat în Malta (1530), 

20 Marșul militar Plecind spre Siria, a cărui melodie fusese 
compusă de Hortense de Beauharnais, regină a Olandei, mama lui 
Napoleon al III-lea, era, cum se vede şi din scrisoarea lui Ghica, atît 
de agreat de armata franceză, încît i se dădea întîietate față de imnul 
naţional. 

21 Cu unele deosebiri, episodul nimicirii listopiraţilor din Rodos 
este evocat şi de Alecsandri, în „Lată-ne cu iarna în ţară...“ Probabil, 
pentru a sublinia generozitatea (dubioasă) a fostului bei de Samos, 
poetul notează că singurul pirat supravieţuitor a fost grațiat: „Și 
merita să fie!“ Ghica însă, foarte convins şi în 1884 de îndreptăţirea 
zelului său polițienesc, nu-şi pune aripi de înger: cei patru supravie- 


522 


PSI e NN SD INI N E SP 


uitori, deşi grav răniţi, au fost spînzuraţi de catargurile vasului şi 
plimbaţi astfel prin porturi, pentru a-i îngrozi pe ceilalţi listopiraţi. 

22 Alecsandri a vizitat cîmpul de luptă din Crimeea între 27 no- 
iembrie şi 4 decembrie 1855. Atunci a scris el, probabil, poezia La 
Sevastopol. Dacă, în acel interval de timp, căpitanul Laurent se găsea 
și el în Crimeea, acţiunea vasului „Chaptal“ în Arhipelag, situîndu-se 
anterior, s-a desfăşurat din primăvară pînă în toamna anului 1855. 
De altfel, datarea aceasta e confirmată şi de Ghica, în Fragmentul 
dintr-o scrisoare inedită către Alecsandri, publicat în 1892. Respectivul 
fragment completează cele două scrisori despre căpitanul Laurent. 

La Samos, veselul căpitan interpreta pe Orosmane, unul din per- 
sonajele tragediei Zaire de Voltaire, rivalizînd cu marii actori fran- 
cezi Ligiez şi Beauvallet, ba chiar și roluri feminine, ca Fedra, din 
tragedia cu acelaşi nume de Racine, Hermiona, din Andromaca de 
acelaşi. Dacă ar fi să-l credem pe Ghica, actorul improvizat ar fi 
fost invidiat pînă și de celebra actriţă Elisa Felix Rachel (1820—1858), 
pe atunci în plină glorie! Năstruşnicul Laurent rivaliza în interpre- 
tarea unor arii de operă, ca aceea din Robert Diavolo de Meyerbeer, 
cu vestiţii cîntăreţi francezi Adolphe Nourrit (1802—1839) şi Gilbert 
Duprez (1806—1896). În sfîrşit, se dovedea un imitator desăvirşit nu 
numai al unor marcanţi oameni politici ca Thiers şi Guizot, ci şi al 
profesorilor de la Sorbona, Victor Cousin (1792—1867), filozof idea- 
list şi reprezentant al eclectismului, sau Frangois Villemain (1790— 
1870), autor al unui curs de literatură franceză. Exactitatea imitaţiilor 
putea fi într-adevăr apreciată de Ghica, fiindcă pe toţi aceştia el îi 
putuse asculta cu prilejul celor două şederi ale sale la Paris. 

În sfîrșit, memorialistul îl compară pe Laurent cu Bertrand Du 
Guesclin (cca 1320—1380), războinic de un curaj legendar, aflat în 
serviciul lui Carol al V-lea. 

23 Această nouă perioadă a carierei lui Laurent se situează prin 
1857, cînd Ghica, părăsind Samosul, se instalase din nou la Constanti- 
nopol. 

24 Pomarea a IV-a era regina arhipelagului Tahiti în 1847, cînd 
Franţa şi-a impus protectoratul în acea parte a Polineziei. Amiralul 
Bouet Villaumez şi-a povestit anecdotele piperate nu la curtea Fran- 
ţei, ci la aceea a Greciei, căci Amelia era soţia regelui Othon. În ceea 
ce o priveşte pe „madame Adelaide“, aceasta nu l-a putut asculta nici- 
odată ! Dacă Ghica se referă la fiica lui Ludovic al XV-lea, căreia i se 
spunea „madame“, aceea a murit în 1808; dacă o numește pe sora şi 
consiliera lui Ludovic-Filip, se înşală de asemenea, căci şi aceasta a 
murit în 1847. 

25 Această călătorie, în cursul căreia Ghica a asistat la lucrările 
arheologului englez Charles Newton (1816—1894), este relatată de 
fostul bei de Samos în amintitul fragment de scrisoare către Alec- 
sandri, publicat în 1892. 

26 Situînd moartea caimacamului antiunionist Teodor Balș în 
„vara anului 1857“, Ghica greşeşte cu cîteva luni. Balş a murit în 
luna februarie a acelui an, cînd în locul lui a fost numit Nicolae 
"Vogoride. 

27 Scrisorile, cu incitaţii antiunioniste şi promisiuni de răsplată, 
fuseseră primite de caimacam de la fratele şi de la tatăl său, precum şi 
de la unii funcţionari din diplomaţia turcă. Sustrase din casa lui 
Vogoride, pare-se de o călugăriţă, soră a lui C. Negri, au ajuns în 
mîna lui Dimitrie Rallet, au fost tipărite în L'Étoile du Danube, 
gazeta scoasă de Kogălniceanu la Bruxelles, şi reproduse de alte publi- 
caţii europene. 

28 Ferdinand de Lesseps (1805—1894), care a condus lucrările 
de realizare a Canalului de Suez, a activat şi în diplomaţia Franţei. 

29 Prinţul François Joinville, duce de Orléans, era al treilea 
fiu al lui Ludovic-Filip. Ca „bonapartist“, Laurent ar fi avut motive 
să nu-şi arate „veneraţiunea“ față de un „oritanist“,; el, însă, vedea 
în prinţ doar pe fostul său comandant. 

30 Această „doamnă Heine“ trebuie să fie văduva marelui poet 
german, pe care Ghica l-a cunoscut bine în timpul anilor petrecuţi la 
Paris. 


LEGILE 


Cu titlul Corespondența cu d. V. Alecsandri (la sumar: Scrisoarea 
XIX — Iancu Văcărescu), în Convorbiri literare, nr. 10, 1 ianuarie 1885; 
în ediția 1887, cu titlul Legile.: - 

Redactată la cîteva luni după Băltärețu, scrisoarea Legile s-a 
tipărit în Convorbiri literare cu mult timp înainte. Precum se vede, 

“nu numai hărniciă memorialistului scade, ci şi promptitudinea redac- 

ţiei. Din corespondenţa lui Alecsandri cu Iacob Negruzzi reiese că 
“poetul trimitea materialul fără întîrziere la Iaşi. Manuscrisele se 
adunau însă în portofoliul redacţional şi:erau lăsate să aștepte. La 17 
octombrie 1884, Alecșandri se inţeresa, fără să insiste, despre soarta 
scrisorilor lui Ghica: „Cînd au să apară ultiraii lui articoli?“ (V. Alec- 
:sandri, Scrisori, 1, p. 147). 

1 Exemplele date de Ghica sînt. evenimente istorice aparent 
foarte diferite unul de celălalt. Alăturarea lor nu este totuşi arbitrară. 

Guvernarea celor treizeci de tirani a fost impusă Atenei învinse, în 
anul 405 î.e.n., de către Sparta victorioasă, în urma lungului răz- 
boi peloponezian. Este vorba, deci, de instaurarea unei conduceri de 
siat prin intervenţia unei puteri străine. Restaurarea Bourbonilor, 
prin Carol X, în 1824, este asociată de scriitor evenimentului prece- 
dent datorită caracterului despotic al domniei regelui francez, izgonit 
în urma revoluţiei de la 1830. În sfirșit, Convenţia de la Paris (19 au- 
gust 1858), care a statutat viitoarea administraţie a ţărilor românești, 
este considerată de Ghica sub aspectul unui amestec dinafară în tre-. 
burile noastre interne. 

2 Este adevărat că boierii chemaţi să voteze Regulamentul or- 
ganic au lucrat sub supravegherea autoritară a armatei de ocupaţie, 
ceea ce le-a limitat libertatea: de opinii. Dar, în esenţă, Regulamentul 
organic le era favorabil prin caracterul său conservator şi aristocratic. 
Așa se explică de ce, în timpul revoluţiei de la 1848, protipendada a 
privit cu maximă ostilitate şi: îngrijorare abrogarea prevederilor regu- 
lamentare, care le garantau privilegiile de clasă, iar după înăbuşirea 
mișcării s-a grăbit să repună în vigoare Regulamentul. Aşadar, nu se 
poate vorbi de un „antagonism“ propriu-zis între „clasa privilegiată“ 
şi „puterea supremă“ (rusă), care a iniţiat legea din 1831—4832. 
Un antagonism real a menţinut şi adîncit Regulamentul organic 
între boierime şi masele populare. „Poporul dezmoştenit“ — şi nu 
„națiunea“ în întregul ei:— s-a folosit de cea dintii împrejurare fa- 
vorabilă şi, în 1848, a ars anacronicul codice de legi. 

3 Ghica greşeşte cuun an: Convenţiunea de la Paris s-a încheiat 
în 1858, nu în 1857. 

4 Pacea de la Bucureşti a pus capăt războiului ruso-turc din 
1806—1812. Graba sultanului de a semna. tratatul se explică prin în- 
fringerile repetate suferite de armata otomană. Continuarea războiu- 
lui ar fi fost însă imposibilă și pentru ţar, deoarece Rusia avea să fie 
invadată în curînd de armata lui Napoleon J. Cînd faptul acesta a 
devenit evident pentru mna i condițiile păcii li s-au 
părut prea grele. 

5 „Virtejul“ în care s- a stat Buropă între 1812 şi 1815 constă 
în suita războaielor dintre. Napoleon şi puterile aliate, încheiate defi- 
nitiv prin infringerea celui dintii la Waterloo. La Congresul de la 
Viena (1814—1815), la care au participat delegaţii țărilor din coaliția 
antinapoleoniană, Imperiul otoman n-a fost reprezentat, fiindcă nu 
făcuse parte din coaliţie. 

6 Rîul Phas se numeşte astăzi Rioni; Suchum-Kal€ este actualul 
oraș sovietic Suhumi, situat, ca și celelalte. localităţi: pomenite de 
Ghica, pe coasta Mării -Negre, la nord de Batum. 

7 La Troppau (Opava), suveranii din coaliția antinapoleoniană, 
respectiv ai Rusiei, Prusiei şi Austriei, au reconfirmat în 1820 hotă- 
rîrile luate la Viena, în 1815; la Laibach (Lyublyana), în 1821, aceiaşi, 
împreună cu alți principi europeni, şi la Verona, în 1822, au discutat 
luarea unor măsuri împotriva mișcărilor populare din Europa. 

8 Cf. K. Marx, Însemnări despre români (p. 448—119). 

9 Datele asupra lui Iancu Văcărescu, pe care Ion Ghica le cunoş- 
tea din tradiţia familiei, nu sînt exacte. Astfel, istoria literarăa co- 
rectat anul nașterii (1791), propunînd anul 1792. Al patrulea dintre 
poeţii Văcăreşti n-a rămas în grija mamei sale abia după moartea 
lui Alecu, ci mai înainte, anume în martie 1797, cînd cei doi soţi s-au 
despărţit. Arestarea și surghiunul lui Alecu Văcărescu, din porunca 
domnului Alexandru Moruzi, s-au produs în cuprinsul anului 1799. 

10. Dimitrie Ghica este tatăl scriitorului; Nicolaie şi Iancu sînt 
unchii săi. 

11 Documentele atestă prezenţa lui Iancu Văcărescu în ţară încă 
din anul 1810. Plecarea la studii în străinătate se situează în 1804. 
Tinerii au fost însoţiţi de un dascăl Zaharia ; Colson le fusese profesor 
în ţară. Studenţia de „mai mulţi ani“ la Universitatea din Pisa rămîne 
sub semnul îndoielii. 

12 Versul acesta şi catrenul de mai sus sînt desprinse din Pri- 
măvara amorului. 

13 Codul de legi al lui Caragea s-a publicat în limba greacă în 
1818; în limba română, în anul următor. Deci, nu în 1815, ci peste 
trei ani poetul a fost solicitat să scrie cunoscuta odă La pravila ţării. 
De altfel, oda poartă subtitlul, trecut cu vederea de Ion Ghica: Supt 
pecetea acestui prințipat 1818. 

14 Orologiul îndreptat este Ceasornicul îndreptat. 

Versurile citate de Ghica, dar în forma aceasta: 


La faptă bună 

Puţini s-adună: 
Mult pot puţinii 
Buni împreună! 


sînt desprinse din poezia Floarea la închisoare. 

15 Acţiunea patriotică a lui Iancu Văcărescu, în cadrul lucrărilor 
Obşteştii Adunări, e confirmată de Elias Regnault, în lucrarea citată 
de noi mai sus. 

„Fratele în literatură, tînăr“, pe care Ghica nu-l numeşte şi care 
l-a trădat pe deputatul patriot, n-ar putea fi decît Eliade Rădulescu. 
Nu se cunoaşte însă nici o epistolă a lui Iancu Văcărescu adresată dela- 


526 


torului, iar apostrofa citată de memorialist: „El e Iuda...“ nu apare în 
nici una din epistolele autorului Primăverii amorului. 

16 Logofătul Dimitrie Chrisoscoleu Buzoianu e eroul scrisorii 
Un boier cum a dat Dumnezeu, pe care Ghica o va publica în Revista 
nouă, în 1890. 


BĂLTĂREȚU 


Cu titlul Corespondenta cu d. V. Alecsandri (la sumar: Băltăreţu), 
în Convorbiri literare, nr.4, iulie 1885. Cu titlul definitiv, în ediţia 1887. 

Nu cunoaştem motivele pentru care această epistolă a apărut în 
revistă la aproape un an după ce fusese redactată. O parte din întîr- 
ziere i se datorează şi lui Ghica. Scrisă la j4 august 1884, epistola 
i-a parvenit lui Alecsandri abia pe la sfîrşitul lunii octombrie. La 
1 noiembrie, poetul confirma primirea și anunța expedierea manuscri- 
sului la Iaşi; totodată, declara că a citit articolul „cu o plăcere nouă“ 
(V. Alecsandri, Scrisori. Însemnări, p. 78). 

1 Perioada la care se referă autorul a fost într-adevăr foarte 
agitată şi, pentru ţările românești, deosebit de nefericită. Dar această 
perioadă acoperă aproape un veac întreg, al XVIII-lea, ceea ce e, 
oricum, prea mult pentru un pasaj de introducere la evocarea unor 
întîmplări de după 1800. Pasajul devine și confuz din cauză că Ghica 
enumeră evenimentele în altă ordine decît cea cronologică. Pacea de 
la Passarowitz (Pojarevaţ) a încheiat, în 1718, războiul austro-ture 
început în 1716, în timpul căruia Austria a ocupat Banatul şi Oltenia. 
La Belgrad, în 1739, tratatul de pace a fost semnat de Rusia şi Austria, 
pe de o parte, de Turcia, pe de alta, după ostilităţi care au durat trei 
ani şi în cursul cărora armata rusă a pătruns în Moldova. După răz- 
boi, nu numai Moldova, ci şi Oltenia a fost părăsită de trupele străine. 
Tratatul de la Kuciuk-Kainargi a pus capăt războiului ruso-turc 
dintre 1768—1774. Şi în timpul acestui război, armatele ruse au pă- 
truns în ţările româneşti. La rîndu-i, Austria a smuls Turciei Bucovina 
şi a alipit-o imperiului habsburgic. În 1787 a început un nou răz- 
boi ruso-turc, la care, aliată cu Rusia, a participat şi Austria, înce- 
pînd din 1788. Din cauza unor insuccese repetate pe cîmpul de luptă, 
Austria a încheiat pacea separată de la Şiştov (1791). După un an, 
învinsă, Turcia a semnat cu Rusia pacea de la Iaşi. Ajuns în 1792, 
Ghica revine la evenimente mai vechi: ocuparea Olteniei, amintită 
mai sus, de către „nemţii cu coadă“ (austriecii care purtau perucă), 
comandaţi de principele Eugeniu de Savoia, asasinarea lui Grigore 

Ghica (1777), a lui Mavrogheni (1790). Pasajul se încheie cu decapi- 
tarea lui Hangerli (1799) şi alungarea peste Dunăre a lui Pasvan-Oglu, 
probabil cu prilejul invaziei acestuia din ianuarie 1802, căci atunci 
s-au refugiat :boierii munteni la Brașov. 

2 Alexandru Moruzi a fost scos din domnie în octombrie 1801, 
iar urmaşul său, Mihail Suţu, a rămas în scaun numai pînă în mai 1802. 
Deci adunarea boierilor în casa banului Dumitrache Ghica — într-o 
„seară de Mucenici“ — s-a ţinut la 9 martie 1802. 

3 Înainte de rectificare, cursul Dimboviţei prezenta numeroase 
meandre, astfel că o localizare precisă a punctelor din geografia Bucu- 
reştilor indicate de scriitor nu e posibilă. Cu aproximaţie, limitele 
curţii enorme a banului Ghica se pot totuşi trasa. „Podul Girlei“ ar 
corespunde oarecum podului de la Teatrul de stat de operetă; „girla“ 
(Dîmboviţa) curgea însă mai aproape de biserica Zlătari (Calea Vic- 
toriei, colţ cu strada Lipscani). Casa Barbu Belu se înălța pe actuala 
Cale a Victoriei, aproximativ. pe locul sediului central Loto-Prono- 
sport, iar bişerica Măgureanu, demolată în 1897, peste drum. Amin- 
tirea fostei mahalale a Gorganilor, aflată pe malul stîng al Dimbovi- 
ei, e păstrată în denumirea bisericii Sfintul Ilie-Gorgani, în spatele 
Librăriei tineretului. 

- & Casa „banului bătrîn“, moştenită de banul Mihail Ghica, există 
şi astăzi, desigur restaurată de mai multe ori.. Acolo este sediul Sfa- 
tului. popular regional Bucureşti. 

5 Mahalaua „domniței:Nastasiehii Muruz“ se a pe malul stîng 
al Dimboviţei, cam pe locul unde se află astăzi străzile Brezoianu, 
Dobrogeanu- Gherea şi Domnița Anastasia (care-i şi păstrează numele). 
6 Citarea „stanţelor epice“ ale lui C. Aristia, om de teatru plin 
de merite, dar autor al unor versuri confuze şi penibile dedicate domni- 
torului Gheorghe Bibescu, îl va fi făcut să zîmbească pe Alecsandri, 
care, într-o recenzie. din 1844, l-a executat fără cruţare pe autorul 
volumului: Prinţul român. 

7 Primul consul Bonaparte „umbla să se suie pe un scaun“, dar 
al Franţei, nu al Ţarigradului. Chiar în 1802 a obţinut numirea sa de 
consul pe viaţă. „Speranţele tuturor“ — cum subliniază Ion Ghica— 
se îndreptau într-adevăr în țările românești către viitorul împărat. 
În primul deceniu al secolului al XIX-lea, boierii munteni şi moldo- 
veni:s-au adresat de mai:multe ori acestuia, ca unui factor ce ar fi 
putut garanta un statut nou Țării Românești și Moldovei. Chiar unii 
dintre boierii citați de memorialist, în frunte-cu banul Ghica, au trimis 
în 1802, de la. Brașov, un memoriu către primul consul, cu cererea de 
a interveni „împotriva ţilhăriilor turcești“. Napoleon n-a întîrziaţ să 

răspundă, solicitînd propuneri concrete în legătură cu modul cum ar 
putea da urmare memoriului. Adunarea boierilor, la Bucureşti, în 
seara de 9 martie 1802, avea, probabil, tocmai scopul de a pregăti aceste 
propuneri. În Convorbiri economice (partea a opta, capitolul Casa 
Dudescului), Ion Ghica afirmă că vornicul Niculaie Dudescu a şi 
plecat în misiune la Paris, unde „a ştiut să capteze atenţiunea genera- 
iului Bonaparte și să-l intereseze de soarta ţărei noastre, pînă a-l 
decide să trimită la București pe generalul Sâbastiani.“ Generalul 
francez s-a oprit în Bucureşti, dar numai în trecere. Lucrurile au rămas 
însă aici. Chiar în iunie 1802, Franţa a încheiat cu guvernul de la 
Constantinopol un tratat prih care garanta integritatea Imperiului 
otoman. Mai mult chiar, în 1805, Talleyrand îi va propune lui Napo- 
leon să cedeze principatele dunărene Austriei! (Istoria României, 
III, p. 608). 

. 9- Manea Nebunul era un personaj foarte cunoscut în epocă. „Nu 
vezi că amorul tău — îi spune Andronache Tuzluc Kerăi Duduca— 
m-a zalisit, am ajuns ca Manea Nebunul?“ 

În limbajul său pitoresc, Manea rosteşte aprecieri îndreptățite 
despre Mavrogheni. În conflict cu marea boierime, domnul fanariot 
a luat o serie de măsuri favorabile păturilor de jos, atit orăşenești, 
cît și ţărăneşti. Aceasta i-a şi adus pierzarea. 

10 Folosind pretextul unui vis, pentru a vîri spaima în inima 
bogatului cămătar, Mavrogheni da curs unui obicei al său, consemnat 
de istorici. „Adeseori — scrie Dionisie Fotino — spune chiar în divan 
că vede himere şi că a visat lucruri extraordinare ; asemenea lucruri mai 
cu seamă le inventa cînd voia să-şi bată joc de boieri sau de călugări 
sau cînd voia să ia mită de la cineva“ (Istoria generală a Daciei, tra- 
ducere de G. Sion, Bucureşti, Imprimeria naţională a lui Iosif Ro- 
manov et Companie, 1859, tom. II, p. 175). Cînd a poitit-o la curte 
pe Luxandra Cîmpineanu, cu intenţia s-o trimită în surghiun, Mavro- 
gheni a început, de asemenea, prin a-i povesti un vis avut în noap- 
tea trecută: o văzuse în somn pornind spre Constantinopol, iar el îi 
lua averea (v. discursul lui Ion Ghica despre Ioan Cîmpineanu). 


BÎRZOF 
Cu titlul Corespondenţa cu V. Alecsandri (Scrisoarea XXI) (la 
sumar: Birzof), în Convorbiri literare, nr. 6, 1 septembrie 41885. Cu 


titlul definitiv, în editia 1887. 

4 Denumirile de străzi, menținute şi astăzi, permit situarea apro- 
ximativă a curții boierului Costache Cornescu. Pentru precizarea celor- 
lalte puncte, notăm că pe locul fostei case Blaremberg se află astăzi 
clădirea Comitetului Central al P.C.R. Biserica Sfintul Nicolaie 
Dintr-o Zi este cea situată, puţin retrasă în curte, pe Bulevardul 
Bălcescu, nu departe de colţul bulevardului cu strada Enii. Casa lui 
Mazar-paşa se afla pe strada Enii, acolo unde e astăzi Baia centrală. 
(Post ofiţer în armata otomană, Mazar-paşa era... englez şi se numea 
Lakeman. Căsătorit cu o româncă, se stabilise în București şi făcea 
politică liberală. În 1875 el şi-a pus casa la dispoziţie prietenilor poli- 
tici, care constituiseră „coaliția de la Mazar-pașa“). Fosta stradă Re- 
gală se numeşte astăzi Aristide Briand. 

2 Un biograf al generalului Pavel Kiseleff — Mirkovici — scrie 
despre Jeltuhin (Zaltukin) următoarele: 

„Generalul Jeltuhin, fost guvernator militar al Kievului, avea un 
caracter cu totul opus: era atît de aspru și de nervos pe cît era contele 
Pahlen de blind și de evaziv ; îi erau străine omenia şi toleranța. Unicul 
lui scop era să asigure întreţinerea trupelor“ (Apud G. Bezviconi, 
Călători ruși în Moldova și Muntenia, 1947, p. 272). 

Elias Regnault comunică amănunte identice cu acelea date de 
Ion Ghica. ` 


INSULA PROSTA 


Cu titlul: Corespondenţa cu V. Alecsandri (Scrisoarea XXII) (la 


. Sumar: Insula Prosta), în Convorbiri literare, nr. 9, 1 decembrie 1885, 


nr. 10, 1 ianuarie 1886. Cu titlul definitiv, în ediţia 1887. 

La numai trei zile de la redactarea scrisorii la Londra (dacă data 
de „30 mai 1885“ este reală), Alecsandri primise şi citise Insula Prosta, 
la Paris, de unde promitea s-o expedieze imediat lui Iacob Negruzzi. 
Poetul califica articolul drept „excelent“ şi era de părere că va „face 
fericiţi pe cititorii Convorbirilor“ (V. Alecsandri, Corespondenţă, p. 149). 
La 2 iunie 1885, ministrul României în capitala Franţei îi scria lui 
Negruzzi: „după îndemnul meu {Ion Ghica] va urma a fi unul din cola- 
boratorii Convorbirilor literare. Aş dori mult să fac ca dînsul, dar 
pînă la iarnă nu cred să găsesc timp de a mă ocupa de literatură, căci 
lucrările canţelariii noastre de aici sînt foarte numeroase...“ (V. Alec- 
sandri, Scrisori, I, p. 149). Abia în 23 septembrie 1885, poetul, aflat 
la Mirceşti, revenea într-o scrisoare către redactorul Convorbirilor: 
„Ţi-am trimis atît din Paris, cît şi din Aix-les-Bains, dacă nu mă 
înşel, vreo trei scrisori ale lui Ion Ghica, despre chestii economice, 

foarte interesante. Le-ai primit? Amicul meu îşi propune a scrie un 
dialog al morţilor, în care vor figura mulţi (sic!) personajii din trecut“ 
(V. Alecsandri, Scrisori, I, p. 151). Din acest pasaj ar reieși că poetul 
n-a trimis totuşi textul la Iaşi îndată ce l-a primit. Totodată ar rezulta 
că Insula Prosta era alcătuită din trei, nu numai din două părţi, fapt 
confirmat de altă scrisoare a lui Alecsandri, ulterioară tipăririi în 
revistă a celei de a doua părţi. Constatînd lipsa ultimei părţi, care ar 
îi trebuit să apară în numărul pe februarie 1886 al Convorbirilor lite- 
rare, Ghica îl va fi întrebat pe poet asupra soartei manuscrisului său. 
La rindul său, ministrul României la Paris îl informa pe Iacob Ne- 
gruzzi în ziua de 14 martie 1886 că Ion Ghica va veni la București și 
adăuga: „Întilnindu-te cu dinsul, vă veţi explica în privirea articolu- 
iui Insula Proasta (sic !). Eu știu că ţi-am expediat trei părţi întregi, 


i în trei caieturi, prin poştă“ (V. Alecsandri, Scrisori, I, p. 153). 


Dacă am încerca să stabilim punctul unde s-ar afla insula Prosta, 
după coordonatele geografice date de scriitor, am observa că acest 
punct nu s-ar afla nicidecum în „gura“ Atlanticului, ci undeva cam la 


` ieşirea din Pas-de-Calais, în apropiere de Dunkerque, spre Marea 


Nordului. Nişte insulițe, care ar întruni condiţiile de climă ale insu- 
lei Prosta şi despre care se poate spune că se află la gura Atlanticu- 
lui, sînt insulele Scilly, dar aşezarea acestora e relativ apropiată numai 
de gradul de longitudine indicat, 50° nord. Plasarea fictivei insule 
Prosta a fost făcută de Ghica fără nici un control pe hartă. Se poate 
vorbi totuşi de o aproximaţie foarte largă: coordonatele respective 
indică un loc apropiat de coastele Angliei. 

1. Marele boier antiunionist din Moldova, Alecu Balș, poseda 
moşii cu o suprafaţă totală de 80.000 de fălci, ceea ce reprezintă, în 
hectare, o cifră aproape dublă faţă de cele 60.000 hectare date de Ion 
Ghica. 

2 Oraşul Rochedale din Anglia (comitatul Lancaster) este cunos- 
cut prin întreprinderile sale de prelucrare a linii. Cooperativa de con- 
sum înfiinţată în 1844 de ţesătorii de aici este cea dintii cooperativă 
de consum muncitorească din lume. 

3 Din iniţiativa lui Louis Blanc (1811—1882), cunoscutul socia- 
list mic-burghez, care era ministru al muncii, 100.000 de muncitori 
au fost angajaţi în 1848 în „atelierele naţionale“, instalate la Luxem- 
burg şi puse sub conducerea unei comisii formate din reprezentanţi ai 
patronilor, ai muncitorilor şi cîţiva economiști. „Atelierele naţionale“ 
erau o falsă soluţie pentru punerea în practică a dreptului de muncă. 
După contrarevoluţie, guvernul reacţionar le-a desființat. Oricum, 
însă, prea mult nici n-ar fi putut dăinui. 

4 Exemplul cooperativei de „clavirişti“ din Paris şi cel al bum- 
băcarilor din Suffolk ilustrează concludent evoluţia cooperativelor 
de producţie în capitalism. În entuziasmul său pentru asocierile coope- 
rativiste de consum și de producţie, Ion Ghica înregistrează cu satis- 
facţie transformarea acestora în întreprinderi capitaliste colective 
şi nu are nimic de obiectat împotriva faptului că ajung să folosească 
muncă salariată. 

5 Franz Hermann Schulze-Delitsch (1808—1883), economist bur- 
ghez şi om politic, a întemeiat mişcarea cooperativistă în Germania. 
În diverse articole, Ion Ionescu de la Brad îl citează elogios. 

6 Contele Eduard Taafe (1833—41895) este unul dintre reprezen- 
tanţii socialismului creștin. 

? Richard Belcredi (1823—1902) s-a preocupat de dezvoltarea 
cooperaţiilor meșteșugărești în Austria. 

8 Alăturarea în aceeași frază și fără marcarea nici unei distincţii 
a lui Ferdinand Lassalle (1825—1864) şi a lui Karl Marx pune în 
lumină superticialitatea informării în materie a lui Ion Ghica. Scrii- 
torul reține şi aici, ca şi în rest, ideea foarte generală a activităţii 
practice și teoretice duse de personalităţile citate într-un anumit do- 
meniu — mișcarea muncitorească, cooperaţie etc. — dar nu desprinde 
nici un fel de deosebiri, fie ele şi esenţiale. În ceea ce-l priveşte pe 
Lassalie, el ignoră atît meritele reale ale acestuia, cît şi tezele lui opor- 
tuniste criticate de Marx. Cum arată mai departe şi Ghica, Lassalle a 
încercat să obţină aprobarea guvernului german condus de Bismarck 
pentru activitatea organizaţiei muncitoreşti. Cancelarul prusac reac- 
ţionar și-a şi exprimat simpatia faţă de tezele lui Lassalle, ceea ce 
este mai mult decît concludent. 

9 Ghica atinge aici o problemă esenţială: contradicţia dintre 
producţie şi consum în capitalism, dar nu înţelege cauza ei fundamen- 
tală, anume, contradicţia dintre caracterul social al producţiei și în- 
sușirea privat-capitalistă a produselor. În economia capitalistă, pro- 
ducţia nu ţine seama de nevoile consumului, ci de obţinerea de profi- 
turi. Orice iniţiativă, cît de generoasă, nu poate înlătura contradic- 
ţia antagonică dintre producție și consum. Unica soluție o reprezintă 
desfiinţarea economiei capitaliste. 

10 „Ban la ban trage“ e o metaforă care nu explică de loc resor- 
turile fenomenului care-l uimeşte pe Ghica: paralel cu îmbogățirea 
unora, are loc o agravare a pauperizării maselor muncitoare. Aici nu 
există nimic paradoxal, căci acumulările de capital provin din exploa- 
tarea oamenilor muncii atît din metropolă, cît și din colonii. Jefuirea 
coloniilor constituie un „mijloc de îmbogăţire“ nu pentru „patria 
mumă“, ci numai pentru clasele exploatatoare. 

11 Pe economistul american Charles Carey (1793—1879) Ghica îl 
cita în 1885, trecînd cu vederea faptul că, mai întîi liber-schimbist, 
se transformase în adept al protecţionismului. În studiile sale econo- 
mice, A.D. Xenopol, partizan al protecţionismului, a preluat, după 
cum declară el însuşi, teze ale lui Carey, încercînd să le adapteze la 
situaţia de la noi. 

12 În 1885, a nu cunoaşte evoluţia ideologică a lui Mihail Alek- 
sandrovici Bakunin (1814—1876) şi avatarurile lui în mişcarea revolu- 
ţionară internaţională reprezenta un minus de informare. După ce 
fusese primit în Internaționala I, înfiinţată în 1864, Bakunin şi-a 
precizat definitiv concepţiile anarhiste mic-burgheze, negînd necesi- 
tatea creării unui partid revoluţionar al clasei muncitoare. Tezele lui 
oportuniste și activitatea dizolvantă, criticate cu severitatea cuve- 
nită de Marx, deveniseră foarte primejdioase pentru progresul mişcă- 
rii muncitoreşti. De aceea, împreună cu ceilalţi anarhiști, a şi fost 
exclus, în 1879, din Internaționala I. 

13 Ca şi în scrisoarea Ovreii, Ghica afirmă aici o părere naţiona- 
list-şovină, pornind de la faptul că printre bancheri şi cămătari, 
unii dintre ei celebri, se aflau mulţi evrei. Părerea este fundamental 
greşită, ca şi afirmaţia, că Marx nu a pus problema „naţionalizării 
banilor“. Cum se știe, marxismul a supus capitalul cămătăresc, capi- 
talul de împrumut și capitalul bancar unei analize extrem de minu- 
ţioase şi a definit dobinda ca o parte de profit — o parte din plusva- 
loare — cedată de capitalistul industrial sau comercial, în schimbul 
împrumutului primit, capitalistului posesor de bani. Ca o consecinţă, 
naţionalizarea băncilor este una din cele dintii măsuri ce se iau la răs- 
turnarea regimului capitalist. 

14 Deși într-o formă simplistă, vulgarizatoare, Ghica enumeră în 
general corect obiectivele mari ale „colectiviştilor“, cum îi numeşte 
el pe socialişti, şi este de remarcat faptul că ocolește formularea vre- 
unei critici. 

15 De data aceasta, aşezind pe acelaşi plan pe „adepţii lui Karl 
Marx şi Bakunin“, confuzia autorului sare în ochi. Toate tezele enu- 
merate nu au nimic comun cu marxismul şi aparţin exclusiv anarhismu- 
lui. 


IOAN CÎMPINEANU 
„Discursul de recepţiune la Academia Română“ s-a tipărit în 
Analele Academiei Române, seria II, tom. II, sesiunea generală a 


anului 1880, secţiunea II, memorie şi notițe (și extras). Omis 


„539 


în prima ediţie a Scrisorilor către V. Alecsandri, a fost introdus 
în ediţia din 1887. 

Deşi nu face parte din suita de epistole literare către poet, dis- 
cursul academic îşi găseşte un loc potrivit între ele, fiind redactat 
într-un mod similar. Referindu-se la evenimente şi personalităţi citate 
în scrisori, lucrarea capătă într-un anume sens un caracter de sinteză. 

1 Acest Dumas este chimistul francez Jean-Baptiste Dumas 
(1800—1884), care a formulat teoria unitară a legăturilor chimice. 

2 În biografia pe care o expune, Ghica omite datele calendaristice. 
Vom nota, deci, că boierul progresist Ioan Cîmpineanu, care a jucat 
un rol politic şi cultural atît de important în secolul al XIX-lea, s-a 
născut în 1798 și a murit în 1863. Avînd, spre sfîrşitul vieţii, înfă- 
ţişarea unui „bătrîn gîrbovit de ani“, cum îl descrie memorialistul în 
încheierea discursului, el era atunci mai curînd un om uzat decit unul 
bătrîn. 

3 Scarlat Cimpineanu nu numai că nu s-a alăturat turcilor în 
lupta împotriva armatei austriece, dar l-a şi ajutat pe comandantul 
acesteia, prinţul Coburg, să ajungă la Bucureşti, unde prinţul a fost 
bine primit de mitropolit şi boier care, cum se ştie, erau ostili lui 
Mavrogheni. Luxandra Cîmpineanu a fost surghiunită înainte de 
noiembrie 4789, căci în acea lună „nemţii cu coadă“ au intrat în capi- 
tală, iar Mavrogheni s-a refugiat peste Dunăre. 

4 Poetul André Chenier (n. 1762) a fost executat în 1794, ca duş- 
man al revoluţiei, față de care își manifestase la început adeziunea; 
marele chimist Antoine-Laurent-Lavoisier (n. 1743) a ajuns de ase- 
menea pe eşafod, în 1794. 

5 Călugărul Grigore de la Căldăruşani a fost mitropolit al Țării 
Românești în anii 1823—1829 şi, după exilul său în Rusia, în 1834. 

6 Vechi oraș liber, Ploieştii şi-au pierdut privilegiile căzînd în 
dependenţă feudală în 1775. Au urmat mai multe mișcări de răzvră- 
tire ale locuitorilor, între care şi aceea amintită de Ion Ghica, pe care o 
putem plasa în 1831, căci atunci se afla în plină desfășurare răscoala 
poloneză. 

7 Franz Liszt a fost la Bucureşti spre sfîrşitul anului 1846. 

8 Versurile din această „marsilieză“ a românilor au fost scrise 
de Cezar Bolliac, 

--9 Din venerație pentru unchiul său, Ion Ghica dă o apreciere 
total pozitivă acţiunii peste hotare a lui Ioan Cîmpineanu. Dar tocmai 
această acţiune trasează cotitura şefului partidei naţionale de la 
o atitudine revoluţionară la legalism. Împreună cu alţi deputaţi şi 
boieri dinafara Adunării, de asemenea cu participarea lui Félix Col- 

son, Cîmpineanu a lucrat în secret pentru răsturnarea lui Alexandru 
Ghica-vodă, înlocuirea Regulamentului organic cu o nouă constituţie, 
unirea celor două ţări româneşti, înscăunarea unui domn ereditar, 
Materialele respective au şi fost redactate: un manifest, textul consti- 
tuţiei. Noua lege fundamentală cuprindea prevederi îndrăzneţe: 
votul universal, eliberarea clăcaşilor. Că un asemenea program a fost 
alcătuit şi acceptat de mari boieri nu e totuși de mirare. Marea pro- 
prietate rămînea neştirbită, devenea însă proprietate capitalistă. 
Limitele sociale şi politice ale programului lui Ioan Cîmpineanu l-au 
făcut, fatal, irealizabil. Masele populare nu puteau îi mobilizate la 
luptă, deoarece interesele lor erau insuficient luate în seamă. Pe de 
altă parte, Cîmpineanu cerea ca el însuşi să devină domnitor ereditar. 
Majoritatea marilor boieri nu l-au acceptat, preferînd persoana lui 
Mihail Sturdza, domnul Moldovei. Cum se ştie, Ion Ghica însuşi va 


„ fi însărcinat în 1840 să ducă voievodului moldovean o scrisoare în 
` acest sens. Lipsit de sprijinul marilor boieri, în neputinţă de a-l obţine 


pe cel al maselor largi, Ioan Cîmpineanu a pornit într-o călătorie peste 
hotare, de la Constantinopol la Paris și la Londra, ca să capete apro- 
barea și ajutorul guvernelor respective pentru realizarea planurilor 
sale. Cale greșită și înfundată. Cîmpineanu „n-a făcut decit să se 
compromită în ochii curților suzerană şi protectoare“ (Istoria Româ- 
niei, III, p. 990). 

10 Generalul Aleksandr Osipovici Duhamel (1801—1880) a fost 
trimis la Bucureşti, în 1842, cu împuterniciri speciale din partea con- 
telui Nesselrode, primul-ministru, şi a generalului Kiseleff. La cererea 
lui, Alexandru Ghica a fost obligat să schimbe doi din miniştrii gu- 
vernului său. În aprilie 1848, Duhamel va fi din nou emisar al guver- 
nului țarist la Bucureşti, avînd sarcina de a împiedica izbucnirea unei 
mișcări revoluţionare. Atunci va scrie Eliade satira Cintecul ursului. 
cu refrenul: „Diha! diha-măi!“ (Diuhamel). 


AMINTIRI DESPRE GRIGORIE ALEXANDRESCU 


Cu titlul Corespondenţa cu V. Alecsandri (Scrisoarea XXV) 
(Amintiri despre Gr. Alexandrescu), în Convorbiri literare, nr. 2, 
1: mai 1886. Cu titlul definitiv, în Analele Academiei Române, seria 
II, tom. VIII, 1885—1886, secţiunea II, memorii și notițe (din care 
s-a difuzat şi un extras); în ediţia 1887. 

Cînd Ion Ghica i-a împărtăşit dorinţa de a dedica o scrisoare lui 
Grigore Alexandrescu, lascurtă vreme după moartea acestuia (25/26 no- 


535 


iembrie 1885), Alecsandri i-a răspuns de la Paris, în 22 ianuarie 1886; 
„Cit despre scrisoarea pe care vrei s-o scrii despre Alexandrescu, o 
aprob din toată inima. Este timpul de a face dreptate sărmanului 
nostru prieten, care era un poet mai mare decît alţii, cărora li s-au 
ridicat statui. Tu singur eşti în stare să spui lucruri neştiute despre 
această personalitate dispărută“ (Alecsandri, Scrisori. Însemnări, 
p. 89). Ghica era într-adevăr în măsură să comunice date inedite 
despre poetul de care fusese legat printr-o veche şi strînsă prietenie. 
Nici n-a întîrziat s-o facă. După exact o lună, în 22 februarie 1886, 
Alecsandri primise şi citise scrisoarea: „Am citit cu mult interes 
articolul tău biogratic asupra lui Alexandrescu și nu ştiu de ce această. 
lectură m-a lăsat trist. Tabloul care reprezintă pe bietul nostru prie- 
ten, stins înainte de vreme de o boală neîndurătoare şi părăsit de toată 
lumea — această uitare de neiertat a noii generaţii pentru: autorul 
atiîtor poezii frumoase — este de natură să trezească ginduri triste... 
Dar nimic nu se pierde în lumea aceasta, este convingerea mea cea mai 
adîncă. Va veni o zi în care numele lui Alexandrescu se va aşeza de 
la sine în frunte, loc pe care bunul-simţ public îl va decerna atunci 
cînd neguţătorii vor fi izgoniți din templu. Articolul tău este o operă 
de binefacere, bine făcut, este tributul de dragoste și de admiraţie al 
unui prieten, în acelaşi timp al unui om de litere. În ceea ce mă 
priveşte, mă asociez la aceasta și îţi mulţumesc în numele ţării pentru 
că ai spus atît de bine ceea ce trebuia să spui“ (V. Alecsandri, Cores- 
pondenţă, p. 150). La 2 martie, poetul a trimis manuscrisul la Iaşi, 
lui Iacob Negruzzi, recomandîndu-l ca „foarte interesant“, cu pro- 
punerea de a îi citit într-o şedinţă a Academiei (V. Alecsandri, Scri- 
sori, I, p. 152—153). Aceeaşi propunere o făcuse și altui academician, 
Al. Papadopol-Callimah, la 28 februarie: „Ion Ghica a scris un articol 
foarte interesant asupra lui Gr. Alexandrescu. El ar dori ca scrierea 
lui să fie citită într-una din şedinţele Academiei, şi în urma aceste? 
citiri să ieie cineva cuvîntul, pentru ca să propuie a se ridica o statuie 
poetului mort. Am gîndit la d-ta ca să vorbeşti asupra meritelor lui 
Gr. Alexandrescu, care a fost uitat de atita vreme, deși a avut mai 
mult drept la recunoştinţa compatrioţilor decît alţii, cărora s-au 
ridicat statui. Înţelege-te cu Negruzzi şi îndeamnă-l din parte-mi să 
citească însuşi articolul lui Ghica în Academie, mai cu seamă că tată) 
său a fost bun amic cu Alexandrescu, fiind contimporani“ (V. loes 
sandri, Scrisori, 1, p. 187). 

Scrisoarea lui Ion Ghica a fost citită de Iacob Negruzzi în şedinţa 
publică din.21 martie 1886. A doua zi, în ședința de lucru, Dim. 
Sturdza a făcut propunerea ca epistola să fie tipărită în Analele Aca- 

demiei Române. Ion Ghica, prezent la această şedinţă, ca şi la aceea 
din ajun, a precizat că scrisoarea aparţine Convorbirilor literare şi 
că nu poate fi tipărită în Anale decit după apariţia ei acolo, ceea ce 
colegii săi au acceptat. 

1 În „lordul Ald...“ îl identificăm pe prietenul memorialistului 
lord Henri Stevely de Alderley. Vestitele „marmure de Elgin“, admi- 
rate de Ghica la British Museum, sînt piesele din colecţia de antichi- 
tăți greceşti adunate de Thomas Bruce, conte de Elgin (1766—1841), 
diplomat scoţian. 

2 Deşi este evident că Ghica transcrie versurile cu volumele 
poetului înainte, pe alocuri apar forme care nu există în nici una 
din ediţiile publicate de acesta. Deosebirile sînt în general mici 
(Pe-a, în loc de P-a: s-ar, în loc de: s-or; Cintător, în loc de: Cîntăreţ 
etc.), dar din scrisoarea lui Ghica nu se pot face citări corecte 
din poeziile lui Grigore Alexandrescu! Titlurile sînt, cîteodată, 
nu citate, ci parafrazate (Epistolă D.I.C. devine: Epistolă către 
D.I.C. etc.). 

3 „Fostul ministru“, căruia ì s-a făcut o înmormîntare fastuoasă, 
poate fi C.A. Rosetti, decedat în aprilie 1885. În testamentul său, 
Rosetti ceruse: „Să nu se facă nici o ceremonie... Un car simplu cu 
doi cai... Nu doliu nici în camere, nici la poartă, nici la cai... Nici 
o paradă...“ Dorinţa nu i-a fost respectată. Consiliul comunal a votat 
îndată ridicarea unei statui și a organizat funeralii cum rareori au 
văzut bucureştenii: trei care mari cu coroane, carul mortuar, prece- 
date și urmate de zece mii de oameni (şcoli, asociaţiile meștegugăreşti 
şi neguțătoreşti, presa, delegaţii de săteni, familia, numeroşi oameni 
politici etc.). Pe trotuarele străzilor parcurse de cortegiul ce purta 
diferite flamuri s-au aliniat o sută de mii de oameni. Felinarele, 
drapate în negru, erau aprinse; casele arboraseră drapele de doliu. 
De notat că, printre cei ce-au purtat sicriul din casă pînă la carul 
mortuar, s-a aflat şi Ion Ghica, fost prieten şi asociat politic al lui 
C.A. Rosetti. (C. Bacalbașa, Bucureștii de altădată, II, p. 8—9.) 

4 În acest citat din Răspunsul cometei, satiră scrisă şi publicată 
în 1857 (nu 1858, cum o datează Ion Ghica), s-a omis o jumătate de 
vers: „au trecut de nebuni“, după: „Lumii folositori“. 

5 Anul 1831 nu corespunde nici venirii în ţară a lui Vaillant, 
nici deschiderii şcolii sale. Profesorul francez a sosit la Bucureşti în 
1829 ; şcoala a deschis-o în 1830. 

6 Grigore Alexandrescu și-a publicat prima poezie la 6 martie 
+832. Deci, dacă în ziua de primăvară în care îl cunoaște, Ghica nu 
ştie că are a face cu un poet, întîlnirea lor se situează în 1831. La acea 

dată, deosebirea de vîrstă era sensibilă: poetul avea 21 de ani, memo- 
rialistul, 15 ani. 

7 Podul Caliţii (Podul Calicilor) este Calea Rahovei de astăzi, 
„Mitropolia“ fiind actuala Patriarhie, cei doi colegi erau într-adevăr 
vecini. - : 

8 Prin 1831, Grigore Alexandrescu putea să recite, dintre poeziile 
lui Iancu Văcărescu, Ceasornicul îndreptat, La pravila țării şi Primăva- 
ra amorului, dar numai dacă ar fi cunoscut primele două din manu- 
scrisele aflate în circulaţie. În broşura 1830 (Poezii alese), nu a apărut 
decît Primăvara amorului. 

9 Cînd l-a luat Eliade acasă la el pe Grigore Alexandrescu și cînd 
a scris cel din urmă epistola către Iancu Văcărescu? Dacă Ghica şi 
noul său coleg de la școala lui Vaillant au început să-şi facă lecţiile 
împreună îndată ce s-au cunoscut, prima întîlnire dintre tînărul tir- 
goviştean şi Iancu Văcărescu s-a produs nu mult după aceea, în orice 
caz în cuprinsul anului 1831. Ca rudă apropiată a familiei Ghica, Văcă- 
rescu, venind la Bucureşti, era găzduit în casa acesteia şi nu se putea 
să nu dea curînd acolo de junele său conțtrate. Din cele relatate de 
Ion Ghica în continuare, reiese că un prim răspuns la întrebarea pusă 
de noi ar fi că Grigore Alexandrescu s-a mutat în casa lui Eliade tot 
în 4834, spre sfîrşitul anului, sau în cele dintii zile ale lui 1832. De 
altfel, anul 1832 este admis îndeobşte ca dată la care Alexandrescu a 
intrat sub tutela redactorului Curierului românesc. Urmînd şirul pove- 
stirii cu forma articulată „În ajunul Sfîntului Ion“ (şi nu: „Într-un 
ajun de Sfint Ion“), Ghica lasă să se înţeleagă că momentul succede 
nemijlocit episoadelor anterioare. Pornind de aici, al doilea răspuns 
la întrebarea noastră ar fi că Alexandrescu şi-a scris epistola în ianua- 
rie 1832. Cum se ştie însă, cele şase versuri de răspuns ale lui Iancu 
Văcărescu poartă datarea: „24 august 1837“. Să fi trecut oare într-a- 
devăr cinci ani pînă la această replică? Ipoteza ni se pare greu de accep- 
tat. Şi-atunci e falsă ori situarea în timp a momentului de către Ion 
Ghica, ori datarea lui Văcărescu. După opinia mai recentă a unor 
cercetători, la care ne raliem, nu se poate acorda credit nici memoria- 
listului, nici poetului (cf. capitolul Note și variante la Gr. Alexan- 
drescu, Opere, I, p. 479). Chiar dacă epistola a fost pusă sub perna lui 
Văcărescu prin intermediul lui Ion Ghica, aceasta nu s-a întîmplat 
în 1832, ci mai tîrziu — nu însă după 1835 — căci în cuprinsul acestui 
an Ion Ghica a plecat la Paris. 

40 Parte dintre actorii citați de Ghica sînt pomeniţi şi de N. Filie 
mon în romanul său (capitolul XX, Zeatrul în Țara Românească), 

Unii au profesat multă vreme, jucînd şi pe scena Teatrului Naţional. 
În afară de Costache Caragiali (1815—1877), unul dintre ctitorii 
teatrului românesc, aceştia sînt: Costache Mihăileanu (1808—1855), 
Raliţa Mihăileanu (1825—1885), Eufrosina Popescu (1821—1900). 

11 Poezia Miezul nopței este greşit aşezată în seria celor scrise 
în casa lui Tache Ghica, fiindcă ea apăruse încă din 1832 în Curierul 
românesc şi în prima culegere a poetului. 

12 Cezar Bolliac n-a fost implicat direct în procesul conspirației 
din 1840. Cu prilejul unei percheziţii ce i s-a făcut totuşi, s-au găsit 
la el documente ce atestau strînse legături cu loan Cîmpineanu. Din 
acest motiv şi din cauza atitudinii lui publice de pînă atunci a fost 
arestat. A stat în surghiun la Poiana-Mărului pînă în toamna anu- 
lui 1844. 

13 Este ciudat că Ghica nu știe ce „s-a fi făcut“ traducerea Mero- 
pei de Voltaire. Grigore Alexandrescu a publicat-o în volum în 1847. 

44 În 4842, Iancu Oteteleșanu îi era memorialistului „cam rudă“ 
— unchi, cum spune el în altă parte — fiindcă era căsătorit cu Safta 
Cîmpineanu, sora mamei memorialistului. În 1850 I. Oteteleşanu a 
divorţat. 

15 Memorialul de călătorie confirmă faptul că Umbra lui Mircea. 
La Cozia şi Răsăritul lunei. La Tismana au fost scrise chiar în timpul 
excursiei în Oltenia. Din primul vers („Cînd vizitam odată locaşurile 
sfinte“) reiese însă că data compunerii poemului Mormintele. La 
Drăgășani e mai tirzie (Gr. Alexandrescu, Opere, I, p. 422). 

16 Dacă Alexandrescu a scris într-adevăr o satiră la adresa vreu- 
nui poet de curte, poezia va fi circulat numai în manuscris și s-a pier- 
dut. Cele două versuri despre „nădragii de atlas“ nu ne sînt cunoscute 
decît de la Ghica. 


17 Ion Ghica se referă la poezia-invectivă Adio, pe care Alexan- 
drescu a scris-o în 1854, cînd proconsulul a părăsit ţara. Halcinski a 
manifestat o atitudine ostilă faţă de personalităţile româneşti cu acti- 
vitate democratică; între altele, a cerut domnului confiscarea averii 
revoluţionarilor de la 1848. 


NICU BĂLCESCU 
Cu titlul Corespondența cu V. Alecsandri (Scrisoarea XXVII) 
(la sumar: Amintiri din 1848), în Convorbiri literare, nr. 3, 1 iunie 
1887; cu titlul definitiv, în ediţia 1887. 

La Londra, memorialistul nu avea la dispoziţie lucrările necesare 
pentru documentare. Dar, ca întotdeauna, nu voia să se dispenseze 
de ele, cu atit mai mult cu cît nu-şi amintea decît vag unele lucruri 
importante, ceea ce nu e de mirare pentru cei 70 de ani ai săi. Uitase 
pînă şi titlul Cintării României! Ca să poată redacta epistola despre 
Bălcescu, a recurs la serviciile lui Ion Bianu, căruia, la 21 septembrie 
1886, îi scria: „În anul 1846 sau 1847, Nicu Bălcescu a scris ceva 
mistic şi profetic asupra unui manuscris. Găseşte-mi-l şi-l trimite, 
sau, dacă nu, fă-mi un extras după cel ce se află la Biblioteca Aca- 
demiei.“ Tot atunci i-a cerut lui Bianu Chestiunea economică („sau 
aşa ceva“), iar mai tirziu, proclamația revoluţiei de la 1848. (Seri- 
sorile respective către Bianu, în Ion Ghica, Scrieri, Editura Minerva, 
1915, vol. IV, p. 434—435). 

Din Paris, la 26 decembrie 1886, Alecsandri îi confirma lui Ghica 
primirea epistolei, prin D. Nedeianu, secretarul Legaţiei române de 
la Londra. Referitor la paternitatea Cintării României, poetul 
face precizarea că autorul este Alecu Russo și că găsirea manu- 
scrisului la o mănăstire e o legendă pusă în circulație de el însuşi 
(Biblioteca Academiei! Republicii Socialiste România, ms. rom., 805, 
f. 173—174). 

1 Ion Ghica a plecat la Paris în iunie 1835. Deci pe şcolarul Băl- 
cescu l-a cunoscut cel mai tîrziu în cuprinsul anului şcolar 1834—1835. 
Dar, încă din 1832, noul regulament școlar cuprindea precizarea că 
istoria românilor „se va dezvolta cu mai multă întindere decit istoria 
particulară a celorlalte neamuri...“ Chiar dacă nu se făcuse încă prea 
mult în această direcţie, e de presupus totuși că profesorul Florian 
Aaron depăşise epoca asirienilor şi a egiptenilor. În 1835, Aaron va şi 
tipări volumul întîi din manualul Idee repede de istoria prințipatului 
Țării Românești, redactat în spirit patriotic, cu scopul declarat de a 
insufla elevilor dragostea pentru „istoria dulcii lor patrii“. E firesc 
să presupunem că, înainte de a-şi redacta lecţiile în vederea publicării 
unui manual, profesorul de istorie le expusese elevilor săi, la catedră. 
Această ipoteză, contrazicîndu-l pe Ion Ghica, ar contribui la explica- 
rea interesului arătat de adolescentul Bălcescu istoriei naţionale. Să 
îi fost caietul deteriorat în timpul încăierării cu Sotea un simplu 
caiet de notițe? Oricum, dacă elevul de vreo 15 ani făcuse extrasele 
direct din surse, dovedea încă de atunci însuşiri de savant. Numai 
Istoria lui Petru Maior şi cea a lui Dionisie Fotino fuseseră publicate, 
cea dintii în 1812, a doua în 1848—1819 (ìn greceşte). Cronica lui Radu 
Greceanu şi cea așa-numită a lui Constantin Căpitanu existau numai 

în manuscrise (la care avea acces mai curînd profesorul decît elevul). 
Pe amindouă le va tipări pentru prima dată Bălcescu însuşi, împreună 
cu Laurian, în Magazinul istorie pentru Dacia. 

2 Nu cursul în sine, ci spiritul în care l-a ţinut Bălcescu a iritat 
autorităţile. Şcoala pentru „rangurile de jos“ (gradele interioare) 
a fost aprobată de superiori şi a durat cîteva luni, timp în care iun- 
cărul a predat elevilor săi, subotiţeri din Regimentul 3 şi dintr-un 
escadron de cavalerie, scris-cititul, aritmetica şi noţiuni de geografie 
a Europei. 

3 Episodul lecturii, în casa lui Voinescu II, a lucrării lui Băl- 
cescu e pitoresc, dar nu corespunde realităţii. Din scrisorile tinărului 
istoric către Ghica reiese că memorialistul nu a cunoscut Puterea 
armată din vreo lectură făcută de autor şi că nu a avut iniţiativa 
publicării. Bălcescu i-a trimis manuscrisul, în tranșe, la laşi, unde e} 
s-a ocupat de tipărirea în Foaia științifică și literară (cf. N. Bălcescu, 
Opere, I, Editura Academiei R.P.R., 1953, p. 363—364). 

4 Nu una, ci două scrieri a dedicat Bălcescu familiei Cantacuzino: 
Spătarul Jon Cantacuzino şi Postelnicul Constantin Cantacuzino, 
amîndouă tipărite în Magazinul istoric pentru Dacia (1845). Ca şi în 
alte rînduri, Ghica nu dă titlurile exacte, le parafrazează. Cele de aici 
sînt Istoria românilor sub Mihai-vodă Viteazul, respectiv Despre starea 
socială a muncitorilor plugari în Principatele Române în deosebite tim- 
puri. 

6 Colaborarea generalului Mavros cu cei citați aici se situează 
într-adevăr foarte tirziu, fiindcă toţi aceștia sînt mult mai tineri. 
După vîrstă, ei se orînduiesc astfel: Dimitrie I. Berindei (1882—1884), 
arhitect, fost ministru; Dimitrie Sturdza (1833—1914), şef al parti- 
dului liberal, numismat, membru al Academiei Române; Alexandru 
Odobescu (1834—1895); Mihail Suţu (1841—1933), numismat şi 
arheolog, autor a numeroase studii de specialitate. 

7 „Călătoria de cercetări istorice pe marginea Dunării“ a fost 
întreprinsă în vara anului 1845. În suita de articole, intitulată Din 
itinerarul d. Bolliac şi publicată în Curierul românesc (nr. 56—59, 
85—95, din 1845, şi 4, din 1846), C. Bolliac face o foarte amănunţită 
descriere a acestei călătorii, dar nu notează participarea lui Bălcescu 
Faptul că Bolliac are grijă să-și numească tovarășii de drum — Au- 
gust Treboniu Laurian şi Dimitrie Bolintineanu — ne îndreptățește 
să credem că Ghica îl asociază fără temei pe Bălcescu. În relatarea 
aceleiaşi călătorii, amintită de noi mai sus, pe care A.T. Laurian a 
publicat-o în Magazin istoric pentru Dacia, nu se dă numele nici 

unuia dintre participanţi. Laurian notează doar că a fost în călătorie 
cu „doi soţi“. Dacă ar fi participat şi el, Bălcescu ar fi fost al treilea 
„50t“. 

„Contestaţiile între Bolliac și Laurian“, la care se referă Ghica, 
privesc o necorectitudine comisă de cel dintii. Descoperind un text în 
versuri cioplit pe o piatră, Laurian l-a copiat şi, încă în timpul călă- 
toriei — „după rugămintea soţului meu“, cum scrie el — l-a întregit 
şi tradus. Bolliac, care şi-a publicat reportajul fără întîrziere, a dat 
textul latin respectiv în Curierul românesc, împreună „cu traducerea 
mea în româneşte, încărcate încă şi de greşeli de tipariu“. În Istriana, 
Laurian, comunicînd această comportare incorectă, fără a-l numi pe 
Bolliac, şi-a îndreptat greșelile de descitrare şi traducere a textului. 
Ca să reamintească incidentul după 40 de ani, Ghica a trebuit să aibă 
la îndemînă colecţia Magazinului istoric pentru Dacia. 

8 Călătoria lui Bălcescu în Moldova a avut loc în primăvara 
anului 1845. Tînărul istoric, găzduit de Costache Negri la Minjina, 
s-a întîlnit atunci pentru prima dată cu Alecsandri (cf. V. Alecsandri, 
Nicolae Bălcescu în Moldova, Opere complete, Proză, Socec, 1876, 
p. 549—563). 

9 În pasajul despre Cintarea României Ghica ezită să afirme cate- 
goric paternitate susținută încă din 1853 de Ion 
Voinescu IL, D. Brătianu şi alţii. Totuşi, ac€ săjă devenit un argu- 
ment pentru cei ce au refuzat să-l accepte ca autor al operei pe Alecu 
Russo. O sinteză a discuțiilor ce s-au purtat pînă în anii noştri şi 
argumentarea solidă a paternității scriitorului moldovean, în cartea 
lui Al. Dima, Alecu Russo, E.S.P.L.A., 1957, p. 193—211. 

Ghica dă şi o dată greșită: în 1847 Bălcescu se afla la Paris. 

10 Poezia dedicată de Alecsandri tînărului patriot, participant 
la mișcarea revoluționară din 1848 de la Iași, cînd a fost arestat şi 
maltratat de autorități, e La mormîntul lui Gr. Romalo. 

44 Grădina lui Cîmpineanu, fostă „Scufa“, era situată, se pare, pe 
Calea Plevnei de astăzi, în spatele sau în latura Teatrului de operă. 

12 În primele decenii ale secolului al XIX-lea s-au succedat 
cîteva mişcări antiotomane ale bulgarilor stabiliți în țările româneşti 
şi în sudul Rusiei. La aceste mișcări, al căror obiectiv era mobili- 
zarca la luptă a tuturor popoarelor creștine oprimate de turci, s-au 
asociat greci şi sîrbi. În 1841, răsculații au obţinut adeziunea boieru- 
lui muntean Constantin Suţu, pe care l-au propus domn al Bulgariei 
şi care, la rîndul său, a acţionat prin mijlocirea lui A. Deşu, mic 
boier de origine bulgară. Domnitorul Alexandru Ghica şi-a trimis tru- 


542 


pele împotriva răsculaților, în număr de cca 250, i-a arestat şi i-a 
trimis la ocnele din Telega. A doua tentativă, la începutul anului 1842, 
a fost de asemenea jugulată prin intervenţia domnului muntean. Zelul 
acestuia în apărarea intereselor Imperiului otoman au determinat 
guvernul rus să caute a-l înlătura, ceea ce a şi obţinut prin mijlocirea 
boierilor români adversari ai domnului. 

13 Fabula lui Eliade este Măcieșul și florile. Bibescu i-a acordat 
lui Trandafilof concesiunea de a exploata toate minele metalifere 
existente şi pe cele pe care le-ar mai deschide. Condiţiile concesionării 
erau într-adevăr păgubitoare pentru ţară. În urma conflictului cu 
deputaţii care au anulat contractul, Bibescu a publicat actele afa- 
cerii şi a prorogat Adunarea, măsură aprobată de puterile suzerană 
şi protectoare. 

44 Fosta stradă a Poetului poartă astăzi numele lui Lenăchiţă 
Văcărescu. 

15 Carol-Albert, rege al Sardiniei (1832—1849), a și trecut la 
acţiune, deschizînd ostilitățile împotriva agresorilor austrieci şi 
reuşind să elibereze Lombardia. Învins, însă, la Novara, a abdicat 
în favoarea fiului său Victor-Emanuel II. 

Tot sardinian, Vincenzo Gioberti (1804—1852), fost prim-minis- 
tru în ultimul an al domniei lui Carol-Albert, a militat pentru uni- 
tatea Italiei, realizată de „sus“, printr-o confederație pusă sub autori- 
tatea pontificelui roman. 

Contele Pelegrino Rossi (1787—1848) nu era napolitan, ci toscan. 
Epitetul de „învăţat“ pe care i-l conferă Ghica se referă la studiile 
economice ale diplomatului. A fost ministru al papii Pius al IX-lea 
(cardinalul Mastai-Ferretti). 

16 La curent cu mișcările naţionale şi democratice din Occident 
erau nu numai românii aflaţi la Paris, ci şi cercuri mai largi din ţară, 
prin mijlocirea corespondenţelor și reportajelor publicate de presa din 
Bucureşti şi Iaşi. Astfel, ştiri amănunțite despre frămiîntările din 
capitala Franţei şi despre izbucnirea revoluţiei acolo, apoi în alte 
ţări, au apărut fără întîrzieri în Curierul românesc. 

17 În înşiruirea evenimentelor, Ion Ghica nu urmează ordinea 
cronologică strictă. Divorțul şi a doua căsătorie a lui Gheorghe Bi- 
bescu se situează în 1845. Încă din 4844, domnul îşi pusese sub inter- 
dicţie prima soţie, Zoe Mavrocordat, „pentru slăbiciunea minţii“. 
Despărțindu-se de ea, împotriva voinţei mitropolitului Neofit, se 
căsătorise în septembrie 1845 cu Maria, născută Văcărescu, fosta soţie 
a spătarului Constantin Ghica. Ion Ghica vorbește deci de „îndoitul 

divorţ“ al perechii domnitoare, fiindcă nu numai Bibescu, ci și noua 
dui soţie divorțase. Toată povestea aceasta, în care s-au cheltuit foarte 
mulţi bani, a avut răsunet la Constantinopol şi la Paris, a antrenat o 
vie activitate diplomatică și n-a putut fi dusă la capăt decît mergin- 
du-se pînă la schimbarea, prin mită, a patriarhului de la Constan- 
tinopol! 

18 Dintr-un articol publicat în Curierul românese (nr. 18,4 martie 
1848) s-a putut şti la noi că incidentul care a declanşat mişcarea revo- 
iuţionară la Paris a fost mult mai grav. Articolul este redactat pe 
baza informaţiilor culese din ziarele pariziene La Presse şi La Patrie. 
Din ordinul guvernului, soldaţii au împrăștiat un mare „banchet 
naţional“, la care luau parte şi membrii Gărzii naţionale. Au 
urmat manifestații de stradă. Armata a tras şi a ucis cincizeci 
de cetăţeni. 

19 Data morţii lui Bălcescu e greşită; cum se ştie, nu în 1853, 
ci în 1852 s-a stins acesta la Palermo. 

Ghica nu a mai scris continuarea propriu-zisă a epistolei despre 
activitatea în exil a fruntaşului revoluţiei de la 1848. Memorialistul 
a dat totuşi o urmare — Amintiri din pribegia după 1848 — pe care 
o şi anunţă într-unul din pasajele de mai sus. 

20 Defapt, Bălcescu a şi dat acest răspuns, pe care Ghica aproape 
că îl parafrazează. Sînt cele două pasaje de introducere la Mersul 
revoluției în istoria românilor, articol publicat la Paris, în România 
.giitoare, 1850, 

21 Din însărcinarea lui Odobescu, ministru al cultelor în 1863, 
Nicolae Ionescu (1820—1905), istoric, viitor membru al Academiei 
Române, a fost la Palermo, ca să aducă în ţară osemintele lui Băl- 
cescu gi lucrurile rămase de la acesta. Notînd că hiîrtiile lui Bălcescu 
„au căzut în miinile altora“, Ghica se referă, credem, în primul rînd 
la Odobescu. În precuvîntarea la ediţia din 1878 a Istoriei românilor 
sub Mihai-vodă Viteazul acesta explică: „D. Ion Ghica a oferit Socie- 
tăţii Academiei Române preţioasele manuscripte ale lui Bălcescu, 
care de la anul 1861 au stat în păstrarea mea, încredințate fiindu-mi 
de fratele răposatului, de d. Costache Bălcescu“. Aşadar, Odobescu 
recunoaşte că dreptul de moştenire asupra manuscriselor lui Bălcescu 
îl avusese Ghica (fiindcă acesta le donase Academiei), dar că aceste 
manuscrise se aflaseră în mîinile sale (ed. cit. p. XVIII). 


Cu scrisoarea dedicată lui N. Bălcescu şi evenimentelor de la 
1848, a doua serie de scrisori literare a luat sfîrşit. Fără a se considera 
iegat de făgăduinţa tăcută lui Alecsandri: „aşteaptă-te la o serie lungă 

de epistole“ şi „voi urma în epistolele următoare cu peripeţiile emi- 
grării“, Jon Ghica a dat la tipar manuscrisul celei de a doua ediţii 
a Scrisorilor, pentru care, cum s-a arătat, scrisese Introducţiunea 
încă din iulie 1886. 

Pentru a aprecia nivelul atins în epocă de tirajele unor cărţi 
valoroase, vom nota că Ghica propunea 600 de exemplare, dintre care 
100 pe hirtie de calitate mai bună. Ca şi în cazul primei ediţii, tot 
Ton Bianu s-a ocupat și de a doua. Tipărirea s-a executat relativ repede. 
La începutul lunii iulie 1887, Alecsandri confirma primirea volu- 
mului şi-şi exprima prețuirea (Scrisoarea către Ion Ghica, Biblioteca 
Academiei Republicii Socialiste România, ms. rom., 806, f. 29—30). 

aga — şeful poliţiei. 

agoană — luptă. 

agora — piaţă publică în orașele Greciei antice, unde. se 
țineau adunările cetățenești. 

alega — a pretexta. 

alilodidactic — metodă de învățămînt, conform căreia 
elevii se instruiesc unii pe alţii. 

amară — îrînghie (I.G.). 

anafora — raport scris, adresat domnitorului de către 
un dregător. 

apărătoare — evantai. 

apelpisit — scos din răbdări; smintit, nebun. 

apoftegmă — maximă, sentinţă. 

arhitravă — element de construcţie (Caracţeristic arhi- 
tecturii clasice) care se sprijină pe capitelul coloanei 
şi susţine friza. 

armean — cerc, rotocol, pe care se aşază arşicele ce trebuie 
scoase prin lovituri cu ichiul. 

armorii — blazon. 

arnăut — soldat mercenar, mai ales albanez; slujitor 
înarmat sau valet al unui boier. 

arocaria, arocarp — araucaria, conifer din regiunile tro- 
picale.. 

arvanit, arvat — albanez. . 

arz — ordin împărătesc (I.G.); plingere scrisă (de obicei 
împotriva domnitorului) prezentată sultanului sau 
marelui vizir. 

arzmahzar — petiţiune către Poartă (1.G.). 


atrabilar — de umoare neagră. 
aviso — corabie mică, avind misiunea de a duce înştiin- 
tări sau ordine. 


B 


baci — (la jocul de arşice), cel care cîștigă şi are dreptul 
să arunce primul. 

bairaciar — stegar în armata otomană. 

bandieră, banieră — steag. 

baraterie — pagubă intenţionat produsă armatorului sau 
societăţii de asigurare de către proprietarul sau 
echipajul unui vas. 

baş — cap sau şef (1.G.). 

baș-beșli-aga — comandant de beșlii. 

baș-boier — boier mare. 

baș-ciohodar — şeful cămăraşilor domneşti. 

bașibuzuc — voluntar din trupele otomane neregulate. 

batel — vaporaş. 

bavoletă — panglică, bucată de stofă cu care e împodo- 
bită o pălărie sau o bonetă. 

becer — boier de rang inferior, însărcinat cu supraveghe.- 
rea bucătăriei domneşti; plăcintar, cofetar. 

begler-bei — guvernator al unei provincii din cadrul 
Imperiului otoman. 

berber-bașa — şeful bărbierilor. 

beșli-aga — căpitan de beșlii. 

beşlic — veche monedă turcească de cinci parale, care 
circula în ţările românești. 

beșliu — soldat din cavalerie, în armata otomană. 

bez — în plus, peste, pe deasupra. 

bignonie — plantă ornamentală. 

binis — în trecut, haină lungă pînă la călctie, îmblă- 
nită pe margini. 

bogasier — neguţător de manufactură; bogasiul era o 
stofă sau pînză scumpă, lucioasă, folosită mai ales 
la căptuşitul hainelor. 

Bogdan-beg — nume dat domnului Moldovei de către 
otomani. 


bogoslov — teolog. 

brulot — corabie de război încărcată cu materii infla» 
mabile. 

buchinist — anticar. 

bughiu — nimerirea cu ichiul a arşicelor din armean. 


cabadai — mîndru, voinic. 

cabaniță — mantie purtată de domnitor sau de boieri la 
solemnităţi. 

cacom — hermină. 

cafegi-bașa — şeful categiilor domnești. 

caiceiu — conducător de caic, barcagiu. 

caimacam — locţiitor de domn; guvernator. 

cală — magazia unei corăbii (1.G.). 

calemcheriu — postav fin. 

calpuzan — falsificator de bani. 

călțunăreasă — fată care duce darurile miresei. 

capanlii — furnizorii armatei turceşti (1.G.). 

capugiu — aprod împărătesc (I.G.); trimis al sultanului 
în ţările româneşti. 

cauc — acoperămînt de cap, înalt și rotund, din pislă, 

cavaf — cizmar, neguţător de încălţăminte. 

cavas — agent de poliţie; jandarm. 

căminar — boier însărcinat cu strîngerea dărilor pe bău- 
turi spirtoase, 

ceacșiri — pantaloni turceşti largi. 

cealma — turban. 

ceauș — aprod, curier; căpetenie de surugii. 

cepchen — haină boierească scurtă, cu mînecile despi- 
cate, care se purta pe umeri. 

cerviș — seu de vită. 

chehaia — intendent al vizirului sau al unui paşă; 
reprezentant al domnilor români pe lingă Poartă; 
slujbaş vamal; şef de poştă. 

chehaia-beg — mareșalul marelui vizir. 

chiocec — joc, dans turcesc. 

cicmigea — ladă cu bani (1.G.). 

ciflic — moşie mică; conac de moşie. . 

einovnic — funcționar de stat. 

ciochină — partea dinapoi a geii. 

ciohodar — slujitor domnesc; cămăraş. 

siorbagiu — comandant a! unui regiment de ieniceii. 

cirac — protejat (I.G.). 

ciraclic — protecţie. 

circumvalaţiune — întăritură provizorie în jurul unu? 
oraș sau a unei tabere militare (în text, corect ar fi: 
circumooluţiune, cu sensul de ocol circular). 

cislă — cotă-parte revenind fiecăruia din membrii unei 
colectivităţi, pentru acoperirea unei cheltuieli saw 
plata impozitului. 

cisniu — expertiză pentru fixarea preţului de vînzare la 
articolele de consum. 

citarea — stofă fină, vărgată. 

ciupag — pieptar. 

civit — albastru-închis. 

circserdar — căpitan de jandarmi turc; comandant de 
poteră. 

cirjaliu — tîlhar, haiduc. 

clauster — mănăstire; pension condus de călugăriţe. 

clucer — boier însărcinat în special cu aprovizionarea 

„Curţii domnești. 

clucer de arie — mic boier ce se îngrijea de aproviziona- 
rea Curţii domnești cu grine. 

compleziune (şi complecţiune) — constituţie fizică. 

conchistă — cucerire. 

confinat — închis. 

contaș — haină boierească, lungă. 

conţine — a stăpîni pe cineva. 

coroi — şoim de vînătoare. 

corvetă — corabie de război de mărime mijlocie. A 

covergă — acoperămînt improvizat ; coviltir. 

cric — golf mic. 

cucă — căciulă înaltă, uneori împodobită cu pene, pur- 
tată de domnitorii români la ceremonii. 

curama — colectă. 

cursă — pastă aromatică, folosită pentru parfumarea 
încăperilor. 

cutnie — stofă ţesută din mătase și bumbac. 


dagă — spadă. 

derebeg(hi) — mic principe otoman. 

depinge — a zugrăvi. 

devlet — Poarta Otomană. 

didimi — gemeni; dioscurii Castor şi Pollux. | 

divietar — slujbaş domnesc sau boieresc, care se în- 
grijea de cele necesare scrisului. 

djurstvă, dejurstfă — poliţie. 

dragoman — tălmaci oficial. 


F 


ebenist — tîmplar de mobilă din abanos, dar şi din alte 
esențe. 

edecliu — slujitor domnesc. 

elciu — consul european pe lingă Poarta otomană. 

elisă — elice. 

epingea — ipingea, manta cu glugă, fără mîneci. 

evghenist — nobil, aristocrat. 

ez-voto — figuri şi obiecte aninate în biserici de către 
cei care cred că li s-a îndeplinit. o rugăciune. 


F 


falangă — sul de lemn, de care se legau picioarele celor 
condamnați să fie bătuți la tălpi. 

fărtale — blazon. 

ferber — joc de cărți. 

feregea — haină uşoară şi scurtă de vară. 

fermenea — haină scurtă brodată cu fir sau mătase, 
purtată de obicei peste anteriu. 

fifer — flautist. 

filonichie — discuţie aprinsă, gîlceavă. : 

finfunsfanțih — veche monedă austriacă de 25 de crăi- 
țari. 

fulie — broşă de forma narcisului. 

gabrovean — neguţător de cuțite. 

gambieră — jambieră. 

gealat — gîde (I.G.). 

gevrea — batistă brodată cu mătase şi fir. 

ghermesit — stotă de mătase. 

ghicelic — scufie. 

ghiordum — joc de cărţi. 

ghircă — specie de griu bogat în gluten. 

giolar — jucător de arşice. 

girit, gerid — suliță cu care soldaţii otomani aruncau la 
țintă. 

glădici — arbust cu frunze ascuţite și flori albe. 

goștină — dare pe oi şi pe porci. 

grief — pagubă tăcută cuiva; plingere. 

gugiuman — căciulă îmblănită, boierească şi domnească. 


H 


halea — în funcțiune. 

harșa — pătură pusă pe spinarea calului, sub șa. 
hirșie — piele fină de miel sau de alte animale. 
husmet — venit al ţării, care se vindea la mezat. 


I 


iasacciu — slujitor dat pentru pază. 

Iflak-beg — nume dat de turci domnului Țării Româ- 
neşti. ` 

imam — preot mahomedan. 

imineu — pantof de marochin. 

incablu — măsură marină, reprezentînd a jzecea parte 
dintr-o milă marină, deci 185,2 m. 

inic — nedrept. | 

internunţiu — în text, ambasador al Austriei. 

isnaf — breaslă, breslaş. 

ișlicar — meşter şi vinzător de işlice. 

jurandă — în feudalism, funcția celui însărcinat să 
vegheze asupra intereselor unei corporații. 


ez] 


kes! — taie! 


L 


ladin — ladan, specie de rășină plăcut mirositoare. 
lebadea, libadea — anteriu boieresc. 

lenghiu — lovirea arşicelor cu ichiul. 

lisă — fructe zaharisite. 

listopirat — tîlhar de mare; pirat. 

loghiotat — dascăl grec. 

lostrom — secretarul bastimeantului (1.G.). 


M 


mader — vin de Madera. 

maetrisă — calitate de meşter într-o meserie, în epoca 
feudală. 

maidan (a scoate la —) — a scoate la iveală. 

malotea — scurteică îmblănită, cu guler şi manşete de 
blană. 

mamamuși — pretinsă demnitate turcă. 

manaf — soldat otoman. 

mandat — destăinuire. 

mapa — conducător într-un falanster. 

marabu — maramă, voal. 

marțelin — stofă moale de mătase. 

masala — torţă. 

masalagiu — făclier. 

matima — lecţie. 

mavrofor — ostaş din batalionul sacru al Eteriei. 

mazdrac — suliță. 

medelnicer — mic boier care turna domnului de Spalat, 
înainte de masă. 

mehmendar — slujbaș ataşat pe lingă un trimis străin. 

meși — un fel de cizmuliţe din piele fină, purtate peste 
ciorapi, dar sub încălțăminte. 

metachirisi — a folosi ceva în mod obişnuit. 

meterhanea — muzica militară turcă. 

miralai — comandant de regiment în armata otomană. 

mucari — foarfeci cu care se curăța mucul lumi- 
nărilor. 

muchelef — elegant. 

mudir — subprefect (1.G.). 

murahaș — plenipotenţiar turc. 

mursă — benghi, aluniţă. 

muzzo — mus, elev marinar. 


N 


nacealnic — şef de servici; comandant. 
nafè — blană din piept de vulpe. 

nart (a tăia ~ ) — a stabili un preţ fix. 
nefer — soldat din armata otomană. 

neisan — naisan, cîntăreţ din nai. i 
nizam — soldat otoman. 
novita — noutate. 


obaht — comenduire. 

odivoi — pedestraş. 

ofițerul de cuart — (ofiţerul) de rînd (1.G.). 
ogeac — camera de gardă, la palatul domnesc, 
omelie — predică. ` | 
ordie — tabără militară. 


otagiu — ostatic; zălog. 

otcup — bun sau venit al statului, dat în arendă. 

otcupeiu — cel ce a luat în arendă un bun sau un venital 
statului. 

otnoșenie — circulară; raport; adresă oficială. 

otomană — canapea, sofa. 


P 


pacea — blăniță din picioare de. samur. 

paia — scos din funcțiune. 

paplină — poplină. 

pambriu — stofă fină de lină. 

parastisi — a juca un rol într-o piesă. 

participii (a vinde ~) — a preda o limbă străină. 

parucic — locotenent. 

pazarnic — polițaiul pieței. 

pecetluitură — impunere. 

piser — funcţionar, copist. 

pliroforisi — a lămuri ; a convinge. 

podorojnă — ordin scris pentru a se da cai de poştă. 

poșlușnic — slujitor. 

pot-polcovnic —'locotenent-colonel. 

poturi — pantaloni largi, cu partea de jos strinsă pe 
pulpe. 

prapureic — sublocotenent. 

prăfărie — pulberărie. 

preobejenie — schimbarea la faţă. 

prevaricaţiune — abatere de la îndatoririle slujbei; abuz, 
samavolnicie. 

pricaz — ordin. 

pristol — altar. 

privilegiu — în text, antrepriza serviciului de poştă. 

pronunciament — refuzul declarat de a se conforma unei 
legi. 

pruă — proră. 

radou — pod plutitor; plută. 

rai — pămînt supus sau sub ocrotire (I.G.); raia. 
regea — mare demnitar otoman. 

reis-efendi — mare cancelar. 

recipiendar — candidat. 

remorcat — tras edec (I.G.). 

rezou — reţea. 

rodozahar — dulceaţă de trandafiri. 

ronde-bosse — sculptură în relief. 

sacnasiu — un fel de balcon inchis cu geamuri, prelungit 
deasupra uliței. 

salep — băutură răcoritoare orientală. 

salepciu — vînzător de salep. 

salop — scurteică fără mineci. 

salță — sos. 

samoderseu — autocrat, tiran. 

sangulie — pinză foarte fină. 

sămeșie — instituţia sau functia stringerii birurilor. 

sdelcă — contract. 

seimean — ostaş mercenar. 

seis — rîndaş, 

seleaf, sileah — briu pentru arme. 

selimie — țesătură de mătase, din care se confecţionau 
mai ales anteriele. 

seraschier — comandant al armatei şi ministru de război 
în Imperiul otoman. 

serhat — fortăreață otomană de graniţă. 

sepai — țesătură de mătase cu fire de aur sau de argint. 

sfeti — a (se) arăta; a (se) da la iveală. 

simorie — ceată; bandă. 

sinet — act. 

singeap — blană de jder. 

smotru — instrucţie militară. 

soitar — măscărici. 

spahiu — cavalerist otoman. 

sprafcă — cercetare; anchetă. 

stacoj — homar. 

staționar — vas de război folosit pentru supravegherea 
porturilor. 

stegar — în trecut, slujbaş polițienesc. 

stol-nacealnie — şei de birou. 

sudit — supus străin. 

suvariu — ostaş din cavaleria otomană. 

șaică — corabie mică de transport. 

șișanea, șușanea — puşcă lungă. 

șleapă, șlapă — pălărie în trei colţuri; tricorn. 
ștraf — amendă. 

tabla-bașa — cal de paradă, frumos împodobit, primit 
de domnii români, la înscăunare, din partea sul- 
tanului, i 

taclit — bucată de stofă sau de mătase vărgată, cu care se 
întășura capul sau mijlocul. 

talie — timpul cît durează împărţirea cărţilor de joc 
la o partidă de bacara. 

talpaș — pedestraş. 

tarabolus — şa! înfăşurat în jurul capului sau folosit ca 
briu. 

tarapana — monetărie. 

tatarcă — învelitoare pentru cap, împodobită cu blană. 

tazidar — slujbaş care stringea birurile. 

tecnologie — morfologie. 

teleloaică — soţia zaratului (telal); vinzătoare ambu- 
lantă. 

tetrea — dulceaţă (de chitră). 

tombateră — căciulă orientală care se purta pe la înce- 
putul secolului trecut; persoană cu idei învechite, 
retrograd. l i 

topuz — sceptru; mic buzdugan. 

trandafiri — cîrnaţi cu usturoi (I.G.). 

tufecci-başa — comandantul gărzii domnești, în timpul 
fanarioţilor. 

tufecciu — lefegiu din garda domnească. 

tui — steag otoman făcut din cozi de cal. 

tumbelechi — tobă mică de aramă, în muzica militară 
otomană. 

tura — monograma sultanului, pe acte şi monezi; em- 
blemă, efigie; fața monedei pe care se află emblema. 

udagaci — odagaci, scoarţa unor arbuşti exotici, care, 
arsă, pariumează aerul. 


vadea — scadenţă. 

valesi, valiu — guvernator al unui vilaiet, 

papel — găteală, podoabă a unei rochii. 

vasel — vas de război. 

vătaf de curte — supraveghetor al argaţilor, la curtea 
domnească sau în gospodăria unui boier. 

vătășie de plai — subprefectură. 

vergură — vergea orizontală pe catarg, pentru susţinerea 
pînzelor. 

vilaiet — provincie în Imperiul otoman. 

zapeilic — funcția zapciului ; stringerea dărilor. 
zapeiu — cîrmuitor al unei plăşi. 

zăcaș — trîndav; rău. 

zeibeg — ostaş otoman din Asia Mică. 

zlatauz — gură de aur. 

